
Notă asupra ediţiei 


Cel de al VIl-lea volum din Însemnările Zilnice ale lui Constantin 
Argetoianu însumează perioada 1 iulie-22 noiembrie 1939. Pentru 
zilele de 23-25 noiembrie n-a consemnat nici un eveniment — fiind 
afectat de modul cam bruscat în care Regele Carol al II-lea l-a înlocuit 
la preşedinţia Consiliului de Miniştri. Din păcate caietul manuscris 
următor, 26 noiembrie —31 decembrie 1939, a fost rătăcit şi cu toate 
investigaţiile făcute a fost cu neputinţă să dăm de urmele lui. Sperăm 
că într-un viitor nu prea îndepărtat posesorul ineditelor însemnări zil- 
nice ale lui Argetoianu să așeze acel important caiet alături de celelalte 
zeci care alcătuiesc arhiva memorialistică a merelui scriitor politic. 

In această parte a /nsemnărilor, două au fost evenimentele centrale 
de politică externă şi internă care au reţinut în mod deosebit atenţia au - 
torului: izbucnirea celui de-al II-lea război mondial (1 septembrie) și 
asasinarea prim-ministrului Armand Călinescu (21 septembrie ). 

Hitler a transformat revendicarea Danzigului în pretext pentru a 
invada Polonia. Anglo-francezii n-au mai repetat eroarea de la 
Minchen-1938 şi astfel flăcările războiului s-au întins fulgerător în 
Europa. 

Argetoianu a consemnat toate momentele internaţionale care s-au 
derulat până la declanşarea marii conflagrații. Tratativele sovieto-fran- 
co-engleze au eșuat. In schimb, șocul secolului a fost pricinuit de 
Tratatul de neagresiune germano-sovietic din 23 august. Praf de ide- 
ologii şi o cumplită dezorientare în opinia publică mondială. 

Mussolini, la rândul său, a profitat de tulburarea apelor și a trecut 
Adriatica în Albania. 

Anglia n-a putut să aplaneze conflictul japono-chinez și astfel Ja- 
ponia devenea slobodă în a se alătura axei Berlin-Roma. 

SUA a reacţionat în stilu-i caracteristic. Pe de o parte discursuri 
pacifiste ale Preşedintelui Roosevelt, pe de altă parte intensificarea 
cursei înarmărilor spre a putea face faţă cu succes imponderabilelor. 

In România, pe când se încheiau tratativele economice cu Germa- 
nia, şi pe când se încerca o politică de neutralitate față de beligeranţi — 
o chipă legionară a ucis pe Armand Călinescu, și regimul carlist a intrat 
într-o panică generatoare de excese. Până în cele din urmă a fost aleasă 
formula unui Guvern Constantin Argetoianu, pentru potolirea spiritelor 
învrăjbite și înfierbântate. 

Dar, peste toate, România urma să se confrunte cu consecinţele 
imediate ale flagelului care-i ameninţa fruntariile. S-a încercat o poli- 
tică de cumpănă, de balansare între solicitările aliaţilor occidentali 
tradiţionali — în contrapunere cu imperativele germano-sovietice 
amenințătoare cu dezmembrarea Statului naţional unitar român. Se 
închideau ochii pentru transporturile germane de armament către Bul- 
garia, dar în acelaşi timp se dădea şi asistenţă refugiaților polonezi (de 
la conducătorii de Stat și politici, la armată). 

S-au căutat soluţii pentru păstrarea integrităţii teritoriale şi fiinţei 
naţionale ale României. Au fost trimişi oficioşi la Berlin, precum Gh. 
Brătianu, C. Argetoianu. Însuşi şeful diplomaţiei, Grigore Gafencu s-a 
zbătut mult între Berlin, Roma — Paris, Londra. A încercat chiar con- 
stituirea unui imposibil „bloc al neutrilor'“. 

Pe când se afla în exerciţiul funcţiunii, prim-ministrul Constantin 
Argetoianu a avut ca obiective principale să reorganizeze Frontul 
Renaşterii Naţionale ca o forță politică catalizatoare a tuturor energiilor 
naţionale aflate în faţa unor mari primejdii, cum şi să penduleze cu pru- 
dență vizavi de diabolicul pact germano-sovietic ale cărui adiţionale 
secrete nu erau cunoscute dar se bănuiau. 

Când a acceptat să ia conducerea Guvernului, Argetoianu a pus 
Suveranului două condiţii: Executivul să nu fie implicat în chestiunile 
delicate dirijate de Camarila Regală — represiunea prelungită contra 
legionarilor și „afacerea Auschnit“ care avea să se lase cu înschisoare 
pentru marele industriaș, favoritul de până ieri. În fapt aceste două au 
fost motivele „demisiei“ Guvernului. Premierul n-a marșat, iar Camar- 
ila i-a impus Regelui să renunţe la serviciile unui om politic care îi 
fusese leal — până la crime și cabale de coterie palatistă. 


__ În chip de Addenda, cuprindem în acest volum şi o inedită parte a 
Însemnărilor Zilnice argetoiene din 17 august-22decembrie 1936. 

Cititorii noștri își mai aduc poate aminte că în Nota asupra ediției la 
volumul I al Insemnărilor ublicat în 1998, ne exprimam regretul de a 
nu fi fost în posesia Caietului 4 din Insemnările Zilnice. 

Mari ne-au fost surpriza și bucuria când, nu cu mult timp în urmă, 
domnul profesor doctor George Trohani de la Muzeul Naţional de Isto- 
rie al României ne-a facilitat complectarea anului 1936 cu însemnările 
ce ne lipseau. z 

Şi pe această cale publică îi exprimăm gratitudinea noastră faţă de 
frumosul domniei sale gest, poate stimulator și pentru alți posesori de 
Însemnări Zilnice inedite ale lui Constantin Argetoianu, deoarece, cu 
regret o spunem, există încă destule caiete manuscrise, disparate, lipsă 
pentru anii 1942-1944. 


Stelian Neagoe 

1939 


1 iulie, leri-dimineaţă Recviem pentru Ciano tatăl. Poftit, m-am dus 
şi bine am făcut, căci Guvernul nu era reprezentat decât prin Cruţescu, 
directorul Protocolului. Lume foarte puțină. Axa şi sateliții ei: miniștrii 
Germaniei, Iugoslaviei, Spaniei şi... Portugaliei. Incolo, biserica aproa- 
pe goală. 

De la italieni m-am dus la Cameră, pentru alegerea Patriarhului. S-a 
ales Nicodim, mitropolitul Moldovei. Chiorul printre orbi... 


Chestiunea Danzigului e tot în toiul ei; tensiunea continuă, dar n-a 
sporit. Berlinul dă lămuriri şubrede ca să explice sporirea „Poliţiei“ din 
teritoriul Orașului Liber. Ambasadorii Franţei și Angliei la Varşovia au 
plecat în zbor spre Londra şi Paris — ca să raporteze. Ce e mai tragic, 
e că a plecat tot în zbor, spre Washington, ambasadorul Statelor Unite 
din Anglia. 

Situaţia e cu siguranţă critică, dar persist a crede că Europa nu va 
aprinde incendiul unui nou război mondial pentru Danzig. 


Tratativele cu ruşii se lungesc fără rezultate — în schimb în Statele 
Unite s-a ajuns în preajma votului unei noi legi a neutralității, prin care 
se încredințează Președintelui și Congresului hotărârea de a declara 
război şi se îndulcesc regulile atât de stricte ale vechii legi, în favoarea 
(de fapt) a Statelor democratice... 


În Cehia, noi măsuri de coerciție și de germanizare. Limba germană 
a fost decretată „Landessprache“ și pentru orașele şi regiunile exclusiv 
cehe. 


leri-seară la ora 7,30 am dus Adresa la Palat, cu tot alaiul obișnuit. 
Pentru prima dată în viața mea m-am plimbat între două escadroane de 
cavalerie, cu un maior călare la „portiera“ mașinii. Aveam în maşină 
cu mine pe mitropolitul Visarion Puiu (al Bucovinei), tradiţia cerând să 
fiu însoţit de cel mai înalt prelat din comisie. 

Am citit frumos, se vede, Adresa, căci miniştrii la plecare se extazi-: 
au (!!!) asupra ținutei mele. Vaida se fâstâcise (Camera adusese Adresa 
sa cu o jumătate de oră înainte), citise prost şi omisese să înainteze spre 
Tron pentru a primi răspunsul Majestății Sale la Adresă... Victor 
Slăvescu repeta întruna: „Grand Seigneur, grand Seigneur...”. Cum se 
vede destul de lunga mea carieră diplomatică mi-a servit la ceva, 
dându-mi „L"habitude des Cours”. 


Aseară, sărbătoarea lui Armand Călinescu, la „Pescăruş'”, de către 
membrii Parlamentului — iniţiativă luată de Vaida. O seară minunată 
într-un decor feeric. Tot acel colț al Bucureștiului din capul Şoselei 
Jianu e demn de orice mare capitală... 

Am fost vreo 500 din Cameră şi din Senat. Atmosferă cordială. 
Oamenii dictaturii se prezintă mult mai bine decât majoritățile dema- 
gogiei. A vorbit Vaida, bine; am vorbit eu, bine şi a vorbit Călinescu şi 
mai bine (pregătise). Lista oratorilor trebuia să se mărginească la noi 
trei, dar s-a mai rugat și sasul Hendrich să vorbească în numele 
minorităţilor și a spus lucruri bune. Din nenorocire „s-a insinuat“ şi 
moş Ghiţă Mironescu la cuvânt — omul caută zadarnic să ridice capul, 
cu fiecare prilej — și ne-a servit o serie de prostii și de banalități 
inutile. A revendicat și el pentru Ministerul său din 1930-1931 o nășie 
a regjmului actual... Pur și simplu caraghios! 

Sindrofia s-a spart aproape de miezul nopții... 


2 iulie. De ieri au reînceput căldurile ce fuseseră sensibil domolite 
de furtuna din 27 iunie. Secerișul e în plin pretutindeni. Decepţie: paiul 
frumos, dar mana și mălura au atacat recolta. 


Polonia se răţoiește pe chestiunea Danzigului și amenință cu 
Anglia. Discursurile categorice, în ce privește intervenţia britanică, 
rostite de Winston Churchill și de Eden dovedesc de altminteri că 
polonezii nu se înșală. Două personalităţi atât de proeminente în viața 
politică engleză n-ar putea vorbi cum au vorbit, dacă n-ar şti că eveni- 
mentele nu vor dezminţi cuvintele lor. De altminteri se vorbeşte mult la 
Londra despre o posibilă intrare în Guvern și a lui Churchill și a lui 
Eden... 

Intre Paris şi Londra contactul este permanent; în ambele capitale 
situaţia este judecată ca foarte serioasă. Un act nesocotit al Senatului 
din Danzig ar atrage imediat intervenţia Poloniei și ca o consecinţă a 
Angliei și a Franţei... 

De la Berlin se dezminte acum proiectata vizită a lui Hitler la 
Danzig, ca și a lui Göring. Deși presa continuă să atace cu violență 
Anglia şi Polonia, pare că în Germania domneşte îngrijorarea și frica 
de război. Atmosfera nu mai e cea de astă-toamnă, nu mai e vorba de 
„lustiger Krieg” şi unanimitatea în jurul lui Hitler nu mai e aşa de 
entuziastă ca înainte. Clodius!, sosit ieri cu avionul mi-a făcut o vizită 
Şi mi-a părut cam opărit. Mi-a declarat categoric că la Berlin nimeni nu 
se gămleşte lu război. Răducanu, care a fost şi el la Berlin, ne povestea 
aseară că a găsit acolo o adevărată stare de panică, că nemţii îşi dau 
seama de tot ce le lipsește şi nu vor să audă de război, dar le e frică să 
nu-l dezlănţuiască englezii. Cercurile cu care a venit dânsul în contact 
socoteau că Hitler a mers prea departe cu politica sa... 

Memoriul Guvernului englez, transmis de ambasadorul Henderson 
la Wilhelmstrasse şi care se socoteşte ca un fel de răspuns la nota prin 
care Hitler a denunțat acordul naval anglo-german — a stârnit nădej- 
dea unor posibile negocieri între cele două tări și a sporit astfel per- 
spectivele unor soluţii pacifice... Pe de altă parte se spune că Papen, 
actualmente ambasador la Ankara, ar fi plecat spre Moscova „cu o mi- 
siune specială“ — dar zvonul nu e încă oficial confirmat. 


La legea neutralității a cărei modificare e în discuţie în faţa Parla- 
mentului din Washington, Camera a admis un amendament pe baza 
căruia furnitura de arme e interzisă, oricare ar fi beligerantul. Acest 
amendament a fost admis împotriva Guvernului şi a fost determinat 
mai mult de o preocupare de politică internă decât de una internatio- 
nală. Votul e considerat ca un „eşec“ al lui Roosevelt... La Paris, eveni- 
mentul a fost judecat ca neplăcut, deşi nicăieri mai mult ca în Franţa nu 
se percep sforăriile parlamentare. La Berlin, în schimb, mare bucurie 
pentru această nouă înfrângere suferită de preşedintele Roosevelt din 
partea Parlamentului... 


La Londra, în saloanele de la „Grocer's Hall“ (ghilda băcanilor) s-a 
dat un banchet în cinstea câtorva ziarişti români veniţi să descopere 
Anglia. Banchetul oferit de „British Council“ prezidat de lord Lloyd a 
fost serios: au asistat numeroase personalităţi oficiale printre care lord 
Delaware, ministrul Educaţiei Naţionale şi lord Gort, șeful Marelui 
Stat Major. S-a preamărit România şi Regele Carol şi a domnit o mare 
însufleţire — scriu gazetele. De astea e bun Tilea... 


l Ministrul plenipotenţiar în Ministerul de Exteme însărcinat cu misiuni economice în străi- 
nătate. 

Noua promoţie de sublocotenenţi din toate şcolile a fost întrunită 
ieri la Târgovişte în fața Regelui. Promoţia a luat numele de Carol I. A 
fost defilare, după cuvântările Regelui şi ministrului Apărării Naţio- 
nale (Călinescu). Apoi dejun şi iarăşi discursuri, în care militarii s-au 
pus la întrecere cu civilii pe tărâmul platitudinii. Au învins militarii... 

Căldura a fost atât de atroce încât toţi cei care au însotit pe Rege la 
Târgovişte s-au înapoiat tâmpiţi... Nu e vorba, unii plecaseră din Bucu 
-reşti deja tâmpiţi gata... 


Nevasta lui Tudor Don, născută Schultz, o femeie de toată frmu- 
sețea, deși cam coaptă, s-a ucis într-un accident de automobil, pe lângă 
Piatra Neamţ. Conducea chiar dânsa... Automobilul s-a rostogolit de 
câteva ori şi biata femeie și-a rupt şira spinării. Acum un an sau doi 
apăruse într-un film idiot, şi cu toată plasticitatea trupului ei avusese un 
succes mediocru... 


Alaltăieri-seară, vineri, pe când toţi parlamentarii eram întruniţi la 
„Pescăruș“ într-o manifestare de solidaritate, dl senator „numit“ Ma- 
laxa mânca ostentativ la Continental cu Titu De Vecchi, omul lui Nae 
Ionescu. O făcuse ca să se vadă și să se știe... De ce o fi nemulțumit 
împotriva Guvernului Eminenţa Sa? Poate de numirea lui Garoflid în 
fruntea Comisiei Economiei Naţionale de la Senat, cum a spus-o lui 
Filip? Motivul îmi pare insuficient și mai trebuie să fie ceva... 


Mi s-a povestit una bună de la balul miliardarilor de joi. Iluminasem 
în mod discret și cimitirul ovreiesc părăsit! și vecin cu grădina clubului 
— cimitir a cărui folosinţă am moștenit-o de la Regina Elisabeta, odată 
cu casa. ÎI iluminasem direct, și aşezasem pe aici- -pe, colea bănci și mai 
discrete. La un moment dat, după plecarea mea, zvăpăiata de Isabella 
Prat, fiica ministrului Spaniei dintr-o primă căsătorie, a luat un lăutar şi 
un „gigolo“ cu ea şi a dispărut în cimitir, sub ochii indignaţi ai lui Max 
Auschnit. Se vede că sângele e mai tare ca vocaţia, căci catolicul soţ al 
dnei Litza s-a făcut foc şi și-a vărsat supărarea în sânul lui Kaufmann. 
Acesta s-a aprins și el. Au început să urle amândoi, să vorbească de 
sacrilegiu etc. Conversaţia a început în franţuzeşte (erau doar amândoi 
în jurul dnei Lupescu în ipostaza de „hommes du monde“), dar pe 
măsură ce se excitau au luat-o pe nemţeşte și au sfârşit-o în „jidiș“! 
Vorba francezului, „chassez le naturel, il revient au galop!“. Dar ce ca- 


1 De peste 90 de ani. 

pete trebuie să fi făcut Alteţea Sa, principesa Bibesco şi Excelenţa Sa, 
doamna Franasovici, amândouă aşezate lângă doamna Lupesco, în faţa 
căreia s-a petrecut scena... 


Ieri la Radio s-a difuzat cuvântarea mea de la „Pescăruş' fără să mi 
se ceară autorizaţia. Nici măcar nu mi s-a arătat stenograma — dacă 
stenogramă a fost — ca să corectez obișnuitele greșeli strecurate de 
d.d. stenograf. Cine ştie ce prostii mi-au pus în gură. Am cerut să mi se 
dea o copie după radiogramă, să mă bucur şi eu de ele! 


La Londra, nebuniile continuă. După exploziile care s-au ţinut lanţ, 
trei mari incendii s-au declarat, unul după altul, în antrepozitele și imo- 
bilele din City. Pare că focul a fost pus tot de irlandezi... 


DI Clodius ne-a ţinut ieri seară la Clubul Miliardarilor o conferinţă 
asupra „Problemelor politicii comerciale germane“. N-a spus nimic 
transcendental, dar vorbește cu remarcabilă uşurinţă și volubilitate așa 
încât a știut să fixeze atenţia auditoriului de altminteri foarte restrâns. 
Nu venise nici pui de ovrei... 


3 iulie. Zi importantă, ieri, prin „luări de poziţie”. 

Bonnet a declarat formal ambasadorului german Welczek, că în 
cazul unei încercări de schimbare unilaterală a statutului Danzigului, 
sau a vreunui atac al Coridorului, Franţa ca și Anglia vor executa ime- 
diat și fără șovăire angajamentele pe care le-au luat față de Polonia. 
Bonnet a adăugat că nu face această declaraţie într-un spirit provoca- 
tor, ci se mărginește să se conformeze înţelegerii încheiate între Franţa 
şi Germania la sfârșitul anului 1938. Din partea Franţei s-au mai făcut 
ieri declaraţii foarte categorice de către Preşedintele Lebrun la Mont- 
pellier, de către generalul Weiss la inaugurarea monumentului lui Far- 
mann şi de către Campinchi, ministrul Marinei. Generalul Weiss a de- 
clarat că aviația franceză e astăzi în fruntea tuturor aviaţiilor (?) şi că e 
sigură de victorie. De sus a vorbit şi Campinchi încheind cu constata- 
rea că „cea mai mică imprudenţă poate da foc continentului european". 


În Anglia, Chamberlain a vorbit despre serviciul naţional și întreaga 
presă ţine isonul lui Bonnet afirmând o dată mai mult solidaritatea 

anglo-franceză şi necesitatea de a împiedica orice acțiune ce ar însem- 
na o îndrumare a Germaniei spre hegemonia Europei. 

In schimb, gauleiterul Foerster a declarat că Danzigul este oraș ger- 
man şi că se va alipi de patria-mamă fără doar şi poate. Pentru oamenii 
din Danzig, un ordin al Fiihrerului contează mai mult decât ameninţă- 
rile tuturor Puterilor din lume... 

Armament, muniții şi oameni continuă să sosească la Danzig, din 
Prusia Orientală. Pacea se sprijină pe o muchie de cutit... 


Negocierile anglo-japoneze încep mâine marţi, la Tokio. 


Presa americană critică aspru votul Camerei care a încurajat Statele 
agresoare şi a contribuit astfel la o slăbire a eforturilor pe care Statele 
democratice le fac pentru menţinerea păcii. 


Un pachet de 36 de scrisori inedite adresate de Împăratul Napoleon 
sorei sale Paulina Borghese, a fost vândut la Paris. Din această cores- 
pondentă rezultă că între divorţ şi Maria Luiza, Napoleon se încurcase 
cu o doamnă de Mathis, născută Cristina Ghilini, damă de onoare a 
principesei Paulina... Se credea că întreaga corespondență rămasă de la 
Napoleon era cunoscută. lată că pe lângă aceste 36 de scrisori inedite 
se anunţă punerea în vânzare a altora, destul de numeroase şi tot 
necunoscute, adresate de marele strateg generalilor săi... 


Luat masa aseară la Bălteni, la Nicu și Olga Greceanu. Bălteni cade 
la dreapta de şoseaua București-Târgoviște, după Ghergani. Grecenii 
au construit acolo o căsută minunată, aranjată cu mult gust. În jurul 
casei o ogradă cu arbori bătrâni şi brazi. Pe când la București trăim ca 
în cuptor, acolo era răcoare. Am petrecut o seară plăcută. 


5 iulie, Se dezminte misiunea şi călătoria lui Papen la Moscova. 
Negocierile economice germano-ruse se dezvoltă — afirmă Berlinul 
— numai în cadrul convențiilor în vigoare. 


Tensiunea pricinuită de chestiunea Danzigului continuă la maxi- 
mul ei. Un pas mai mult ar însemna războiul. Avertismentele cate- 

gorice date Germaniei de Halifax şi de Bonnet, de Chamberlain şi de 
Daladier sunt considerate ca o dovadă că Anglia şi Franţa au părăsit în 
politică terenul şovăirilor ideologice pentru a păşi pe al realităților. La 
Londra ca şi la Paris, domnește hotărârea fermă că trebuie pus capăt 
stării de enervare, de paralizie economică şi de sleire continuă a tezau- 
relor, datorită politicii hitleriste. Cu abcesul de la Danzig, va trebui să 
se deschidă şi abcesul nazismului... 

La Berlin, pare că situaţia e apreciată cum trebuie şi că Fiihrerul nu 
vrea să se angajeze într-un război în care întreaga soartă a Germaniei ar 
fi pusă în joc. Deocamdată Hitler încearcă să rezolve chestiunea 
Danzigului pe cale indirectă. „Turiştii” continuă să se îndrepte, înar- 
mati spre Oraşul Liber. Localnicii ridică fortificaţii şi sapă șanțuri pe 
capete. Se poate zice că Danzigul este astăzi de fapt în mâna unei pu- 
ternice garnizoane germane. Guvernul din Berlin pare totuşi că se 
îndreaptă spre o soluţie pe care o crede pașnică: aplicarea principiului 
autodeterminării împotriva căruia Puterile democratice n-ar putea să se 
ridice... 

Polonia, deşi fermă în atitudinea ei şi plină de încredere în coope- 
rarea Angliei şi a Franţei, nu a trimis încă nici o notă de protest Senatu- 
lui din Danzig şi păstrează o atitudine prudentă. 

Pentru moment, tot ce se poate spune e că situaţia e extrem de în- 
cordată. Pangal care a sosit ieri din Lisabona prin Paris, îmi spune că aco- 
lo lumea se aşteaptă la posibilitatea declarării războiului în fiecare zi... 


Regele Zogu a sosit cu ai lui la Bucureşti prin Constanta şi a fost 
găzduit la Athénée Palace. Ministrul Italiei Ghigi care locuiește şi el la 
Athenee Palace din cauza reclădirii Legaţiei sale, s-a plâns la Externe 
că Zogu a fost instalat lângă camera sa! Externele au răspuns că Guver- 
nul român nu poate fi făcut răspunzător de această „gafă“, deoarece a 
ignorat şi persoana şi sosirea ex-Regelui Zogu!!! Ceea ce n-a împiedi- 
cat pe Regele nostru să invite pe zisul Zogu la dejun, chiar în ziua 
sosirii sale!!! Şi această invitaţie l-a scos pe Ghigi din sărite!!! 

Zogu se îndreaptă spre Anglia, prin Polonia, Statele baltice şi Scan- 
dinavia. Cum a plecat de la Tirana șterpelind toţi banii tezaurului pu- 
blic, în mare parte vărsaţi de Italia, trecerea lui prin Italia sau Germania 
e exclusă: ar fi arestat desigur şi împuşcat probabil. 


Kaufmann a părăsit România ieri-dimineaţă cu Simplonul. În ajun l-am 
poftit la dejun, în trei, împreună cu Şoneriu. Fără să mi-o spună pe 
şleau am priceput din vorbele lui că și-a vândut acţiunile de la Banca 

de Credit şi că le-a vândut Casei Regale... Mi-a povestit multe. Mi-a 
exprimat toată recunoştinţa lui pentru modul prietenesc şi rapid în care 
am scos de sub sechestru în 1920 (eram ministru de Finanţe) Banca de 
Credit. „D-ta ai salvat atunci Banca, şi ce sunt eu azi, ţi-o datoresc 
dumitale. Nu voi uita niciodată...” Vorbind despre Malaxa, a reamintit 
că dânsul, Kaufmann l-a impus pe vremuri la „Reşita”, când Nae Ştefă- 
nescu spunea: „Ce? Ingineraşul ăla vrei să ni-l bagi în treburile noas- 
tre? Dă-l dracului!” Azi, „ingineraşul” taie şi spânzură... 


6 iulie. Din noaptea de luni spre marţi plouă de rupe pământul, 
peste întreaga ţară. In Dobrogea şi spre Moldova, rupere de nori, grin- 
dină, furtună, un adevărat prăpăd. Plouă ca în noiembrie, de trei zile. În 
Dobrogea au fost distruse case, înecate vite, oameni ucişi. Spre Pre- 
deal, linia ferată şi șoseaua au fost distruse în mai multe locuri... Și 
suntem în mijlocul secerei... Ne-a pus Dumnezeu mâna în cap! 


DI Csillery, un maghiar, a publicat în Revue Anticomuniste din 
Geneva un articol caraghios prin care recunoaște imensul serviciu pe 
care armata română l-a adus Ungariei în 1919 prin înfrângerea comu- 
nismului și izgonirea lui Bela Kuhn din Budapesta... 


Tratativele cu Moscova continuă şi se întind ca alviţa proastă... Pare 
că s-au plictisit și cei de la Paris şi de la Londra. 


Roosevelt a luat poziţie împotriva votului Camerei. Din rapoartele so- 
site la Washington rezultă clar că dispoziţia „embargoului“ votată de Ca- 
meră a fost primită favorabil de Puterile totalitare și a îngreunat sarcina 
democraţiilor pacifice. Roosevelt speră să aducă Camera la un răsvot... 


Regele Angliei a hotărât o vizită oficială în Belgia, pentru la toam- 
nă. Va întoarce astfel vizita oficială făcută de Regele Leopold la Lon- 
dra în 1937. Aşa încât putem spera şi noi — dacă nu va fi război — o 
vizită a Suveranului britanic pentru anul 1940! 


Printr-o convenţie semnată între cele două State limitrofe s-a 
hotărât mutarea populaţiei germane din Tirolul de Sud în graniţele 

Reichului. Vor putea emigra cei care vor dori, luând cu dânşii tot avu- 
tul lor, după lichidarea bunurilor imobiliare. Se crede că o treime din 
populația germană va emigra, cam 60 000 de suflete. Sunt deja gata să 
plece vreo 6 000. Germania, primind să dezgermanizeze astfel o în- 
treagă provincie lângă granițele sale, face mare caz de gestul de abne- 
gatie pe care l-a săvârşit ṣi care dovedeşte lealitatea intentiilor sale față 
de Italia amică şi aliată. 


Posturile de emisiune radiofonică de la Breslau şi de la Königsberg 
au inaugurat emisiuni, de două ori pe zi, în limba poloneză, în care se 
arată că neînțelegeri se pot ivi între țări vecine, dar că ele se pot aplana 
prin bună înțelegere, cu condiția ca alții să nu se amestece în ele — şi se 
sfârşeşte prin sfaturi de acțiune împotriva ovreilor. Polonia nu-şi poate 
aştepta mântuirea decât de la o acţiune antisemită... şi de la Hitler! 


Generalul von Werth, şeful Marelui Stat Major maghiar a sosit la 
Berlin și a fost primit de Hitler. Presa germană vestește că nu este 
vorba de încheierea unei convenţii militare cu Ungaria, ci de o vizită 
„de prezentare“. Invitat de generalul von Brauchitsch, generalul von 
Werth va vizita diferite centre militare germane și fortificațiile din 
regiunea de vest... 


Și primul-ministru bulgar Kiosseivanov a sosit la Mecca — adică la 
Berlin... 


În Simplon, în drum spre Timişoara s-a furat ceasornicul de aur al 
lui Kaufmann, în valoare de peste 50 000 lei. Toate noroacele s-au 
grămădit pe capul bietului bancher exoflisit... 


Corespondenţa mea cu rebelii Senatului continuă. După o confe- 
rință cu Călinescu am hotărât alaltăieri-seară să excludem, după împli- 
nirea celor 30 de zile de la deschiderea Parlamentului (7 iulie) pe toţi 
cei care nu vor fi depus jurământul până atunci, fără să invoce o cauză 
de forţă majoră. Am mai convenit să trimit recalcitranţilor o scrisoare 
circulară prin care să-i vestesc de soarta care îi aşteaptă. 

Ieri, la învestitura Patriarhului am avut și aprobarea Regelui pentru 
această procedură și după-amiază am şi expediat scrisorile. 

Un ceas mai târziu, Dinu Brătianu şi V. Sassu s-au prezentat la 
Senat în civil şi au cerut să depună jurământul. Eu plecasem şi tre- 
cusem preşedinţia lui Anibal Teodorescu. Acesta a primit pe răzvrătiți, 
Jos. în birou şi le-a declarat că nu pot depune jurământul decât în uni- 
forma Frontului. Cei doi domni au lăsat atunci o adresă prin care 
cereau să li se dea dovadă că s-au prezentat să depună jurământul în 
ziua de 5 iulie şi au plecat. Olehowski mi-a adus hârtia la care am 
răspuns printr-o nouă scrisoare prin care am precizat domnilor Brâ- 
tianu şi Sassu că pot depune jurământul până la 7 iulie inclusiv, confor- 
mându-se legilor şi regulamentelor Senatului care nu permit accesul 
Senatului decât senatorilor îmbrăcaţi în uniforma Frontului Renaşterii 
Naţionale... 


leri a avut loc învestitura Patriarhului Nicodim. Ne-au tinut în 
picioare de la ora 9 dimineaţa până la ora 1 1 2. Slujbă la Mitropnst... 


Și primul-ministru bulgar Kiosseivanov a sosit la Mecca — adică la 
Berlin... 


În simplon, în drum spre Timişorabiei e în faţa judecății) n-au 
catadicsit să se arate. O lipsă puerilă de politeţe faţă de colegul lor de 
ieri şi de şeful lor de azi... 

Intreaga ceremonie a fost lipsită de înălţare fiindcă a lipsit orice 
adiere de sinceritate sufletească în toate riturpiscopii protestanți au luat 
parte la ceremonie, la Palat ca și la Mitropolie. 

La Mitropolie, atât la slujba de dimineață cât și la cea de la amiază, 
d.d. mitropoliți Bălan al Ardealului şi Visarion Puiu al Bucovinei (al 
3-lea mitropolit în ființă, al Basaile care s-au desfăşurat. 


7 iulie. Ştirile şi zvonurile cele mai alarmante, cele mai contradic- 
torii se încrucişează din toate părțile. Parcă trăim zilele din preajma lui 
august 1914, din septembrie 1938. Şi lumea se întreabă: e cu putinţă să 
se pună foc Europei şi lumii pentru oraşul Danzig? Cei care îşi pun 
această întrebare sunt probabil oameni simpli care nu vâd problema 
sub adevăratul ei aspect. In realitate Danzigul nu există. În joc e pres- 
tigiul Angliei în lumea întreagă şi prestigiul hitleri agresiune împotriva 
noastră sau împotriva acelora faţă de care ne-am angajat să le apărăm 
independenţa...” 

lar ziarul Le Temps, inspirat de Guvernul francez, comentează în 
modul următor aceste declaraţii şi altele similare rostite de conducă- 
torii politicesmului sau al regimului totalitar în granițele Germaniei 
recleşteptate şi readuse la gustul hegemoniei continentale. Danzigul e 
numai un pretext. 

Reproduc din ultima cuvântare a lui Chamberlain cuvintele care 
fixează cu o perfectă precizie atitudinea Impei englezi si francezi: 

„Gravitatea situaţiei internaţionale apare evidentă tuturor şi e 
momentul în care trebuie destăşurat cel mai bun efort, pentru a risipi 
orice echivoc, astfel încât fiecare să-şi poată lua răspunderile în deplină 
cunoştinţă de cauză, agresiune împotriva noastră sau împotriva acelora 
faţă de care ne-am angajat să le apărăm independenţa...” 

Iar ziarul Le Temps, inspirat de Guvernul francez, comentează în 
modul următor aceste declaraţii şi altele similare rostite de conducă- 
torii politicsmului sau al regimului totalitar în granițele Germaniei 
redeşteptate şi readuse la gustul hegemoniei continentale. Danzigul e 
numai un pretext. 

Reproduc din ultima cuvântare a lui Chamberlain cuvintele care 
fixează cu o perfectă precizie atitudinea Impeecu toată claritatea. N-ar 
trebui să se poată repeta eroarea fatală comisă în 1914, când Germania 
imperială a declanşat războiul fiindcă era convinsă că Anglia nu va 
interveni în război cu toate forțele sale. Strigătul de disperare al lui 
Wilhelm al II-lea față de oroarea mormanului de cadavre: „Eu n-am 
vrut acest lucru!“ nu trebuie să se poată repeta a doua oară când 
ireparabilul ar fi săvârşit. Nimic nu trebuie să rămână în umbră când e 
vorba de o dezbatere a conştiinţei de care depinde soarta Europei, când 
e vorba să se hotărască pacea sau războiul. E necesar ca toate Guver- 
nele să-şi poată măsura în mod precis toate răspunderile lor, să știe cu 
toată certitudinea care sunt atitudinile luate de o parte şi de alta, care 
este proporția reală a angajamentelor contractate, care ar fi con- 
secințele imediate ale oricărei inițiative prea temerare. Numai astfel am 
putea reuși să salvăm pacea atunci când e sigur că nici un popor nu 
doreşte războiul. Eventualitatea cea mai îngrozitoare ar fi aceea a unui 
conflict armat ca urmare a unei neînţelegeri asupra adevăratelor intenţii 
ale acelora care-şi asumă sarcina destinului națiunilor civilizate”. 

Faţă de această fermitate a Puterilor democratice, Berlinul nu pare mai 
puțin ferm hotărât să-şi realizeze planul de anexiune al Danzigului mai 
întâi, al Coridorului polon mai târziu. Atunci? În voia Domnului... 


Telepramele de azi ne aduc senzaționala ştire că Guvernul englez 
s-a hotărât să deschidă un credit de 100 milioane de livre — unii 

vorbesc chiar de 150 milioane — pentru înarmarea aliaţilor săi din 
estul şi sud-estul Europei. „Mai bine mai târziu decât niciodată!” — zice 
francezul. Ştirea a provocat valuri noi de furie la Berlin, unde atacurile 
împotriva Angliei mai slăbiseră. Acum au reînceput şi mai exasperate. 
Presa germană vede în această hotărâre a Angliei „o încercare de 
mituire” şi desăv arşirea politicii de încercuire. Berlinul crede a şti că 
acest credit e destinat Poloniei şi Turciei. Bine că nu ne citează şi pe 
noi... 


Aseară se vorbea în Bucureşti de un ultimatum german în faţa 
căruia Guvernul nostru ar fi fost pus, anume de a se pronunţa categoric 
de ce parte e hotărât să meargă. Informaţii luate, ştirea e inexactă. Ea a 
fost probabil provocată prin prezenţa lui Clodius şi a lui Tassler (direc- 
torul lui „Wirtschafts Stelle“ din Berlin) în Bucureşti. In realitate acești 
doi domni au venit ca să zorească aplicarea convenției economice din- 
tre cele două ţări, dar fără nici un ultimatum în buzunar. 


După matură chibzuire Polonia va trimite în fine zilele acestea nota 
ei Senatului din Danzig. 

Se crede că nota va conţine următoarele trei principale cereri: 

1) Danzigul să nu fie încorporat Reichului. 

2) Danzigul să nu iasă din frontierele vamale polone. 

3) Drepturile Poloniei în teritoriul Oraşului Liber, astfel cum au fost 
stabilite de tratate, să fie respectate. 

Incolo, libertate pentru dezvoltarea culturală germană pe toată întin- 
derea acestui teritoriu... 


Rusia continuă să se lase greu... Se vorbeşte acum de „o descin- 
dere* a lui Halifax şi a lui Bonnet la Moscova pentru o ultimă încer- 
care... Totuşi la Paris şi la Londra se pretinde că pe chestiunile princi- 
pale, s-a ajuns la un acord. ??? 


Presa germană profită de prezenţa lui Kiosseivanov la Berlin pentru 
a face o presiune asupra Bulgariei şi un şantaj față de... noi. Ziarele 
berlineze declară într-adevăr că Germania „înțelege“ revendicările 
Bulgariei, chiar şi cele faţă de România... Pare însă că bulgarii nu se 
lasă ademeniţi de aceste frumoase cuvinte, al căror sens ascuns îl pri- 
cep, şi că nu vor merge până la încheierea unei convenţii cu Reichul, 
imitand în această privință atitudinea Iugoslaviei. De la Londra, li se că 

de altminteri, un avertisment drastic şi sfatul să nu mai repete greşeala 
din 1914. 


Am primit ieri o nouă patalama semnată de Dinu Brătianu şi de 
Vasile Sassu (la cât s-a redus Partidul Liberal!) prin care, ca răspuns la 
adresa mea din ajun, cei doi juriști improvizați discută interpretarea 
articolelor de lege pe care sunt silit să le aplic față de refuzul domniilor 
lor de a îmbrăca uniforma. Am pus hârtia la dosar, după ce am comuni- 
cat conținutul ei în copie, şi Guvernului. 


Azi-dimineaţă am primit o telegramă de la Nisa semnată de Titules- 
cu, prin care ilustrul scopit invocă starea sănătăţii sale care-l împiedică 
să vină în ţară să depună jurământul. Va trimite şi un certificat medical. 
De acord cu Guvernul, îl vom trece printre cei împiedicaţi prin caz de 
forță majoră, și vom lichida situaţia sa în viitoarea sesiune. 


Cu privire la furtul ceasornicului lui Kaufmann în simplon, aflu că 
operaţia a fost mai complicată. I s-au furat, pe lângă ceas şi valizele — 
iar autorii loviturii nu sunt alţii decât agenţii Siguranţei cărora li s-a 
poruncit să pună mâna pe „hârtiile (22?) bancherului? Același pro- 
cedeu s-a întrebuințat acum câțiva ani şi împotriva lui Tabacovici, care 
se întorcea de la o întrevedere cu Titulescu. Tabacovici a avut chiar 
cinstea să fie cambriolat într-un vagon-salon (era președintele Consi- 
liului de administraţie al căilor ferate)! 


De câtva timp se vorbește de „spionii de la circul Busch“. Circul 
Busch a fost adus de primarul Dombrowski, s-a instalat pe terenul 
viran dintre Malmaison şi stadionul „Venus şi de 6 săptămâni dă 
reprezentații zilnice foarte căutate. S-a răspândit zvonul că printre 
artiştii și figuranţii circului se ascundeau ofiţeri germani însărcinaţi cu 
misiuni secrete. 

Aflu acum de la Siguranţă că ar fi fost arestaţi 20 dintre aceşti figu- 
ranti şi că pe spatele lor, pe piele, s-ar fi zugrăvit schiţe de plan, schițe 
zugrăvite cu cerneală simpatică ce n-au apărut decât după un anume 
tratament. Schițele sunt astfel desenate încât așezându-se cer 20 de 
indivizi la rând, unul după altul, apare întreaga hartă a lucrărilor noas- 
tre de apărare de pe frontiera de vest! Scandalul e mare şi Legația Ger- 
maniei a intervenit ca oamenii să fie puşi în libertate! (Poate că şi de 
aci să fi intervenit zvonul de „.uitimatum”!). Autorităţile noastre, ca să 

nu se strice treburile României cu Germania ar fi gata să dea drumul 
celor arestaţi; specialiştii nu pot însă să parvină să şteargă de pe 
spinarea arestaţilor planurile zugrăvite. S-au întrebuințat tot felul de 
acizi, degeaba! Acum se va proceda la aplicarea de vezicatoare, pentru 
distrugerea epidermei!!! 


leri s-au incheiat între Călinescu şi Clodius conventiile cu Germa- 
nia privitoare la o parte de armament, convenții ce erau încă în sufe- 
rint. S-au semnat contractele prin care Germania se obligă să ne 
furnizeze avioane şi licenţe aeronautice în valoare de 60 milioane 
mărci (2 miliarde 400 milioane lei) şi să construiască o mare pulberărie 
în valoare totală de 80 milioane mărci (3 miliarde 200 milioane lei). 
Deocamdată se vor executa tranşe în valoare de 20 milioane mărci, 
execuţia totală a contractului fiind prevăzută pe mai mulţi ani. S-a con- 
venit şi dobânda bonurilor de tezaur ce vor fi emise pentru finanţarea 
contractelor. Poate că și încheierea acestor contracte să fi dat naştere 
zvonurilor de „ultimatum"!! Dar față de această contribuție a Ger- 
maniei la înarmarea noastră, cum rămâne cu „înțelegerea“ revendică- 
rilor bulgărești, trâmbiţată la Berlin? 


Coroana de spini a Mântuitorului nostru Isus Christos făcea parte 
din imensa colecţie de relicve păstrată în bisericile și palatele imperiale 
din Bizanţ, de unde a fost ridicată după cucerirea Constantinopolului 
de către latini în veacul al XIII-lea. Oferită de Împăratul Baudoin, 
Regelui Ludovic al IX-lea (Saint-Louis), Coroana a fost adăpostită în 
Sainte Chapelle la Paris, construită dinadins de evlaviosul Rege. In 
cursul secolelor, spinii Coroanei au fost dăruiţi rând pe rând diverselor 
catedrale din Franţa şi Suveranilor înrudiţi cu ai Franței. A mai rămas 
un spin, păstrat într-un bogat relicvar. Zilele trecute, acest relicvar a 
fost transportat cu mare alai de la Paris la Villeneuve l Archeveque — 
procesiunea, cu episcopi, cu cardinali, cu autorităţile publice desfăşu- 
rându-se din oraș în oraș. Scopul a fost să se refacă în sens invers dru- 
mul străbătut de sfânta relicvă în momentul aducerii ei în Franţa, acum 
şapte veacuri... În fiecare oraș s-au format cortegii ce reproduceau cu 
toată fidelitatea posibilă costumele şi decorurile medievale... o lume 
imensă și tot aparatul administrativ au luat parte la aceste serbări, în 
care s-a manifestat un spirit adânc religios... Cât drum a făcut opinia 
publică în Franţa, în materie religioasă, în ultimele trei decenii! Unde e 
regimul lui Combes, unde sunt persecuțiile împotriva preoților și 
călugărițelor catolice pe care se sprijinea întreaga politică internă 
franceză la începutul secolului al XX-lea? 

L1 iulie. Un acces de gută m-a trântit pentru 4 zile în pat. Deşi n-am 
dobândit încă uzul piciorului, am putut totuşi să mă ridic azi din aşter- 
nut şi să dau din nou drumul mâinilor... 

Pe lângă durerile îngrozitoare de astă dată, pe care le-am suferit am 
mai avut şi supărarea de a nu putea merge la Senat în ziua de 8 iulie 
spre a pronunța în persoană excluderea senatorilor opoziționişti care 
n-au depus jurământul. Nu câ mi-ar fi fâcut o deosebită plăcere, dar 
pentru nimic în lume n-aş vrea să se zică că am dezertat de la datoria 
mea, că mi-a fost frică să îndeplinesc actul pe care eu însumi îl hotă- 
râsem — sau şi mai râu, că jucam pe două tablouri. Lichele sunt des- 
tule care să afirme că n-aveam nimic şi că boala pe care o invocam nu 
era decât o boală... politică. 

Am făcut ce am putut ca să înlătur orice suspiciune. Am redactat o 
declaraţie şi am rugat pe Anibal Teodorescu — căci dânsul a prezidat 
şedinţa — să o citească în faţa Senatului. Prin această declarație comu- 
nicam Senatului că 13 senatori n-au depus jurământul în termenul de o 
lună, că 4 dintr-înşii aveau drept la amânare din cauză de forță majoră 
iar că ceilalți 9 rămâneau excluşi din Senat pe tot timpul legislaturii. 
Mi-am luat astfel personal răspunderea excluderii domnilor I. Maniu, 
C.I.C. Brătianu, Mihalache, dr. Lupu, V. Sassu, lunian, Aurel Dobres- 
cu, Orleanu şi episcopul Vartolomeu (sifilitic dispărut în străinătate), 
deşi n-am fost prezent la şedinţă. Execuţia a fost primită de Senat fără 
nici o observaţie. Mă aşteptam ca Iorga să pună picioarele în străchini, 
ŞI O aşteptam chiar cu plăcere. Am fost dezamăgit: a tăcut şi el. 

Se zice că cei osândiți vor reclama la Casaţie. Treaba lor. În public, 
măsura a făcut impresie bună ca orice act de autoritate. Apoi lumea nu 
pricepe în numele cărui crez, în numele cărui trecut se rebelează dom- 
nii împotriva regimului actual. Că doar au guvernat destul țara asta şi 
liberalii şi ţărăniştii şi amintirile pe care le-au lăsat nu justifică nici 
protestările, nici năzuinţele de azi.. 

Printre cei amânaţi, mareşalul Prezan are o situaţie specială. În rea- 
litate n-a dat nici un semn de viaţă, dar ştiu că nu se mai poate ţine pe 
picioare... E puţin probabil să mai vină vreodată la Senat... George 
Enescu e în America, iar Mihai Popovici şi Titulescu au cerut amânare 
pe temei de boală. Titulescu trimite şi un certificat medical... 


Zvonul sinuciderii lui Dombrowski a umplut tot Bucureştiul şi s-a 
răspândit până şi în provincie! Şi zvonul era întemeiat pe chestia afa- 
cerii de spionaj descoperită la circul Busch, adus de Dombrowski. 
Bineînţeles că de sinucidere nu e vorba, dar amicul Dombrowski pare 
că a suferit ceva neplăceri... 

Escrocul de Sever Bocu a scos o carte de amintiri „Drumuri şi răs- 
cruci” prin care încearcă să se contureze ca un erou al neamului. Incer- 
carea e pur şi simplu ridicolă, dar e de mirat că Cenzura lasă pe bandit 
să judece purtarea oamenilor cinstiţi... 


Războiul undelor: 

Staţia de Radiodifuziune din Strasbourg va emite de aci înainte, de 
2 ori pe zi, informaţii în limba germană pentru lămurirea opiniei publi- 
ce nemţeşti. Se vor da ştirile interzise în Germania şi se vor comenta 
evenimentele din punctul de vedere francez şi englez. 

Emisiuni analoage vor fi făcute din Toulon, în limba italiană... 


Sâmbătă și duminică telegramele din străinătate au semnalat oare- 
care destindere pe terenul frecărilor internaționale. lată că cuvântarea 
de ieri a lui Chamberlain a venit să încordeze situaţia într-un grad 
necunoscut până acum... Primul-ministru englez a declarat ritos că 
Anglia nu va accepta o ocupaţie a Danzigului „pe sub mână” şi că stă 
cu toate forţele ei gata să intervină, dacă Polonia va considera interese- 
le sale la Danzig periclitate prin actele și măsurile luate de nemți... 

În această rivalitate între prestigiul Angliei și prestigiul nazismului 
— unul indispensabil menţinerii Imperiului Britanic, altul menţinerii 
celui de-al III-lea Reich — s-ar părea că nu mai poate fi altă ieșire 
decât războiul... 

In Italia, unde toate se potoliseră în ultima vreme, a început din nou 
să latre I/ Resto del Carlino, cerând în afară de Danzig și Coridor pen- 
tru Germania, Djibouti, Tunis, Suez, Malta etc. (excusez du peu!) pen- 
tru imperiul lui Mussolini! Altfel nu poate fi pace în Europa, o spune 
serios gazeta care până acum câtăva vreme era o foaie umoristică, dar 
care n-a reușit să devină într-adevăr umoristică decât de când s-a trans- 
format în foaie politică. 


În tratativele de la Moscova s-au ivit noi dificultăți, spun foile din Pa- 
ris. Mai e cineva în Franţa care să creadă în seriozitatea acestor negocieri? 


12 iulie. leri după-amiază s-au închis Camerele. Mesajul e scurt, 
dar exprimă satisfacția Regelui pentru ținuta Camerei și a Senatului şi 
pentru obiectivitatea cu care s-a discutat legea valorificării grâului, sin- 
gura mai importantă care s-a votat. 

Îmi paţe rău că p-am putut fi prezent la Şepat — guta mă retine încă 
în casă mm spre a felicita şi eu Maturul Corp, pentru demnitatea şi 
liniştea cu care a înlocuit dezmăţul de mai înainte. 

Guvepul a mai depus ieţi câteva legi pe birgul Şepatului (altele pe 
biţgul Gameţei) pentru a fi cercetate de comisii în timpul vacanței. Gea 
mai impoţtantă e legea breslelor, depusă la Qameţă, caţe ya fi luată în 
cercetare de comisiile ambelor Gamere, întrupite. Paţlamentul ya fi 
convocat din nou la tgamnă, căci Regele yrea ca legea breslelor să fie 
votată, pu decretată. 

Am citit-o ieţi, legea breslelor, care a speţjat atât pe Bujgiu. Nu 
impărtăşesc alarma lui. Legea e bună în Principiu, deși redactarea lasă 
de dgţit. Q găsesc prea elastică şi-mi pare rău că nu încadrează În 
cupțipsul ej şi barouţile de ayocați a căror autonomie şi al căror spirit 
de spuţcat pgliticiapism tpebuie să dispaţă... Yọr fi multe de indreptat 
în comisie, a convenit-e cu mipe şi Găiinescu, prin telefon... 


Dinu Brătianu şi pepotu-său Gheorghe au fost ieri la Gălipescu. 
Acesta mi-a povestit la telefon intreyedeţea. Gheorghe s-a impleticit în 
vorbă tot timpul. Dipu a reclamat că de la instalarea ţegimuluj actual 
dipastia Brătiapu e supusă upej persecuții coptipue. Ş-au debotezat 
străzi pumite „Brătiapu“ (!!1), s-a şters ọrice urmă a Bţătiepilor la 
expoziția amintiţilgr de pe ypemea Regeluj Carol I (la lupa Bucuşeşti- 
lọr) şi s-a dat ọ amploare exagerată expoziţiei Eminescu subliniindu-se 
lupta înyerșupată pe care poetul a dus-o împotriva brătiepismului... În 
fipe acum jată-l şi pe el, fiul Maţeluj Ọm dat afară din Şenat... „Cum 
— a spus pepea Dinu luj Călinescu mm ai crezut că am să mă îmbrac în 
uniformă ca să mă duc la Şeņat?“ == „Da == a răspuns Armand == am 
speţat, fiindcă te știam sportiy!!.. i 

Şcọpul yjzjtej a fost ca să spupă Guyernuluj că ej, Brătjenii Și prie- 
tepii lor, față de atitudipea adoptată de Guyern, au decjs „să-și reia lj- 
þertatea™!!! Cunoscuta formulă de pe timpul politiciapismuluj în 
floare, formulă ce bineînțeles — ca atâtea formule politice — ju 
înseampă nimic şi pu angajează la nimic. Călinescu a Țăspuns foarte 
frumos că „libertatea“ au ayut-ọ și până acum == că ọ folosire însă a 
acestei liþețtăti împotriva diţectiyelor regimului ap ayea şi pentru foştii 
liþețali şi pentru foștii tărănişti cọņseciņte graye. Maniu şi ai lui ay fi 
duşi și confinați la Miercurea Ciucului == jap pentru liberali, acul de 
cojoc aj fi dărâmarea institutelor lor tipanciare și economice... 

Pat și Patachop Brătiapu au plecat de la Călinescu nemulțumiți... 

Pare insă că pentru chestjuņea Şepatului pu vor merge la Casaţie... 
Ar face maj bine, căci şi-ar pierde timpul. 

Poate că ce a impresionat pe Brătieni a fost şi faptul că Casa Regală 
şi-a mutat contul de la Banca Românească la Banca de Credit. Banca 
Românească a trebuit să verse deodată 52 de milioane (soldul creditor 
al contului) şi probabil că nenea Dinu a văzut în acest act „o persecuție 
mai mult a Brătienilor'... In realitate n-a fost decât o măsură de bună 
gospodărire, Banca de Credit fiind acum Banca familiei... 


Cancicov la mine. 

Societatea de import-export anglo-franco-română considerată acum 
câteva săptămâni constituită, a intrat în era dificultăţilor. La capitalul 
românesc, Banca de Credit se angajase să subscrie 40 de milioane, ca 
şi Banca Românească. Acum, Cancicov a primit instrucţiuni de Sus să 
o lase mai moale, să tărăpăneze lucrurile — şi aceleaşi instrucţiuni le-a 
primit şi Malaxa. La Palat se vede fără nici o plăcere că în fruntea 
viitoarei societăţi se arată ca purtători de cuvânt ai României, doi ovrei: 
Kaufmann şi Auschnit. Se pretinde că, chiar Daladier, la Paris, s-ar fi 
exprimat cu mirare în această privinţă... Pe de altă parte, situaţia politi- 
co-economică s-a schimbat la Londra. De unde înainte, un organism 
privat apărea ca indispensabil pentru stabilirea legăturilor dintre capi- 
taliştii din City şi străinătate — acum, în urma hotărârilor Guvernului 
englez de a veni în ajutorul Statelor aliate cu credite, intermediarii apar 
de prisos, căci Anglia nu admite să se trateze pentru folosirea creditelor 
ce acordă decât de la Stat la Stat. Mă întreb, atunci ce rost mai are 
faimoasa societate? Mai rămân afacerile cu Franța — slabă nădejde. _ 

În tot cazul, încă o corabie care se îneacă, pentru Kaufmann. În 
societatea asta punea el toată nădejdea ca să-şi refacă o situaţie la Paris 
după ce a pierdut pe cea de la Bucureşti. Pentru Auschnit, dacă va fi 
dat la o parte, va fi o nedreptate și mai mare căci el a pus la cale, 
aproape singur, toată combinaţia. 


La Banca de Credit, Cancicov a găsit o adevărată vlăsie. Ehrenstein, 
fără să aibă nici o răspundere, fără să aibă altă situaţie oficială decât 
cea de membru în consiliul de administraţie, e plătit, nu se ştie pe baza 
cărei dispoziţii cu 3 milioane lei pe an. Avocaţi ca Demosten Botez, 
„ingineri“ ca Scanavi, şi alţii, primesc lefuri lunare fără să presteze nici 
un serviciu. Ajutoare și subvenţii plătite în diferite locuri fără nici un 
rost. Depunerile Familiei Regale (multe milioane) „onorate“ cu o do- 
bândă de 5 1/2%, pe când la toate celelalte depozite se plăteşte 3 şi 
3 1/2%. Fără a mai vorbi de milioanele aruncate în convorbiri telefoni- 
ce între Paris şi Bucureşti şi de puzderia de directori și de procurişti tă- 

iați împrejur şi scump plătiți. Cancicov s-a înhămat să pună ordine în 
toate... 


Răsunetul declaraţiilor lui Chamberlain e imens. Toată presa euro- 
peană reacţionează după tendințele dominante în fiecare țară. La Berlin 
furie. Germania — declară ziarele din Berlin — nu se va opri în politi- 
ca ei de frica Angliei. Și totuşi, sunt şi semne că s-ar putea opri. 


Se vorbeşte de înapoierea „colonelului misterios” în Germania, cu 
informaţii precise asupra forțelor de care dispun adversarii Germaniei. 
„Colonelul misterios“ e colonelul von Schwerin care a petrecut două 
luni în America şi Anglia, trimis în misiune de Hitler — şi se crede că 
va fi în stare să lămurească pe Fiihrer despre riscul unei ciocniri cu 
forțele elementare pe care le reprezintă Puterile anglo-saxone... 


După unele informaţii Roosevelt ar fi dispus să ia iniţiativa unei 
mediaţii între Germania şi Polonia. Ambasadorul american de la 
Varşovia, Bidle, ar fi fost însărcinat să facă în acest scop o anchetă la 
faţa locului, la Danzig. 


La Paris, Consiliul de Miniştri a hotărât ca nici un ministru să nu se 
mai miște din Capitală, până la noi ordine. 


Italienii fortifică pe capete insulele Dodecanezului. Vapoare ger- 
mane debarcă la Rhodi armament şi muniții... 


Trei avioane au căzut în apropierea Clujului şi s-au sfărâmat. 
Câteşitrei piloţii au fost ucişi pe loc. După ce nu avem avioane, mai 
pierdem și din puţinele pe care le avem... 


La Salamanca a explodat o pulberărie. Morti vreo 80 — răniţi vreo 
500... 


13 iulie. Piciorul nu mă lasă. Iar a trebuit să stau 24 de ore în pat... 

Abia s-a închis Parlamentul şi fabrica de decrete-legi a reînceput să 
lucreze. Azi au apărut trei decrete prin care se revizuieşte organizarea 
noastră judecătorească, se reformează Consiliul Legislativ şi se creează 

o a IV-a secție la Curtea de Casaţie! Această a patra secţie, la care 
preşedintele şi consilierii vor fi numiţi pe sprânceană va avea în 
atribuţiile ei şi contenciosul administrativ. Vor să scape de Lupu, 
preşedintele intransigent al actualei secţii a III-a... 


Grandi a fost numit ministru de Justiţie... De 7 ani de când e la 
Londra a luptat neîncetat pentru apropiere între Anglia şi Italia. Se 
vede că această politică nu mai place lui Mussolini. Balbo e exilat la 
Tripoli şi Grandi izolat la Roma... 


Direcţia Statisticii Generale ne informează că populația României a 
crescut în ultimul an cu 206 000 de suflete și se ridică la 19 852 000. 
La anul vom trece de 20 000 000... 


14 iulie. Cancicov face ordine la Banca de Credit. Pe lângă multă 
dezordine şi lefuri astronomice a mai descoperit una urâtă. Banca avea 
un stoc însemnat de acţiuni ale Societăţii Telefoanelor pe care le-a vân- 
dut în decembrie trecut. Or, în ianuarie s-a hotărât o nouă emisiune și 
fiindcă afacerea merge bine și bilanţurile sunt glorioase, Societatea a 
hotărât să dea vechilor acţionari câte o acţiune gratis, la nu ştiu câte 
acţiuni. Această primă, plus rezultatele strălucite ale bilanţului au pro- 
dus o urcare simţitoare a acţiunilor. Iniţiaţii (Kaufmann şi Auschnit 
între alții) aflaseră încă din noiembrie de la colonelul Beyne — în 
treacăt prin Paris — cele ce urmau să se întâmple în ianuarie. Acţiunile 
Băncii de Credit printr-o neașteptată consecinţă au fost imediat vân- 
dute și cumpărate de consorțiul Kaufmann-Auschnit prin persoane 
interpuse. Diferenţa de curs între decembrie când acţiunile au fost vân- 
dute şi finele lui ianuarie, reprezintă pentru stocul Băncii de Credit 
frumușica sumă de 6 milioane lei... 


Fratele Romul Boilă a fost condamnat, tocmai când lumea şi uitase 
despre procesul Skoda! Faimosul proces a durat 7 ani; Boilă a fost con- 
damnat, pentru trafic de influenţă, la 1 an închisoare şi 100 000 lei 
amendă. Putin pentru 7 ani de proces! Dar tot e bine că o sancțiune a 
fost în fine aplicată. Coloneii Georgescu şi Anton Popescu, daţi şi ei în 
judecată, au fost achitaţi. Achitat de asemeni și fostul senator Albini. 
Mai rămâne apelul și recursul. Dacă o dura fiecare tot câte 7 ani, fratele 
Romul poate bea în linişte cafea şi tutun. 

După vizita lui Kiosseivanov la Bled s-a dat un comunicat intere- 
sant din care reiese: 

1) că ambele State sunt hotărâte să ducă mai departe o politică «e 
indepenilență şi de neutralitate; 

2) că ambele ţări doresc raporturi cât mai bune cu toți vecinii lor. 

Ceea ce nu s-a putut spune la Berlin s-a spus la Bled. 


Italia a adresat Guvernului francez o notă prin care face toate rezer- 
vele sale, ca Stat mandant, asupra cesiunii sandjacului Alexandretei. 
Parisul a primit nota cu indiferență. Gestul Italiei nu este politic. Turcia 
face parte din țările cu politică instabilă, într-adevăr, şi nu era imposi- 
bil să mai fie despărțită de Anglia şi de Franţa. Acum Italia a fixat-o 
lângă Puterile occidentale... 


Negocierile anglo-japoneze nu par să aibă mulţi sorți de izbândă. 
Japonia pretinde să rezolve întreaga problemă a raporturilor anglo-ja- 
poneze în Extremul Orient şi repercusiunile ei asupra Chinei, pe când 
Anglia nu vrea să discute decât asupra blocadei și a incidentelor de la 
Tien Tsin. 

Chiar dacă nu se ajunge la covorul verde, intenţia numai de a nego- 
cia și acceptarea unei asemenea soluţii în principiu, de o parte şi de 
alta, a avut efectul salutar de a mai linişti lucrurile și de a înlătura 
hotărâri mai grave... 


Negocierile anglo-franco-ruse, povestea cu cocoșul roșu, par a fi 
intrat într-o fază decisivă. Se vorbește chiar de o convenţie militară 
franco-rusă... Paşte murgule... 


În Slovacia s-au descoperit abuzuri și delapidări în sarcina ilustrului 
slovac și fost prim-ministru Milan Hodza. Omul mi-a fost totdeauna 
antipatic şi de câte ori a venit la Bucureşti m-am mărginit să-i spun 
bună ziua. Acum e vorba să fie dat în judecată, împreună cu alți 300 (!!) 
de politicieni... 


Zvonuri: 

Italienii ar fi închiriat nemților portul Trieste, pe 10 ani! Germania 
ar construi şantiere şi o bază navală în Mediterana... Singurul mijloc de 
a mai da viaţă oropsitului port. Dar, cuiul străin în casă. 

Împrumutul — adică creditul — de 5 milioane livre pe care Anglia 
ni l-a acordat pentru cumpărări de materiale a fost definitiv şi oficial 
aprobat la Londra. Un credit identic de 2, milioane livre a fost aprobat 
pentru Grecia. Ziarele engleze bat toba în jurul generozităţii britanice. 
Times intitulează articolul său: „Credit pentru prieteni”. 


Primesc o hartie din partea Liei Brătianu (văduva lui Vintilă) prin 
care mă convoacă, ca fost ministru în Cabinetele Ionel şi Vintilă Bră- 
tianu din 1927-1928, la o consfătuire la ea acasă, în vederea unei inter- 
venţii pe lângă Primăria Capitalei. E vorba să se ceară abrogarea 
hotărârii prin care bulevardele Ion I.C. Brătianu şi Vintilă Brătianu au 
fost botezate altfel. 

Am răspuns că nu pot merge, mai întâi fiindcă sunt bolnav de gută, 
dar şi fiindcă nu sunt convins de dreptatea cererii. Există deja un bule- 
vard Brătianu, şi încă unul de frunte, cel care duce de la strada C.A. 
Rosetti la monumentul lui Ion C. Brătianu. Câte vor? Şi familia Bona- 
parte a avut mai mulţi membri iluştri, şi totuşi nu există decât o singură 
„rue Bonaparte“ (strada Bonaparte) la Paris. Şi aşa, în străinătate pre- 
tutindeni, cu familiile care au avut mai mulţi reprezentanți celebri sau 
notorii. Să se termine o dată cu I.C., cu G.G., cu N.P. şi alte notații care 
nu fac decât să încurce lumea, ca de pildă strada G. Cantacuzino și 
strada G. Gr. Cantacuzino... 


Am notat în Însemnările acestea diferitele demersuri făcute la Paris 
din însărcinarea lui Puricelli, precum și zvârcolirile acestuia pentru a 
împinge Franţa la un contact oficial cu Italia. Aflu, deşi cam târziu, că 
scopul a fost atins și la Paris şi la Roma. La Roma, ambasadorul Fran- 
tei, Francois Poncet a dat o masă de adio lui Drumond Wolf, ambasa- 
dorul Angliei pus la retragere. La această masă a invitat şi pe Ciano, iar 
acesta a primit şi a stat la Palazzo Farnese două ore, din care o bună 
parte de vorbă cu Poncet. La Paris, ambasadorul Italiei a făcut o vizită 
de condoleanţe lui Bonnet, cu prilejul scufundării submarinului „Phenix"* 
şi iarăşi a avut loc o lungă conversaţie. Poate că relativa omenie a Itali- 
ei în manifestările ei şovine să fie în legătură cu aceste conversații. 


15 iulie. Ştirile despre predarea Triestului nemților erau exagerate. 
Se negociază numai anumite facilități de acordat comerțului german, 
pentru înviorarea vechiului port din fundul Adriaticii, râmas în afară de 
traficul internațional. 

A murit Costăchescu, profesorul universitar din laşi, fost ministru 
țărânist și preşedinte al Senatului. Om cumsecade în toată puterea 
cuvântului şi cinstit, avea un suflet de apostol şi adânci convingeri. In 
perioada de ascensiune a țărânismului, după război, a contribuit mult la 
izbânda ideologiei simbolizată printr-o cămaşă cu bibiluri şi o pereche 
de opinci... În fiecare duminică şi sărbătoare își lua sacul la spinare şi 
cu toiagul în mână bătea sat după sat. Fără să tacă prea multă dema- 
gogie, vorba lui bună impresiona şi cucerea... După victoria finală, 
după chemarea partidului la putere, Costăchescu a fost dezgustat de 
abuzurile partizanilor şi de orgia colectivă pe care le-a văzut. A stat 
mai la o parte, temut de prieteni şi stimat de adversari... În toiul palino- 
diilor lui Maniu şi lui Mihalache în jurul şefiei, Costăchescu era cât pe 
aci să fie pus în fruntea Partidului Naţional Țărănesc din ceasul din 
urmă... 

Fiindcă a fost preşedinte al Senatului, am însărcinat pe vicepre- 
şedintele Tănăsescu, actual rector al Universităţii din lași să mă repre- 
zinte la funeralii și am depus şi o coroană. 


Ziarele din Londra fac mare publicitate în jurul unui nou tun antiae- 
rian englez. Tunul e cu 4 ţevi de 75 mm calibru, poate arunca 50 de lo- 
vituri pe minut și e îndreptat pe cale electrică împotriva ţelului mişcă- 
tor pe care-l urmăreşte. Se zice că avioanele inamice nu vor putea stră- 
bate prin tirul acestor tunuri... Mai bine să nu le punem la încercare! 


Gusti-mi povestea că a vizitat cu de-amănuntul valea râului Ten- 
nessee, în inima Statelor Unite. Mizeria, murdăria şi ţigănia pe care 
le-a întâlnit acolo i-au adus aminte cele mai păcătoase regiuni de la noi. 
Albi, nu numai negrii, în zdrenţe i-au ieșit pretutindeni în cale iar anal- 
fabetismul ajunge în localitățile prin care a trecut până la 60%. 
Președintele Roosevelt s-a pus în fruntea unei acţiuni de redresare 
socială foarte asemănătoare cu cea întreprinsă (zice Gusti) de Regele 
Carol în România prin Serviciul Social. Roosevelt nu vrea să ştie nici 
de legi, nici de State, nici de reprezentanții administraţiei oficiale şi 
face adevărată dictatură (unde sunt crezurile democratice americane?) 
pe teritoriile Statelor Kentucky, Alabama și Tennessee, de-a lungul 
fluviului. In numele Preşedintelui lucrează o organizaţie independentă 
numită „Tennessee Valley Authority“ care nu ştie de nimic şi de 
nimeni şi nu dă socoteală decât lui Roosevelt... 

Dacă dictatorii fac democraţie, de ce n-ar face conducătorii demo- 
craţiilor dictatură? 

Roosevelt a adresat un mesaj Congresului prin care cere Camerei şi 
Senatului să voteze înainte de sesiunea de toamnă reforma legii neu- 
tralității, ın interesul păcii universale şi în al securității poporului 
american. Camera din Washington a compromis programul lui Roose- 
velt prin admiterea unui amendament care zădărnicea însuşi scopul 
urmărit de Prezident, iar Senatul, acum în urmă, a fost zdruncinat prin 
votul Comisiei Afacerilor Străine (12 voturi contra 11) prin care se 
propunea ca întreaga dezbatere să fie amânată pentru la toamnă. 


Anul acesta, 14 iulie a fost celebrat la Paris cu un alai şi cu un 
entuziasm ce nu s-a mai văzut din 1919. Trupe engleze au luat parte la 
defilare. Serbările au fost completate prin proslăvirea Revoluţiei 
franceze, 150 de ani împlinindu-se de la luarea Bastiliei. Ele au luat 
astfel şi un caracter de universalitate, căci toţi democraţii din lume au 
preamărit amintirea proclamării „drepturilor omului“ care a pus bazele 
organizării sociale moderne, nu le-ar mai fi pus!... 


Ziarul spaniol Diario de Noticia publică un interviu al lui Franco, în 
care acesta afirmă că Statul spaniol nu va fi nici italian, nici german, ci 
numai spaniol. 

După acest interviu, comunicatul oficial, mai mult literatură, prin 
care s-a încheiat la San Sebastian vizita lui Ciano în Spania — comuni- 
cat în care se vorbeşte „de identitatea de vederi între ambele ţări“ 
— nu mai are decât o importanţă relativă, cu atât mai mult cu cât 


pes 


refrenul interviului era „pace și neutralitate! 


Primarul comunei Halmei — la graniţa fostei Cehoslovacii — a fost 
ucis printr-o grenadă aruncată în camera sa, pe fereastră. Încep să 
activeze şi la noi organizaţiile revoluţionare din Ungaria. 


Agenţia D.N.B. răspunde arţăgos ziarului Le Temps care-şi permi- 
sese să pună la îndoială sinceritatea raporturilor dintre Italia și Germa- 
nia... Dacă informaţiile ziarului Le Temps erau inexacte, de ce se su- 
pără Guvernul german și scuipă foc prin purtătorul său de cuvânt oficial? 


Un mare scandal a izbucnit la Paris pe lângă care afacerea Stawiski 
pare să fie joc de copii. Peste 150 de gazetari au fost arestaţi sub 

bănuială de amestec într-o vastă afacere de corupţie în care o contesă 
austriacă — dispărută — făcea legătura între mituitori şi mituiţi. 
Aubin, șeful informaţiilor ziarului Le Temps şi Poirier, director admi- 
nistrativ la Figaro au făcut mărturisiri complecte. Unul a luat 3 milioa- 
ne franci, altul I milion pentru a duce o campanie al cărui scop e ținut 
secret de instrucție. S-a putut constata că organizaţia avea relaţii 
strânse cu cercurile național-socialiste germane... 
Scandalul e mare... 


leri-seară s-a declarat un incendiu la prefectura Poliţiei. A ars 
acoperişul în dos şi o parte din ultimul etaj. Incendiul a fost localizat... 


17 iulie. Luni. Reţinut la Bucureşti mai mult decât aș fi vrut, mai 
întâi prin sesiunea Senatului, apoi prin accesul de gută care m-a pironit 
pe loc, mi-am luat în fine de ieri cartierul de vară la Breasta. Dacă nes- 
fârșitele ploi au făcut multă pagubă la grâu, au întreținut cel puţin par- 
cul într-o stare de verdeață şi de tinerețe desăvârşite. Mă plimb pe 
aleile umbroase şi de-a lungul răzoarelor şi mă cred în mai... 

La câmp, porumbul e de toată frumusețea. 


Președinția Consiliului din Paris publică un comunicat liniștitor cu 
privire la scandalul gazetarilor ce s-au vândut nemților. Guvernul in- 
vită pe cetăţeni să nu dea drumul imaginaţiei, să nu creadă toate exa- 
gerările ce se publică și să aibă încredere într-însul, căci lumină și drep- 
tate complectă se vor face... 


Cu prilejul celei de a 150-a aniversare a drapelului tricolor care s-a 
celebrat la Paris odată cu serbările din 14 iulie s-au ridicat istorici care 
pretind că tricolorul francez e cu mult anterior Revoluţiei franceze. E 
poate anterior ca combinaţie de culori, Revoluția i-a dat însă semnifi- 
cația simbolică pe care a păstrat-o până azi. 


Aurul spaniol, luat de fugarii de la Barcelona și sechestrat în Franţa, 
va fi în (ine predat Guvernului Franco. Aşa a hotărât Curtea de Apel 
din Poitiers. Sentinta este imediat executorie şi cele 9 000 de lăzi con- 
ținând aur în valoare de 13 miliarde fiauci francezi. vor fi indrumate 
zilele acestea spre Burgos. 

De ce n-a fost numit Pangal la Madrid: putoarea de Zānescu, în 
speranța cā va fi numit el, a dat informatii false Ministerului de 
Externe, între altele că Franco e foarte nemultumit de reprezentantul 
Romaniei acreditat pe lângă dânsul... 


Maniu m-a dat in judecată în fața Curtii de Apel (contencios) pentru 
că i-am retras dreptul de participare la şedinţele Senatului pe întreaga 
legislatură. Maniu cheamă în judecată „Statul român, prin reprezen- 
tanţii sâi legali, Preşedinţia Consiliului şi Preşedinţia Senatului prin 
reprezentantul lor legal. In acțiunea sa taie fire de pār în patru inter- 
pretând „à sa manière“ Constituţia din 1923, pe cea din 1938 și legea 
electorală precum şi decretul-lege relativ la jurământul parlamentari- 
lor. Totul fără interes. Mai interesantă este următoarea declarație făcută 
la sfârşitul acțiunii: 

„Aceste forme şi condiţii juridice (formele prevăzute în Constituţia 
din 1923 pentru revizuirea sau modificarea ei) nefiind îndeplinite, 
Constituţia din 1923 este încă în vigoare!, iar așa-zisa lege consti- 
tuțională din februarie 1938 este un act inform, fără valoare juridică, 
rezumând o lovitură de Stat, şi în consecință nu poate să creeze reguli 
juridice fundamentale prin care să modifice legea constituțională ce era 
în vigoare“. Ori mă înșel, ori asta este atitudine de răzvrătire împotriva 
organizaţiei de Stat. Sub regim de dictatură, îmi pare lucru cam grav. 

Mâine mă duc la Curtea de Argeș pentru parastasul de un an al 
Reginei Maria. Cu acest prilej voi sta de vorbă cu Călinescu, să vedem 
ce atitudine ia Guvernul. 

Curtea a fixat înfățișarea pentru ziua de 27 iulie curent. 


20 iulie. Plecat alaltăieri, marţi dimineaţa din Breasta, cu automo- 
bilul și sosit la ora 11 la Curtea de Argeș pentru parastasul Reginei 
Maria. Sosit mai devreme am intrat în biserică să mă răcoresc și am 
găsit îngenuncheaţi la mormântul Reginei pe cei doi fideli, pe 
Arhiducesa Ileana și pe... Zwidenek. Veniseră şi ei cu automobilul, 
împreună cu Arhiducele Anton, de la Bran. Puțin înainte de ora 12 a 
sosit și calabalâcul guvernamental plus Consilierii Regali, g-ral Văi- 
toianu, Mironescu și Iorga. Iorga a început să facă giumbuşlăcuri şi să 
spună porcării după obiceiul său. La un moment dat se adresează 
râzând la mine şi face câteva glume trase de păr, pe tema „câinelui“, 
făcând aluzie la declaraţia mea că voi fi la Preşedinţia Senatului un 


! Constituţia împotriva căreia Maniu a protestat şi pe care a declarat în 1923 că nu o recu- 
noaște!!! 

câine credincios care voi apăra Constituţia şi Regulamentul. Ocazie 
unică să-i servesc răspunsul cu „porc de câine”. „Iubite domnule lorga, 
— i-am răspuns cu un i t ai bine să fie un câine 
decât (şi m-am uitat în ochii lui) up porc de câine!” Şi am apăsat pe 
ultimele patru cuv inte. Caraghiosul a primit lovitura în plin şi a rămas 
câteva secunde mut. Apoi, repede: „Dar poți să fii şi una şi alta!” — Eu: 
„Nu este cazul. Să rămânem fiecare cu al lui!” Toţi miniştrii şi 
Mironescu şi Văitoianu beau lapte, erau încântați. Nebunul a simţit 
lovitura căci mai târziu în tren a spus lui Mironescu: „Ai văzut ce mi-a 
făcut Argetoianu — dar ai auzit şi răspunsul meu?” — „Da, da...” a 
replicat Mironescu şi a venit să-mi povestească supărarea paranoicului. 

La parastas a asistat tot Guvernul mai puțin Pop de la Inventar şi 
Zigre care rămăseseră la București delegaţi să asiste, cel dintâi la 
parastasul cucoanelor, celebrat la Cotroceni — cel de-al doilea la 
parastasul autorităţilor la Mitropolie. 

Regele era în marinel alb cu casc colonial (!); cu casc colonial erau 
şi aghiotanţii săi. A venit și Regina Elisabeta, dar fără Scanavi. În bise- 
rică fratele şi cele două surori au stat alături. Ileana, însărcinată pentru 
a cincea oară, obosită, se cam proptea și a sfârșit pe jetul mitropolitu- 
lui. A mai slăbit și era iar frumușică, dar s-a apropiat iar de tipul Ştirbei 
de care se mai îndepărtase în ultimii ani. Acum asemănarea cu Barbu e 
direct scandaloasă. Cum erau aliniaţi, deosebirea între fraţi era bătă- 
toare la ochi. În trăsăturile lui Carol şi în ale Elisabetei, pecetea 
Regelui Ferdinand, indelebilă ca și a lui Știrbei în trăsăturile Ileanei... 


Pe drum spre Bucureşti am stat de vorbă cu Călinescu. Am hotărât 
amândoi să nu ne prezentăm în persoană, la procesul Maniu, din 27 iu- 
lie — ci să dăm procură. Vom da amândoi procură lui Anibal Teodo- 
rescu. Am rămas mirat constatând că nu citise încă acţiunea d-lui prezi- 
dent Jules — și când i-am arătat fraza cu „Constituţia din 1938 act 
inform“ a rămas impresionat. A mărturisit că lucrurile nu pot fi lăsate 
așa, şi că va vorbi cu Regele... Am mai pus la punct împreună legea 
breslelor, care încalcă în câteva articole atribuțiile Consiliului Superior 
Economic. Călinescu e de părere să convocăm comisiile Camerei și 
Senatului pe la 15 august, să fixăm în comisii textul definitiv al legii şi 
să promulge legea la sfârşitul lui august. 


Călinescu ca şi Gafencu erau nedumeriţi asupra situaţiei externe, 
dar ceva mai optimişti, mai ales Gafencu. Călinescu era îngrijorat de 
faptul că toate vasele germane de pe Dunăre, chiar șlepurile goale, au 
fost rechemate pe teritoriul german și au și pornit în susul Dunării. Am 
exprimat părerea că poate să fie și de frica războiului, pe care l-ar 

provoca alții — sau poate că era şi o manevră împotriva noastră, căci 
nemţii se plâng de modul cum se aplică convenţia economică pe care 
am încheiat-o cu ei. Și Clodius şi Dassler au plecat fără să încheie 
nimic. Sub cuvânt că ne va cumpăra Anglia grâu (să o vedem şi pe 
asta!) nu s-a încheiat nici măcar contractul propus de Germania pentru 
cereale. Mi se spune, pe de altă parte, că Berlinul e atât de supărat încât 
a sistat expedițiile de armament de la Skoda, iar convențiile pentru 
furnizarea avioanelor şi pentru construcția pulberăriei, au rămas și ele 
neaprobate, deşi parafate la Bucureşti. 


Prin radiofonie şi prin agenţia lor telegrafică, ungurii răspândesc cu 
insistenţă ştiri alarmante privitoare la maghiarii din România care de- 
zertează în masă (!!!) şi trec graniţa ca să scape de serviciul militar şi 
de relele tratamente pe care autorităţile noastre le impun minorități- 
lor !!!! Bineînţeles că nimic nu e adevărat... 

Probabil că Guvernul maghiar vrea să facă atmosferă împotriva 
înclinării din ce în ce mai pronunțate a cercurilor politice curat ungu- 
rești spre o uniune personală cu România, sub Regele Carol, ca să sca- 
pe de tirania germană... Oricât ar părea de inverosimilă această știre 
— ea corespunde cu totul realităților... 


De câtva timp bulgarii au ridicat iar capul și cu prilejul ultimelor 
călătorii ale d-lui Kiosseivanov, iar ay început să umfle lumea cu 
revendicările lor asupra Cadrilaterului. În schimb englezii, care până 
anul trecut simpatizau, chiar dacă nu o mărturiseau, cu aceste reven- 
dicări, au început să scrie articole numeroase prin care contestă Bulga- 
riei orice drept de a cere modificarea tratatelor existente... Presa din 
Londra este unanimă de partea noastră. Tot e ceva. 


Tensiunea Danzig continuă, dar nu sporeşte pentru moment în 
intensitatea ei. Tot felul de zvonuri și de formule „pacifice“, între altele 
proclamarea lui Hitler ca Preşedinte al Statului Liber Danzig!!! Polo- 
nia declară că nu va admite nici o schimbare în „statu -quo'“... 

Nemţii explică lucrările militare săvârşite la Danzig prezentându-le 
ca lucrări de apărare... Anglia declară că nu face pe intermediarul între 
Polonia şi Germania dar a trimis pe generalul Ironside la Varşovia. E 
probabil că generalisimul de mâine al armatei britanice nu se va mărgi- 
ni la inspecții militare... De altminteri polonezii l-au primit cu onoruri 
excepţionale. 


www.dacoromanica.ro 


ÎNSEMNIRI ZILNICE. 1939 35 


După incendiile în serie, au reînceput la Londra exploziile provo- 
cate de irlandezi. Nebuni pretutindeni... 


Ronald Hugh Campbell, ministrul Angliei la Belgrad, a fost numit 
ambasador la Paris în locul lui sir Eric Phipps, scos la pensie. Camp- 
bell a mai fost la Paris consilier de Ambasadă. Dacă ar fi domnit nebu- 
nul de Edward al VIII-lea, ar fi numit la Paris pe caraghiosul de Mendl 
(actualmente consilier de presă, sau aşa ceva) care s-a însurat cu o 
americancă bogată şi sperie Parisul cu serbările pe care le dă, deşi 
babuşca Mendl mărturisește 83 de ani... 


Tratativele anglo-franco-ruse continuă să tărăgăneze. Nu mai sunt 
nici măcar la un punct mort... 

Negocierile anglo-japoneze de la Tokio au ajuns la... preliminare! 
Se discută principiile şi bazele de discuţie — și se va discuta lung... 


Englezul Kinghall a inundat Germania cu scrisori de propagandă 
împotriva lui Hitler. Acum în urmă a trimis 50 000 de scrisori (!!) din 
diferite ţări şi de diferite formate, așa încât poşta n-a putut să le inter- 
cepteze... Propaganda prinde, și nemţii de la Guvern sunt furioşi. 
Goebbels a scris un articol indignat în care acuză Anglia de proceduri 
inadmisibile în timp de pace... 


Pe o căldură tropicală am prezidat ieri la Camera de Comerţ 
adunarea generală anuală a „Reșiţei“. Câteva discursuri idioate dar 
liniște... La reînnoirea mandatelor celor 6 membri traşi la sorți au fost 
înlocuiţi trei: Kaufmann prin Cancicov, Săvescu prin G. Creţeanu 
(Banca Românească) și Orghidan (omul lui Auschnit) prin Beu, de la 
Sibiu. Bietul Kaufmann, încă o lovitură! Încetul cu încetul îl curăță de 
pretutindeni! 

După adunare ne-am întrunit în Consiliu, la sediul societăţii. Am 
întronat pe Urdăreanu ca preşedinte. Tipul e plin de curaj şi de stă- 
pânire de sine. Are stofă. A vorbit de sus, de reaua administraţie care 
trebuie să înceteze și a accentuat punctul esenţial al programului său: 
eliminarea tuturor străinilor şi raționalizarea reală a societății. (De- 
magogie destinată celor de afară...). A mai declarat că membrii comite- 
tului de direcţie (președintele şi cei doi administratori delegaţi Malaxa 
şi Auschnit) vor lua hotărâri prin majoritate de voturi (înţelegerea 

Urdăreanu-Malaxa e asigurată) şi că câteşitrei renunţă la tantiema 
suplimentară (anul acesta a fost | milion 1/2 de cap!) pe care statutele 
le-o asigură. Declaraţiile lui Urdăreanu au făcut efect bun asupra con- 
siliului, numai Auschnit şi Revay au părut cam întristaţi... Al. Perie- 
teanu şi cu mine am fost realeşi vicepreşedinţi — ceea ce nu ne dă un 
leu în plus. 


Tot ieri, la ora 5, am prezidat o şedinţă a Consiliului Superior Eco- 
nomic — cerută de Ghelmegeanu care a venit cu Macovei, directorul 
general al căilor ferate şi cu Bunescu, secretarul general al ministeru- 
lui. Ghelmegeanu ne-a făcut o lungă şi interesantă expunere a politicii 
de transporturi şi tarif urmărită de Guvern. S-a solidarizat în plin cu 
ideile consiliului expuse în cadrul planului economic pe 5 ani. Ne-a dat 
informaţii preţioase. Să sperăm că va realiza ceva din ideile lui, care 
sunt şi ale noastre, mai ales ale noastre. 


Luat seara masa cu nevastă-mea şi Pangal în noul restaurant-grădi- 
nă deschis în strada Mercur de Iorgulescu, antreprenorul lui Melo- 
dy-Bar. Foarte bun local, curat, bine mobilat, plăcut — mâncare excelentă. 


Înapoiat azi-dimineaţă la Breasta. 


21 iulie. Porcăria arhitectonică datorată lui Lecomte du Nony de la 
Curtea de Argeș e complectată printr-un amănunt care îmi scăpase 
până acum. Fiecare lespede funerară, a Regilor Carol și Ferdinand, a 
Reginelor Elisabeta şi Maria ca și a Voievozilor Basarabi, e acoperită 
cu un fel de „husă“ de postav sau de pluș roşu sau cărămiziu, cu ini- 
țialele şi coroanele defuncţilor brodate pe ele. E de necrezut dar e așa! 
Acest obicei de a acoperi sicriele sau mormintele e ovreiesc și turcesc; 
de ce, cum vedem noi ceva urât trebuie să-l adoptăm? De ce e frumos 
şi bun ne ferim ca de dracul... Efectul acestor lespezi îmbrăcate e 
îngrozitor... 


La Casa Albă, în Washington, a fost ceartă mare între Roosevelt şi 
Cordel Hull, pe de o parte, şi senatorul Borah, președintele Comisiei 
Afacerilor Străine, pe de alta. Căci lupta este mare între cei care vor 
imediata revizuire a legii neutralității (Roosevelt și ai lui) şi cei care se 

opun (republicanii). De data asta la Casa Albă s-a ajuns la grosolănii 
între Hull şi Borah. Lupta e deschisă. Presa americană independentă e 
toată cu Roosevelt, intervenţionistă. E puţin probabil ca Senatul recal- 
citrant să poată câştiga până în cele din urmă partida. 


Politică pe două tablouri: 

Mușanov, preşedintele Sobraniei bulgare, e la Londra şi invitat în 
fiecare seară la o masă, asigură probabil pe englezi de dragostea bulga- 
rilor. Se anunţă pe curând şi vizita lui Kiosseivanov în capitala Angliei. 

Prințul Paul al Iugoslaviei e şi el în vizită pe malurile Tamisei unde 
„oficial“ s-a dus numai să-și ia rămas-bun de la cumnaţii săi, Ducele şi. 
Ducesa de Kent, care pleacă în Australia unde Ducele îşi va lua în 
primire funcţiile de Vicerege. Distincție considerabilă, Regele George 
a acordat Prințului Paul Ordinul Jaretierei, pentru care Regele nostru a 
trebuit să se milogească ani de zile... 


23 iulie. Un nou atac de gută, la celălalt picior, la cel drept, m-a 
trântit alaltăieri-seară, vineri, la pat. Sunt disperat, căci de 3 săptămâni 
n-am mâncat decât legume şi macaroane... Atunci? 

Bolnav, n-am putut asista ieri la parastasul de 5 ani pentru mu- 
mă-mea. Cu gândul am fost însă lângă scumpii mei dispăruți... 

Azi-dimineaţă am încărcat în două automobile pe fiica şi pe gine- 
re-meu precum și musafirii pe care-i am aci: d-na Marie Mirea, d-nele 
Elena și Mariuca Costescu, dl și d-na August Filip, Mioara Gimiadi 
— şi i-am expediat în excursie la Băile Herculane, la Cazane şi la insu- 
la Ada-Kaleh. Când nu mă simt bine nu-mi place lume în jurul meu. 
De optzile temperatura continuă să fie caniculară. leri-seară la ora 7, la 
umbră și la nord, termometrul însemna 33° centigrade!!! 


Germania anunţă prin Radio, prin agenţiile ei telegrafice, pe toate 
căile care-i sunt accesibile că nu va face război pentru Danzig, deși n-a 
renunțat nici la dânsul nici la celelalte revendicări ale Reichului. În Fran- 
ta şi în Anglia această bruscă campanie pacifistă ridică noi îngrijorări: 
să nu pregătească Germania tocmai o lovitură de forță? În Polonia se 
declară că orice atingere de statutul Danzigului înseamnă război... 


Anglia şi Japonia s-au pus de acord asupra programului şi princi- 
piilor de discutat la Tokio. Impresie bună pretutindeni, mai puţin la 
Berlin şi Roma și... China. 

Simian Dinu, rezidentul din Craiova, a fost ieri la mine. Mi-a po- 
vestit că mai multe sute de bulgari veniţi de la „stagiu de muncă” (?) 
din Germania, pe Dunăre, au început să înjure România şi să revendice 
Cadrilaterul îndată ce vaporul lor a părăsit Turnu Severin. 

Asta îi învaţă prietenii noștri în Germania? 

Tot Simian mi-a mai povestit că un remorcher bulgăresc a abordat 
la Calafat, fără documente, încărcat cu oameni. Pretextul era că 3 re- 
morchere românești s-ar fi apropiat în ajun prea mult de Vidin... Re- 
morcherul bulgăresc şi oamenii de pe dânsul au fost popriţi de 
autorităţile noastre din Calafat şi instrucţii au fost cerute la Bucureşti. 
Ne iubesc iarăşi bulgarii, lucru mare... 


26 iulie. După opt zile caniculare — cu 33-—340 seara la umbră! — 
alaltăieri, luni, schimbare bruscă de vreme. Către seară o furtună teri- 
bilă, care a rupt pomi şi a culcat porumbul, urmată de trei ore de ploaie, 
a răcorit sensibil aerul. Ieri, zi minunată şi răcoroasă. Pe la ora 9 seara 
ploaie din nou. Azi-dimineaţă (e ora 10 a.m.) termometrul arată 20° cen- 
tigrade! E aproape prea răcoare! Trebuie să fi căzut piatră prin vecini. 


Știrile senzaţionale de ieri ne vin iarăși din Spania. Ceea ce pre- 
văzusem, că îndată ce naţionaliştii vor fi câştigat partida asupra comu- 
niştilor vor începe să se lupte între ei, pare a se adeveri. Telegraful ne 
aduce într-adevăr vestea că generalul Queipo de Llano a fost destituit 
din toate funcţiile sale, și asemenea generalul Yaque. Generalul 
Queipo a fost unul din principalii colaboratori ai lui Franco. Măsura 
luată împotriva celor doi generali a fost determinată de atitudinea lor. 
Generalul Queipo a declarat într-un discurs „că Spania trebuie să 
aparţină celor care au combătut, nu celor ce au privit cum au combătut 
alţii“. Aluzie la Seranno Sunner, atotputernicul ministru de Interne. 
Lupta se desenează între „falangiști“ pe de o parte (pe care se sprijină 
Sunner Seranno) și generali. Care vor învinge? Se pare că Franco, deși 
general, se dă de partea falangiștilor. Nu trebuie uitat să Seranno e 
cumnatul său... Circulă zvonul. în Franţa că Queipo de Llano a fugit 
peste Pirinei... La Paris, tulburările din Spania sunt privite cu plăcere 
căci scapă Guvernul francez de grija unei frontiere, în caz de război. In 
schimb, la Berlin şi la Roma, incapacitatea spaniolilor de a se organiza 
e judecată cu severitate. 

Și monarahiştii se agită. Conducătorii lor s-au întrunit la Lomsano 
şi cu Regele Alfons al XIII-lea şi-au declarat pe față pretenţiile la 
Tronul Spaniei. 

Poirier, directorul administrativ al ziarului Figaro, arestat cu toată 


banda de gazetari spioni descoperită la Paris, a murit în închisoare. A 
murit sau s-a sinucis??? 


Wohlthat, prietenul meu Wohlthat, a ajuns personaj mare. Wohlthat 
e pretutindeni. După ce a fost însărcinat să negocieze cu noi, a fost 
trimis în Spania. Acum ziarele anunță că a terminat misiunea cu care a 
fost însărcinat în Anglia şi că s-a înapoiat la Berlin. Ce misiune? In 
Germania se pretinde că a fost trimis la Londra ca să obțină „un aranja- 


ment“ în chestiunea emigrării ovreilor din Reich. E puțin probabil să fi 
ajuns la un rezultat în această chestiune... 


Japonezii şi englezii au ajuns, contrar tuturor aşteptărilor, la un 
acord de principiu. Englezii acceptă să recunoască situaţia de fapt a 
japonezilor în China. Ce a fost mai greu s-a tranșat astfel. Mare ener- 
vare la Berlin şi la Roma, deja prost impresionate prin simplul fapt că 
cele două imperii se înțeleseseră numai asupra programului discuti- 
ilor... E incontestabil că Anglia a dat înapoi pe terenul Extrem-Orientu- 
lui, ceea ce dovedeşte cât de mare e interesul Guvernului din Londra 
să-și recâștige libertatea de acţiune în Europa prin eliberarea de orice 
altă grijă... Incă un motiv de neliniște pentru Guvernele din Berlin şi 
Roma... 


Agenţia japoneză „Domei“ crede a ști — din izvor moscovit — că 
un plan de neagresiune pe 10 ani este pe punctul de a fi iscălit, între 
Rusia și Germania... Știrea cere a fi confirmată. 


Ungurii au umplut lumea cu știri false privitoare la dezerţiunea 
maghiarilor din România, care ar trece în mase graniţa ungurească. 
Adevărul e exact contrariul: nu în mase, dar cu zecile şi sutele trec de- 
zertori unguri granița românească. Oamenii se plâng de viaţa grea, de 
sărăcia, de constrângerile de tot felul la care sunt supuşi în ţara lor... 


A apărut legea de modificare a planului de sistematizare a Pieței 
Palatului. S-a aprobat proiectul nou: Fundaţia Carol dată înapoi, două 
palate laterale perpendiculare pe cel Regal, coborârea nivelului pieței 
cu 1,50 m. 

27 iulie. Mari dezbateri la Camera Comunelor provocate de ştirile 
privitoare la tratativele anzlo-japoneze şi la împrumutul de 1 miliard 
livre sterline pe care Anglia l-ar fi oferit Germaniei. Asupra tratativelor 
de la Tokio Chamberlain a dat explicaţii cam încurcate. Politica 
Angliei rămâne neschimbată în Extremul-Orient, dar... nu se poate 
pierde din vedere că Japonia ocupă de fapt o bună parte din China. La 
întrebarea unui deputat dacă Anglia recunoaşte de drept posesiunile 
actuale ale Japoniei de pe teritoriile chinezești, primul-ministru a 
răspuns categoric: nu. Posesiunea e recunoscută numai pentru timpul 
cât va dura războiul (?!), ca o stare de fapt. O mărturisire a dării înapoi 
engleze nici nu era posibilă din partea unui ministru britanic. Această 
dare înapoi, în schimb, o subliniază cu urlete presa berlineză... 

In ce privește împrumutul, cu toate dezmințirile, a fost ceva. A fost 
o propunere a ministrului Comerţului Hudson făcută în cursul unei 
conversații cu Wohlthat... A fost probabil „un ballon d'essai* ; s-a dat 
pe nas nemților cu beneficiile de ordin material ce ar putea rezulta pen- 
tru Germania dintr-o schimbare a politicii pe care Fiihrerul o duce 
acum... După cum îl cunosc, Wohlthat a trebuit să fie încântat și a vor- 
bit... Cum englezii n-au voit să se considere propunerea lor ca o pro- 
punere fermă până ce efectul produs la Berlin nu va fi cristalizat și cum 
nemtii n-au vrut să spună nimic până ce oferta engleză nu se contura ca 
fermă — dezminţirile au plouat... Hudson a declarat că a expus numai 
o idee a lui, ca o posibilitate în cazul în care politica germană s-ar fi 
schimbat etc., etc. Cam acestea au fost spuse și la Camera Comunelor. 
Dar ideea a prins, la Londra ca și la Berlin... 


. 


Tratativele cu Rusia în vederea încheierii unui pact de neagresiune 
sunt categoric dezminţite la Berlin. Presa germană adaugă că tratatul 
de neagresiune germano-rus din 1926 e încă în vigoare și că pentru 
moment nu se discută la Moscova decât cu privire la creditele comer- 
ciale pe care Germania urmează să le reînnoiască Rusiei și eventual să 
le sporească. 


În California a căzut un bolid şi face senzaţie mare faptul că în inte- 
riorul său profesorul Lipmann de la Universitatea din Berkeley a putut 
pune în evidenţă microbi vii, foarte apropiaţi ca formă de unele speţe 
terestre. După cum observă savantul american, ne-am aflat în faţa 
primei dovezi că viața există și în afară de sfera terestră... Toate 
observatoarele americane şi-au aţintit telescoapele asupra planetei 
Venus, planeta Marte fiind definitiv socotită ca o sferă moartă. 

A murit Oscar Niculescu, fost prim-preşedinte la Casaţie şi în aceas- 
tă calitate senator de drept. Nu lasă în urma lui decât o singură aminti- 
re: a ținut 22 de ani pe loc Primăria Bucureştiului cu exproprierea casei 
sale, împiedicând astfel două decenii deschiderea bulevardului Carol. 


Şi la Bucureşti a căzut temperatura cu 10%. Ne bucurăm de o tem- 
peratură delicioasă de 20°. Parcă suntem la Karlsbad... 


Faţă de calitatea dezastruoasă a grâului, mai tot mănit şi pălit — 
Guvernul a luat prin jurnal al Consiliului de Miniştri măsurile pe care 
toți agricultorii le așteptau. S-a suprimat limita de 75 kg greutate pen- 
tru preţul remunerator și s-a acordat o primă de 8 000 de lei la export și 
pentru grâul până la 70 kg, scăzându-se prima cu 1% de fiecare kilo- 
gram sub 75. 


28 iulie. A înnebunit și vremea, nu numai oamenii. După căldurile 
infernale prin care am trecut, acum s-a răcorit iarăși anormal: ter- 
mometrul nu se mai urcă peste 200. Iar în Anglia, la sud de Londra, 
către Chatham, a nins! 


Undeva în Tibet preoţii budişti au descoperit un copil în care s-a 
reîncarnat Budha. Copilul a fost imediat proclamat Dalai Lama, în 
locul vacant... 


La Toulouse, Radiodifuziunea a hotărât să consacre lunea, mier- 
curea și vinerea câte 15 minute unei emisiuni în limba română! Ce ar 
zice Eliade Rădulescu și toţi patrioţii de la '48 dac-ar putea să audă și 
ei scumpa lor limbă românească consacrată ca limbă mondială! 


Shirley Temple, copilul-minune al cinematografiei americane, n-ar 
fi decât o ovreicuţă din Bistriţa-Năsăud şi s-ar numi în realitate Edna 
Schiff. Cel puţin aşa pretind gazetele din Budapesta. Se fac cercetări... 


Cancicov a fost numit preşedinte la Societatea de telefoane. Fusese 
cooptat în consiliu acum câtăva vreme în locul lui Kaufmann. Până 

acum, Cancicov a luat locul lui Kaufmann la Banca de Credit, la „Reşi- 
, la Telefoane... Locul de președinte la Telefoane e remunerat cu 
100 000 lei pe lună. După moartea lui Grigore Filipescu, s-a dat ca sigu- 
ră desemnarea lui Dinu Cesianu... Acesta a fost însă scos din numărul 
favoriţilor Regali. Acum toate sunt pentru Cancicov... Cât o ţine? 


Mare bucurie la Paris şi la Londra, după câte ni s-a spus ieri la 
Radio: acordul cu Rusia e în fine pe punctul de a fi încheiat. Dacă se 
semnează și dacă rușii se ţin de cuvânt, Germania e încercuită... şi 
războiul gata. 


De la Londra se telegrafiază pe de altă parte că Guvernul ar vrea să 
facă alegeri generale la 25 octombrie. Ar fi un semn că până la sfârșitul 
lui octombrie cel puţin vom avea pace. 


Curtea de Apel din Bucureşti a respins ieri ca inadmisibilă acţiunea 
intentată de Maniu împotriva lui Călinescu şi a mea. Călinescu și cu 
mine am fost reprezentaţi prin Anibal Teodorescu. Și Maniu s-a pre- 
zentat prin procurator, anume prin avocatul Cesar Simionescu care a 
cerut amânarea. Aceasta a fost însă respinsă. E probabil că Maniu va 
merge la Casaţie. Soarta procesului va fi aceeaşi. 


30 iulie. Făcut ieri o splendidă excursie cu musafirele mele, doam- 
nele Mirea şi Costescu (Elena cu fiica sa Mariuca). Plecaţi dimineaţa la 
ora 8 am luat-o prin Filiaşi spre Târgu Jiu. In program era o primă 
oprire la Poiana lui Tătărescu, pe care cucoanele doreau să o viziteze. 
La poartă am aflat însă că „domnul ambasador“ sosise în cursul nopţii 
de la Paris și n-am vrut să mai intru. Tătărescu ar fi spus la toată lumea 
că nu l-am lăsat nici să se spele și că am tăbărât la dânsul... Am trecut 
prin Târgu Jiu şi am mers direct la mănăstirea Polovragi, unde am 
poposit de dejun. Pe Jos am mers până la peşteră, în minunatele Chei 
ale Oltețului. Ca arhitectură, mănăstirea, încontinuu restaurată şi spur- 
cată de păcătoşii ei stăpânitori, nu prezintă interes. Întreg aspectul, al 
bisericii și al împrejurimilor inclusiv stareţul şi cei 8 monahi conservaţi 
acolo — e teribil de oriental. Doi brazi, de o parte și de alta a intrării, 
mai înalți decât biserica, despuiaţi și cu un pomătuf de ramuri în vârf, 
accentuează caracterul de model pentru covor persan, pe care-l 
intățișează clădirea la primă-vedere. 

Clădită de boierul Danciu Pârâianu, la începutul veacului al XVII-lea, 
mănăstirea Polovragi lâncezeşte ca un locaş decăzut ce este. A urmat şi 
dânsa curba neamului Pârâienilor. Cine ar mai zice astăzi, întâlnind pe 
generalul Părâianu din jandarmi, că e coborâătorul banului Calotă, soțul 
domniţei Calea, soră cu Matei Basarab? 

De la Polovragi ne-am dus prin Horez la Urşani, la mormântul lui 
I. G. Duca. Biserica în care se află îngropată sub simplă dală de piatră, 
nenorocita victimă a Gărzii de Fier, e interesantă ca arhitectură şi se 
ridică pe o muchie de deal, într-o minunată poziție. În jurul bisericii, un 
vechi cimitir care coboară pe povârnişul dealului, tei seculari şi 
umbroși, un colţ de o impunătoare singurătate... 

Am trecut apoi prin Măldăreşti unde n-am găsit pe Nadia Duca (era 
la Tismana în excursie), tovarăşele mele de drum au vizitat cula și au 
admirat încântătoarea privelişte. Am vizitat şi cula Grecenilor, peste 
drum de a lui Duca. Mai veche şi mai frumoasă decât a lui Duca, cula 
Grecenilor e mai puțin simpatică, fiindcă e mai prost aşezată. Olga 
Greceanu a zugrăvit cu mult gust pe zidurile principalei încăperi pe cti- 
torii Măldărești, copiaţi din biserică. Cum au decăzut și Măldăreștii, ca 
familie... 

De la Măldăreşti, prin Ocnele Mari şi Râmnic, am trecut în Argeș și 
am făcut o vizită la Bălcești, la Mandrea. Mi se vorbise mult de 
Bălcești: am avut o decepţie. Casa şi grădina constituie un mare efort 
de voinţă, dar atâta tot. Casa e zidită într-o groapă, între două dealuri 
împădurite dar oprimante... N-am găsit pe Mandrea, ci numai pe ne- 
vastă-sa, surdă, și o soră, d-na Demetriad. Două șopârle, născute Ma- 
reș, din Brăila... 

De la Bălcești ne-am înapoiat prin Râmnic și Drăgășani și la ora 
10 seara am fost înapoi la Breasta. 


Denunţarea Tratatului de comerț în vigoare între Statele Unite și 
Japonia din anul 1911 face mare senzaţie şi e viu comentată în lumea 
întreagă. Gestul Statelor Unite este viu aplaudat în Franţa (care dă din 
palme și aprobat în tăcere de Anglia, ţinută la discreţie prin tratativele 
ei de la Tokio) — în schimb presa italiană ţipă că actul lui Roosevelt 
nu e nici mai puţin nici mai mult decât un adevărat act de agresiune. 
Motivul denunţării mărturisit, este pur economic — dar nu încape 
îndoială că venind tocmai în momentul în care negocierile anglo-ja- 
poneze sunt în curs, hotărârea Guvernului din Washington are un ca- 
racter politic. 

Statele Unite fiind târgul de alimentare al Japoniei în materii prime 
pentru apărarea naţională și în acelaşi timp cea mai mare piaţă de des- 

facere a produselor japoneze — Guvernul din Tokio e foarte plictisit 
de neașteptata inițiativă americană. 


Din comunicatele japoneze rezultă că „în ultimele săptămâni“ tru- 
pele mongolo-sovietice au suferit pierderi enorme. Japonezii ar fi 
doborât 715 avioane şi distrus 520 de tancuri. Pierderile în oameni n-ar 
fi — după aceleaşi comunicate — decât de 3 000 ceea ce nu e în pro- 
portie cu avioanele și tancurile distruse... 


Din Spania, ştirile nu lămuresc încă situația. Pare însă că Franco e 
absolut stăpân pe ea. Se dezmint răzvrătirile generalilor. Se anunţă 
chiar că Queipo de Llano va fi numit ambasador la Buenos Aires... 


Raymond Recouly publică un lung interviu al Regelui, în Gringoire. 
Nimic nou. Incercare de explicare şi popularizare a regimului nostru 
politic, în straturile opiniei publice occidentale... Interviul e măsurat şi 
bine venit. 


În urma atentatelor irlandezilor din staţiile Victoria şi Kings-Cross 
din Londra (cel din această ultimă gară a costat viaţa a 7 persoane), 
Guvernul a intervenit cu o lege specială cerând depline puteri pentru 
stârpirea teroriștilor. Legea a fost votată fără opoziţie și de Camera 
Comunelor și de Camera Lorzilor — sub presiunea indignării generale. 
Până acum teroriștii irlandezi au săvârșit 130 de atentate... 


= Se zice că tratativele anglo-moscovite au intrat în faza lor finală. 
Înțelegerea politică fiind în fine dobândită, au mai rămas convențiile 
militare de pus la punct. Statul Major englez a desemnat pe generalul 
Ironside iar cel francez pe generalul Doumenc. Convenţiile militare se 
vor trata la Moscova. Puterile occidentale vor desemna și reprezentanţi 
ai armatelor aerului şi maritime. 


In Romanați a căzut o grindină de o mărime excepţională și pe o 
întindere mare. De la Roşieni și până la Brâncoveni mai totul e distrus. 
Pagube de peste 15 milioane. 

Dată fiind calitatea scăzută a grâului de anul acesta, Consiliul de 
Miniştri a hotărât ca Statul să cumpere din recolta curentă şi sub 75 kilo- 
grame greutate hectolitrică — deocamdată până la o greutate de 70 ki- 
lograme. De va fi nevoie se va merge şi mai jos... 


Regele a plecat joi spre Constantinopol pe yachtul său „Lucea- 
fărul”*. Acolo s-a întâlnit cu Voievodul Mihai sosit din Italia unde a 
petrecut câteva săptămâni la mama sa şi a asistat la căsătoria mătuşei 
sale Principesa Irina a Greciei. Suveranul şi Moștenitorul Tronului fac 
o croazieră de odihnă, de câteva zile... 


Tribunalul din Cluj a judecat în ultimele săptămâni 562 cazuri de 
dezertări din armata ungară... O cifră care răspunde elocvent la știrile 
răspândite de presa maghiară despre dezerțiunile româneşti în Ungaria... 


31 iulie. Bonnet a făcut declaraţii categorice cu privire la negocieri- 
le cu Rusia: toate greutăţile au fost învinse, pactul tripartit poate fi con- 
siderat ca încheiat — nu mai rămân decât chestiuni de amănunt de 
fixat. Să-l credem... Pe amănunte, discuţiile vor dura încă, și o dată cu 
ele vor începe și discuţiile de ordin pur militar... 


Guvernul francez a hotărât prorogarea actualelor Camere pe un 
termen de doi ani. Viitoarele alegeri, care trebuiau să aibă loc la 1 iunie 
1940 vor fi sorocite pentru ziua de 1 iunie 1942. 

In același timp, Guvernul francez a mai dat drumul la o serie de 
vreo 80 decrete-legi. Printre ele unul asupra impozitului beneficiului 
fabricanţilor de armament. Întreprinderile vor fi impuse, de la un bene- 
ficiu de 4% înainte, la un impozit progresiv care de la 10% beneficiu 
înainte reprezintă sută în sută. 


1 august. Dacă negocierile anglo-moscovite merg bine, după cum o 
pretind știrile oficiale de la Londra și Paris — negocierile anglo-ja- 
poneze de la Tokio merg în schimb prost. Japonezii vor să dobân- 
dească cu prilejul acestor tratative provocate prin incidentele de la Tien 
Tsin, o neutralitate reală din partea Imperiului Britanic şi recunoaşterea 
formală a situației de drept câştigată de Japonia în întreaga Chină. 
Englezii nu vor să depăşească problemele ridicate prin incidentele 

locale de la Tien Tsin. Opinia publică japoneză — pusă sau nu la cale 
— face mari presiuni asupra Guvernului pentru ruperea negocierilor. O 
mare manifestaţie a avut loc la Tokio. Peste 50 000 de oameni au urlat 
în fata Ambasadei engleze. S-au operat un mare număr de arestări... 


Csaky-Ur, ministrul de Externe maghiar a făcut declarații impor- 
tante la Sopron. După dânsul Ungaria e definitiv aliniată lângă Puterile 
Axei şi acestea, care cunosc forțele de care poate dispune Regatul 
Sfântului Ştefan, pot conta pe dânsele în orice circumstanță. E bine că 
a vorbit așa, să se ştie şi la Londra. Incolo, fără importanţă. 


După ştirile din Iugoslavia înțelegerea dintre sârbul Svetcovici și 
croatul Macek ar fi in fine un fapt împlinit. Împăcarea cu croații va fi 
dată în curând în vileag. Până n-om vedea-o... 


3 august. Mare ședință la Camera Comunelor în care s-a discutat 
toată politica externă a Angliei. Chamberlain a fost moderat ca totdea- 
una în formă, dar categoric în fond. Totuşi s-au găsit glasuri care să 
critice politica sa, ca fiind prea împăciuitoare. Englezii au devenit dârji... 


La Berlin, deși enervate, comentariile cuvântării premierului brita- 
nic duc la o singură concluzie: noua manifestare a Parlamentului en- 
glez nu aduce nimic nou pe terenul raporturilor internaţionale. 

Totuşi, o incontestabilă destindere e de constatat. Fie că plănuiește 
o nouă lovitură, fie că faţă de atitudinea Angliei nu vrea să se joace cu 
focul — fapt este că Hitler și exponenții pretențiilor sale s-au liniștit de 
tot... 


Fiul unui țăran din Pogoanele (judeţul Buzău), înzestrat cu geniul 
comerțului, şi-a dat seamă că multe din produsele românești erau 
importate de Anglia și Franţa pentru a fi reexpediate în Indii, cu mari 
beneficii pentru intermediari. Aurel Stoenescu, căci aşa îl cheamă, 
după ce a făcut un cheag de parale în ţară, după ce a călătorit şi studiat 
problema în Apus, a plecat în Indii şi a înființat, cu concursul unor ca- 
pitalişti locali contoare la Bombay, la Calcutta și la Madras. Berea, 
vinul, untul, legumele şi fructele, produsele petroliere — toate aduse 
din România au fost pe placul firmelor indiene care s-au declarat gata 
să facă importante comenzi, mai ales că preţurile noastre sunt extrem 

de avantajoase în raport cu calitatea. Din India, noi am putea importa 
iuta, bumbacul, cauciucul, orezurile, ceaiurile și alte articole similare. 
Aurel Stoenescu se căzneşte să obţină acum înfiintarea unei linii de 
vapoare de la Constanţa în Indii. Reuşi-va în străduinţele sale? Apari- 
tia României pe piața Indiilor ar fi astfel opera unui ţăran de la Po- 
goane... Nu ştiu ce succes va avea fiul de sătean din Pogoane pe lângă 
Serviciul Maritim Român — dar „Buletinul Camerei de Comerţ din 
Calcutta” publică rânduri elogioase la adresa d-lui Aurel Stoenescu pe 
care-l consideră „omul providenţial pentru rezolvarea intereselor econo- 
mice indo-române”. Dar vorba aia: „nimeni nu este profet în țara sa”. 
Să nu se adeverească zicătoarea şi cu Aurel Stoenescu, din Pogoanele. 


4 august. La Glasgow au fost găsite 50 de bastoane de „gelinită””, 
un exploziv teribil. Probabil că au fost aruncate de teroriştii irlandezi, 
de teama Poliţiei. De la votarea legii speciale de urmărire, Poliţia 
engleză a păşit la exterminarea teroriștilor, dacă nu și a irlandezilor... 


În vederea viitoarelor alegeri, politica internă s-a înstăpânit pe cea 
externă; lupta se va da în alegeri pe tema atitudinii Angliei faţă de peri- 
colul de război şi de dominație provocat de Statele totalitare. În Parla- 
ment și în afară de Parlament discuţiile au început și se urmăresc cu 
violență. Inarmarea uriașă a Imperiului și mobilizarea opiniei publice 
se recunosc de toată lumea la activul lui Chamberlain şi a Guvernului 
său — în schimb întârzierea negocierilor anglo-ruse, încurcătura celor 
de la Tokio şi efectul dezastruos al opoziţiei întâmpinate de Roosevelt 
în Senatul american, sunt puse la pasivul lor. Amicii Guvernului opun 
nesăbuitelor hotărâri ale Senatului din Washington, denunțarea Con- 
venţiei de comerț americano-japoneze, un eveniment din cele mai 
favorabile politicii engleze în Extremul Orient, căci solidarizează până 
la un punct Statele Unite cu această politică. 

În Parlament, liberalul Sinclair şi laburiștii Dalton şi Noël Baker 
învinuiesc pe Chamberlain că e mai aplecat spre o politică de împă- 
ciuire şi de supunere faţă de Germania, decât Halifax. Aceiași deputaţi 
cer, pentru cât mai grabnica alcătuire a „frontului păcii“, trimiterea 
neîntârziată a unei personalităţi de mâna întâi, la Moscova. La învinu- 
irile ce i se aduc, Chamberlain răspunde că trebuie înainte de toate evi- 
tate neînțelegerile în cercurile politice engleze. Certurile politice in- 
terne nu pot duce decât la slăbirea acțiunii Statului. Hotărârea nu ex- 
clude precauţie și prudenţă în negocieri. Pentru a se evita un rău nu tre- 
buie să se cadă în altul şi ma: mare... 

Agitaţia antibritanică se întinde şi ia proporţii în Japonia şi în China | 
ocupată de japonezi. În China ea a luat caracterul unei răzvrătiri a gal- 
benilor împotriva albilor... Guvernul englez a protestat energic la 
Tokio şi a declarat că negocierile diplomatice vor fi întrerupte dacă 
manifestaţiile vor continua să fie încurajate şi nu vor fi oprite. 


Agenţia poloneză Pat afirmă că Göring va merge în curând la Lon- 
dra „ca emisar de bunăvoință” ca să reia negocierile începute de Wohlt- 
hat şi care nu au dus la nici un rezultat. La Berlin, ştirea nu se dez- 
minte. Totuşi călătoria lui Göring în Anglia pare inverosimilă, în îm- 
prejurările actuale și în atmosfera care domnește pe malurile Tamisei. 


Conflictul dintre Franco şi generalul Queipo de Llano s-a aplanat: 
generalul n-a fost trimis ambasador în Argentina cum se anunţase, ci în 
Italia, ca șef al Misiunii Militare . În Spania liniştea nu este încă com- 
plectă: o bandă de „roşii au impuscat la Madrid pe șeful Poliţiei mili- 
tare... 


Sistemul lui Kinghall, sistemul de propagandă prin scrisori particu- 
lare, a fost adoptat şi în America. În diferite centre ale Statelor Unite se 
pune la cale inundarea Germaniei cu scrisori „de lămurire“ a situaţiei 
politice. Acest sistem de propagandă pare că plictisește mult autorită- 
tile naziste și pe sfârcul de Goebbels în particular. 


Prinţul Paul al Iugoslaviei a fost supus la Londra unei grele operaţii 
dentare. Un comunicat al palatului Buckingam mărturisește gravitatea 
cazului și arată totodată că totul s-a sfârşit cu bine... 


Se împlinesc 100 de ani de la întemeierea primei asociaţii politice 
româneşti în străinătate. La 20 august 1839 a fost într-adevăr înte- 
meiată la Paris „Soţietatea pentru învățătura poporului român“. Fon- 
dată într-un spirit pașoptist, „Soţietatea”* era prezidată de Ion Ghica. In 
comitet figurau Al. Golescu, D. Brătianu şi alții. Deşi asociaţia fusese 
creată de „munteni“, pentru prima oară figurează numele de „român 
într-o titulatură de acest fel, cu mult înainte de Unirea Principatelor... 
Un centenar care ar putea să fie sărbătorit, mai mult decât atâtea altele 
ce se sărbătoresc zilnic... 

După ce a cucerit Londra (unde Tilea i-a dat mai multe mese cu 
lorzi şi cu M.P.' dom’ Eugen Titeanu Esq. (adică „escroc”!) a pornit să 
cucerească Parisul. In curând se va înapoia la Bucureşti, cu ambele 
metropole occidentale în buzunar. (Numai cu atât?) 


Valorificarea grâului dă un kix grozav. Ţăranii şi nevoiaşii vând 
recoltele lor pe nimic, sub 30 000 lei vagonul. 

In ultimii doi ani, valorificarea a dat rezultate bune fiindcă preţurile 
mondiale au îngăduit-o. Cu deplorabilele prețuri de anul acesta, s-au 
schimbat lucrurile. E sărăcie mare la țară, birurile cresc însă şi străş- 
nicia agenţilor fiscali a ajuns sub amenințările nebunului de Mitiţă 
Constantinescu la culme. 


Prietenul meu Bujoiu şi patima mea Mitiţă Constantinescu au fost 
decoraţi cu „Ordinul Cedrilor* (!!) de către Republica Libanului, cu 
prilejul constituirii Camerei de Comerţ româno-sirio-libanică (ce o fi 
aia?). li invidiez, fiindcă nu ştiu de ce, îmi închipui că panglica „Ordi- 
nului Cedrilor“ trebuie să fie parfumată... 


Încăierarea de pe Tisa superioară între grănicerii unguri şi români, 
pe la Tacău, a fost destul de serioasă. Ziarele noastre n-au dat nici un 
amănunt. Cenzură stupidă. S-a scris numai că incidentul a fost aplanat, 
că o comisie mixtă locală a fost numită și că întreaga chestiune a fost 
deferită comisiei româno-ungare întrunită actualmente la Sinaia pentru 
revizuirea acordului de plăți dintre ambele ţări. Am aflat mai multe 
prin dezbaterea care a avut loc la Londra, la Camera Lorzilor, cu prile- 
jul discursului lui Halifax decât din informaţiile noastre locale... La 
întrebarea unui lord dacă incidentul va avea urmări, ministrul de 
Externe englez a răspuns că nu poate spune nimic... 


Favoriţii: 

Duminica trecută Malaxa trebuia să cunune nu mai ştiu pe cine la 
Sinaia. In ultimul moment a fost silit să trimită un înlocuitor: Regele, 
care petrece cu Duduia şi cu Urdăreanu pe Bosfor, l-a chemat telegra- 
fic, împreună cu doamna şi domnișoara Malaxa. Au plecat câteşitrei cu 


un avion... Mă întreb ce a căutat Voievodul Mihai în această distinsă 
societate... 


L A nu se confunda P.M.! 

La Londra, o explozie mai mare ca toate cele de până acum, în City, 
alături de catedrala St. Paul. Sunt vreo 200 de răniţi şi morti. Catedrala 
însăşi a fost atât de zdruncinată încât a trebuit să fie închisă şi se cerce- 
tează dacă nu există ameninţare de prăbuşire... Catastrofa a fost prici- 
nuită printr-o explozie de gaz aerian; nu se ştie dacă a fost provocată de 
rev oluționarii irlandezi sau printr-un accident fortuit. Lumea pune to- 
tusi nenorocirea în seama irlandezilor şi furia publicului împotriva acesto- 
ra a ajuns la paroxism. Toate cercurile politice cer arestarea lui Russell 
conducătorul nebunilor, şi nu pricep cum nu se poate pune mâna pe el... 


8 august. Sunt de aseară la Sinaia. Sosit alaltăieri, duminică, la Bu- 
cureşti, am petrecut 24 de ore îngrozitoare, aşa era de cald. La Sinaia e 
răcoare de minune. Din piaţa Episcopiei şi până la Teatru, Calea Victo- 
riei e acoperită de cataplasme. Se operează „di granda. Se dărâmă, se 
zideşte, Bucureștiul n-are să mai fie de recunoscut... 


Săptămâna care s-a încheiat poate fi numită săptămâna discursu- 
rilor. La Londra, au vorbit Chamberlain și Halifax, repetând cam ce au 
spus până acum. Hotărârea Angliei de a nu mai ceda forţei și faptelor 
îndeplinite a fost afirmată încă o dată, răspicat. La Lyon a vorbit Her- 
riot, amintind luptele comune duse cu Italia în războiul mondial (dis- 
cursul se adresa unui grup de garibaldiști francofili), afirmând marea 
dorinţă de pace a Franţei gata totuși să apere interesele sale și libertatea 
lumii şi încheind prin speranţa că francezii şi italienii tot vor ajunge la 
o înțelegere. La Dessau, în faţa aviatorilor, Göring într-un mare discurs 
a fixat încă o dată punctul de vedere german: Germania hitleristă vrea 
pace, dar dacă Anglia va provoca războiul, Reichul va şti să se apere şi 
nu se teme de nimeni. Se laudă... 


Camerele engleze au fost închise. Chamberlain a plecat la Chequers 
de unde va trece după câteva zile în Scoţia şi va sta acolo până la 
sfârşitul lui august. Dovadă de destindere... De altminteri, răspunsul 
Senatului din Danzig la nota poloneză, răspuns prin care Guvernul 
Oraşului Liber se angajează să nu mai provoace conflicte cu vameşii 
polonezi e considerat în genere ca un simptom îmbucurător. La Paris 
totuşi nu se crede în sinceritatea naziștilor din Danzig... Nu e mai puțin 
adevărat că de câtâva vreme Berlinul s-a liniștit de tot şi că chiar la 
Danzig mişcările iredentiste s-au domolit de tot. Sunt unii care cred că 
între Beck şi Hitler ar fi început negocieri secrete si astfel s-ar explica 

şi liniştea de la Berlin şi cumințenia polonezilor, deşi ştiu că au pe 
englezi şi pe francezi în spate. Raczinski, ambasadorul Poloniei la 
Bucureşti, e netulburat şi convins că războiul e exclus... 


Generalul Franco a publicat un decret prin care transformă „Falan- 
ga“ într-un partid de Stat şi de guvernământ, după modelul fascismu- 
lui. Generalii sunt toți monarhiști. Unii, ca Yague, sunt pentru Alfons 
al XIII-lea — alţii ca Queipo de Llano sunt pentru Principele Asturi- 
ilor... Cine va fi mai tare? Probabil anarhia! Biata Spanie! 


Călinescu a fost ieri-dimineaţă la mine. Ne-am pus de acord să 
amânăm discuţia legii breslelor până în septembrie. Cum au trăit 
breslele până acum fără lege de organizare, vor mai putea trăi o lună — 
Și e așa cald! 


Călinescu mi-a povestit în amănunte incidentul de pe Tisa. Navi- 
gatia cu plute fusese interzisă până la încheierea unui acord între 
ambele ţări în această privință. Totuși, un comandant de jandarmi 
ungur a dat drumul unor plute, fiind mituit de proprietarii acestora 
(constatat la anchetă). Grănicerii noştri au somat plutaşii să se 
oprească. Plutaşii n-au vrut însă. Atunci grănicerii au tras câteva focuri 
la care jandarmii maghiari au răspuns cu altele și au pus în linie şi 
mitraliere... Imediat au adus şi grânicerii români mitraliere şi în câteva 
clipe au tras 8 000 de focuri de au zăpăcit pe unguri. Nu numai că i-au 
zăpăcit, dar au ucis chiar vreo zece din ei... De partea românească n-a 
căzut decât o femeie... unguroaică şi aia! S-a făcut ancheta și ungurii 
au recunoscut pe deplin vinovăția lor. Conferinţele de la Sinaia (acor- 
dul de plăţi) suspendate un moment — de noi — au fost reluate și 
întreg incidentul a fost închis. 

Ceea ce n-a împiedicat „psicoza“ ce domneşte în ţară să inventeze 
fel de fel de prăpăstii. Astfel, s-a spus zilele trecute că un stol de 
avioane maghiare au trecut în zbor peste noi şi că la întoarcere două 
din ele au fost doborâte. Invenţii, bineînţeles... 

Călinescu mi-a mai spus că la înapoierea Regelui din „croizieră“ 
(pe la 14-15 august) vor apărea decretele cu toate numirile de secretari 
F.R.N. şi că în septembrie va porni în toate județele o campanie de pro- 
pagandă a Frontului pentru a împiedica pe a iosteior partide care și-au 
luat nasul la purtare... 

Tătărescu rămâne la Paris. L-a iertat Vodă și şi-a dat el singur 
seama că nu e nimic de făcut în țară... 

Văzut ieri pe Cecropid, sosit din Italia unde a făcut un turneu cu 
automobilul. Italienii afirmă cu mic cu mare, că nu vor războiul cu nici 
un preț. Au găsit chiar o formulă nostimă şi atât de italienească: „Dacă 
ni se declară război, noi nu-l vom accepta!!!“ Delicios! 


De ia „Nenea“ citire: 

Aflu de la cei de la Externe că Comnen nu e numai un caraghios, 
dar și putin escroc. Pe când era ministru de Externe s-a înțeles cu Ispa- 
siu să transfere 20 milioane din fondurile secrete pe numele lui Unter- 
mans, giuvaergiu cunoscut din Anvers și consulul nostru general în 
acel oraş. Cu acești bani Nenea a cumpărat scule de toată frumuseţea 
doamnei Comnen... Și atâta lume care credea că giuvaericalele damei 
erau „imitație“!! 

Ghiţă Cruţescu, care a fost până mai ieri reprezentantul nostru la 
Geneva îmi povestește alta a lui Nenea. La Geneva există un doctor 
român, d-rul Nutriţeanu, un bătrân cam caraghios și el, veşnic îmbrăcat 
în alb sau în roz, cu un baston de abanos terminat printr-un picior de 
femeie de aur — doctor român care şi-a făcut o frumuşică clientelă în 
cei 40 de ani de când e instalat pe lacul Leman şi o frumușşică colecţie 
de vechituri şi tablouri. Toamna trecută, mergând la Nutriţeanu acasă, 
Comnen și-a ţintit privirile asupra unui tablou și a exclamat: „Dar 
dragul meu Nutritzeano, aveţi acolo un Murillo, un Murillo magnific!“ 
Un prim expert adus a declarat că nu se poate pronunța. Un al doilea a 
fost mai conciliant și Comnen, cu certificatul în mână a venit la 
Bucureşti să ofere tabloul Regelui pe un preţ fantastic. Regele a bănuit 
ceva şi n-a „marșat“! Comnen voia să împartă preţul cu Nutriţeanu... 

Ispasiu a fost numit ministru plenipotenţiar de Comnen, ca răsplată 
pentru tot concursul ce i-a dat ca să canalizeze fondurile secrete spre 
buzunarele sale bizantine... 


Pangal pe care l-am găsit în București (a plecat aseară la Lisabona 
înapoi) mi-a povestit că a avut o lungă conversaţie cu Urdăreanu care 
i-ar fi spus că dacă pericolul războiului se înlătură va trebui să ne apro- 
piem mult de Germania şi de Italia şi că în acest caz Călinescu nu va 
mai fi posibil. Singurul om care ar putea inaugura o politică de adevăra- 
tă prietenie cu Germania și Italia fără a fi boicotat de Anglia şi de Fran- 
ta, aş fi eu!!! Dacă e așa — am replicat lyi Pangal, mai bine războiul! 

Tot Pangal mi-a mai povestit o istorioară cu „Ordinul Constantinian 
al Sfântului Gheorghe”, Ordin al Casei de Bourbon-Napoli şi de Bour- 
bon-Parma — ordin recunoscut şi oblăduit ca și Ordinul de Malta de 

către Papa — şi care e actualmente conferit de Contele de Caserta, ulti- 
ma odraslă a Bourbonilor de la Napoli. Pangal care cunoaşte patima 
Regelui pentru decoraţii a descoperit acest ordin şi a obținut pentru 
Rege „colanul” lui. În almanahul de Gota din anul acesta, Regele a tre- 
cut ordinul Constantinian, printre decoraţiile sale, imediat după Malta, 
înaintea Jaretierei şi a Anunciadei!!! 

Ordinul — o frumoasă panglică albastru deschis — e numit „Con- 
stantinian” fiindcă ar fi fost creat de Impăratul Constantin la Bizanţ! 
Câtă copilărie şi la unii şi la alţii! 


Ziarele de azi-dimineaţă publică în fine un comunicat-informaţie 
asupra călătoriei Regelui în Arhipelag. Toată lumea ştia că Regele este 
plecat cu yachtul său, că e însoţit de d-na Lupescu, de Urdăreanu, de 
d-na, d-ra şi colonelul Puiu Filiti, de Nindi Romalo „scheene g'selschaft”"! 
— la care s-au mai adăugat familia Malaxa şi Voievodul Mihai la Con- 
stantinopol, dar nimeni n-avea voie să spună o vorbă! Pentru ce acest 
regim de teroare polițistă, nu pricepe nimeni. Azi aflăm (pentru ce azi 
şi nu ieri sau alaltăieri?) că Majestatea Sa după Constantinopol a fost la 
Efes, la Rhodos, la Cos și în alte insule ale Mării Egee, că a fost pre- 
tutindeni primit cu cinste și că a împins-o până în Creta... 

Diadoace du-te-n Creta, 

Nu te vrea Elisabeta... 


Ziarele franceze informează că Ducele de Maura, împuternicitul 
Regelui Alfons al Spaniei, s-a deplasat de la Estoril (Portugalia) la 
Burgos și că a avut lungi conversații cu generalul Franco. Acesta s-ar fi 
declarat gata să reîntroneze Monarhia dacă Regele la rândul său ar 
primi „Falanga“ ca putere centrală și supremă în Stat. Regele Alfons ar 
fi răspuns prin Maura că n-ar putea niciodată renunţa la drepturile şi 
prerogativele regale nici la dreptul de a dizolva Camerele... A doua zi 
după această conversaţie (zilele trecute), generalul Franco s-a procla- 
mat „Șef suprem al Spaniei, răspunzător numai faţă de Dumnezeu și de 
istorie”! Incă unul căruia i s-au urcat viermii în cap! 


9 august. Sinaia. 

Să se fi schimbat boierul? 

Nevastă-mea îmi povesteşte că a fost la Bran să vadă pe Ileana care 
o poftise şi care i-a făcut interesante confidențe. De unde regalul ei 
frățior nu avea ochi să o vadă, de unde nu-i permitea să stea în Româ- 

nia decât strictul necesar ca să vadă pe mumă-sa şi nu o lăsa să vadă pe 
nimeni altcineva: — acum e de o gentilețe nemaipomenită. „Stai la Bran 
cât vrei — i-a spus — cu cine vrei, primeşte pe cine vrei, du-te în toată 
țara unde vrei!“ Elisabeta a invitat-o, pe Ileana, la Banloc, cu copiii. Ca 
să nu supere pe Carol, Ileana l-a întrebat dacă poate să meargă. „Desi- 
gur — a fost răspunsul — ţi-am spus deja, fă ce vrei şi du-te unde 
vrei!“ Ileana e zăpăcită de atâta dragoste și ar fi vrut să profite de aces- 
te regeşti toane şi să stea mult în ţară, dar nu poate căci la octombrie 
trebuie să fete şi vrea să fie înapoi la Viena pentru această dată. 

Ileana pune schimbarea Regelui faţă de dânsa în socoteala certei lui 
cu Elisabeta. Carol şi Elisabeta sunt într-adevăr la cuțite. La înapoierea 
de la parastasul de la Curtea de Argeș n-au făcut decât să se certe. In 
fond, Elisabeta nu iartă pe Rege că s-a îndepărtat de Scanavi „şi-l per- 
secută” dar pe faţă cearta ei se desfășoară mai ales pe tema 
„politică“. Elisabeta acuză pe frate-său că duce Coroana şi Dinastia la 
prăbuşire prin dictatura lui polițistă, prin lichelele şi samsarii care 
mişună în jurul său. „Nu-ţi dai seama că sunt toţi republicani (!!!) și că 
vor să te piardă...!* Nu, Măria Ta, nu sunt republicani, sunt numai 
lichele oportuniste și lacome, dar destul de prost şi aşa! 

Nevastă-mea n-a întrebat-o, dar din câte a spus se pare că Branul 
n-a fost cumpărat de Rege, după cum s-a pretins anul trecut, după 
moartea Reginei Maria. În tot cazul nu l-a cumpărat încă. Cu Ileana și 
cu Arhiducele Anton a venit și un zvăpăiat de neamţ (îl zărisem la 
Curtea de Argeș și mă întrebam tocmai cine putea fi) pe care Hitler l-a 
atașat pe lângă ei, ca aghiotant, în realitate ca spion. Inainte de a pleca 
pe mare, Carol a fost la Bran şi a dejunat la iubita lui Ileană şi cu acest 
prilej spionul a început să critice pe Fiihrer și sistemul politic din Ger- 
mania, probabil ca să provoace pe Rege să-și dea drumul. Și-a găsit 
omul! Mai șiret ca dânsul, Regele l-a contrazis, a lăudat pe Hitler și 
regimul din Germania singurul adaptat momentului, și câte și mai câte! 
Ce viespar mai e şi o Curte... | 

Anton care contează în aviația germană a fost concentrat la Pots- 
dam şi a plecat în câteva ceasuri; spionul a rămas însă cu Ileana, deşi e 
şi dânsul ofiţer în armata activă... 


Ieri s-au publicat afişe mari pe toţi pereţii: se concentrează o sumă 
de oameni, toţi cei cu bilete galbene. Călinescu mi-a spus că până în 
octombrie Regele vrea să fie concentrați 800 000 de oameni! Absurd! 
Cheltuială enormă! Scopul e să impresioneze pe unguri și pe bulgari, 
să-i silească să nu se miște! Parcă ungurii și bulgarii se vor mișca fără 


! Anul trecut i-a defius să primească până și pe Marioara Romalo, cea mai bună prietenă a ei... 

voia Germaniei — şi cu voia Germaniei se vor mişca cu toate concen- 
trările noastre! Deocamdată, măsura n-a speriat pe vecinii ei, ci pe 
nenorociţii noştri de români! Azi-dimineaţă au venit plângând sluj- 
nicele noastre la mine să mă întrebe dacă „se face război“, căci bărbaţii 
lor trebuie să plece... Şi se dezorganizează tot... 


10 august. Părăsit ieri la ora 2 1/2 după-amiază Sinaia, dormit la 
Bucureşti şi sosit azi la amiază la Eforie pentru o serie de băi de nămol 
de Techirghiol. Nu am nădejde să mă vindec de gută căci nu se poate şi 
nici nu vreau — de la 60 de ani înainte omul trebuie să se obişnuiască 
cu tovărăşia unei boli, şi guta e boală bună — dar ca să obţin desan- 
chilozarea picioarelor între accesele de gută... Sunt bine instalat la 
Grand Hotel. Stabilimentul de băi anexat e curat şi de toată frumuseţea. 


Ambasadele și Legaţiile spaniole dau comunicate de dezminţire cu 
privire la știrile publicate de ziarele franceze după care proclamarea 
generalului Franco ca Șef suprem al Statului spaniol era pusă în legă- 
tură cu rezultatele negative ale vizitei Ducelui de Maura la Burgos. 
Comunicatul reamintește că generalul Franco s-a proclamat deja Șef al 
Statului spaniol încă din octombrie 1936 şi că prin ultimele decrete, 
organizaţia de Stat a fost numai încadrată în partidul „Falangei '... 

În noul Guvern care s-a constituit cu acest prilej, au intrat mai mulți 
generali ce fuseseră declaraţi până acum adversari ai regimului... Noul 
Minister e prezidat de generalul Bahamonde; generalul Iordana a fost 
numit vicepreşedinte fără portofoliu; la Interne a rămas Serrano Suner, 
la Externe a trecut colonelul Beigbeder (?). Generalul Yague a fost nu- 
mit ministru al Organizării sindicale. În fruntea „Falangei“ ca pre- 
şedinte al juntei se găsește tot Serrano Suner, iar secretar general, un 
general, Munoz Grande... 

Să-i vedem pe toţi la treabă. 


Alaltăieri, ministrul Comunicaţiilor Ghelmegeanu a provocat un te- 
ribil accident pe șoseaua Ploieşti-București, în dreptul curbei de la 
Potigraful. Ghelmegeanu venea de la Sinaia, luase cu dânsul pe d-na 
Lili Vlasopol (născută Mişu) şi conducea el însuși mașina. O conducea 
prost, căci învățase numai de curând. La sus-numita curbă a vrut să 
întreacă în viteză altă maşină, dar a atins una din bornele de piatră de 
pe marginea șoselei şi a fost proiectat peste mașina pe care voise să o 
întreacă. A răsturnat-o cu roatele în sus și peste dânsa s-a răsturnat şi 

maşina lui. În fine, o a treia maşină a venit peste cele ciocnite şi s-a 
făcut un ghiveci... Trei persoane au fost ucise (dintre care un colonel) 
căci una din maşini a luat foc. Ghelmegeanu s-a ales cu braţul rupt în 
mai multe locuri. Dna Vlasopol şi şoferul ministerial care sta la spate, 
cu leziuni uşoare. Pentru un ministru al Comunicaţiilor urât exemplu... 


11 august. Hortolomei, venit şi el aci să facă împachetări de nămol, 
ca şi mine, îmi arată radiografiile lui Ghelmegeanu. Fractură complec- 
tă fără rană, cu mică deplasare a humerusului, plesnitură la claviculă și 
la o coastă. Totul cât se poate de corect, fără pericole de complicaţii... 

Complicaţiile vor fi poate de ordin sentimental căci gurile rele spun 
că tânărul ministru e amorezat lulea de spanioloaica pe care o luase de 
nevastă Bănciulescu, aviatorul lui Bibescu, cel cu picioarele rupte și 
care a murit la Cairo de bronho-pneumonie infecțioasă. Se pretinde că 
Ghelmegeanu vrea să divorțeze de monoclata sa soţie (care-și va putea 
pleda singură procesul căci e avocată) ca să ia pe spaniola lui care a 
fost și a lui Bănciulescu. Unii adaugă chiar că dama de lângă dânsul în 
momentul accidentului era spaniola... 

Biata Lili Vlasopol, atât de modestă, iat-o și cu castaniete în degete... 


S-a descoperit mormântul lui Gengis-Khan. La moartea marelui 
cuceritor, evenimentul a fost ascuns câtăva vreme trupelor sale și eroul 
a fost îngropat clandestin. Toţi cei care au asistat la funeralii au fost u- 
ciși, afară de câţiva favoriţi care au jurat secretul din tată în fiu. Și l-au 
ținut, de-a lungul generaţiilor. Unul din deţinătorii secretului s-a hotă- 
rât să-l mărturisească față de pericolul de profanare din partea japone- 
zilor. Sicriul de argint, așezat într-un al doilea tot de argint a fost astfel 
dat la iveală din ascunzişul său după mai bine de 700 ani... Chinezii 
l-au ridicat și l-au îngropat într-alt loc secret, la adăpostul năvălitorilor. 


Negocierile dintre Anglia și Japonia au fost întrerupte. Sub pre- 
siunea armatei, Guvernul din Tokio s-a văzut silit să ceară Angliei o 
clarificare generală a politicii sale asiatice și soluţii în sensul dorințelor 
japonezilor. Anglia a refuzat orice discuţie în afară de incidentele de la 
Tien Tsin. Nu se ştie când și cum vor fi reluate negocierile. 


Alaltăieri-seară la București, ieri în tren, în gară la Constanţa și aci 
la Eforie de când am sosit, cunoscuţii mă întreabă cu mutre speriate da- 

că ştiu ceva despre ce va spune Fâerster la Danzig. De câteva zile 
lumea nu mai e preocupată decât de discursul lui Foerster. De pe 
buzele lui Foerster trebuie să cadă verdictul: război sau pace. Deodată 
necunoscutul şoacăţ s-a ridicat la înălțimea de erou, stăpân pe destinele 
omenirii... 

Foerster e Gualeiterul naţional socialist din Danzig; acum câteva 
săptămâni Fiihrerul a pus destinele Orașului Liber în mâinile sale, for- 
mulă abilă pentru a arăta Europei că pretenţiile Danzigului sunt bazate 
pe principiile autodeterminării, iar nu pe ambițiile Germaniei. Dacă 
lucrurile ar sta într-adevăr astfel, ceea ce dl FGerster ar spune sau n-ar 
spune n-ar avea nici o importanță — dar dl Foerster vine de la Bercht- 
esgaden cu instrucţiile lui Hitler în buzunar şi marea manifestaţie pe 
care a convocat-o la Danzig pe ziua de ieri a fost poruncită de Fiihrer, 
după cum de Führer a fost dictată cuvântarea pe care a tinut-o. DI Föer- 
ster a vorbit în fine ieri... Deocamdată lumea a răsuflat, căci dl Foerster 
n-a proclamat nici Anschlussul Danzigului cu Germania, nici n-a 
declarat război Poloniei... D-sa s-a mulțumit să repete încă o dată drep- 
tul Danzigului de a cere alipirea sa la Reich şi să protesteze împotriva 
Poloniei și a provocărilor acesteia care tind la război, pe când locuitorii 
Danzigului vor pacea. Pentru menţinerea păcii şi pentru realizarea 
unirii cu patria-mamă, Danzigul — adaugă dl Foerster — poate fi sigur 
de ajutorul Germaniei și de sprijinul lui Adolf Hitler... În rezumat 
nimic nou — dar toate cele vechi subliniate și spuse mai apăsat. 
Chestiunea rămâne la același punct: va risca oare Germania un război 
mondial pentru Danzigul? — și, va provoca Anglia un asemenea 
război pentru această scârbă de oraș? La prima întrebare răspunsul ar fi 
mai greu de dat — dar la a doua, din nefericire el nu poate fi decât afir- 
mativ... 


Încă un ministru al Comunicaţiilor care și-a frânt braţul: de data 
asta însă e un fost ministru, prietenul meu Gogu Vălleanu, generalul. 
Accidentul s-a întâmplat la cotitura din Azuga — o mașină a venit 
peste a lui. Şoseaua aceasta Bucureşti-Braşov a devenit cu circulaţia ei 
nebună, cu prostia conducătorilor şi cu lipsa măsurilor de Poliţie, o 
adevărată „cale a morţii“... 

Cazul lui Gogu Vălleanu e mai grav ca al lui Ghelmegeanu, mai 
întâi fiindcă omul are 75 de ani, apoi fiindcă mai e și diabetic... 


Contele Ciano-Caraghiozzi a sosit la Salzburg pentru o întrevedere 
cu Ribbentrop în vacanţă la castelul Fuschl lângă Saizburg. Tot la 

Salzburg a sosit şi Hitler care asistă la reprezentațiile muzicale de aco- 
lo după ce a onorat şi pe cele de la Bayrenth. Să sperăm că Ciano-Ca- 
ramelo a adus un pahar de apă rece cu dânsul şi că-l va vărsa peste 
Jăraticul nazist... 


12 august. Ziarele de azi-dimineaţă aduc o veste tulburătoare: Fritz 
Mannheimer a murit subit la Vaucresson (lângă Versailles) şi Banca 
Mendelssohn, din Amsterdam şi-a încetat plățile în urma acestui 
deces. Vestea morţii lui Mannheimer nu e neaşteptată pentru mine, era 
un cadavru viu şi ce mă mira era că trăia încă — dar neaşteptată este 
încetarea de plăți a Băncii Mendelssohn, banca miliardarului 
Mannheimer, bancă ce trecea ca una din cele mai solide din Europa... 
Ştirile sunt cam confuze; pare că banca şi-a încetat plățile prosteşte, 
numai din zăpăceala morţii celui mai mare acţionar al său (22?) şi că în 
curând după aceasta le-a reluat — trebuie așteptate informaţii comple- 
mentare. Să fi fost miliardele lui Mannheimer numai un bluff? Banca 
Mendelssohn fiind cel mai mare creditor al meu, cu care am un acord 
de plăți anuale, ştirea falimentului ei m-a impresionat mult... 
Mannheimer se însurase de curând cu o tânără braziliană, dşoara Reiss; 
ca să poată sta în picioare la căsătoria lui, ziarele pariziene povestesc 
că doctorii îi făcuseră injecții speciale... Nenorocitul! Incă o lovituri 
pentru Kaufmann! 


Presa europeană comentează mult întrevederea lui Ciano cu 
Ribbentrop, la Salzburg. Hitler n-a venit, după cum se anunţase. Vor 
merge Ciano şi Ribbentrop la Berchtesgaden... Ziarele franceze speră 
că influenţa lui Ciano va fi potolitoare asupra conducătorilor politicii 
germane. Presa italiană dă următoarea definiţie întâlnirii: „O luare de 
contact normală pentru un tur de orizont normal!“ A dracului normali- 
tate! Ungurii subliniază prezența lui Csaky la Salzburg dar dezmint 
categoric că s-ar fi încheiat o convenţie militară între Ungaria şi Ger- 
mania. 


La Paris, la Londra, la Washington discursul lui Föerster n-a impre- 
sionat. In aceste centre se consideră că violențele verbale de la 
Danzigul, violențe cu care naziștii au obișnuit lumea, nu schimbă 
nimic în situaţia politică. Germania vrea să sperie Europa şi să pună pe 
seama Poloniei răspunderea evenimentelor ce s-ar putea întâmpla. Dar 
Europa nu se mai sperie, iar Polonia continuă să fie stăpână pe nervii 

săi. În raporturile oficiale dintre Polonia şi Danzigul se poate chiar 
constata o uşoară destindere, în urma ultimei note a Senatului Oraşului 
Liber care a pus momentan capăt conflictului cu Vămile... 


Şi în raporturile anglo-japoneze a intervenit o destindere. Englezii 
au extrădat japonezilor pe cei 4 chinezi de la Tien Tsin, acuzaţi de 
asasinat... În urma dovezilor de culpabilitate înaintate de japonezi, zic 
ştirile britanice... Tristă scuză, slabă scuză... Probabil că negocierile de 
la Tokio vor reîncepe. Ba se pretinde că n-au fost niciodată întrerupte... 


Ieri circulau pe aci zvonuri pesimiste — am fi primit un fel de ulti- 
matum din partea Germaniei, să ne pronunţăm... Călinescu şi Gafencu 
nu mai vin pentru week-end la Mamaia; Regele s-ar înapoia mai re- 
pede şi ar debarca la Galaţi — serbarea marinei de la 15 august, în fine, 
n-ar mai avea loc sau în tot cazul Regele n-ar lua parte la ea, și câte și 
mai câte... Izolat cum sunt aci n-am putut controla aceste veşti ce-mi 
par departe de a corespunde adevărului. Psihoza bine cunoscută... 


Generalii englezi şi francezi au sosit la Moscova și „pertractările'“ 
militare în trei au început... 


De ieri-dimineaţă ploaie torențială pe toată coasta. La Constanţa 
mari pagube: inundaţii prin mahalale, arbori rupţi, aleile din fața Casi- 
noului spălate de apă etc. Printre picături am fost ieri după-amiază la 
Rex, la Mamaia. Hotel de lux, în toată puterea cuvântului și în înțelesul 
lui occidental. Putorime multă, lume urâtă, femeile în pantaloni și cu 
bustul gol și ars de soare. Scârbos. S-au construit multe vile la Mamaia. 
Șoseaua se dublează. Calea ferată a fost mutată la vest de lacul Tăbăcă- 
riei. Întreaga regiune a câștigat mult şi câștigă întruna. Mişcarea, acum 
câțiva ani la Eforie și spre Carmen Silva, s-a mutat la Mamaia, cu toate 
că şoseaua spre sud a fost asfaltată până la Mangalia și că trenul circulă 
acum mai bine şi mai des până la aceeaşi localitate. 


Ploaie mare și furtună și ia Bucureşti şi în toată regiunea până în 
Prahova. La Moreni a căzut trăznetul pe depozitele societăţii I.R.D.P. 
Incendiul a fost localizat dar pagubele sunt de peste 15 milioane lei. 
După ce era mofluză, biata societate I.R.D.P.! Se zice că era asigurată! 

Concentrările continuă în stil mare pentru a se ajunge la cifra de 
800 000 oameni sub drapele. Deşi se dă ca motiv îndoitele manevre din 
octombrie, aceste concentrări tulburătoare ale întregii noastre orga- 
nizări economice contribuie mult la neliniştea oamenilor şi la pesimis- 
mul opiniei publice... 


13 august. Comitetul Economic al Societăţii Naţiunilor (!!! mai 
există?) s-a ocupat de politica schimburilor comerciale şi de a plăţilor 
internaționale între Statele cu monedă avariată şi cele cu valută zisă 
normală — şi în concluziile sale a dat un brevet de „reuşită“ (!) regi- 
mului românesc. Faptul că în România o parte din devizele obținute 
prin export sunt lăsate la libera negociere şi dispoziție a exportatorilor, 
a primit întreaga aprobare a experţilor de la Geneva... Cât drum au 
făcut şi domnii aceştia, de la Rist! 


Progresele omenirii au dus la o cruzime ce nu se mai văzuse de la 
Revoluţia franceză. Fără să mai vorbesc de hecatombele hitleriste din 
Germania, de masacrele zilnice din Rusia Sovietică, de asasinatele lui 
Călinescu — iată că în Spania pentru răzbunarea omorului poliţistului 
Gabaldon (şeful Poliţiei militare din Madrid) 60 de oameni au fost 
judecaţi şi împușcați dintr-o dată... 


Luat ieri masa cu câțiva din prietenii mei politici din Constanţa. Am 
avut aci o bună organizaţie şi sunt mulțumit că Teodorescu Valahu şi 
Selim Abdulachim au ajuns sub actualul regim deputaţi, iar Serienescu 
consilier la curtea administrativă. Sunt mulțumiți şi ei... 

Regele s-a înapoiat ieri la Constanţa. Ştirea că trebuia să debarce la 
Galaţi, nu era exactă. A sosit ieri la ora 12 la Constanţa, a luat dejunul 
pe yachtul său „Luceafărul“, n-a primit pe nimeni şi a pornit la ora 1 1/2 
cu tren special la Bucureşti... Otescu nu știa aseară dacă va veni marţi 
pentru serbarea marinei. Dar de ce n-ar veni? 


Vijelia şi ploile torențiale au continuat toată ziua de ieri. Azi e înno- 
rat, bate vântul de nord ca iarna şi e frig... 


Tensiunea e atât de încordată în Europa şi în lume încât nu poate să 
mai țină aşa; coarda trebuie să pleznească și să se aleagă lucrurile 
într-un fel sau în altul. Germania s-a înaintat prea mult în chestiunea 

Danzigului şi nu ştie cum să iasă din încurcătură, căci şi-ar risca exis- 
tenta într-un război... Incepe să se vorbească de posibilitatea unei con- 
ferinţe în patru sau în cinci (cu Polonia) şi e simptomatic că se vorbeşte 
fără urlete şi protestări din partea Fiihrerului şi a naziștilor, ca de câte 
ori s-a pus înainte ideea unei conferințe... Se zice că Mussolini ar lua 
inițiativa unei asemenea „întâlniri diplomatice” în vederea reglării 
raporturilor dintre Statele totalitare şi democraţiile occidentale pe de o 
parte — a rezolvării problemei Danzigului în limitele îngăduite de 
salvgardarea prestigiului german, pe de alta. Călătoria lui Ciano la 
Salzburg şi la Berchtesgaden — unde ministrul italian a sat 2 ore de 
vorbă cu Hitler — ar putea însemna o tatonare a Ducelui pe acest teren, 
deși comunicatul dat după întrevedere nu vorbeşte decât de identitatea 
` scopurilor urmărite de cele două Puteri ale Axei, subliniindu-se reven- 
dicările germane asupra Danzigului. Comunicatul mai adaugă că Ger- 
mania urmărește realipirea Danzigului pe cale pașnică (!!) și acuză 
Puterile adverse de provocare şi de dorinţă de război. Dar aceasta e li- 
teratură bine cunoscută... Pe de altă parte Roosevelt ar încerca încă o 
dată o acţiune pentru îmbunătăţirea situaţiei internaționale. Cercurile 
politice din Roma (spune agenţia Havas) acordă o enormă importanță 
ştirii primite din Varşovia că dl James Farley, ministrul Poștelor în 
Guvernul Statelor Unite, care a vizitat capitala Poloniei va sosi în cu- 
rând și în capitala Italiei. Farley, un prieten intim al lui Roosevelt, ar 
avea misiunea să se lămurească pe lângă conducătorii politici din Var- 
șovia și din Roma asupra posibilităţilor unei acţiuni directe din partea 
Președintelui Statelor Unite... Misiunea sa ar fi văzută favorabil la 
Roma, atât la Quirinal cât și la Vatican. Se semnalează că ministrul 
american va sosi la Roma o dată cu monseniorii Orsenigo și Cortesi, 
nunții papali la Berlin și la Varşovia... 


Guvernul japonez a respins propunerea Angliei pentru reluarea lu- 
crărilor conferinţei anglo-japoneze. Japonezii vor să rezolve și chestiu- 
nile economice — adică chestiunea argintului chinezesc aflat în băn- 
cile engleze din Tien Tsin şi chestiunea circulaţiei dolarului chinezesc 
— chestiuni care prezintă mari dificultăți și față de care englezii se 
arată foarte rezervaţi. 

Consiliul de Miniştri restrâns, din Tokio, la care au participat și 
reprezentanţii autorităţilor militare japoneze din Tien Tsin și mai mulți 
funcționari superiori din Ministerul de Externe, a adoptat următoarele 
hotărâri: 

1) Guvernul japonez îşi rezervă dreptul de a hotărî dacă este util să 
fie reluate conversațiile anglo-japoneze în cazul în care delegaţia bri- 

tanică va primi instrucțiuni favorabile, după plecarea reprezentanţilor 
autorităţilor militare din Tien Tsin (căci aceştia au părăsit Tokio). 

2) In această eventualitate, Guvernul japonez va accepta propunerea 
britanică de a se relua conferinţa numai dacă Anglia va dovedi că 
doreşte sincer ca această conferință să reuşească. 

3) Se va menţine un strâns contact cu autorităţile militare japoneze 
din Tien Tsin, dar Guvernul nu le va invita să trimită din nou reprezen- 
tanti la Tokio decât atunci când conversațiile vor ajunge la un stadiu 
care să dea certitudinea succesului. 

Pe de altă parte, se anunţă că Guvernul japonez a luat măsuri pentru 
încetarea propagandei antibritanice în China (?). Între armata din 
China, care pare a se bucura de o anumită autonomie şi Guvernul cen- 
tral se pot constata cum se văd disonante... Să fie ceva anarhie şi în 
Japonia? 

Guvernul chinez a protestat împotriva extrădării celor 4 chinezi 
învinuiți de asasinat... 


Primul-ministru Svetcovici s-a înapoiat la Bled, de la Triest unde a 
fost să pupe în c.. pe italieni. Se declară foarte satisfăcut... de ce a 
văzut. 


Generalul Franco va merge în septembrie la Roma. Va vizita pe 
Mussolini și pe Papa. Mai mulți ambasadori spanioli au fost schim- 
baţi... 


Foerster a pronunțat o nouă cuvântare, prin care a afirmat din nou 
că Danzigul va fi alipit Germaniei... Bate omul fierul cât e cald — nu- 
mai să nu se ardă. 


În ziua de 9 august a fost semnat la Sinaia aranjamentul între Româ- 
nia şi Ungaria privitor la trecerea plutelor ungare pe Tisa superioară. 
Acest aranjament va intra în vigoare în mod provizoriu cu începere de 
mâine 14 august. 


Se cere reglementarea circulaţiei pe şoseaua București-Brașov, 
accidentele înmulțindu-se zilnic. La Ramadan s-au ciocnit două 
trenuri: un mort şi mai mulți răniţi. 

Furtuna de ieri a fost groaznică aci pe coasta noastră — a fost însă 
şi mai teribilă la nord, în dreptul Limanului. Au pierit mai multe vase 
de pescari şi pagube mari au fost înregistrate în regiunea Budache-Bu- 
gaz. Linia Galaţi-Basarabeasca a fost ruptă în mai multe locuri. Intre- 
ruptă e de altminteri şi linia Carmen Sily a-Mangalia. 


Generalul Sirovy, care s-a dat cu Hitler, a fost trimis la Moscova — e 
un comunist notoriu — ca să spioneze pentru germani negocierile mil- 
itare anyulo-franco-ruse. Porcul! 


Ziarele de azi sunt mute asupra desfăşurării evenimentelor la Banca 
Mendelssohn din Amsterdam. Ele aduc totuşi informația că Man- 
nheimer a lăsat o avere evaluată la 650 milioane franci. Atunci cum 
rămâne cu banca, căci banca era el şi el era banca? 


14 august. Timpul află din Paris că la înmormântarea lui Man- 
nheimer n-au asistat decât 5 persoane şi compară moartea lui cu a lui 
Loewenstein și cu a lui Krueger care au determinat prăbuşirea între- 
prinderilor pe care le întrupau. Mannheimer nu este însă nici un aven- 
turier ca Loewenstein, nici un escroc ca Krueger. Dovadă că Paul Rey- 
naud, ministrul Finanţelor, s-a dus la Vaucresson să se încline pe 
sicriul defunctului, ca un omagiu „pentru serviciile aduse departamen- 
tului său“. Şi Mannheimer a mai lăsat şi 650 milioane franci. Şi totuşi 
Banca Mendelssohn a cerut un moratoriu asupra căruia tribunalul din 
Amsterdam se pronunţă azi... E ceva misterios în toată treaba aceasta. 


16 august. Asistat ieri la serbarea marinei la Constanţa. Serbarea — o 
slujbă, aruncarea unei cruci de flori în apă, un discurs — conferință 
asupra „glorioasei“ marine românești (a dus pe Regina Elisabeta până 
la Budapesta, a plimbat pe Domnitorul Carol prin prefecturile Dunării, 
a distrus o canonieră turcească în bratul Măcin la 1877 şi n-a existat în 
războiul întregirii neamului din 1916-1917...) — a fost ce putea să fie, 
gen Bărbuneanu şi laudă-te gură. Toată flota românească: 4 mici 
destroieri, | submarin şi o bază navală — era prezentă în portul Con- 
stanța. Penibil a fost momentul în care episcopul Armatei Cioflan, 
Ciortan, Ciofleac sau aşa ceva a citit pomelnicul tutulor morţilor 
marinei din timpul războiului, vreo 15-20 la număr (era vorba numai 
de ofiţeri) numindu-i pe nume!!! O inutilă ridiculizare a unei arme 

inexistente... m-am gândit fără să vreau la Ducatul de Gerolstein. Şi 
apoi de ce această nedreptate individuală: de ce să se pomenească pe 
nume ofiţerii căzuţi din armata pe apă pe când cei din armata de uscat 
nu sunt pomeniti pe nume, fiind prea mulţi? Oficialitățile noastre n-au 
sensul ridicolului. 


Masă bună pe „Basarabia“ la ora 1 1/2. Între ceremonia de pe 
„Luceafărul“ şi masa de pe „Basarabia“, Regele a fost să vadă lucrările 
de la Taşaul. „Luceafărul“ e un vas frumos, destul de mare, vopsit în 
„vert Nil”. 

N-am putut să-l vizitez căci mă dureau picioarele. 


M-am înţeles cu Călinescu să revedem legea breslelor la sfârşitul 
lunii, la Bucureşti. Stat mai mult de vorbă cu Gafencu. Și el e convins 
că vizita lui Ciano la Salzburg înseamnă o încercare de „stopare“ din 
partea Italiei, în afacerea Danzigului. De aci enorma vâlvă pe care în- 
treaga presă europeană o face în jurul ei. Gafenco a primit mai multe 
versiuni asupra celor vorbite la Salzburg și la Berchtesgaden, ele sunt 
însă contradictorii şi trebuie așteptat ceva mai precis. Ministrul nostru de 
Externe nu crede că războiul va fi provocat de chestiunea Danzigului 
după cum nu crede că pacea ar fi asigurată dacă problema Danzigului 
ar fi soluţionată; ar rămâne „tot restul“ și acest „tot restul“ e acela care 
va determina conflictul. Eu i-am spus că pentru noi îmi era mai teamă 
de o conferinţă internaţională, în care ni s-ar cere probabil sacrificii 
decât de un război, în care nu cred că am fi destul de proşti ca să ne 
punem de partea păgubașilor... A fost de acord cu mine şi a adăugat, că 
de s-ar ajunge la o conferință ar ceda imediat locul său unei persoane 
cu mai multă suprafață și mai multă autoritate decât dânsul... Din vorbă 
în vorbă dulcele Gafenco a ajuns să-mi exprime mirarea sa cum de 
„Intelligence-Service“ n-a suprimat încă pe Hitler și pe Mussolini. 
Părea convins că ar fi cea mai bună soluţie. In Italia s-ar schimba toate 
(numai de nu s-ar schimba prea mult, căci comunismul e la pândă) iar 
în Germania lupta între succesorii Fiihrerului care se urăsc (Ribbentrop 
nu vorbește cu Gâring, Goebbels nu vorbeşte cu nici un ministru, 
Himmler e detestat etc.) ar duce la câţiva ani de anarhie (și iarăși la 
comunism?). „Dragă Gafencule, am ripostat eu, n-au putut gardiștii să 
ucidă pe Călinescu și vrei ca englezii să se poată apropia de Mussolini 
și de Hitler?“ Amicul „Grégoire“ părea foarte plictisit de această inac- 
cesibilitate a conducătorilor Germaniei și Italiei. 


Mitiţă Constantinescu are informaţii că Banca Mendelssohn nu e în 
dificultate, că a cerut numai răgazul „să-şi facă punctul“ (câteva zile) 

după moartea principalului ei îndrumător... Ziarele din Paris au inter- 
pretat această cerere ca o încetare de plăţi, de aci tot zgomotul... 


În gara Pietroaia, pe linia Bucureşti-Piteşti, s-au ciocnit două tre- 
nuri. Sunt 13 morţi şi 38 de răniți... 


La Pekin 50 000 de chinezi au manifestat împotriva englezilor. În 
China, ca şi în tot Extremul Orient cine zice englez, zice alb. Japonezii 
se străduiesc să canalizeze în China împotriva englezilor ura seculară a 
galbenilor în contra albilor. Comitete antibritanice au fost întemeiate 
pretutindeni şi federate între ele... 


Asistat alaltăieri la concursul hipic organizat în curtea Cazărmii 
9 Călăraşi la Constanţa de către Societatea Hipică dobrogeană, adică 
de animatorul ei, generalul Comănescu. Foarte drăguţ. Călăreţi şi că- 
lăreţe bune. Comănescu e un mare organizator: cu mijloace ridicole a 
pus în picioare un concurs foarte reușit. Revăzut cu acest prilej pe Ta- 
tiana Lahovari, căsătorită cu generalul Rudeanu. N-o mai văzusem de 
18 ani, căci până acum generalul a ţinut-o sub cheie. E tot frumoasă... 


Aseară, înainte să părăsească Rexul, fixat cu Călinescu pentru 
10 septembrie convocarea comisiilor Senatului și Camerei, în vederea 
legii breslelor. 


Agenţia Rador transmite următoarea telegramă cu data de 14 au- 
gust, din Londra: 

„Redactorul diplomatic al ziarului Star crede că poate să confirme 
că dl Mussolini a întocmit un plan în vederea soluționării problemei 
Danzigului”. 

Ziarul afirmă că soluţia propusă este practic identică cu aceea 
întocmită de generalul Smuts în 1919 şi care a fost înlăturată de Con- 
ferinţa Păcii. Planul Smuts consta esenţial în a se acorda Germaniei 
suveranitatea asupra Danzigului rezervându-se anumite garanții Polo- 
niei, sub control internațional. Controlul garanţiilor urma să fie încre- 
dinţat Societăţii Naţiunilor. 

Planul d-lui Mussolini, afirma ziarul, cere ca acest control să se facă 
de către o comisie compusă dintr-un german, un polonez şi un repre- 

zentant al unei ţări neutre. Star adaugă că „se pare că Germania a 
respins planul d-lui Mussolini; în orice caz polonezii nu-l primesc”. 


În legătură cu ştirea de mai sus se anunță, fără dezminţire de la 
Berlin că Fiihrerul a primit în audiență pe dl Burckhardt, comisarul 
Ligii Naţiunilor la Danzig. Polonezii pe de altă parte declară că nu 
primesc nici o împărțire a teritor'ului Oraşului Liber, cu Germania... 


Bilanţul definitv al accidentului de la Pietroaia: 15 morţi şi 65 de 
răniţi... 


Ieri la dejun, Regele m-a întrebat cum am găsit tot ce s-a făcut aci 
pe coastă. Am răspuns: „Sire, să-mi permiteți o comparaţie cam trivi- 
ală: e ca un palat frumos, cu perdele de mătase și cu ţucale de 
tinichea...!“ Regele a fost încântat de butada mea care mi-a permis să 
fac o serie de propuneri, între altele să se aducă apă imediat pe coastă, 
de la Dunăre. Regele a chemat pe Călinescu, pe Mitiţă Constantinescu 
şi pe Caranfil și le-a dat ordin să îrceapă lucrările chiar în toamnă. O 
sumă de 120 milioane va fi pusă la dispoziția lucrărilor şi poate că la 
anul se vor putea curăţi canalele, de la Mamaia până la Carmen Sylva... 


Excursioniștii regali au fost încântați de Rhodos — mai puțin de 
Creta, o insulă fără vegetaţie, de un interes pur arheologic. E drept că 
au vizitat-o pe o temperatură de 40° la umbră... 


Regele vrea să se facă o şosea pe „cornișă“ de la Mangalia la Bal- 
cic... Bine, dar întâi să terminăm şoseaua existentă care pornită de la 
Constanţa n-a ajuns încă la Mangalia... 


17 august. Impresia ce se degajă cin toate telegramele zilnice e că 
criza europeană a ajuns la un punct în care trebuie să iasă ceva, ori o 
soluţie paşnică, ori războiul. Vâlva continuă în jurul Danzigului, a 
vizitei lui Ciano la Salzburg, a vizitei lu Burckhardt la Berchtesgaden. 
Diverse formule de împăciuire apar pentru a fi imediat dezminţite sau 
respinse când de o parte, când de cealaltă. E vădit că Puterile totalitare 
nu vor războiul, mai ales Italia unde opinia publică e atât de ostilă unei 

asemenea idei încât nu se ştie ce s-ar întâmpla în cazul unei mobilizări. 
Nu vor războiul, dar vor să scape faţa şi prestigiul şi Hitler vrea 
Danzigul... Anglia tace şi stă la pândă, sigură de ea. Până şi japonezii, 
frământaţi de discordie şi de antagonism între partidul militar şi 
oamenii cu scaun la cap, dau din colț în colt. Într-o zi întrerup 
negocierile cu Guvernul englez, într-alta le reiau... Sub presiunea prie- 
tenilor lor italo-germani care îi împing „să se pronunțe” asupra unei 
alianțe militare, au declarat în fine că sunt gata la o asemenea alianţă, 
dar numai contra Rusiei Sovietice. Dracul să-i ia pe toți... 


Ottescu m-a poftit aseară la masă să „onorez“ un „homard“ pe care-l 
primise de la Constantinopol. E bine instalat într-o casă simpatică, cu ve- 
dere pe port. Era acolo și Mirto, cu dama. Mirto a ajuns nabab, cu auto- 
mobil, cu yacht, cu vânători şi proprietăți... M-a pofitit și pe mine să mă 
ducă cu yachtul său la Balcic! Și-a închiriat casa din Bucureşti (fostă 
Mauriciu Blank din Dionisie) Legaţiei americane, pentru cancelarie, în 
dolari, 5 000 la număr — adică mai bine de 1 milion lei. Om cu noroc! 


18 august. La Berlin se observă o încetare bruscă a atacurilor 
împotriva Poloniei — în schimb presa (și la Berlin presa nu scrie decât 
ce-i poruncește Guvernul) pune categoric şi chestiunea Coridorului... 

Germania, după declaraţiile oficialilor săi, nu admite nici o confe- 
rință pe chestiunea Danzigului. Dacă s-ar admite anexarea Danzigului 
„în drept“, Fiihrerul ar primi să stea de vorbă pentru anexarea „în fapt”. 

Burckhardt a trimis un raport la Londra în care a consemnat rezul- 
tatele conversaţiei sale cu Hitler. Asupra acestui raport nu s-a putut afla 
nimic. E exclus ca el să nu conţină însă anumite propuneri sau sugestii. 
Telegramele de la Londra anunţă că membrii Cabinetului se întrunesc 
pentru a-l examina.. 

Într-un fel sau într- altul, lucrurile trebuie să se hotărască... 


Toate gazetele noastre anunţă cu litere groase modificarea actualu- 
lui regim al comerțului exterior... Cu prilejul serbării de la 15 august 
am întrebat pe Bujoiu dacă situaţia dintre dânsul şi Mitiţă s-a lămurit. 
Deși trebuia să fie lămurită de luni de zile (faimosul arbitraj al Rege- 
lui), mi-a răspuns că me. Dacă nu s-a lămurit, şi în favoarea lui Bujoiu, 
atunci nu se va schimba nimic în regimul comerțului exterior. Cu atât 
mai mult cu cât Călinescu care era la cuțite cu Mitită e acum frate de 
cruce cu el. Mai rar om să se dea după vânt ca dl Armand... 

Ştiri noi, de după-amiază: 

Situaţia s-a agravat în ultimele 24 de ore m afirmă Agenția 
telegrafică polonă — fiindcă Germania pe lângă chestiunea Coridoru- 
lui mai pune şi chestiunea Sileziei poloneze și pretinde că o acţiune din 
partea ei ar mai fi justificată şi prin necesitatea unei intervenţii pentru 
salvarea germanilor din Polonia... Încetarea atacurilor împotriva Polo- 
niei n-a durat la Berlin decât 24 de ore, şi ziarele au reînceput cu vio- 
lenţele şi mai ru ca înainte. „Onoarea Germaniei cere revenirea ne- 
condiţionată a Danzigului şi suprimarea Coridorului polon între Reich 
şi Prusia orientală”, iată lozinca pe care brodează presa întreagă. 


Pe de altă parte, la Paris se crede că săptămâna hotărâtoare s-a amâ- 
nat pentru mijlocul lunii septembrie. În Italia, într-adevăr permisiile 
militare se acordă până la 10 septembrie, iar nelipsitul Ciano-Cianărel 
își anunţă pentru sfârşitul lui august o călătorie în Albania. Mai e și 
congresul anual nazist de la Nürnberg, care se ţine la începutul lui sep- 
tembrie și în timpul căruia — o săptămână mm orice acţiune internaţio- 
nală va fi sistată... 

În realitate toţi se joacă pe o muchie de cuțit și tot jucându-se nu e 
exclus şă țâșnească sângele... 


Ar mai fi un motiv să credem în pace: caraghioşii din Uniunea Par- 
lamentară s-au adunat la Oslo și din iniţiativa americanului Hamilton 
Fisch (în lipsa lui Pella Vespasian) e vorba să voteze o moţiune prin 
care să se ceară Guvernelor Germaniei, Italiei, Franţei şi Angliei un 
armistițiu de 30 de zile (suntem deja în război?) în răstimpul căruia să 
se ajungă la o soluţie pașnică a tuturor conflictelor. Bravos, Fish! 


Sir Reginald Hoare a fost rechemat. Era un bun beţiv şi un om sub- 
tire, dar atât de englez încât ne ignora aproape cu totul. L-a regreta, pe 
el şi pe nebuna de nevastă-sa, deşteaptă dar hop o dată — dacă în locul 
lui n-ar fi fost numit ca ministru al Angliei, Leeper, (alt Reginald) un 
om de mâna întâi. Leeper a fost în 1919 secretarul comisiei de deli- 
mitare în Banat, între sârbi şi noi, şi ne-a fost foarte favorabil. Cunoaş- 
te perfect situaţia din sud-estul Europei, a fost de mai multe ori în 
România și e un bun prieten al românilor. Numire foarte fericită pentru 
tara noastră. 

Hoare e chemat „la alt post“, dar nu se spune care. Formulă ce aco- 
peră de multe ori o simplă punere în retragere... 


DT 

Ungurii au atacat cu focuri de armă o patrulă românească. Inciden- 
tul s-a produs la Ateiaşul Nou (Bihor) pe teritoriu românesc. Un soldat 
a fost împușcat pe la spate şi a murit; un sergent a fost străpuns de o 
baionetă şi e în stare gravă — un sanitar a dispărut. Românii au fost 
atacați prin surprindere de un grup de 3 ori mai numeros de unguri. 
Ancheta e în curs... 


În Ungaria, „malaise“ accentuat. Germania pretinde ungurilor să i 
se dea cu picioarele şi cu mâinile legate — dacă nu, va lua măsuri pen- 
tru apărarea minorităţilor nemţeşti din tara lor. Maghiarii se zbat; Italia 
îi amenință că-şi vor îndepărta mâna protectoare de deasupra capului 
lor dacă vor ceda nemților... 


„L"indifferent* de Watteau s-a înapoiat la Luvru. ÎL şterpelise un 
fantezist-escroc, Boguslavsky, să-și facă reclamă pentru o carte asupra 
restaurării picturilor vechi, pe care o publică. Va mai putea medita 
asupre ei și în puşcărie... 


S-a emis o nouă monedă divizionară de 250 lei. Să ne trăiască, căci 
avem nevoie de bani, şi în pace și în război! 


19 august. În ziarul Le Temps sosit ieri citesc următoarea judicioasă 
apreciere a situaţiei, datorită corespondentului Agenţiei Havas la 
Berlin, și apărută sub titlul „L"appetit allemand“ : 

„Întâlnirea de la Salzburg constituie oare un schimb de consultaţii 
între partenerii Axei în ajunul unei acțiuni? 

Lectura presei germane, care e în întregime dezlănțuită împotriva 
Poloniei, te-ar face să crezi aceasta. Opinia publică germană este la 
rândul ei serios emoţionată. Chiar în momentul cel mai greu al crizei 
cehoslovace, nu s-a asistat la o astfel de desfășurare de automobile şi 
de vehicole ale armatei pe străzile Berlinului şi pe drumurile Reichului. 
Benzina n-a fost niciodată raţionalizată până la acest punct. Se pot 
vedea destul de des pe drumuri şi autostrăzi automobile particulare în 
pană de benzină!. Au loc din toate părțile mobilizări de muncitori şi 
rezervişti. Acestea sunt simptome care emoţionează populaţia. 

In cercurile politice germane aprecierea evenimentelor este departe 
de a fi uniformă. Unii gândesc că Reichul, exagerând conflictul cu Polo- 

! Citesc tocmai în acest moment destăinuirile lui Barmin (diplomat sovietic fugit) care 


descrie şoseaua Leningrad Moscova, plină de camioane şi automobile în pana, din lipsă de ben- 
zina! 

nia în timpul vizitei în Germania a contelui Ciano, a vrut să angajeze 
cât mai mult Italia în sensul revendicărilor proprii. Sprijinul necondiţio- 
nat al Italiei dat Germaniei în această problemă nu pare de fapt un 
lucru atât de natural pe cât vroiau să-l facă a crede publiciştii germani. 
Concesia enormă făcută de cel de-al 3-lea Reich Italiei, organizând exo- 
dul populaţiei germane din Tirolul meridional, îşi va găsi astfel com- 
pensaţia. Dar cei din Berlin îşi dau seama totuşi că soarta sacrificiilor 
este de a fi apreciate în mod diferențiat de cel ce beneficiază de ele şi 
de cel care le face. 

Această diferenţă a fost tradusă recent astfel de către un observator 
german avertizat: «În spiritul nostru sacrificiul Tirolului din sud tre- 
buie să fie compensat de serviciile pe care Italia ni le va face în viitor. 
Italienii le consideră ca o plată a serviciilor deja făcute». 

Două fapte totuşi domină violențele limbajului presei germane cu 
privire la Polonia şi la întâlnirea Ciano-Ribbentrop la Salzburg. 

Unul, indicat de comentariul din ziarul Angriff despre această întâl- 
nire, privește revizuirea teritorială prevăzută de Germania și Italia în 
Balcani. Berlinul este foarte rezervat cu privire la această problemă. 
Totodată, circulă cu insistență zvonul că au fost făcute propuneri 
Ungariei, fără îndoială după recenta vizită a contelui Csaky la Salz- 
burg, tinzând s-o lege cât mai strâns din punct de vedere economic și 
politic de Reich, în schimbul unui sprijin total care va fi dat reven- 
dicărilor revizioniste ungurești. Ungaria s-a sustras până acum unei 
«dormesticiri» fatale pentru independența ei jucând în mod abil între 
cei doi parteneri ai Axei). 

Această posibilitate de joc îi va rămâne după întâlnirea Cia- 
no-Ribbentrop? Este o chestiune care angajează viitorul sud-estului 
european. 

Un alt fapt care apare limpede acum, este că Danzigul și «cori- 
dorul» nu mai pot fi considerate ca epuizând revendicările germane 
faţă de Polonia. «Dreptul la cărbune» proclamat de diverse ziare ger- 
mane, extinde pretenţiile asupra Sileziei de Sus și asupra teritoriului 
Olza, pretenţii care pentru motive de propagandă, n-au fost duse până 
acum decât asupra «orașului german Danzig»,“. 

Problema este astfel pusă în toată amploarea ei de la nord-estul la 
sud-estul Europei. Pare că ziarele naziste s-au lăsat antrenate de zelul 
lor dincolo de cuvintele de ordine oficiale. Citind ultimele ziare din 
această după-amiază şi ediţiile provinciale ale presei berlineze, ai im- 
presia, într-adevăr, că acest zel a fost puțin calmat“. 


! Subliniat de mine. 
> Astfel s-ar explica „acalmia“ în atacurile împotriva Poloniei, acalmie de scurtă durată pe 
care am semnalat-o ieri. 

Ziarul Le Temps mai publică în acelaşi număr şi o interesantă infor- 
matie, sosită din Londra, asupra politicii ungurești: 

„Informaţiile primite din Budapesta confirmă forta rezistenței Unga- 
riei faţă de presiunea germană care se exercită actualmente asupra ţării. 

Această rezistență se manifestă mai întâi chiar în sânul Guvernului, 
în care contele Teleki, primul-ministru, asigură interimatul A facerilor 
Externe în timpul concediului contelui Csaky. In diferite rânduri, con- 
tele Teleki a afirmat intenţia de a nu tolera pătrunderea nazismului şi 
măsurile îndreptate spre a bara calea propagandei germane (suspen- 
darea organelor naziste Magyar Uiság şi Magyar Sag) au fost deja 
luate. 

Pe de altă parte şefii formaţiei paramilitare a Gărzii „zdrenţăroase“ 
se opun cu tărie naziştilor. Condus de doctorul Somogyi, colonelul 
Pronay şi M. Heggas, acest partid, care îşi recrutează aderenţii printre 
veteranii de război, este favorabil unei alianțe cu Polonia. El recrutează 
în acest moment o legiune ungurească, care, în caz de război, va merge 
în ajutorul Poloniei. 

Treizeci şi doi de deputați naziști din Parlamentul ungar au fost 
răniți în duel de membrii Gărzii și lunea trecută, amiralul Horthy s-a ală- 
turat deschis atitudinii energice a contelui Teleki împotriva naziștilor. 

Ameliorarea relaţiilor dintre Ungaria și România trebuie să fie de 
asemenea înregistrată.“ 

Pe lângă manifestaţiile ungureşti antigermane trebuie semnalat și 
un discurs al contelui Anton Sigray!, fost deputat, care a făcut destulă 
senzație pentru ca presa germană să caute să dărâme concluziile lui. 
Aceste concluzii erau că într-un viitor război victoria va rămâne Puterii 
sau Puterilor care vor stăpâni Marea... Printre argumentele invocate de 
presa germană, a fost și forța navală a Italiei. 


Noul Guvern constituit în Spania în care au intrat personalităţile 
mai răsărite din lumea naționalistă spaniolă, pecetluind formarea unui 
nou Stat totalitar în jurul lui Franco, care abia acum devine dictator real 
şi legal — a rezolvat indirect şi prin negativă şi chestiunea monarhică 
în Spania. Nu mai poate fi vorba nici de restabilirea lui Alfons al XIII-lea 
nici de proclamarea Prințului Asturiilor; a rămas în capul Statului, ca 
„Caudillo“, generalul Franco, cu puteri nelimitate, sprijinit pe Falanga 
reorganizată. 

Un Stat totalitar mai mult în Europa, care, dacă prin simpatii va fi 
alături de celelalte două ale Axei — prin interese multiple va fi împins 
să rămână neutru și în bune relaţii cu Anglia şi Franţa... 


! Setul monarhiștilor din Ungaria. 

În Conciliul ecumenic catolic care va avea loc la Roma în 1941, 
Cristofor Columb, descoperitorul Americii, va fi proclamat sfânt... 


Fred Snite, multimiliardarul cunoscut ca „omul cu plămâni de oţel” 
s-a căsătorit cu miss Teresa Larkin... Nu cred că vor face mulți copii! 


Ottescu a transformat pavilionul societății Salvamare de la Mamaia 
într-un centru nautic pentru copii şi l-a predat Străjii Ţării. Construit pe 
lacul Siut-Ghiol, pavilionul nu avea sens pentru o societate menită să 
vină în ajutorul victimelor mării. „Salvamare' a fost mutată într-un lo- 
cal din portul Constanţa şi inutilul său pavilion de la Mamaia a devenit 
un centru sportiv de toată frumuseţea, pentru tineret. Bravo Ottescu! 


O simplă informaţie în Universul de azi: 

„DI Max Auschnit și-a dat demisia din Consiliul de Administraţie al 
„Reșiţei“. Demisia a fost primită." 

Era de mai bine de un an în război cu Malaxa. Pentru asta a fost dat 
afară? Sau pentru că era ovrei? Sau pentru că era ovrei, primise Malaxa 
ordin să se certe cu el? Nu cunosc încă exact dedesubturile dar de as- 
tă-primăvară, de câte ori avea prilejul, Urdăreanu — care are nas — îl 
înjura. Inseparabil de la poker şi de la chefuri, tovarășul de croazieră de 
anul trecut, devenise „un jidan puchios* şi era „dat dracului“! Ce s-a 
întâmplat în Serai? 


20 august. Vrea Hitler război, ori nu vrea război? Dacă vrea război 
de ce nu l-a făcut sau de ce nu-l face până nu e Anglia de tot gata? Și 
dacă nu vrea război, de ce-l provoacă prin declarații asupra cărora va fi 
greu de revenit? 

Pretutindeni opinia publică e într-o stare de supraexcitare ce nu 
poate dura nici duce la nimic bun... 

Știri înregistrate în ultimele 48 de ore: ` 

Germania pretinde spre Est (spre Polonia) granitele ei din 1914. 

Germania a început să înşire trupe în Slovacia (cu consimţământul 
acesteia) de-a lungul graniței poloneze. 

Contele Csaky a avut o audienţă de 4 ore la Mussolini, la care a asis- 
tat şi contele Ciano. 

Japonezii vor să întrerupă negocierile cu Anglia şi să blocheze 
Hong-Kongul... 

Germania refuză orice conferință cu privire la Danzig şi la Cori- 
dorul polonez. 

Locuitorii din Danzig vor fi proclamati cetățeni ai Reichului... 

Etc. etc. etc. 


Cei care caută să se învârtească: 

Ungurii. Lunga conferinţă a contelui Csaky la Mussolini pare să fi 
fost motivată de presiunea germană care tinde la o complectă înfeudare 
a Ungariei. Ungurii caută să-şi salveze independenţa (se îndoiesc şi ei 
de şansele Axei într-un eventual viitor război) punând în joc rivalitatea 
dintre Italia şi Germania... 

Bulgarii. Se anunţă pentru septembrie vizita Regelui Boris la Lon- 
dra. Pârţ... 


Guvernul din Budapesta a consimţit la o anchetă mixtă privitoare la 
patrula românească atacată la Ateiaşul Nou (Bihor). 


A murit lulian Vrăbiescu din Craiova. Liberal toată viaţa, a părăsit 
pe Brătieni după război și a făcut politică cu mine. L-am ales vicepre- 
ședinte al Senatului în 1931. S-a supărat apoi şi pe mine fiindcă n-am 
optat în favoarea lui la alegerile din 1933 — și m-a părăsit. Băţos, limi- 
tat în mijloacele sale intelectuale, era un om foarte cumsecade. A fost 
pe vremuri un excelent prefect de Dolj. 


Căpitanului Pauliuc, trimis ca și curier diplomatic la Sofia, i s-a 
furat valiza din automobil pe când coborâse la hotel să-și vadă de o 
cameră. Căpitanul a mers imediat la Legaţie și de aci cu ministrul 
Filotti la Poliţie — bineînţeles degeaba. Căpitanul a scos un revolver 
din buzunar și s-a împușcat pe loc, chiar la Poliţie... Pauliac, fiul unui 
țăran din Bucovina, era un excelent element; făcuse Școala de la 
Saumur și Şcoala de Război din București. Ofiţer de Stat Major de ma- 
re viitor, moartea sa a făcut mare impresie, atât la Sofia cât și la noi în 
ţară. Azi i se vor face la Bucureşti funeralii solemne la care vor asista 
miniștrii de Externe și de Război precum și casa militară a Regelui și 
ministrul Palatului. 

Un comunicat oficial pretinde că în valiză nu era nici un act impor- 
tant... O fi? Gestul căpitanului Pauliuc e preamărit în toate gazetele și 
dat ca pildă a hotărârii la care poate duce spiritul de corp şi sentimentul 

onoarei... Se păsesc şi oameni care să spună că chestiunea e mai com- 
plicată... 


Pentru a concentra trupe la graniţa Cadrilaterului şi înspre Ungaria, 
s-a adoptat formula manevrelor în regiunea Bazargicului la sud şi în a 
Careilor Mari la nord. Venind azi de la Constanţa am întâlnit convoaie 
de tunuri antiaeriene motorizate: toate sunt noi şi fabricate în Germa- 
nia, — ce încredere au nemţii în atitudinea noastră!! 


22 august, Trăim de alaltăieri ceasuri de înfrigurare aproape de 
groază. Simţim fără să ne explicăm bine pentru ce, izolați cum suntem 
aci pe coasta Mării Negre, că ne aflăm în ajunul unor evenimente ca- 
tastrofale... Cam atmosfera de la sfârşitul lui iulie 1914... 

La exasperarea nervilor contribuie pe lângă telegramele din străină- 
tate publicate de gazete, pe lângă convoiurile de trupe, de armament, 
de muniții ce se scurg spre granița Cadrilaterului — faptul că nu 
cunoaștem exact situația. Imaginaţia lucrează, lucrează și nici un frâu 
să ne oprească gândurile negre... 

Cu gazetele de azi ne-a mai căzut ca o bombă știrea Pactului de nea- 
gresiune între Germania și Rusia Sovietică... 

Pactul în sine n-ar reprezenta lucru mare. Cu cine n-are Rusia pact 
de neagresiune? Și orice om ştia bine că de semna orice cu Anglia și cu 
Franţa, Rusia tot nu s-ar fi mișcat. Dar e un succes moral mare pentru 
Germania. Tocmai în momentul în care generalii discută la Moscova 
modalităţile unei cooperări militare cu cele două democraţii occiden- 
tale, iată că Germania o ia înainte şi semnează cu Rusia un pact, în 
câteva zile, pe când Anglia se străduiește din aprilie să ajungă la o sem- 
nătură. Se va zice că pactul cu Germania e negativ pe când cel proiectat 
cu Anglia și cu Franţa era pozitiv; că greu se poate refuza un pact de 
simplă neagresiune și câte altele. Toate bune, dar un acord diplomatic 
în aceste ceasuri grele are semnificaţia lui şi Berlinul s-a grăbit să 
trâmbiţeze „urbi et orbi“ succesul străduințelor sale. Moralmente e o 
mare încurajare pentru Statele totalitare şi în particular pentru Germa- 
nia... Mă aştept ca mâine să intre în Danzig. Vor încerca şi polonezii 
acelaşi lucru şi se vor ciocni de nemți. Atunci cine va fi agresorul? Cât 
va mai valora convenţia anglo-franco-rusă, admițând că se va mai sem- 
na? Războiul e gata... 


Știrea Pactului de neagresiune germano-rus a căzut ca o bombă, 
azi-noapte. Nimeni n-a ştiut nimic despre negocierile dintre cele două 

Guverne, nici în Londra, nici în Paris, nici în Varşovia. Toate capi- 
talele Europei sunt în ebluițiune, cu atât mai mult că Berlinul face o 
larmă enormă. Presa germană preamăreşte succesul diplomaţiei Reichului 
şi declară chestiunea Danzigului lichidată... La Londra, la Paris se spu- 
ne „imposibil“; apoi în faţa faptelor, deprimare şi aşteptarea „explicaţi- 
ilor“ Moscovei... Impresia e formidabilă pretutindeni. Chamberlain şi 
Halifax şi-au întrerupt concediile şi s-au înapoiat la Londra. Se spune 
că Parlamentul, care luase vacanţă până la 3 octombrie va fi convocat 
săptămâna viitoare. La Paris Consiliul de Miniştri se întrunește mâine. 
Evenimentele se precipită — ca să întrebuințez o expresie cunoscută... 


Ziarul lui Gafencu Timpul publică următoarea informaţie de la Lon- 
dra, cu data de ieri, 21: 

„Barometrul politic este în scădere accentuată. Zilele critice — ast- 
fel își intitulează Times articolul de astăzi notând încordarea sporită în 
afacerile internaționale. Ca un semn al sincronismului îngrijorător, Le 
Temps oficiosul francez îşi intitulează editorialul de astă-seară «Europa 
în primejdie». 

Dacă metodele Reichului dăinuiesc — scrie Times, totul arată că 
războiul va fi provocat printr-un atac violent contra drepturilor vitale 
ale Poloniei. În acest caz, Marea Britanie şi Franţa vor fi nevoite să 
intervină. 

Semnele din ultimele zile îndreptăţesc cele mai rele temeri — scrie 
Le Temps. 

Confirmând parcă aceste prevederi tragice, Naționalzeitung, oficio- 
sul mareșalului Göring, anunţă astă-seară: „Săptămâna care a început 
va aduce hotărâri asupra Danzigului ca și asupra altor chestiuni impor- 
tante. Se simte că evenimente mari, hotărâtoare, şe pregătesc în lume!“. 

Toată presa engleză are o singură replică: națiunea și Imperiul Bri- 
tanic știu la ce încercări ar putea să aibă să facă faţă în viitorul imediat. 
„Ele sunt gata fără cea mai mică şovăire““ — declară Times. 

Sir John Simon, ministrul Finanţelor, dl Leslie Burgin, ministrul 
Furniturilor şi Major Attlee, șeful opoziţie laburiste, au fost convocați 
rând pe rând, astăzi de primul-ministru. 

Faptul că în Germania se află 1 700 000 oameni sub drapele, iar în 
Italia 1 300 000 și că sunt concentrări masive în Prusia Orientală și în 
Slovacia, va determina probabil după cele ce se afirmă în cercuri bine 
informate, măsuri militare corespunzătoare. 

Ziarele engleze cred că până în momentul de faţă presiunea exerci- 
tată asupra Ungariei de Puterile Axei nu a dus la rezultate definitive. 


! Aluzie şi apreciere exagerată, probabil asupra Pactului de neagresiune permano-rus. 

După o telegramă din Berlin de ieri-dimineaţă se afirmă în cercurile 
oficioase germane că nu este vorba să se decomande, după cum se zvo- 
nise în străinătate, nici manifestația de la Tannenberg de la 27 august, 
nici Congresul naţional-socialist de la Nürnberg care se va ține între 
2 şi 1l septembrie. Se dezminte asemenea zvonul despre ocuparea to- 
tală a Slovaciei ca şi acela referitor la încheierea unei alianţe militare 
germano-ungare. 

In aceleaşi cercuri se stăruie asupra siguranţei că revendicările 
Reichului vor fi repede satisfăcute. 

Pe de altă parte „gueule'-leiterul (guvernatorul urlător) Förster urlă 
în fiecare zi în orașul său și cere alipirea Danzigului la Reich. 


Când Europa e aproape în flăcări, cine se mai gândeşte la încurcătu- 
ra din Extremul Orient — unde Guvernele Angliei și Japoniei polemi- 
zează între ele pentru a determina răspunderea ruperii negocierilor de 
la Tokio... Deocamdată au fost numai suspendate. Dumnezeu i-a pus 
pe toți de acord înecând Tien Tsinul sub ape... Nimeni nu-și amintește 
în China de Nord asemenea inundaţii... Mor oamenii cu miile! Floare 
la ureche pe lângă ce va fi în Europa... 


23 august. Încordarea, la culme, continuă... Ziarele sunt pline de ti- 
tluri ca acestea: 

„Pactul germano-sovietic deschide orizonturi noi și necunoscute“, 

„Germania va hotărî acţiunea sa imediat ce va fi semnat Pactul de 
neagresiune cu Rusia“, 

„Impresia la Londra“, 

„Reichul vrea să ocupe teritoriile care i-au aparţinut înainte de 
1914, 

„Demers anglo-francez la Moscova“, 

„Pactul întruchipează legea vitală a celor două popoare“, 

„Mari pregătiri militare în Germania“, 

„Importante hotărâri la Londra și la Paris“, 

„Viitoarele 72 de ore vor fi decisive“, 

„Pregătiri militare în Anglia și Franţa“, 

„Armata germană este gata“, 

Etc. etc. etc. 

Zgomotul Berlinului e asurzitor. Poate să fie şi o bună parte de bluff 
în toată zarva care pornește din Germania și puţin și din Italia. În 
Anglia şi Franţa, după prima zguduire a neașteptatei vești, calmul 
începe să se restabilească. Pactul cu Germania nu e încă semnat, apoi 

Rusia mai avea deja unul cu Germania din 1921, de la Rapallo. Un pact 
de neagresiune cu Germania nu implică o atitudine ostilă din partea 
Rusiei faţă de Polonia; mai mult Rusia a prev ăzut pentru dânsa, în toate 
pactele de neagresiune pe care le-a semnat, un drept de revocare fără 
preaviz în caz de agresiune a celuilalt semnatar împotriva unei terțe 
puteri... Pactul de neagresiune germano-rus nu împiedică un tratat de 
colaborare pentru apărarea anumitor tări, între Rusia, Anglia şi Fran- 
ta... Negocierile de la Moscova continuă... Nimic nu e practic schim- 
bat... şi câte și mai câte. 

Evident că pactul de neagresiune proiectat între Germania şi Rusia 
nu schimbă lucru mare în echilibrul real de forțe din Europa, căci chiar 
fără pact Rusia tot nu s-ar fi mişcat — dar din punct de vedere psiho- 
logic, încheierea lui în forma explozivă în care s-a dat în vileag a făcut 
un efect enorm, şi a încurajat pe cine nu trebuia să încurajeze... 

Pentru noi, românii, dintr-un punct de vedere e poate mai bine aşa. 
Dacă cumva Rusia s-ar fi urnit spre Germania ar fi trecut și pe la noi și 
odată armata roşie în ţara noastră, poate că n-ar mai fi ieșit... 

După unele telegrame Hitler va proclama unirea Danzigului cu 
Reichul chiar mâine, după altele dumincă la serbarea de la Tannen- 
berg... 


În această lună a lui august se împlinesc 25 de ani de la declararea 
războiului mondial. Un sfert de veac! Ce mult şi ce puțin! Imi aduc 
aminte de fiecare clipă din acele memorabile zile... Exact ca acum... Și 
atunci câte s-au petrecut! Un sfert de veac, o viață de om! Ţin minte că 
din marele război am ieşit cu o siguranţă: aceea că nu voi mai vedea 
așa ceva cât voi trăi. S-a dus și siguranța aceasta, într-adevăr nimic nu 
e sigur pe pământ! 


Vaporul „Regele Carol“ a fost scos din serviciu și băgat în docuri la 
Galaţi ca să fie transformat în „Spital plutitor“, pentru marină. Era să 
fie dat la fier vechi, ca tovarășa sa de drum „Principesa Maria“. Pe 
„Regele Carol“ am sosit la Constantinopol în 1898, când am fost numit 
ataşat la Legaţie în primul meu post... „Regele Carol“ era nou-nouţ 
atunci, și fala serviciului nostru maritim... Ce bătrân sunt... 


Joi, 24 august, Zilele de ieri și de azi pot fi însemnate ca zile isto- 
rice. Se pare că asistăm la ultimele convulsii ale unei lumi hotărâtă să 
se sinucidă... Numai un miracol ne mai poate scăpa. Se va ivi el oare? 

Ribbentrop a zburat ieri de la Berlin la Moscova unde a sosit la ora 
13, primit pe aerodromul impodobit cu zvastice (!!) de ambasadorul 
Germanie: şi de trimişii Sovietelor. Imediat o intrevedere de 3 ore cu 
Molotov, apoi alta, seara. La Berlin se pretindea aseară că acordul era 
perfect, că va fi semnat azi-dimineaţă şi că până diseară Ribbentrop va 
fi înapoiat la Berlin... 

Anexarea Danzigului se dădea tot la Berlin ca sigură pentru azi sau 
mâine. 

Ambasadorul Henderson a remis ieri Fiihrerului la Berchtesgaden o 
notă a Guvernului englez şi un mesaj personal al d-lui Chamberlain. 
A mbasadorul a avut o primă întrevedere de 30 de minute, la amiază, cu 
Hitler, în care i-a remis documentele şi o a doua de 10 minute după-a- 
miază pentru a primi răspunsul Fiihrerului. Oficial nu s-a mărturisit 
nimic, dar presa berlineză crede a ști că documentele engleze nu fac 
decât să parafrazeze comunicatele publicate în ultima vreme de Guver- 
nul englez — şi că răspunsul Fiihrerului a fost că Germania nu va îngă- 
dui ca garanţia Marii Britanii acordată Poloniei să afecteze „drepturile 
Şi revendicările vitale ale Reichului“. 


Presa italiană scrie că deznodământul pacific al dramei Danzigului 
n-ar rezolva nimic, căci trebuie să se soluţioneze și problema colonială 
germană, ca şi aceea a revendicărilor italiene, care vor rămâne neclin- 
tite. Cum se vede, italienii care de două luni nu se mai auzeau, ridică 
capul din nou. Încă o șansă mai puţin pentru menţinerea păcii... 


La Paris și la Londra, pregătiri febrile pentru intrarea în acţiune. 
Toţi miniştrii s-au întors la post. Consilii de Cabinet și întrevederi cu 
șefii opoziţiei, cu ambasadorii puterilor amice — aproape încontinuu. 

Aceeași stare de enervare pretutindeni, până în America. 


Două note optimiste: una de la Amsterdam, de obicei bine infor- 
mată, unde toate valorile s-au urcat — alta de la Varşovia, unde, lucru 
ciudat, se bagatelizează Pactul de neagresiune ruso-german și se con- 
sideră ca un bluff mai mult în războiul de nervi întreprins de Germania. 
Atitudine sau uşurinţă? 

În Japonia consternare; Tokio conta pe Axă împotriva Rusiei... O 
schimbare generală în politica japoneză nu e exclusă... 


Acum se vede clar toată politica Rusiei, care, trebuie să o recunoaș- 
tem, a fost magistral condusă. Rusia n-a urmărit decât un singur lucru, 
să declanşeze războiul în Europa, să-l întreţină 2-3 ani cel puţin, să 

privească şi apoi să culeagă roadele. Roadele, oricare parte va fi învin- 
gătoare, vor fi ruina, anarhizarea şi comunizarea tuturor țărilor beliger- 
ante. Ce n-a putut face a I-a Internzuională şi propaganda, o va săvârşi 
războiul. Rusia a făcut ce a putut ca să împingă ambele grupuri de pu- 
teri antagoniste în foc. Mai întâi a intrezărit dârzenia anglo-francezilor 
asigurându-se de încercuirea Germaniei. După ce aceştia au înaintat 
atât încât să nu mai poa: da înapo, — s-a dat de partea Germaniei 
intimidată şi a înnebunit-o şi pe ea. Plauul a fost făcut de la început şi 
bine urmat. Aşa se explică continuele întârzieri şi continuele noi 
condiţii puse în calea pactului cu Anglia şi cu Franţa, aşa se explică 
schimbarea lui Litvinov — căci Gemania n-ar fi semnat nimic cu un 
jidan — aşa se exolică reluarea negocienlor comerciale cu Germania 
acum o lună, aşa se explică toate... 

Oare domnii care conduc Europa nu-şi dau seama de groapa pe care 
comunismul o sapă civilizaţiei occidentale? Oare oameni atât de inte- 
ligenţi ca Hitler şi Mussolni nu văd ce-i aşteaptă, pe ei și pe regimurile 
totalitare pe care le-au întemeiat? Poate că în ultima clipă un pic de 
rațiune va p'uti deasupra patimilor — și aci poate să se ivească mira- 
colul despre care vorbeam mai sus... 


Doamre, Doamre, scapă-ne! 


27 august, duminică. Zilele de joi şi vineri au fost zile de emotie 
intensă. In seara de Joi şi în dimineaţa de vineri, lumea întreagă a con- 
siderat războiul ca și declarat... În noaptea de joi spre vineri, s-a anun- 
tat mare consfătuire la Hitler cu Göring, cu Ribbentrop şi cu generalii 
comandanţi supremi. Cum în dimineaţa de joi Gauleiterul Förster se 
proclamase şef al Statului Liber Dantizg, ne așteptam cu toţii ca vineri 
dimineață Germania să proclame anexarea şi ca războiul să fie virtual 
declarat. Consiătuirea de la Hitler nu putea să aibă de scop decât să fixe- 
ze modalitățile începutului dramei... 

Toată ziua de vineri am stat agăţat la telefon, în căutare după ştiri... 
Până seara n-a venit ştirea ocupării Danzigului dar n-am putut afla ni- 
mic liniștitor. Ziarele sosite erau pline de pregătirile ce se făceau pen- 

tru imediata intrare în acţiune, în Franţa, în Anglia, în Polonia, în Ger- 
mania, pretutindeni... Singura notă pacifică, mesajele adresate de Roos- 
evelt Regelui Italiei, lui Hitler, lui Moscicki; dar cât putea cântări 
această iniţiativă a Preşedintelui american? 

Mă găseam într-o stare de enervare prea mare ca să mai pot sta izo- 
lat pe coasta Mărgii Negre. Noaptea vedeam cum se prăbuşeau toate 
pentru noi; Germania, singura noastră speranţă împotriva ruşilor de 
braţ cu Sovietele; chiar dacă armata roşie nu s-ar fi mișcat în timpul 
războiului, după război, în faţa unei Europe mistuite şi probabil comu- 
nizate ocuparea noastră de către hoardele barbare devenea neîndoiel- 
nică — nu mai întrevedeam nici măcar siguranța mormântului meu de 
la Breasta... Incertitudinea nu mă lăsa să dorm și imaginaţia supraexci- 
tată lucra fără frâu. Am hotărât să plec. 

Ieri-dimineaţă la ora 10 am sosit la Bucureşti și imediat m-am dus 
la Externe să văd pe Gafencu. Am văzut apoi și pe Călinescu, la Minis- 
terul Armatei. 

Intre timp situaţia se înseninase puţin. Danzigul nu fusese anexat 
Germaniei, războiul nu începuse. Gafencu, care mărturisea că nu ştia 
precis ce se va întâmpla, că nu știa nimeni fiindcă nimeni nu ştia ce e în 
capul lui Hitler — avea totuși impresia unei uşoare îmbunătăţiri a situ- 
aţiei, a unei pauze în criză. Faptul că proclamarea lui Förster ca șef al 
Statului Danzig nu fusese urmată de nici un alt gest de violenţă era de o 
importanță capitală. Mai mult, din telegramele primite la Externe 
rezultă că pe ziua de vineri au început să se ia contacte. Henderson a 
fost la Hitler, din nou, vineri, şi fapt interesant, nu s-a dus din iniţiativa 
lui sau din ordinul Guvernului din Londra, ci a fost chemat de Führer. 
La mesajul lui Roosevelt, Regele Italiei a răspuns multumind Președin- 
telui şi aducându-i la cunoștință că a remis Guvernului său mesajul 
primit. Formulă constituţională și protocolară — în realitate, chestiu- 
nea e mai complicată în Italia. Gafencu mi-a destăinuit că au fost di- 
sensiuni mari între Regele Victor Emmanuel și Principele de Piemont 
pe de o parte, şi Mussolini pe de alta. Regele și fiul său sunt împotriva 
războiului, mai ales împotriva unui război dictat de interesele Ger- 
maniei. Nici Mussolini nu e pentru război, dar nu vrea să slăbească 
legăturile cu Germania și se joacă cu focul, cum probabil se joacă și 
Hitler. Regalii italieni nu vor nici atât şi găsesc că jocul e periculos. 
Din acest punct de vedere, Regele Italiei e la unison cu întreaga opinie 
publică italiană care nu vrea să audă de război și atitudinea Regelui i-a 
dat, lui şi Principelui de Piemont, o popularitate care crește vertiginos 
în dauna popularității Ducelui care scade cu aceeași iuțeală. Probabil 
că aceasta a enervat pe Mussolini şi l-a adus la o adevărată stare de 
opoziţie faţă de Rege... Cu prilejul manevrelor din Piemont, de la în- 

ceputul lunii, cearta a izbucnit, şi Ducele a părăsit brusc câmpul mane- 
vrelor... Telegrama lui Roosevelt a fost astfel bine venită la Regele 
Victor Emmanuel, ca şi intervenţiile analoage ale ginerelui său, Regele 
Belgiei şi ale Papei. Rolul de salvator al păcii nu displace deloc bă- 
trânului Monarh care duce pe umeri o răspundere prea mare şi o 
tradiţie prea veche ca să se lase târât în aventuri... Probabil că şi ati- 
tudinea Italiei și posibila ei defectiune în ultimul moment să fi pus pe 
gânduri pe prietenul Hitler... 


Cu nemţii stăm bine. Nu e adevărat că ne-au întrebat ce vom face în 
cazul unui conflict între Germania şi Polonia şi că noi am răspuns că 
vom rămâne neutri. Nu ne-au întrebat şi noi n-am declarat nimic. E 
evident că vom rămâne neutri, mai întâi fiindcă în caz de război neu- 
tralitatea va fi lozinca noastră şi apoi fiindcă tratatul nostru cu Polonia 
nu ne obligă la asistenţă decât în caz de conflict al polonezilor cu rușii 
— dar de ce să o spunem dinainte și să supărăm degeaba Varşovia 
când poate vom merge la o Conferinţă şi vom avea nevoie de prieteni? 
N-am făcut prin urmare nici o declarație nemților dar stăm bine cu ei. 
Stâelzer, însărcinatul cu afaceri al Germaniei a fost la Gafencu să-l în- 
trebe ce părere avea Guvernul român cu privire la pactul încheiat cu 
Moscova. Gafencu a răspuns că singura grijă a României era un război 
între Germania şi Rusia în care ţara noastră să devină teatru de luptă și 
că prin Tratatul de neagresiune dintre Reich şi Soviete această grijă a 
dispărut... Răspuns abil. Gafencu a mai adăugat că știe că Germania vrea 
o Românie independentă şi tare la gurile Dunării şi că din acest punct 
de vedere influența Germaniei asupra Moscovei nu poate fi decât favo- 
rabilă României. Gafencu a făcut această ultimă afirmare în speranța să 
afle de la Stâelzer dacă nu cumva rușii ceruseră, ca preț al pactului, 
mână liberă față de noi, cu privire mai ales la Basarabia. La afirmaţia 
lui Gafencu cu România liberă și puternică la gurile Dunării, Stoelzer a 
răspuns că era şi părerea lui, ceea ce deja era ceva, căci funcţionarii ce- 
lui de-al III-lea Reich n-au obiceiul să exprime păreri personale în diso- 
nanţă cu ordinele primite... Totuşi, Gafencu a rugat pe Stâelzer să pună 
chestiunea la Berlin şi să-i aducă un răspuns. Stâelzer a făgăduit... 

Că stăm bine cu nemţii, mai dovedește faptul că livrările de materi- 
al militar din Germania continuă nestânjenite şi un altul într-adevăr 
extraordinar. Călinescu mi-a spus că reprezentantul Germaniei a venit 
să-i mulţumească pentru modul cum se execută convențiile noastre 
(trimitem și noi benzină...) și i-a spus cu acest prilej că s-a dat ordin de 
Führer să se ia cele mai drastice măsuri împotriva ,„ gardiştilor“ români 
aflători pe teritoriul Reichului, pentru a se sprijini acțiunea Guvernu- 
lui român. Povestea Chiorul, îi râdeau ochii, și nu-mi venea să cred... 

Am luat cu adevărată uşurare sufletească la cunoştinţă starea rapor- 
turilor noastre cu Germania. Şi Gafencu şi Călinescu au fost de acord 
cu mine că politica noastră in caz de război trebuie să fie o politică de 
neutralitate nu numai sinceră şi patentă, dar care să meargă chiar — de 
ce să nu spunem cuvântul? — până la abdicarea oricăror năzuinţe de 
ordin sentimental. Când eşti mic şi slab şi te găseşti între picioarele 
celor mari care se omoară, esentialul este să scapi tu, cu viaţa... 

Nici cu ungurii nu stăm râu. Din toate informaţiile lui Gafencu 
ungurii ar voi să rămână neutri, dar sunt supuși unei enorme presiuni 
din partea Germaniei. Nu e adevărat că Ungaria a fost ocupată de tru- 
pele germane. Nu e nici un soldat german pe teritoriul unguresc. În 
schimb nemţii au înțesat cu trupe Slovacia, mai ales partea unde 
granițele Poloniei, Ungariei și României se apropie unele de altele, ca 
să-şi poată îndrepta forțele în direcţia în care interesele lor o vor cere. 
Ungurii au fost foarte speriaţi de concentrarea trupelor noastre spre 
graniţa lor şi au venit să ne ceară să le retragem; Guvernul românesc a 
răspuns că nu poate retrage trupele destinate manevrelor regale, dar că 
concentrarea lor n-a fost făcută cu nici o intenţie ostilă faţă de Ungaria 
şi ca să dovedească buna sa credință a propus încheierea unui pact de 
neagresiune intre ambele ţări, imediat. Ministrul Ungariei a rămas im- 
presionat și a cerut răgaz să comunice cu Budapesta. leri-dimineaţă a 
dat un răspuns negativ: un pact de neagresiune ar corespunde dorin- 
telor Guvernului maghiar, care ia act cu vie satisfacție de propunerea 
Guvernului român, dar se teme să nu fie rău interpretat de Germania, 
ca o manifestaţie ostilă după Pactul ruso-german, România fiind cotată 
la Berlin ca rămasă tot sub influenţa Franţei și Angliei... În realitate, 
joacă şi ungurii pe două tablouri. Dovadă că pe de o parte ne fac 
„risette“ , iar pe de altă parte au cerut suspendarea și amânarea trata- 
tivelor comerciale și monetare ce se urmăresc în momentul de față la 
Budapesta. Noi am refuzat şi am cerut în cazul că Ungaria persistă, să 
se dreseze un protocol prin care să se constate că ruptura a fost unilate- 
rală şi provocată de dânsa. 

Ştirea publicată de ziare relativă la abandonul aliaţilor săi de către 
Turcia, în urma încheierii Pactului ruso-german care ar fi schimbat 
situaţia internațională — nu este exactă. Era o ştire din izvor italian... 
Dimpotrivă, TanrGer a venit să întrebe pe Gafencu dacă România nu 
cumva şi-ar fi schimbat politica faţă de bulgari... Turcii rămân — până 
acum — credincioşi pactului balcanic. 

In rezumat Gafencu îmi repeta râzând o apreciere „à la La Palice a 
lui Tătărescu: „Se merge pe două linii paralele, se prepară războiul şi 
pacea în același timp!“ Și cu acest prilej: „Stii că Tătărescu a sărit?" 
— „Nu... — „A fost înlocuit prin Franasovici, care a sosit deja la 

Paris“ — „Şi în locul lui Franasovici?” — „Grigorcea...". Din neferi- 
cire Grigorcea cel prost, „Kanzlerul” — nu fostul ministru la Londra... 
Și Gafencu mi-a povestit toată povestea. Tătărescu făcea politică de 
unul singur la Paris şi telegrafia încontinuu că trebuie să ne pronunțăm 
categoric pentru Franța şi Anglia. E ciudat cum românul îşi pierde 
capul, îndată ce trece granița. Am observat în lunga mea carieră cum 
diplomaţii noştri îşi uitau regulat (cu puţine excepţii) de interesele ţării 
lor şi se făceau campionii țărilor pe lângă care erau acreditaţi... Regele 
s-a supărat definitiv şi s-a telegrafiat lui Tătărescu să ceară agrementul 
pentru Franasovici... O debarcare crudă. Tătărescu urma să şi plece 
imediat din Paris: e aşteptat luni la București. 

Inainte de a mă despărţi de Gafencu acesta mi-a spus că a cerut 
Regelui să convoace pe Consilierii Regali, căci răspunderea momentu- 
lui e prea grea. Regele ar fi hotărât să nu ne convoace încă ca să nu 
alarmeze opinia publică, dar să ne consulte pe fiecare în particular. Cu 
mine s-a și făcut — mi-am spus pe şleau părerea ministrului de 
Externe, cu care am fost de altminteri de perfect acord: neutralitate, 
neutralitate şi iarăşi neutralitate. Gafencu mi-a mai spus, şi mi-o spuse- 
se deja la Mamaia, că dacă lucrurile se complică, el nu-și poate lua sin- 
gur răspunderea hotărârilor şi el va cere complectarea Guvernului, 
dându-mi să înţeleg că aș avea un mare rol de jucat. De altminteri, 
toată opinia publică cere un Guvern Argetoianu. Să mă ferească Dum- 
nezeu de aşa sarcină. Ce bine mă simt cum sunt... 


Pactul ruso-german a făcut mult ma: mare impresie la Paris decât la 
Londra. La Londra a îndârjit, la Paris a abătut. Se vorbeşte totuşi la 
Paris de dizolvarea Partidului Comunist. La Comisia Afacerilor Străine 
de la Camera Deputaţilor, ministrul Bonnet a fost împiedicat să vor- 
bească în faţa deputaţilor comunişti „membri ai unui partid străin“... 


leșind de la Călinescu am dat de Titeanu. „Am o idee pentru un prie- 
ten al d-tale — şi vorbindu-mi la ureche: „Ce ai zice de Pangal amba- 
sador la Varşovia?“ — „Dar a fost numit Grigorcea...“ — „Nu face 
nimic, peste două-trei luni se poate face o schimbare. Am să pun 
chestiunea în circulaţie...“ Toată treaba ca să se ia bine cu mine, nu se 
ştie ce poate aduce ziua de mâine. Ce lichea... 


Duminică după-amiază. Deşi se păstrează o discreţie absolută 
asupra propunerilor lui Hitler cu care ambasadorul Henderson a zburat 
la Londra, se crede a şti că ele se pot rezuma în următoarele 5 puncte: 

1) Germania ar accepta să încheie cu Imperiul Britanic un pact de 
neagresiune pe 25 de ani cu condiţia ca Marea Britanie să anuleze 
„ultimele injustiții ale Tratatului din Versailles şi să accepte să înapo- 
ieze Germaniei coloniile”. 

2) Inapoierea Danzigului către Reich. 

3) Acordarea unor anumite drepturi Poloniei în portul Danzig pe 
timp de 10 ani în schimbul unei autostrăzi germane de-a curmezișul 
Coridorului. 

4)Tinerea unei Conferințe germano-polone pentru reglementarea 
chestiunilor privitoare la menţinerea legii şi a ordinii şi pentru pre- 
venirea unor noi acte de terorism antigerman. 

5) Germania ar accepta să încheie un pact de neagresiune cu Polo- 
nia garantându-i noile ei frontiere (?) pe o durată de 10 ani. 

Punctul 1 e dubios — punctul 5 nu e clar. Care ar fi noile frontiere 
ale Poloniei? 

Fuihrerul a chemat după Henderson şi pe ambasadorul Franţei, 
Coulondre și i-a făcut şi lui o comunicare. În ziua de vineri, după-amia- 
ză, Hitler a chemat de 3 ori la telefon pe Mussolini, așa încât propune- 
rile sale, care or fi, sunt evident făcute și cu acordul Italiei. 

Fiindcă e vorba de „linii paralele“ alături de aceste informaţii 
liniştitoare se anunţă: 

Că cetăţenii englezi și francezi au fost rechemaţi din Germania, iar 
cei germani din Anglia și Franța. 

Că femeile şi copiii au început să fie evacuaţi din Paris și Londra. 

Că în Germania s-a interzis vânzarea benzinei la particulari, toate 
stocurile fiind rechiziționate de Stat. 


Discursul radiodifuzat pe care generalul Braunschweig, genera- 
lisimul german trebuia să-l țină ieri-seară, n-a mai fost ţinut. 

Serbările comemorative de la Tannenberg care trebuiau să aibă loc 
astăzi au fost suprimate. 

De asemenea, Congresul anual naţional-socialist de la Nürnberg 
care se ține de obicei între 2 şi 11 septembrie a fost amânat. (Aceste 
informaţii sunt oficiale.) 

Amânarea Congresului poate fi interpretată şi într-un sens bun şi 
într-unul rău. Căci și în caz de război un congres de partid nu ar mai 
avea sens... 


Demiterea lui Tătărescu și numirile lui Franasovici şi Grigorcea 
n-au apărut încă în ziare, deşi sunt fapt împlinit. În schimb, ziarele anun- 
tă că dl Guţă a fost primit în audienţă de dl Lebrun. De adio — probabil. 

Japonezii sunt furioşi. Japonia declară că rămâne credincioasă 
politicii Pactului anti-Komintern. 


Sârbii şi croații s-au împăcat în fine. A trebuit ca Europa să fie 
aproape în flăcări ca să se ajungă la o soluţie. Soluţia e că s-a format o 
banovină nouă a Croaţiei, administrativ complect autonomă, compusă 
din actualele banovine Sava şi Litoralul, plus câteva circumscripţii 
vecine cu Dubrovnik (Ragusa). S-a format un nou Guvern sârbo-croat 
tot cu Svetcovici ca preşedinte de Consiliu şi cu Macek ca vicepre- 
şedinte. Senatul şi Scupcina au fost dizolvate... 


Se zice că valiza lui Pauliuc conţinea o scrisoare adresată de Regele 
Carol Prințului Paul al Serbiei... Autorii furtului ar fi unguri... 


Belgia a decretat și ea mobilizarea armatei... 


Cecropid iese de la mine. A telefonat azi la amiază la Berlin şi i s-au 
dat ştiri foarte liniştitoare... 

De altminteri, a petrecut ziua de luni 14 august la Berlin, pentru 
afacerile Societăţii Bancare şi a avut impresia netă că nimeni, acolo, nu 
vrea războiul. 

Interesant de notat, că în conversaţia pe care am avut-o ieri cu 
Gafencu, acesta mi-a reamintit că în aprilie, când a fost la Berlin, Hitler 
i-a spus textual: „Război? Ar fi să lucrăm pentru Stalin...“ Atunci? 

Cecropid mi-a mai dat preţioasa informaţie — din cercurile bancare 
— că Germania merge spre acordarea unei complecte independente 
Cehiei, retrăgându-și protectoratul. „Nu vom avea aliaţi mai credin- 
cioşi decât pe cehi“ — spun bancherii. Tot bancherii din Berlin spun că 
Germania ar dori un pact de neagresiune între România și Ungaria pe 
baza unor neînsemnate rectificări de frontieră şi că ar fi gata să impună 
ungurilor (!) o asemenea înțelegere! Cred şi eu. 

Din contractele militare cu Germania într-o valoare totală de circa 
10 miliarde de lei, s-au perfectat două. Unul privitor la Fabrica de pul- 
bere (3 miliarde, plată anticipată 20%), altul pentru o parte de furnituri 
de avioane. Scrisorile de garanţie au fost date de Bancara, cu contra- 
garanţia lui Dresdner Bank şi a lui Deutsche Bank. Incă o dovadă că 
Germania are încredere în noi şi nu ne va lăsa pradă ruşilor... 

Völkischer Beobochter din 22 august publică un teribil articol îm- 
potriva lui Max Auschnit şi se bucură de eliminarea lui de la „Reşiţa”. 
Trimis de Malaxa — sau scris ca să „marcheze punctul“ şi să facă curte 
Regelui Carol? 

In acelaşi timp tot Bucureştiul vorbeşte de o partidă de table, la Si- 
naia, în care Edgard Auschnit a pierdut 3 milioane lei!!! Fericitul câş- 
tigător, Bâzu Cantacuzino! Toate ghinioanele au căzut asupra tribului... 


Din informaţiile ziarelor străine pare că Banca Mendelssohn n-a 
căzut fiindcă a murit Mannheimer, ci că Mannheimer, care abia se 
ținea, a murit fiindcă a căzut Banca Mendelssohn. Banca, condusă dicta- 
torial de Mannheimer se angajase în mari împrumuturi de Stat — 8 mi- 
liarde de franci în ultimul an şi era deschisă cu credite mari la diferitele 
bănci mai însemnate din Anglia şi Franţa. Date fiind evenimentele, 
băncile n-au mai vrut să prelungească creditele și au cerut plata la sca- 
denţe de 1 septembrie. Mannheimer conta pe devalorizarea florinului 
olandez ca să facă față. Din nenorocire — lupta a fost mare — noul 
Guvern olandez a fost tot atât de potrivnic unei devalorizări ca cel 
vechi. Mannheimer n-a putut suporta lovitura și a murit. Nu se ştie 
dacă se va mai alege ceva din averea lui. Numai dacă Banca va putea fi 
salvată... 


„S-a aranjat“ şi escrocul de Scutaru — scoate un organ săptămânal 
Ogorul românesc sub auspiciile Ministerului Agriculturii și cu stema 
F.R.N. într-un colț... Acest „organ săptămânal de propagandă şi popu- 
larizare agricolă“ e de altminteri destul de bine făcut. Scopul real: 
preaslăvirea regimului. Foarte bine, dar pe altcineva decât pe Scutaru 
nu-l puteau găsi? 


28 august. Zi de așteptare. 

Ambasadorul Henderson trebuie să părăsească Londra azi la a- 
miază, cu răspunsul Guvernului englez. Cabinetul britanic s-a întrunit 
ieri într-un lung consiliu; azi-dimineaţă se întrunește din nou. Un 
comunicat oficial anunţă aceste consilii fără să dea seamă de ce s-a dis- 
cutat, dar dezminte informaţiile date asupra conţinutului propunerilor 
lui Hitler. Din sferele guvernamentale se află că n-ar fi adevărate pro- 
puneri, ci expunerea punctului de vedere al Fiihrerului asupra posibi- 
lităţilor de rezolvare a problemelor europene. Și răspunsul Angliei va fi 
tot în același fel. Numai dacă în „punctele de vedere“, de o parte şi de 

alta, s-ar putea găsi mijloace de împăcare, se va proceda la adevărate 
propuneri. Guvernul britanic a ţinut încontinuu contact cu Guvernul 
francez aşa încât răspunsul său va oglindi hotărârile ambelor Guverne. 
La Londra se consideră că mâine va fi ziua decisivă. Miercuri se va 
întruni Parlamentul şi Chamberlain va expune pe larg cum au decurs 
evenimentele din urmă şi va da seamă despre schimbul de vederi dintre 
Berlin şi Londra. 

Răspunsul Angliei se va publica încă mâine, pentru lămurirea 
opiniei publice. 

La Londra atmosfera e grea; nu s-a pierdut orice speranţă pentru 
menţinerea păcii, dar se declară că nimic esenţial nu s-a schimbat până 
acum. 

La Berlin, pregătirile de război sunt mai active ca oricând. Pe lângă 
rechiziţionarea automobilelor şi benzinei, s-a ordonat ieri „regle- 
mentarea' mâncării în restaurante şi hoteluri... Un număr limitat de 
feluri, cu specificarea cantităţii materiilor prime de întrebuințat... 
Mişcările de trupe mai active decât oricând. 

Vădit, şi la Londra şi la Berlin, se dau aparențele războiului gata să 
izbucnească, pentru că fiecare parte vrea să impresioneze pe cealaltă, 
ca să obțină condiții mai bune. Aşa cred eu azi cel puţin, după toate 
câte le știu, dar poate să mă înșel şi poimâine să avem război... În tot 
cazul noi ne vom strecura bine. Să ne ajute Dumnezeu! 


Ziarele berlineze de azi-dimineaţă publică cu litere groase: „Al 4-lea 
mesaj al lui Hitler către Mussolini”. Și această publicitate miroase a 
bluff... 


Hitler a convocat pe deputații Reichsrathului în sala festivă a noului 
palat al Cancelariei și le-a vorbit. Ce — nu s-a dat în vileag. Dar se 
presupune că le-a vorbit „în cadrul evenimentelor”. 


Bestiile sunt tot bestii. În aceste zile de grea cumpănă, teroriştii 
irlandezi tot nu se astâmpără. O explozie formidabilă a deteriorat fața- 
da oficiului poştal din Liverpool. Atentatorul a putut fi arestat căci 
flacăra exploziei îi arsese hainele și astfel a putut fi identificat. Publicul 
a vrut să-l linşeze pe loc şi Poliţia abia l-a scăpat... 


Pe de altă parte, comuniștii au început să activeze și ei, pretutindeni, 
împotriva blocului anglo-trancez. În Anglia au încercat să organizeze 

greva căilor ferate, care chiar trebuia să izbucnească sâmbătă seara, 
alaltăieri. In Franţa încercări de sabotare care au fost repede reprimate. 
Ziarul Humanité, ediţie germană care apare la Strasbourg, a fost supri- 
mat. La noi s-a descoperit un complot pus la cale pentru devastarea 
Legaţiei germane; autorii, toţi, jidani și comunişti... 


Întâlnit ieri pe Dombrovwki care mi-a dat o ştire într-adevăr extra- 
ordinară: Göring ar fi intervenit pe lângă Regele Carol ca să fie invitat 
la o vânătoare de cerbi, în Ardeal, pe la sfârșitul lui septembrie. Dacă 
ştirea e adevărată — și Dombrowski care e în legături zilnice cu Pala- 
tul, mi-a garantat-o — atunci nu mai încape îndoială că Germania a 
încercat din nou să tragă o cacialma, ca toamna trecută. Vom vedea... 


Mesajul trimis de Hitler lui Daladier prin Coulondre n-a fost identic 
cu cel trimis lui Chamberlain. Mai mult o încercare de a dezlipi Franţa 
de Anglia. Fiihrerul îşi exprimă „durerea“ de-a vedea sânge francez și 
german curgând pentru Polonia... Daladier a răspuns imediat că nimeni 
n-a lucrat mai mult decât dânsul pentru o apropiere între Franţa și Ger- 
mania într-un spirit pacific — dar că solidaritatea Franţei cu Anglia și 
Polonia rămâne neatinsă... 


Voroşilov simte nevoia să explice ruşinoasa trădare rusească. 
Negocierile cu Franța şi Anglia n-au fost rupte — după generalisimul 
sovietic — din cauza Pactului ruso-german ci Pactul ruso-german a 
fost încheiat din cauza ruperii negocierilor cu Franţa și cu Anglia... Iar 
aceste negocieri au fost rupte fiindcă Polonia n-a primit concursul 
armatelor sovietice. Or, Rusia nu se putea mărgini la furnizarea de ma- 
terii prime și de armament, cum cereau anglo-francezii, căci asemenea 
fumituri ar fi putut face obiectul unei convenţii comerciale, nu al unui 
tratat politic şi militar... Dar atunci cu Germania, e vorbă și de o coope- 
rare militară? Gata să apere Polonia ieri, Sovietele sunt tot atât de gata 
să o atace azi? 

Mai bine nu vorbea, nenea Voroșilov... 


Fata doctorului Duma, doamna Irina Biciola, a murit de o moarte 
teribilă. A fost mușcată de un câine turbat, ea şi soțul ei. Amândoi s-au 
supus imediat la tratamentul antirabic. Biciola a ieşit indemn, dar cu tot 
tratamentul la d-na Biciola s-a declanșat turbarea și a murit în câteva 

zile în chinuri. La Paris, ca student, am fost prieten cu Duma. Mai în 
vârstă ca mine, trăia cu Brătienii (Ionel, Dinu şi Vintilă) în rue Maza- 
rine, într-un apartament în care făcea pe Madama casei. Graţie servicii- 
lor aduse dinastiei, a făcut carieră... Le plătește toate azi nefericitul tată. 


In Italia circulă următoarele versuri: 
Când era numai Regele 

Am avut cafea 

Devenind Împărat 

Nu ne-a rămas decât mirosul. 
Acum, că avem şi Albania 

S-a dus şi ăsta. 


Cum s-a întâmplat cu Auschnit: 

De mai multă vreme „căruţul se stricase“. Fie, cum se spune, că 
Regele s-a supărat pe Max din cauza „uzului“ pe care l-a făcut de 
numele Suveranului în procesul pe care Eidinger i l-a intentat la Paris 
pe chestiunea acţiunilor Lujani (se știe că aceste acţiuni au fost vândute 
Regelui de consorțiul Auschnit-Kaufmann) — fie, că Malaxa, cu care 
era la cutite de aproape doi ani, l-a lucrat Sus — fie că Regele vrând să 
recâștige încrederea lui Hitler a hotărât să-și sacrifice jidanii — fie 
altceva, fapt este că „intimitatea“ dinainte a început să se „relașeze“ de 
vreo șase luni. Inseparabilii de acum un an, poftiţi pe croaziera 
„Luceafărului“ vara trecută, au fost lăsaţi mai la o parte. S-au agăţat ei 
cât au putut de d-na Lupescu și la balul Clubului Miliardarilor din iunie 
au venit încă cu dânsa și au pironit-o la masa lor, dar îndată după 
această ultimă seară fericită, Dama a primit ordin să nu-i mai frecven- 
teze şi Urdăreanu îi trata de jidani puchioși fără să se jeneze. Ceea ce 
era o dovadă de neagră ingratitudine căci Auschnit a fost de o mare 
generozitate faţă de perechiuța Regală. Vila Chrissoveloni de la Sinaia 
a fost oferită d-nei Lupescu de Malaxa şi de Auschnit care au plătit-o 
fiecare pe jumătate; armăsarul „Firdussi“ cumpărat cu 6 milioane lei de 
la Aga Khan a fost oferit Regelui de Auschnit, de data asta singur, fără 
Malaxa — şi câte şi mai câte, fără să mai vorbim de pokerul săptămâ- 
nal unde Max făcea pe ghinionistul... Dar în fine, să lăsăm fleacurile. O 
dată execuţia hotărâtă, ea a fost săvârşită în câteva ceasuri, cu prilejul 
unei iregularităţi întâmplate la „Reșița“. Sub cuvântul că „Reşita” este 
legată în activitatea ei de apărarea naţională, s-a cerut și s-a obţinut „o 
compensație” la export pentru dânsa. Cererea formală a fost semnată 
de Urdăreanu, dar după ce a semnat-o şi înainte de a porni la Ministerul 

Economiei Naţionale, s-a mai adăugat într-insa şi numele societăţii 
„Titan-Nădlag” (societatea lui Auschnit) ca beneficiară a proiectatelor 
operaţiuni în compensație — bineînţeles fără ştirea lui Urdăreanu. 
Lucrul s-a aflat şi imediat s-a cerut demisia lui Auschnit, sub ame- 
nințarea Parchetului, iar comunicatul prin care s-a anunţat că demisia a 
fost dată şi primită, s-a trimis noaptea la presă, fără să se aștepte nici 
măcar răspunsul şi o eventuală justificare din partea acuzatului... 

Auschnit pretinde că n-a ştiut nimic despre adausul din adresa sem- 
nată de Urdăreanu (27), că a fost făcut fără ştiinţa lui etc. etc. Şi e furios 
şi spumegă — căci se găsește într-o situaţie din cele mai ridicole: e 
unul din cei mai mari acţionari ai „Reşiţei'* (a cumpărat împreună cu 
Malaxa pachetul „Stegului”), e creditorul ei pentru suma de 200 mili- 
oane lei (avansați de „Titan-Nadlag'”) şi se vede dat afară ca un câine... 
A vrut să intenteze proces și să ceară imediata plată a celor 200 de mi- 
lioane, a şi chemat pe Emil Otulescu să-l consulte asupra procedurii, 
dar a renunţat, căci a fost din nou ameninţat cu Parchetul... Oamenii lui 
sunt toți daţi afară de la „Reșiţa'; începutul l-a făcut Orghidan, care 
n-a mai fost reales în consiliu în iunie; acum e vorba să plece şi Revay 
și Bocshall, care deși reprezintă pe Wickers trece drept omul lui 
Auschnit... 

Pare evident că numirea lui Urdăreanu la „Reșița“ n-a avut alt scop 
decât să curețe pe Auschnit și pe ai lui. Urdăreanu trebuia să ia partea 
lui Malaxa și să împingă conflictul până la eliminarea „amicului Max". 
Incidentul cu „compensaţia” n-a fost decât un fericit prilej pentru 
accelerarea procedurii... 


Max Auschnit poate face acum amare reflecții asupra instabilității 
favorurilor celor mari. E amărât foc, şi Poulet Ghika — un prieten — 
îmi spunea ieri că nu e exclus să plece din ţară... Probabil că asta vrea 
şi Regele. 


Din câte aflu, de când m-am înapoiat în București, pare că Kauf- 
mann a fost atins serios prin krachul Mannheimer-Mendelssohn. Știu 
că lucra cu Mannheimer, dar mi se spusese că câștigase bani mulţi cu 
dânsul. Să fi făcut imprudenţa să-i depună la Banca Mendelssohn? 
Nu-mi vine a crede. De altminteri, nu-mi vine a crede nici măcar că 
averea lui Mannheimer s-a irosit. Mannheimer era ovrei de şcoala celor 
care, ca Aristide Blank, puneau afacerile rele şi riscante în contul Băn- 
cii, și pe cele bune în contul lor. Să aşteptăm informaţii mai sigure... 


www.dacoromanica.ro 


ÎNSEMNIRI ZILNICE. 1939 9I 


Mi se povesteşte una bună a lui Grigorcea — Kanzlerul. A venit 
zilele trecut la Automobil-Club şi umflându-se în pene după obiceiul 
lui, a declarat solemn: „Germania nu va face război..." — „Dar de ce?" 
— „Fiindcă, ca să intre în Polonia îi trebuie milioane de blănuri, căci 
vine iarna şi n-are cu ce să le cumpere...” Autentic. Și acesta este 
ambasadorul pe care noi îl trimitem la Varşovia în cele mai grele cea- 
suri ale raporturilor noastre politice cu Polonia... Câteodată mă întreb 
ce demon de distrugere împinge în actele sale pe iubitul nostru Rege... 


30 august. Zilele istorice continuă. Cel puţin aşa mă asigură în 
fiecare dimineaţă prima gazetă venită pe care o deschid. Omul se 
obişnuieşte cu toate, şi cu zilele istorice... 


Ziua de alaltăieri luni a fost ziua zburătorilor. A zburat ambasadorul 
Henderson de la Londra la Berlin, a zburat Beck de la Varşovia la Lon- 
dra, au zburat înaripaţi mai mărunți, cu documente, de la Londra la 
Paris. Ieri a fost ziua deliberărilor... A deliberat Hitler cu sine însuşi şi 
cu ai lui, au deliberat englezii în Consiliu și în Parlament, au deliberat 
francezii — a deliberat toată lumea. 

La Sinaia de alaltăieri seară, pe o vreme minunată dar rece, nu mai 
sunt în contact cu nimeni și aflu ştirile prin Radio și prin gazete. Hen- 
derson, plecat din Londra luni seara la ora 5 cu răspunsul Guvernului 
englez scris, a fost primit la ora 10,45 de Hitler și a stat la dânsul o oră 
Şi jumătate... Hitler a dat răspunsul său ieri după-amiază. De data asta 
Henderson n-a mai zburat la Londra, ci s-a mărginit să transmită tele- 
fonic mesajul Fiihrerului... 

Până în momentul în care scriu (10 ore dimineaţa, ziarele din Bucu- 
rești n-au sosit încă) nu cunosc conţinutul celor două note, dar pre- 
supun că vor mai urma şi altele. Între timp, măsurile de război se 
înteţesc pretutindeni. Comunicaţiile Germaniei cu Franţa, cu Polonia, 
cu Danemarca (?) au fost tăiate, rechiziţiile şi concentrările își urmează 
cursul. Îmi reamintesc o formulă a marelui umorist Ionel Brătianu, 
când ne spunea cu prilejul negocierilor de pace la Iași, în 1918: „Tre- 
buie să negociem cu mâna pe sabie!“ Pentru noi, atunci, care n-aveam 
sabie, era o glumă. Dar Germania şi Anglia care au sabie par că au 
adoptat azi formula lui Brătianu: în fiecare zi, o scrisoare, și un corp de 
armată mai mult la graniţă... 


Scrisorile schimbate între Daladier şi Hitler, cei doi factori răspun- 
zători ai destinelor Franţei și Germaniei, au fost publicate jeri „in 

extenso“ în ziarele noastre. Sunt frumoase, a lui Daladier e chiar 
mişcătoare. Amândoi au dreptate — să nu fie-altă soluţie pentru a-i 
pune de acord, decât războiul? 


Înlocuirea lui Tătărescu prin Franasovici şi a acestuia prin Gri- 
gorcea (Kanzlerul) — au apărut ieri în ziare... 


Regentul Horthy a primit ieri-dimineaţă pe şeful Marelui Stat Major 
cu care a examinat măsurile ce ar urma să fie luate în cazul izbucnirii 
războiului. 

DI Lebrun, Preşedintele Republicii Franceze, a avut o lungă consfă- 
tuire cu generalul Weygand. 

S-a fixat domiciliul forţat d-lui Waldemaras, fostul prim-ministru al 
Lituaniei și partizan al unei apropieri cu Germania. 

Vasele britanice aflate în porturile germane au primit ordinul să 
revină la bazele lor. Pe de altă parte, vasele comerciale nu mai au voie 
să plece spre Mediterana. 

Turcia s-a pronunţat definitiv: rămâne credincioasă tratatelor ei şi 
frontului păcii. 

Olanda a mobilizat şi ea. 

Au fost suspendate toate concediile în armata italiană. Mussolini 
tace... 

Generalul Franco a renunţat la călătoria sa la Roma. 

Epava submarinului „Thetis“ a fost scoasă din nămol și transportată 
spre țărm. 

In Ungaria, în urma manifestărilor grupării „Crucea cu Săgeţi', 
Poliţia a operat peste o sută de arestări. 

Ziarul Popolo Romano a fost suspendat pentru că a publicat în 
manşetă: „Războiul a izbucnit“ — sau așa ceva. 

Societatea „Air-France" a suspendat opt linii aeriene printre care și 
linia Paris-Bucureșşti. Anglia a înfiinţat o nouă linie aeriană Lon- 
dra-Copenhaga-Helsinki. 

Nici un tren internaţional nu mai circulă prin Germania. Orient-Ex- 
presul nu mai circulă decât pe porţiunea București-Budapesta. 

Toate vasele franceze care se află în largul mării au primit ordin să 
se întoarcă în porturile lor de origine. 

Mobilizarea armatei elveţiene a început. Adunarea federală a fost 
convocată pentru numirea unui comandant suprem al armatei. 

Cantități masive de grâu continuă să fie cumpărate pe piaţa argen- 
tiniană de către Franţa, Anglia, Germania, Olanda şi Belgia. 

Personalităţi consulare poloneze au fost împiedicate de grănicerii 
germani să revină în patrie. 

Ministrul de Război al Statelor Unite, Woodring a fost înlocuit prin 
dl Johnson, până aci subsecretar la acelaşi departament. 

Polonia a declarat drastice restricţii monetare. Etc. etc. etc. ........ 


Miercuri, după-amiază. La orele 12 mi s-a telefonat de la Bucureşti 
că în urma ştirilor sosite din străinătate, mai ales după discursul de ieri 
al lui Chamberlain, o serioasă destindere poate fi constatată în toate 
cercurile, atât de îngrijorate până acum. 

Cu ziarele de la Bucureşti ne-a venit și rezumatul discursului lui 
Chamberlain, cu reproducerea părților esenţiale. Deși ferm pe bazele 
stabilite și deja expuse, în conflictul germano-polonez, primul-ministru 
britanic a fost foarte împăciuitor în formă și s-a declarat gata să discute 
cu Germania bazele unei destinderi generale în vederea unei pacificări 
a întregii Europe. 

Pasajele esenţiale ale cuvântării lui Chamberlain sunt următoarele: 

„In ultima sa notă! cancelarul Hitler s-a străduit să convingă Guver- 
nul englez despre dorinţa sa pentru o înţelegere anglo-germană, înțele- 
gere complectă și cu caracter durabil. Pe de altă parte, nu ne-a lăsat nici 
o îndoială asupra părerii sale cu privire la urgenţa rezolvării proble- 
melor polono-germane. 

Guvernul englez ar fi firește fericit să aibă prilejul de a discuta cu 
Germania diferite chestiuni a căror rezolvare ar fi cuprinsă într-un a- 
cord permanent. Totul depinde însă de modul în care pot fi tratate 
divergenţele imediate dintre Germania şi Polonia şi de natura pro- 
punerilor în vederea rezolvării lor”. 


In mijlocul aclamaţiilor, Chamberlain a continuat: 

„La rândul său Guvernul englez a exprimat în mai multe rânduri 
dorința sa de a vedea stabilindu-se această înțelegere germano-engleză 
de îndată ce împrejurările ar îngădui-o. Fireşte, vom primi cu satis- 
facţie orice prilej de a discuta cu Germania rezolvarea chestiunilor me- 
nite să figureze în orice acord permanent. 

Pe de altă parte am repetat in dese rânduri că diferendele dintre 
Germania şi Polonia ar trebui să poată fi rezolvate prin mijloace paci- 


! Nota adusă de Henderson la Londra, cu avionul. 


2 Subliniat de mine 
3 Subliniat de mine. 

fice'. Prima condiţie pentru o discuţie utilă ar fi scăderea încordării cre- 
ate prin ciocnirile de la frontieră şi prin zvonurile asupra unor incidente 
întâmplate de amândouă părţile granitei. 

În consecință, Guvernul englez nădăjduieşte că cele două Guverne 
vor folosi întreaga lor putere pentru a împiedica pe viitor astfel de inci- 
dente precum şi circulaţia zvonurilor exagerate sau a informaţiilor sus- 
ceptibile de a înflăcăra în chip primejdios opinia publică. 

Guvernul englez socoteşte că o reglementare echitabilă a diferende- 
lor polono-germane ar putea interveni prin liberă negociere şi că aceas- 
tă reglementare ar putea la rândul ei îngădui o reglementare mai gene- 
rală care ar fi folositoare nu numai Europei, ci lumii întregi. 

In clipa de faţă aşteptăm răspunsul d-lui Hitler la ultima noastră 
comunicare. De felul acestui răspuns va depinde posibilitatea de a avea 
timpul spre a cerceta încă o dată situaţia şi a se pune în lucru nenumă- 
ratele forţe care lucrează pentru pace." 

Chamberlain a făcut apoi o lungă expunere a pregătirilor Angliei pe 
mare, în aer și pe uscat şi a arătat că întreg aparatul de apărare al Insu- 
lelor Britanice şi al Imperiului era la punct și a terminat astfel: 

„Se spune câteodată că poporul englez se hotărăște încet. Dar după 
ce a luat o hotărâre, el nu se îndepărtează de ea ușor. E încă nesigur 
dacă vom avea pace sau război. Nădăjduim şi acum că vom avea pacea 
şi lycrăm în acest scop. Nu vom slăbi cu o iotă din hotărârea noastră de 
a rămâne credincioși liniei de conduită pe care am tras-o." 

Cuvântarea lui Chamberlain a avut loc la Camera Comunelor ieri 
după-amiază, așa încât nu se referea decât la prima notă a lui Hitler și 
la răspunsul englez trimis la Berlin, în ajun, seara. A doua notă a lui Hi- 
tler, răspunsul la răspunsul englez n-a sosit la Londra decât azi-noapte 
la ora 12 — şi nu era prin urmare cunoscută lui Chamberlain în mo- 
mentul când a vorbit. Conţinutul celor două prime note n-a fost dat 
publicităţii, sub cuvânt că negocierile sunt în curs. Probabil însă că de- 
ja conţinutul primei note a lui Hitler a permis primului britanic tonul 
conciliant pe care l-a adoptat... 

Am intrat evident într-o fază de pertractări şi pericolul de război, în 
care eu n-am prea crezut, se îndepărtează... 

Discursul lui Chamberlain a fost primit cu entuziasm la Londra și la 
Paris — şi lucru ciudat, cu multă încredere și la Berlin, ceea ce e simp- 
tomatic. Probabil totuşi că în zilele care urmează vom trece succesiv 
prin dușuri calde și reci... Soarta Europei mai stă în cumpănă. 


! Cine admite discuţia admite şi concesiuni. Această frază din discursul lui Chamberlain, pe 
carc o subliniez, ar indica că Anglia renunţă la intransigenţa ei de până acum pe terenul cererilor 
germane. 

Se precizează că ziarul suspendat în Italia n-a fost Popolo Romano 
— ziar oficios — ci Popolo di Roma. A fost suspendată şi Stampa, 
amândouă pentru ştiri alarmiste. Iarăşi simptomatic... 


Din Moscova se anunță că Pactul germano-rus nu va fi ratificat de 
Parlamentul (!!) sovietic imediat. Întârzierea este intenţionată şi se pare 
că Guvernul sovietic doreşte să ştie exact, înainte de a ratificat pactul, 
care sunt şansele de pace sau război în Europa. Sovietele-şi dau astfel 
arama pe faţă... 


Din Lisabona se anunţă că Portugalia înţelege să rămână credin- 
cioasă alianței cu Anglia, care durează de cinci secole... Portugalia 
preferă să-și respecte cuvântul dat, în loc să adopte o neutralitate con- 
fortabilă — declară cercurile guvernamentale portugheze. Cred şi eu, 
căci nici aşa — mai ales așa! — nu riscă nimic. 

Elveţia s-a declarat neutră într-un viitor conflict. 


„Toate punţile nu sunt încă rupte“ scrie Agenţia oficioasă italiană 
Stefani. În schimb s-a rupt deja echilibrul economic în Italia ca şi în 
Germania. Cu începere de azi, italienii nu mai au dreptul decât la un fel 
de carne sau pește la masă. Toată benzina a fost rechiziționată și auto- 
mobilele particulare nu mai circulă... Războaiele nenorocite sfârşesc cu 
restricții şi cu cartele; germanii şi italienii vor să înceapă pe al lor, cu 
mizeria sfârșiturilor dezastruoase... 


Ziarele de azi publică importante modificări în mersul trenurilor 
internaționale. Aproape nu se mai poate trece prin Europa Centrală. 
Simplonul tot mai circulă... De altminteri, Italia nu mobilizează încă — 
alt fapt simptomatic... 


Regele Belgiei — care a trimis deja o caldă rugăminte de menţinere 
a păcii Angliei, Franţei, Germaniei, Poloniei şi Italiei, în numele con- 
federaţiei Statelor Nordice întrunite în conferință la Bruxelles — şi 
Regina Olandei au luat inițiativa convocării unei conferinţe între cele 
cinci State precizate. Intervenţia s-a făcut prin reprezentanţii ziselor 
Puteri acreditaţi la Bruxelles şi la Haga. Franţa, Anglia şi Polonia au 
răspuns deja că sunt dispuse să dea urmare iniţiativei luate de cei doi 
Suverani pacifici... 


www.dacoromanica.ro 


96 CONSTANTIN ARGE LOIANU 


La Tokio s-a format noul Guvern sub preşedinţia generalului 
Nobuyuki Abe. Constituirea noului Guvern n-a curmat însă neînțele- 
gerile mari care frământă poporul japonez sărăcit de război... 


31 august. Semnele zilei de azi (după ziare şi după telegramele 
sosite în cursul nopţii): „Situaţie neschimbată” şi „speranţă prevăză- 
toare”, reproduc formulele după Universul. 

Al 2-lea răspuns englez la a doua notă a lui Hitler a sosit ieri-seară 
la Berlin şi a fost remis la ora 24 lui Ribbentrop de către Henderson. 
Nu se ştie nimic, nici despre conţinutul acestui mesaj. Se ştie numai că 
el a fost elaborat în strâns contact cu Guvernul francez. In afară de 
Franţa, textul său mai e cunoscut şi de Guvernul polonez şi de cel din 
Washington căruia i-a fost comunicat „prin curtoazie”. 

Conţinutul noului mesaj englez nu trebuie să închidă poarta 
negocierilor, căci altfel nu s-ar explica atmosfera optimistă constatată 
şi azi-dimineaţă la Berlin, cu toate măsurile luate de Polonia. Polonia a 
mobilizat într-adevăr toţi bărbaţii până la vârsta de 40 de ani și a proce- 
dat la noi întăriri ale forțelor sale de graniță. Comunicatul publicat în 
Varșovia arată că aceste măsuri sunt justificate prin masarea de trupe 
germane în Slovacia, la graniţa de sud a Poloniei. Nici oprirea circu- 
laţiei între Germania și Prusia Orientală prin Coridor, pusă în aplicare 
de ieri, n-a scos pe nemți din sărite. Presa berlineză înjură pe polonezi, 
dar nu mai rău ca înainte. 


Printr-un decret al Fiihrerului s-a constituit în Germania un Consiliu 
de Miniștri al Apărării Reichului, a cărui durată, în legătură cu criza nu 
e determinată și va depinde de un alt decret al Fiihrerului. Acest consi- 
liu va avea pe Göring ca președinte și pe Hess ca vicepreședinte, iar ca 
membri pe comisarul general al administrării Reichului, pe comisarul 
general al Economiei Reichului, pe șeful Cancelariatului Reichului și 
pe șeful Inaltului Comandament al forțelor armate. 


Cu începere de ieri căile ferate franceze și posturile de Radiofonie 
au fost puse sub direcţia și sub controlul militar. 
Ieri au fost evacuaţi 16 000 de copii din Paris. Evacuarea continuă. 


leri-seară s-a răspândit în Sinaia zvonul că Regele Italiei a abdicat. 
Natural că nu poate fi nici vorbă de aşa ceva. Că lucrurile sunt cam 
încurcate în Italia, nu încape îndoială. Probabil că teama de defecţiunea 
Italiei a împins și pe Hitler să toarne multă apă în vinul său de Rin... 

Ziarele reproduc azi răspunsul Regelui Victor Emmanuel la telegra- 
ma lui Roosevelt. Prima parte pornită din sufletul Regelui mulţumeşte 
călduros Preşedintelui — a doua, prin fraza: „Italia a luptat şi luptă pen- 
tru o pace dreaptă” este o concesie făcută Ducelui, care, atâta vreme 
cel puţin cât se rămâne la vorbărie înțelege să dea tot concursul lui 
Hitler. Se mai gândeşte omul că de se va ajunge la o conferință gene- 
rală va avea nevoie de concursul neamţului pentru revendicările sale... 

Mussolini publică în Popolo d'Italia de azi, fără să-l iscălească, un 
articol vehement împotriva Tratatului de la Versailles „ale cărui ne- 
dreptăţi trebuie să dispară”. 

Toate? 

Până una alta, s-a rechiziţionat în Italia şi toată cafeaua... 

Vorba ăluia: 

+. Avevamo il café!“ 


Adunarea Federală Elvețiană s-a întrunit la Berna și a votat depline 
puteri Consiliului federal, în legătură cu măsurile de ordin civil şi de 
ordin militar necesitate de mobilizarea generală eventuală. Comandant 
suprem al armatei a fost ales generalul Henri Guisan, până aci coman- 
dantul Corpului I de armată. 


Pactul de asistenţă anglo-polonez a fost semnat ieri de Halifax și de 
ambasadorul Raczinski. In loc să se spună curat: Anglia va ajuta Polo- 
nia în cutare sau cutare caz, în cutare sau cutare condiţie, nu se 
vorbește, pentru a se menaja amorul propriu al polonezilor decât „de o 
parte și de alta“, în plină reciprocitate de îndatoriri! Ridicol! Pe cine 
vor să înșele înfumuraţii de polonezi? 


„Reuter“ transmitea ieri-seară la ora 7 din Berlin: „Cercurile poli- 
tice germane au primit cu cea mai mare simpatie propunerea de medi- 
aţie a Suveranilor Belgiei și Olandei“ — iar la ora 1 noaptea Fiihrerul 
răspundea Majestăţilor Lor că mediaţia este încă prematură... 


Luna august are 31 de zile, rupând alternanța de 30 şi 31 de zile a 
celorlalte luni ale anului. Pentru ce? Pentru că Împăratul August, gelos 
pe Iulius Cezar, a rupt o zi de la februarie și a adăugat-o la a lui, ca să 
aibă tot 31 de zile ca luna divului său predecesor... 

Duminică, 3 septembrie. Rebegit până la oase, cu ur gutura cum 
numai eu știu să-l prind, am coborât alaltăieri, vineri dimineața, d.n 
Siberia de la Sinaia, la București. Mă culcasem în ajun mai mult scu 
mai putin liniştit, convins că în ziarele de vineri dimineaţă vo; avea să 
urmăresc mai departe schimbul de scrisori, de propuneri și cortrapro- 
puneri dintre Berlin și Londra — și străduinţele de pace pornite de mai 
pretutindeni. Până am plecat din Sinaia nu sosise încă nici un Ziar așa 
că tot drumul l-am făcut în plină seninătate sufletească, plictisit numai 
de guturaiul meu care se înteţea... Sosiţi la București, la coborârea din 
automobil ne aștepta Filip cu o faţă de un cot. „Cunoaşreti știrile?" — 
„Ce?“ — „A început războiul, au intrat germanii în Polonia...“. Am 
căzut ca trăznit pe jeț... Aveam ediţiile speciale în faţa ochi'or, citeam 
și parcă nu pricepeam. La dejun n-am mâncat nimic ș. m-am pus apoi 
în pat. Fierbeau vinele în mine... 

Până seara le-am aflat toate, au tot venit băieţii la mine cu ştiri şi cu 
ediţii speciale. Am aflat astfel tăierea conversaţiei cu Londra, întru- 
nirea Reichstagului, apariţia lui Hitler în faţa 'ui în uniforma de război, 
ratificarea alipirii Danzigului, cele 16 puncte cerute Poloniei dar care 
nu fuseseră comunicate Guvernului din Varșovia, trecerea graniţei 
poloneze, atacurile și bombardamentele etc. Dar ce să mai înșir aci lu- 
cruri care vor fi mâine în toate manualele de Istorie? 


Vineri după-amiază, târziu, Radio italian a difuzat hotărârea Consi- 
liului de Miniștri din Roma... Altă stupefacţie — pe când Franţa și 
Anglia nu se pronunțau încă oficial, Italia se așeza în afară de conflic- 
tul izbucnit... Orișicum, o ușurare. Prevăzusem eu încă din primăvară, 
după oprirea mea în Milano, că așa ceva s-ar putea întâmpla, dar tot 
nu-mi venea să cred. Și totuși iată că... 

Tot ce se întâmplă e atât de absurd, omul acesta — Hitler — arun- 
cându-se în război singur împotriva lumii întregi (Gafencu îmi spunea 
ieri că din informaţiile primite germanii n-au putut mobiliza din lipsă 
de cadre și de ofițeri o armată mai numeroasă decât a Poloniei), cu 
aliatul Axei de până ieri schimbându-și brusc atitudinea înainte chiar 
ca Franţa și Anglia să se fi pronunţat (nu s-au pronunțat nici până azi-di- 
mineaţă), încât mă întreb dacă totul nu e teatru... 

n această ipoteză italianul s-ar fi înțeles cu neamţul să-l lase afară 
din joc, să intervină ca mediator după primele ciocniri şi să provoace o 

conferinţă în 5 — anexarea Danzigului râmânănd un fapt implinit. De 
fapt, Italia rămasă deocamdată neutră, fără nici o protestare din partea 
Germaniei, ba chiar cu o telegramă din partea Fiihrerului că n-au 
nevoie de ea — a şi intervenit la Londra şi la Paris... Călinescu nu pri- 
cepea ieri de ce atacul Germaniei împotriva Poloniei se mărginește la 
„escarmușe” de avangardă și de ce bombardamentele avioanelor ger- 
mane nu sunt prea eficace, nici conduse în stil mare... lar Tătărescu 
sosit de la Paris mai pretindea încă că toate se vor termina printr-o con- 
ferință, imediat... Asta cântă el de astă-primăvară, de altminteri. 

Până diseară, mâine-dimineaţă vom fi lămuriţi. Deocamdată închid 
caietul căci nu mai am capul la nimic... 


Ora 4 p.m. La ora 2 (14) Radio ne informează că ieri-seară, târziu, 
ambasadorul Angliei a remis la W ilhelmstrasse o notă prin care aducea 
la cunoștința Guvernului german că dacă până azi, duminică, ora 11 a.m., 
Germania nu va fi încetat ostilitățile faţă de Polonia, Anglia se va con- 
sidera în stare de război cu Reichul. Până azi-dimineaţă la orele 11, Gu- 
vernul german n-a dat nici un răspuns la această notă. La orele 11 1/4, 
Chamberlain a vestit prin Radio poporul englez şi lumea întreagă că 
Anglia se consideră în stare de război cu Germania de la orele 11... 
Cuvântarea lui Chamberlain a fost scurtă și emoţionantă. Nici o ame- 
ninţare, nici o lăudăroșie, nici o prevedere de victorie. „Anglia își înde- 
plinește datoria faţă de un aliat şi de omenire și cheamă binecuvântarea 
lui Dumnezeu asupra acţiunii sale drepte“, iată rezumatul celor spuse 
de primul-ministru britanic... 

La ora 3 1/2 mi se telefonează de la Agenţia Rador că a sosit o te- 
legramă şi din Paris: de la orele 5 (17) p.m. (6 la noi) şi Franţa va pro- 
ceda la îndeplinirea actelor ce decurg din obligațiile sale inter- 
naționale... 

De ce Anglia la ora 11 şi Franţa la ora 5? De ce formula Franţei e 
mai puţin precisă? Să nu fie ca să mai permită Germaniei să dea înapoi, 
fie şi în ultima clipă? 

Dar sunt nebun! Vădit Germania se aruncă orbește în război... 

Doamne, fie-ţi milă de noi că suntem nevinovați... 


++++++ 
++++++ 
++++++ 
++++++ 
++++++ 


www.dacoromanica.ro 


100 CONSTANTIN ARGF LOIANU 


4 septembrie. Mă simt încă atât de zdruncinat de toate câte s-au 
întâmplat de vineri încoace încât nu sunt în stare să urmăresc un gând 
străin de preocupările mele... Am încercat să citesc proclamația 
Regelui George către ai săi şi pe a Fiihrerului către ai lui — şi le-am 
aruncat după câteva rânduri... nu le-am putut urmări fiindcă tragedia 
vremurilor nu se împacă cu banalităţile şi pledoariile false. 


Evenimentele de căpetenie pe ziua de astăzi sunt: nemişcarea Italiei 
și torpilarea vasului „Athenia de către nemti în largul Oceanului 
Atlantic. Pentru Italia, se pare că rămâne neutră 100%. Numirea Prin- 
tului de Piemont și a mareșalului Graziani în fruntea celor două armate 
italiene puteau deja din primul moment să fie interpretate ca simpto- 
matice ale unui schimbări de politică: Prințul de Piemont personifică 
rezistența împotriva unei acţiuni alături de Germania, iar Graziani fu- 
sese „limojat“ și pus la o parte fiindcă nu se arătase nici dânsul destul 
de supus îndrumărilor lui Mussolini. 


În ce privește torpilarea „Atheniei“, faptul este și dânsul de o 
importanță capitală. Pe transatlanticul torpilat, se înapoiau în patrie 
1 400 de americani ce fugeau de război. Această torpilare va impre- 
siona adânc Statele Unite și va face mai mult decât orice propagandă 
pentru îndrumarea opiniei publice de peste mare... să nu se uite că în 
războiul trecut scufundarea transatlanticului „Lusitania“ a determinat 
intrarea Statelor Unite în acţiune... 

Pe cale de consecință, se afirmă că: 

Turcia a declarat război Germaniei. 

Egiptul a declarat război Germaniei. 

Australia a declarat război Germaniei. 

Canada a declarat război Germaniei... 


Guvernul englez s-a complectat cu Winston Churchill (Marină) și 
cu Eden (Dominioane). Deocamdată nu s-a făcut un Guvern naţional, 
dar Partidul Laburist și Partidul Liberal au declarat că dau din afară, tot 
concursul lor Guvernului. 


Frontiera franco-italiană care fusese închisă, a fost redeschisă. Ita- 
lienii au declarat însă că nu vor lăsa să treacă ovreii. Probabil ca să facă 
plăcere și lui Hitler... 

___ Legea serviciului militar obligatoriu a fost votată în Anglia ieri. 
Intr-o zi a trecut prin ambele Camere şi a fost promulgată. 


Japonia s-a declarat neutră... 


Generalul Gort a fost numit generalisim al armatei engleze şi gene- 
ralul Ironside şef al Marelui Stat Major. 


Pe frontul polonez luptele continuă — pe cel francez n-au început 
încă... 


= sc 


La „Steaua Română“ am fost solicitaţi cu insistență să vindem ben- 
zină, și de nemți şi de polonezi. Am întrebat Guvernul: ni s-a răspuns 
să vindem și unora şi altora. 

In ședința comitetului de azi s-a luat act de demisia lui Kaufmann 
care reprezenta Banca de Credit în consiliu, încă de la naţionalizarea 
societăţii în 1920. In locul său a intrat Cancicov, care i-a luat locul și la 
bancă... 


5 septembrie. Până mă voi obişnui din nou cu războiul, nu mai sunt 
stăpân pe nervi; îmi lucrează mintea zi și noapte şi nu văd decât 
prăpăstii înaintea noastră. Mă întreb ce se va alege de noi dacă şi 
războiul acesta va dura câţiva ani. Dacă am ieșit cu toţii ruinaţi din cel 
din 1914, în care fiecare beligerant intrase în stare de perfectă normali- 
tate economică şi financiară și cu nenumărate rezerve — apoi ce va fi 
după încheierea actualelor ostilităţi, când Franţa şi Anglia intră în 
război cu pasivul pe care-l duc în spinare și cu francul redus la 5 cen- 
time aur, iar Germania cu cartele la toate alimentele și mărfurile... Se 
va prăbuși întreg regimul capitalist și ce se va pune în loc? Comunis- 
mul? Să scapi de o moarte ca să dai de alta... 

Dar nici n-am vrut să mă gândesc la groaza care se va întinde peste 
Europa întreagă, căci până la ruină și la faliment e viaţa, și pe noi, 
românii ne văd ameninţaţi în chiar existența noastră, oricum s-ar 
întoarce războiul — afară de cazul unei victorii complecte germane, ce 
pare însă exclusă. Pentru noi pericolul nu e atât în timpul războiului, ci 
după război: vom rămâne faţă în faţă cu rușii și singuri — ce vom 
putea face? 

leri-dimineaţă se răspândise zvonul că în neputinta de a ataca Ger- 
mania de Vest din cauza liniei Siegfried, franco-englezii s-ar fi hotărât 
să înfiinţeze un front la Sud, în Orient şi să atace Germania pe la noi... 
Călătoria lui Weygand în Siria şi Turcia — se anunţase că se va opri și 
la noi — n-ar avea alt scop decât să organizeze acest front. Cum am 
aflat aceste ştiri am turbat şi am cerut să fiu primit Sus. Am fost convo- 
cat la Cotroceni la ora 6 1/2. De ce de câte ori e război mă regăsesc la 
Cotroceni? Am găsit Sus mare îngrijorare, dar judecată limpede. Pen- 
tru moment o teamă mai acută, peste celelalte care sunt și ale mele, 
datorită mobilizării Ungariei. E evident că nemţii vor să ajungă cât 
mai iute la contact cu Rusia ca să poată importa mâncare, benzină şi 
materii prime. Pentru aceasta împing în Polonia cât pot de-a lungul 
Carpaţilor cu ţinta Cracovia-Lwow-Tarnow. Dacă ajung pe aci la gra- 
nița rusească își vor fi îndeplinit scopul. Dacă, contrar așteptărilor po- 
lonezii vor fi în stare să le țină calea și să-i oprească pe loc, apoi dru- 
mul spre Rusia va fi croit pe la noi. Germania în acest caz va împinge 
întâi pe unguri și va veni apoi în ajutorul lor... Unde am ajuns! Să 
dorim înfrângerea Poloniei, ca să scăpăm noi! La mobilizarea ungu- 
rească am răspuns prin mobilizarea noastră în partea de nord-vest a 
țării și am întrebat la Berlin dacă cumva mobilizarea vecinilor noștri 
era în legătură cu instrucțiuni sau cu inspirații nemţești... Răspunsul a 
fost categoric nu. Ni s-a mulțumit chiar pentru atitudinea noastră de 
neutralitate binevoitoare și ni s-au dat toate asigurările de... prietenie!. 

Am explicat Sus că ar fi o aberaţie să participăm fie și pasiv la un 
atac împotriva Germaniei pe latura ei meridională, fiindcă după război, 
vom rămâne faţă în faţă cu Rusia și cu Germania şi că, chiar în ipoteza 
unei victorii desăvârșite (?) anglo-franceze, pun întrebarea: va reîncepe 
Anglia un nou război ca să ne scoată din ghearele Rusiei? Tot Germa- 
nia, fie și ciuntită și slăbită, ne va mai putea da un ajutor și atunci de ce 
să ne stricăm cu ea, de ce să indispunem și pe ruși cu care deja nu stăm 
atât de bine? Sus, am găsit pe toţi de aceeaşi părere ca și mine. Mi s-a 
dat asigurarea că în neutralitatea noastră hotărâtă ne vom opune la tre- 
cerea oricăror trupe pe teritoriul nostru, nu numai a oricăror trupe, 
dar chiar şi până a oricărei misiuni militare (aluzie la Weygand, sau 
altele de acest fel...). Vom lăsa bineînţeles să treacă material și vom 
vinde chiar grâu şi benzină şi de toate şi unui beligerant și celuilalt?. Şi 
nici nu s-ar putea altfel, dacă vrem ca Germania să ne respecte 
graniţele... 


! Blumenfeld a aflat de la Călinescu, că azi-noapte ar fi sosit o telegramă de la Berlin prin ca- 
re ni se garanta liniștea Ungariei... 

? Mi se spune că, căile noastre ferate transportă actualmente 350 vagoane benzină în Germa- 
nia şi 2 000 in Polonia. 

Am fost încântat de răspunsul căpătat. Mi s-a semnalat o încurcă- 
tură la care nu mă gândisem: ce ne facem dacă armata, sau resturile 
armatei poloneze, tot retrăgându-se trec şi se refugiază pe teritoriul 
nostru? Legea neutralității ar cere să le dezarmăm. Se vor lăsa ele să fie 
dezarmate? Sau se va încinge o luptă pe pământul nostru în care am fi 
siliți să luăm atitudine împotriva aliaţilor de ieri... Oribil gând; să ne 
ferească Dumnezeu de așa ceva... 

Mi s-au dat cu prilejul vizitei mele şi amănunte oficiale asupra 
forţelor ţărilor beligerante: Germania dispune de 150 divizii, Polonia 
de 55, Franţa de 100 iar Anglia va dispune de vreo 30. Nemţii au 
oameni de prisos — dar n-au material (armament şi echipament) des- 
tul. Dacă ar sfârşi repede cu polonezii (acesta e planul lor) şi ar mai lua 
de la ei material de război, ar putea înarma nu 150 ci 180 de divizii. În 
acest caz, ar lăsa 30 de divizii pe frontul de est, și s-ar arunca cu 150 di- 
vizii împotriva celor 100-120 de divizii franco-engleze. Acesta e cal- 
culul care a permis lui Hitler să intre cu atât curaj în acţiune... A uitat 
Führerul că războaiele nu se câștigă cu numărul diviziilor? 

În cercurile noastre conducătoare se arată foarte mult pesimism faţă 
de situaţia Poloniei. Nemţii sunt stăpâni pe operaţiuni şi nici un ajutor 
pentru bieţii polonezi nu pare posibil. Nici măcar unul indirect pentru 
decongestionarea frontului lor, căci atacurile pe frontul de vest par 
aproape imposibile. O decepție mare a dat aviația poloneză: e aproape 
nulă. Nu numai că n-a putut pătrunde în Germania (cât de aproape e 
Berlinul de graniţa poloneză!) dar n-a putut nici măcar apăra Varșovia, 
ciuruită de dimineaţă până seara de bombele nemţești! 


Am părăsit Cotrocenii oribil de trist, dar întrucâtva liniștit. Am 
câștigat convingerea că nu ne vom îndepărta pentru nimic în lume de la 
neutralitate. Numai să nu ne atace cineva... Aci să intre diplomaţia în 
joc... Am aflat că idiotul de Dianu a fost rechemat de la Moscova şi că 
în locul său va fi trimis Davidescu actualul director politic din Minis- 
terul de Externe. Nu-l cunosc; am auzit bine despre dânsul. A fost la 
Varşovia, secretar, și cunoaște climatul slav. Regele speră că Kremli- 
nul va fi măgulit că i se trimite „directorul politic“ al Ministerului... 


Pe când stam de taifas la Cotroceni, Guvernul delibera în Consiliul 
de Miniștri... După şedinţă s-a dat următorul comunicat: 

„Consiliul, ascultând expunerea d-lui președinte al Consiliului și a 
d-lui ministru al Afacerilor Străine, constată: 

1. In țară domnesc cel mai desăvârşit calm și încredere. Unitatea 
sufletească a Națiunii este perfectă. Minoritățile etnice se încadrează și 

ele în ritmul vieţii de Stat. Rezolvarea problemelor omişilor din listele 
de naţionalitate cum şi a problemei şcolilor confesionale! a definit mai 
bine politica largă și dreaptă pe care o urmează cu hotărâre Guvernul în 
chestiunea minorităţilor. Mulţumirile exprimate în mod public de repre- 
zentanţii acestor minorităţi au ilustrat în mod elocvent această politică. 

2. In ce priveşte politica externă, suntem hotărâți a păstra mai de- 
parte atitudinea paşnică de până acum, urmărind buna înțelegere cu 
toți vecinii țării. În acest spirit Guvernul este gata să reinnoiască pro- 
punerea pentru incheierea unui pact de neagresiune. Totodată însă, 
Guvernul veghează la siguranţa intereselor naționale şi a luat măsurile 
necesare pentru a face faţă nevoilor apărării fruntariilor."* 


Spania s-a declarat pentru o strictă neutralitate. 


În Bulgaria s-a difuzat la Radio că poporul nu va trebui distras de la 
muncile lui, că Guvernul stă de veghe și că va urmări încheierea unei 
păci drepte... Mai simplu: Bulgaria stă la pândă să vadă cum se vor 
învârti lucrurile... Se putea altfel... 


Urdăreanu mi-a povestit ieri cum s-au întâmplat lucrurile cu 
Auschnit. S-au întâmplat așa cum am însemnat-o deja în aceste foi. 
Mi-a arătat chiar hârtia cu pricina, pe care o plimbă cu el ca să o arate 
probabil la fiecare ocazie. Hârtia e cu firma „Reșiţei” imprimată şi 
semnată jos la dreapta în numele „Reșiţei”* de Urdăreanu și de 
Auschnit. S-a adăugat apoi — afirmă Urdăreanu — sub firma 
„Reșiţei“, sus, firma „Titan-Nadlag“, scrisă cu mașina, iar jos la stânga 
două semnături în numele acestei din urmă societăți, aşa încât adresa 
către Minister (cererea de compensație) apărea ca o cerere comună a 
celor două societăţi. „Fals în acte publice, domnule!“ — apăsa Urdă- 
reanu. „Și nu era prima neregulă pe care o constatam — adaugă 
catonele nostru — câte n-am găsit! O compensație precedentă, tot pen- 
tru cumpărare de minereu de fier și care produsese 140 000 livre ster- 
line era trecută la Londra pe numele lui Max Auschnit și nu se 
cumpărase nici un kilogram de fier! „Reșița“ e îmbâcsită numai de 
funcţionari unguri şi ovrei, toţi numiţi acum în urmă, în ultimii ani, 
numiţi de Auschnit! Nu mai putea să meargă aşa!" Foarte frumos, dar 
aşa cum era filo-maghiar, filo-semit și arghiro-fil, Auschnit mai era şi 


1 E vorba de şcolile nemţești din sudul Basarabiei, ale căror cereri au fost satisfăcute săp- 
tămâna trecută. 

amicul iubit şi nedespărțit al „familiei“ şi am întrebat pe Urdăreanu 
care vorbea cu ură de bietul Max, ce s-a întâmplat de s-a stricat 
căruțul... A surâs, dar n-a vrut să-mi spună. „Nimic, dar la „Reșiţa” nu 
mai mergea”. La „Reşiţa“ nu mai mergea... cu Malaxa — dar să fie 
Malaxa atât de puternic încât vrăjmăşia lui să fi atras condamnarea lui 
Auschnit şi în sânul lui Abraham? 

Azi-dimineaţă am văzut pe Auschnit. Era prăpădit, slăbit — mai 
mult dezumflat — deprimat... „Nu-mi pare rău că am plecat de la 
„Reşiţa“, nu mai era de trăit cu Malaxa, dar sunt profund jignit de 
modul cum am fost debarcat. Eu, dle Argetoianu, nu sunt un escroc, 
sunt un om cinstit şi n-am comis nici măcar un act indelicat. Intre 
Reşiţa și Titan a fost de când intrasem împreună cu Malaxa la „Reşiţa“ 
o intimă colaborare. Nevoile uneia din uzine erau şi ale celeilalte. Ne 
lipsea fierul şi la „Titan“ și la „Reșşita'“. Toate cererile de compensație 
pentru procurare de minereu şi pentru altele au fost totdeauna făcute în 
comun, cu știința tuturor. După ce am semnat cererea pe care dl Urdă- 
reanu pretinde că am trucat-o, după ce am semnat-o împreună cu d-sa 
în numele „Reșiţei“ — am dat-o în faţa d-sale lui Ghiorgiu şi i-am 
spus: fă şi formele pentru „Titan“, adică ia şi semnătura „Titanului“. 
Hârtia avea deja firma societăţii „Titan“ sub a „Reșiţei“ în momentul 
când a fost pusă sub ochii d-lui Urdăreanu!. Pentru un act curent, 
săvârșit fără cea mai mică intenţie de fraudă, să fiu ameninţat cu Par- 
chetul, să mi se ia pașaportul, să fiu demisionat ca un nemernic și arun- 
cat ca un câine — iată ce întrece tot! Voiau să scape de mine? Dar, 
chiar a doua zi după venirea lui Urdăreanu la „Reșița“ am oferit 
demisia mea și am spus că nu mai pot sta să mă cert zilnic cu Malaxa... 
Urdăreanu mi-a refuzat demisia, mi-a cerut să rămân, că are nevoie de 
mine și câte și mai câte. Cea mai bună probă despre împletirea aface- 
rilor dintre „Reșița“ și „Titan“, e că Reșița datorează 200 milioane 
„Titanului“, adică mie. Sunt acuzat că cele 140 000 livre ale „Reșiţei“ 
la Londra erau pe numele meu — dar bine, am negat eu că erau ale 
„Reșiţei“? Erau pe numele meu fiindcă eu eram omul cu legăturile în 
Anglia, și eu cumpăram minereurile și pentru „Reșița“ şi pentru „Ti- 
tan“... Dar datoria „Reşiţei'* de 200 milioane către „Titan“ nu era ea o 
garanţie suficientă pentru cele 140 000 livre puse pe numele meu? 
Când am rămas eu ceva dator „Reşiţei“? Ea mi-a fost tot timpul 
datoare mie...“ 

Și bietul Max m-a pisat un ceas cu nenorocirile lui... Nu pricepea 
nici el pentru ce această schimbare față de dânsul, Sus. Pretinde că cu 
3 săptămâni înainte de eveniment a fost poftit la Scroviștea cu nevastă-sa 


! Urdăreanu însuși mi-a confirmat că „nu-și aduce aminte“ dacă antetul „Titanului” era sau 
nu pe cerere, dar câ nu era semnătura și că nu i s-a spus că se va pune... 

şi au jucat poker, cu Regele, cu d-na Lupescu, cu Urdăreanu și că Re- 
gele a fost foarte drăguţ cu el... 

Situaţia sa la „Reşita” a fost complect lichidată. Acţiunile sale au 
fost cumpărate „de un grup” în care figurează și Malaxa... Aţi pri- 
ceput? Socotelile dintre „Reșiţa” şi „Titan“ au fost și ele lichidate... 

Cu privire la chestiunea Eidinger, Auschnit neagă cu tărie că nu- 
mele Regelui să fi fost pronunţat la Paris, cu prilejul procesului. „Ca să 
nu fie scandal, am obținut cu greu ca procesul să fie judecat în sala de 
Consiliu, en refere — spune Max. Numele Regelui n-a fost pronunțat 
de noi — şi nici de avocaţii lui Eidinger... dar e o afacere care va trebui 
reglată căci altfel va fi scandal, nu provocat de noi, dar de Eidinger. 
Cred că Urdăreanu a priceput şi că se va termina și cu afacerea asta...!* 


6 septembrie. 

Știrile de pe fronturi: 

Nemţii înaintează încontinuu în Polonia. Polonezii rezistă greu și 
dau pe toate liniile înapoi... Culoarul și o porțiune din teritoriul Polo- 
niei propriu-zisă, pe o adâncime destul de mare sunt ocupate de ger- 
mani. Varșovia e bombardată de mai multe ori pe zi, fără milă, de avi- 
oane. Grigorcea, ajuns la destinaţie, a fost dus de la gară într-un subte- 
ran, căci se dezlănțuia tocmai un atac... 


Pe frontul de vest nimic. Deși războiul e declarat de 4 zile, nu s-a 
tras un foc de pușcă între francezi și germani. Aviația engleză a încer- 
cat câteva raiduri, fără mare anvergură și fără mare succes. Aviatorii 
nemți n-au vizitat încă Anglia. Pe mare, puţin lucru. 


Unii atribuie inactivitatea de pe frontul franco-german faptului că 
Mussolini se dă peste cap ca să obțină încă de la nemți și de la englezi 
încetarea ostilităţilor și întrunirea unei conferințe... Să dea Dumnezeu 
să fie așa și să reușească, dar e greu de crezut. 


Agenţia D.N.B. (germană) destăinuiește acum cele întâmplate în 
ziua de sâmbătă 2 septembrie, pentru a pune în sarcina Angliei toată 
răspunderea războiului. E vorba de străduințele Ducelui pentru a obține 
o împăciuire, în ultimul moment: 

„Guvernul din Londra a făcut conştient totul pentru a împiedica re- 
concilierea. 

Până duminică la ora 11 nu exista stare de război în Europa. Osti- 
litățile germano-polone nu constituiau o agresiune germană, ci numai o 

reacţie contra provocării polone’. Era vorba de un conflict local sus- 
ceptibil de a fi lichidat prin negocieri (de necrezut; inconștiență, după 
toate cele ce se întâmplaseră şi refuzul constant al Germaniei de a 
negocia!). 

Toată activitatea diplomatică — în afară de diplomaţia engleză — lu- 
cra de vineri dimineaţă pentru a localiza aceste ostilităţi. Anglia nu 
voia o localizare şi a aruncat Europa într-o catastrofă imensă. 

DI Mussolini a făcut următoarele propuneri: 

«1) Armistiţiu imediat în Polonia unde cele două părţi să rămână pe 
poziţiile lor. 

2) Convocarea imediată a unei conferințe în cinci (Reichul, Italia, 
Anglia, Franţa şi Polonia) pentru a lichida litigiul. 

Reichul şi Franţa au consimţit imediat“. 

Marea Britanie a declarat sâmbătă seara că nu poate participa la o 
asemenea conferință și a sabotat astfel ultima încercare de salvare a 
păcii, accelerând chiar cursul destinului. 

Ea a sfărâmat voința franceză de a păstra pacez?. În Cabinetul en- 
glez, partidul războinic după o luptă înverșunată, a obținut ca cererile 
adresate Germaniei să ia forma unui ultimatum. Acest ultimatum de 
două ore a distrus speranțele bazate pe iniţiativa d-lui Mussolini și pe 
dragostea de pace a poporului francez». 

Pe de altă parte, Agenţia Stefani (oficioasa italiană), dă următoarele 
precizări cu privire la intervenţia lui Mussolini: 

„Iată lămuririle oficiale asupra tentativei extreme ce s-a făcut pen- 
tru salvarea păcii îndată ce a fost grav ameninţată: 

«În ziua de 31 august, Ducele a informat Guvernele englez și fran- 
cez că el ar putea convoca o Conferinţă internațională la 5 septembrie, 
cu scopul de a revizui clauzele Tratatului de la Versailles care sunt 
cauza actualei tulburări a vieţii europene, dar aceasta cu condiţia pre- 
alabilă ca Ducele să fi avut certitudinea adeziunii franco-britanice și a 
participării Poloniei asigurată prin acțiunea Londrei și a Parisului. 

Cu toate solicitările Guvernului italian, Londra și Parisul n-au fost 
în măsură să comunice răspunsul lor la Roma înainte de 1 septembrie. 

În aceeași vreme, în cursul nopții de 31 august și al zilei de 1 sep- 
tembrie, s-au produs la frontiera polono-germană incidente care au 
determinat pe Fiihrer să înceapă operaţiuni militare contra Poloniei. 

Răspunsurile primite de Guvernul italian fiind în principiu favora- 
bile atât din partea Franţei cât şi din partea Angliei, iar din partea Fran- 


l Explicaţie cam îndrăzneață a incalificabilului atac german din dimineaţa zilei de 1 septem- 
brie! 

? Nemţii nu pierd o ocazie pentru a măguli şi împăca Franţa şi a încerca să o rupă din alianța 
cu Anglia — și din război... 

tei manifestându-se chiar un interes deosebit pentru o posibilă dez- 
voltare a inițiativei Ducelui, cu toate că un prim conflict militar izbuc- 
nise între Germania şi Polonia, Guvernul italian a informat pe cance- 
larul Hitler la 2 septembrie, ora 10, că mai există încă putinţa de a se 
convoca o conferinţă, precedată de un armistițiu, conferinţă care tre- 
buia să rezolve pe cale pașnică conflictul germano-polon. 

Cancelarul Hitler, prin mijlocirea ambasadorului Italiei la Berlin a 
răspuns Ducelui că nu respinge a priori eventualitatea unei conferinte’, 
dar că vrea să ştie în prealabil dacă nota prezentată la Berlin de 
ambasadorii Franţei şi Angliei are caracterul unui ultimatum — pentru 
că în caz afirmativ orice negociere ar fi inutilă — şi să mai ştie dacă 
poate avea un răgaz de 24 ore pentru a reflecta şi lua o hotărâre în 
această privinţă. 

La 2 septembrie ora 14, Guvernul italian punându-se din nou în 
legătură cu Guvernele din Londra şi Paris, le-a informat despre între- 
bările Fiihrerului. Seara târziu au sosit succesiv de la Londra și de la 
Paris răspunsuri afirmative cu privire la cele două întrebări menţionate, 
dar aceste răspunsuri adăugau că Franţa şi Anglia, în urma faptului nou 
al ocupării teritoriului polon de către forțele germane între 31 august și 
2 septembrie, pun o condiţie fundamentală pentru participarea la o con- 
ferinţă internaţională și anume: evacuarea teritoriilor ocupate. 

În această situație, Guvernul italian s-a mărginit să informeze pe 
Fiihrer despre condiţiile sus-arătate, adăugând că, în afara unui aviz al 
Guvernului german, el socotește că nu poate să desfăşoare mai departe 
acţiunea începutăy.“ 


După telegrame sosite din Milano azi-dimineaţă, se pare că italienii 
n-au renunțat nici acum la mediaţia lor şi că mai speră un rezultat 
favorabil. Slabă speranţă, în tot cazul... 


Witzleben care sosește din Germania a venit să-mi povestească 
mizeria pe care a lăsat-o acolo. La hoteluri şi prin restaurante lumea 
nu-și poate face o idee de viaţa oamenilor prin case. Totul e cu cartelă. 
Untul, laptele, făina se împart pe porţii reduse. Fiecare om are dreptul 
la 700 grame carne pe săptămână. Ghetele, rufele, hârtia — aproape tot 
ce se cumpără nu se mai poate cumpăra decât cu cartela. Poporul e sub- 
alimentat și lucrurile nu mai puteau merge așa. Dacă ar fi continuat, ar 
fi izbucnit o revoluţie. Wizleben crede că una din cauze, poate princi- 


! Sensibilă deosebire faţă de versiunea germană. 

pala cauză, care a împins pe Hitler să dezlânțuiască războiul, a fost 
această stare de mizerie generală. In loc să se prăbuşească în mocirlă, a 
preferat să se prăbușească în sânge... Războiul e totuși cât se poate de 
impopular, oamenii pleacă cu inima strânsă, femeile îşi însoțesc băr- 
baţii, frații şi copiii în plânsete. Au fost scene impresionante prin gări: 
femei s-au aruncat înaintea trenurilor ca să nu le lase să pornească, 
altele se agătau de vagoane ca să nu-şi părăsească bărbații... 


Stat de vorbă cu Mocsonyi, înapoiat de la Budapesta, unde a petre- 
cut câtăva vreme. Mocsonyi a rămas pe jumătate ungur şi e în raporturi 
intime cu cercurile diriguitoare maghiare. Povesteşte lucruri foarte 
interesante. În Ungaria domneşte o ură cumplită împotriva germanilor, 
care au mâna grea. Guvernul e hotărât să reziste cu armele în cazul 
unei încercări de ocupație nemţească. Mobilizarea ungurească ar fi fost 
făcută mai ales în acest scop. „Noi nu suntem cehi, spun ungurii, noi ne 
vom bate, şi nu vom fi dezarmaţi decât cu forța...“ Contingente foarte 
importante au fost masate în colţul ţării dinspre Polonia dobândit astă- 
primăvară de la slovaci, de teama unei năvăliri a forțelor poloneze în 
debandadă. Ungurii se mai tem și de mobilizarea noastră (e frumos că 
noi ne temem de a lor!) şi ne bănuiesc că am putea să-i atacăm în 
înțelegere cu germanii!!! Faţă de noi, ungurii au revendicări teritoriale 
pe care sunt hotărâți să le ridice la încheierea păcii, dar nici o veleitate 
de atac. Aşa susţine cel puţin Mocsonyl... 


S-a spus în ultima vreme că ungurii sunt atât de excitaţi împotriva 
noastră încât un român nici nu poate trece prin Ungaria. Împotriva 
acestor afirmaţii două fapte: ginere-meu și fiică-mea s-au înapoiat cu 
automobilul de la Bayreuth, în ultimele zile înainte de intrarea nemților 
în Polonia (au sosit la Sinaia în seara de 31 august) și povestesc că 
nicăieri n-au fost întâmpinați cu atâta politeţe ca în Ungaria — iar fiul 
lui Reșofski raportează cazul său care e și mai tipic. A sosit și dânsul 
zilele acestea cu automobilul venind din Germania, singur fără şofer; o 
pană de motor l-a imobilizat pe șoseaua între Budapestea și Solnok — 
ori, pe când se căznea fără să parvină să-şi pună motorul în mişcare, a 
trecut o coloană militară şi doi ofiţeri au coborât dintr-o maşină, au 
venit să întrebe ce se întâmplase şi au pus șoferul lor la dispoziţia lui 
Reșofski să-i repare stricăciunea... deși văzuseră bine că automobilul 
era românesc. 

Sunt oameni care au interes să învrăjbească raporturile noastre cu 
ungurii şi mă întreb pentru ce... 

A murit Leo Kapralik, bătrânul cu barbă frumoasă care împreună cu 
frate-său Nati a stat în fruntea sucursalei lui Dresdnerbank din Bucu- 
reşti şi a Societăţii Bancare până au fost înlăturați de valul antisemit 
nazist. Era un om cumsecade şi un ovrei simpatic. Suferea de inimă şi 
de un an şi mai bine, numai îngrijirile d-rului Katz l-au tinut în viaţă. A 
murit niţel şi de inimă rea: nu se putea consola de lovitura ce i-o 
dăduse Berlinul hitlerist... 


7 septembrie. Ieri la ora 4 1/4 Consiliu de Coroană, convocat în 
ajun la 7 ore seara. Au participat: grl. Văitoianu, Vaida, dr Angelescu, 
grl. Balif, Tătărescu, Iorga, Mironescu, eu, Călinescu și Gafencu. Ur- 
dăreanu a funcționat ca secretar, a prezidat Regele. 

Urdăreanu pretinde că convocarea a fost provocată de vizita mea de 
luni. Că Regele a ezitat la început, față de opoziţia lui Călinescu şi a lui 
Gafencu care au uitat o clipă că sunt creaturile stăpânului și și-au per- 
mis să aibă o opinie. Opinia lor era ca să nu pronunțăm cuvântul de 
„neutralitate“, să nu jignim Anglia și Franţa, de care nu trebuie să 
despărțim interesele noastre, căci vor câştiga războiul. Impresionaţi de 
cele spuse de mine luni, Regele și Urdăreanu şi-au dat seama că izolaţi 
aci în sud-estul Europei, între Rusia și Germania nu ne puteam juca cu 
focul și focul era Germania care ne cerea să ne pronunţăm pe ches- 
tiunea neutralității. De altminteri, Urdăreanu care în împrejurările de 
faţă dă dovadă de o veritabilă inteligenţă a conjuncturilor, pleda și îna- 
inte de a se întâlni cu mine pentru raporturi cât se putea de bune cu 
Germania și pentru o neutralitate nu numai de fapt (cum dorea Călines- 
cu şi Gafencu) ci și de drept, adică declarată. Această neutralitate de 
drept Consiliul de Miniștri se ferise să o declare în ședința sa de luni, și 
cuvântul neutralitate nu se găsește în comunicatul dat și pe care l-am 
reprodus mai sus. Urdăreanu a mai convins pe Rege că un Consiliu de 
Coroană era indispensabil oricare ar fi fost hotărârea luată, pentru ca 
Regele să nu rămână descoperit. „Răspunderea lui Călinescu și a lui 
Gafencu? Cine sunt ăia? Nu-i știe nimeni... Ei să acopere pe Rege? Nu 
se poate!“ Când l-am auzit pe Urdăreanu vorbind așa, era să-l întreb: 
„Dar dacă sunt atât de neexistenţi — şi sunt — cum li se pot încredința 
frânele ţării, fie şi în subordine?“ N-am mai vrut însă să arunc untde- 
lemn pe foc... Călinescu și Gafencu, de teamă ca nu cumva Consiliul 
de Coroană să fie pentru neutralitate mărturisită, au căutat să împiedice 
pe Rege să-l convoace. Călinescu susținea că Consiliul de Coroană 
n-avea calitatea să hotărască, neavând răspundere. Parcă Guvernul 
avea vreuna! Regele, care încetul cu încetul fusese câștigat de Urdăre- 
anu pentru declaraţia de neutralitate, și care vedea în întrunirea Consi- 

iului de Coroană un prilej pentru acest pas a trecut însă peste obiecțiile 
u, Câlinescu şi a convocat Consiliul. Urdăreanu îmi povestea că au 
ost scene teribile (nu în fața Regelui...) între Călinescu şi el, şi am im- 
Dres.a că s-a cam stricat căruţul între ei... 

Fusesem convocați pentru ora 4. Pe la ora 2 mi-a telefonat Urdă- 
zeanu rupându-mă să vin mai devreme, că avea ceva să-mi spună. Am 
sosit la Cotroceni pe la ora 4 fără 20 şi Benjaminul s-a închis cu mine 
`‘ar-an saion, mi-a povestit cearta sa cu Călinescu, şovăiala Regelui şi 
„capacitarea“ lui şi mi-a arătat în fine proiectul unui comunicat redac- 
„a, de dânsul prin care se specifica că Consiliul de Coroană „a hotărât 
observarea regulilor unei stricte neutralității“ — comunicat aprobat de 
Rege, după câteva corectări. Mă rugase să vin mai devreme fiindcă 
dorea să mă pună 1a curent cu cele întâmplate şi în măsură să lupt în 
Consiliu pentru soluția cea bună, căci se temea încă de o posibilă 
scnimbae a Regelui: Călinescu şi Gafencu ceruseră să-l vadă înainte de 
şedinţă şi se aflau închiși cu Majestatea Sa de la ora 3 1/2. Urdăreanu 
incercase să rămână în cabinetul Regelui, dar Călinescu ceruse Suve- 
“anului să vorbească numai în prezenţa lui Gafencu... Această elimi- 
nare a lovit de altminteri pe Urdăreanu în amorul său propriu mai mult 
decât orice; mi-o povestea cu un rânjet rău și cred că de azi înainte are 
să poarte sâmbetele chiorului. Conversaţia primului-ministru și a mi- 
nistrului de Externe s-a prelungit până pe la ora 4 și un sfert; Urdărea- 
nu fierbea. În fine s-a sfârşit — cei doi miniştri şi-au făcut apariţia în 
sala Consiliului (fosta sufragerie, în care dejunasem singur pe vremea 
nemților...) unde trecusem între timp şi unde se adunaseră Consilierii 
Regali notaţi mai sus (lipseau mareşalul Prezan bolnav la ţară şi Cuza 
obosit Ía Iaşi). Regele a chemat.pe Urdăreanu şi după câteva minute, 
însoţit de dânsul a venit în mijlocul nostru și ne-am aşezat. Urdăreanu 
trecând pe lângă mine mi-a susurat: „A rezistat!“ — Eu: „Rămâne co- 
municatul?** — „Da“. 

Regele a deschis şedinţa prin câteva cuvinte, declarând că în împre- 
jurările grave prin care trece ţara doreşte să pună pe consilierii săi la 
curent cu acţiunea desfășurată de Guvern de la începutul crizei și să 
aibă sfatul Consiliului asupra atitudinii de adoptat de aci înainte. Şi a 
dat cuvântul lui Gafencu ca să facă o expunere asupra situaţiei politice 
şi asupra paşilor făcuţi până atunci. 

Gafencu a măcinat trei sferturi de ceas o expunere cu câteva digre- 
siuni și cu citirea câtorva documente în sprijinul afirmațiilor sale. 

Expunerea lui Gafencu se poate împărţi în patru părți: 

I. Angajamentele noastre cu Puterile străine. Pe acest teren două 
evenimente au dominat situaţia şi ne-au permis să conservăm poziţia 
multumitoare în care ne aflăm: acordul comercial de astă-primăvară cu 

Germania şi garanţiile date, fără să fie solicitate (2) de Anglia şi de 
Franţa cu privire la integritatea noastră ca Stat. Executarea mai mult 
decât corectă, largă chiar, a acordurilor comerciale cu Germania ne-a 
permis să trecem fără dezagremente şi prin criza cehoslovacă de astă-pri- 
măvară şi prin cea actuală, până acum. Raporturile noastre cu Germa- 
nia sunt foarte bune. Gafencu a confirmat declarația Berlinului (con- 
semnată deja în aceste însemnări) că Germania nu e în nimic ameste- 
cată în mobilizarea Ungariei, pe care o găseşte chiar inoportună şi că 
n-a încurajat niciodată revendicările Ungariei! pe care nici nu le cu- 
noaşte, căci ungurii n-au vorbit niciodată nemților de rectificările de 
graniță pe care la urma urmelor le-ar putea pretinde (dacă le-ar putea şi 
dobândi e altă chestiune), ci de anexarea întregului Ardeal. Or, nicio- 
dată Germania n-ar putea concepe o astfel de „operație“ care ar trece 
minorităţi germane importante şi mulțumite în România, în şovina și 
tiranica Ungarie... Vorbind despre raporturile cu Germania, Gafencu 
ne-a adus la cunoştinţă că primise chiar în ajun vizita lui Fabricius care 
i-a mulţumit pentru atitudinea luată de România faţă de Reich, dar a 
adăugat că după comunicatul de luni care consacra o stare de fapt, o 
declarație formală de neutralitate, după cum au făcut-o atâtea State, ar 
fi bine venită. Nu era o injocțiune, dar ministrul Reichului a declarat că 
o asemenea declaraţie, chiar însoţită cu diverse mezelicuri, cum a 
făcut-o de pildă Iugoslavia, ar mulţumi foarte mult Berlinul. „En toute 
amitié“. Ministrul nostru de Externe adăuga că cererea Reichului nu 
trebuie să ne influenţeze exclusiv, dar că nu era posibil să nu ţinem 
seamă de ea în deliberările noastre. 

Faţă de Anglia şi de Franţa, situaţia noastră era și dânsa limpede. 
Acordându-ne garanţia lor, Marile Puteri Occidentale, în special Franța 
nu ne-au pus decât două condiţii: 

a nu rupe contactul, 

a nu contraria curentele de simpatie atât de vii în masele poporului 
nostru, condiţii pe care le-am respectat şi le respectăm cu atât mai 
uşor că nu ne-ar fi cu putinţă să le înlăturăm... 

Cu Polonia, deși tratatul nostru este general, adică operant „ergo 
omnes“, o clauză a sa specifică că nu va fi operant decât în baza con- 
vențiilor militare încheiate. Convenţie militară cu Polonia n-am înche- 
iat decât în ipoteza unui atac din partea ruşilor. Mai mult: noi am oferit 
(îndemnați de Anglia şi de Franţa) să lărgim pactul nostru și să în- 
cheiem o convenţie militară şi în ipoteza unui atac al Germaniei — Po- 
lonia a refuzat însă. A refuzat fiindcă noi am cerut să întindem coope- 
rarea noastră şi împotriva unui atac al Ungariei, pe care Polonia voia 


! Le-a încurajat în schimb Anglia, la un moment dat, dar a revenit apoi asupra încurajărilor 
sale... 

atunci să o atragă în sfera ei de acţiune; a refuzat fiindcă şi-a dat seama 
că o colaborare militară a noastră nu putea să-i fie de nici un folos... 

Cu alte ţări, faţă de conflictul de astăzi, nu avem nici un angaja- 
ment. 

II. Angajamentele noastre diplomatice neobligându-ne la nici o 
acțiune în favoarea unuia sau altuia din beligeranţi, singura noastră 
preocupare e să ne apărăm teritoriul față de o eventuală încălcare. Pen- 
tru aceasta avem la dispoziţie buna înțelegere cu vecinii noştri şi 
măsurile militare de pază la granita noastră. 

Cu Ungaria avem manifestarea oficială a ministrului Bardossy care 
a declarat ministrului nostru de Externe că Guvernul său nu nutrește 
nici o intenţie agresivă la adresa României. La oferta noastră de a 
încheia un pact de neagresiune, Ungaria a sfârșit prin a răspunde că 
subordonează un asemenea pact unui altuia prealabil privitor la trata- 
mentul minorităților. Guvernul ungar, a afirmat di Bardossy, a făcut de 
altminteri aceeași propunere şi Guvernului iugoslav. S-a dovedit apoi 
că această afirmaţie era inexactă, căci Ungaria nu făcuse şi n-a făcut 
nici până azi o asemenea propunere Guvernului din Belgrad. Guvernul 
român a declarat că n-ar putea încheia cu Ungaria un pact minoritar 
bilateral; singurele angajamente pe care le-ar putea lua în această 
direcţie ar fi angajamente în trei, împreună cu lugoslavia după modelul 
celor semnate la Bled, anul trecut... Lucrurile au rămas baltă. Ministrul 
nostru de Externe afirmă însă că atât Italia cât şi Germania au blamat în 
mai multe rânduri politica intransigentă de la Budapesta și au aprobat 
atitudinea noastră. „Ungurii fac politică de nebuni; sunt prea ener- 
vaţi...“ s-a spus la Roma. 

Bulgarii fac în momentul de faţă politică gălăgioasă, cel puţin în 
presa lor, căci Guvernul din Sofia e mai rezervat. Nu încape îndoială că 
bulgarii doresc victoria germanilor ca să-şi valorifice revendicările lor 
în ultimul moment. Cunoaștem legăturile lor cu Germania: ofițeri ger- 
mani sunt în misiune în Bulgaria, iar în timpul din urmă 100 de avioane 
foste cehe au trecut în posesia vecinilor noștri de peste Dunăre... 

După informaţiile ministrului de Externe, bulgarii mobilizează în 
parte, dar concentrează aproape toate trupele lor înspre Tracia, de tea- 
ma turcilor. 

Faţă de Rusia ministrul nostru de Externe a fost discret. Avem o 
lipsă totală de informaţii, mărturisește d-sa. S-a convenit ceva în secret 
cu privire la noi, în pactul de neagresiune germano-rus? Punct de între- 
bare chinuitor. Încercăm să ne apropiem de Moscova ca să trăim în 
bună pace. Vom întineri misiunea noastră diplomatică în Rusia. Cău- 


l Dar nouă nu ne dau nemții avioane și armament? Să contăm şi noi pe ei la masa verde? Ex i- 
dent, bulgarii nu dau petrol în schimb. Dar dau grâu şi alimente... 

tăm contacte prin Turcia cu care suntem atât de bine şi care a păstrat 
relaţii bune cu Moscova. Și prin Germania căutăm să ajungem la ruşi... 

Călinescu a întrerupt pe Gafencu pentru a ne citi o circulară inter- 
ceptată a Kominternului adresată tuturor celulelor comuniste din Bal- 
cani. Circulară interesantă în care Moscova explica motivele pentru 
care a încheiat pactul cu Germania şi a rupt pe cel cu Puterile Occiden- 
tale. Sovietele — spune circulara — a trebuit să-şi schimbe politica. 

Internaționala a treia nu mai trebuie să urmărească revoluţia mondi- 
ală pe cale directă, ci indirectă declanșând războiul. Şi pentru aceasta, 
era mai naturală și mai utilă o apropiere vremelnică cu dictatura 
naționalistă dar socialistă din Germania decât una de regimurile impe- 
rialiste burgheze din Occident... A jucat un rol și faptul că Polonia și 
România au refuzat ajutorul Sovietelor... 

A adăugat şi Regele câteva cuvinte ca să ne spună că cu prilejul 
întâlnirii sale cu Inönü în Bosfor, a insistat mult pe lângă Președintele 
Republicii Turcești ca să ne înlesnească drumul spre Moscova — și că 
cuvintele sale n-au căzut în urechea unui surd... 

III. Ministrul de Externe ne-a expus în această parte raporturile din- 
tre ţările Înţelegerii Balcanice. Neintrarea Italiei în război a înlesnit 
mult raporturile dintre aceste ţări și a permis Iugoslaviei să rămână 
credincioasă angajamentelor sale. Declaraţia ei de neutralitate nu o 
împiedică, cel puţin până acum, să afirme că toate punctele Înţelegerii 
Balcanice rămân pentru dânsa în plină vigoare. Tot astfel şi cu Grecia. 

În ce priveşte Turcia, lealitatea ei a fost cântată de Gafencu pe toate 
strunele. Informaţia apărută în presă că Turcia a declarat război Ger- 
maniei nu era exactă. Turcia s-a declarat neutră în conflictul actual şi 
nu e probabil să părăsească această neutralitate cât timp Italia nu va 
intra în război. In ce priveşte Balcanul, Turcia a mobilizat 4 corpuri de 
armată şi le-a masat în Tracia şi pe malurile Bosforului, gata să inter- 
vină la prima mișcare a Bulgariei. E pentru noi o bună garanţie de pace 
spre sud și un ajutor însemnat în cazul în care zarzavagiii cuprinși de 
nebunie ar încerca să ne atace... 

IV. Ministrul de Externe a încheiat expunerea sa prin considerații 
asupra atitudinii ce se cuvine să păstrăm noi, şi a conchis că numai o 
atitudine de strictă neutralitate ne-ar permite să trecem fără prea multe 
pagube materiale şi morale prin vremurile de restriște pe care le-a pro- 
vocat îngrozitoarea catastrofă ce s-a abătut asupra Europei. O atitudine 
de strictă neutralitate ar da pe de altă parte o deplină satisfacție Puter- 
ilor angajate în luptă, şi de o parte şi de alta, precum și Statelor vecine 


M-am uitat la Urdăreanu, Urdăreanu s-a uitat la mine: partida era , 
câştigată. Anglofilii se supuseseră îndrumărilor Regelui. Și nici na se 

putea altfel, căci sunt amândoi ce sunt, prin voința, sau să zicem mai 
bine prin capriciul Măriei Sale... 

După ce a terminat Gafencu, Regele a luat pe rând avizul fiecăruia 
din Consilierii Regali. A fost o jale. Am putut să-mi dau seama o dată 
mai mult cât de găunoşi şi de nuli sunt aceşti oameni pe care prostia 
norocului i-a adus succesiv în fruntea Guvernelor țării, afară de Balif 
— şi de mine bineînţeles. Și Balif a fost singurul care a vorbit cum- 
secade, alături de chestiune, dar cu inimă şi simplu. Au luat cuvântul 
unul după altul, la un semn al Regelui și în ordine: Văitoianu, Vaida, 
lorga, Mironescu, dr. Angelescu, Tătărescu. Au vorbit toți fără vlagă, 
ca plictisiti, afirmând toţi că singura soluție era neutralitatea, după ce 
aprobaseră fără şovăire politica dusă de Guvern şi expusă de Gafencu. 
Au fost de altminteri toţi foarte scurţi și de o platitudine scârboasă. 
Iorga a schițat un pas de dans în direcţia Franţei, dar a revenit repede la 
realitate. A început însă prin a-și bate joc de Guvern, sub nasul Primu- 
lui și al Externului, declarând că nu cunoaște o politică a Guvernului și 
numai una a Regelui, căruia îi revine tot meritul actelor de prudenţă și 
de precauţie care s-au săvârșit. Toată cuvântarea lui, descusută, a fost 
una din cele mai proaste din câte a rostit. Părea de altminteri foarte 
obosit, buhăit și plictisit. II supără mult ochii (face o cataractă) și se 
plimbă cu două-trei perechi de ochelari. Fusesem convocați în unifor- 
mă albă, de serviciu, dar a lui nu mai era albă, de murdară și răsucită ce 
era... 

Am luat cuvântul penultimul după Tătărescu care vorbise scurt, 
prost şi cu pretenţii tehnice de neofit al diplomaţiei... Sarcina mea, care 
trebuia să fie grea, dacă temerile lui Urdăreanu s-ar fi dovedit exacte 
— a fost uşoară. Tot Consiliul se pronunţase într-adevăr pentru neu- 
tralitate declarată. „„N-aveam decât să forţez uși deschise". Am început 
prin a împărţi în două problema pe care trebuia să o rezolvăm: 
hotărârile pentru ziua de azi și cele rezervate zilei de mâine, dar pe care 
trebuia să le pregătim de pe acum. Pentru ziua de azi, stricta neutrali- 
tate afirmată — hotărâre asupra căreia am renunţat să insist deoarece 
Consiliul se pronunţase în unanimitate pentru ea. „Dar — am continuat 
— fiindcă se zice «gouverner c'est prévoir», să-mi fie îngăduit să-mi 
dau iluzia că guvernez şi eu pentru câteva clipe, și să încerc să prevăd.“ 
Și am repetat cele spuse cu două zile înainte, tot la Cotroceni, dar 
într-un cerc mai restrâns, că oricare va fi sfârşitul războiului, ne vom 
găsi fată în faţă cu brutalitatea moscovită intactă și cu beligeranţi atât 
de istoviţi încât învingătorul se va confunda cu învinsul din punctul de 
vedere al potenţialului său. „Dacă Anglia și Franţa vor ieși învingă- 
toare, vă închipuiţi dvs domnilor, că vor mai începe un al 3-lea război, 
ca să ne scape pe noi din ghearele Rusiei? Și dacă va ieşi Germania 

învingătoare credeți dvs că se va certa cu Rusia ca să ne cruțe pe noi? 
Nu se ştie ce ne poate aduce ziua de mâine. În Germania mizeria 
sporește într-una nemulțumirea — în Franţa nu uitaţi că sunt 70 de 
deputaţi comunişti. Nu e exclus, dacă acest război început fără nici o 
vlagă, pretutindeni, va dura — să vedem într-o bună zi ţările belige- 
rante bolşevizându-se și să nici nu ajungem la masa verde, după înc- 
etarea ostilităţilor”. Am subliniat rolul covârşitor pe care Rusia îl va 
juca în toate aceste ipoteze şi după dezvoltări pe care nu e util să le mai 
reproduc aci, am ajuns la concluzia: neutralitate strictă pentru azi — a- 
propiere și înțelegere cu Rusia pentru mâine. Am arătat cu acest prilej 
multumirea mea pentru demersurile întreprinse în direcţia Moscovei 
prin Turcia şi prin Germania, precum și pentru primenirea Legaţiei 
noastre din U.R.S.S. Am adăugat însă în această privinţă că tânărul 
Davidescu pe care nu-l cunosc poate să fie bun, dar că ar trebui pentru 
pornirea unei politici noi între Moscova și noi, un om reprezentativ al 
naţiei şi al gândirii noastre, un om cu mare suprafaţă și că nici unul n-ar 
fi mai indicat ca dl profesor Iorga! I-am tras-o! E cusurul meu că nici 
în momentele cele mai tragice nu mă pot abţine de la o glumă! Au râs 
toți — iar Iorga a fost atât de siderat, încât a răspuns printr-o prostie: 
„Dacă trebuie un om cu suprafață, eih, atunci nu eu, ci Giurescu, 
dl Giurescu ăla care m-a desființat!“ Și s-a pus să explice serios pentru 
ce n-ar putea merge la Moscova... 

După mine, Balif a vorbit despre armată și despre necesitatea de a 
ne înarma până în dinți, utilizând pentru aceasta răgazul pe care ni-l va 
da neutralitatea... 

Cel din urmă a luat cuvântul Călinescu, care s-a declarat în treacăt 
— dar mezzo-voce — de acord cu o declaraţie de strictă neutralitate 
(pierduse partida înainte de şedinţă) şi s-a întins aproape exclusiv 
asupra mijloacelor noastre de apărare. Și laudă-te gură... Avem o ar- 
mată bună, avem arme, echipament și muniții. Concentrările se fac nu 
numai în perfectă ordine dar şi cu un sentiment de entuziasm (!!!) 
demn de admirat. Comparând starea de azi cu ce era acum un an, pu- 
tem să fim mândri de opera săvârșită, al cărui merit revine înainte de 
toate Majestăţilor Sale (dar nu era Majestatea Sa pe Tron și acum un an?). 
Regele era jenat și sufla fum în tavan — iar Tătărescu schimba fete... 

După cuvântarea lui Călinescu, Regele n-a mai rezumat dezbaterile 
— nici nu fuseseră dezbateri — și a pus pe Urdăreanu să citească 
proiectul de comunicat. După câteva propuneri de modificări (s-a scos 
din text referirea la Convenţia de la Haga din 1907, ca inutilă) s-a 
adoptat următoarea redactare: 

„l. Majestatea Sa Regele convocând Consilieri Regali, şedinţa a 
avut loc astăzi 6 septembrie, ora 16, la Palatul Cotroceni. 

2. După expunerea preşedintelui Consiliului de Miniştri, ministrului 
Apărării Naţionale şi a ministrului Afacerilor Străine asupra politicii 
externe a Guvernului, faţă de evenimentele internaţionale în curs, Con- 
siliul în unanimitate a aprobat acţiunea diplomatică urmată şi măsurile 
militare luate pentru apărarea fruntariilor. 

3. Consiliul în unanimitate a hotărât observarea strictă a regulilor 
neutralității stabilite prin convențiile internaționale, fată de belige- 
ranții din actualul război”. 

Şedinţa s-a ridicat la ora 7 1/4. 


De la Cotroceni m-am dus la Julietta să mă fotografiez. Iar la orele 
10 1/2 am plecat la Breasta... 


8 septembrie. Breasta. Ziarele şi Radio nu ne-au adus pe ziua de 
ieri veşti militare importante, afară de ocuparea Cracoviei de către 
nemți. Armatele germane continuă înaintarea lor în Polonia, pe toate 
liniile de invazie. 

Pe frontul de vest, nimic. Pare că se pregăteşte un atac francez îm- 
potriva liniei Siegfried... Activitate aviatică nulă, de o parte și de alta... 


La Berlin s-a publicat o carte albă cu privire la negocierile care au 
precedat intrarea în război. Ar fi interesant de confruntat această carte 
albă cu cea pe care desigur o vor publica-o și englezii. Nemţii își pun în 
ordine dosarul, pentru aspra judecată la care ar putea fi supuşi. N-au 
uitat 1919... 


Polonezii dezmint luarea Cracoviei, mă întreb de ce, căci Cracovia 
a fost luată. Nemţii s-au dus chiar la mormântul lui Pilsudski, la 
Wawel, și au dat onorurile rămăşițelor celui care a încheiat cu ei un 
pact de neagresiune pe 15 ani. Ziarele din Berlin fac mare zgomot în 
jurul acestui gest simbolic menit să pună în lumină contradicţia dintre 
spiritul polonezilor de ieri şi acela al polonezilor de azi, şi să opună pe 
Pilsudski lui Beck... spre buimăcirea nefericiţilor leşi. 


9 septembrie. Înapoiat azi-dimineață la Bucureşti. Barbu Catargiu 
şi Pascal Toncescu la mine — trebuia să vină şi J. Mitilineu dar n-a 
venit — să mă pună în curent cu exoflisirea totală a grupului românesc 

din societatea petrolieră „Sospiro“ (terenurile moştenirii Cantacuzi- 
no-Nababul...). Eu sunt în Consiliu reprezentantul grupului alcătuit din 
societăţile „Astra Română” şi „Româno-Americană” şi faţă de porcăria 
pusă la cale de aceste două societăţi, mi-am dat demisia. Au făcut şi 
moştenitorii Cantacuzino toate prostiile și toate greşelile de închipuit. 


Nemţii au pătruns aseară în Varşovia... În mai puțin de opt zile au 
decapitat Polonia. Ne închipuiam cu toţii că Polonia nu va rezista ata- 
cului german, dar credeam că rezistenţa va dura cel puţin o lună-—două. 
Rapiditatea înaintării Germaniei dă de gândit şi pentru frontul de vest, 
pe care de altminteri nu se petrece încă nimic... 

După ultimele știri de la amiază, lupte strașnice sunt în curs în 
orașul Varșovia. S-au făcut baricade şi nemţii sunt siliţi să cucerească 
stradă cu stradă... 


Berliner Bârsenzeitung, organ oficios (ca mai toate ziarele germane 
de altminteri, dar în special însărcinat cu politica externă) — Berliner 
Borsenzeitung scrie: 

„Germania n-are nici un interes să se agraveze încordarea locală în 
sud-estul Europei și cu atât mai puţin să se producă acolo o explicaţie 
armată.“ 

Corespondentul lui Baseler Nachrichten după care reproduc rân- 
durile de mai sus, vede în această atitudine un semn al dezinteresării 
Germaniei faţă de chestiunile revizionismului ungar. 

În ce privește relaţiile germano-ungare, cercurile diplomatice din 
Berlin subliniază lipsa, până acum a unei declaraţii de neutralitate din 
partea Ungariei. 


Numărul deputaţilor francezi plecaţi pe front se urcă la 150. 

Guvernul Daladier va fi lărgit zilele acestea. Nu se știe dacă printr-un 
apel la personalități marcante din toate partidele sau prin introducerea 
celor mai eminenţi reprezentanţi ai tehnicii. Se pare că această din 
urmă formulă va fi adoptată. 


Anglia dezminte categoric zvonurile de încetare a ostilităților dacă 
Polonia va fi cucerită. Să ne bucurăm! Germanii răspândesc ştirea că 
vor alcătui un Guvem polonez la Varșovia și vor încheia pacea cu el. 
Faptul n-ar avea valoare decât dacă tot teritoriul polon ar fi cucerit şi 
Guvernul legitim ar dispărea. 

Legația Germaniei anunță că s-au luat măsuri pentru menținerea 
exportului în România în acelaşi volum ca şi înainte de izbucnirea 
războiului. În anumite cazuri, se va putea chiar ajunge la accelerarea 
termenelor de livrare. Industria germană de export lucrează mai de- 
parte, ca de altfel toate celelalte industrii — afirmă Legația Reichului. 

Aceasta vrea să zică, pe româneşte, că Germania va continua să ne 
livreze armamentul comandat de noi. Din prietenie — sau ca să 
plătească, în lipsă de devize, indispensabila benzină? 


Chamberlain a vorbit, ca să spună că Anglia va duce războiul până 
la victorie. Asemenea întreaga presă franceză, ca și când ar fi primit un 
cuvânt de ordine, susţine că lupta trebuie dusă până la capăt. Să fie deja 
defetiști de pus la punct, la Paris și la Londra? 


Cancicov a trecut azi pe la mine să mă pună la curent cu unele situ- 
ații de la Banca de Credit. Inventarul succesiunii lui Kaufmann e cât se 
poate de interesant. Ín tezaurul Băncii, pe peretele interior al ușii 
fiecărei case a afișat inventarul casei. Pe una din aceste uși e afișat cu 
litere groase: „Acţiunile Majestății Sale Regelui“. Puţină discreţie ar fi 
fost la locul ei. Cele 80 000 acţiuni ale Reginei Elisabeta au fost 
cumpărate cu banii băncii... Adică banca a împrumutat pe Regină cu 
18 milioane și Regina a cumpărat acţiunile Băncii... Un alt pachet de 
70 şi ceva de mii de acţiuni e pe numele Gigurtu, Garoflid și... Nolică 
Tătărescu. Cancicov crede că Garoflid e om de paie al lui cumnatu-său 
Dorel Dumitrescu. În combinaţie a trebuit să fie amestecat și Kauf- 
mann, căci mi-aduc aminte acum cu câtă insistență a cerut să fie 
numaidecât numiţi în Consiliu şi Gigurtu și Garoflid... Cât despre 
Nolică, trebuie să fie banii lui, din șperțţării. E extraordinar cum în toate 
afacerile dai de el, de când a fost frate-său prim-ministru. Fără să mai 
vorbim de Scrisul Românesc, îl găsim mare acţionar la Mica, părtaş la 
cumpărarea Adevărului, colaborator cu Tilea (alt bandit) în alcătuirea 
marii societăţi de exploatare silvică de pe Valea Motrului... Și când mă 
gândesc că acum câţiva ani n-avea ce mânca! 

O afacere urâtă lăsată de Kaufmann e afacerea Field. Field e numele 
unei făbricuţe de nimic din Timișoara, o făbricuță de tălpi de carton (!) 
şi Banca de Credit i-a acordat un credit de 15 milioane lei! Ín realitate 
banii s-au dus în buzunarul lui P. Ghiaţă și al câtorva membri din 
faimosul grup H al ultimei Camere liberale. Era la ordinea zilei Legea 
bancară și băncile ceruseră în zadar lui Mitiţă Constantinescu modifi- 
carea anumitor articole. Ce n-au putut obţine direct de la guvernatorul 


www.dacoromanica.ro 


120 CONSTAN [IN ARGETOIANU 


Băncii Naţionale, au obținut indirect pe cale de amendamente, în 
Cameră, graţie „devotamentului” lui Ghiaţă şi al prietenilor săi... Debi- 
tul lui Field a tot fost reportat din an în an, a sosit acum momentul să 
fie lichidat. Să se treacă suma în tăcere prin profit şi pierderi, sau să se 
facă scandal? Am fost de părere să se ia avizul „actionarilor“! 

Cancicov a mai descoperit o chestiune, foarte dezagreabilă pentru 
Rege. Când s-au cumpărat acţiunile fabricilor de zahăr pentru Rege, pe 
numele lui Grigore Carp, acesta a făcut prostia să dea o scrisoare 
vânzătorilor, prin care se obliga (el, Carp!!) să asigure acestora trans- 
ferul banilor în Franta! Scrisoarea a fost făcută în trei exemplare, din 
care unul este şi azi în posesia lui Max Auschnit!!! 


Rafael Halfon mi-a vorbit de Kaufmann. Nu ştiu unde e. Era în 
Elveţia, acum se spune că ar fi la Biarritz... l-au venit toate loviturile 
deodată. Demiterea lui din toate ghelirurile din ţară trebuie să-l 
păgubească cu 12-14 milioane de lei pe an. A mai venit și moartea lui 
Mannheimer, care a trebuit și ea să-l coste destul!. Dar nimic nu trebuie 
să buimăcească pe lieber Oskar ca războiul — spune Halfon — de care 
avea o frică nebună... 


Demetre Ghika (fostul nostru ministru de Externe), care a fost cu 
delegaţia parlamentarilor la Oslo şi s-a oprit la înapoiere două zile la 
Berlin povesteşte că la trecerea lui prin capitala Germaniei intenția de 
război era vădită. În cercurile de diplomaţi pe care le-a frecventat, 
convingerea intimă era că cel care a împins pe Hitler la război a fost 
Ribbentrop, care, de la reuşita de la München, a luat un ascendent com- 
plect (zic diplomaţii...) asupra Fiihrerului. Faţă de Fiihrer, Ribbentrop 
face pe misticul, și-i povesteşte că „aude voci în zorii zilei“, voci care-l 
împing pe calea pe care a apucat-o... Göring a fost tot timpul contra 
războiului și pentru cunoscutele sale păreri, i s-a defins să mai ia con- 
tact cu diplomaţii... Cred că realitatea e cu totul alta; Fiihrerul a hotărât 
tot ca de obicei după capul lui și Ribbentrop, ca să se mențină i-a ţinut 
isonul. Că Göring să fi avut curajul unor timide obiecţii — e foarte 
posibil, dar atâta tot. 


Ciudat război: avioanele engleze au făcut până acum cinci raiduri în 
stil mare asupra Germaniei, apropiindu-se până de Berlin, unde a fost 


l Halfon ştie că în toamna trecută Kaufmann a câștigat graţie lui Mannheimer un milion de 
dolari, adică circa 200 milioane lei... 

chiar dată alarma şi n-au aruncat decât manifeste, dar cu milioanele — 
manifeste tipărite pe nemţeşte prin care demonstrau sau încercau să 
demonstreze că Hitler e nenorocirea Germaniei... Nici un avion ger- 
man n-a zburat deasupra Franţei... 


În discursul pe care Franasovici — noul ministru al României la 
Paris — l-a rostit în fața Preşedintelui Lebrun, cu prilejul prezentării 
scrisorilor sale de acreditare, a călcat în străchini cu toate patru 
picioarele. Noi ne străduim aci, şi nu ştim cum să izbutim, să rămânem 
neutri şi să câştigăm împotriva Rusiei o eventuală bunăvoință a 
nemților şi domnul îi trage un discurs la Paris în care evocă toate 
amintirile ră-boiului trecut, nepieritoarea glorie a Franței, eterna 
recunoștință a României și câte şi mai câte. Numai că n-a vorbit de o 
alianţă... Natural, Lebrun a profitat de ocazie ca să insiste asupra legă- 
turilor noastre indisolubile... În momentul de față nu poate fi vorba de 
ce simțim fiecare din noi, ci de ce putem spune şi trebuie să spunem. 
Franasovici n-are nici o scuză, căci nu simte nimic. Cred că a vibrat 
într-însul numai platitudinea atavică; s-a găsit în faţa unui stăpân 
(oricât de șters ar fi fost el) și a vorbit ca o slugă... Căci nu pot crede că 
a fost la mijloc o complicitate între dânsul, Gafencu și Călinescu. Dar 
mă întreb ce va zice Regele, care a confirmat un comunicat de neutra- 
litate miercuri — și mai ales ce vor zice nemţii? 


10 septembrie. Ocuparea Varşoviei, anunţată ieri de nemți, dezmin- 
țită de polonezi, nu se confirmă încă în comunicatele de azi-dimineaţă. 
Se pare că după ce au pătruns în suburbii, nemţii au întâmpinat o rezis- 
tență disperată: polonezii au împins înainte în tranșeele și în baricadele 
de pe străzi, femei şi copii. Ca să nu apară odioși în ochii omenirii, 
nemții au lăsat mai moale atacul Varşoviei propriu-zis, lăsând Capitala 
să cadă după ce vor fi înconjurat-o. De fapt au înaintat la sud și la nord 
de Varşovia, trecând dincolo de Vistula. 


Evenimentele zilei de ieri sunt două discursuri: al lui Hitler și al lui 
Göring. Hitler a urlat şi pentru cei care se bat şi pentru cei care au 
rămas acasă. Germania invincibilă va câştiga războiul şi nu va mai 
putea fi constrânsă economiceşte ca în 1914. Nemţii vor avea ce mân- 
ca, englezii vor ajunge la cartelă, grație submarinelor germane! Pentru 
un tanc, pentru un avion distrus Germania are altul gata, iar pentru o 
mitralieră pierdută — zece! Și aşa mai departe. Interesant nu e ce a 

spus, ci tonul cu care a spus. L-am ascultat la Radio: n-am auzit nicio- 
dată o astfel de trâmbiţă și un asemenea dar de modulatie... L-a bătut 
cu mult pe Mussoljnj! 

Göring a vorbit mai liniștit; ca să nu o mai pâțească ca în 1918, 
nemtii ţin să stabilească de la început răspunderea războiului şi să-şi 
complecteze pe cât se poate dosarul cu care se vor prezenta la Confe- 
rinţa păcii... Göring a declinat pentru Germania orice răspundere de 
război (!!!). Războiul l-a declarat Anglia, Germania voia să negocieze! 
Cu Polonia nu poate fi vorba de război: „dacă arde casa vecinului și 
dacă răufăcătorii încearcă să sugrume rudele cuiva în casa cuprinsă de 
flăcări — o acţiune de salvare nu înseamnă un război”!!! Frumoasă 
formulă, cu care se poate ajunge departe! Mai interesantă a fost partea 
discursului mareșalului prin care a încercat să agaţe o eventuală acţi- 
une diplomatică, parte în special adresată Franţei şi Angliei „de la care 
nu avem nimic de cerut“ — a spus oratorul... Discursul e considerat 
atât în cercurile politice germane, cât şi în cele neutre din Berlin ca 
putând face să se nască ideea că dezvoltarea războiului dintre Germa- 
nia și Puterile occidentale ar mai putea fi evitată și acum... 

Anglia şi Franţa au dat însă răspunsul |or, prealabil, |a invitaţiile |ui 
Göring — afirmând că oricare va fi soarta Poloniei, războiul nu se va 
sfârşi decât printr-o desăvârșită înfrângere a Germaniei, chiar dacă 
|upta ar trebui să dureze ani de zile... 

Comunicatul francez anunţă că armatele Republicii au ajuns pe tot 
frontul în contact cu inamicul. Luptele se dau pe teritoriu german. 
Francezii au cucerit pădurea W arndt, care intră sub formă de peninsulă 
în teritoriul francez, în regiunea Saarului. Nemţii pretind că n-au avut 
niciodată intenția să apere acest teritoriu — iar francezii că era plin de 
lucrări militare de apărare, de mine, de adăposturi trucate, de tranșee, 
de garduri de sârmă ghimpată etc. etc. 


O escadrilă engleză trecând din eroare asupra teritoriului belgian a 
fost atacată de avioanele |ocale. Un avion englez ar fi fost doborât. 
Totuși, Anglia a făcut acuze Guvernului belgian pentru această ne 
voită călcare a neutralității... 


i 


Valahii nu vor mai putea părăsi ţara fără un certificat al Statului 
Major. Fără un asemenea certificat nu se vor mai elibera pașapoarte... 


Până acum, circa | milion şi jumătate de persoane au fost evacuate 
din Londra. Mai rămân destule... 

„Reuter“ din Londra anunţă că plonezii au hotărât „scurtarea fron- 
tului lor”. Frumoasă formulă şi aceasta, numai să nu-l scurteze prea 
mult... 

Pare că pe frontul polonez n-au fost 52 divizii germane, cum s-a 
spus la început, ci 70. Şi aproape toată aviația germană. Circumstanţe 
uşurătoare pentru polonezi şi pentru mareşalul Smigly-Ridz (al cărui 
nume înseamnă pe limba leşilor, „iepure repede™!). 


Iacovake (fostul ministru plenipotenţiar) mi-a cerut azi-dimineaţă o 
întrevedere telefonică ca să-mi facă o comunicare foarte gravă. Nu e un 
intim, așa încât cererea sa m-a impresionat și l-am poftit numaidecât. A 
venit, s-a uitat cu sfială jur-împrejur, a închis uşile cabinetului meu de 
lucru, s-a aşezat pe canapea lângă mine și mi-a încredințat secretul. 
Palpitam... Și iată confidenţa: „Am venit ieri de la Brăila și în tren am 
aflat un lucru foarte grav: printre oamenii concentrați în sudul Dobro- 
gei s-au ivit cazuri de râie... Am crezut indispensabil să-ţi spun acest 
lucru, ca să-l comunici mai departe, căci eu nu cunosc pe nimeni în 
Guvern şi n-am acces la Rege!“ 

Culmea era că nu glumea și era cât se poate de serios. I-am multu- 
mit călduros și i-am strâns mâna cu efuzie. A plecat satisfăcut... , 


Am asistat azi-dimineaţă în bisericuţa de la Băneasa la căsătoria lui 
Tanzi Balaban cu Frimu, fiul generalului, decedat. Biserica a fost 
clădită în 1761 de soţia banului Ştefan Văcărescu. Se vede că moşia era 
a ei, de zestre și de acolo vine numele de „Băneasa“... 


II Septembrie. O mare bătălie e în curs la nord de Varșovia. 
Polonezii, după câte se pare, vor să stabilească un front cam pe linia 
Narevo-Bug-Vistula. Varşovia ar rămâne în afara acestui front, în 
mâinile nemților. 


Corpul diplomatic a fost evacuat din Varşovia și trimis tocmai la 
Cârşnoviţe (aşa se pronunţă, nu ştiu cum se scrie) care se află aproape 
de granița rusească şi de frontiera românească... „Trimis“ vorba vine. 
căci d.d. diplomaţi au trebuit să se evacueze singuri, prin propriile lor 
mijloace; Guvernul nu le-a dat nici măcar benzină. Unii n-au putut 
pleca; în această situaţie sunt consilierul ambasadei noastre Dumitres- 

cu, secretarul Paul Zănescu şi ataşatul militar. Au noroc, căci nemţii nu 
mai atacă Varşovia şi după ce aceasta va cădea, d.d. diplomaţi români 
vor fi trimiși în sleeping-car la Bucureşti... 


Canada a declarat război Germaniei. Toate dominioanele se exe- 
cută, unul după altul... 


Wilhelm, Kaizerul, ar fi adresat o scrisoare lui Hitler prin care-l 
previne că merge spre un dezastru mult mai cumplit decât cel din 1914. 
Scrisoarea ar fi fost trimisă prin aghiotantul Kaizerului, baronul von 
Moeller, dar Fiihrerul ar fi refuzat să-l primească. Moeller ar fi remis 
scrisoarea la Ministerul Afacerilor Străine, d-lui von Halem... 


In America se desenează o campanie serioasă în favoarea abrogării 
legii neutralității. Se zice că Congresul va fi convocat în acest scop, 
zilele acestea... 


Pe frontul de vest francezii au înaintat în fâşia de pământ dintre lini- 
ile Maginot și Siegfried, un fel de „no man’s land“. Contraatacurile 
germane nu i-au putut clinti de pe liniile ocupate. 


Englezii continuă să arunce manifeste cu aeroplanul în Germania. 
Ceea ce dovedeşte că au și ei informaţii ca și noi, cum că în Germania 
domnește o mare nemulțumire și foarte puţin entuziasm pentru război. 


Dacă francezii au iniţiativa pe frontul de vest, pe mare se pare că o 
au nemţii. Destul de numeroase vase englezești și chiar neutre au fost 
torpilate. 


Rusia mobilizează și ea încontinuu. Patru noi contingente au fost 
chemate. Nu-mi place... 

Ştirea dată de ziare străine că Litvinov ar fi fost arestat și împușcat 
este dezmințţită oficial de agenţia sovietică TASS. 


Paul Reynaud, ministrul de Finanţe francez a vorbit ieri la Radio 
despre „frontul economic, financiar și monetar” franco-englez şi a ară- 

tat că şi mobilizarea economică şi financiară va constitui un element de 
înfrângere a atacului german. Ministrul francez a mai explicat în ce 
deplorabile condiţii economice şi financiare începe Germania războiul. 


12 septembrie. De aseară la Sinaia. O vreme ca în povești... 

leri-dimineaţă s-au întrunit la Cameră cele două comisii de legis- 
latie, a Senatului şi a Adunării Deputaţilor, pentru examinarea legii 
breslelor. Proiectul încălcând asupra atribuţiilor Consiliului Superior 
Economic, m-am dus ceva mai devreme la Cameră, să mă înţeleg cu 
Ralea (autorul (?) proiectului) căci cu Călinescu mă înţelesesem deja 
asupra modificărilor de introdus. Am telefonat după zisul Ralea — căci 
nu sosise încă la Cameră — și am aflat cu stupefacţie că nu era în 
București! Comisiile fuseseră convocate din iniţiativa Guvernului şi 
nici un ministru prezent, ca și cum ar fi fost conflict între Guvern și 
Parlament! Am telefonat lui Călinescu să-i cer lămuriri. Mi-a explicat 
că a socotit de cuviinţă să lase Comisiile libere să discute proiectul fără 
prezența ministrului. Guvernul va examina obțiecţiile făcute după 
notele stenografice luate și numai apoi va veni în Comisie să arate ce 
modificări poate primi şi pe care nu!!! Ciudată metodă! Dar în fine, s-o 
admitem. De necrezut este că nimeni nu fusese prevenit nici la Came- 
ră, nici la Senat. Dacă nu veneam eu împins de un interes special și nu 
telefonam lui Călinescu, ar fi așteptat comisiile toată dimineaţa, un 
ministru! Așa o anarhie n-am văzut până acum. Am adunat eu comisi- 
ile, pe care le-a prezidat Stoicescu, rectorul, și am explicat eu celor 
prezenţi ceea ce ar fi trebuit să vină să explice un membru al Guvernu- 
lui! Deputaţii și senatorii au rămas înmărmuriţi... 


Radian, care a fost la Oslo cu delegaţia noastră parlamentară, a 
rămas în Germania „să vadă cum se prezintă lucrurile“. A petrecut 
zilele dinainte și o săptămână din război la Berlin şi la München. Vine 
direct de la München și povestește lucruri interesante, căci a văzut 
oameni importanţi până la treapta lui Rosenberg și a lui Wohlthat și a 
căutat să se amestece în toate straturile populaţiei, făcând nu numai 
meserie de om politic dar şi de reporter gazetăresc. 

Toţi nemţii sunt uniţi și au încredere oarbă în Hitler. Desigur nici un 
entuziasm pentru război, dar toţi socotesc că războiul era necesar pen- 
tru ca fiecare german să-și poată agonisi hrana pe care englezii i-o 
refuză... Ei numesc ăctualul război „der Brot-Krieg...““, sunt hotărâți să 
lupte până la ultimul om și să-l câştige. De altminteri, nimeni nu se 
îndoiește de victorie. Siguranţa de sine și resemnarea la regimul de pri- 

vaţiuni până la izbânda finală sunt impresionante. Englezii se înşală 
dacă cred că pot despărţi poporul de Hitler și răspândesc degeaba mi- 
lioanele de manifeste pe care le aruncă din aeroplane... 

Nemţii au fost siguri că francezii nu vor intra în război. E singurul 
adversar pentru care au stimă şi de care au teamă. Și acum în urmă, 
până la plecarea lui Radian din Germania, mai credeau că francezii nu 
vor face decât un război simbolic. De aci toate amabilităţile, toate 
demonstrările de simpatie, toate avansurile de pe frontul de vest... 
Fiecare lovitură de puşcă de pe acest front e o grea deceptie în sufletul 
fiecărui german. 

Defecţiunea Italiei n-a impresionat. Se aşteptau la ea şi de altminteri 
frontul italienesc ar fi constituit o sarcină suplimentară pentru germani, 
pe câtă vreme ca neutri italienii pot aduce mari servicii Reichului şi 
armatelor sale. Totuși, sufleteşte, atitudinea Italiei a provocat mare dis- 
preţ. Radian a asistat la faimoasa ședință a Reichstagului în care s-a 
proclamat anexiunea Danzigului și în care a vorbit Hitler. Pasajul în 
care a pomenit de Duce şi de Italia a fost subliniat printr-o tăcere mor- 
mântală... 

Înțelegerea cu Rusia s-a făcut prin iniţiativa Moscovei, care trimi- 
sese de câteva luni emisari la Berlin și lucra și prin Schulemburg, 
ambasadorul german de la Moscova. Nemţii au încheiat convenţia pen- 
tru două motive: întâi ca să împiedice pe Anglia să o încheie și să-i 
încercuiască — apoi ca să-și poată procura materii prime și alimente. 
Toată lumea își dă seama în Germania că rușii n-au încheiat pactul 
decât ca să împingă pe nemți în război... Nimeni n-are încredere în 
durata acestei imorale alianţe. Radian se afla încă în Berlin când și-a 
prezentat scrisorile de acreditare noul ambasador sovietic, un jidan 
numit Schwartzev... Îl salutau naţional-socialiştii cu mâna întinsă şi 
dânsul le răspundea cu pumnul închis, ca un bun comunist — și hi- 
tleriștii schimbau feţe-feţe. 

Și abia pus în aplicare pactul începe deja să dea loc la greutăţi. Nici 
nu s-a stabilit încă calea schimburilor. Rușii pretind că mărfurile lor 
trebuiesc plătite în aur, sau în troc, şi nemţii se întreabă ce ar putea fa- 
brica şi exporta în Rusia care şi-a creat o industrie de armament și de 
maşinării de sine stătătoare... Tehnicieni? Desigur, dar cum se va 
exprima valoarea lor în monedă? 

Radian a căutat să afle dacă pactul de neagresiune conţine vreo 
clauză secretă privitoare la noi. O informaţie precisă în această materie, 
informaţie pe care Guvernul nostru n-a putut să şi-o procure pe nici o 
cale până acum, ar fi fost nepreţuită. Deși n-a putut afla nimic pozitiv, 
din conversațiile sale cu Rosenberg mai ales, ar rezulta că nimic secret 
n-a fost convenit, nici în ce ne priveşte pe noi, nici chiar în ce priveşte 

Polonia. Ruşii au fost aşa de ahtiaţi să semneze pactul, aşa de multu- 
miti când Berlinul a zis „da“, încât n-au mai îndrăznit să ceară nimic 
Germaniei. Germania „n-a plătit“ semnătura Rusiei, căci mai mult ea 
ar fi urmat să fie plătită, după cum se învârtiseră lucrurile. Germania 
n-a luat nici un angajament fată de Rusia, si-a conservat o întreagă 
libertate de actiune. 

Cum vor uza nemţii de această libertate, întrucât ne privește cel 
putin pe noi? Toţi, fără excepție, cu care Radian a venit în contact, i-au 
afirmat că Germania dorește pacea și neutralitatea în sud-estul Europei 
şi în Balcani. Germania are destul cu revendicările ei pe care vrea să 
le ducă la realizare, ca să nu-și mai ia și revendicări străine în spinare 
in schimbul unui ajutor militar foarte problematic... Din aceste motive 
Germania departe de a aţâţa Ungaria şi Bulgaria împotriva noastră, va 
face tot ce-i va sta în putinţă ca să le împiedice să se mişte. Germania 
are absolută nevoie de petrolul şi de grâul nostru; prin neutralitatea 
noastră ea le obține cu ușurință — dacă am intra și noi în război, fie cu 
Ungaria, fie cu Bulgaria, Germania s-ar vedea nevoită să ne ocupe ca 
să-și asigure importul de la noi, şi să-și sustragă astfel un însemnat 
număr de divizii de pe fronturile sale utile... 

Faţă de noi, Radian n-a găsit decât simpatie şi prietenie, mai ales 
după declaraţia noastră de neutralitate, care a încântat. Popp, directorul 
lui B.M.V., i-a confirmat că ni se trimit avioane mai departe, chiar din 
fabrica lui — şi material de război de tot felul. E drept că fără aceste 
livrări n-ar căpăta benzină şi grâu... iar uneltele de război în mâna noas- 
tră sunt cam ca briciul în mâna maimuţei... Dar să fim optimişti! Nu 
văd nici eu ce interes ar avea nemţii să excite pe unguri şi pe bulgari 
împotriva noastră. Pezevenghii aceştia nu vor mişca de altminteri decât 
dacă vor vedea Anglia şi Franţa complect învinse, şi asta e mai greu... 

Bancherii cu care a vorbit Radian la Berlin sunt încântați de 
Cecropid — şi de mine fiindcă l-am recomandat lor! În cercurile califi- 
cate se vorbește mult bine și de aviatorii noștri, cel puţin de cei care au 
fost trimiși în Germania să ia în primire materialul comandat de noi. 

Nu mai încape îndoială că Ribbentrop n-a comunicat Poloniei cele 
16 puncte citite joi seară, 31 august lui Henderson. N-a vrut nici măcar 
să dea o copie după ele ambasadorului englez, sau să le comunice cel 
puţin lui Lipski, ambasadorul polonez. Pe Lipski l-a întrebat: „Ai 
depline puteri ca să semnezi?“ La răspunsul negativ primit, a păstrat 
fițuica în buzunar. 

Se pretinde — Radian povesteşte — că planul lui Hitler fusese să 
ocupe întâi Danzigul şi teritoriile din Polonia cuprinse în cele 16 punc- 
te, să proclame plebiscitul în Coridor — și numai apoi să negocieze. S-a 
întâmplat însă că n-a mai vrut nimeni să negocieze cu el... 

Radian a încheiat spunându-mi că „a avut impresia foarte netă” că 
nemţii n-au încredere în Călinescu şi în Gafencu. Despre Rege nu spun 
decât bine... 


Se povesteşte că după semnătura pactului de neagresiune la Krem- 
lin, Stalin a scos dintr-un dulăpior o sticlă de șampanie franceză caldă, 
şi din buzunar un briceag, și a început să taie sârmele și să destupe sti- 
clele. După ce a destupat-o, s-a șters cu mâneca la nas, a umplut două 
pahare, şi a ciocnit cu Ribbentrop... Fostul specialist în materie de 
șampanie era indignat... 


Comandamentul Corpului II de Armată a emis o ordonanță prin 
care se interzicsub pedeapsă de pușcărie manifestările împotriva sau 
pentru ţările beligerante, cu nesocotirea stării noastre de neutralitate și 
a intereselor noastre politice... Un exemplar din această ordonanţă ar 
trebui trimis lui Franasovici la Paris, și ziarului oficios România pentru 
articolul său de alaltăieri, duminică, prin care ne învăţa ce trebuie să 
facem ca „să ne salvăm onoarea“. 


Defetiștii anunțau, ba că generalul Weygand e la București, ba că e 
pe liniile poloneze — trimis să organizeze un front anglo-francez în 
România!!! Toate acestea fiindcă Weygand plecase din Franţa spre 
Siria, unde sosirea sa nu fusese semnalată prin presă... Acum se știe 
unde este Weygand: e la Ankara unde defineşte convențiile militare 
franco-turce, iar de acolo se va înapoia la Beirut... 


Turcii au pus multă apă în vin. Se declară prieteni cu toată lumea. 
Sărăcăgioglu va pleca la Moscova să întoarcă vizita făcută de 
Potemkin. Facă ce vor vrea, numai faţă de bulgari să rămână de veghe 
— și asta cred că o vor face, altfel riscă să piardă Tracia și poate și 
Istanbulul. 


Pe fronturi, aceleași lucruri. Pentru polonezi, treaba merge prost — 
la vest, nimic. 


13 septembrie. Cei care au avut răbdarea să asculte în întregime la 
Radio marele discurs rostit de Göring în ziua de 9 septembrie au auzit 

fraza următoare: ... „Iugoslavia şi România rămân neutre, fiindcă sunt 
cuminţi. Dacă n-ar fi cuminti, ar face şi ele cunoştinţă cu războiul-trăz- 
net (Blitz-Krieg)...*. A doua zi, în dările de seamă ale ziarelor această 
ameninţare inutilă, această gafă prin urmare, a dispărut. Un comunicat 
parvenit azi ziarelor noastre şi transmis prin agenţia germană D.N.B. 
merge mai departe şi afirmă că acel pasaj al mareșalului „a fost rău 
înteles“, că în realitate Excelenţa Sa a spus: „Iugoslavia şi România 
rămân neutre fiindcă sunt cuminţi — şi de ce nu ar rămâne când noi nu 
ne gândim să atacăm granițele lor?” Şi totuşi a spus cum a spus, dar tot 
e bine că se căieşte şi că-şi dă seama că a spus ce nu trebuia să spună... 


În Polonia frontul urmează o linie curbă cam de-a lungul râurilor 
Marew, Bug, Vistula şi San. Cât vor putea rezista polonezii? Poate o 
zi, poate o lună... De ieri a început să plouă ceea ce îngreuiază 
manevrarea unităţilor germane motorizate, până acum favorizate 
printr-o vreme frumoasă şi uscată. Principalul efort german se face la 
nord, spre fortăreața Modlin, şi la sud spre Lemberg — Varşovia nu 
mai este atacată direct. Totuşi mai e bombardată din când în când; a 
fost ucisă şi o persoană din corpul diplomatic: d-na Schelley de la 
Ambasada engleză... 

Pe frontul de vest, nimic nou. 


Un avion francez a fost abătut pe lângă Karlsrue și doi ofițeri care 
se aflau într-însul ucişi. Nemţii i-au înmormântat cu toate onorurile 
militare şi un general german a rostit chiar un discurs pe marginea 
gropii... „La guerre en dentelles!“ 


Agenţia D.N.B. anunță că Guvernul sovietic ar dori ca Turcia să-și 
precizeze atitudinea. De fapt Turcia şi-a precizat-o: prietenească cu 
toată lumea, dar cu Franţa și cu Anglia — alianţă. 

Saracioglu va merge la Moscova „să se explice” — și să pună o 
vorbă bună și pentru noi... 


Deştepţii noștri s-au pus acum pe muncă, cu apărarea pasivă și 
înnebunesc lumea. Imită ce fac alţii. alandala, fără nici un dis- 
cernământ. Astfel vor să evacueze copiii din orașele noastre ca şi cum 
ar avea unde să-i ducă și ca și cum ar fi ăl mai mare pericol pentru ei în 
oraşele noastre cu case răzlețe printre curţi şi grădini... S-au pus să 


www.dacoromanica.ro 


130 CONS IAN LIN ARGETOIANU 


vopsească în cenușiu tramvaiele din Bucureşti, ca şi cum tramvaiele ar 
fi semnalat celor de sus poziţia oraşului!!! Plimbă pe la Sinaia cele 
10 autocamioane (singurele 10!!!) pe care le posedă Crucea Roşie — și 
aşa mai departe! Cum să nu creadă proștii că ne îndreptăm spre război, 
„din ordinul Frantei“ — căci aşa cred toţi... Politica onoarei! 


14 septembrie. Azi-noapte la ora 12 fără un sfert, clopotele de la Mă- 
năstire au început să sune şi lumina electrică s-a stins. La ora 12 şi un 
sfert, clopotele au sunat iarăşi și lumina s-a aprins din nou. Exerciţii de 
apărare pasivă... Tâmpiţii! Ce exerciţii de apărare pasivă la Sinaia? Ce 
poti face la Sinaia mai bine în caz de bombardare aeriană, mai ales noap- 
tea, decât să stai în casă şi să aștepți să treacă atacul? Idiotii, idiotii... 


Maiorul Paulian, un distins ofiter de Stat Major s-a înapoiat de la 
Varșovia și povestește lucruri de necrezut. Paulian a făcut un stagiu la 
un regiment de cavalerie în Posnan şi a fost apoi numit ajutorul 
atașatului nostru militar în Polonia. O dezorganizare generală din 
primul moment al războiului, iată nota caracteristică a celor întâmplate 
la vecinii noştri și care au dus la dezastrul de azi... De cum au izbucnit 
ostilitățile, încurcătura a fost de nedescris și spectacolul pe care-l ofe- 
rea Varşovia, o jale. Trupe dislocate abia atunci, în ultimul moment, 
spre vest, se împleticeau cu contingentele concentrate în grabă și care 
soseau din toate direcţiile și mai ales din vest... În același timp s-a 
început şi evacuarea orașului şi din toate aceste curente rezultase o 
adevărată paralizie a transporturilor. Chiar în noaptea de la 31 august la 
1 septembrie, parașutiștii germani au coborât, nestânjeniţi de nimeni și 
au tăiat comunicațiile telefonice dintre Varșovia și front... Aviația și 
apărarea antiaeriană polonă n-au existat; aeroplanele germane coborau 
până la 500 metri, masacrau coloanele în marș, netulburate. Deasupra 
Varşoviei, avioanele inamice se plimbau ca la ele acasă. Orașul n-a 
fost bombardat așa de rău cum s-a anunțat prin telegrame. Asupra cen- 
trului nici nu s-a tras. Bombardamentele au avut ca obiectiv gările şi 
instalațiile militare... 

Cu tot dezastrul ce le-a căzut pe cap, cu toată incapacitatea de 
comandament pe care au dovedit-o, polonezii au rămas aceiași înfumu- 
rați optimişti ca mai înainte și nu vor să știe de sfatul nimănui. Au 
refuzat ofiţeri francezi la comandamente — și până şi atașaţilor militari 
locali le-a fost interzisă zona operaţiunilor. Abia acum aflu că înainte 
de a fi general şi mareșal, Smigly-Rydz a fost pictor — ca Hitler! Nu e 
rău ca o nație să fie fudulă, dar polonezii exagerează... 

Pe fronturi nu s-au produs ieri schimbări importante. În Polonia 
ploile continuă. In Saar, trupele franceze îşi întăresc poziţiile. 

Corespondentul Agenţiei Stefani din Berlin transmite: 

„Șeful Biroului presei german a declarat ziariştilor străini că de 
acum înainte campania germană în Polonia se apropie repede de un 
sfârşit victorios. Totuşi — a adăugat el — nici chiar astăzi Fiihrerul 
n-ar refuza să ia în consideraţie eventuale propuneri din partea Guver- 
nului polon”. 

La această invitaţie la negocieri, ministrul englez al Informaţiilor 
răspunde că Anglia și Franţa nu vor discuta pacea cu actualul Guvern 
german... 


Importante dezbateri în Parlamentul englez. D.d. Chamberlain și 
Halifax au făcut importante expuneri la Camera Comunelor şi la Ca- 
mera Lorzilor. Nimic nou. Aceeaşi hotărâre în acţiune, aceeaşi încre- 
dere în Franţa şi în viitor, aceeași mărturisire de solidaritate între do- 
minioane şi metropolă. Anglia nu va dezarma până ce nu va înlătura 
regimul naţional-socialist din Germania, regim cu care o convieţuire 
pașnică nu este posibilă în Europa... 


Guvernul de război francez s-a constituit. Daladier, pe lângă 
Preşedinţie şi Război, a luat şi Afacerile Străine luxând pe Bonnet la 
Justiţie... S-au creat 2 ministere noi, al Blocus-ului şi al Armamentului 
şi au mai intrat câţiva radicali în Guvern, printre care Yvon Delbos la 
Educaţia Naţională, în locul lui Jean Zay plecat pe front ca să 
ispășească probabil insultele aduse odinioară drapelului francez... În 
afară de Zay au mai părăsit Ministerul Marchandeau, Chappedelaine şi 
Patenotre. Toţi ceilalți miniştri au rămas la posturile lor. Couloudre, 
fostul ambasador la Berlin, este numit director de Cabinet la pre- 
şedinţia Consiliului, pentru partea diplomatică. 


Regina Angliei a lansat o nouă modă: sacoşa cu masca contra 
gazelor. Cucoanele, chiar și bărbaţii, se plimbă acum la Londra cu 
masca atârnată de brat... 


Coti Zănescu, eroul de la Madrid a fost numit ministru la Cairo: 
Ghiţă Cruţescu ministru la Haga. Pella la Comisia Dunării... 

15 septembrie. În Polonia nemtii înintează mereu; la sud, au ajuns 
aproape de Lwow (Lemberg); Varşovia e înconjurată dar tot mai 
rezistă — Odinia s-a predat. Forțele germane ocupă jumătate din terito- 
riul Poloniei... 

Al 2-lea val de submarine germane a pornit în Atlantic. Primul a 
luat largul între 28 şi 31 august. 

La Berlin se continuă cu publicarea „dovezilor“ (?) ca să se demon- 
streze că submarinele germane nu sunt culpabile de scufundarea 
transatlanticului „Athenia“, a cărui torpilare e pusă în seama amira- 
lităţii britanice... Activitatea submarinelor germane a început să pro- 
ducă o serioasă enervare în Statele Unite... Toată presa americană e 
pentru modificarea imediată a legii neutralității. 


Se povestesc de tot felul despre transatlanticul german „Bremen“ 
care a dispărut. Se spusese chiar în ziua declarării războiului că fusese 
capturat de englezi. Nu era adevărat. Plecat din New York, nu s-a mai 
ştiut nimic despre el. Unii pretind că s-a refugiat într-un port mexican, 
alții că și-a schimbat naționalitatea și numele în larg, și că sub steag 
italian caută să se strecoare în Mediterana. Englezii caută pretutindeni 
acest nou vas-fantomă, hotărâți să-l captureze sub orice steag şi nume 
ar pluti... 


Pe frontul de vest nimic nou, azi ca şi ieri. Mici bombardamente cu 
tunuri mari; mişcări, pregătiri de mişcări — şi expectativă... 


Unele ziare au anunţat că un pact de neagresiune era gata să fie sem- 
nat între Turcia şi Germania. De la Ankara se dezminte oficial știrea. 


În Polonia s-a creat un Minister al Coordonării, în vederea războiu- 
lui — la spartul târgului... 


Caracteristica noului Minister Daladier este împreunarea minis- 
terelor de Război şi de Externe în aceeaşi mână. „O dovadă — spun 
englezii — că politica externă a Franței se va suprapune necesităţilor 
de război, cât vor dura ostilitățile“. Socialiştii n-au intrat în noul 
Guvern, dar au asigurat pe Daladier de tot concursul lor, necondiţionat. 
De altminteri toate partidele susțin Guvernul; în Franța nu mai există 
opoziţie — pentru moment. 

Englezii par încântați de efectele manifestelor pe care le aruncă din 
aeroplane în Germania, fiindcă autorităţile Reichului urmăresc cu cea 
mai mare severitate pe cei care ridică şi citesc aceste manifeste... În 
realitate, din informaţii sigure, şi în Germania s-a făcut de la sine „uni- 
unea sacră” pentru apărarea patriei. Şi cei care detestau regimul, și erau 
mulți, nu vor să mai cunoască astăzi decât o singură lozincă: 
„câştigarea războiului”. Englezii se inşală dacă cred că vor izbuti să 
creeze un antagonism între popor şi Hitler, cum s-au înşelat în 1914 
când au încercat să creeze un asemenea antagonism între opinia pu- 
blică şi Kaiser. 


Au început să năvălească refugiații polonezi în Bucovina — mai 
ales ovreii care fug de frica lui Hitler. S-au luat măsuri pentru împiedi- 
carea acestei noi invazii semite. Din nefericire s-au trimis la faţa locu- 
lui ca să îndrumeze măsurile cei doi frati Marinescu, Gavrilă şi doc- 
torul de la Ministerul Sănătăţii... Doi şperțari... 


Ambasada polonă dezminte ştirea că dl Kwiatkowski, vicepreşedin- 
tele Consiliului de Miniștri polonez s-ar fi refugiat la Cernăuţi. Nici un 
membru al Guvernului n-ar fi părăsit teritoriul polonez. 


S-a încheiat la Budapesta o convenţie nouă pentru reglarea traficu- 
lui de mărfuri şi lichidarea plăţilor între Ungaria şi România. Noua 
convenţie e valabilă până la 31 iulie 1940. Tot e ceva, că ne-am înțeles 
şi pe latura economică a raporturilor noastre... 


Ducele de Windsor, înapoiat pentru prima dată în Anglia, de la ab- 
dicarea sa a făcut o lungă vizită Regelui George şi apoi la Scotland 
Yard (prefectura Poliţiei). Simbolic... 


Primul trimis al noului Stat slovac, dl Ivan Mileoz şi-a prezentat ieri 
scrisorile sale de acreditare Majestății Sale Regelui. Au în fine şi veri- 
tabilii drotoşi un reprezentant autentic printre noi. 


Mai multe avioane germane au fost aduse pe calea aerului în Româ- 
nia, de către piloţii noştri. Unul din aceste avioane de vânătoare, un 

Meinkel, a capotat lângă München, şi pilotul, ioc. Tomulescu (din 
Gorj) a fost ucis pe loc. Aparatul pierdut, bineînţeles. Aviatorul To- 
mulescu a fost înmormântat cu mare alai, în prezența ministrului Aeru- 
lui, la Târgu-Jiu. Vina aparatului sau a pilotului? Mi-e frică că a pilotu- 
lui şi mă întreb la ce ne vor sluji toate aparatele pe care le cumpărăm 
dacă n-avem piloți? 


Noul Dalai Lama — în vârstă de 5 ani — a fost întronat în templul 
de la Lhassa și recunoscut de toţi credincioşii bisericii tibetane. 


A murit Marie Olteanu, născută Thegarten;, soţia generalului Mar- 
cel Olteanu cu care am copilărit la Breasta. Viaţa ne cam despărţise, pe 
Marcel Olteanu şi pe mine, dar amintirile din copilărie nu se uită... 
Defuncta a fost o femeie zdravănă, nu foarte simpatică, dar a fost o 
bună și devotată tovarășă a soţului ei. Să o ierte Dumnezeu... 


Guvernul nostru este foarte optimist în ce priveşte victoria finală a 
anglo-francezilor. Optimisul e întemeiat pe următoarele consideraţii: 
pentru fiecare combatant, după calculele specialiștilor, trebuiesc 14 oa- 
meni la spate în serviciul războiului şi alți 14 în serviciul vieții civile, 
ca să meargă toate; în asemenea condiţii Germania n-ar putea mobiliza 
pe front mai mult de 3-4 milioane de oameni pe când Anglia şi Franţa, 
care au parale și pot cumpăra tot din ţările neutre și din colonii, pot 
reduce enorm numărul celor întrebuințaţi la partea sedentară şi mobi- 
liza de două ori atât pe front. Se zice că deja acum, Franţa a mobilizat 
6 milioane de oameni. Apoi Germania nedispunând de devize nu ar 
putea plăti alimentele și materiile prime în ţările neutre decât cu fabri- 
cate, ceea ce ar necesita un personal industrial și mai mare. Din spusul 
experţilor ar mai rezulta că Rusia nu e deloc organizată pentru pro- 
ducţie şi export, şi că o organizare a ei ar cere cel puţin 2 ani, dacă ar 
mai fi germani exportabili, căci cu ruşii nici în 20 de ani nu s-ar organi- 
za nimic. Mai sunt anumite materii prime ca arama, aluminiul (bauxi- 
ta), manganezul etc. care lipsesc în Rusia. Germania ar urma să fie 
istovită şi constrânsă la pace după placul adversarilor săi, în 3-4 ani... 

De văzut... 


Fost Ralea la mine. Ne-am înţeles asupra modificării art. 48 și 92 
din legea breslelor pentru ca drepturile și prerogativele Consiliului Su- 


l Tatăl Thegarten, se zice că ar fi fost fiul natural al lui George Ştirbei, fiul mai mare al lui 
Vodă Barbu. 

perior Economic să nu fie jignite. Ralea crede că promulgarea legii se 
va amâna, vremurile nefiind prielnice pentru organizarea şi întărirea 
breslelor, în care domină încă multe elemente subversive. 


16 septembrie. Pe fronturi situația neschimbată. La vest, nimic im- 
portant. În Polonia, germanii continuă să înainteze, dar mai puţin ful- 
gerător ca la început. Varşovia rezistă încă. Lembergul n-a fost încă 
luat... 


În schimb, necunoscuta rusească începe să se lămurească şi să se 
contureze. La Berlin, și în celelalte capitale, a făcut o adâncă impresie 
un articol din Pravda prin care se arată „un interes special” pentru 
ucrainenii şi rușii albi din Polonia (o masă compactă de vreo 5 mili- 
oane la granița Poloniei cu Rusia...). Pravda după ce afirmă că polo- 
nezii s-au purtat foarte prost cu aceste elemente minoritare, declară că 
Sovietele au datoria să se îngrijească de aproape de viitorul lor... Iată 
dar problema îmbucătăţirii Poloniei pusă. Să nu uităm că avem și noi 
ruteni în Bucovina şi în nordul Basarabiei... 


Pe de altă parte se spune că un pact de neagresiune între Rusia și 
Japonia ar fi gata de semnat. Japonia ar fi dispusă să se înțeleagă cu 
Sovietele asupra graniței Mongoliei... Deocamdată s-a numit un am- 
basador sovietic la Tokio, în postul de multă vreme vacant. 


Ziarele de azi-dimineaţă publică două comunicate importante: 

Unul prin care se aduce la cunoştinţă publică că s-a hotărât respectarea 
strictă a regulilor neutralității față de refugiații din Polonia. Comuni- 
catul precizează că se va acorda copiilor și răniților azilul impus de sen- 
timentele de unanimitate, că orice trupe sau formaţiuni militare ar trece 
frontiera vor fi dezarmate, că persoanele ce au ocupat situaţii politice 
vor fi îndatorate să domicilieze în localităţi anume indicate şi să se abţină 
de la orice activitate de ordin public — și că intrarea în ţară a particulari- 
lor îndeosebi a celor din regiunile galiţiene (ovreii) este riguros interzisă. 

Al doilea comunicat e privitor la concentrări şi rechiziţii. Statul Ma- 
jor a fost însărcinat cu controlul riguros al operațiunilor desăvârşite și 
cu sancţionarea celor care s-au abătut de la lege. S-au luat în acelaşi 
timp măsurile necesare pentru nestânjenirea muncilor agricole... 

Bine, dar la granița Bucovinei domneşte Gavrilă Marinescu — şi cu 
controlul abuzurilor săvârşite cu rechiziţiile este însărcinat tocmai Sta- 
tul Major care este vinovat de toate abuzurile ce s-au făcut... 

În fine, un decret-lege e pe punctul de a fi promulgat pentru reglarea 
raporturilor dintre agricultură şi mobilizare. Proiectul ne-a venit ieri-sea- 
ră la Consiliul Superior Economic, pentru aviz. Vom da avizul chiar azi. 


În Germania s-a decretat o amnistie pentru diferite delicte politice şi 
sociale... Pentru a se da drumul comuniştilor deţinuţi în lagărele de 
concentrare şi prin puşcării. Thälmann, şeful Partidului Comunist, 
închis de la venirea lui Hitler la putere, a fost pus în libertate... Partea 
amară a pactului de neagresiune cu Sovietele... 


Anglia a declarat solemn că va respecta neutralitatea Belgiei. Ca 
răspuns la zvonurile răspândite de presa germană că anglo-francezii 
vor ataca Reichul prin Belgia. 


Englezii afirmă că vor paraliza în curând acțiunea submarinelor 
germane. Să o sperăm cu toții, căci e o adevărată porcărie. 


Întrebat până la ce distanță se întind apele teritoriale americane, 
Roosevelt a răspuns că până la distanţa de coastă pe care o cer interese- 
le Statelor Unite. Poate să meargă departe... 


Populaţia Romei a ajuns la 1 318 000 locuitori. Un milion prea 
mult, pentru estetica orașului... 


Fugarii polonezi încep să sosească în număr mare, până şi în Bucu- 
rești. Ieri au sosit vreo 40 de automobile. Mai toți vor să treacă mai de- 
parțe spre Italia şi Franţa, dar așa de puţin au prevăzut ce li se întâmplă 
încât mai toți sunt lipsiţi de devize: n-au decât zloți. Un conte Potocki, 
multimilionarul proprietar al minelor de cărbuni de la Kattowiz, a sosit 
într-un splendid Rolls-Royce dar numai cu câteva mii de zloți. Ausch- 
nit (Max) galant ca întotdeauna l-a creditat cu o sumă importantă la 
Paris. Prințul Sapieha, un conte Larische care ţine o poloneză, prima 
soție a lui Beck cu fetița lor sunt la Athénée Palace şi nu ştiu cum să 
pornească mai departe. Contesa Szembeck, sora lui Schrinsky şi soția 
fostului ministru la Bucureşti şi actualului subsecretar de Stat la 
Externe, e găzduită la Floreşti la Alice Sturdza, şi plânge toată ziua. 

Săptămâna asta au trecut sub escortă 13 vagoane încărcate cu aurul 
Băncii Naţionale polone, de la Orăşeni la Constanţa, prin Bucureşti. La 
Constanţa, aurul polonez a fost încărcat pe un vas de război englez, 
venit într-adins. Trecerea prin România s-a săvârşit în mare secret. 
Dacă ar afla nemtii... E drept că am dat drumul şi la mai multe vagoane 
cu muniții germane destinate Bulgariei. Probabil că nemţii plătesc în 
muniții şi armament aprovizionările pe care le fac la vecinii noştri, cum 
plătesc de altminteri şi la noi. 


Radian pretinde a şti de la un general cu care e foarte prieten, că 
Franţa a sistat trimiterea armamentului comandat de noi şi plătit — 
fiindcă are nevoie de el pentru armata franceză. Călinescu neagă și 
pretinde că, chiar azi porneşte un vapor încărcat, de la Marsilia. 


17 septembrie. leri-dimineaţă a venit Călinescu la mine cu două 
legi, ca să-mi ceară şi părerea mea și să mă roage să convoc la ora 
12 Consiliul Economic şi să-i cer și avizul său, până seara. Printr-una 
din legi se schimbă regimul devizelor, prin cea de-a doua se stabilesc 
sancţiuni drastice împotriva speculatorilor și a acaparatorilor și se sta- 
bilesc preţuri maximale... 

Prin legea devizelor se hotărăşte libertatea absolută de tranzacţie 
pentru 70% din devizele rezultate din export — 30% urmând a fi 
remise Băncii Naţionale pe cursurile oficiale, plus prima. Singura 
restricție la libertatea tranzactiilor constă într-un termen de 15 zile! 
acordat detentorilor de devize pentru vânzarea acestora. Cine n-a vân- 
dut devizele dobândite, sau nu le-a întrebuințat în plăţi, până în 15 zile 
de la dobândirea lor, trebuie să le consemneze Băncii Naţionale pe 
cursul legal. Banca Naţională nu va mai îngriji decât devizele necesare 
plăţilor Statului — toate plăţile particularilor în străinătate urmând a se 
face prin devize cumpărate pe piaţă din cota de 70%. Totuşi aceste 
plăţi nu se vor putea face decât pentru importurile autorizate prin ofi- 
ciul special al Ministerului Economiei Naţionale. Oficiul va acorda 
autorizări de import în proporţiile următoare: 45% pentru armament şi 
materii prime, 35% pentru necesităţile industriale şi economice, 20% 
pentru importurile de lux, necesităţile personale, datoriile trecute. Con- 
venţiile de plăţi actualmente în vigoare şi de clearing vor fi succesiv 
denunţate... 

Legea contra speculei caută să împiedice acapararea și sporirea 
consecventă a preţurilor. Amenzi mari, puşcărie și tot dichisul. 


! Care poate fi modificat ulterior prin jumal al Consiiiului de Miniștri. 

Consiliul Superior Economic a aprobat cu satisfacție prima lege, ea 
încadrându-se în îndrumările sale care tind spre o libertate totală a 
negocierii devizelor. In avizul său, Consiliul a fost însă de părere că 
termenul de 15 zile e prea scurt; dacă cursul devizelor ar scădea prea 
brusc, această scădere s-ar face în dauna producătorilor români, şi mai 
ales a agricultorilor. Consiliul a sfătuit Guvernul să fie foarte atent 
asupra fluctuaţiei cursurilor. 

Pentru legea contra speculei, deşi Consiliul este principial contra 
stabilirii tarifelor maximale, a aprobat totuşi proiectul în mod 
excepţional, pentru vremurile excepționale prin care trecem şi în care 
specula şi acapararea au luat un mare avânt. 

Am propus să se păşească către libertatea treptată a comerțului 
devizelor încă din 1934. În congresul „Uniunii Agrare" din 1935, 
această propunere a fost concretizată într-un punct al programului nos- 
tru... Au trebuit 5 ani pentru ca cererea mea să fie primită și pusă în 
practică! Cam după 5 ani sunt adoptate şi puse în aplicare de alţii, mai 
toate ideile mele! Sunt încă un om cu noroc, căci alții nu-şi văd nicio- 
dată ideile realizate! Dar fără noroc este ţara, care pierde miliarde de 
ani de zile, din cauza încăpăţânării câtorva imbecili! 

Călinescu mi-a povestit toate greutăţile pe care le-a întâmpinat din 
partea lui Mitiţă Constantinescu, care nu voia deloc să accepte princi- 
piul libertăţii de negociere a devizelor. Cred şi eu că nu voia să-l 
accepte — mai întâi fiindcă nu pricepe nimic în problema devizelor, 
apoi fiindcă nu voia să lase din mână dictatura economică a țării. De 
acum înainte Banca Naţională va fi redusă la rolul de simplu organ 
plătitor al Statului, pentru nevoile lui, cum e și firesc — iar întreaga 
economie generală a ţării va fi îndrumată de Ministerul Economiei 
Naţionale, cum este iar firesc. Lupta a fost teribilă, întâi între Bujoiu și 
Mitiţă, cu apel la Rege (memoriile fiecăruia). Călinescu a luat în cele 
din urmă poziţie împotriva lui Mitiţă şi chestiunea adusă în fața 
Regelui s-a rezolvat în dezbateri de o violenţă neobișnuită. Regele s-a 
pronunţat pentru libertate, Mitiţă a capitulat, dar n-a tras consecințele 
capitulării sale, cum spera Călinescu... 

Ce e mai nostim, e că toţi cei care m-au înjurat ani de zile pentru 
ideile mele subversive, pretind acum că ei sunt autorii proiectului... Ce 
caraghioși! 


Rușii au semnat cu Japonia... Fiecare armată rămâne pe poziţiile 
ocupate actualmente şi de aci înainte... pace! Încheierea acestui pact 
mă umple de groază. Vădit, rușii au abandonat — momentan — parti- 
da în Extremul Orient şi au încheiat pace cu japonezii ca să-şi câştige 

întreaga libertate de acţiune în Occident, adică pe graniţa Poloniei şi a 
noastră... Articolul din Pravda poate pune pe calea intentiilor mosco- 
vite şi pe cei cărora pactul de neagresiune germano-rus nu le deschise- 
se ochiii... Mă cutremur când mă gândesc la ce ne aşteaptă. Polonia, 
frontul de vest, războiul cu Franța şi Anglia, Italia — toate fleacuri pe 
lângă ameninţarea rusească. 


O mică consolare mi-a dat-o Madgearu. L-a prins războiul în Sue- 
dia şi s-a înapoiat în ţară prin Rusia. A fost speriat de dezorganizarea şi 
de sărăcia pe care le-a văzut de la Leningrad prin Moscova şi până la 
granița noastră. Pe străzi numai oameni în zdrente, famelici şi dispe- 
rați. Hotelurile, birturile, chiar la Moscova, murdare și fără aprovizio- 
nare. Zahărul — cu toate kolhozurile şi sovhozurile — lipseşte cu 
totul, până și ceaiul se servește fără zahăr. Trenurile merg ca vai de 
lume. Pe linia principală Leningrad-Moscova, întârzieri de ceasuri şi 
un material rulant deplorabil. Întreaga ţară pare lovită de paralizie. În 
concluzie, Madgearu spunea: „În halul în care e, Rusia este absolut 
incapabilă de o acţiune ofensivă...“ Şi trebuie notat că Madgearu, om 
de stânga, nu e printre vrăjmașii ireductibili ai regimului sovietic... Dă, 
Doamne, să fie cum spune el! 


Despre Goebbels, care până acum câtva timp a vorbit atât, nu se 
mai vorbește nimic. A tăcut şi el. N-a fost trecut de Hitler în numărul 
moștenitorilor săi direcţi... Goebbels, lucru evident, pare a fi dizgraţiat. 
Motivele precise (sunt multe) nu se cunosc încă. E cert că avea foarte 
mulţi inamici în partid, până în anturajul imediat al lui Hitler. Göring, 
Hess nu-l pot suferi... A fost chiar acuzat de înrudire cu sânge ovreiesc 
şi asupra lui circulă de mult următorul distih: 

„Mein liebert Gott, mach mich blind 

Dass ich Goebbels arisch find! 

Incă o glorie năruită! Așa trec toate! 


Nemţii au trimis un ultimatum autorităților din Varşovia: dacă în 
12 ore nu se predau, alte 12 ore vor fi acordate populaţiei civile ca 
să părăsească orașul (indicându-se și direcţiile în care să se îndrepte) 
— apoi atac fără cruţare... 


Legea pentru schimbarea regimului devizelor şi legea contra specu- 
lei au fost promulgate şi publicate in extenso în Ziarele de azi-dimineaţă. 

Pactul ruso-japonez a produs vie impresie în Statele Unite care văd 
în împăcarea dintre ruşi şi japonezi un pericol mai mult pentru intere- 
sele americane în China şi pentru Filipine. Noua situaţie din Extremul 
Orient va influenţa foarte mult asupra opiniei publice americane şi va 
determina probabil modificarea legii neutralității, în jurul căreia s-a 
dus în ultima vreme o luptă pe atât de aprigă pe cât de stupidă. Şi aces- 
ta e momentul pe care Lindbergh, înnebunit de succesele sale aviatice 
şi părintești, l-a ales ca să devină om de Stat şi să înceapă o campanie 
antirevizionistă în ce priveşte neutralitatea strictă impusă de legea în 
vigoare... 


18 septembrie. Din prima zi a ostilităților n-am fost urmărit decât 
de un singur gând: Rusia. Nu mi-a fost şi nu-mi e frică pentru noi, nici 
de Germania, nici de Anglia, nici de Franţa, nici de Italia, nici de 
Ungaria, nici de Bulgaria — nici de bombe, nici de gaze. Singura mea 
groază a fost şi este Rusia. Am spus-o cui a vrut să mă audă, am spus-o 
în Consiliul de Coroană. Mărturisesc însă că frica mea nu era pentru 
ziua de azi, ci pentru ziua de mâine, când Rusia cu puterile ei intacte va 
sta în fața unei Europe istovite de război şi măcinată de ură... M-am 
înșelat în privinţa momentului: trăsnetul a căzut, Rusia a intrat în acti- 
une — suntem în voia Domnului... 

Cu toate afirmaţiile profeților că Sovietele nu se pot mişca — tru- 
pele ruseşti au intrat în Polonia. Neaşteptatul eveniment ne-a fost 
comunicat ieri după-amiază prin Radiodifuziune. 

Guvernul de la Moscova face cunoscut lumii, că fată de carenta 
Guvernului polonez care de fapt nu mai există, se vede nevoit a ocupa 
partea orientală pentru apărarea Rusiei Albe. Contra cui? Contra 
năvălirii germanilor??? Cu toată această acțiune, Rusia declară că-și 
păstrează neutralitatea (nu declară război Poloniei!!), şi în special a 
avut grijă să informeze pe reprezentantul nostru la Moscova că va păs- 
tra față de România o strictă neutralitate, ca şi faţă de celelalte State 
neutre de la graniţa ei (Statele baltice)... Dar dacă a intrat în Polonia ca 
neutră, de ce n-ar intra „cu strictă neutralitate“ şi în Basarabia?... 

Sunt ca tâmpit... Orice raționament, orice prevederi nu mai fac cinci 
parale. Cum o vrea Dumnezeu! 


Ora 11 1/2. Ziarele sosite din Bucureşti nu ne aduc mult mai mult 
decât aflasem deja ieri prin Radio. Câteva precizări: trupele ruseşti au 
trecut granița polonă ieri-dimineaţă la ora 6 rusească ( ora 4 la noi); 
motivarea intrării nu e apărarea Rusiei Albe, ci a minorităților de ruşi 

albi şi de ucraineni din Polonia — în nota adresată ambasadorului 

polon de la Moscova se apăsa asupra neviubilității Statului polon (ceea 

ce înseamnă mult pentru viitor) şi se insistă în mod ipocrit asupra 

intenţiilor pacifice ale Sov ietelor hotărâte să aducă /inişre încercatului 

popor polonez „părăsit în voia soartei de nenorocosul său Guvern“... 
lată textul notei înmânate lui Dianu, la Moscova: 

„Domnule Ministru, 

Transmiţându-vă nota aci alăturată a Guvernului U.R.S.S. din 17 sep- 
tembrie anul curent adresată pe numele ambasadorului Poloniei la 
Moscova! am onoare a vă declara, în urma ordinului Guvernului, că 
Uniunea Republicilor Socialiste Sovietice va duce o politică de neu- 
tralitate în relațiile dintre U. R.S.S. şi România. 

Primiti Domnule Ministru etc. etc. 

Comisarul Poporului pentru 

Afacerile Străine al U.R.S.S. 

(ss) Molotov 

17 septembrie 1939“ 

Cam sec! 

Nici o vorbă de prietenie, nici o „declaraţie de strictă neutralitate” 
— numai o politică de neutralitate... In ce limite și până când, nu se 
spune nimic... 

O scrisoare identică a fost trimisă reprezentanţilor diplomatici din 
Moscova ai următoarelor tări: Germania, Italia, Anglia, Franţa, Iran, 
China, Japonia, Afganistan, Statele Unite, Turcia, Irlanda, Bulgaria, 
Grecia, Letonia, Danemarca, Estonia. 

Nu figurează Lituania, care de altminteri e agitată și cere şi ea o 
bucată din pradă: Wilna. Nici Finlanda... 

Ziarele nu ne aduc încă reacţia Londrei, Parisului, Romei...Vor 
declara englezii și francezii război Rusiei? Dar noi? Evenimentele sunt 
mai puternice ca tratatele — nu mai avem în ajutorul cui să mergem, 
afară numai dacă n-am voi să ne sinucidem... 

La Berlin impresie adâncă... Opinia publică încă nedumerită. 
Intrarea ruşilor în Polonia se consideră însă ca preludiul unui al 4-lea şi 
definitiv „partagiu' al acestei țări, pe care un Guvern nesocotit a osân- 
dit-o la pieire... 


Varşovia, care sâmbătă seara refuzase să se predea şi să primească 
un parlamentar german — a cerut ieri (după intrarea rusilor) să trimită 
un parlamentar polon la cartierul german... Germanii au consimţit. E 


1 Notă adresata ambasadorului Grozybow ski prin cure i se notifica intrarea trupelor ruse în 
Polonia şi ieşirea din vigoare a tratatelor ruso-poloneze. 


www.dacoromanica.ro 


142 CONSTANTIN ARGF TOIANU 


probabil că în clipa în care scriu aceste rânduri, Varşovia să se fi şi pre- 
dat... 

Asupra teritoriului pe care intenţionează ruşii să-l ocupe, nu se ştie 
nimic. 


A căzut în mâinile germanilor şi citadela de la Brest Litowsk... 
Lucrurile merg iute... 


S-a promulgat azi-dimineaţă şi a treia lege, privitoare la mobilizarea 
agricolă. E bună și ţine seamă și de nevoile marii agriculturi... 


Nici ziarele de azi-dimineaţă nu aduc nimic nou de pe frontul de vest. 
Doar această perlă: 
„Anglia studiază situaţia din Polonia...“ 


Ora 3 după-amiază. Prin Radio, comunicatul Consiliului de Miniş- 
tri, prin care se aduce la cunoștința publică „că dată fiind noua situaţie 
creată prin evenimentele petrecute în 17 septembrie în Polonia și faptul 
că şeful Statului polon și miniştrii săi au cerut ospitalitate pe te-ritoriul 
românesc, România a hotărât să rămână mai departe în stare de neu- 
tralitate“. Nu era altceva de făcut — dar ce trist e că am ajuns aci... 

Comunicatul confirmă astfel știrea dată de posturile străine că 
Guvernul polon s-a refugiat în Bucovina, la Vâjniţa... 

Alte ştiri, tot prin Radio: 

Rușii au ocupat Tarnopol și Kolomea. 

La Varşovia s-au potolit toate — prin urmare orașul a capitulat. 

Pe când se anunţă că la Londra „se studiază situaţia din Polonia“, de 
la Paris se vestește că nimic nou nu s-a petrecut pe frontul de vest: 
„noapte liniştită!“ 

De la Berlin se comunică că Reichstagul va fi convocat şi că după 
sfârşitul campaniei din Polonia s-ar propune anglo-francezilor... pace. 

Agenţia Reuter ar fi aflat din Moscova hotărârile Germaniei și 
Rusiei cu privire la Polonia: Coridorul, Danzigul și Silezia (probabil şi 
Posnania) Germaniei — iar Ucraina polonă, rușilor... 


Toate trenurile accelerate spre Bucovina au fost oprite. Probabil că 
se transportă trupe din greu pentru stăvilirea puhoiului de fugari din 
Polonia şi pentru apărarea (!!) graniţei Basarabiei împotriva ruşilor... 

Seeper nu mai vine. Din cauza evenimentelor, sir Reginald Hoare a 
rămas în fruntea Legaţiei britanice în Bucureşti. 


20 septembrie. Înapoiat ieri-seară de la Sinaia la Bucureşti, cu auto- 
mobilul. De la Ploieşti la Bucureşti am întrecut o sumă de automobile 
poloneze, noroite, supraincărcate cu oameni şi calabalâc, o jale... La 
aeroport o lume nebună venită să vadă aeroplanele poloneze aterizate 
Sunt peste o sută. Din câte mi se spune, nici unul nu poartă semne de 
luptă... Sunt nou-nouţe şi aviatorii au sosit cu valizele bine garnisite. 
Impresia generală e că nu sunt avioane „scăpate” din infernul focului, 
ci avioane figite, care au părăsit Polonia fiindcă d.d. aviatori au prefe- 
rat să se pună la adăpost. 

Am aflat aci la București că spectacolul din nordul Bucovinei şi de 
la Cernăuţi e de nedescris; zeci de mii de fugari, ofițeri, civili, femei şi 
copii caută adăposturi şi o pâine. Au trecut peste 6 000-7 000 de auto- 
mobile. Printre fugari, nici unul nu posedă altă monedă decât zloți şi 
ovreii îi schimbă pe nimic: se vinde zlotul cu 5 și chiar cu 2 lei... leri 
Banca Naţională a dat ordin sucursalelor sale să schimbe zloţii cu 
20 de lei unul, dar numai o sumă de 300 zloți de fiecare refugiat. Sunt 
unii care n-au nici zloți, s-au vândut automobile mari și bune, cu 50, 20 
şi chiar 10 mii de lei... Autorităţile noastre sunt pe brânci și împrăştie 
pe refugiaţi prin toate oraşele şi târgurile din Bucovina și din nordul 
Moldovei, până la Piatra Neamţ. 

Preşedintele Moscicki şi întreg Guvernul polonez, cu faimosul Beck 
în frunte, şi cu căţel şi cu purcel, au trecut granița noastră duminică. Mos- 
cicki a fost „găzduit“ la Bicaz, iar Guvernul său, întreg, la Băile Slănic... 

Ce e de necrezut, e că odată cu Guvernul s-a refugiat la noi şi mare- 
şalul Rydz-Smigly, părăsindu-și comanda şi armata în voia întâm- 
plării. Domnul, împreună cu suita sa, a fost internat la Craiova, căci, 
după regulile neutralității, dacă civilii rămân liberi să stea sau să plece 
mai departe (şi să sperăm că vor pleca) — militarii sunt considerați ca 
prizonieri de război, până la pace... Fuga lui Rydz-Smigly e de nepri- 
ceput; nu-mi aduc aminte de un exemplu similar în istorie. Cu deze-- 
tarea lui s-a pecetluit şi soarta Poloniei şi se poate spune „tout est 
perdu, même lPhonneur'"... 

Faţă de laşitatea mareşalului, apare sub lumină de aureolă încăpăţâ- 
nată și inutila rezistenţă a Varşoviei... Într-adevăr, primarul Varşoviei a 
declarat că nu se predă şi că va lupta până la ultimul om... Radio ger- 
man anunță că plenipotenţiarul polonez aşteptat la cartierul german cel 
mai vecin n-a maiâ sosit şi că atacul împotriva nenorocitei Capitale va 
reîncepe... 

Operațiunile militare în Polonia sunt în ajunul încheierii. N-a mai 
rămas decât o limbă de pământ, de la Grodno la Lemberg neocupată, 
fie de nemti, fie de ruși. Toată partea Poloniei vecină cu granița noastră 
a fost ocupată de ruși. 

Situaţia noastră pare pentru moment uşurată: pe de o parte nu mai 
riscăm ca armatele poloneze în retragere să se refugieze pe teritoriul 
nostru, să atragă după ele trupele vrâjmașe şi să transforme astfel 
Bucovina şi nordul Basarabiei în teatru de război — pe de alta, ati- 
tudinea ruşilor față de noi e amicală și pare că nu există la ei intenţii 
rele față de noi, deocamdată cel puțin. Se semnalează astfel că trupe 
ruseşti trecând din greşeală pe teritoriul românesc, s-au retras repede şi 
generalul care le comanda a venit să ceară scuze autorităţilor noastre. 
O comisie rusească s-a întrunit cu una românească pe podul de la Snia- 
tin, ca să se înțeleagă asupra formalităţilor de trecere a graniţei. Gene- 
ralul rus a declarat că are ordin să respecte toate regulile neutralității 
față de noi şi să se îngrijească de raporturi amicale între autorităţile 
celor două ţări. Am răspuns și noi cu neutralitate și cu amiciţie și relaţii 
bune s-au stabilit de o parte şi de alta... 


Mult așteptatul discurs al lui Hitler a fost rostit ieri, dar nu la Reich- 
stag după cum se anunţase ci în piaţa mare de la Danzig]. Discursul a 
fost mai moderat decât se aștepta. După ce a mai făcut încă o dată pro- 
cesul tratatului nedrept de la Versailles, după ce a declarat încă o dată 
(ca să audă francezii...) că granițele de la vest sunt trase pentru vecie, 
s-a ocupat de soarta Poloniei, țară de barbari în care minoritățile ger- 
mane au fost martirizate... Polonia, afirmă Fihrerul, nu se va mai 
reconstitui cum a fost şi asupra destinului ei vor avea să se pronunțe 
cele două mari Puteri interesate, Germania și Rusia. Fără să facă o 
ofertă sau o propunere directă, Hitler a încheiat exprimând părerea că, 
după sfârşitul campaniei din Polonia, războiul din Occident n-ar mai 
avea sens, deoarece Anglia şi Franța nu mai au ce garanta... Logică 
cam simplistă!... Dacă Anglia nu va pricepe şi va continua războiul, 
Germania e gata să lupte 2, 3, 5 sau 8 ani după placul vrăjmaşilor săi 
— dar să nu se uite că Germania are la dispoziţia ei şi arme care ar 
putea să scurteze durata războiului... 

E probabil că Anglia va fi insensibilă la invitaţia de a încheia pacea 
cât şi la ameninţarea întețirii războiului aerian... 

Din ce se poate pricepe printre rândurile cuvântării lui Hitler ca şi 
din informaţiile pe care le avem pare că pretenţiile Germaniei față de 
Polonia n-ar trece de limitele fostului Imperiu German spre est şi că ale 
Rusiei nu s-ar întinde decât asupra teritoriilor poloneze locuite de mase 

compacte de ucraineni şi de bieloruşi!. Intre prov inciile ce ar urma să 
fie anexate, s-ar reconstitui, ca un Stat tampon, o Polonie redusă la mai 
puțin de jumătate din suprafața ei actuală... 


Din informaţiile italiene ar rezulta că germanii n-au atacat Polonia 
decât cu 40 de divizii... Ceea ce a doborat de la început curajul 
polonezilor a fost violența atacului aerian şi al unităţilor motorizate. 
Polonezii, în trufia lor, în loc să se organizeze de la început pe defen- 
sivă şi să-şi scurteze frontul, cum îi sfătuiseră francezii, au dat năvală 
înspre Posen să ajungă mai repede la Berlin. Nemţii, în curent cu pla- 
nul polonez, au opus o simplă perdea defensivă înspre Posnania şi au 
atacat pe la sud şi pe la nord, prinzând armata poloneză ca într-o cap- 
cană... Restul se cunoaşte. 


Faţă de noile evenimente Iugoslavia pare a păşi la reluarea rapor- 
turilor diplomatice cu Rusia, rupte de la 1918 — iar Ungaria a creat o 
Legaţie la Moscova. Puterea atrage întotdeauna şi succesul... Nu pe 
Troțki însă, care scrie că Sovietele, atacând Polonia, au trădat demo- 
crațiile occidentale şi asociindu-se cu Germania totalitară a comis o 
crimă împotriva proletariatului, a libertăţii (!) şi a marxismului. 

Nici dl Leon Blum nu e mulțumit şi atacă violent pe Stalin... 


Pare că nemţii s-au cam supărat pe noi pentru tranzitarea aurului 
polonez. Cu drept cuvânt, căci după legile neutralității trebuia să se- 
chestrăm acest aur şi să-l păstrăm până la sfârşitul războiului, cum a 
făcut Franţa cu aurul spaniol. Tezaurul polonez a fost îmbarcat la Con- 
stanța pe un tank petrolier „Eugenia“, escortat de un vas de război 
englez. „Eugenia“ a pornit spre o destinaţie necunoscută, probabil spre 
un port din Franța. Un submarin care n-a putut fi identificat, dar proba- 
bil sovietic, a venit să-și arate botul la intrarea în portul Constanţa, dar 
prea târziu căci în acel moment „Eugenia“ trecuse deja Bosforul... 


Torpilarea purtătorului de avioane „Courageons” a impresionat 
adânc opinia publică fiindcă dovedeşte că cele mai importanie unităţi 
navale britanice nu sunt la adăpostul submarinelor germane... 


! în Polonia erau treo 7 milioane de ucraineni şi 1 1 2 2 mihoane de bielonusi. minoritati 
fată de care nu se poate tagadu: câ Guvemul din Varşovia * a purat cât se poate de nrost. 

20 septembrie, după-amiază. Şoneriu s-a înapoiat din Italia, unde a 
stat două zile la Milano şi două la Roma. Il chemase Puricelii „să-i spu- 
nă lucruri importante pentru noi“. Inainte de a pleca, îl sfătuisem să 
caute să afle dacă cumva nu s-a „aranjat“ ceva pe spinarea noastră prin 
acordul ruso-german... 

Şoneriu aduce din Italia veşti de o importanţă capitală. A găsit acolo 
o situaţie cu totul schimbată, pe care noi o bănuiam dar despre care nu 
aveam nici o confirmare. Acţiunile lui Mussolini sunt foarte scăzute. 
Toată puterea e în mâinile Regelui şi ale Principelui de Piemont, tot 
atât de populari astăzi cât a fost odinioară Ducele. Dacă Regele ar vrea, 
ar putea să concedieze pe Mussolini şi să numească alt Guvern. Victor 
Emmanuel e însă prea prudent şi prea cuminte ca să zdruncine țara 
până în temelii şi ca să nu folosească realele însuşiri politice şi morale 
ale întemeietorului fascismului şi a ordinei prin fascism. Şi Mussolini 
şi Regele par că au înțeles perfect situaţia şi că sunt de acord asupra 
piesei ce se joacă. Mussolini declară că Regele fiind şeful Armatei, 
dânsul are cuvântul hotărâtor în materie de război și pace şi prin 
urmare în politica externă. În orice chestiune şi la orice întrebare, Mus- 
solini pune persoana Regelui înainte şi se ascunde în dosul ei ca în 
dosul unui paravan. Regele a fost acela care a trimis pe Ciano la Salz- 
burg să spună lui Ribbentrop că Italia va rămâne neutră în caz de ră- 
boi. Regele a fost acela care s-a opus la o mobilizare generală și care a 
interzis atacurile prin presă împotriva Franţei. Declarația de expecta- 
tivă neutrală a fost hotărâtă în Consiliul de Miniștri prezidat de Rege, 
nu în Marele Consiliu Fascist, cum se obişnuia până aci şi Marele 
Consiliu nici n-a fost consultat. Toată banda războinică şi germanofilă 
a fascismului cu Starace, cu Farinacci şi alţii în frunte a amuţit. Până și 
ziarul lui Gaida care declarase acum câteva luni că Franţa este scuipă- 
toarea Europei, publică acum articole elogioase despre soldatul fran- 
cez. Luând comanda în mână Regele a dat fasciilor o lovitură crudă; 
până aci militanţii fascişti (cămășile negre) aveau o alocaţie zilnică de 
7 lire de om, pe când fiecare soldat nu avea decât 40 de centime; sub 
cuvânt de economii, alocatiile s-au unificat şi au fost fixate la una liră 
de om şi pe zi, pentru militanţi şi pentru soldaţi. Fasciştii au înghiţit 
nodul fără murmur, dar soldaţii şi întreaga opinie publică care a mers 
totdeauna cu Mussolini dar nu și cu partidul, au aclamat! 

Puricelli a povestit lui Şoneriu ultimele evenimente cu rugăminte să 
nu le divulge şi să mi le spună numai mie și lui Urdăreanu, pentru 
Rege. In preziua intrării Germaniei în Polonia, Prinţul de Piemont a 
chemat pe Puricelli şi-a cerut să-l pună în curent cu toate negocierile pe 
care le dusese la Paris. După ce Puricelli i-a făcut o amplă expunere, 
Prințul i-a spus: „De acum înainte mă ocup eu de această chestiune; 

nici d-ta, nici Guvernul, eu!" Şi l-a rugat pe Puricelli să-l pună în con- 
tact, în secret, cu o personalitate importantă franceză şi să nu se mai 
amestece în nimic. Puricelli a zburat la Paris și a adus de acolo pe 
Laval. Întâlnirea între Laval şi Prinţul de Piemont a avut loc la San 
Remo, pe ascuns, într-o vilă amică. La întrevedere a asistat şi Tardieu 
care se afla din întâmplare la San Remo. Puricelli nu ştie rezultatul 
convorbirii, sau n-a vrut să-l spună lui Şoneriu căruia nu i-a mărturisit 
decât atât: „Cred că s-au înţeles; în tot cazul pot să-ţi afirm că neutrali- 
tatea Italiei e definitivă”. 

Nu numai că e definitivă, dar se pare chiar că Italia evoluează spre o 
altă politică. Astfel s-a atras atenţia lui Şoneriu asupra a două fapte: 
1) Italia a hotărât să nu mai exporte in nici o tară (fără să facă excepţie 
pentru Germania) decât contra plăţii imediate în devize forte (măsură 
ce suprimă aproape alimentarea Germaniei din Italia); 2) Toţi munci- 
torii italieni care lucrau în Germania au fost rechemaţi sub pretext că sunt 
mobilizabili, iar cererea Reichului de a păstra un număr de 28 000 din 
ei indispensabili în uzinele de armament și de echipare economică a 
fost categoric refuzată... 

Întrebat dacă ştie ceva cu privire la noi din conversațiile și întelege- 
rile germano-sovietice, Puricelli a mărturisit că nu e informat şi a ple- 
cat cu Șoneriu la Roma să-l pună în contact cu cine putea să-i dea lă- 
muriri. La Roma, unde a stat două zile, Șoneriu a aflat lucruri intere- 
sante mulțumită contactelor pe care i le-a înlesnit Puricelli. A văzut 
mai multă lume, dar mai ales pe dl X., șeful informaţiilor de la Marele 
Stat Major. Acesta i-a spus că ruşii n-au avut la început intenţia să intre 
în Polonia, înțelegerea dintre ei și nemți cu privire la această tmă 
privind numai hotărârile de luat la încheierea păcii. Totuşi, ruşii s-au 
supărat la un moment dat fiindcă nemţii înaintau prea mult şi încălcau, 
spre Lemberg, ţinuturi locuite de ucraineni. În anexele pactului de nea- 
gresiune nu se specificaseră limite geografice cu privire la pretenţiile 
fiecăreia din părţi, ca să se evite greâtăţi și discuții; se spusese numai 
„fostele părți integrante ale Imperiului German” pentru nemți — şi 
„ținuturile locuite de ucraineni și bieloruşi'* pentru moscoviți. Fiindcă 
și o parte și alta avea ochiul pe Lemberg şi pe Galiţia carpatină şi nu 
voiau să se certe pe ea... nemţii s-au mulțumit cu cât era scris dar s-au 
grăbit spre Lemberg. Rușii au trimis la Berlin o misiune militară ca să 
oprească pe nemti, dar aceștia au propus atunci ruşilor să ocupe și ei 
porțiunea pretențiilor lor şi au propus-o într-un îndoit scop: 1) să anga- 
jeze şi Rusia pe teritoriul polonez, ca să fie în momentul păcii doi câini 
cu bucata de carne în gură (nu se ştie cum se pot întoarce lucrurile...), 
şi 2) ca să poată degaja cat mai mult din trupele lor şi să le libereze 
pentru frontul occicentai. Germania a rămas să dispută Rusiei Lember- 

gul la masa verde a păcii... Ruşii au primit cu greu, dar s-au hotărât 
după ce şi-au dat seama că nu vor avea nevoie, ca să ocupe provinciile 
ucrainene, de trupe mobilizate în afară de armata roşie de la Moscova. 
Căci aci sta toată buba: Sovietele nu voiau să încredinţeze cartuşe oame- 
nilor de concentrat pentru complectarea continpentelor necesare ocu- 
pațiunii hotărâte... In fine totul s-a aranjat: ruşii au mobilizat câteva con- 
tingente dar n-au dat cartuşe decât regimentelor sigure din Moscova şi 
cu toţii au intrat în Polonia, unde n-au mai întâmpinat nici o rezistenţă. 

DI X. şi cei pe care i-a mai văzut Șoneriu l-au asigurat că niciodată, 
în câte au tratat nemţii cu italienii, din câte au povestit nemţii că au 
tratat cu ruşii, n-a fost vorba de Basarabia sau de România. Italienii 
sunt convinşi că în protocoalele secrete care însoțesc Pactul de neagre- 
siune ruso-german nu se vorbeşte decât de țările slave adică de Polo- 
nia şi de Statele baltice. De altminteri Germania a manifestat totdeauna 
intenția, faţă de Italia, să păstreze întreaga ei influenţă asupra gurilor 
Dunării. Niciodată Germania nu va tolera prezența Rusiei la gurile 
marelui fluviu german... 

Oamenii politici italieni au mai explicat lui Șoneriu pentru ce Italia 
nu mai era silită să meargă în ajutorul Germaniei: fiindcă Germania 
călcase cele mai importante clauze ale convențiilor de alianță. Aceste 
convenţii stipulau că Germania nu va rezolva chestiunea Danzigului pe 
calea armelori, că Reichul nu va declara război până în 1941 şi că nu va 
încheia un tratat cu o altă putere fără să se consulte cu aliata sa. Or, 
Reichul a declarat război pentru Danzig], înainte de 1941 şi a adus pac- 
tul de neagresiune cu Rusia la cunoştinţa Italiei a doua zi după încheie- 
rea lui... lată de ce Italia îşi consideră mâinile dezlegate. 

După ce a lăsat pe Șoneriu să se lămurească asupra întregii situaţii 
din Italia şi oarecum în cadrul acestei situaţii, Puricelli i-a spus: „Acum 
abia vreau să-ți lămuresc pentru ce te-am chemat. În discuţiile dintre 
Laval şi Principele de Piemont — știu despre cele discutate mai mult 
decât ţi-am spus la început — s-a vorbit despre Iugoslavia, despre 
Ungaria, despre România. De fapt, nu s-a vorbit despre România. De 
câte ori a venit vorba de ţara dvs, Laval a spus cu ton apăsat: «Româ- 
nia? Nu vă preocupaţi, o avem noi în buzunar!» De ce să vă daţi numai 
pe mâna Franţei? E momentul să încheiați ceva cu Italia; nu se va 
supăra nici Franţa nici Germania, nu pot — iar dvs veți avea o dublă 
garanție. lată ce vreau să te rog să comunici d-lui Argetoianu şi d-lui 
Urdăreanu. Contrar tuturor prevederilor pacea s-ar putea încheia mai 
repede decât se crede și aş dori ca România să fie sprijinită de toate 
părțile...“ 


! Pentru a eluda litera convențiilor, Hitler a adăugat în cele din urmă la revendicarea 


Danzıgului şi revendicarea Posnaniei şi a Sileziei poloneze... 

Am sfătuit pe Şoneriu să meargă să raporteze toate câte le-a aflat în 
Italia, lui Urdăreanu. 

Puricelli a mai spus lui Şoneriu că avioanele pe care ni le vinde 
Italia sunt tipuri vechi, omologate acum 8 ani; ține informaţia de la 
generalul Valle, subsecretarul Aerului... Acesta nu pricepea cum spe- 
cialiştii noştri s-au lăsat înşelaţi şi nu vrea să vorbească mai mult ca să 
nu pricinuiască pagube fabricilor italiene... 

Şoneriu mai pretinde că ar fi descoperit că oamenii lui Ghelmegea- 
nu trimişi în Elveţia pentru nu mai ştiu ce finanţări, ar fi cerut să se sta- 
bilească mai întâi comisionul. Au mărturisit-o elveţienii italienilor, cu 
care sunt în legătură de afaceri... 


21 septembrie. Aseară, masă la Cecropid în onoarea lui Clodius, 
trimisul Berlinului pentru reglarea schimburilor noastre cu Germania. 
La masă mai erau dintre români Slăvescu, Gusti, Savu și Romniceanu 
(de la Banca Naţională). Vorbit mult cu Clodius. E trimis la Bucureşti 
să soluţioneze 4 probleme: 1) Sporirea generală a exporturilor noastre 
în Germania, ca să sporească și cota de 30% din export rezervată 
petrolului şi derivatelor sale (conform înțelegerii economice din primă- 
vara trecută); 2) Semnarea ultimelor contracte de livrare pentru materi- 
al de război, acest material fiind moneda de plată cea mai la îndemână 
pentru Reich; 3) Sistematizarea şi dezvoltarea transporturilor dintre 
România şi Germania, calea Dunării fiind supraîncărcată şi cea ferată 
prin Cernăuţi-Lemberg fiind căzută în mâinile rușilor; 4) Reglarea cursu- 
lui mărcii, pe care nemţii îl găsesc prea scăzut și crearea unui fond de 
finanţare de cel puţin un miliard de lei la Banca Naţională pentru cum- 
părările pe care Reichul le face și le lichidează încontinuu în România. 

Clodius mi-a mărturisit că pentru rezolvarea celor 3 prime pro- 
bleme lucrurile merg strună, dar că pentru cea de-a 4-a sunt greutăți. 
Mai ales că prin darea mărcii la libera negociere (ultima lege) e proba- 
bil că, cursul ei va scădea şi mai mult. Eu unul mai văd o dificultate, 
dar m-am ferit să i-o spun. După conventiile noastre, 20% din preţul 
comenzilor militare sunt imediat plătite de Statul român, la semnarea 
fiecărei comenzi (de aci zorul Germaniei să semnăm cât de multe con- 
tracte...), dar livrările de material nu se fac decât într-un termen de 
2-3 ani. Cu alte cuvinte noi dăm petrolul şi grâul nostru imediat, iar 
germanii ne vor da preţul lor după 2 şi 3 ani. Dar dacă peste 2 sau 3 ani 
Germania nu va mai fi în stare să facă faţă angajamentelor sale, căci 
războiul nu e în mâna nimănui? E un mare risc pentru noi... 

În afară de tratativele pe care le duce aci, Clodius mi-a spus lucruri 
interesante cu privire la politica generală şi la război. 

22 septembrie. leri am fost brusc oprit din scris. Era ora 2 1/4. Tele- 
fonul: „Primul- ministru Călinescu a fost asasinat! — Cum? — Da. S-a 
spus la Radio, apoi Radio a amuţit după ce s-a auzit un zgomot confuz, 
strigăte, învălmăşeală...”* In primul moment am crezut că a fost o farsă 
de prost gust, vreun funcționar nebun sau gardist care a întrerupt emisi- 
unea... Din nenorocire confirmarea atentatului n-a întârziat. Telefoane- 
le s-au ținut lanţ, şi, unul după altul, am aflat toate amănuntele sânge- 
roasei drame... Atât ne mai lipsea: toți vrăjmașşii noștri vor pretinde că 
anarhia domnește în România. Să nu ne pomenim cu Rusia — groaza 
mea — venind să restabilească ordinea la noi... După câteva minute de . 
buimăceală m-a apucat altă frică: să nu se facă apel la mine pentru suc- 
cesiunea lui Călinescu. Sunt omul datoriei și nu mă dau înapoi de la ea, 
dar nu înțeleg să fiu coadă de topor. Sunt foarte mulțumit de situaţia 
mea şi aş socoti ca o nenorocire să fiu silit să mă amestec în tărâţă. N-aş 
primi Guvernul decât cu condiția unei complecte schimbări de orien- 
tări: Guvern de autoritate, da — dar dictatură polițistă pentru adăpos- 
firea potlogăriilor şi porcăriilor, nu. În momentul în care suntem 
pândiţi din afară, nu e cuminte să ațâțăm focul înăuntru. 

Pe la ora 3 m-am dumirit puţin și m-am dus la Călinescu acasă să 
exprim condoleanţele mele. Veniseră la mine Radian, Cecropid și $o- 
neriu — i-am luat cu mine; eram foarte emoţionat și mi se bătea inima. 
Şoferul Stere ne-a dus prin Știrbei Vodă și pe noul bulevard deschis 
spre noua Școală de Război. La 100 de metri după pod, am zărit o ma- 
şină oprită strâmb, cu botul în trotuar și cu o căruță ruptă în două în faţa 
ei. Era mașina lui Călinescu... Aripa stângă dinapoi îndoită înregistrase 
lovitura maşinii asasinilor; tamponarea avusese de scop oprirea auto- 
mobilului ministerial și eventuala coborâre a lui Călinescu din mașină 
provocată de curiozitate sau de vreun alt sentiment. Socoteala uciga- 
șilor a fost justă, căci abia s-a oprit Kreyslerul prezidenţial și Călinescu 
şi agentul Andronic au și sărit din mașină. În acelaşi moment au şi 
căzut amândoi ciuruiți de gloanțe... Cadavrele fuseseră de curând ridi- 
cate!, o pată mare de sânge încă neînchegat se întindea pe caldarâm în 
fața uşii trăsurii, pe jumătate deschisă. În geamul din dreapta trei găuri 
de gloanţe, în geamul din stânga una, și una și în geamul din faţă. În 
jurul găurilor din dreapta, sânge. Se vede că gloanțele străbătuseră gea- 


l F de necrezut, dar am aflat mai târziu că corpurile neinsufleţite au rămas 45 de minute trân- 
tite pe pământ... 

mul după ce trecuseră prin capul lui Călinescu... Vechiul şofer Vasile, 
al Preşedinţiei, care sărise de la volan prin stânga, în partea opusă a ata- 
cului, şi care fugise (după ajutor (?) spune el), a scăpat neatins şi ne-a 
povestit, deşi era încă adânc emoţionat, cum s-au petrecut lucrurile. Aca- 
să la Călinescu, lume multă, jale şi bocete. D-na Călinescu şi fiu-său 
sosiseră la orele 11 de la ţară şi aşteptau pe Călinescu cu masa... Iancu 
Mitilineu făcea pe ordonatorul doliului, ducea persoanele de seamă sus 
la coana Adela, îndepărta pe alţii. De când a murit Elena Pherychide şi 
Costică Manu, lancu Mitilineu reglează toate înmormântările simandi- 
coase. E şi asta o vocaţie. Durerea soţiei și a fiului erau sfâşietoare... 

M-am înapoiat acasă. N-am mai ieșit, n-am mai scris, n-am mai ci- 
tit. O droaie de lume la mine, ca la cafenea. Mă vedeau toţi prim-min- 
istru și nu voiau să mă lase singur... M-am simtit atât de tâmpit, încât 
toate-mi erau indiferente dar ştirile ce soseau din sfert de ceas în sfert 
de ceas și care confirmau iminenta mea chemare mă enervau și mai 
mult. Simţeam instinctiv că de voi fi chemat, mă voi certa definitiv cu 
Regele și că în acest caz Regele se va răzbuna. Cu atât mai rău, hotă- 
rârea mea era luată. Cu atâta lume în jurul meu mi-a trecut vremea fără 
să-mi dau seama. La orele 7 1/2 am răsuflat. Cu toate afirmările vizita- 
torilor mei, mi-am dat seama că dacă până la acea oră nu primisem 
vizita lui Urdăreanu — scăpasem. 

Am mâncat uşor la Filip, mi-am închis uşa, și la ora 9 1/2 m-am pus 
în pat. Pe la ora 10-10 1/2 mi s-au telefonat numirile generalului 
Argeșeanu, generalului Ilcuș și a lui Gavrilă. Am adormit ușurat... 


Am aflat azi-dimineață cu oroare cele săvârșite azi-noapte: masa- 
crarea, fără judecată a asasinilor lui Călinescu, chiar pe locul unde să- 
vârşiseră atentatul. Și am mai aflat că cadavrele lor însângerate urmau 
să rămână expuse acolo, până la ora 4 după-amiază... M-am urcat în 
automobil și m-am dus să văd. Mărginit prin frânghii întinse şi păzit de 
un triplu șir de soldaţi, locul execuţiei era asaltat de lume de tot soiul 
venită să vadă ca și mine. Priveliștea era îngrozitoare: pe caldarâm 
zăceau 9 cadavre (ieri se vorbise numai de 6 arestări...) în poziţia în 
care căzuseră; toţi cei ucişi erau cu feţele umflate și pline de sânge, unii 
lângă alţii, unii peste alții — era o mocirlă de sânge, de vânătăi, de păr 
închegat, de veștminte maculate și zdrenţuite. Unul din cadavre avea 
încă mâinile legate la spate. Toţi tineri, în floarea vârstei. Toţi fuseseră 
uciși cu revolverul, loviți în cap cu gloanțe după ce fuseseră loviți și 
jumătate ucişi cu bâte şi alte instrumente de tortură... Unul avea un 
enorm cucui în frunte. Pe deasupra locului se întinsese ca la bâlci o 
enormă bandă albă cu următoarea inscripție: 

„Aceasta va fi de aci înainte soarta asasinilor trădători de țară!” 

Sadicii înscenatori ai acestei orori nu s-au mulțumit cu atât: locul 
supliciului, cu cadavrele înșirate a fost fotografiat, şi fotografiile au 
fost reproduse din ordin în toate gazetele... 

Cine a avut ideea acestei porcării ar merita, el, să fie spânzurat. O 
asemenea inconştienţă întrece toate închipuirile, şi omul de bun-simt 
rămane trăsnit. Ce scop au urmărit autorii unui asemenea abuz de for- 
tă? Să inspăimânte şi să descurajeze pe cei care ar voi să continue cu 
răzbunarea lui Zelea Codreanu? Dar fanatici ca cei care au ucis pe Că- 
linescu nu se sperie de moarte, după cum au dovedit-o. Să arate lumii 
ce pot? Dacă acesta a fost scopul lor, au reuşit, dar rezultatul la care au 
ajuns e cu totul altul decât acela pe care l-au urmărit. Oamenii care se 
apropiau azi-dimineaţă de locul supliciului erau consternaţi şi se înde- 
părtau scârbiţi... Jeri toată lumea plângea pe Călinescu și înjura pe 
ucigașii lui — azi nu se mai vorbeşte de Călinescu şi toată mila merge 
către cei doborâţi fără judecată, de-a valma, ca nişte câini... 

Asta a vrut Guvernul? 

Lăsând sentimentele la o parte, fapta săvârșită apare în lumina ra- 
ționamentului şi a bunului-simţ ca monstruoasă şi ca o mare greşeală 
politică. Aveau Curțile Marţiale (suntem sub stare de asediu), aveau 
pedeapsa cu moartea. Puteau să-i judece, să-i condamne şi să-i execute 
în câteva zile, conformându-se legilor, sau călcându-le numai în ce 
priveşte procedura. N-ar fi zis nimeni nimic. Ar fi priceput toată lumea. 
Dar aşa un masacru cum l-au săvârșit nu s-a văzut nicăieri decât în 
cursul războaielor civile... 

Care vor fi comentariile de peste graniţă? Orient, sălbăticie sau 
anarhie? Ori toate la un loc? 

Cine ar fi crezut că vom ajunge o dată în halul acesta? Deocamdată 
păcătoşii ucigași de ieri au fost transformați în martiri... 


Azi la ora 11 a avut loc transferarea rămășițelor lui Călinescu de la 
Spitalul Militar la Ateneu. Ca președinte al Senatului am asistat şi eu. 
Ceremonie simplă şi scurtă. Numai familia, Guvernul și câțiva demni- 
tari... 

Două incidente comice. După slujbă, patriarhul Nicodim a venit 
spre Urdăreanu (eram lângă el), s-a înclinat, i-a strâns mâna și a în- 
ceput: „Vă rog să primiţi toate condoleanţele mele, ale Bisericii orto- 
doxe române și ale credincioşilor ei — şi să vă ajute Dumnezeu să con- 
tinuaţi mai departe a îndruma țara și a guverna spre binele...“ — aci 
Urdăreanu l-a oprit brusc şi îndreptându-l spre Ghiţă Ostașul i-a susu- 
rat la ureche: „Dumnealui, Prea Sfinţite, e primul-ministru, dumnealui..." 

Patriarhul, netulburat, a răspuns: „Aşa?” şi înclinându-se în faţa lui Ar- 
geşeanu a început din nou: „Vă rog să primiţi toate condoleanțele mele, 
ale Bisericii ortodoxe române etc. etc.!!!!** M-am uitat în ochii lui Ur- 
dăreanu, el s-a uitat în ai mei, şi am zâmbit amândoi... 


Duminică funeralii naționale. Va trebui probabil să țin un discurs, 
ca preşedinte al Senatului... 


Să reiau unde le-am lăsat însemnările mele privitoare la conversaţia 
mea cu Clodius, de miercuri seară. 

Clodius mi-a mărturisit că nimeni în Germania nu-şi poate închipui 
cum se va termina războiul pe frontul de vest. Milităreşte, Germania nu 
poate fi învinsă pe acel front. Din punct de vedere economic, englezii 
şi francezii îşi fac iluzii afirmând că Germania poate fi redusă. Nemţii 
s-au obişnuit cu restricţiile şi sunt organizaţi pentru a rezista ani şi ani 
de zile pe acest teren. Pe terenul social, Germania nu se teme nici de 
revoluţie, nici de o posibilitate de dezlipire a poporului german de con- 
ducerea şi îndrumarea lui Hitler. Toate tractele răspândite de englezi în 
acest scop sunt inutile... Pe de altă parte, Germania îşi dă seama perfect 
că nici dânsa nu va putea înfrânge milităreşte Franţa. În ce privește o 
constrângere a Angliei şi a Franţei pe terenul economic, nici nu se 
poate vorbi. Tot asemenea, cercurile politice germane îşi dau seama că 
nimic nu poate fi realizat în Franţa sau în Anglia pe terenul social. O 
revoluție comunistă, sau alta oarecare, nu sunt de prevăzut, cel puțin 
cât va dura războiul în cele două tări occidentale... În conflictul de pe 
frontul de vest, numai „neprevăzutele“ pot aduce o soluţie... 

Pe frontul de est situaţia e cu totul alta. Pactul de neagresiune a fost 
semnat înainte de toate ca să se împiedice încercuirea Germaniei. Ger- 
mania este conștientă de pretul foarte mare pe care l-a plătit pentru 
înțelegerea cu Moscova: introducerea comunismului prin Polonia în 
Europa. Preţul e aşa de mare, încât, dată fiind ideologia național-so- 
cialistă, Germania nu l-ar fi plătit probabil dacă n-ar fi convinsă că va 
înfrânge Rusia în lupta care n-a început încă între cele două ideo- 
logii... Din două una: sau Germania va fi după război comunistă, Sau 
Rusia va fi național-socialistă. Între Stalin şi Hitler o înțelegere este 
posibilă și nu Stalin va impune ideologia sa unui popor de cultura 
poporului german... Am întrerupt pe Clodius: „Dacă înțeleg bine, e 
vorba să înscrieţi pe Stalin în pactul antikomintern...“ — „Da, da, asta 
este formula!“ a întâmpinat interlocutorul meu. N-am putut să mă 
împiedic a-i spune, că după mine, poporul german era mult ma; copt 

pentru comunism (ce e hitlerismul decât un comunism nationalist?) 
decât poporul rus pentru naționalism. Şi luând cuvântul la rândul meu 
am explicat lui Clodius că după mine singurul pericol pentru Europa, 
pentru Germania, pentru România era comunismul rusesc — că singu- 
rul sprijin contra acestui vrăjmaş al civilizaţiei, întrucât ne priveşte, era 
Germania. Că prin urmare, întrucât Germania nu va sprijini pretenţiile 
eventuale ale Moscovei împotriva noastră — poate conta pe concursul 
nostru nelimitat. Clodius mi-a replicat cu vioiciune că niciodată Ger- 
mania nu va lăsa Rusia să se atingă de noi, că România este indispens- 
abilă Germaniei, la gurile Dunării, pentru întreaga ei existenţă eco- 
nomică... 

Am mai vorbit de multe. Cu privire la problemele pe care le tratează 
el, arătându-mi dificultăţile pe care le întâmpină cu cursul mărcii, l-am 
întrebat: „Dragă Clodius, eşti convins că legea privitoare la libertatea 
negocierilor devizelor n-a fost îndreptată împotriva d-voastră și a 
mărcii?" — „Sunt cu atât mai convins, mi-a răspuns neamţul, cu cât 
Bujoiu m-a primit cu cuvintele: Jai un joli cadeau à vous faire — şi 
mi-a întins legea nouă. Era omul convins că va soluţiona problema 
mărcii în favoarea ambelor părţi. Am pus să-mi traducă legea și m-am 
luat cu mâinile de păr... Dar de partea lui Bujoiu era desigur bună-cre- 
dinţă...“* — „Dacă este aşa, am replicat eu, iată o soluţie pe care aş 
propune-o. Spune lui Călinescu că de vreme ce noul regim monetar 
român e o încercare «bona fides», primește și Germania să-l încerce, să 
zicem trei luni. Dacă în acest răstimp se va dovedi că cursul mărcii e 
prejudiciat faţă de livră prin libera negociere, Călinescu să se oblige să 
revină la un alt regim monetar favorabil mărcii”. Clodius a fost încân- 
tat de această formulă, doar că nu m-a sărutat şi mi-a spus că o va pro- 
pune a doua zi lui Călinescu și că dacă acesta o acceptă, el pleacă 
vineri la Berlin cu un deplin succes. 

A doua zi, a fost ieri, joi. Nu ştiu ce a convenit Clodius cu Călines- 
cu căci au lucrat împreună de la ora 11 la ora 12 — dar la ora 2 Căli- 
nescu era mort... 

Clodius mi-a mai anunţat buna știre că Guvernul german consimţise 
să ne dea tot materialul polonez trecut la noi. Sunt peste 600 camioane, 
totalitatea automobilelor turism şi vreo 400 de avioane... 


23 septembrie. Aseară la orele 7, am fost „Sus“. Natural, am început 
prin a vorbi despre evenimentul zilei şi am arătat toată dezaprobarea 
mea pentru masacrul în afară de orice lege şi bun-simt, săvârşit în 
noaptea de joi spre vineri şi m-am exprimat în termeni vii asupra 
macabrei exhibiţii de a doua zi. Mi s-a răspuns cu nasul în jos, că „de 

Sus“ s-a dat numai libertate de acţiune Guvernului... Am priceput: 
exact formula pe care o învățase pe de rost bietul Călinescu după ma- 
sacrul lui Zelea Codreanu şi al tovarășilor acestuia... Am trecut apoi la 
politică externă, teren pe care mă puteam înțelege mai bine cu inter- 
locutorul meu. Am raportat toate câte mi le spusese Şoneriu, lăsând şi 
o notiță redactată de acesta — precum şi cele vorbite cu Clodius. Infor- 
maţiile mele au interesat mult, mult de tot. Mi s-au povestit și mie con- 
versaţiile schimbate acum în urmă cu Fabricius şi cu Hoare. Cât se 
poate de liniştitoare. 

Am mai spus cu privire la starea de spirit care domneşte, supărările 
oamenilor din cauza rechiziţiilor şi mai ales din cauza brutalităţii 
rechiziţiilor şi a sperțăriilor ce și-au făcut drum cu acest prilej. 

La sfârşit mi s-a pus neted chestiunea: „Ce soluţie vezi în actuala 
stare de lucruri?“ — după ce mi s-a spus răspicat că formula Argeşanu 
era numai o formulă provizorie şi tranzitorie. Am răspuns tot atât de 
neted: „Nu există decât o singură încercare posibilă pentru stabilirea 
unei guvernări normale: Argetoianu — din nenorocire, Argetoianu nu 
primește! Mi s-a răspuns: „Pricep partea întâi — dar nu pe a doua...“. 
Am explicat atunci pe larg pentru ce Argetoianu nu poate primi. 
Refuzul său era bazat pe consideraţii de ordin moral și pe consideraţii 
de ordin material. Consideraţii de ordin moral: Argetoianu nu fusese 
chemat când ar fi putut să facă ceva. E chemat acum, când aproape 
nimic nu se mai poate drege. Toate ideile lui Argetoianu au fost pe 
rând aplicate de alţii, cu 4—5 ani întârziere şi sabotate. Am arătat ca 
exemplu că noul regim monetar stabilit cu câteva zile înainte de 
moartea lui Călinescu a fost cerut, în toate amănuntele lui în primăvara 
anului 1935 de Argetoianu. Până şi proporția de 70% și 30% adoptată 
pentru negocierea devizelor a fost fixată în congresul „Uniunii Agrare“ 
din acel an. Dacă acest regim ar fi fost aplicat în 1935 ar fi dat roade 
minunate căci ar fi consolidat pe producători; acum, în timp de război, 
aplicarea lui poate să dea loc la mari dificultăţi. Și astfel cu toate, de la 
legea administrativă — până la legea drumurilor. De vreme ce a fost 
lăsat la o parte la întemeierea regimului de autoritate, Argetoianu 
preferă să rămână lăsat la o parte — și în loc să dea şi el faliment, să 
zică lumea: ei, dacă ar fi fost Argetoianu la putere... Am adăugat, ca 
corolar, dar nu fără importanţă, că iubesc pe Rege!, că stimez via sa 
inteligență, că m-aş putea înțelege bine cu el — dar că nu sunt sămânță 
de slugă ... 

Consideraţii de ordin material: sunt plin de datorii şi-mi place să 
trăiesc bine: nu cu leafa de prim-ministru aş putea să-mi plătesc datori- 


l Faptul că l-am maltratat deseori în Amintirile şi Însemnările mele nu contrazice aceste sen- 
timente: „qui aime bien, chătie bien”. 

ile şi să-mi ţin casa... Mi s-a răspuns că pentru consideraţiile de ordin 
material se poate găsi leac — iar pentru cele de ordin moral, valoarea 
lor a fost contestată, afară de ultimul argument care a fost găsit departe 
de a fi un impediment pentru o sinceră colaborare... 

Am mai fost întrebat cum aș vedea constituirea unui nou Minister, 
şi când ar trebui săvârşită. Am răspuns că un nou Guvern ar trebui con- 
stituit pe bază de destindere generală şi că-ar trebui constituit cât mai 
repede — până în opt sau zece zile. Opinia publică n-ar suporta cara- 
ghioslâcul Argeşanu peste termenul unui Guvern de tranziţie... 

S-a mai vorbit de poziţiile respective ale câtorva miniştri, şi de 
eventualele colaborări. Am putut constata că acţiunile lui Vaida, lui 
Mironescu, lui Tătărescu sunt foarte jos. lorga, Angelescu etc. nu exis- 
tă. O atragere a lui Mihalache în Guvern ar fi bine văzută... 

Am părăsit Cotrocenii la ora 9 fără un sfert şi am rămas în conti- 
nuare. 

Vădit, Sus sunt buimăciţi, şi le e frică. Când am sosit la Cotroceni 
am găsit porțile închise, care bineînţeles s-au deschis înaintea mea. Sub 
clopotniţă, în mijlocul drumului, un soldat cu arma, care nu s-a dat în 
lături decât după ce am fost recunoscut... Am atras atenţia lui Urdărea- 
nu asupra acestor măsuri ridicole; a priceput, şi când am plecat, am gă- 
sit drumul liber... 


S-a stabilit linia de demarcaţie pentru ocupaţia germană şi cea ru- 
sească în Polonia. Linia e defavorabilă germanilor, căci trece cam de-a 
lungul Narewei, Bugului, Vistulei şi Sanului. Varşovia ar cădea în zo- 
na de ocupaţie rusească. Rușii vor ocupa astfel două treimi din Polonia, 
cu jumătate din populaţie. Suntem departe, după cum se vede de linia 
fixată la Brest-Litovsk în 1918, sau de linia Curzon din 1919. Rusia 
ocupa dincolo de teritoriile locuite de ucraineni şi de bieloruşi, regiuni 
curat poloneze. Berlinul, jenat, (câte o să mai înghită nemţii de la ruși!) 
explică că e vorba numai de ocupaţia militară şi că frontierele politice 
ale Rusiei ca şi ale Poloniei vor fi fixate ulterior... 


Varșovia rezistă încă şi azi; eroismul Capitalei arată ce ar fi putut 
Polonia dacă armatele sale ar fi fost mai bine conduse. Incolo, trupele 
germane şi ruse desăvârşesc ocuparea întregului teritoriu polon — a- 
proape tot în mâinile vrăjmaşilor. 

Pe frontul de vest aceeaşi formulă: „preparatie strategică”... 

Chamberlain şi Halitax prin discursuri — Daladier printr-un comu- 
nicat al Consiliului de Miniştri au răspuns la invitaţia (?) lui Hitler de 

pace: refuz categoric — războiul va dura până la definitiva victorie a 
Angliei şi a Frantei. 


Englezii comunică că de la începutul războiului au distrus 7 subma- 
rine germane; din vreo 200, nu e mult. 


Rydz Smigly a fost internat la Craiova în palatul Mihail. 

S-a hotărât definitiv că membrii Guvernului polon vor fi asimilați 
cu militarii şi consideraţi ca prizonieri de război. Deocamdată sunt toți 
la Slănic, în Moldova. 

DI Gavrilă Marinescu, după ce el şi frate-său s-au umplut zice-se, a 
dat o ordonanţă prin care se interzice cumpărarea de lucruri de la po- 
lonezi, pentru ca aceştia, chipul, să nu fie speculaţi... Bineînţeles că 
ordonanța este nulă în drept. 

Informaţia cu aurul polonez, pe care am consemnat-o în paginile 
precedente nu e exactă. Am primit din partea Guvernului informaţii 
mai exacte. Cele 13 vagoane descărcate la Constanţa în tancul „Euge- 
nia“ conţineau documente și obiecte prețioase. Aurul Băncii Naţionale 
polone a fost în mare parte trimis la Federal Reserve Bank din Statele 
Unite, încă înainte de declararea războiului, iar cât mai rămăsese, a fost 
trecut la noi și se află în păstrarea noastră, conform legilor neutrali- 
tăţii. Dacă o spune Guvernul, să o credem şi noi. 


În Germania se întâmplă lucruri care se cam ascund. S-a spus astfel 
că tulburări serioase s-au ivit în Cehia, ceea ce ar justifica apelul adre- 
sat de Beneș din Londra compatrioţilor săi, invitându-i să continue lup- 
ta contra nemților prin toate mijloacele... S-a mai spus că la Köln arma- 
ta a trebuit să tragă asupra populaţiei răzvrătite, că edificiul Marelui 
Stat Major din Berlin a sărit, că Goebbels (mut dinainte de declararea 
războiului) ar fi fost închis într-un lagăr de concentrare, ba chiar execu- 
tat. Iată că pe ziua de ieri Goebbels și-a reluat trâmbiţa — o fi aşa şi cu 
celelalte ştiri. Ceea ce pare mai sigur, e că s-a pus dinamită la intrarea 
principală a Ministerului Aerului din Berlin şi că s-au produs mari 
stricăciuni. Această informaţie a fost confirmată şi prin ştirile din 
Italia... 


Incepe să se vorbească despre încheierea unui pact de asistenţă 
turco-rus... Să treacă și turcii de cealaltă parte a baricadei? De văzut, 

dar în cazul unui asemenea pact, ce mai rămâne din Intelegerea Bal- 
canică? S-a dus dracului şi ea... 


Roosevelt se zbate din ce în ce mai violent pentru abrogarea sau 
modificarea legii neutralității. După ce a căutat să se înțeleagă cu clon- 
canii Senatului, acum încearcă să „capaciieze” pe rând, la Casa Albă, 
pe deputați. După telegramele de azi, pare că Parlamentul e aproape câş- 
tigat, cu toate manifestările publice ale lui Ford, ale lui Lindbergh și a 
altor vedete de cinematograf — și că Roosevelt va cere chiar depline pu- 
teri de promulgare pentru toată durata râzboiului. Să o vedem şi pe asta! 


La Berlin sunt foarte supăraţi de îraintarea rușilor de-a lungul 
Carpaţilor fiindcă Germania a pierdut astfel pe de o parte terenurile 
petrolifere din Galiţia (pentru petrolul care a mai rămas!) — pe de alta 
legătura: directă feroviară cu noi (aceasta, e ceva mai serios). 


Știri şi Zvonuri: 

Franţa ar consimţi fostului Guvem polonez (?) un împrumut de 
600 milioane de franci (probabil veste întârziată...). 

Wilna ar fi să se dea, cu consimţământul ruşilor, Lituaniei. 

Generalul Franco a amânat „sine die“ vizita sa la Roma. 

Transatlanticul „Rex“ refuză să îmbarce nemti, la New York. Pre- 
textul: să nu aibă dezagremente din partea vaselor engleze de război... 

Londra spune: „Ruşii nu vor permite nemților să se apropie de 
gurile Dunării“. Și cred englezii că ne fac plăcere, cu o asemenea știre? 


Alexandru Zamfirescu a rămas de căruţă, la direcţia protocolului. 
La Haga va fi trimis Dianu! 


Radio Moscova a difuzat și azi-noapte „stricata neutralitate a Rusiei 
față de România“. Numai că rușii nu se prea țin de vorbă. Urdăreanu 
mi-a spus ieri că s-a intervenit serios pe lângă Germania „să ne aran- 
jeze cu Rusia”. Intervenţia la Berlin e justificată — pretindea Urdă- 
reanu — prin faptul că Germania ne-a împiedicat să ne apropiem de 
Moscova, repetându-ne ani de zile „că orice apropiere de ruşi ar însem- 
na din partea noastră un act inamical faţă de Reich“. Reichul a luat însă 
Sovietele în braţe şi noi am rămas caraghioşi. 


www.dacoromanica.ro 


ÎNSEMAIRI ZII NICI. 1939 159 


Blumenfeld a fost azi-dimineaţă la mine să-mi spună că miniştrii 
s-au întrunit aseară la Gafencu şi că au fost în unanimitate pentru un 
Guvern Argetoianu. Danke schân... 

Tot Blumenfeld mi-a mai spus (şi mi-a confirmat faptul şi Radian) 
că azi-noapte ar mai fi fost executaţi pe tăcute o serie de gardişti 
arestaţi ieri, printre care şi Sergiu Lecca... 


Un călător venit cu automobilul din Germania prin Belgia la Paris 
— serie Paris-Soir — ar fi văzut între Colonia şi Aachen, lipite afişe 
mici cu următoarele versuri: 

„Mai bine un Împărat î în Împărăţia cerurilor, 

Decât ticălosul de la Berchtesgaden!"* 

Neplăcut pentru Hitler... 


25 septembrie. leri zi grea, pentru un om de 68 de ani... Un ceas şi 
jumătate în picioare la Ateneu, pe jos de la Ateneu la Gara de Nord şi 
apoi la Curtea de Argeş de la gară sus pe deal, la cimitir. Și tot timpul 
în mundir cu tinichele și cordoane. Am sosit la Ateneu pe ploaie, dar 
norocul nostru a fost că ploaia a stat și am ajuns la Gara de Nord uscati. 
La Curtea de Argeş a fost chiar o vreme foarte frumoasă... 

Sosit la Ateneu am aflat din gura lui Gavrilă Marinescu noua 
ecatombă; au fost uciși vreo 350-400 de gardişti tot aşa fără judecată. 
Printre ei Clime, Alexandru Cantacuzino, Tell — toţi închişi la Râm- 
nicul Sărat şi prin urmare cu totul nevinovaţi... Mi se spusese deja în 
ajun că mai fuseseră uciși și expuşi doi nenorociti la Ploieşti şi alți doi 
la Bacău și Costandache îmi povestise că șoferul său văzuse trei inşi 
împușcați și întinși în fața primăriei, la Fieni — dar nu-mi puteam 
închipui un asemenea măcel. Mai mult, Radian îmi comunicase că din 
informaţiile culese de el, cei de la Râmnicul Sărat nu fuseseră atinși... 
Mi s-a făcut părul măciucă şi n-am mai fost în stare să spun un cuvânt 
lui Gavrilă, a cărui stare de beatitudine şi de inconştiență m-a 
înspăimântat şi ea.. . Iorga, care sosise la Ateneu cu c...] în sus a apucat 
de braţ pe Sidorovici şi a început să-l ocărască fiindcă scosese copiii pe 
ploaie şi-i aliniase de-a lungul străzilor, pe unde urma să treacă corte- 
giul. Sidorovici i-a spus scurt: „Domnule Consilier Regnl, eu execut 
ordine — aşa am primit ordin, aşa am fâcut...”, şi i-a intors spatele. 
Furios, zănaticul s-a apropiat de mine şi nu m-a mai slăbit cu confi- 
denţele. Tot ce se întâmplase era o rusine. Nimeni nu va avea curajul să 
ia succesiunea Guvernului scăldat în sânge, Regele e condamnat la 
Argeșanu pe viaţă, şi câte și mai câte. Indignarea lui era provocată de 

uciderea fără judecată şi de expunerea celor 9, Când i-am adus la 
cunoștință tot ce se întâmplase după executarea asasinilor lui Călines- 
cu, când a aflat despre uciderile în masă a atâtor nenorociţi cu culpabi- 
litate dubioasă — a înlemnit, De undesmi spusese că merge la Curtea 
de Argeș, după slujba de la Ateneu a dispărut. Unii spuneau că s-a 
supărat fiindcă nu sra uitat Regele la el, alţii fiindcă nu sau pus să vors 
bească, Nu ştiu cine pretindea că se ofensase fiindcă nul aşezase 
stăpânirea pe unul din caii care trăgeau afetul,,, 

Ceremonia a fost scurtă și discursurile reduse la cinci; Patriarhul, 
primulsministru, eu (ca preşedinte al Senatului), Vaida în numele Ca- 
merei şi Vâlcovici în numele F,R,N aului, Discursul patriarhului a fost 
o nenorocire, Lung, prost, de o trivialitate de expresii şi de imagini de 
neînchipuit. A vorbit de „dobitoace'”, de boi, de jivini şi a comparat 
lupta dintre Călinescu și vrăjmaşii săi cu lupta dintre doi câini care se 
bat pe un ciolan; „dar vine lupul şi cei doi câini lasă cearta şi se aruncă 
amândoi asupra lupului”, A fost un dezastru. Argeşanu, Vaida şi Vâl- 
covici au fost banali dar scurţi, Numai cuvântarea mea a plăcut şi a fost 
găsită de toată lumea potrivită împrejurărilor. Chiorul între orbi, 

De la Curtea de Argeş la cimitir a trebuit să ţin și eu o panglică, Am 
urcat dealul cu greu, dar lam urcat, De sus din cimitir, e o privelişte mi- 
nunată asupra văii Argeşului și a munţilor; priveliştea e atât de încântă- 
toare încât plăteşte oboseala suișului, Acolo, sus, a mai vorbit un pseus 
doțăran, tipul agentului electoral de pe vremea partidelor, omul lui Că- 
linescu probabil, unul NiculescusLungu, A vorbit prost și lung, nu de- 
geabasl cheamă Lungul. După el, au spus câteva cuvinte cuviincioase 
doi reprezentanţi ai minorităţilor, un ungur şi un neamt și a încheiat ṣes 
dința Gafencu cu câteva cuvinte improvizate, A vorbit frumos și emos 
ționant, dar la sfârșit sra zăpăcit şi spre stupefacţia celor de față a adre- 
sat mortului un viguros; „să trăieşti!“ Şa mirat și el de vorba caresi Scâz 
pase şi după câteva secunde de ezitare a încercat să o dreagă; „Să trăs 
iești în amintirea noastră!" Ziarele, bineînţeles, nsau înregistrat pauza, , 

La dus spre Curtea de Argeş, Slăvescu msa luat la o parte săsmi 
spună căal chemase Regele în ajun să-l consulte și pe el asupra situației 
şi că a spus Regelui că nu era decât o soluţie: Argetoianu, şi repede, 
Am mulțumit lui Slăvescu de măgulitoarea propunere și i-am explicat 
de ce nu puteam primi răspunderea situaţiei, Ghelmegeanu, Ralea, 
Gafencu — rând pe rând au făcut aluzii la soarta ce mă aşteaptă. |n 
fine, întro lungă convorbire, la înapoiere, Tătărescu misa explicat că 
numai eu puteam „salva țara” și că era de datoria mea să primesc, Toţi 
politicieni de rând care nu se gândesc decât la ei şi vor să mă curețe 
aruncândusmă într-o aventură disperată, Afară de Slăvescu, care cred 
că ține la mine şi are încredere în mine.., 

Blumenfeld a fost azi la mine şi mi-a povestit cum a fost desemnat 
Argeşanu ca prim-ministru provizoriu. După asasinarea lui Călinescu, 
Regele a convocat la Cotroceni pe Iamandi, pe Mitiţă Constantinescu, 
pe Gafencu, pe Ralea, pe Ghelmegeanu şi pe Andrei. Pentru ce numai 
pe aceştia Dumnezeu ştie. Poate că pe ceilalţi nu i-a găsit. Și Ralea şi 
Andrei au sosit mai târziu, mult după ceilalți. La sfat a asistat şi 
Urdăreanu. Cele ce urmează, Blumenfeld le ținea de la Ghelmegeanu. 

Regele a cerut întâi părerea lui Iamandi. Acesta a făcut o scurtă 
expunere a situaţiei, a arătat că Regele nu trebuie să se dea învins şi să 
schimbe regimul, nici chiar echipa şi că cel mai indicat din ei ca să ia 
locul lui Călinescu era Gafencu. El, lamandi — și crede că şi ceilalți 
colegi — va primi pe Gafencu ca conducător şi se va supune îndru- 
mărilor lui. 

Gafencu a luat numaidecât cuvântul şi a refuzat net locul ce i se 
oferea, arătând totdeodată că cel mai indicat ca să ia locul lui Călinescu 
(în Guvern, nu la morgă) era lamandi. 

Iamandi a sărit ca ars și a refuzat cu energie un post pentru care nu 
era indicat: avea prea multe vrăjmăşii. 

Ghelmegeanu, interpelat, a declarat că fără să fie vorba de o schim- 
bare de regim, ar trebui încercată o destindere, că bineînţeles ei, 
miniștrii, se vor supune la hotărârile Regelui, oricare ar fi ele — dar că 
aceste hotărâri n-ar putea fi luate la repezeală, și că el, Ghelmegeanu, 
ar fi de părere să se constituie numai un Guvern tranzitoriu, cel defini- 
tiv urmând să fie alcătuit după câteva zile... 

La cuvântul „tranzitoriu“, Regele care aproba din cap tot ce spunea 
Ghelmegeanu, a întrerupt: „Nu tranzitoriu, provizoriu...” înțelegând să 
arate astfel că nu putea fi vorba de o schimbare de regim... 

Regele, după ce a terminat Ghelmegeanu a conchis că formula unui 
Guvern provizoriu era cea mai bună, că pentru a prezida un asemenea 
Guvern nici Iamandi, nici Gafencu nu erau indicaţi și a sugerat numele 
lui Cancicov. 

Când a auzit Mitiţă de Cancicov, a îngălbenit şi şi-a dat drumul. A 
vorbit mult, dar a reușit să înlăture pe rivalul său de Finanţe... Mitiţă a 
sugerat, la rândul său, că date fiind împrejurările şi provizoratul 
însărcinării, un general ar fi cel mai indicat, un general oaricare ar fi el, 
un general pe care l-ar desemna Regele... 

S-a vorbit o clipă de Gavrilă Marinescu dar s-a abandonat ideea 
imediat, căci Gavrilă prea ar fi descoperit pe Rege — și s-a trecut la 
Balif. Aprobare. S-a trimis după Balif, dar acesta n-a putut fi găsit... 
Intre timp Urdăreanu a propus pe Argeșanu, care a mai fost prim-mi- 
nistru interimar în timpuri grele (când a fost decretată pedeapsa cu 
moartea). Argeşanu a fost acceptat cu entuziasm și astfel a ajuns Ghiţă 

Soldatul pri -ministru al Ţării Româneşti... ca să ucidă fără milă şi fă- 
ră scrupule... 


Varşovia rezistă încă, scăpând cinstea Poloniei care s-a prăbuşit o 
dată cu Rydz Smigly. Rezistență inutilă dar onorabilă şi frumoasă. Tot 
restu Poloniei e aproape ocupat fie de nemți, fie de ruşi. Se zice că 
rușii au dat drumul ucrainenilor să devasteze şi să ardă toate propri- 
etătile. 

Generalul Fritsch, care a fost comandantul întregii armate germane, 
a căzut în fata Varșoviei. Fritsch fusese scos din fruntea armatei din 
cauza unor învinuiri de pederastie. Constatându-se că acuzările fuse- 
seră calomnioase, Fritsch a fost reabilitat şi numit şef onorar al unui 
regiment de artilerie. Cum s-a declarat războiul a cerut să plece cu regi- 
mentul său — în fruntea căruia a găsit o moarte glorioasă... 


Gamelin a declarat lui Tătărescu că Germania a pierdut războiul 
înainte de a-l declara. Pe ce se bazează generalisimul francez în afir- 
marea sa, nu ştie nici Tătărescu... 


Mussolini care n-a mai vorbit de mult, a luat cuvântul la Bolonia şi 
a ținut un discurs moderat. Italia nu-și pierde din vedere interesele sale 
și va interveni când va fi momentul, ca să le apere. Comentând acest 
discurs, presa germană înclină a crede că acest „moment“ va cores- 
punde cu încheierea păcii... 


Primarul Verdunului a trimis o telegramă de călduroase felicitări 
primarului Varșoviei. Numai că peste Verdun inamicul nu a trecut. 


Dinu Brătianu a trimis o lungă și călduroasă telegramă doamnei 
Căl:nescu, în care subliniază marile însușiri ale defunctului. Maniu, 
Madgearu şi Mihalache n-au trimis nimic, deşi Călinescu le-a adus ani 
de-a rândul voturi multe, din Argeș. La ultimele alegeri, a ieşit chiar 
cel dintâi pe tară, în partidul său. Nici un naţional-țărânist n-a asistat la 
funeralii. Câtă patimă politică... 

Telegrame de condoleanţe au venit de pretutindeni, până şi din 
America. N-am văzut nici una, nici din Germania, nici din Italia. A 
telegrafiat în schimb Molotov... 

26 septembrie. De aseară, la Sinaia, pentru 24 ore. Ne-am deştepta“ 
azi cu Valea Rea şi munţii de la Stână în sus, albi de zăpadă. A fulguit 
ceva între ora 7 şi ora 8 până şi în grădina noastră. 


27 septembrie. Înapoindu-mă aseară de la Sinaia am înaintat cu 
greu pe șosea între Ploiești şi Bucureşti: şire nesfârşite de automobile 
poloneze staţionau de-a lungul drumului, stânjenind circulația. Matak, 
căpitan mobilizat, şi alţi câțiva ofițeri puneau ordine în coloane. Erau 
de toate: camioane militare — mai ales camioane militare — turisme, 
ambulante, autobuze, ofițeri, soldaţi, civili, femei, copii — o jale. Ma- 
terialul militar mi-a părut cam avariat şi modele vechi... 


Chamberlain a hotărât să facă în fiecare săptămână un expozeu î 
fata Camerei Comunelor ca să pună la punct problemele în discuție și 
în curent pe d.d. parlamentari cu politica Guvernului și cu mersul 
războiului. In cuvântarea sa de ieri a răspuns indirect şi invitaţiei la 
pace făcută de Hitler și discursului lui Mussolini de la Bolonia. Cham- 
berlain a declarat încă o dată ritos că Anglia şi Franţa nu vor încheia 
pace până nu vor aduce Germania la neputinta totală de a mai tulbura 
liniştea Europei. Puterile occidentale vor ajunge la acest rezultat prin 
dezorganizarea economică a Germaniei. Germania posedă însă stocuri 
însemnate de materii prime așa încât pentru constrângerea ei va trebui 
timp: războiul va dura mai mulţi ani... Chamberlain a mai explicat 
prăbușirea forțelor poloneze prin atacul ruşilor. Luată între două fo- 
curi, armata polonă n-a putut rezista. Primul-ministru britanic a în- 
cheiat afirmând din nou perfecta înțelegere dintre Anglia și Franţa şi 
lăudând atitudinea și iniţiativele lui Mussolini. Ducele a crezut că era 
mai bine ca Polonia să se amputeze singură de o parte a teritoriului său 
decât să sufere ororile războiului și ale unei duble ocupaţii. Guvernul 
Angliei nu este însă de acord — ca și opinia publică engleză — cu 
această părere. 


Saracioglu e la Moscova. Probabil că a fost chemat nu numai pentru 
afacerile Turciei, dar pentru raporturile Rusiei cu întreg Balcanul 
„nous y compris'. De altminteri şi noi şi grecii, și sârbii l-am însărcinat 
— după câte mi-a mărturisit Gafencu — să „pipăie'* terenul la Mosco- 
va, în ce ne priveşte. Telegramele de azi anunţă că a fost poftit şi 
Ribbentrop şi că trebuie să sosească chiar azi la Moscova, cu avionul. 
Neue Ziiricher Zeitung totdeauna bine informată publică în numărul 

său de ieri ştiri neliniştitoare pentru noi. După gazeta elvețiană, Sara- 
cioglu ar fi fost chemat pentru trei chestiuni: 1) Reglarea definitivă a 
neutralității turceşti; 2) Reglementarea trecerii prin Strâmtori pentru ca 
Marea Neagră să nu mai fie accesibilă decât riveranilor;, 3) Tatonări la 
Bucureşti, prin turci, pentru a se vedea dacă România n-ar fi dispusă să 
cedeze de bunăvoie Basarabia Rusiei (!!!)... 

Prezenta lui Ribbentrop la Moscova nu poate fi decât bună pentru 
noi. Trebuie să înregistrăm că Radio Tiraspol ar fi dat azi-noapte ştirea 
că Sovietele numesc un ministru la Bucureşti şi dat fiind că postul e 
vacant de mai bine de doi ani, această ştire este întrucâtva liniştitoare... 
Pe de altă parte, Saracioglu, căruia i s-au dat mari onoruri la Moscova, 
a poftit pentru mâine la dejun la Ambasada turcească pe reprezentanții 
Inţelegerii Balcanice, împreună cu un membru marcant al Guvernului 
sovietic... 

Alarma este totuşi mare în Cernăuţi şi în Basarabia... Hurmuzaki 
s-a refugiat la Bucureşti cu argintăria familiei, proprietarii din Bucovina 
şi din Basarabia fug și ei de graniţa rusească. Se spune că Guvernul nos- 
tru ar fi ordonat evacuări de acte publice din Cernăuţi și din unele orașe 
din Basarabia; dacă s-a făcut, greșala ar fi mare, căci panica e gata... 


Presa franceză și cea engleză aduc elogii lui Mussolini. Străduinţele 
sale pentru pace sunt apreciate cu bunăvoință, deşi pacea nu se poate 
încheia decât după prăbuşirea Germaniei (și victoria complectă a 
ruşilor?). Interesant este tonul cu totul schimbat, în ziarele din Paris şi 
din Londra, cu privire la Italia și la Mussolini. Schimbare ce se poate 
de altminteri constata și în presa italiană față de Franţa și de Anglia... 


Şeicaru îmi aduce vestea că Sidorovici a fost la Ioaniţescu (D.R.) și 
i-a anunţat că el loaniţescu va fi numit preşedinte al Consiliului. Câte o 
notă veselă în jalea vremurilor... 


Ştirea publicată despre demisia lui Moscicki şi înlocuirea sa prin 
Paderewski e dezminţită prin agenţia Pat (polonă). Şi totuși se plă- 
nuieşte aşa ceva. Ca să putem scăpa de Guvernul polonez pe care sun- 
tem nevoiţi să-l internăm la noi, după legile neutralității, e vorba să se 
aranjeze o demisie antedatată de pe vremea când zisul Guvern era încă 
pe teritoriu polon. Gafencu negociază chestiunea și cu polonezii de la 
Slănic și cu nemţii căci înainte de toate nu trebuie să ne punem rău cu 
aceştia... 

Mi se spune că generalul Vasiliu, primarul Craiovei, a oferit o masă 
mare lui Smigly Rydz... Nu era momentul. 


Nouă piloți polonezi şi-au luat zborul pe trei avioane mici de bom- 
bardament şi au debarcat în... Scoţia! De frică omul devine erou! 


Între Estonia şi Rusia era să fie bucluc. Ministrul estonian Selter 
care se afla la Moscova a plecat repede la Talin cu avionul. Kremlinul 
s-a supărat foc fiindcă Estonia a lăsat un submarin polonez să plece din 
portul Talin, după ce şi-a reparat avariile şi s-a ravitaliat. A facerea e pe 
cale de a fi aranjată, dar alarma a fost mare în Estonia. Rusia tero- 
rizează tot estul Europei... graţie lui Hitler! 


Consiliul de Miniştri francez a hotărât ieri dizolvarea Partidului 
Comunist... Câte s-au schimbat din zilele Guvernului Blum, când Par- 
tidul Comunist se înstăpânise pe toate comenzile Statului francez. Se 
discută încă decăderea mandatelor parlamentare comuniste, dar e pro- 
babil că vor fi anulate. Prefecţii vor înlocui pe toți primarii comunişti 
care nu se vor supune decretului de dizolvare. 


Milan Hodza, slovacul, fostul prim-ministru cehoslovac s-a stabilit 
la Paris unde va lucra cu Osuski pentru învierea Cehoslovaciei, în caz 
de victorie a anglo-francezilor. Beneș lucrează la Londra... 


Cu începere de la 8 octombrie trenurile internationale îşi reiau prin 
Italia orarul normal, la toate graniţele... 


Germanii dezmint ştirea franceză a unor atacuri aeriene reuşite la 
Friedrichskaffen (uzina Zeppelin de pe malul lacului Constanta) şi la 
Kiel. Nici o bombă n-ar fi fost aruncată asupra acestor două localităţi. 

Englezii dezmint la rândul lor ştirea germană a unei mari bătălii 
navale ce ar fi avut loc în Marea Nordului şi despre care Amiralitatea 
britanică n-a primit nici un raport... 


Tunurile noastre antiaeriene aduse din Angiia sunt excelente. Dacă 
ştiu ai noştri să le mânuiască e altă chestiune — dar ce e mai grav e că 

n-avem muniții pentru ele. Slăvescu mi-a mărturisit că primul transport 
de muniții va porni din Anglia la 2 octombrie. Dacă va pleca... şi fără 
muniții nu numai că tunurile nu servesc la nimic, dar nici nu pot fi ser- 
vanţii şi ofițerii exersaţi cu ele... De necrezut! 


Gavrilă a tras o circulară funcţionarilor de sub ordinele sale, de la 
Ministerul de Interne. Se declară executorul testamentului „marelui 
om” (nu numai al gardiştilor şi bănuiților împușcați) și cere tuturor 
„onestitate și urbanitate”. Pe buzele lui Gavrilă aceste două cuvinte nu 
prea sunt la locul lor. În ce priveşte pe Călinescu, începe să se cam 
exagereze cu „marele om“; băiat bun şi inteligent, cinstit şi destoinic 
— tocmai nu era „un mare om" fiindcă-i lipsea și concepția și 
mijloacele de a schimba ritmul lucrurilor... Se vorbeşte să i se ridice o 
statuie; dacă are una Pake Protopopescu de ce n-ar avea și el — dar 
totuși nu face. Ne-am mai civilizat, de la Pake Protopopescu... 


28 septembrie. Întâlnit ieri pe Gigurtu (la Clubul Miliardarilor) 
înapoiat de la Berlin. Aduce de la Göring următoarea veste liniştitoare: 
„Cât timp vom fi noi (adică germanii) prieteni cu ruşii, România n-are 
să se teamă de nimic...“ Atât mi-a spus. A rămas să vină să mă vadă 
să-mi povestească tot. 

Și băiatul și fata lui Casasovici, băiatul inginer și fata licenţiată în 
nu știu ce, au fost arestaţi, în ultima razie de gardişti. 

Did:na Cantacuzino e sub pază; porțile închise, nimeni nu mai poate 
intre la dânsa. Aflu acum că Didina a ajuns la cuțite cu Lilica Săulescu, 
ultima ei prietenă, care o înjură de o spurcă. Cauza: să scoată pe Didina 
de la Ortodoxie, stăpânirea a ordonat o anchetă financiară și cum anche- 
ta a dovedit mari nereguli, Didina a aruncat toată vina asupra Lilichi... 

A fost împuşcată și Ioana Cantacuzino (familia Cantacuzino a dat 
astfel doi mucenici). Ioana Cantacuzino, o semiturbată era sora lui Zizi 
Cantacuzino. A fost succesiv căsătorită cu Gogori Carp și cu inginerul 
Perșu... 

Dintre toți intelectualii Gărzii, arestaţi, n-au scăpat decât Milcovea- 
nu, Radu Budişteanu și Nae Ionescu. Toţi ceilalți au fost împușcați. Fami- 
liile lor sunt sub strictă pază, nu pot comunica cu nimeni și se vorbeşte de 
confiscarea averilor lor. Şi chiar de „curăţire“ până la al șaptelea neam... 

S-a cerut şi rechemarea lui Prat y Soutzo, ministrul Spaniei. Asa- 
sinii lui Călinescu au mărturisit înainte de a fi împușcați că erau în 
relații cu șoferul Legaţiei Spaniei şi că printr-însul primeau subsidii. 
Banii cu care au cumpărat automobilul fatal, i-ar fi avut de la Prat... 

Milcoveanu a scris o foarte frumoasă scrisoare Regelui, scrisoare 
care l-a scăpat de la moarte... In familiile celor împuşcaţi, o jale de ne- 
descris. Nu m-ar mira ca d-na Claudian, mama lui Tell, să se sinucidă... 


Varşovia a capitulat... După comunicatul polonez, orașul nu mai e 
decât un morman de ruine... Nemţii vor intra mâine în fosta capitală a 
Poloniei. 


Germanii afirmă că o escadrilă de 20 avioane a atacat o escadră 
engleză în Marea Nordului și că un vas purtător de avioane şi un 
cuirasat de linie ar fi fost atinse şi chiar scufundate. Englezii de partea 
lor confirmă atacul, dar declară că nici un vas n-a fost atins şi că bate- 
riile britanice au doborât trei avioane germane... 

Cum se vede, războiul se duce și cu metodele demagogice — fie- 
care minte cât poate. 


Între Rusia și Estonia se îngroaşă gluma: Sovietele cer Estoniei o 
bază navală şi privilegii economice. Negocierile î în curs. Ribbentrop, la 
Moscova, va avea de spus probabil și el cuvântul său. 

Ribbentrop a sosit la Moscova cu 38 de persoane, experţi și spe- 
cialiști. Până acum raporturile dintre Germania și Rusia au fost reglate 
prin comisii militare. Polonia fiind cucerită, aceste raporturi trec acum 
în seama civililor. Miniștrii de Externe turc și leton fiind şi ei la 
Moscova, e probabil că se vor lua hotărâri importante. Ba din Berlin se 
anunţă chiar că vor fi senzaţionale... De am scăpa, noi, cu faţa curată... 


Regele își consultă miniștrii. Ieri a fost rândul lui Ralea. Acesta a 
povestit lui Şoneriu (cu care e foarte legat) audiența sa. Regele cerân- 
du-i părerea, Ralea a cerut să nu se schimbe regimul, înainte de toate 
— o schimbare de regim în momentele actuale însemnând o diminuare 
a autorităţii Coroanei. Regele a fost de acord şi a declarat lui Ralea că 
Guvernul va fi menținut, fără şovăire, pe baza F.R.N.-ului. Întrebat 
asupra persoanei de pus în fruntea Guvernului, Ralea a recomandat pe 
Iamandi. L-a recomandat, spune el. fiindcă avea o datorie de recunoș- 
tinţă faţă de dânsul (Iamandi l-a făcut ministru) și fiindcă știa că Rege- 
le nu-l va primi, şi că recomandarea lui se reducea astfel la o simpli 
politețe. Regele într-adevăr a dat imediat la o parte numele lui Iamandi 
(„nu e vremea să ne gândim la promovări'*) şi a pus lui Ralea chestiu- 

nea pe șleau: pe care din Consilierii Regali îl credea mai apt pentru 
şefia viitorului Guvern? La această întrebare, Ralea a declarat imediat: 
„Răspunsul, Sire, nu e greu de dat: nu există decât unul singur, Arge- 
toianu” — şi a făcut elogiul meu. Regele a aprobat şi a adăugat: „Şi 
Argetoianu mai este încă şi energic, cu dânsul ordinea nu va fi tulbu- 
rată...” Din câte a spus Regele, Ralea a plecat de la Cotroceni cu 
convingerea că hotărârea Suveranului era luată... 


4 octombrie. Se împlinesc mâine opt zile de când n-am mai avut 
răgazul să scriu un rând în aceste /usemnări — şi se împlinesc opt zile 
de când am depus jurământul... 

Ceea ce am prevăzut întotdeauna s-a întâmplat. Cât timp aş fi putut fa- 
ce ceva Regele nu mi-a încredinţat puterea. Acum, că cuțitul a ajuns la os 
mă cheamă... Am rezistat cât am putut; am capitulat însă faţă de nepu- 
tința în care mă aflam de a recomanda Suveranului pe altcineva. Nimeni 
afară de mine nu putea inspira în acest moment și încredere în ţară, și 
încredere la Berlin, Paris, Londra şi Roma. Cu inima strânsă am primit o 
însărcinare pe care toți predecesorii mei au primit-o cu avânt și entuzi- 
asm... M-am dus seara la Cotroceni, la-jurământ — ca la înmomântare. 

Joi 28 septembrie la amiază am fost chemat la Cotroceni și a doua 
oară la ora 5 1/2. La amiază a fost şedinţă de rezistenţă; seara după 
capitulare, pentru „întelegere şi formarea Cabinetului. Am lăsat pe 
Rege și pe Urdăreanu să facă ce au vrut din mine; mi se părea că toate 
se sfârșiseră, că nimic nu mai avea nici o importanţă. Parcă mă sim- 
team iar la Iași, în ianuarie 1918, strâns cu uşa din toate părţile. De data 
asta însă nu mai erau nemții civilizaţi care ne amenințau, ci ruşii săl- 
batici. Depresiunea mea se va înțelege lesne: am format Ministerul în 
momentul în care aşteptam din ceas în ceas, știrea că rușii au trecut 
Nistrul... Gândul meu nu se oprea o clipă la palinodiile pe care le 
săvârşeam la București, pironit cum eram asupra dezastrului pe care-l 
întrevedeam. Imaginea tuturor locurilor scumpe distruse, a mormin- 
telor profanate, perspectiva unor tribulaţii nesfârșite și a unui sfârșit 
tragic — mi-au amărât ceasul cât a ținut jurământul celor 26 de mi- 
niştri! care compun Guvernul meu. 

Regele ne-a spus câteva cuvinte sub apăsarea deprimantă a momen- 
tului. l-am răspuns și eu în aceeași notă — și am plecat acasă să ne cul- 
căm. Eu n-am dormit toată noaptea. 

Și am trăit aşa până sâmbătă, când veştile au început să fie ceva mai 
liniştitoare. Teama mea cea mare era ca nemţii să nu mai aibă nici o 
trecere la Moscova și să se supună la toate cererile rusești. Când am 


! Doi: Ottescu şi Giurescu, absenţi din Bucureşti, au depus jurâmântul a doua zi. 

citit că linia de demarcaţie ruso-germană fusese dată înapoi spre 
răsărit, în dauna ruşilor, am răsuflat. Vorbisem lung, cu Clodius, cu 
Gerstenberg (ataşatul Aerului), cu Fabricius — îmi raportase Gigurtu 
cele văzute şi auzite de el la Berlin — şi ştiam că nemtii ne vor apăra 
din răsputeri împotriva ruşilor ca să-şi rezerve pentru dânşii resursele 
României, dar mă întrebam: cât vor putea şi ce vor putea? 

Ceva mai liniştit prin toate telegramele primite din care rezultă că 
nemţii tot mai puteau, am plecat sâmbătă seara la Sinaia, să petrec o 
duminică liniştită. Dar peste noapte, iată demisia lui Moscicki şi a 
Guvernului polon şi constituirea unui nou Guvern la Paris. Agitaţie la 
Berlin. Fabricius plecat şi el la Azuga să căsătorească pe Stâelzer (con- 
silierul său de Legaţie)! a fost rechemat în grabă la Bucureşti unde a 
deșteptat la ora 2 noaptea pe Gafencu ca să-l întrebe cum s-a întâmplat. 
Gafencu (cu care eram înţeles, căci ştiam amândoi — ca şi Regele — 
de lovitura ce se plănuia), a răspuns că e surprins şi el de ce s-a întâm- 
plat... Scandal mare, raportat la Sinaia prin zece telefoane succesive — 
în fine s-au liniştit lucrurile... 


Am băgat pe Ottescu în Minister ca să am un om cinstit la Interne; 
pe Radian la Propagandă ca să dau o satisfacție unui vechi şi devotat 
cirac; pe Filip ca subsecretar la Preşedinţie fiindcă e mâna mea dreaptă 
şi nu vreau să fiu stângaci. Incolo am primit pe cine a vrut Regele, care 
a pătrat mai tot Ministerul vechi. Pe Titeanu l-am scos eu, fiindcă prea 
era lichea, pe popa Nae l-a scos Regele ca inutil. Era să sară și Băran 
(de la Interne), dar Regele l-a menţinut ca să nu supere pe Vaida, căci 
Băran e omul lui. 

Cu prilejul constituirii Guvernului am constatat că Urdăreanu e la 
cuțite cu Gavrilă Marinescu și cu Gusti. Pe Gusti îl va mânca ușor. 
Intre el și Gavrilă mă întreb care pe care... Gavrilă e furios și face 
mutre fiindcă i s-au luat Internele şi i s-a creat un departament nou al 
Ordinii Publice. Se urcase scroafa în copac. Regele și-a dat seama că 
prezenţa lui Gavrilă la Interne ar fi fost dezastruoasă faţă de opinia 
publică, pe când la Poliţie şi la Siguranţă îl înghite lumea... 


De când am depus eu jurământul nu s-a mai ucis un om. Am dispus 
modificarea codului de justiţie militară pentru introducerea unei proce- 
duri repezi — și toată lumea va fi de acum înainte judecată. 

Interviul pe care l-am dat vineri, 29 septembrie și apelul pe care 
l-am citit luni seara, 2 octombrie, la Radio au avut un răsunet imens. 


l Stöelzer s-a căsătorit cu o aristocrata austriacă, o contesă Hamoncourt. 


www.dacoromanica.ro 


170 CONSI ANTIN ARGETOIANU 


Toată lumea e mulțumită, adânc mulţumită, mult mai multumită decât 
mine. Nenumăratele telegrame şi scrisori pe care le primesc — atât de 
multe nu s-au văzut niciodată, spun oamenii de la Preşedinţie — o 
dovedesc. Mai toate încep prin „ne-am liniştit“, „am răsuflat“, „ne-aţi 
dat răgazul să muncim“ şi aşa mai departe. De fapt eu nu am fost adus 
la Guvern prin popularitate, de jos în sus, dar popularitatea mi-a venit 
ca un dar preţios, în clipa când numele meu a apărut în fruntea Guver- 
nului. Sunt din mărturisirea tuturor omul situaţiei; grea sarcină pe 
umerii mei. Cu atât mai grea cu cât e dublă; pe cea internă o voi duce 
eu cum trebuie — dar cu cea externă ce mă fac, căci aci toate initia- 
tivele sunt în mâinile altora... 

Un lucru e cert: de azi înainte Coroana e acoperită. De la moartea 
lui Duca, Regele a rămas descoperit. Tătărescu, Goga, Patriarhul, Căli- 
nescu au fost fantezii regale, simple persoane interpuse ale Suveranu- 
lui. Din acest punct de vedere am intrat iar în normal: de acum înainte 
cei nemulțumiți nu vor mai înjura pe Rege, mă vor înjura pe mine, 
fiindcă eu exist. Exist chiar atâta încât cineva a dat o formulă nostimă: 
„Pe numele lui Argetoianu a fost plebiscitată într-adevăr politica Re- 
gelui!“ O altă formulă bună: „Unui Guvern de teroare succede un Gu- 
vern de autoritate!“ 

Dar despre toate acestea să vorbească alții — mie mi-e silă să le scriu. 

Apelul meu la unire a avut un mare succes literar. Să vedem dacă va 
avea și unul practic... 


Primit ieri succesiv pe toţi șefii de misiuni acreditaţi la Bucureşti. 
Banalitate... Însărcinatul cu afaceri rusesc, un zevzec — foarte pacific. 


Azi, la dejunul Clubul Miliardarilor, mare succes. M-au sărbătorit 
toţi, căci toţi erau încântați, afară de Madgearu... 


6 octombrie. Polonezii refugiaţi în Craiova ameninţă să ucidă pe 
Rydz Smigly. Pricep şi eu. Ca să-l scap am dispus să fie transferat, cu 
familia lui și cu 4 aghiotanţi, la Dragoslavele în vila defunctului Patri- 
arh Miron. La Dragoslavele nu sunt polonezi... 


Ieri, lamandi a fost chemat la Palat și i s-a cerut să promulge în 
24 de ore articolele din noul Cod de Comerţ! referitoare la adminis- 


l Cod a cărui promulgare a fost fixată pentru ziua de 1 ianuarie 1940. 

traţia societăţilor anonime. „Seraiul' vrea numaidecât aceste articole 
ca să sugrume pe Max Auschnit, devenit inamic public nr. 1. Până să se 
promulge zisele articole, „pretenul“ de ieri a şi fost chemat la Parchet 
Şi interogat pe chestiunea cunoscută de la „Reșița“, şi pe câteva altele. 
Toată înscenarea are de scop să îngenunche pe Max şi să-l silească să 
vândă „în condiţii acceptabile“ consorţiului Malaxa-Casa Regală, pa- 
chetul său de acţiuni „Reșița“... Iamandi a venit la mine cam plictisit. 
I-am spus că primesc promulgarea prealabilă a ziselor articole, dacă se 
promulgă în textul amendat de către Consiliul Superior Economic și de 
către Comisia specială de la Ministerul de Justiţie (prezidată de Gigur- 
tu). Aşa s-a făcut. Pe mine mă preocupă textul promulgat, nu scopul 
promulgării: înțeleg să nu-mi bag nasul în afacerile Seraiului... 


Lungă întrevedere cu Radu Cruţescu pe care l-am chemat de la 
Berlin. E foarte pesimist asupra dezvoltării lucrurilor în Germania. In 
public depresie mare. Nici chiar victoriile din Polonia n-au însuflețit pe 
nimeni, căci nimeni nu crede în victoria finală. Cei mai optimişti cred 
numai în puterea defensivă a Reichului. Nazismul a pierdut sută în 
sută. Lumea tace, dar fiecare om îndată ce se încrede în interlocutorul 
său, critică și face tot felul de planuri de schimbări posibile care să 
aducă pacea. Goebbels e în plină dizgrație. L-au lăsat să vorbească ca 
să nu se zică că l-au împușcat. Căci începuse să se creadă... Pe gene- 
ralul Fritsch, toată lumea e convinsă că l-au împuşcat. Era singurul 
nume ce se pronunţa ca înlocuitor al lui Hitler și se gândeau mulţi la el. 
Versiunea dată că a căzut în fruntea regimentului său e falsă, căci regi- 
mentul său se află pe frontul de vest pe când moartea sa a fost anunţată 
pe frontul de est... Restricţiile de tot felul, dar mai ales cele alimentare, 
apasă greu. Oamenii mor de foame, literalmente. Cruţescu socotește că 
situația nazismului e disperată și a Germaniei, proastă. Părerea minis- 
trului nostru la Berlin e cu atât mai interesantă cu cât până acum câtăva 
vreme dânsul era cel mai convins apologist al hitlerismului şi al forței 
germane. 

Cruţescu afirmă că Guvernul german n-a știut nimic nici despre 
intrarea rușilor în Polonia, nici despre ofensiva Moscovei împotriva 
Statelor baltice. Când le-au aflat, au fost ca trăsniți. Călătoria lui 
Ribbentrop la Moscova, şi a celorlalţi misionari germani, militari și 
civili, n-au avut de scop decât ajustarea — pe cât s-a putut — a celor 
întâmplate. Mai ales de pierderea liniei ferate Lemberg-Cernăuţi, sunt 
nemţii inconsolabili... 

Faţă de noi, față de purtarea noastră, Berlinul e încântat. Vor face 
tot ce vor putea ca să păstreze România neatinsă de ruși — dar cu 

armele nu ne vor ajuta (în cazul unui atac sau al unei încălcări even- 
tuale) fiindcă nu sunt în măsură să o facă. Afară de Ribbentrop care e 
un nebun, toți cei din anturajul lui Hitler, cu Göring în frunte, îşi dau 
seama că au fost păcăliți de ruşi dar nu se putea face altfel... 

Hitler a fost convins — de Ribbentrop, geniul său rău — că englezii 
şi francezii nu vor intra în nici un caz în război, după încheierea Pactu- 
lui de neagresiune germano-sovietic — şi pe temeiul acestei convin- 
geri a atacat Polonia... 

Cruţescu a avut mai multe convorbiri cu noul ambasador sovietic 
Schwartzev, care după câte se pare e un personaj foarte influent la 
Kremlin. Schwartzev i-a vorbit în termeni foarte amicali despre noi şi 
despre intenţiile Sovietelor față de noi şi l-a rugat să uzeze de dânsul 
pentru o apropiere între ambele ţări. La observaţia lui Cruţescu că 
chestiunile de acest fel se tratează mai bine direct, Schwartzev i-a 
răspuns: „Bineînţeles, dar te rog să mă întrebuinţezi și pe mine, și nu vă 
veți căi...“ 

Interesant. 

Pesimismul lui Cruţescu mi-a amărât sufletul, căci marele nostru 
sprijin împotriva Rusiei, tot Germania rămâne... 


Lucrat azi-dimineaţă cu Slăvescu, ministrul Înzestrării Armatei. De 
când e el acolo, s-au făcut minuni. Cu toate câte se spun avem arma- 
ment. Avem armament complect pentru 15 divizii, cu ceva lipsuri pen- 
tru alte 15 și în constituire pentru 10 ultime divizii. Ne lipseşte însă 
artileria antiaeriană şi antitanc. Adică avem prea puţine unități. Până în 
februarie vor fi complectate și aceste lipsuri. Pe lângă cele 16 miliarde 
plătite anul acesta, Slăvescu mai are nevoie până la sfârşitul anului 
bugetar de 5 miliarde... Le vom găsi. 


Am semnat azi la ora 1 înțelegerea cu minoritatea ucraineană din Ba- 
sarabia şi Bucovina. In împrejurările internaţionale de azi e un succes. 


Mitiţă Constantinescu şi Bujoiu erau să se ia de păr. l-am împăcat. 


Am împăcat de asemenea şi pe Gavrilă Marinescu, inconsolabil de 
pierderea Ministerului de Interne. L-am împăcat dându-i 2 milioane 
mai mult pe lună la Ordinea Publică, milioane de altminteri justificate 
prin desfăşurarea măsurilor necesitate de împrejurări... 

7 octombrie. Conferinţă cu Ghelmegeanu, general Ilcuş, Mitiţă 
Constantinescu şi Bujoiu: problema trannsporturilor. Din cauza con- 
centrărilor s-a sistat tot transportul mărfurilor. Trebuie cât de repede 
revenit la o normalitate fie şi cu restricții. Am convenit să se dea dru- 
mul la un mare număr de vagoane. Îngrijorarea noastră trecând de la 
granița de vest la cea de est, trupele sunt în mişcare în același sens. 
Până la 14 octombrie mişcarea trebuie să fie terminată. De la acea dată 
înainte se vor libera un mare număr de vagoane și vor înceta trenurile 
speciale militare. Serviciul mărfurilor se va putea relua în proporţie de 
circa 70%... 

Schițat asemenea planul de dublări şi construcţii noi urgente, cerute 
de apărarea naţională şi de traficul cu Germania. De găsit vreo 2 mi- 
liarde pentru viitoarele 6 luni... 

Conferinţă agitată, apoi, cu Mitiţă şi cu Bujoiu cu privire la consti- 
tuirea fondului de rulment pentru cumpărările nemților, consimţit de 
Bujoiu (ultima convenţie cu Clodius) fără consultarea ministrului de 
Finanţe. l-am pus cu greu de acord. Mitiţă Constantinescu și Banca 
Naţională ne vor da soluţia până poimâine-seară, luni. 


Danielopol a examinat pe Beck și pe ministrul Roman. Starea lor nu 
este așa de îngrijorătoare. Vor sta în căutare și odihnă, mai departe, la 
hotel Aro, la Braşov. 

Soldaţii polonezi se poartă prost. La Calafat au insultat ofiţerii 
noştrii, şi s-au răzvrătit. Asemenea şi la Câmpulung. Se vor instala 
lagăre de concentrare unde se vor închide cei recalcitranti. 


Vizitat pe rând zilele trecute pe domnii Consilieri Regali prezenţi în 
București. La Mironescu vizită banală; mi-a vorbit de situaţia lui: 
moare să rămână decan la Drept deşi e atins de limita de vârstă. Nu se 
poate, dar nu i-am spus-o lămurit... Cu dr Angelescu convorbirea n-a 
fost mai distractivă. Tătărescu afabil, volubil, inteligent și veşnic pre- 
ocupat de dânsul, mi-a promis tot concursul și se înregimentează, ca şi 
Mironescu și Angelescu, în serviciul Regelui, fără rezerve. 

Pe Iorga l-am văzut ieri, o halima. N-am putut plasa în trei sferturi 
de oră 20 de cuvinte. Cum n-aveam nimic să-i cer, l-am lăsat să vor- 
bească. M-a pisat pe lung cu guvernarea din 1931-1932, care, dacă etc. 
ar fi putut dura 4 ani, și ar fi fost mai bine, şi n-ar fi fost ce a fost. A 
păşit apoi la trecutul imediat: Regele e un om încântător, Urdăreanu e 
un om încântător, Călinescu era un om încântător — dar câteşitrei şi-au 
bătut joc de el! Plin de oroare pentru execuțiile care s-au făcut, va sta la 

o parte, nu cere nimic, nu se va amesteca în nimic, nu va face greutăți 
nimănui. Dar de ce e lăsat Hefter „canalia aceea” să facă apologia lui 
Hitler, când el, Iorga, se abtine să facă pe a lui Gamelin? Cu desă- 
vârşire apolitic, afirmă că singurul vrăjmaş al României e Germania — 
Rusia nu contează (!!!). A spurcat în înjurături pe Vaida fiindcă la Con- 
siliul de Coroană din martie! a declarat că nu trebuie să ne batem și că 
Hacha a avut dreptate să facă ce a făcut. Cu mine s-a certat, s-a împă- 
cat, s-a certat iar şi s-a împăcat iar — totul fără importanţă, chestiuni 
personale, secundare. Cu Vaida nu va mai vorbi cât va trăi... A spus 
bine, mult bine de Urdă-reanu şi de Iamandi (pe care-l maltrata încă, 
acum câteva luni) fără să-şi dea seama că faţă de ultimele executări 
poziţia sa era diametral opusă de a celor doi sfetnici ai Regelui. E 
multumit de prezenţa mea în fruntea Guvernului, fiindcă dacă n-aş fi 
fost eu ar fi fost Vaida, sau Tătărescu, sau un alt călău (!!!) şi mai rău... 

A atacat violent pe Ţenescu, care e un bulgar și-l cheamă Tzenov şi 
care l-a indignat la înmormântarea lui Călinescu spunându-i că n-avem 
armată şi că nu ne putem bate... Balif îi ținea isonul. Indignat de spusele 
celor doi generali, a părăsit ceremonia și nu s-a mai dus la Curtea de Ar- 
geș, nici la gară (tronc Mariţo!). A mai spus, a mai spus, a mai spus... a- 
bia am putut să mă rup de el. Ne-am părăsit însă în termeni excelenți — 
cât pot fi de excelenți, între Iorga și oricine. L-am întrebat la plecare dacă 
avea nevoie de ceva: mi-a răspuns, răspicat: „N-am ne-vo-ie de ni-mic!“ 
Am aflat abia seara că ciupea 100 000 pe lună din fondurile secrete... 

Am văzut și pe Patriarhul. M-am înţeles cu el pe chestiunea 
Mitropoliei din Craiova şi mi-a promis tot concursul ca să vindecăm pe 
pop' de politică. Va convoca Sf. Sinod pentru a îndruma acțiunea. Mă 
iubeşte. Ne înțelegem bine. 


lamandi mi-a adus ieri un decret-lege prin care se înăspresc 
pedepsele, în diferitele legi pentru apărarea ordinii sociale şi în Codul 
Penal. Se întinde pedeapsa de moarte și sub 18 ani, până la vârsta de 
15. Cerut de Rege. Am dat consimțământul meu, cu condiţia ca să ia 
Regele angajamentul să comute pedeapsa pentru minorii între 15 și 18 
ani, în muncă silnică. S-a primit. Această înăsprire e cerută ca o sperie- 
toare, căci se împing minorii la acte de violenţă şi chiar la omoruri 
ceoarece până acum ei nu erau amenintati decât de pedepse minimale. 


Am trimis pe Radian în Bucovina şi pe Cornăţeanu în Basarabia să 
calmeze spiritele şi să potolească panica creată de prezenţa ruşilor înar- 
mati la graniță. 


! La care eu n-am asistat, fiind in străinătate. 

9 octombrie. Petrecut ziua de ieri la Breasta. Zi de noiembrie, „risiă 
şi ploioasă. Înainte de dejun ploaia mi-a lăsat totuşi răgazul sč mă 
cobor la moară şi să văd ce a ars. A ars tot catul de sus, cu maş.năciile. 
Paguba e cam de 5 până la 600 mii lei. Incendiul a avut loc chiar an 
noaptea când am depus jurământul ca prim-ministru. Unii au vrut să 
vadă aci mâna vrăjmaşilor mei politici. Prostii! Nici nu ş.iau la Breasta 
în acel moment că formasem Guvernul. Focul a fost pus de concurenui 
morari din împrejurimile Craiovei, căci moara noastră am Breasta 
mergea zi şi noapte... 


Lucrat azi-dimineaţă cu Regele. Merge bine, căruța nu scâr âie. 
Hotărât suspendarea „Serviciului Social“, marota lui Gusti, care costă 
prea multe milioane acum când tot banul trebuie să meargă la apărarea 
națională. Trecut România ca organ al F.N.R.-ului, urmând să apară de 
acum înainte sub îndrumarea acestuia. Transferat pe Rydz Smigly, 
amenințat la Craiova să fie ucis de polonezi, la Dragosiavele în vila 
fostului Patriarh. Regele-mi spune că e pozitiv informat că mitropo.itul 
Visarion Puiu, al Bucovinei, un megaloman ţicnit, s-ar fi pus la dispo- 
ziţia nemților ca în caz de ocupare a României să administreze el 
Bucovina... Până să fie nemţii, a fugit di Puiu de fr,ca ruşilor, încât a 
trebuit să-l aduc cu ordin expres înapoi la Scaun. Regele e de părere să 
provocăm un incident cu el și să-i primim demisia, căci aze mania să o 
tot dea. Sunt de acord cu Majestatea Sa. _ 

Cenzura-mi trimite două articole ale lui Iorga, proaste. Într-unul 
sunt înțepături la adresa mea. Le-am dat drumul: îi vor face mai mult 
rău lui decât mie. 


Davidescu, noul nostru ministru a fost primit cu multă amabilitate 
la Moscova, de Molotov și de subsecretarul său Potemkin. Toate ştirile 
sunt concordante: pentru moment, pericolul rus e oarecum înlăturat. 


10 octombrie. Pus ieri-seară la punct chestiunea fondului de rul- 
ment prevăzut în ultimele noastre acorduri cu Germania. Soluţia pro- 
pusă de B.N.R. diferă de cea prevăzută în acord, dar se încadrează în 
statutele Băncii, pe când cea dintâi nu. Am primit soluția lui Mitiţă şi 
nemţii sunt multumiti. 


Guvernul Sikorski-—Stronski-Zaleski numit la Paris de Preşedintele 
in partibus Rackiewisz a hotărât să organizeze 3 divizii pe frontul fran- 

cez, divizii alcătuite din emigranții și fugarii poloni. Guvernul din 
Paris se arată foarte ostil celui vechi, mai ales față de Beck şi de Rydz 
Smigly. 


Daily Express şi Daily Sketch din Londra, în numerele lor din 
7 octombrie publică în prima pagină, cu portretele Regelui Carol şi al 
meu, ştirea unui atentat împotriva noastră: 200 de persoane ar fi fost 
arestate, printre care şi o doamnă Argeşeanu (!!!) care a încercat să mă 
otrăvească pe mine! O fi soţia lui Ghiţă Soldatul, numit ieri „Coman- 
dantul oraşului Bucureşti”, un fel de guvernator, o maimuţărie după 
postul de „gouverneur de la ville de Paris”. De câtva timp, englezii 
propagă cele mai alarmante ştiri despre noi. Pentru ce? 


Franasovici raportează de la Paris căm curentul pacifist, în Franța, 
nu e de disprețuit. In afară de comuniști, un grup destul de însemnat de 
pacifişti naționali, dacă nu se gândesc la o acceptare pură şi simplă a 
propunerilor de pace germane, socotesc totuşi indispensabil a le lua în 
discuţie. Acest grup înglobează bună parte din personalul politic 
francez și anume: 

— foarte mulţi senatori; 

— numeroşi deputaţi, S 
nuanță Paul Faure, neosocialiștii în frunte cu Marcel Déat, o parte din 
radicali şi tot grupul Flandin; 

— dintre miniștri: Bonnet, de Monzie, Pomaret şi într-o măsură 
chiar Reynaud, Dautry și Besse. 

Ofensiva pacifistă şi defetistă a comuniștilor jenează însă conside- 
rabil acţiunea pacifiştilor naționaliști şi o domolesc. 

Lupta împotriva comuniștilor e în plin. Partidul Comunist dizolvat a 
încercat să renască sub numele de „parti des ouvriers et des paysans“ 
(formula moscovită). Și acest partid a fost imediat dizolvat şi 34 de 
deputaţi foşti comunişti au fost arestaţi... Unde sunt vremurile „frontu- 
lui popular? 


Prat mi-a trimis un lung memoriu în care se apără de acuzarea de 
gardism. O fi cum zice el, dar nu-l mai vrea Regele. Trebuie să plece. 


l octombrie. Daladier a ținut ieri la Radio un prea frumos discurs. 
Frumos ca ținută, ca omenie, ca logică simplă. Fraze simple fără subîn- 


www.dacoromanica.ro 


ÎNSEMNĂRI ZII NICE, 1939 177 


țelesuri şi fără zorzoane. A impresionat cu siguranță mai mult ca tot 
teatrul sub care-şi ascunde Hitler paranoicele sale manifestări. 


Costică Angelescu a fost numit vicepreședinte al Consiliului Supe- 
rior Economic. Ca să-l numesc vicepreședinte a trebuit să modific 
legea de organizare a Consiliului şi m-am folosit de acest prilej ca să 
introduc în lege obligativitatea consultării Consiliului pentru toate 
legile și regulamentele cu caracter economic. Costică Angelescu mă va 
înlocui cât timp voi fi înhămat la preşedinţia Consiliului de Miniştri. 


Primit ieri seară, in corpore, pe consilierii controlori de pe lângă 
Președinția Consiliului. Le-am explicat menirea lor, pe care n-au pri- 
ceput-o până acum. Și n-au priceput-o nici predecesorii mei care i-au 
întrebuințat pentru anchete şi diferite misiuni, ca pe niște inspectori sau 
controlori de ordin superior. Le-am lămurit că misiunea lor nu era cen- 
trifugă ci centripetă; că nu trebuia să aştepte ca Președinţa să le încred- 
inţeze misiuni pe bază de reclamaţii sau informaţii primite — ci că tre- 
buiau, ei, să zgândăre neregulile și potlogăriile, să le determine și să 
raporteze Președinției cele găsite. Le-am spus: „Dvs sunteţi ca niște 
vânători, în veșnică căutare după vânat — și vânat de felul celui după 
care alergaţi dvs, e destul în țară!"* Le-am mai făcut şcoală, și am să le 
mai fac, şi sper să pun la punct acest important serviciu de suprave- 
ghere pe care Regele, într-un moment de bună inspiraţie, ni l-a pus la 
îndemână. 


În audienţă azi-dimineaţă la Rege. S-a hotărât definitiv suspendarea 
Serviciului Social. Regele mi-a cerut să dau toată atenţia la Aviaţie, 
unde pare că lucrurile lasă mult de dorit. La Armată, echipamentul tre- 
buie sporit cu orice sacrificii. Mulţi soldaţi sunt goi... Regele mai 
dorește să impunem vieţii bucureştene un standing de demnitate și de 
măsură în petreceri — în consecinţă am hotărât împreună să dispunem 
închiderea „boitelor* la orele 2 dimineaţa (eu am propus ora 1, dar Re- 
gele a fost mai larg) și să se dea imediat afară orice client s-ar găsi în 
stare de ebrietate. Stabilimentele care nu se vor conforma acestor dis- 
poziţii, sau le vor călca, vor fi închise. 


Telegramă interesantă de la Stoica, de la Ankara. Rușii vor să în- 
chidă strâmtorile, oricare ar îi împrejurările, flotelor engleză şi fran- 

ceză. După trâtatul de la Montreux, Turcia are dreptul să închidă 
Strâmtorile în caz de război, sau chiar dacă dânsa n-ar fi în război, be- 
ligeranţilor. Această clauză comportă însă:o excepţie: Strâmtorile nu 
pot fi închise flotelor beligeranţilor îndreptate spre Marea Neagră sau 
din Marea Neagră, în ajutorul unei Puteri atacate şi împotriva agresoru- 
lui. Dar şi aci o rezervă: pentru ca clauza să joace Turcia trebuie să fi 
participat şi dânsa, într-o formă oarecare, la pactele de asistenţă puse în 
mişcare. În proiectul de pact anglo-turc, ca şi în cel franco-ture se 
vorbeşte „de statu-quo balcanic”. Rușii ar dori ca această clauză bal- 
canică să dispară din zisele pacturi. Altfel n-au nici o obligaţie ca turcii 
să semneze şi cu ei, şi cu englezii, şi cu francezii. 

Dar să revin la telegrama lui Stoica. Ambasadorul nostru la Ankara 
informează că turcii sunt foarte enervaţi de tărăgănelile de la Moscova, 
unde Sărăcăcioglu e reținut de aproape 15 zile, dar că ei nu vor 
renunța niciodată la clauza cu pricina. Pentru noi chestiunea e de o 
importanță capitală, căci de menţinerea clauzei balcanice în tratatele 
Turciei cu puterile occidentale depinde posibilitatea unui ajutor din 
partea acestora, în cazul unei agresiuni a Rusiei... 

Gafencu a telegrafiat lui Stoica îndemnându-l să afle conținutul 
exact al pactelor cu Franţa și cu Anglia, pacte al căror text precis nu-l 
cunoaștem. 

Vom vedea dacă turcii vor putea rezista presiunii rusești. Sovietele 
au şi trimis trupe multe spre Caucaz, ca demonstraţie... 


Pe când Estonia, Letonia și Lituania s-au supus injoncţiunilor de la 
Moscova, Finlanda refuză să se supună şi face pregătiri de apărare 
împotriva rușilor. Oraşele Helsinki și Vâborg au și fost în mare parte 
evacuate. Dacă Rusia nu va ataca Finlanda, dovada va fi făcută că nu 
poate sau că nu vrea să dezlănţuie o ofensivă militară chiar împotriva 
unui adversar cât de slab. Să vedem... 


La Berlin, discursul lui Daladier, fără să încânte, e comentat cu 
bunăvoință şi în marele lor dor de pace nemţii vor să citească printre 
rândurile primului-ministru francez dacă nu un consimțământ formal 
cel puţin o tendinţă de apropiere de punctul de vedere german. La 
Berlin, ca şi aiurea, se aşteaptă declaraţiile lui Chamberlain de azi, căci 
ele vor da măsura tensiunii dintre cele două grupuri beligerante. 


Martha Bibescu vine să mă întrebe dacă ar face bine să invite la 
dânsa pe generalul sir Reginald Stors, fost comandant al trupelor en- 

gleze în Palestina — un personaj ascultat în cercurile diriguitoare din 
Londra. Am răspuns că da, că aş fi încântat să stau de vorbă cu un 
englez inteligent și să-i explic pericolul bolșevic. 


Șoneriu vine şi el să mă întrebe dacă vizita lui Farinacci şi a lui 
Riccardi (ministrul Schimburilor cu Străinătatea) ne-ar face plăcere. 
Cum să nu! Să vină! 


Pezevenghiul de Liciu! fost prieten cu lamandi, şi actualmente vrăj- 
maş de moarte al ministrului de Justiţie a venit la Filip „să-i spună el 
cine e Iamandi...“ Între altele i-a destăinuit dedesubturile urmăririlor 
înscenate vara trecută (1938) împotriva „Stelei Române“ şi mai ales a 
lui Osiceanu. Totul ar fi fost ticluit între lamandi şi Dorel Dumitrescu, 
bunul său prieten, în scopul de a pune pe acesta în locul lui Osiceanu. 
Vasilescu Valjean n-ar fi jucat în toată afacerea rolul de căpetenie pe 
care i l-am atribuit eu; a fost numai un instrument în mâinile lui laman- 
di care i-a poruncit să bage cu orice preț „Steaua“ şi în special pe 
Osiceanu în afacerea Cagero. Toată chestiunea nu s-a liniștit decât 
după ce Iamandi aflând că Palatul pusese „veto“ pe numirea lui Dorel, 
n-a mai insistat. (De confruntat cu vizita lui Dorel întrebându-mă dacă 
am vreo obiecție împotriva unei eventuale numiri a lui, cu curtea pe 
care mi-o făcea în acea vreme, cu propunerea sa de a interveni pe lângă 
Iamandi ca să înăbușe afacerea etc.). 


Sondat prin Urdăreanu asupra cadoului ce i-ar face plăcere, din 
partea Guvernului, pentru aniversarea sa (16 octombrie) — Regele şi-a 
exprimat dorinţa de a poseda autoportretul lui Luchian, prețuit cam 
vreo 500 000 lei și aflat în posesia d-nei Ionescu Quintus, din Ploieşti. 
Mi-a venit cam rău când am auzit suma — dar ce să-i fac. Trimit mâine 
pe Filip la Ploiești să tocmească ședevrul. 


13 octombrie. Discursul de ieri al lui Chamberlain, ca răspuns al 
„ofertelor“ lui Hitler e pretutindeni comentat. Discursul e conform aş- 
teptărilor. Primul-ministru englez, ca şi Daladier, socotește propunerile 
Germaniei ca insuficiente. Anglia nu va lăsa cu nici un preţ soarta 
Poloniei în mâinile Germaniei şi ale Rusiei. Nici chiar pe a Cehoslova- 
ciei. Discursul lasă totuși o portiţă pentru eventuale negocieri de pace. 


l Fostul prim-președinte al Curţii de Apel din Bucureşti. dat în judecată pentru omor involun- 
tar. 

Discursul lui Chamberlain a fost primit cu satisfactie de toate cer- 
curile engleze, mai puţin de Lloyd George şi ai lui. Lloyd George a mai 
accentuat într-o nouă cuvântare, convingerile sale pacifice. La Paris nu 
se poate spune că a fost primit cu entuziasm, dar a fost aprobat de 
„majoritatea oamenilor politici. Curentul pacifist e incomparabil mai 
tare ca în Anglia. La Berlin, discursul e comentat cu calm, dar cu ură. 
Dorinţă mare de a deschide portita menajată de Chamberlain în zidul 
englezesc. Nemţii sunt ahtiaţi după pace; nu vine unul la mine fără să 
mă întrebe ce mai ştiu asupra intenţiilor Angliei şi Franţei... O aseme- 
nea mentalitate dovedește o mare slăbiciune, ce nu e încă mărturisită, 
dar ce e confirmată între altele prin obrăznicia Rusiei... 


Punctul nevralgic al momentului îl reprezintă raporturile dintre Fin- 
landa şi Moscova. Finlanda nu se supune injoncţiunilor Rusiei, ca 
Estonia, Letonia și Lituania — și se pregăteşte de război. Dacă Sovie- 
tele dau înapoi și nu atacă Finlanda dau şi ele dovadă de imposibili- 
tatea în care se află de a susține o acţiune ofensivă. Și în acest caz, se 
urcă acţiunile noastre... 


După știrile care sosesc, mai mult indirect decât direct, pare că 
negocierile lui Sărăcăcioglu la Moscova au ajuns la un rezultat şi că 
semnătura unui pact ruso-turc e iminentă. Rămâne de văzut rezultatul... 


În Consiliul de Miniștri de ieri-seară s-a hotărât „demarajul“ 
F.R.N.-ului pentru 1 noiembrie, cel mai târziu. Regele dorește însă să 
pornim mai iute. Vom porni luni 16 curent, de ziua Majestății Sale. 

După-amiază va avea loc o întrunire a Frontului la Aro, în care se 
va citi manifestul Frontului (redactat de Giurescu, bunişor) — câteva 
discursuri, cu mine în frunte, natural, apoi o delegaţie la Rege. Marţi-di- 
mineață vor apare decretele cu numirile tuturor secretarilor de ţinuturi 
şi de judeţe — iar România va apare pentru prima dată ca „organ al 
F.R.N.-ului“. Toţi secretarii se vor răspândi apoi în ţinuturi şi în judeţe 
pentru a organiza F.R.N.-ul până în ultimul sat, conform statutelor. 

Manifestul Frontului va fi difuzat şi la Radio, luni seară... 


Făcut o lungă vizită lui Dinu Brătianu. L-am găsit îmbătrânit şi 
obosit, cu degetele noduroase şi cu părul nădușit... 

Fără să-i vorbesc de politica internă, i-am expus aşa cum e situaţia 
externă şi faţă de situaţia tragică în care ne aflăm, i-am cerut concursul, 

cum îl cer tuturor. Nenea Dinu nu s-a arătat dârz, mai mult lasă-mă să 
te las, şi mi-a mărturisit că nu vede ce concurs ar putea da Regelui care 
a arătat în toate împrejurările că n-are nevoie de dânsul. Şi a început 
să-mi înşire toate istorioarele ca să sfârşească cu debotezarea ulițelor 
din Bucureşti (ce purtau numele succesivilor Brâtieni) şi cu expoziţia 
de la luna Bucureştilor unde au fost expuse articolele lui Eminescu 
îndreptate împotriva lui Ion Brătianu cel bătrân... În cursul povestirii 
sale mi-a spus şi un lucru de care m-am minunat: că hotărâse să se 
înscrie în F.R.N. la întemeierea lui, dar că n-a făcut-o fiindcă nu o 
făcuse nici Maniu și că n-a vrut să-l lase singur afară din Front. Era 
mai bine să fie doi, ca o contrapondere... Mi-a mai spus că dezaprobă 
execuțiile sumare care s-au făcut după uciderea lui Călinescu căci 
„sângele cheamă sângele“ şi că socotește că şi azi s-ar mai putea con- 
stitui un Guvern naţional pe baze democratice, care ar fi mai bun ca 
regimul actual. Pentru ce nu mi-a spus... l-am dat pe la nas cu „con- 
silieratul regal“ şi am simţit că n-ar zice nu. Mare deosebire în tonul și 
în înțelesul cuvintelor sale cu scrisoarea trimisă Regelui săptămâna tre- 
cută. Scrisoarea a fost probabil scrisă de Gheorghe Brătianu, arţăgo- 
sul... 

A rămas să ne mai vedem. N-am mare nădeje în el. E bun de pus în 
spirt... 


Polonezii sunt insuportabili şi ne înnebunesc. Nimic nu-i satisface 
şi nu vor să priceapă că neutralitatea ne impune anumite datorii... Și 
nemtii de partea lor sunt prea exigenţi, și ne sâcâie întruna... 


16 octombrie. De ieri s-a instalat din nou toamna românească. 
Vreme de toată frumusețea, soare şi cald. Petrecut o duminică mi- 
nunată la Sinaia. Inapoiat la ora 8 seara. La ora 9 şedinţa Directoratului 
F.R.N.-ului pentru aprobarea manifestului Frontului ce va fi lansat 
astăzi. Discuţie aprigă între Mitiţă Constantinescu şi Giurescu care 
inserase în manifest propuneri prea demagogice, în ce privește anumite 
măsuri fiscale, taxe de succesiuni şi sporuri de salarii. Dreptatea de 
partea lui Mitiţă. S-au modificat paragrafele respective din manifest. 


Președintele Roosevelt a transmis Sovietelor, prin ambasadorul său 
la Moscova, un mesaj prin care Statele Unite își exprimau nădejdea că 
independența Finlandei nu va fi atinsă. E un demers fără precedent, 
pentru prima dată Statele Unite se amestecă direct în afacerile Europei. 

Acest demers pe de o parte, rezistența dârză a Finlandei pe de alta a 
mai îmblânzit pe muscali. Sunt semne că conflictul dintre U.R.S.S. și 
Finlanda nu va izbucni. 

Pe lângă simpatia de care se bucură finlandezii în America, mai 
sunt şi interese comerciale în joc. New Yorkul a făcut mari investiţii în 
tara lor. 

După ultimele ştiri se pare că Rusia dă înapoi — dar cu Moscova nu 
se ştie niciodată ce se poate întâmpla a doua zi. 


Dovadă tărăgăneala negocierilor ruso-turce. De trei săptămâni 
Sărăcăgioglu e ţinut ostatic în dependinţele Kremlinului. De nu ştiu 
câte ori pactul a fost gata să fie semnat, pentru ca totul să reînceapă. 
leri s-a anunţat că totul s-a terminat cu bine — adică cu bine, vorba 
vine. Turcii au sfârșit prin a se supune ruşilor și au primit închiderea 
Strâmtorilor (pe hârtie...). Sărăcăgioglu și-a luat ziua bună de la 
ambasadorii Angliei și Franţei și actul trebuia să fie semnat la ora 12. 
Ajuns la Kremlin cu condeiul în mână, turcul a aflat că Stalin punea 
noi condiţii — nici mai mult nici mai puţin decât renunţarea din partea 
Turciei la pactele cu Anglia şi cu Franţa... Plouat, ministrul lui Inönü 
s-a înapoiat la ambasadorii celor două ţări și tratativele au reînceput, cu 
cerere de instrucţii la Ankara etc... 


Vizita lui Riccardi pare aranjată. Pentru Farinacci, Varenna (care a 
telefonat lui Şoneriu) telegrafiază că o scrisoare particulară (adică 
neoficială) din partea mea ar face mare plăcere amicului. O scrisoare în 
care fără să-l poftesc propriu-zis i-aș spune că aș fi bucuros să-l revăd 
Şi să reiau cu el conversaţia de astă-primăvară de la Milano... l-am 
trimis scrisoarea dorită. 


Nicu Costinescu a venit să-mi ceară ca Barbu Știrbei să nu fie con- 
siderat ca absenteist, din punctul de vedere al impunerilor, deoarece nu 
stă în străinătate de plăcerea lui. Până acum n-a fost supus la impozitul 
întreit, pe baza unei decizii ale mele din 1931, reînnoită de Madgearu 
şi de Cancicov. Mitiţă a schimbat foaia... Ca să revenim la ce a fost, nu 
ştiu ce va zice Vodă... 


Bugetul Angliei a fost ridicat la o sumă de livre ce echivalează cu 
350 miliarde de franci francezi, peste 1 500 de miliarde de lei... Cifre 

astronomice, care, dacă n-ar fi oficiale, n-ar putea fi crezute. Ca şi în 
1914 Anglia înscrie toate cheltuielile ei de război în bugetul ordinar... 


Ruşii au ridicat şinele, pe o distanţă de 200 de metri, pe linia de la 
granița noastră la Lemberg — ca să arate simbolic că orice transporturi 
din România în Germania sunt oprite pe această linie. Hitler poate fi 
mulțumit, noii săi aliaţi se poartă bine... 


Crucișătorul „Repulse“ a fost torpilat. E al 3-lea vas mare englezesc 
scufundat de la începutul războiului. „Courageons“, „Royal Oak“, 
„Repulse“ au fost distruse pe rând de submarinele germane. Dacă 
lucrurile vor merge în același ritm şi războiul va dura câţiva ani, se 
curăţă flota engleză. 


Aflu prin Cecropid că nemţii au prins gust și de banii noștri. Promp- 
titudinea cu care le-am acordat finanțarea cerută de două miliarde îi 
împinge să mai ceară încă una suplimentară. In acest scop Fabricius a 
telegrafiat lui Wohlthat să vină la București. Nu se știe dacă va veni, 
dar dacă va veni şi ne va cere un nou credit, îl voi lega de furnizarea 
imediată a tunurilor antiaeriene cehoslovace, care stau neîntrebuințate 
în remize. 

Faptul că germanii cer un nou credit de finanţare când cel dintâi e 
departe să fie epuizat și transporturile sunt blocate, dovedește că vor să 
stocheze produse și petrol în România, de frică să nu le cumpere Anglia. 
Probabil că Berlinul nu e foarte sigur de aprovizionările din Rusia... 


Pare că o mare ofensivă germană pe frontul de vest este pe punctul 
să izbucnească... 


Veşti foarte bune de la Sofia. Filotti a văzut pe Kiosseivanov care 
i-a declarat formal, că orice s-ar întâmpla, Bulgaria va rămâne neutră 
faţă de noi. Ea-și menţine revendicările sale dar nu voiește să le reali- 
zeze pe calea armelor, ci numai prin bună înțelegere pentru ca apoi 
nimic să nu mai tulbure raporturile de prietenie între ambele țări... 


Și dinspre Rusia veștile sunt mai liniştitoare. Kalinin şi Molotov au 
primit pe Davidescu, care şi-a prezentat scrisorile de acreditare și l-au 

asigurat de bunele intenții ale Sovietelor care vor să trăiască în pace şi 
bună înțelegere cu România. La Berlin, ambasadorul Italiei a spus 
reprezentantului nostru că ţine de la Ribbentrop că România n-are să se 
teamă de nimic din partea Rusiei... Aceleaşi asigurări le-a dat Maiski, 
ambasadorul Sovietelor la Londra şi lui Tilea... Pentru moment ne stre- 
curăm, cum se vede. 


Thierry, ambasadorul Franţei mi-a trimis cele 9 volume ale monu- 
mentului „Encyclopédie Universelle“ însoţite de o foarte amabilă scri- 
soare. „Nu președintelui de Consiliu, ci prietenului limbii şi culturii 
franceze, îmi permit să-i ofer această lucrare“. l-am răspuns şi eu cu 
aceeași căldură. 


Suspendarea Serviciului Social a avut un răsunet extraordinar. 
Parcă s-ar fi luat din nou Plevna! Toată lumea e fericită! Primesc felici- 
tări din toate părţile. Fostele partide, adică oamenii care se mai ţin de 
ele consideră această hotărâre ca un adevărat act de destindere politică. 
Până și Iorga a declarat că dacă mai săvârșesc un act sau două de acest 
fel toată lumea va fi cu mine! Iar el, recunoscător „că l-am mâncat pe 
Gusti“, nu mă va mai ataca de aci înainte! Câtă patimă! Dar nici n-am 
văzut om mai antipatizat ca Gusti. E o ușurare generală căci Gusti și ai 
lui au plictisit pe toţi, de sus şi până jos. 

În schimb, fostul favorit al Regelui e fiert şi şi-a pierdut capul. În 
urma trecerii localului „Serviciului Social“ la Ministerul F.R.N., Gusti 
a dat ordin la ai lui să ia tot mobilierul și să-l ducă la Fundaţiile Regale. 
A trebuit să opresc mutarea cu jandarmii. Reclamaţie la Palat — dar 
Urdăreanu era de veghe şi plângerea n-a ajuns până la Rege în sufletul 
căruia tot a mai rămas un pic de indulgență pentru omul care i-a făcut 
atât de rău în opinia publică. După ce s-a închis Serviciul. adunătura de 
derbedei pe care Gusti o strânsese acolo a început să cânte „cântece de 
moarte“ cu colorit gardist — Gavrilă ieșise din sărite, i-a împrăștiat pe 
toți şi vrea să-i aresteze! 

Adânc emoţionat Gusti a invitat pe Filip la el. Filip l-a găsit des- 
compus la faţă, bâlbâind, disperat. El care..., el care... și a început să 
enumere toate actele sale de devotament față de Rege și de prietenie 
faţă de mine... Ce n-a priceput Gusti e că a pornit cu piciorul stâng și că 
a sabotat o prea frumoasă iniţiativă a Regelui... 


Contacte cu Belgradul, cu Roma, cu Sofia, cu Budapesta în vederea 
înființării unui bloc al neutrilor. Merge greu. Thierry a spus lui Gafen- 

cu că Franţa ar vedea cu plăcere un bloc balcanic pentru garantarea 
neutralităţi, dar nu unul mai întins sub auspiciile Italiei, care, orice s-ar 
zice, a rămas încă fie şi numai formal în alianța Germaniei... Gafencu 
i-a explicat că o grupare sub conducerea Italiei nu s-ar putea alcătui 
decât în sensul unei absolute neutralități şi că departe de a aduce 
Statele balcanice alături de Axă, ar contribui să îndepărteze Italia de 
politica ei de până acum... „C'est une maniere de voir — a răspuns 
Thierry — et je la communiquerai ă Paris! 


Avut sâmbătă-dimineaţa conferință cu Gafencu, la Rege — cu pri- 
vire la negocierile lui Sărăcăgioglu la Moscova. Am exprimat părerea 
că ce va semna sau nu va semna turcul cu ruşii n-are nici o importanţă. 
O semnătură rusească nu face nici o ceapă degerată. Cu sau fără pact 
ruşii şi turcii vor face ceea ce va conveni mai bine intereselor lor. 
Pactele n-au valoare decât întrucât se suprapun intereselor reale ale 
fiecăruia. Oricât ar închide turcii Strâmtorile pe hârtie, vor da drumul 
flotelor engleze, dacă aşa îi vor povăţui interesele lor. Şi oricât s-ar fi 
obligat să le lase să treacă, nu le vor lăsa în caz contrar. Soarta noastră 
față de Rusia va depinde de echilibrul de forțe din Europa și de puterea 
ofensivă a Sovietelor... Regele a fost complect de acord cu mine. Şi 
Gafencu, dar mai puţin convins, căci este otrăvit de prejudecățile sale 
profesionale şi încă sub influenţa diplomaţiei neputincioase. 


Filip a avut întrevederi cu Max Auschnit și cu Valjean. 

Auschnit i-a expus chestiunea lui, cum stă în realitate, ca să știu și 
eu. Totul ar fi o înscenare ca să dea acţiunile sale de la „Reşiţa“. Nu 
cere nici un ajutor de la mine căci se poate apăra singur. Deocamdată 
se apără fără să recurgă la arme neleale — dar să nu fie silit să vor- 
bească, căci nu va fi bine de cei de Sus... Are impresia că cei de Sus au 
priceput, și că au lăsat-o mai moale... 

Valjean a vorbit cu ură de Iamandi, care l-a torturat (!!), s-a servit 
de dânsul ca de un instrument, obligându-l să ia în afacerea „Steaua“ o 
atitudine contrară „conştiinţei“ (!!) sale, numai ca să ajute pe Dorel Du- 
mitrescu să ia locul lui Osiceanu, După Valjean, Iamandi e un om peri- 
culos, gata de orice. Lui îi e frică să nu-l omoare! Mititelul! Într-un cu- 
vânt, Valjean n-a făcut decât să confirme tot ce a spus Liciu lui Filip... 


17 octombrie. Serbările de ieri pentru aniversarea Regelui şi „de- 
marajul“ Frontului Renaşterii Naţionale au decurs cât se poate de bine. 
Ne-a ajutat şi vremea. A fost o zi de soare, o zi de vară. După Te De- 

umul de la Mitropolie, cele câteva minute pe trepte în aşteptarea defi- 
lării trupei au fost de-a dreptul penibile — sub dogoritul soarelui. Lân- 
gă mine sta Iorga încântat de suprimarea Serviciului Social (nu poate 
suferi pe Gusti) şi lângă dânsul Patriarhul. Această vecinătate nu l-a 
împiedicat să-mi spună cu glas tare: „Eih, dhrrragă, ai săvârşit o faptă 
mare. Încă două-trei aşa, şi cei care-ţi sunt adversari (aceştia sunt, el!) 
se vor împăca cu d-ta. Dă cu măturoiul la Patriarhie, imbecilul acela de 
Nicodim, de unde l-au mai găsit..." La aceste cuvinte m-am aplecat 
spre el şi i-am susurat în ureche: „Bagă de seamă, e lângă d-ta...” — 
„Eih, şi? Să audă! Trăieşte în mijlocul unor porci, unor bandiți, unor 
oameni de nimic..." și aşa mai departe. Se vede că Patriarhul a priceput 
căci s-a mutat din loc, lăsând locul său lui Tătărescu... Bietul Iorga 
devine din ce în ce mai nefrecventabil... 

Tătărescu mă întreabă dacă primesc să dejunez la el săptămâna 
viitoare, cu „bătrâni liberali, de-alde dr Angelescu, Victor Antonescu, 
N. Săveanu etc.. Am primit. 

Regele ne-a primit la orele 1 în salonul cel mare al Reginei Maria 
de la Cotroceni, pe Consilierii Regali și întreg Guvernul mai puțin 
Cornăţeanu care și-a fracturat rotula, derapând cu automobilul, lângă 
Piteşti. Am adresat Regelui urări, scurte dar simţite, în numele tuturor 
şi i-am oferit portretul lui Luchian. Răspuns cordial. De obicei, întreg 
Guvernul e reţinut în asemenea ocazii la dejun; dat fiind însă că la 
Cotroceni nu mai există utilaj pentru mese mari, n-am fost reţinut decât 
eu. La dejun au luat parte demnitarii Curţii, eram în tot 18. La șam- 
panie i-am mai tras un discurs și am ciocnit cu Regele, la dreapta 
căruia eram aşezat. 

După masă, la Ateneu, a fost lată rău. Primit cu „onoruri“ la intrarea 
din față am trecut și m-am urcat între două rânduri de frontişti cu 
mâinile întinse și care strigau „Sănătate!“ 

Sala Ateneului gemea. Lume multă și pe din afară. Cuvântarea mea 
a făcut impresie, nu numai în sală dar și pretutindeni, fiind difuzată 
prin Radio. Legătura pe care am făcut-o între mobilizarea materială 
care trebuia să preceadă şi cea morală al cărui soroc a sosit abia acum, 
lămurirea mea că întâi trebuia rânduită casa şi apoi deschise ușile — a 
prins. Era singurul chip de a explica pentru ce „am demarat” cu 
F.R.N.-ul abia acum şi nu imediat după întemeierea lui... Am anunţat 
că toate numirile de secretari vor apare imediat şi că toţi trebuie să 
pornească la treabă. Insufleţire, în sală cel puțin. Cuvântarea lui Vâl- 
covici a fost deplorabilă, fiind arţăgoasă şi lipsită de tact. Țăranul 
Niţescu a vorbit foarte frumos. Programul-manifest citit de Giurescu a 
fost ascultat cu atenţie. În fine, toate s-au sfârșit cu bine, pe un năduf ca 
în august. Imi curgea nădușeala șiroi... 

De la Ateneu m-am dus să fac o vizită lui Cornăţeanu, apoi acasă la 
duș. 

Seara muzici pe stradă, defilări cu facle, artificii la Parcul Carol. 
Animaţie multă, voie bună, încredere. O zi bună. 


18 octombrie. leri zi grea. Regele ne-a convocat la o şedinţă la 
Cotroceni care a ţinut de la ora 4 la ora 8. Prezenti în afară de mine, din 
Guvern, Mitiţă Constantinescu, Gafencu, Slăvescu şi bineînțeles mi- 
nistrul Armatei, general Ilcuș şi ministrul Aerului, general Paul Teo- 
dorescu — apoi generalii Țenescu (şeful Marelui Stat Major), Ionescu 
Ștefan (comandantul armatei de Nord-Est), Florescu (comandantul 
armatei de Vest), Ciupercă (comandantul armatei de Sud) şi Ilasievici 
(comandantul armatei a 4-a, Tecuci-Galaţi). Au mai asistat și gene- 
ralul Motaş, inspector de armată și Urdăreanu care a funcţionat ca se- 
cretar. Urdăreanu a dat pe rând citire rapoartelor întocmite de cei trei 
adjutanţi ai Regelui trimiși „să vadă” la faţa locului starea trupelor pe 
fronturile de vest, de sud și de nord. Citirea a durat 2 ore — răspunsul 
generalilor și al lui Slăvescu alte două... Concluzia rapoartelor, dezas- 
truoasă, mai ales în ce privește echipamentul, dar și lipsurile cu privire 
la armament impresionante. Numai două lucruri îmbucurătoare: pre- 
tutindeni hrană bună și suficientă — și moralul trupei excelent. Gene- 
ralii și Slăvescu au negat și combătut cu cifre multe din afirmaţiile 
aghiotanţilor, care se pare că au fost informaţi de unii ofițeri prea pesi- 
mişti. Mai bine așa. Dar din toată discuţia a reieșit, vădită, mizeria 
noastră în materie de echipament şi lipsa de armament antitanc și anti- 
aerian... S-a chibzuit asupra posibilităţilor și a măsurilor de luat... 

După Consiliu, Regele m-a luat în cabinetul său și mi-a făcut o 
scenă. S-a arătat inconsolabil de suspendarea Serviciului Social și de 
exoflisirea lui Gusti. Exoflisire totală, căci Urdăreanu „silise“ pe Ma- 
jestatea Sa să ceară și demisia lui Gusti de la Fundaţiile Regale. „Le 
petit“ îmi telefonase de dimineaţă ca să-mi anunţe succesul său și să 
mă prevină că dorinţa Regelui era să nu apară încă demisia în ziare. 
Regele avea ochii plini de lacrimi, era ca un copil căruia i se stricase 
jucăria — sau poate că se gândea la „dojana“ ce-i sta înainte!. Furios, a 
încercat să-mi spună că trimiterea jandarmilor la Serviciul Social era 
un ultragiu adus lui, căci Fundaţiile Regale erau ale lui, că nu admitea 
întrebuinţarea forţei publice împotriva sa și câte și mai câte?... 


! Doamna Gusti e vară bună cu doamna Lupescu... 

? Îl minţise Gusti, căci jandarmii fuseseră trimiși la Serviciul Social, în strada Cobălcescu, nu 
la Fundaţiile Regale. Fuseseră trimiși ca să împiedice ridicarea mobilelor şi dosarelor începuta din 
ordinul lui Gusti... 

Am lămurit Regelui că se supără degeaba. Dacă ar şti cât s-a bucu- 
rat lumea de suprimarea Serviciului Social și de îndepărtarea acestei 
lipitori de Gusti nu i-ar mai ţine partea şi ar fi recunoscător celor care 
l-au îndrumat să facă gestul. Incetul cu încetul l-am consolat şi l-am 
împăcat. l-am spus că nici pentru o mare victorie n-aş fi primit atâtea 
felicitări câte primesc pentru suprimarea Serviciului Social. A fost pen- 
tru toată lumea o pacoste despre care nici eu nu-mi dădusem seama. 
Gusti e azi omul cel mai urât din Ţara Românească. Serviciul Social se 
amesteca în toate, stânjenea toate serviciile administraţiei. Personalul 
său, compus din oamenii cei mai nechemaţi, sub pretextul legăturilor 
directe ale Serviciului cu Regele, batjocorea lumea întreagă. Plătiţi 
gras, incapabili şi obraznici, domnii de la zisul serviciu transformaseră 
birourile lor în cuiburi de pricopseală. După închiderea Serviciului, 
toți cei prezenţi au început să cânte în cor cântece de moarte gardiste 
(de moartea cui?). A mărturisit-o şi Gusti, afirmând că „acel tineret 
avea nevoi sufletești de satisfăcut” (!!!). Șperţari, cu nevoi sufleteşti. În 
fine, Regele s-a calmat, mi-a spus că are demisia lui Gusti de la Fun- 
daţii în buzunar, dar că mă roagă să nu o dau în vileag decât odată cu 
numirea înlocuitorului său... Am convenit, şi s-au împăcat lucrurile! 


Au sosit amănunte cu privire la scufundarea crucișătorului englez 
„Royal Oak". Vasul a fost atacat la ancoră, în golful Scapa Flow pe 
care amiralitatea britanică îl socotea la adăpostul oricărui atac inamic. 
E de nepriceput cum un submarin a putut să se strecoare prin atâtea 
mine, prin atâtea plase şi alte aparate defensive. E o faptă care va 
rămâne însemnată cu litere de aur în analele marinei germane. A recu- 
noscut-o și Winston Churchill în Parlamentul englez... 


Ziua de ieri a fost iarăşi o zi de spaimă în cercurile așa-zise infor- 
mate şi care, cu toată Cenzura, iau cunoștință de toate depeșele străine. 
O telegramă de la Londra a agenţiei „Exchange Telegraph“ a anunţat 
că Saracioglu a rupt negocierile de la Moscova în urma pretenţiei so- 
vietice ca Turcia să accepte necondiționat următoarele trei puncte: 

1) recunoaşterea fără rezervă a împărţirii Poloniei de către U.R.S.S. 
și Germania; 

2) organizarea unui bloc balcanic sub conducerea Germaniei şi Rusiei; 

3) România să facă largi concesii teritoriale Rusiei şi Bulgariei. 

Eu nu m-am prea speriat, fiindcă deja de mai multe ori această 
agenţie evreo-engleză a lansat ştiri pe atât de alarmiste pe cât de ne- 
exacte. Condiţiile sus-arătate nu corespundeau de altminteri deloc cu 

putinul ce aflasem direct de la Moscova şi de la Ankara, şi indirect prin 
nemți şi prin italieni. 

Am avut dreptate, căci după anchetă la Londra, am aflat azi că 
ştirea agenţiei „Exchange Telegraph” fusese făurită la Budapesta. Am 
mai aflat că cauzele ruperii negocierilor au fost cu totul altele și anume 
constatarea inutilităţii lor. Ruşii refuzând să dea asistenţă Turciei în 
cazul unui atac al Germaniei (singurul Stat care împreună cu Italia ar fi 
putut eventual amenința Turcia) iar turcii nefiind obligaţi de la început 
să ajute pe ruși în cazul unui atac anglo-francez — un pact de asistență 
între ambele tări s-ar fi înfățişat fără obiect. Mai era și clauza Strâmto- 
rilor, pe care ruşii voiau să le vadă închise împotriva oricui, pe când 
turcii nu puteau refuza trecerile stipulate prin pactul de la Montreux. 

Despre noi, despre Balcani, nu s-a tratat la Moscova. Saracioglu își 
rezervase să atingă aceste chestiuni după semnarea pactului. Cum 
pactul n-a fost semnat, problemele noastre n-au fost discutate... 

Amânunte mai precise vom avea după înapoierea lui Saracioglu la 
Ankara. 


19 octombrie. Una bună a lui Stârcea. Adică două. Regele a primit 
zilele aceste pe noii miniștri ai Slovaciei şi Chinei. Când a introdus pe 
slovac, Stârcea s-a fâstâcit şi a anunţat: „Ministrul Cehoslovaciei... ah, 
pardon, al Slovaciei...“ Iar când a introdus pe chinez, i-a uitat numele: 
„Excelenţa Sa, Domnul..., Domnul..., Domnul... ministrul chinez!“ 


Sabina Cantacuzino a organizat cu Universitatea ei Liberă un ciclu 
de conferințe asupra domniei Regelui Carol I. Duminică 22 octombrie 
trebuiau să se țină conferinţe în fiecare capitală de judeţ, iar de la 6 no- 
iembrie înainte o serie în București. Cum să vorbeşti de domnia 
Regelui Carol I fără să pomenești de răpirea Basarabiei și de anexarea 
Cadrilaterului? Să le treci sub tăcere ar fi fost un act de laşitate — să le 
comentezi ar fi fost inoportun în împrejurările de azi. Am rugat pe 
Sabina să renunţe la conferințe. N-a vrut. Le-am interzis — dar mi-am 
aprins paie în cap şi Sabina mă înjură de mă spurcă! 


Asistat aseară la redeschiderea Teatrului Naţional. O piesă de Ber- 
nard Shaw, infect jucată. Am adormit. 


Statele Unite au hotărât un supliment de cheltuială pentru armată, 
de 4 miliarde de dolari — circa 700 miliarde de lei. Binecuvântată neu- 
tralitate! 

Bietul Auschnit a fost frecat ieri 5 ceasuri la Instrucție. Toată aface- 
rea e o urâtă înscenare, pornită de Sus, după îndemnul lui Malaxa. 
Trist, trist... 


Regele a consimțit la dizolvarea comitetelor Societăţii Ortodoxe a 
Femeilor Române. Didina introdusese anarhia acolo. Mâine vom face 
decretul-lege. 


20 octombrie. Turcii n-au semnat la Moscova, dar au semnat la 
Ankara ieri un pact tripartit cu Anglia și cu Franţa. O clauză precizează 
că Strâmtorile vor fi deschise flotelor anglo-franceze în cazul când cele 
două Puteri ar fi chemate să dea urmare garanţiei acordate României, 
pentru apărarea integrităţii teritoriului ei. 

Nemţii sunt furioși. Pricep, dar ce nu pricep e că sunt furioși pe noi. 
Or, noi n-am cerut garanţia celor două Puteri, și n-am ştiut nimic de 
clauza înscrisă în pactul tripartit semnat ieri. Le va trece, că e vremea 
rece. Frica lor cea mare e nu cumva anglo-francezii să înfiinţeze un 
front contra lor la noi. Frică inutilă, am dat asigurări formale lui Fabri- 
cius că nu vom permite instalarea unui asemenea front. Prevăd însă 
plictiseli pe chestiunea aceasta. 


Propusă de mine, Regele a primit pe d-na Tătărescu în locul Didinei 
Cantacuzino în fruntea Societăţii Ortodoxe. A primit și dânsa. Cu pri- 
lejul vizitei pe care le-am făcut-o, Guţă mi-a declarat că am pornit-o 
bine. Suprimarea Serviciului Social l-a încântat. L-a încântat și pe Vai- 
da care a scris în acest sens lui Șerban (de la Agricultură). 


Postul de Radio de la Daventry anunţă că Titulescu pleacă la Bu- 
cureşti „să-și reocupe postul de ministru de Externe“ (sic). Prin Radio, 
prin gazete, Titulică nu se lasă... Săracul! 


La Rege: 

Îmi va lăsa mână liberă pentru organizarea Frontului. 

A admis dizolvarea barourilor din București și Iaşi. 

A admis trecerea cadastrului de la Ministerul Justiţiei la Ministerul 
Inventarului. 

Idem convocarea Parlamentului între 15 și 30 noiembrie. Voievodul 
Mihai va depune jurământul de senator. Nu se va alege preşedinte până 
la ianuarie. La ianuarie vom alege pe Patriarhul... 

21 octombrie. Aseară a venit Gafencu la mine, terorizat. li făcuse o 
scenă Fabricius, convins că clauza din pactul tripartit turco-anglo-fran- 
cez în care se vorbeşte de „garanţiile date României şi Greciei” nu pu- 
tuse fi inserată fără voia, ba chiar fără complicitatea noastră. Tot frica 
creării unui front anglo-francez pe teritoriul nostru. Fabricius a mers 
până a spune lui Gafencu că publicarea acestei clauze va pune în dis- 
cuție bunele noastre relaţii cu Germania, că el nu mai garanta nimic 
etc. Aproape că ne ameninţa cu un război. Gafencu n-a putut să-l con- 
vingă că totul s-a făcut fără noi şi fără măcar să cunoaştem dinainte 
textul pactului semnat. 

Am calmat pe Gafencu. După părerea mea ieșirea ministrului Ger- 
maniei nu era decât ori prostie, ori exces de zel local. Era la mintea 
omului că Anglia introdusese clauza, aproape împotriva dorinței noas- 
tre (de aceea nici n-am fost preveniţi), nu de dragul nostru, dar ca o 
amenințare împotriva Germaniei. Germania avea tot dreptul să se su- 
pere pe Anglia şi pe Turcia, dar pe noi nu. Că noi beneficiam indirect 
de această clauză, e altceva. De altminteri, avusesem grijă cu câteva 
zile înainte să afirm rituos lui Fabricius că România nu va consimţi la 
înființarea unui front de război pe teritoriul ei. 

La pretenţia lui Fabricius de a face noi o declaraţie de desoli- 
darizare cu Anglia, Franţa și Turcia — am însărcinat pe Gafencu să-i 
spună neamţului că noi nu putem face decât o singură declarație: o 
declaraţie de strictă neutralitate cum am mai făcut şi până acum. 
Vorbind cu Gafencu mi-a venit o idee. Nemţii sunt furioși de incon- 
testabilul succes înregistrat de anglo-francezi prin semnarea pactului 
tripartit şi se tem de crearea unui front nou în România. Să le dăm 
prilejul să ia o revanşă în ce privește succesul şi să scape totdeodată de 
grija frontului românesc. Să le propunem semnarea unui alt pact tripar- 
tit de neagresiune și de asistenţă între noi, ei şi Rusia. Un asemenea 
pact, în care noi am juca rolul Turciei ar avea un răsunet și mai mare ca 
cel semnat la Ankara. Dacă nemţii ar primi propunerea noastră am fi 
scăpat și noi de grijă până la pace — dacă n-ar primi-o, le-am închide 
cel puţin definitiv gura. 

Regele, la care am fost azi-dimineaţă cu Gafencu a perfecționat for- 
mula, într-un mod foarte dibaci, trebuie să o recunosc. Să nu propunem 
pact tripartit cu Germania şi Rusia, deoarece Germania e beligerantă și 
noi suntem neutri şi neutrii care nu voim să ne colorăm. Să propunem 
pact tripartit cu vecinii adică cu ungurii şi cu rușii, care nu sunt belige- 
rani. Din punctul de vedere al siguranţei Germaniei ar fi acelaşi lucru, 
căci nu s-ar putea ataca de la noi Reichul decât trecând sau peste 
Ungaria sau peste Rusia, cum stau granitele acum. lar în ce priveşte 
siguranța noastră, pactul Regelui ar avea aceleași efecte ca și al meu. 
Am găsit ca şi Gafencu ideea minunată şi vom face tatonările necesare. 

Am avut dreptate aseară: ştirile sosite azi-dimineaţă de la Berlin in- 
dică mare supărare împotriva Angliei şi a Turciei, dar nu împotriva 
noastră. Fabricius a făcut exces de zel. S-au telegrafiat ample instructi- 
uni lui Radu Cruţescu la Berlin, ca să ştie ce să spună acolo. 


Ca urmare la conservaţia mea de ieri cu Regele în care i-am cerut să 
mă lase să organizez F.R.N. cum cred eu, Majestatea Sa a semnat azi-di- 
mineaţă decretele prin care Victor Moldovan şi G. Apostoleanu au fost 
numiţi secretari generali ai Frontului în locul lui Cornăţeanu şi al lui 
Silviu Dragomir, prea preocupaţi cu ministerele lor ca să facă treabă la 
F.R.N. In Apostoleanu am făcut cred o alegere bună și mi-am plătit şi o 
veche datorie fată de dânsul. 

Cornăţeanu, regățean cumsecade, mi-a dat numaidecât demisia. Ar- 
deleanul Silviu Dragomir a încercat să se tocmească — dar n-a mers. 


23 octombrie. Ieri meci de fotbal. Prima echipă ungurească, cea mai 
bună din Europa, căci a bătut toate celelalte echipe — s-a măsurat cu 
echipa noastră naţională. Meci nul: 1 la 1. Sportivii noștri, cu Gavrilă 
Marinescu în frunte, sunt încântați... 


Branly descoperitorul principiului telegrafiei fără fir și al radio- 
foniei a împlinit 95 de ani. Probabil fiindcă n-a vrut niciodată să 
asculte la Radio... 


24 octombrie. Kiosseivanov, care a demisionat acum câteva zile, a 
fost reînsărcinat de Regele Bulgariei cu formarea Guvernului. Kios- 
seivanov a demisionat ca să-și recompletecze Cabinetul în vederea 
viitoarei sesiuni a Sobraniei, faţă de care vechiul Guvern se înfățișa 
cam slab. Regele Boris a consultat cu prilejul demisiei primului său 
ministru pe mai toţi oamenii politici bulgari cu vază. Toţi s-au pro- 
nunțat pentru menţinerea politicii actuale de strictă neutralitate. 


Vilna și teritoriul său au fost cedate Lituaniei care a şi ocupat întreg 
ținutul. În schimb rușii au instalat două garnizoane pe teritoriul lituani- 
an, amândouă în apropierea graniței germane... Încrederea domneşte 
după cum se vede între aliaţi... Se zice că lituanienii — bineînțeles fără 
să ştie ruşii — vor cere Germaniei ținutul Suvalki şi Memelul. 

Hitler a convocat la Berlin pe fruntașii partidului şi pe principalii 
săi ambasadori din străinătate. Până acum, de câte ori a convocat un 
astfel de sobor, a urmat câte o lovitură senzaţională... Ce o fi plănuind 
acum? Se vorbește de o înteţire a războiului cu Anglia, de un adevărat 
blocus al Insulelor Britanice, blocus ce s-ar asigura prin submarine şi 
prin aeroplane... 


Ieri la ora 6, la Cameră, au fost întruniţi secretarii de ţinuturi şi de 
judeţe, ai F.R.N.-ului a căror listă a fost complectată de curând. Am 
ținut o cuvântare foarte reușită, după părerea tuturor, lămurind că mo- 
bilizarea Frontului nu însemna ofensivă, cum greşit s-a spus, împotriva 
nimănui, ci acțiune de lămurire. Acţiune care nu exclude o destindere 
— dimpotrivă. 


S-a descoperit la Oradia Mare un important complot terorist, pus la 
cale din Ungaria — complot în care sunt implicați mulți preoţi și ale 
cărui fire merg până la episcopul Fiedler (catolic) un agent unguresc 
nerușinat. Dată fiind acţiunea noastră de apropiere cu Ungaria, care, 
deși începută de curând a dat roade bune — n-am dat nimic în vileag. 
Dar instrucţia continuă și nu poate fi înăbușită, căci afacerea se prezin- 
tă urât de tot. S-au găsit dinamită, bombe, acte compromițătoare la 
principalii arestaţi. S-au închis peste 60 de persoane. 

Episcopul Fiedler împinge maghiarismul său dincolo de limitele 
permise. A refuzat astfel intrarea tuturor candidaţilor șvabi în seminar, 
sub cuvânt că nu știu ungurește! Am însărcinat pe Gafencu să atragă 
serioasă atenţie Nunţiului asupra acestui ciudat episcop! 


Şi consulul general maghiar din Cluj, baronul Bothmer, a fost prins 
într-o afacere de spionaj. Ungurii își fac de cap! 


26 octombrie, Petrecut ziua la Breasta. Vreme de toamnă nespus de 
dulce. Inspectat lucrările de la cavou, zidul de despărţire dinspre sat — 
găsit totul în regulă, lucrările aproape sfârșite. Cred că voi avea linişte 
acolo... numai de n-ar veni ruşii peste noi... 


Alaltăieri-seară Gafencu era iar să moară de frică. De frica bulga- 
rilor, de data asta. La granița Cadrilaterului, înspre Sarsânlar, a fost o 

încăierare între comitagii și jandarmi în care au fost răniţi grav trei jan- 
darmi şi ucişi trei bulgari. Un bulgar, rănit şi e', dar uşor, a scăpat cu 
fuga. Ministrul Bulgariei a venit la Gafencu să povestească că în reali- 
tate jandarmii noştri au ridicat 20 de bulgari din Sarsânlar pe care i-au 
dus în pădure să-i împuşte — făcându-i scăpaţi. Un bulgar rănit a putut 
să scape (?) şi a povestit măcelul. 

Impresionat, ministrul nostru de Externe, convins că bulgarul avea 
dreptate, mi-a cerut la telefon să trimit pe ministrul de Interne (Ottes- 
cu) în anchetă ca să poată să arate la Sofia că am dat incidentului toată 
importanţa şi că sancţiuni se vor lua contr: celor dovediţi vinovaţi. Am 
declarat lui Gafencu că nu cred în cele spuse de ministrul Bulgariei, 
date fiind instrucţiunile pe care le-am dat 'andarmilor și pe care știu că 
generalul Bengliu le-a transmis până la ultin ul post de pază — dar că 
nu mă opun la o anchetă serioasă civilă. Arr refuzat însă să trimit pe 
Ottescu deoarece jandarmii dep`nd de ministrul Ordinii Publice, Ga- 
vrilă Marinescu cu care Ottescu e „în delicateță“. Gavrilă n-a iertat 
încă pe Ottescu că i-a luat jumătate ministerul; a trimite pe Ottescu să-i 
cerceteze oamenii ar fi să aprind focul în Guvern, ceea ce nu-mi con- 
vine. Am propus să trimit la Sarsânlar pe August Filip; Gafencu a 
primit. După o jumătate de oră mi-a telefonat și Palatul; și Regele voia 
să trimit pe Ottescu. Am explicat și lui Urdăreanu de ce nu-l puteam 
trimite. Până în cele din urmă 2 priceput și Regele că era mai bine să 
însărcinez pe Filip cu această misiune. 


Ieri a fost ziua de naștere a Voievoduiui Mihai. A împlinit 18 ani și 
a devenit astfel major, senator de drept și membru al Academiei 
Române. Acum să ne ferească Dumnezeu de-a binelea de moartea 
Regelui Carol; am rămâne pe mâna unui puţoi — un băiat foarte gentil 
dar un puţoi... 

Regele n-a vrut să se serbeze cu alai ziua lui fiu-său. N-a fost Te 
Deum și toate birourile au lucrat. Steaguri pe ulite, articole biografice 
în ziare, o comemorare (sic) la Radio — şi atât. N-a vrut nici măcar ca 
Guvernul să vină „in corpore“ să felicite. Am fost numai eu la ora 13, 
i-am ținut Prințului un mic discurs și i-am oferit în numele Guvernului 
două „jaduri“ frumoase pe care le-am găsit la Djaburov (75 000 lei). La 
dejun, la care am fost reţinut, Regele a luat cuvântul şi a rostit un foarte 
mișcător şi frumos „speech“. Ne-a mişcat. Numai pe Mihăiţă nu l-au 
mișcat nici cuvintele lui tată-său, nici ale mele, căci a tăcut tot timpul 
ca un peștișor... 

Să îi dea Dumnezeu noroc! 

27 octombrie. La sosire la Craiova m-au primit Irineu (locţiitorul de 
episcop de Vâlcea) cu popi — apoi au venit şi la Breasta a doua zi. 
Rezultatul a fost că automotorul nostru s-a oprit ieri-seară la gara Titu 
cu un defect ireductibil la motor... A trebuit să ne remorcheze o loco- 
motivă până în gara Mogoşoaia... 


Sărăcăcioglu s-a înapoiat la Ankara. Stoica care l-a văzut telegrafi- 
ază că turcul este convins că, temându-se de orice complicaţii răz- 
boinice, Uniunea Sovietică nu va ataca România chiar dacă ar profita 
de un prilej favorabil pentru a pune în discuţie chestiunea Basarabiei. 
Dea Dumnezeu să fie așa. 


François Poncet a spus lui Comnen că dacă România, Grecia sau 
Turcia ar fi atacate de oricine, armatele aliate ar debarca imediat în 
Balcani. 


La Londra, subsecretarul de Stat Cadogan a afirmat lui Tilea că Anglia 
va veni în ajutorul României dacă ar fi atacată chiar numai de Rusia. 

Sunt două afirmări interesante, căci până acum asemenea declaraţii 
nu ne-au fost făcute nici din partea Angliei, nici din partea Franţei. 


De la Berlin, de la ministrul de Externe, s-a confirmat pe de altă 
parte lui Radu Cruţescu că n-avem de ce să ne temem, căci rușii nu ne 
vor ataca. 


Franasovici raportează de la Paris că ungurii fac o formidabilă pro- 
pagandă în Franţa, prin toate mijloacele și că această propagandă 
prinde. Cere să întreprindem și noi ceva, în stil mare. De văzut... 


28 octombrie. Am doborât şi citadela baroului din Bucureşti, unde, 
sub dictatura demagogică a lui Istrate Micescu se încuibase anarhie și 
cele mai deplorabile apucături. Printr-un decret-lege am dizolvat toate 
barourile din ţară precum și Uniunea avocaţilor, înlocuind comitetele 
alese prin comisii interimare. Legea barourilor va fi complect modifi- 
cată. Autonomia avocaţilor nu se poate încadra într-un Stat autoritar. 
Am lăsat în fruntea Uniunii pe Perieţeanu dar în locul escrocului de 
Istrate Micescu am pus pe Anibal Teodorescu și pe lângă el o serie de 
oameni cumsecade. 

Filip înapoiat de la Şarsânlar confirmă în totul cele consemnate în 
rapoartele Jandarmeriei. Ţoate afirmaţiile ministrului Bulgariei sunt 
mincinoase. Gafencu tot nu e însă convins şi vrea să dăm câţiva jandar- 
mi în judecată. Vom da poate pe cei care au lăsat pe unul din comitagii 
să scape... 


Jeri conferință de 2 ore la Gotroceni cu Regele, cu Gafencu, cu Ştoi- 
ca şi cu Gădere. 

Ştoica ne-a făcut o lungă expunere a conversatiei sale cu Şara- 
cioglu, după înapoierea acestuia de la Moscova. 

Motivul aparent al eşecului negocierilor turco-sovietice este refuzul 
turc de a accepta „clauza germană” și de a da „clauzei ruseşti“ inter- 
pretarea cerută de ruşi în vederea închiderii Dardanelelor, restrângând 
dispoziţiile Convenţiei de la Montreux. 

Motivul real al ruperii negocierilor este însă ezitarea rușilor de a se 
lega acum, după ce au dobândit mari avantaje în Polonia și pe ţărmul 
baltic =s avantaje ce trebuiesc consolidate înainte ca războiul pe fron- 
tul occidental să fie deplin și definitiv angajat. 

Uniunea Şovietelor ţine totuși să aibă relaţii foarte bune şi amicale 
cu urcia. 

Şaracioglu nu a constatat la Moscova nici dușmănie față de Româ- 
nia, dar nu a avut prilejul să discute relaţiile sovieto-române căci 
această chestiune era rezervată pentru a fi discutată după încheierea 
pactului de asistență... 

Ştoica ne-a confirmat și prin grai cele telegrafiate din Ankara, cu 
privire la lipsa de intenţii războinice din partea Moscovei împotriva 
noastră, și notate mai sus. 

D! Şaracioglu a constatat totuși la Moscova simpatie pentru Bulga- 
ria şi tendinţa de a sprijini cerințele ei și desigur că se lucrează la o 
înțelegere între bulgari și ruși. Din acest fapt ar reieși că intenţiile 
rusești, deși lipsite de agresivitate față de România, nu pot fi prea ami- 
cale în ce ne privește. 

In convorbirile cu dl Şaracioglu, ruşii s-au interesat de chestiunea 
constituirii unui bloc al neutrilor. Din faptul că nu au manifestat nici o 
aprobare şi nici o dezaprobare față de acest bloc, se poate deduce că nu 
este privit în mod favorabil la Moscova. 

In concluzie, și în ce ne priveşte pe noi cei din Balcani, Şaracioglu a 
constatat că U.R.Ş.Ş. reia firul politicii ţariste... 

După un destul de lung schimb de vederi, fără să dăm o importanţă 
excesivă încercării, am hotărât cu toţii să sprijinim formarea unui bloc 
al neutrilor din Şud-Estul Europei, în care ar intra talia, Jugoslavia, 

Ungaria, România, Bulgaria, Grecia şi Turcia. Acest bloc al neutrilor 
ar avea prin definiţie o durată limitată, căci odată cu încheierea păcii nu 
mai există „neutralitate“. Şi ar mai avea și avantajul să nu prejudicieze 
asupra soluţiilor finale, cum ar face-o de pildă „Intelegerea Balcanică” 
lărgită, care ar rămâne bazată „pe garantarea granițelor actuale şi în care 
prin urmare nici Ungaria, nici Bulgaria n-ar intra. 

Atitudinea Italiei pare încă nehotărâtă. Semnarea pactului tripartit 
franco-anglo-turc a nedumerit-o, după cum reiese din informaţiile 
directe de la Roma — deşi de la Paris şi de la Londra mi se telegrafiază 
că zisul pact n-a fost semnat decât după o prealabilă acceptare a Itali- 
ei... Supărarea Italiei s-a repercutat și asupra noastră... După ce Fari- 
nacci îmi ceruse un cât de mic semn ca să zboare spre Bucureşti, după 
ce-l făcusem — am primit ieri o scrisoare, foarte amabilă, nu e vorbă, 
de la dânsul prin care îmi explica că „în momentele de fată“ nu poate 
părăsi Italia şi că va veni la Bucureşti mai târziu... Iată însă că Varenna 
a telefonat azi lui Șoneriu că iar s-au schimbat lucrurile la Roma şi că 
Farinacci (Rodolfo) va fi în ziua de 2 noiembrie la București. 

Dacă s-ar putea pune în picioare, un bloc al neutrilor ne-ar asigura 
pacea — până ne-ar ataca unul din semnatari! Dar în fine, o încercare 
se poate face. 

Deocamdată ce e mai important pentru noi e că atât Ungaria cât şi 
Bulgaria, par a fi foarte liniștite. Amândouă declară că nu vor să-și va- 
lorifice revendicările decât pe cale pașnică. La Budapesta a apărut o 
revistă pe coperta căreia e zugrăvit portretul lui Teleki (primul-minis- 
tru unguresc) iar pe pieptul lui, în medalioane, portretul meu și al lui 
Svetcovici (primul-ministru iugoslav). De remarcat că portretul meu 
este atârnat în dreptul inimii lui Teleki pe când al lui Svetcovici e în 
dreptul portofelului șefului maghiar... 

La Sofia Kiosseivanov reîntronat a făcut lui Filotti declaraţii cate- 
gorice de pace și prietenie, iar recentul incident de la Sarsânlar n-a fost 
deloc exploatat de către presa bulgărească... 


Am avut ieri-dimineaţă o explicaţie cu Gavrilă Marinescu. Îl sim- 
team ostil și am vrut să o lămuresc. Am lămurit-o. Cred că de acum 
înainte va merge cum trebuie... 


29 octombrie, Petrec duminica la Sinaia. Plouă de rupe pământul. 
Niciodată nu am văzut barometrul atât de jos: acul a ieşit aproape din 
cadran, la stânga... 

Toate ziarele de azi publică în fruntea paginii întâi o ştire senzaţio- 
nală. O copiez ad litteram: 

„Moscova 28 (Rador). Presa publică schimbul de telegrame dintre 
agenţia telegrafică sovietică „Tass“ şi agenta „Reuter”. 

Agenţia „Tass“ a primit în ziua de 27 octombrie din partea agenţiei 
„Reuter” din Londra o telegramă concepută astfel: „După o comuni- 
care din Copenhaga, ieri-seară trupele ruseşti au pătruns în Basarabia. 
Rugăm confirmarea sau dezminţirea ştirii”. 

Agenţia „Tass“ a telegrafiat următorul răspuns: 

„Comunicarea pe care aţi primit-o din Copenhaga nu este numai 
pur şi simplu o inventie, ci și o cinică provocare. Vă rugăm să ne infor- 
mati imediat din ce izvoare v-a sosit această știre”. 

Agenţia „Reuter“ a răspuns agenţiei „Tass“ că ştirea pe care n-a 
publicat-o i-a sosit din Copenhaga care o avea din Amsterdam... 

E, de la începutul războiului, prima declarație categorică a Sovie- 
telor cu privire la Basarabia... 

Și e bună. 


Roosevelt a învins. Legea neutralității a fost modificată de Senat con- 
form proiectului Pittman aprobat de Roosevelt. Bucuria e mare la Paris 
și Londra... Consternare la Berlin. Să n-a:bă dreptate Papen care spu- 
nea acum câtva timp lui Stoica: „Statele Unite vor intra cu siguranţă în 
război contra noastră. Suntem deja în război economic cu ele...“ 

Nimeni nu se aștepta ca lucrurile să meargă așa repede, nici ca 
Roosevelt să aibă o majoritate atât de mare în Senat... 


30 octombrie. Ziarele de azi-dimineaţă aduc vestea că Rusia ar fi pe 
punctul de a face o intervenţie pentru pace. Dacă vestea e adevărată, e 
probabil că rușii nu s-au decis la un asemenea pas decât în siguranţa că 
intervenţia lor nu va reuși... și probabil sub presiunea Germaniei. 

Berlinul pare că vrea pacea într-adevăr și numaidecât. Mai ales de 
când cu votul de la Washington, dorința nemților de pace s-a întețit, 
pacea a devenit pentru ei o adevărată obsesie... 


Cecropid a avut o lungă conversaţie cu Gerstenberg! înapoiat de ia 
Berlin şi a venit să mi-o raporteze. 

Semnarea pactului tripartit între Anglia, Franţa şi Turcia, spune 
Gerstenberg, a făcut o impresie catastrofică (sic) în cercurile dirigu- 
itoare ale Reichului. Nimeni nu vrea să creadă că România a putut fi 


l Ataşat german al Aerului şi omul lui Göring. 

numită în acel pact fără consimţământul ei. Aşa încât se socoteşte la Ber- 
lin că România s-a pronuntat de partea anglo-francezilor... Această 
credinţă e întărită şi prin ştirea primită la Berlin despre vânzarea acțiu- 
nilor „Reşitei” (aparținând lui Malaxa (şi Regelui!!)) către un grup en- 
glez pentru suma de 4 milioane livre sterline!!! Englezii au cumpărat 
astfel pe Rege şi pe omul său de încredere! Şi asemenea bazaconii sunt 
crezute de oameni serioşi! E probabil că „zvonul“ despre vânzarea acţi- 
unilor lui Malaxa provine din operaţia transferului acțiunilor lui Max 
Auschnit asupra lui Malaxa (adică tocmai contrariul: Malaxa cumpără, 
nu vinde!) — acţiuni care se află depuse şi gajate la Westminster Bank! 

In asemenea condiţii, a continuat Gerstenberg, Germania se va 
vedea nevoită să-și schimbe atitudinea față de România. Desigur, ea nu 
va exercita nici o presiune asupra noastră și nici nu se gândește să ne 
atace — dar ne va lăsa să ne apărăm singuri în cazul unei agresiuni 
(din partea Rusiei, bineînţeles). Germaniei îi convine să lase Rusia să 
facă ce o vrea în estul Europei și să se arunce ea cu toate forţele sale 
spre Occident. Germania nu va mai face greșala pe care a făcut-o în 
1914, de a-și împărţi forțele... După război, în ce o privește, Germania 
va fi încă destul de tare ca să se aranjeze cu Rusia... Despre ceilalţi, să 
se învârtească cum vor putea... 

Până aci, atitudinea lui Gerstenberg era logică și interesantă și putea 
fi interpretată ca o hotărâre a Germaniei să-și dea tot efortul pe frontul 
de vest şi în acest scop să ne caute nod în papură ca să ne dovedească 
dreptul ei de a ne abandona Rusiei. Dar după ce a lămurit această nouă 
atitudine a Reichului, omul lui Göring a continuat: 

„Evident dvs veţi hotărî cum veţi voi. Căci rămâne ca dvs singuri să 
hotărâți de ce parte vă veţi da, fără nici o presiune din partea noastră. 
Va sosi momentul când și neutrii vor trebui să se pronunţe ca simpati- 
zanţi fie pentru unii, fie pentru ceilalți dintre beligeranţi. Dvs vă veţi 
pronunţa în toată libertatea. Dacă vă veţi pronunţa pentru Anglia, cum 
pare că sunteţi pe cale, să vină englezii să vă apere contra rușilor... Noi 
nu vom mai fi în măsură să o facem...“ 

Va să zică, onorate d-le Gerstenberg, tot ar mai fi o posibilitate să 
ne apere Germania împotriva Rusiei: şi anume în cazul când nu ne-am 
da de partea Angliei... 

Să fie liniştit dl atașat al Aerului, nu ne vom da de partea nimănui, 
vom rămâne neutri și le vom da lor petrol — după ce Rusia va înceta să 
le mai dea. 


Ion Vlad Sturdza, fiul lui Lucă Sturdza și al lui Zoe Mavrocordat, e 
grav compromis în pregătirea atentatului terorist pus la cale astă-vară 

împotriva Regelui. A dat bani, a făcut pe mesagerul între Germania şi 
România — pare să fi fost amestecat în toate, până şi în omorărea lui 
Călinescu... 


31 octombrie, Cu toate cele povestite de Gerstenberg lui Cecropid, 
veşti bune sosesc de la Berlin. Ziarele cele mai importante preţuiesc 
lealitatea noastră și modul cum înțelegem să ne îndeplinim datoriile de 
neutri. Aceeaşi notă la Fabricius, care a venit să mă vadă astăzi, și care 
pentru prima dată nu s-a plâns de nimic. 

Cred că amenințările lui Gerstenberg au fost mai mult o încercare 
de dulce presiune, ca să le dăm și mai mult decât le dăm. 


Franasovici raportează o interesantă conversaţie cu Couloudre. 
Dorind a avea o impresie precisă asupra atitudinii aliaţilor în cazul 
unui atac rusesc împotriva Reichului — dar nevoind a pune această 
chestiune direct — Franasovici a vorbit lui Couloudre despre greutăţile 
pe care le întâmpină cu livrarea comenzilor noastre militare, arătând că 
ar fi chiar în interesul aliaţilor să fim gata în vederea unui asemenea 
atac şi că ajutorul franco-englez ar fi mult ușurat prin aceasta. Re- 
cunoscând justețea acestui punct de vedere, Couloudre a declarat că în 
cazul unei agresiuni a Rusiei, flota engleză și flota franceză — trecând 
Strâmtorile — ne-ar veni îndată în ajutor. 


Ieri de la ora 4 la ora 7 şedinţă la Cotroceni prezidată de Rege, pen- 
tru ultimele măsuri de organizare a F.R.N.-ului. Au luat parte, afară de 
mine, Giurescu (ministrul F.R.N.-ului), Vâlcovici, Victor Moldovan, 
Apostoleanu (secretari generali) și Urdăreanu. 

S-a aprobat în principiu un buget de vreo 45 milioane anual şi o 
serie de directive propuse de Giurescu și de mine. Vâlcovici a pledat 
pentru o autonomie complectă a F.R.N.-ului ca să fie el mai mare, și să 
nu primească instrucțiuni de la Giurescu. Am arătat că așa va fi, dar 
pentru moment, pentru pornire, iniţiativa Guvernului este indispen- 
sabilă — F.R.N.-ul fiind întemeiat de sus în jos, iar nu de jos în sus. 

S-a discutat pe larg și încadrarea breslelor în Front, punându-se la 
punct în acest scop proiectul de lege al breslelor, cu care se zbate Ralea 
în faţa comisiilor parlamentare. 


1 noiembrie. O sumă de miniştri au fost schimbaţi în Italia. A fost 
schimbat și Starace, secretarul general al partidului fascist, de 8 ani. În 

locul său a fost numit Ettore Mutti — „o energie nouă”. Şi şeful Mare- 
lui Stat Major, generalul Pariani — cel care a negociat colaborarea mi- 
litară cu Germania! — a fost înlocuit prin mareşalul Graziani, jumătate 
semit şi pus la o parte de Mussolini (repus în circulaţie de Rege şi de 
Principele de Piemont). Mişcarea, în fond, nu e decât o schimbare de 
echipă, schimbare de felul celor pe care Mussolini le-a mai efectuat, de 
mai multe ori în cei 18 ani de când domnește asupra Italiei. Totuși, 
numirea lui Graziani pare a indica o alunecare mai mult spre ideile 
„Casei Savoia“ şi prin urmare o deplasare politică spre Franţa. 


Un pact de neagresiune şi de asistenţă între Grecia şi Italia e pe 
punctul de a fi semnat. Tanto meglio! 


Au început şi gazetele să vorbească despre proiectatul pact al neu- 
trilor din Sud-Estul Europei. Comentariile sunt de diferite nuanţe, după 
țări, dar încă toate, sfioase. 


Discursul lui Molotov de ieri n-a adus senzaționalul așteptat. Nici o 
alianță militară cu Germania. Sovietele se declară alături de Germania 
în ofensiva acesteia pentru pace. Pace, pace, pace este lait motivul 
purtătorului de cuvânt al Moscovei — fiindcă știe bine că pacea nu se 
va încheia! Germania trebuie să fie încântată de ajutorul pe care bunul 
ei prieten Stalin i-l dă! Ca să facă totuși plăcere lui Hitler, Molotov în- 
jură cât poate Anglia și Franţa „care comit crima de a continua răz- 
boiul“ — și de a voi să-și bage nasul în afacerile Poloniei, teren rezer- 
vat Rusiei și Germaniei. 

Despre România nici o vorbă. E drept că nici despre Bulgaria. Indi- 
rect, dl Molotov ne face favoarea unei declaraţii liniștitoare: Sovietele 
vor pace și linişte în bazinul Mării Negre — şi, tovarășul mai repetă 
pace cu toate ţările vecine amice. Cum nu suntem în stare de vrăjmășie 
cu Moscova, să ne considerăm și noi printre ţările amice... 


Potemkin a chemat ieri pe Davidescu și i-a cerut să primim 124 ofi- 
teri şi 526 soldaţi cehoslovaci „care, după criza din martie trecut, tre- 
cuseră în fostul teritoriu polon actualmente ocupat de trupele sovietice 
ȘI care se găsesc adunati într-o localitate nu departe de frontieră”. 

Toţi acești cehi ar fi prevăzuţi cu documente de identitate sovietice 
vizate de ieşire. Potemkin a precizat lui Davidescu că o parte dintre ei 

ar dori să se stabilească în România, iar restul ar avea intenţia să se 
înroleze în legiunea cehoslovacă din Franţa!!! O, lealitate a aliaţilor tăi, 
scumpă Germania! 


Lucrat azi-dimineață cu Regele, după ce am luat jurământul lui 
Goma. Chestiuni curente. Am schimbat numele gării Mogoşoaia (non 
sens) în cel de Băneasa, mai eufonic și geograficește mai exact. S-a 
aprobat o pensie celor 20 de bătrâni memorandiști, supraviețuitori în 
mizerie ai unei epoci de avântate lupte. Am vorbit despre situaţia eco- 
nomică... şi despre Italia. 


Ieri-dimineaţă, ministrul Portugaliei mi-a înmânat Colanul şi Mare- 
le Cordon al ordinului Sant Jago, unul din cele mai vechi — dacă nu 
cel mai vechi — din lume, căci a fost întemeiat la 1175. Colanul și 
Marele Cordon se dau foarte rar; faptul mi-a fost confirmat prin mutra 
lui Mocsony care a îngălbenit de necaz, felicitându-mă... 


2 noiembrie. Am fost de aocrd cu Gafencu să nu răspundem rușilor 
nu, la cererea lor de trecere și de găzduire a celor 124 ofiţeri și 526 sol- 
daţi cehi — și să ajungem la același rezultat negativ pe căi dilatorii. 
Aseară mi-a telefonat însă ministrul nostru de Externe că, după ce 
aprobase textul de răspuns prin care se punea în vederea Sovietelor că 
tranzitul combatanțţilor pe teritoriul nostru nu poate fi îngăduit și că 
soldaţii și ofiţerii cehi vor fi internaţi — Regele schimbase ideea şi ne 
cerea să răspundem pur și simplu nu. 

Am rugat pe Gafencu să amâne răspunsul pe azi-dimineaţă, dorind 
a vorbi şi eu cu Regele. 

Toată noaptea m-am întrebat ce vor rușii cu această cerere bizară şi 
insidioasă. Să introducă un pâlc de comuniști la noi, cu instrucții să 
provoace tulburări pentru ca apoi să intervină? N-aveau nevoie de cehi, 
mulțumită Domnului au destui ruși în Basarabia și un nou Tatar Bunar 
nu le-ar fi greu de pus la cale. Iar o intervenţie în Basarabia ar fi mult 
mai justificată în favoarea unor elemente rusești, din partea Sovietelor, 
decât în favoarea unor elemente cehe... 

Să fi destinat pe acești cehi Bulgariei și să vrea să-i treacă pe la noi? 
N-ar avea iar nici un sens, căci i-ar fi putut transporta direct pe mare la 
Varna. Nu mai rămâne în picioare decât ipoteza următoarei alternative: 
rușii au vrut să ne strice cu nemții dacă am fi primit să tranzităm pe 
cehi spre Franţa — sau cu francezii, dacă refuzam... Oricum ar fi am 

socotit că nu era politic să răspundem cu un nu sec la prima cerere 
directă pe care Sovietele ne-o fac. 

Am fost azi-dimineaţă la Vodă şi l-am convins să primească o for- 
mulă dilatorie mai încurcată, care să reprezinte un refuz, fără să con- 
țină cuvântul nu. Vom redacta telegrama azi şi o vom supune Regelui 
mâine-dimineaţă... 

Dezagreabil, foarte dezagreabil... 


Deputatul american Mac Cormack a cerut în Camera din Washing- 
ton rechemarea ambasadorului Steinhardt de la Moscova, din cauza 
aprecierilor puțin măgulitoare rostite de Molotov asupra intervențiilor 
Preşedintelui Roosevelt în afacerile ruso-finlandeze. Deputaţii ameri- 
cani au aplaudat viguros propunerea... 


Am primit o scrisoare din Stockholm de la vechea mea prietenă din 
Viena, Mimi Zucker Kandl-Szeps, născută Bachrach. Femeie foarte 
inteligentă, a izbutit să se strecoare prin furtunile vremurilor... O cre- 
deam moartă de mult. Îmi pare bine că e în viaţă. Îmi recomandă pe un 
alt fugar vienez care s-ar afla la Bucureşti, autorul dramatic Csokor, pe 
vremuri aplaudat la Burgtheater... ÎI voi căuta... 


Ieri la amiază a depus Goma jurământul de rezident Regal (Prut) la 
Cotroceni, în fața Regelui, a mea și a lui Ottescu. Întâi i-a făcut școală 
Flondor și l-a învăţat cum să se țină, cum să se încline, cum să sărute 
crucea etc. Era o halima să vezi pe aceşti doi caraghioși sideraţi fiecare 
de covârşitorul său rol, cum se învârteau în jurul mesei, în așteptarea 
Regelui, ca și cum noi n-am fi fost acolo... 

Pe ziua de ieri, Goma a fost un om fericit — mai ales că l-am pofitit 
şi la Clubul Miliardarilor... 


3 noiembrie. Dacă cererea Guvernului sovietic (trecerea cehilor) 
constituie pentru noi punctul nevralgic al zilelor acestea, în politica 
externă — căci nu știm ce va urma acestei cereri — scumpirea bruscă a 
traiului, ridicarea subită a prețurilor constituie punctul nevralgic în 
politica internă. Am convocat alaltăieri pe miniștrii economici şi am 
avut o lungă conferinţă cu ei. leri-seară am consacrat aproape o ședință 
întreagă a Consiliului de Miniştri acestei probleme şi azi am cerut și 
Consiliului Superior Economic să-și dea avizul. 

Cauze sunt evident multe pentru scumpirea traiului. S-au urcat 
preţurile fiindcă cererea e mai mare ca oferta, din cauza războiului. 
S-au îngreunat transponuurile din pricina concentrărilor şi transpor- 
turilor militare. A cumpărat lumea pe capete şi a făcut provizii, de 
frică. Dar poate că cauza cea mai de seamă a fost eroarea ce s-a făcut în 
momentul schimbării regimului comerţului exterior şi al schimburilor, 
neprevăzându-se nici o etapă de tranziţie. Regimul s-a schimbat pe 
ziua de | octombrie: din acea zi Banca Naţională n-a mai dat devize 
comerţului — iar acesta n-a putut găsi mai nimic în comerţul liber 
deoarece devizele libere nu avuseseră timpul să intre în ţară. De aci o 
ridicare vertiginoasă a devizelor și în consecință ridicarea preţului 
petrolului și derivatelor sale — şi cerealelor. Suirea preţurilor acestor 
două produse de bază, a determinat ridicarea tuturor preţurilor şi scum- 
pirea bruscă a traiului. 


Legea neutralității a fost votată la Washington și de Cameră cu 
mare majoritate. Succesul lui Roosevelt e deplin — iar anglo-francezii 
pot să se bucure... 


Americanii, ca singur răspuns la atacurile lui Molotov, au publicat 
telegrama lui Kalinin din 19 aprilie 1939 prin care președintele Sovie- 
telor mulțumea călduros lui Roosevelt pentru „nobila inițiativă“ luată 
ca să salveze pacea (mesajele către Hitler și către Mussolini). Iniţiativa 
se repetă, cu prilejul conflictului dintre Rusia și Finlanda — dar de data 
asta ea nu mai este pe placul sovieticilor. Nu e vina lui Roosevelt. 


În loc să ajungă la pactul de asistență ce se aștepta, negocierile din- 
tre greci și italieni n-au dus decât la un schimb de note prin care se con- 
stată că amiciţia dintre Grecia și Italia a fost întărită. „Mieux vaut peu 
que rien“. 


Cina cea de taină la Guţă Tătărescu. Poftise 10 gladiatori liberali la 
dejun, cu dânsul 11 și cu mine 12. Au fost acolo dr Angelescu, N. Să- 
veanu, dr Costinescu, Victor Antonescu, Inculeţ Vania, Valer Pop, 
Al. Lapedato, Dovlecel Dimitriu, Cancicov și Nistor. Scopul dejunu- 
lui: destindere. Scopul mărturisit, căci cel nemărturisit mergea ceva 
mai departe — la o mai intimă colaborare cu F.R.N. Toţi își dau seama 
că Regele nu va ieși din formula Frontului și vor să fie scoşi de pe lini- 

ile moarte. Au vorbit mai toţi pe rând şi Tătărescu cel din urmă. Au 
brodat toți pe tema: ce a fost n-are să mai fie — de acord — dar ce este 
nu poate să meargă mai departe. Ca să meargă trebuie Frontului ani- 
matori — dânşii — nu numai funcţionari în uniformă. 

Le-am spus că Regele îmi dăduse un mandat de destindere, dar nu 
şi unul de colaborare; că eram gata să solicit şi un asemenea mandat de 
la Majestatea Sa, şi că, dacă mi-l va da, voi fi la la dispoziţia lor pentru 
a discuta aplicarea principiului. 

Au fost foarte mulţumiţi și mi-au manifestat prietenia și încrederea 
lor. Cu Călinescu n-ar fi mers — cu mine da. Nemulţumiţi de atitudi- 
nea provocantă şi tăioasă a lui Giurescu. Toţi au fost de părere că F.R.N. 
trebuie să aibă un conducător cu autoritate și că de vreme ce Regele nu 
vrea să exercite în persoană șefia Frontului, să delege puterile sale 
primului-ministru, pe lângă conducerea Guvernului și a Frontului. 

E o idee, căci conducerea Frontului este lipsită într-adevăr de uni- 
tate şi de autoritate. Cei 3 secretari generali și ministrul Frontului nu se 
arată la înălțimea cerinţelor. 

Am mărturisit domnilor prezenţi că n-ar putea fi vorba de colabo- 
rare numai cu foştii liberali, ci cu foştii ţărănişti rămași și ei pe linie 
moartă, sau în afară de Front, ca Mihalache. 


La Tătărescu, Cancicov m-a luat la o parte să-mi spună că a desco- 
perit o adevărată delapidare la Banca de Credit, din partea lui Kauf- 
mann și a câtorva complici. E vorba de 130 milioane... Unii din com- 
plici au și restituit banii. Va veni să-mi povestească... Tot Cancicov 
mi-a mai spus că merge azi să vadă pe Nae Ionescu, „cu înaltă autori- 
zare“. Îmi va povesti şi ce a vorbit cu defunctul Tata Noe. 


4 noiembrie. Jean Th. Florescu care tot oftează după Legația din 
Spania, a fost să vadă pe Filip și i-a povestit următorul schimb de 
cuvinte dintre Rege și el, cu prilejul ultimei serbări a decoraţilor Ordi- 
nului Ferdinand, în ianuarie trecut: Regele l-a întrebat „Ce mai faci, 
domnule Florescu?“ — iar el a răspuns: „Am mult de lucru, Sire!“ — 
„Da?“ — „Da; treizeci de ani am lucrat să-mi fac un nume — acum 
trebuie să mă dau peste cap să distrug tot ce am făcut, să se uite, ca să 
fiu și eu un om nou!!“ Regele ar fi râs cu poftă. 


În ziua aniversară a întemeierii Republicii turceşti, duminica tre- 
cută, imnul turcesc a fost difuzat de diferitele posturi italiene, însoţit de 

o urare de prosperitate pentru Turcia. Aceste amabilități au făcut un 
excelent efect la Ankara, unde se vorbește din ce în ce mai mult de o 
apropiere între Italia şi Turcia. Guvernul grecesc, bine şi cu unii şi cu 
alţii, face sforțări mari pentru îmbunătățirea raporturilor dintre cele 
două ţări. 


DI Virgil Madgearu a fost poftit ieri la Parchet ca să dea explicaţii 
asupra continuelor sale ultragii şi ameninţări la adresa Regelui şi a 
Guvernului. Gura veninosului politician nu mai tace, într-adevăr. 
Cârâie ca o babă cloanță. A fost adus de la via sa, de lângă Piteşti, şi pe 
drum era să moară de frică, convins că l-a luat să-l împuşte!! La Par- 
chet a ajuns cu picioarele muiate. A făcut scuze, a cerut iertare și a 
sfârşit prin a semna că nu va mai deschide gura să vorbească politică... 

Așa va trebui procedat cu toţi clănțăii de cafenea, cu toţi oratorii de 
la urlătoarea avocaţilor... 


Legea neutralității a fost definitiv votată de Camera și de Senatul 
american și va fi promulgată astăzi. E un mare succes pentru Roose- 
velt, pentru Anglia și pentru Franţa. Hitler trebuie să fie furios. 


Decretul de dizolvare al Comitetului ortodoxiei a apărut astăzi. D-na 
Tătărescu a fost numită prezidentă a noului comitet, iar doamnele 
A. Voinescu, Voiculescu, Herther, d-na Șerban, d-na Lovinescu mem- 
bre şi părintele Nae Popescu membru, dacă îndrăznesc să spun așa. 
Gata și Didina, nebuna! 


Ofensiva împotriva speculei și pentru ieftinirea traiului a început bine. 
Cred că în câteva zile ce se poate face — şi se poate mult — va fi făcut. 


Încurajat de succesul repurtat de echipa noastră de fotbal împotriva 
ungurilor, Gavrilă Marinescu (care a ajuns mare protector al sportu- 
rilor) vrea să aducă şi echipa din Viena la Bucureşti. Regele ezită și e 
mai mult contra, de teama vreunei manifestații ostile. Dânsul crede că 
nu e bine să aducem echipe din tările beligerante. Mă lasă totuşi pe 
mine și pe Gavrilă să hotărâm cum vom voi. Încât mă priveşte, cred că 
nu e nici un pericol de manifestaţie ostilă faţă de austrieci, care de alt- 
minteri sunt atât de puţin beligerauţi... 


www.dacoromanica.ro 


ÎNSEMNĂRI ZII NICE. 1939 207 


8 noiembrie. Sâmbătă, 4 noiembrie, am avut o lungă conversaţie cu 
Gerstenberg. A venit cin partea lui Göring să-mi ceară un supliment 
(considerabil) de petro . L-am rugat să zboare la Berlin şi să spună din 
partea mea lui Gâring că noi am dat Germaniei tot ce am putut în 
schimb, până acum, numai pe raaterial de război. Nu dispreţuim valoa- 
rea acestui material. da; dacă nemţii vor si mai mult petrol, să ne dea în 
schimb ce le ceren noi: tunurile antitanc şi antiaeriene polone sau 
cehoslovace. Gersienberg mi-a replicat că pentru tunuri antiaeriene 
Germania ar cere ceva mai mult, anume ca „prietenia noastră” să fie 
întărită printr-o ,„conveaţ.e militară”. Am rugat atunci pe omul lui 
Göring să se ducă cât mai iute a Berlin şi să obțină două lucruri de la 
patronul său: pe de c parte tunuri antitanc şi antiaeriene (,„flak* şi 
„pak“ — cum se zice îr. jargonul miitar), iar pe de alta mediația Ger- 
maniei pentru o înțelegere cu Rusia... In schimb, eram gata să stau de 
vorbă şi pe chest unea suplimentului de petrol și pe chestiunea con- 
venției militare... 

Am ma vorbit se multe, și Gerstenberg a plecat de la mine plin de 
entuziasm. De nu s-ar înapoia de la Benin, plouat... 


Ziarele de azi-dhmineaţă ne aduc, în litere groase și cu toate comen- 
tariile meritate, o veste senzaționată și neașteptată — cel puţin pentru 
momentul de fată. Rege.e Belgiei și Regina Olandei au adresat Führe- 
rului, Regelui Angliei și Președintelui Lebrun o telegramă identică prin 
care puneau mediaţia lor la dispoziţia beligeranţilor, pentru încheierea 
unei păci durabi.e, inainte de înteţirea războiului pe frontul occidental. 
Până acur câteva zile, sugestia noastră transmisă Regelui Belgiei în 
vederea unei asemenea inițiative fusese considerată ca inoportună şi 
prematură. Mai mult, nic: la Bruxelles nu s-a ştiut pentru ce a plecat 
Regele Leopold cu ministrul său Spaak la Haga. O depeșă de la însăr- 
cinatul nostru cu afaceri din Belgia, arăta încă azi-dimineaţă că depla- 
sarea Regelui nu era în legătură cu propuneri de pace... Secretul păstrat 
în jurul evenimentului şi precipitarea hotărârii luate fac pe mulţi să 
creadă că iniţiativa celor doi Suverani a fost determinată de frica unui 
atac bruscat german împotriva Belgiei și Olandei. Cu atât mai mult că 
forțe importante germane au fost concentrate în Germania, spre grani- 
tele ce.or două ţări neutre... 

Chiar dacă demersul n-a fost făcut în complicitate cu beligeranţii 
toți sau cu uni. Gin ei, nu se poate ca el să nu aibă un mare răsunet, căci 
dorinta de pace e de netăgăduit în Germania, în Franţa şi chiar în An- 
glia. Să aşteptăm... 

Pe un teren cu totul altul, ziarele de azi-dimineață ne mai aduc o 
veste senzaţională: Max Auschnit a fost arestat şi rechizitoriul dresat 
împotriva lui publicat. Spălătură de rufe murdare în Serai... Am stat 
trei ore ieri după-amiază la Cotroceni şi nici Regele, nici Urdăreanu nu 
mi-au spus nimic. Mai bine așa... Nu-mi place să mă amestec în ţărâță. 
Poate că măsura luată de lamandi din ordin să fie cam drastică, dar 
Auschnit e vinovat... Lucru ciudat: efectul arestării, în public, a fost 
excelent. Şi-a zis lumea că nimeni în această țară cinstită nu e cruțat 
(!!) şi că poţi trece uşor din cabina „Luceafărului“ în alta mai puțin 
confortabilă la Văcăreşti... 


Pangal sosit de câteva zile de la Lisabona, via Paris, povestește că în 
capitala Franţei toată lumea vrea pacea. Din cercurile guvernamentale 
a aflat că, dacă rușii ne-ar ataca, nici englezii, nici francezii nu ne-ar veni 
în ajutor. În contradicţie cu afirmările lui Couloudre (faţă de Franaso- 
vici), cu ale lui Catogan faţă de Tilea și cu ale lui Francois Poncet (la Ro- 
ma) faţă de Bossy. Cred totuși că impresiile lui Pangal sunt cele juste... 


Petrecut ziua de 5 noiembrie la Breasta. O duminică tristă, pe întune- 
ric și ploaie, dar plină de duioșie pentru mine, căci era ziua de naștere a 
mumă-mii. A ars electricitatea toată ziua, așa a fost de întuneric. S-a pus 
prima piatră a Palatului Administrativ (!) din Breasta, un palat ce ar fi 
fost mai la locul lui într-un oraş. Construcția a fost hotărâtă de astă-pri- 
măvară așa încât nu-i port eu vina... În cuvântarea scurtă pe care am 
tinut-o am evocat legăturile mele cu pământul... care mă cheamă! 


Încă o deziluzie: Cancicov a descoperit la Banca de Credit fraude 
mari în sarcina lui Kaufmann. E vorba de peste 100 de milioane. ÎI 
crezusem om cinstit... Ani de zile a alcătuit bilanţuri duble la fabrica de 
sticlă din Mediaș. S-au găsit vreo 14 milioane într-un safe la sucursala 
Băncii de Credit din Oradea — iar 96 milioane au fost ridicate de 
Kaufmann și de dl Buhuși şi în mică parte de Ehrenstein și de Pauker 
(directorul contabilităţii). Aceștia doi au mărturisit. Pentru a se evita o 
amendă la fisc de peste 400 milioane lei (pe care ar trebui să le 
plătească Banca) afacerea va fi cocoloșită, dar banii vor fi restituiti... 


Roosevelt s-a adresat prin Giinther (ministrul său la Bucureşti) Re- 
gelui Carol, „Ca cap de Stat la Cap de Stat“, în favoarea lui Moscicki. 

Regele a răspuns că și el ar vrea să-l elibereze, dar sunt anumite forme 
de care trebuie să se ţină seamă. 


George Enescu a venit ieri la mine şi mi-a adus 100 000 lei pentru 
apărarea naţională. Un gest frumos. Am putut constata cu acest prilej 
că face un început de scolioză. Maruca îl aştepta afară, în automobil... 


Regele a dat 2 milioane și 1/2 pentru cantinele școlare, câte 250 000 
lei de ţinut. 


Doctorii Ramon și Le Meyer de la Institutul Pasteur din Paris au 
descoperit vaccinul tetanosului. Rămâne cancerul, tot fără vaccin... 


Francezii au scufundat un submarin care a eșuat apoi pe o plajă 
lângă Dunkerque. Marina franceză a făcut funeralii oficiale celor 
morţi. Sicriele lor au fost acoperite cu steagul roșu și cu zvastica hitle- 
ristă. Discursuri... Tocmai cum au procedat și nemţii cu aviatorii căzuţi 
la Karlsruhe. Ciudat război... 


Chestiunea cehilor a fost în fine reglată ieri la Cotroceni, cu Regele 
și cu Gafencu. Adeverindu-se că cehii cu pricina n-au fost combatanți 
în Polonia, am admis tranzitarea lor prin România. S-a telegrafiat în 
consecinţă la Moscova. 


Fost ieri la recepţia Legaţiei sovietice, pentru aniversarea instalării 
bolşevismului în Rusia. Ce am ajuns... Consolare: n-am fost singurul, 
erau acolo, pe lângă multă lume politică și diplomatică și reprezentan- 
tul Italiei fasciste și al Germaniei naţionaliste... Oribile timpuri! Am 
intrat acolo cu inima strânsă, ca în 1918 la Buftea... 


Alfieri, fostul ministru al Propagandei italiene, a fost numit amba- 
sador pe lângă Sf. Scaun în locul lui Pignatti di Custoza. 


Halifax a făcut ieri declaraţii importante la Radio asupra scopurilor 
enpleze de război. Crearea unei Europe noi. Dar cu consimțământul 

tuturor popoarelor, fiecare făcând de bună voie sacrificiile necesare 
pentru stabilirea unei păci durabile. Ne aşteaptă zile plăcute... 


Azi de ziua Voievodului (Sf. Mihail) Te Deum la Mitropolie și 
înscrierea la Palat, și nimic mai mult. 


Kominternul, care, după cum se ştie, n-are nimic comun cu Guver- 
nul Sovietelor (!!!) a lansat un manifest în care înjură laolaltă Anglia, 
Franţa, Germania și Italia, ca tări capitaliste care fac războiul în urmă- 
rirea unor scopuri imperialiste... Ce să mai zicem noi, dacă Berlinul nu 
zice nimic? Un viguros protest din partea Italiei prin pana lui Gayda. 
Italia rămâne intransigentă pe frontul antirus... 


Consiliu de 3 ore ieri la Cotroceni, pentru combaterea speculei (!). 
Am plecat de acolo abătut față de atâta incompetenţă şi de atâta prostie. 
Regele a făcut propuneri utopice. Voi căuta să le pun la punct, de se va 
putea. De nu, să demonstrez imposibilitatea realizării lor... 


A murit Neumann, mare specialist de nas, gât şi urechi — chemat 
deseori şi la Bucureşti. Părăsise Viena după Anschluss, și se instalase 
în Statele Unite. Născut în 1873. 


A murit de asemenea şi Adolphe Max, dârzul și popularul primar al 
Bruxellului, pe vremea marelui război și a ocupaţiei germane. 


Azi-dimineaţă a apărut decretul-lege pentru înființarea Mitropoliei 
Olteniei. Măcar atât va rămâne de pe urma mea... 


Deși Anglia nu vrea să tacă pace, lady Hoare, soţia ministrului bri- 
tanic o seminebună urlă toată ziua după pace. Martei Bibescu îi spu- 
nea: „D-voastră care scrieți, de ce nu scrieţi împotriva acestui război 
oribil?“ 

Se vede că printre englezi numai nebunii sunt cu minte... 

M-me de Ganay (ca şi soru-sa m-me de Behague!) aveau ca bunic 
un ovrei, numit Haber. Contesa de Ganay a povestit Marthei Bibescu că 
acest Haber avea un frate care s-a ţinut cu ducesa de Saxe-Cobourg de 
pe vremuri, mama Prințului-consort al Angliei, Albert. Prinţul Albert 
ar fi fost fiul natural al ovreiului Haber, fugit cu Prinţesa de Cobourg 
— mamă din Germania... Prinţul de Galles (Eduard al VII-lea) consi- 
dera pe Contesa de Ganay ca rudă. Picătura de sânge ovreiesc se regă- 
seşte în actualul Duce de Kent — a cărui faţă semită e impresionantă... 


9 noiembrie. Pare deja stabilit că motivul iniţiativei de pace luat de 
Suveranii Belgiei şi Olandei a fost numai frica unui atac bruscat din 
partea Germaniei. Într-adevăr, forțe masive sunt concentrate pe fron- 
tiera Reichului de vest, de la Colonia în jos, spre mare. Sunt aceste 
forțe menite numai să se opună unui eventual atac anglo-francez prin 
Belgia, cum spun unii? E mai probabil că e o masă de atac; o ofensivă 
germană împotriva celor două State neutre pare cu atât mai posibilă cu 
cât nici o dezminţire nu vine de la Berlin, dar în schimb ameninţări și 
rodomontade războinice atât în ziare cât şi în discursuri... 

La Londra şi la Paris propunerea belgo-olandeză a fost primită cu 
simpatie şi deferență, acoperită cu flori şi cu... refuzuri de luare în con- 
siderare. La Berlin se declară că propunerea a fost torpilată înainte încă 
de a fi făcută prin discursul lui Halifax care-și bate joc de lume și de 
drepturile Germaniei... 

Evident, încercarea Regelui Leopold a dat greș. Păcat, căci toată 
lumea vrea pace. Dacă se va înteţi războiul, dacă Germania va săvârși 
imensa greşeală politică de a viola neutralitatea Belgiei şi a Olnndei, 
sorții păcii se vor îndepărta și mai mult... 


Ziua de 9 noiembrie (aniversarea sângeroasei încăierări din 1923, în 
care au căzut primii „martiri“ ai nazismului) este sărbătorită în fiecare 
an la Miinchen de vechea gardă a lui Hitler în berăria Biirgerbrău, unde 
se adunau regulat, acum 15 ani, întemeietorii Partidului Naţional-Soci- 
alist. Ca şi în anii trecuţi, Hitler a luat parte şi anul acesta la comemora- 
re și a trântit aseară un discurs kilometric în care, după ce face din nou 
tot istoricul războiului din 1914, cu răspunderile lui, după ce prea- 
măreşte ca de obicei puterile Germaniei şi ale noului regim — înjură 
de spurcă Anglia și îi declară război de moarte... Nimic nou. Discursul 
dă însă impresia unei exasperări și unei disperări care trece dincolo de 
efectul urmărit, se pune într-o ciudată lumină mentalitatea Fiihrerului... 


! Al cânui „hotel“ din Paris a fost cumpărat pentru Ambasada română. 

Mare incendiu ieri la rafinăria Teleajen (lângă Ploiești) proprietatea 
„Societăţii Româno-Americane'. Pagubele sunt de peste 30 de milioane. 


Arestarea lui Auschnit a provocat un val de popularitate în favoarea 
Regelui... Pătimaşă mai e lumea! 


Generalul Gavrilă Marinescu a cumpărat duminica trecută, la vân- 
zarea de yearlingi organizată! de Jockey-Club, trei cârlani în valoare 
totală de 700 mii lei. A doua zi l-a chemat Regele și i-a spălat capul, 
spunându-i: „Cum, abia ai ajuns în fruntea unui departament cu fonduri 
secrete și ai și cumpărat cai de curse? Împușcai francul până mai ieri, și 
acum grajd de curse-ți trebuie?" Și dă-i, și dă-i... A fost cât pe aci să-l 
dea afară din Guvern... S-a deşteptat cam târziu Majestatea Sa; lumea 
obișnuită cu cheltuielile şi cu fastul lui Gavrilă n-a fost cine ştie cum 
mirată de noua fantezie a favoritului... Adevărul e că acţiunile lui Ga- 
vrilă sunt în mare scădere, sus. Ca să împace pe Rege, zisul Gavrilă a 
trecut provizoriu caii pe numele lui Malaxa, un amic, ca să nu-i zicem 
un complice — care a primit să servească de data asta de manta de 
vreme rea. 


10 noiembrie. leri-dimineaţă, cum mi-a venit ştirea atentatului de la 
München, am telefonat lui Gafencu rugându-l să telegrafieze Guvernu- 
lui lui Ribbentrop — și lui Urdăreanu rugându-l să sugereze Regelui: o 
telegramă adresată lui Hitler. 

Pe la ora 12 1/2, tocmai când mă pregăteam să întreb pe Urdăreanu 
dacă Regele a telegrafiat, m-a chemat Palatul, să mă duc imediat la 
Cotroceni. Am presupus că se iviseră ceva greutăţi cu telegrama lui 
Hitler şi am plecat plictisit. 

Sosit la Cotroceni am găsit însă altă muzică. Telegrama lui Hitler 
plecase deja de mult. Dar sosise alta din partea Regelui Leopold al Bel- 
giei, adresată direct Regelui Carol, prin care îi cerea să sprijine pe 
lângă șefii Statelor beligerante intervenţia de pace belgo-olandeză. „Te 
rog, dacă îţi este posibil, să sprijini pe lângă cei trei șefi ai Statelor 
beligerante intervenţia noastră pentru o pace justă și durabilă“. Sau aşa 
ceva. Transcriu din memorie. Regele ne chemase la sfat, pe Gafencu, 
pe Urdăreanu şi pe mine. Gafencu a fost contra unei intervenții de felul 
celei cerute, deoarece Anglia și Franţa își fixaseră deja poziția. Ar fi 


1 Jockey-Clubul a adus şi anul acesta 16 yearlingi din Franţa și i-a vândut la licitaţie. 

fost să mergem înaintea unui eşec sigur... Urdăreanu dimpotrivă a fost 
pentru o solidarizare cât de complectă cu gestul Suveranilor Belgiei şi 
Olandei. 

Am arătat că nu aveam nici un motiv să refuzăm cererea Regelui 
Leopold, că putem sprijini („appuyer“) fără teamă de succes sau insuc- 
ces un demers, care, oricare ar fi soarta lui, va fi primit cu simpatie de 
opinia publică atât în Germania cât şi în Franța şi în Anglia. Am adău- 
gat însă că nu trebuia să ne angajăm prea adânc, fiindcă n-am putea-o 
face fără a consulta pe tovarăşii noştri din Intelegerea Balcanică (mai 
ales pe iugoslavi care ar fi avut poate un cuvânt de spus) — consultaţie 
pentru care nu aveam timp!. Sfatul meu a fost ascultat şi s-a trimis, în 
alb, Regelui Angliei și d-lor Lebrun și Hitler telegrama cunoscută (pu- 
blicată în ziare). 

Din ştirile de azi-dimineaţă reiese că gestul Regelui Carol a fost în- 
tâmpinat cu simpatie la Berlin, la Paris și la Londra. De altminteri, 
reacția Parisului și Londrei faţă de intervenţia belgo-olandeză nu e atât 
de categorică pe cât se anunţase. Franța n-a răspuns încă, dar va răs- 
punde. Chamberlain, ieri, a vorbit în doi peri, a vorbit de dorința Angli- 
ei de pace, de oroarea războiului etc. Probabil că răspunsul Angliei şi 
Franţei va fi de astă-dată negativ, dar cu forme: ideea păcii își face 
drum. 


Panică mare la Bruxelles și la Haga. Belgienii și olandezii socotesc 
un atac german iminent. Aceeași impresie ne-o dau telegramele lui 
Cruţescu de la Berlin... 

Dacă atac va fi, eu nu cred că Germania va ataca Belgia. Va ataca 
Olanda. Ca să lase pe franco-englezi să violeze Belgia, în ajutorul 
olandezilor — şi să aibă astfel tovarăşi de viol... nemților nu le trebuie 
Belgia, căci nu pornesc împotriva francezilor: vor coasta mării în faţa 
Angliei, și Olanda le înfăţişează porturi mai bune decât Belgia... 


Linia Sniatin-Lwow e aproape gata reparată și zilele acestea se va 
deschide transporturilor din România spre Germania. 


Făcut ieri după-amiază o vizită lui Fabricius. Condoleante pentru 
cele întâmplate, felicitări pentru scăparea lui Hitler. Ministrul Ger- 
maniei mi-a părut opărit; un om deznădăjduit. De altminteri, deznădăj- 


1 Telegrama Regelui Carol trebuia să ajungă la Londra înainte de declaraţiile lui Chamber- 
lain anunţate pentru ora 17. 

duite sunt şi informaţiile care ne vin din Germania — şi atentatul de la 
München e simptomatic. Ipotezele (germană) că atentatul ar fi opera 
englezilor sau (anglo-francezilor) a Poliţiei germane, sunt stupide. E 
nemulțumirea adâncă a maselor care s-au manifestat prin acest act dis- 
perat... Un discurs de nebun-disperat a fost de altminteri şi discursul 
Fiihrerului de alaltăieri-seară, în sala fatală... 


Auschnit a cerut să fie dus de la Văcăreşti la Palatul de Justiţie, şi 
vice-versa, cu mașina lui. S-a refuzat — duba comună. Nici măcar la un 
regim special n-au vrut să-l pună... Cine oare îl urmăreşte cu atâta ură? 


În Consiliul de Miniştri de aseară s-a hotărât o amnistie fiscală cu 
privire la toţi cei — și sunt droaie — care nu făcuseră declaraţii la im- 
punere, sau făcuseră declarații incomplecte. 


11 noiembrie. În momentul de față punctul nevralgic, în Europa, e 
Olanda. Forțe mari germane stau la graniţa Țărilor de Jos și bieţii olan- 
dezi se întreabă cu înfrigurare ce le va aduce ziua de mâine. Deja o 
bună parte a țării a fost inundată — dar aeroplanele trec şi peste apă... 
Ca acum 300 de ani privirile lumii sunt încordate spre gurile Rinului şi 
ale Meusei... Împăratul Wilhelm şi-a construit două posturi blindate, la 
Doorn, unul pentru „Împărăteasă“ — altul pentru el. De altminteri, 
dacă-l va prinde Hitler nu-i va merge bine, judecând după soarta recen- 
tă a „Prinţilor“, în Germania. Naziștii, de frică probabil să nu provoace 
tulburări sau vreo schimbare de regim, i-au arestat pe toți... Numai 
unul, prințul George-Friedrich, al 4-lea fiu al Kronprintzului a scăpat, 
găsindu-se în Anglia la studii. Acum e în Olanda, la tata-moșşu... 


Telegramele Regelui nostru au făcut cel mai bun efect în câteşitrei 
țările beligerante. De ar putea ieși ceva de aci, pentru pace... 


Au arestat și pe Aronovici, directorul „Socometului“, societate în- 
sărcinată cu vânzările produselor „Reşiţei“. Lucru de necrezut dl Aro- 
novici e om cu cazier judiciar, căci a mai fost condamnat acum câţiva 
ani, pentru escrocherie... 


www.dacoromanica.ro 


ÎNSEMN.IRI ZII NICE, 1939 215 


13 noiembrie. Petrecut două nopti în tren şi ziua de ieri la Cluj, 
unde a avut loc prima mare întrunire a F.R.N.-ului de la reorganizarea 
lui. Succesul a fost deplin. Lume enormă venită din cele şapte județe 
ale ținutului. Oraşul împodobit cu steaguri, cu covoare la ferestre, cu 
ghirlande — aşa cum nu se mai văzuse de mult. Ba unii spuneau chiar 
că nu s-a mai văzut niciodată. Până şi vremea ne-a ajutat: o dimineață 
ceţoasă s-a luminat către amiază într-o zi tomnatică însorită. Razele 
soarelui n-au izbutit însă să topească de tot pânzele aburite aşternute 
peste poalele văzduhului, pânză din îmbrobodeala cărora orașul nu s-a 
putut desface pe deplin... De sus, de la locuinţa lui Tătaru de pe deal, 
priveliștea era încântătoare. 

Primit la gară de rezident, de miniştrii sosiți în ajun, de autorităţile 
militare şi bisericeşti (cu cei doi episcopi români în frunte) am pornit 
într-un automobil deschis până la teatru — trecând printre acalamaţiile 
mulțimii. În faţa teatrului, serviciu divin — apoi în teatru, întrunirea cu 
toată intelectualitatea Clujului prezentă. Megafoane transmiteau dis- 
cursurile noastre în piaţa din faţa teatrului şi în cea din dos. Amândouă 
era piine de lume... 

După întrunire, defilare, tot în fața teatrului. Defilarea a ţinut până 
la ora 2, când ne-am dus să mâncăm la Tătaru, miniștrii, cei doi epis- 
copi și Vaida. 

Vaida a fost nespus de gentil. A venit la gară să mă primească, a 
prezidat întrunirea, a stat toată ziua cu mine și m-a dus seara la tren. E 
o natură leală și deschisă. De aceea i se iartă — mult și multe — între 
altele discursul de ieri, în care a cam pus picioarele în străchini... 

Am fost primit la Cluj ca un rege, cu onoruri quasisuverane și am 
cunoscut în fine taina unei adevărate popularităţi. Și-au dat oamenii 
deodată seama că îi scăpasem de datorii... Acum 10 ani, o zi ca cea de 
ieri m-ar fi încântat. E însă prea târziu, am căscat de dimineaţă până 
seara, și n-am cunoscut decât un singur sentiment: oboseala. „Şi apoi, 
lipseau femeile!!!“ 


Inapoiat azi-dimineaţă în București am găsit o chemare la Cotro- 
ceni, pentru ora 12, cu Gafencu. Regele a primit aseară o telegramă din 
partea Regelui Angliei, ca răspuns la intervenţia sa. King George trans- 
mite personal răspunsul dat Regelui Leopold și Reginei Wilhelmina și 
termină cu cuvintele: „Dacă-mi poţi face propuneri acceptabile din 
partea Germaniei (sau aşa ceva) le voi examina cu toată atenţiunea”. 
Regele nostru a crezut că aceste cuvinte i se adresau lui şi a socotit cu 
drept cuvânt că ele cereau o urmare. Mi-a fost ușor să-i demonstrez că 
cuvintele în chestiune făceau parte din telegrama adresată Regelui 

Leopold şi că nu comportau, prin urmare, vreo obligaţie directă de 
intervenţie din partea noastră. Dat fiind interesul pe care-l avem noi, 
însă, de a vedea pacea încheiată cu o zi înainte — interes mai mare ca 
al Belgiei sau al Olandei, care, prin oricâte suferinţe vor trece, îşi vor 
primi rasplata la pace, pe când noi cu ruşii în braţe... — am sfătuit pe 
Rege să caute să facă ceva. Cine ştie de unde sare iepurele. A fost și 
Regele de acord. Gafencu, tot fricos, mai reticent. Urdăreanu a vorbit 
ca mine. S-a hotărât ca Regele să cheme azi pe Fabricius și să-i pro- 
pună să meargă la Berlin să întrebe pe Hitler dacă nu are cumva o su- 
gestie de făcut la Londra... 


15 noiembrie. Fabricius a primit cu încântare propunerea Regelui și 
a plecat ieri-dimineaţă cu avionul la Berlin. 


Clodius e de alaltăieri, luni, din nou în apele noastre. Cum nemții au 
cerut sârbilor săptămâna trecută să-și sporească furniturile de la simplu 
la dublu, mă cam temeam de vizita lui Clodius, cu atât mai mult că a 
sosit și Dassler (șeful de la „Getreidestelle““) şi oamenii săi. Am rugat 
pe Cecropid să-l ia pe Clodius în primire, cum o sosi și să-l descoase. 
Cecropid a petrecut toată noaptea cu omul nostru și din pahar în pahar 
a aflat lucruri interesante. Mai întâi că nu venise ca să ceară un spor al 
tributului nostru, ci ca să pună o dată mai mult la punct schimburile 
deja consimţite între cele două ţări. Ceea ce-l supăra mai mult (și pe 
el!) era instabilitatea puterii de cumpărare a leului măsurată pe scara 
devizelor (livră, dolar etc.). [i era indiferent — zicea dânsul — dacă 
marca valora 39, 40, 41 sau 42 de lei, dar ceea ce voia să ştie odată era 
cât putea cumpăra cu o marcă... 

Trecând la politica noastră Clodius a mărturist că la Berlin mai 
domnea oarecare îngrijorare asupra adevăratelor noastre intenții. 
„Bine — i-a replicat Cecropid — după ce România v-a dat aceste două 
probe de sinceritatea neutralității sale, mărire la îndoit a capitalului de 
finanţare pentru cumpărările dvs şi declarația oficială a primului nostru 
ministru că nu vom tolera crearea uni front aliat pe teritoriul nostru — 
ce vreți mai mult?“ Clodius a declarat că el nu vrea mai mult, că e con- 
vins, că a spus-o la Berlin, dar că a spus-o numai el căci noi nu Suntem 
reprezentaţi în Germania. Cruţescu nu vede pe nimeni. Nici chiar pe el 
care nu e inaccesibil, nu l-a văzut de la 14 mai trecut... „V-ar trebui un 
om la Berlin care să intre pretutindeni, să fie prezent în fiecare minut, 
să vă apere poziția...“ Dar unde să-l găsești? Desigur nu printre diplo- 
matii noştri. Vorbind mai departe, Cecropid a arătat că Germania ne tot 

cere favoruri dar în schimb nu ne prea face. „Germania — a încheiat 
Cecropid — trebuie să-şi dea seama de interesul ei de a avea la 
sfârşitul războiului o Românie tare şi bine înarmată împotriva 
Rusiei...“ Cum Clodius a declarat că subscrie cu amândouă mâinile 
această afirmare, Cecropid a profitat de prilej ca să-i vorbească din nou 
de artileria antitanc şi de artileria antiaeriană... „Apoi pentru asta am 
venit şi eu aci” — a replicat Clodius... 

În ce privește politica lor internă, Clodius a lăsat să înțeleagă că 
lucrurile nu merg în Germania... De o victorie sută în sută nu mai 
vorbeşte nimeni. Dar nici de o înfrângere sută în sută nu le e teamă. De 
ce le e teamă e de tirania „partidului“ nazist, care va deveni insuporta- 
bilă, dacă războiul va mai dura. Hitler e hotărât să se înțeleagă cu 
armata şi cu ajutorul ei să mai facă o purificare a partidului. „Purifi- 
care“ complectă, fizică şi morală pentru unii membri, simplă aşezare 
pe linia moartă, pentru alții. Ribbentrop ar fi printre aceştia din urmă... 
— Pentru această operaţie Hitler se sprijină pe Göring, cu care e înțe- 
les, și care stă dinadins la o parte. Majoritatea conducătorilor armatei 
sunt însă încă de câștigat. Majoritatea lor e monarhistă şi Hitler con- 
tează pe Göring să-i convingă... 

Intrebat dacă nemţii vor începe în curând o ofensivă pe frontul de 
vest, Clodius a răspuns: „Da ce? Să așteptăm ca America să îndoiască 
potenţialul armatelor aliate?“ 


Luat masa aseară la sir Reginald Hoare, cu lord Lloyd, fost Înalt 
Comisar al Angliei în Egipt şi actualmente lord și preşedinte al lui 
„British Council“, societate oficială pentru propaganda limbii şi cul- 
turii englezești, cu un buget de circa 400 milioane lei. Lloyd a venit în 
România „să vadă“ cum stau lucrurile, bineînţeles fără nici o misiune 
oficială... 

Am vorbit de multe. Mi-a spus două lucruri interesante: 

1) La întrebarea mea dacă garanţia engleză e valabilă și contra 
Rusiei sau numai contra Germaniei mi-a răspuns textual: „Lord Hali- 
fax m-a însărcinat oficial să spun, dacă mi s-ar pune această întrebare, 
că garanţia joacă numai contra Germaniei, din cauza art. 3 al pactului 
încheiat cu Turcia care exclude un război cu Rusia. Dar în pactul cu 
Turcia, a adăugat lord Halifax, mai e şi art. 5 care prevede că în cazul 
în care un Stat balcanic ar fi atacat Anglia, Franţa și Turcia se vor con- 
sulta — şi în ce sens ar conchide aceste consultări vă las să ghiciţi, dar 
să nu mă întrebaţi și să fiţi plini de încredere căci 

2) de câteva săptămâni Anglia a început în fine să-şi dea seama de 
ce reprezintă pericolul rusesc pentru Europa întreagă...” 

De opt zile mă străduiesc să pun în picioare măsurile necesare pen- 
tru stăvilirea scumpirii traiului şi mai ales pentru stabilizarea devizelor. 
Am impresia că sunt pe drum bun. Cu Regele merge însă greu... 


16 noiembrie. Săptămâna trecută a fost o săptămână de mare exci- 
tare. Atacul german asupra Olandei, poate asupra Belgiei, era socotit 
ca iminent. Înfrigurarea din Occident tulburase până și climatul nostru 
politic, mărginit spre răsărit prin norii negri ce se adunau între Soviete 
şi Finlanda. Şi acolo o ofensivă era să izbucnească. Propunerea de pace 
belgo-olandeză părea mai mult menită să întețească decât să liniştească 
lucrurile... Contrar tuturor așteptărilor săptămâna aceasta este o săp- 
tămână de liniște relativă. Ofensiva din Occident n-a izbucnit, și tensi- 
unea de pe frontul de vest a făcut loc unei adevărate destinderi. S-ar 
părea că nemţii au revenit la planul lor de război de nervi, de război de 
uzură însoţit de puţine torpilări și de raiduri aeriene inofensive pe 
coastele Angliei... Intre Rusia şi Finlanda negocierile au fost întrerupte 
„sine die“, fără ca să pornească tunurile, de asemeni... 

Sunt foarte curios să văd cu ce se va înapoia Fabricius de la Berlin... 

Afacerea Auschnit continuă. Max cel roșu e tot la Văcărești urmărit: 
de ura implacabilă ce pornește de Sus — fără să se poată preciza dacă 
de la Rege, de la Urdăreanu sau de la Malaxa... Eu unul nu cunosc 
dedesubturile, căci n-am primit Guvernul decât cu condiţia ca masa- 
crele efectuate și procesul Auschnit să rămână în afară de competența 
și de controlul meu... Avem doar dictatură: să-și ia și Regele răspun- 
derile sale. 

Urmărirea lui Auschnit a fost primită cu entuziasm în cercurile 
naţionaliste și antisemite și a creat chiar Regelui o adevărată populari- 
tate în aceste cercuri; în cercurile bancare-industriale, cu îngrijorare — 
iar în cercurile filosemite, cu consternare. 

Generalul Vârtejanul, amicul familiei Auschnit îmi spunea ieri: „E 
afacerea Dreyfuss românească: întâi se arestează și apoi se caută 
probe“. Iar Nicu Ioanid, amicul tuturor ovreilor, repeta: „E afacerea 
colierului! Este sfârșitul Monarhiei!“ Am impresia că toată lumea 
exagerează și cei care au arestat pe Auschnit și cei care-l apără... 


Valjean (Vasilescu) mi-a adus din partea lui Liciu un lung memo- 
riu. Memoriul cuprinde faptele bine cunoscute, cu următoarele adău- 
giri: Cei doi magistrați care au confirmat mandatul de arestare al lui 
Liciu la Roman, au fost avansati a treia zi după confirmare; judele de 
instrucție avansat cinci zile după darea ordonantei, iar procurorul a fost 

adus special din Bucureşti, pentru o săptămână, ca să pună concluzii în 
chestiune. În închisoare, Liciu a fost culcat pe scânduri, cu un bec elec- 
tric imens în tavan, ca să nu poată dormi. 

S-a făcut o lege specială pe care Consiliul Legislativ a considerat-o 
neconstituţională şi care totuşi a devenit lege. Această lege prevede că 
ministrul poate pune în disponibilitate un magistrat, îndată ce se 
deschide acţiune publică contra lui — indiferent dacă instanţele 
penale-l achită în urmă. Legea a fost declarată neconstituțională fiind 
cu caracter retroactiv. Liciu a făcut acțiune în contencios pentru reinte- 
grare, pe motivul neconstituționalităţii legii. Iamandi ca să evite dis- 
cutia în secţiile unite ale Casaţiei a chemat pe avocatul lui Liciu şi i-a 
cerut să retragă acţiunea în contencios, în schimbul cărui gest ministrul 
urma „să aranjeze" achitarea lui Liciu la Roman şi să cumpere pentru 
minister un imobil al soţiei lui Liciu... Liciu a retras acţiunea, dar 
Iamandi l-a păcălit, deoarece la Roman a dat ordin de condamnare și 
nici imobilul nu l-a cumpărat... 

Liciu e în apel la Iași, unde consilierii au căpătat cel puţin două 
grade fiecare de la Iamandi şi sunt oamenii lui de casă. 

Liciu e o lichea și Auschnit nu face scump, dar procedee ca cele 
întrebuințate din ură împotriva acestor doi foşti complici și actuali țapi 
ispăşitori ruinează teoria dictaturii. Dar ce să mai spunem după 
masacrele din septembrie... 


Reversul medaliei: Iamandi a plecat joia trecută la Iaşi cu un vagon 
ministerial. În vagonul dinainte și în cel care urma fuseseră instalați 
jandarmi cu revolvere-mitraliere și numai astfel păzit a putut ajunge 
logofătul Dreptăţii la Iași... Se raportase într-adevăr Siguranţei că 
19 gardiști se ascunseseră pe linie, hotărâți să tragă... 


17 noiembrie. Radu Cruţescu telegrafiază de la Berlin: „Se pare că 
amânarea ofensivei, care fusese într-adevăr hotărâtă pentru data de 
12 noiembrie şi în vederea căreia ordinele necesare fuseseră trimise 
până şi celor mai mici unităţi, este datorită obiecţiilor puternice de 
ordin militar ridicate de generalul von Brauschitsch în conferinţa ţinută 
între Führer şi șefii armatei cu două zile mai înainte. Va fi contribuit 
poate la această amânare și tulburarea produsă de unele arestări efec- 
tuate în înaltul comandament drept consecință — reală sau poate 
anume voită — a atentatului de la Miinchen. Poliţia de Stat ar pretinde 
într-adevăr că toate firele anchetei duc înspre cercurile monarhiste și 
militare şi până la Marele Cartier General. Nu trebuie exclus însă că 

această neputinţă de a lua o hotărâre (?, sic) să nu fie decât aparentă 
spre a adormi vigilența adversarilor şi a ascunde mai bine momentul și 
locul acţiunii proiectate, căci simplul bun-simţ arată fiecăruia că atât 
modificarea în timp a raportului de forţe cât și situaţia internă impun 
Reichului căutarea unei cât de grabnice soluţii. 

Desigur, nu poate fi vorba deocamdată de o răsturnare a regimului. 
Numeroase indicii, inimaginabile acum câteva luni (inscripţii duşmă- 
noase aşezate în fiecare noapte pe ziduri și trotuare, numeroase efracți- 
uni ale prăvăliilor vânzând portretul Fiihrerului şi distrugerea acestora, 
nemulțumirea crescândă și din ce în ce mai puţin reţinută împotriva re- 
stricțiilor într-adevăr foarte apăsătoare), constituie, oricât, unele simp- 
tome destul de îngrijorătoare pentru ducerea unui război de lungă 
durată”... 


Fabricius nu s-a înapoiat încă de la Berlin, dar Ribbentrop a însărci- 
nat pe Stâltzer să mulțumească lui Gafencu pentru demersul Regelui... 


Pentru ieftinirea traiului: 

A apărut azi decretul-lege modificator al legii speculei. S-au intro- 
dus măsuri mai eficace pentru combaterea ridicării nejustificate a anu- 
mitor preţuri. E o frână de suprafață, pusă în aşteptarea măsurilor „de 
fond“. 

S-au creat prin alt decret două comisariate generale, unul al aprovi- 
zionării — altul al combaterii speculei!. 

Cel dintâi va avea sarcina de a raționaliza aprovizionarea Bucureș- 
tiului, a orașelor în general, atât prin organizarea desfacerii produselor 
cât şi prin o mai nimerită îndrumare a transporturilor. Cel de-al doilea 
va trebui să coordoneze măsurile prevăzute în legea contra speculei și 
să supravegheze aplicarea lor. 

Măsura esențială însă, noul regim al schimbului, nu va fi luată decât 
peste două-trei zile, Mitiţă Finanţul nefiind încă gata cu legea lui. Do- 


Iamandi mi-a destăinuit ieri că toată înscenarea juridică împotriva 
lui Auschnit e menită să-l facă să primească tranzacţia prin care ce- 
dează toate acțiunile sale de la „Reșița“ „grupului român“ în condiţiile 


1 În fruntea aprovizionării a fost pus generalul Rom. Scărişoreanu cu intendentul general 
Bendescu ca adjunct. Comisar general contra speculei a fost numit generalul Georgescu de la 
F.R.N. 

cerute de acest grup. În fapt, Auschnit consimţise la această tranzacţie 
înainte de a fi arestat, dar a cerut în schimb o scrisoare prin care să i se 
garanteze că după ce va fi semnat va fi lăsat în pace — scrisoare care i 
s-a refuzat. Refuzându-i-se scrisoarea, a refuzat şi el să semneze tran- 
zacția şi a doua zi a fost închis... Mi se mai povestise această istorioară 
dar nu vrusesem să o cred. Auzită din gura ministrului de Justiţie, ea 
câştigă caracter de autenticitate. Iamandi mi s-a văitat de meseria lui de 
coadă de topor. De ce o face? 


Avut şi aseară masă de înfrățire cu miniştrii. Atmosferă prietenoasă 
şi de încredere — excelentă. Prezenţi 18 miniștri și subsecretari de Stat. 


18 noiembrie. Fabricius s-a întors ieri de la Berlin — tot în zbor — 
cu sacul gol. Reicul, adică Hitler, nu vrea să mai știe nimic de pace, nu 
are nici o sugestie de făcut — e hotărât pe exterminare. Războiul 
„total“ va începe neîntârziat pe frontul de vest... Și totuși oamenii vor 
pace. Fabricius s-a înapoiat însă galvanizat. „Nu visează decât bătălii“. 
Gestul nostru a fost totuşi foarte favorabil interpretat și Fabricius ne-a 
adus și dânsul mulțumirile Fiihrerului și ale lui Ribbentrop pentru 
intervenţia noastră. Cred că am făcut bine ce am făcut și că în curând 
nemţii vor recurge ei la bunele noastre oficii pe lângă Anglia... 


Am avut azi pe m-me Coller, spioana germană, la dejun. Mi-a plă- 
cut mult. E deşteaptă şi are o talie încântătoare... O mai văzusem o dată 
la Gafencu, dar nu mă impresionase. Azi m-a impresionat... 


La dejun a fost şi Clodius venit la București pentru aplanarea difi- 
cultăţilor ivite în trocurile noastre cu Gemania. Principala greutate o 
reprezintă diminuarea puterii de cumpărare a mărcii germane rămasă la 
40 de lei pe când toate preţurile noaste au luat-o la goană în sus, după 
livră şi după dolar. Din toate părţile numai plângeri împotriva regimu- 
lui schimburilor inaugurat la 1 octombrie. Până în câteva zile trebuie să 
pun lucrurile la punct. Mitiţă va fi gata luni cu lucrarea lui. Să vedem 
cum o îndreptăm... 

Clodius mi-a spus că a avut mai multe conversații cu Ribbentrop 
căruia i-a raportat declaraţiile mele privitoare la eventualitatea înfi- 
inţării unui front anglo-francez în România. I-a raportat de asemenea și 
despre situaţia noastră față de Rusia și despre dorinţa noastră de a avea 

o garanţie serioasă din partea Germaniei. Ribbentrop a mărturisit lui 
Clodius că grija de căpetenie a Germaniei era să nu se strice cu Rusia, 
că în asemenea condiţii o intervenţie mai drastică a Berlinului la 
Moscova nu era cu putinţă, dar că „diplomaticeşte* s-a intervenit cu 
fiecare prilej în favoarea noastră. „Oficial nu-ţi pot spune nimic în 
această chestiune, a adăugat Ribbentrop, dar în particular, şi priete- 
neşte, că Romania n-are nevoie să se teamă de Rusia. Căci ştiu că 
Rusia nu se gândește să atace România, cel puțin acum. Pentru mai 
târziu, am obţinut ca, în cazul în care Rusia ar avea ceva de pretins din 
partea României să ne prevină mai întâi pe noi. Şi atunci vom avea tot- 
deauna timpul să intervenim...* 

Clodius mi-a mai spus că toată lumea la Berlin, și Ribbentrop, şi 
Göring, și Hitler sunt încântați de noi... 

In ce priveşte armamentul polonez, mare deceptie. Ar fi puțin, prost 
și avariat. Puşti de 18 calibre diferite, tunuri stricate, tunuri antitanc și 
antiaeriene aproape deloc. Armamentul polonez a fost un mare bluff... 
Clodius speră totuși să ne obțină tunuri antitanc din stocurile ger- 
mane... 


Urdăreanu, care a avut și el o lungă conversaţie cu Lloyd, mi-a 
raportat o ştire senzaţională pe care i-ar fi dat-o englezul — anume că 
Anglia ar fi încheiat o convenţie cu Italia prin care aceasta din urmă se 
obliga să nu lase submarinele să circule în Mediterana. Lui Urdăreanu 
nu-i venea să creadă, și nici mie. Lloyd a povestit că două vase subma- 
rine fiind descoperite în apropierea Alexandriei, sub pavilion italian, 
amiralitatea britanică a întrebat telefonic la Roma care a răspuns că va- 
sele nu erau italiene. Flota engleză le-a scufundat imediat (???). 


Regele l-a primit ieri pe Lloyd care i-a spus cam ce ne-a spus și 
nouă, mie, lui Gafencu și lui Urdăreanu. Faţă de dânsul, Regele a avut 
o violentă ieșire împotriva bulgarilor şi a Regelui Boris — cu reven- 
dicările cărora englezii ne tot plictisesc. 


Lungă vizită a lui Thierry cu tot felul de plictiseli. Nici o reclamaţie 
nu e justificată. I-am repetat din nou: „Facem ce facem; preferi să vezi 
România ocupată de nemți și să ne ia tot?“ 


19 noiembrie. Se adevereşte că Italia și Spania au intervenit pe 
lângă Germania în favoarea respectării neutralității Belgiei și a Olan- 

dei. Demersul n-a fost făcut colectiv, cum s-a spus — ci separat. Să fi 
contribuit şi această intervenţie la amânarea ofensivei germane ce fu- 
sese hotărâtă pentru duminica trecută? 

De la Bruxelles, Rădulescu-Mehedinţi telegrafiază că se constată o 
oarecare destindere în Belgia. Cercurile din jurul Regelui şi Guvernu- 
lui socotesc că cu tot eşecul intervenţiei de pace belgo-olandeze, ideea 
păcii a făcut câţiva pași înainte. Şi la Bruxelles sunt oameni conștienți 
de pericolul bolşevic şi de rolul pe care numai Germania l-ar putea 
îndeplini întru apărarea Europei de flagelul moscovit. De la Bruxelles 
la Londra distanţa nu e mare; poate că se vor convinge în curând şi 
englezii. 


Franţa și Anglia au hotărât înființarea unui comandament general 
unic care să hotărască asupra tuturor raporturilor economice dintre 
ambele țări şi asupra acelora pe care cele două ţări, formând de acum 
înainte un bloc, vor avea să le întrețină cu restul lumii. 

S-a hotărât de asemenea, un comandament unic pentru aviația bri- 
tanică și cea franceză. Comandantul va fi probabil un englez, nu numai 
fiindcă aviația britanică e mai puternică, dar şi ca o compensație faţă de 
comandamentul general al operaţiunilor care este francez (Gamelin). 


Un preot irlandez, Father Manning din Cork, îmi scrie o scrisoare 
ca să-mi ceară un autograf. Au ajuns și bieţii valahi la pret. 


Gavrilă Marinescu îmi aduce vreo 10 scrisori interceptate ale 
Didinei Cantacuzino. Grafologic, scrisorile sunt oribile. Tot așa ca stil 
— nu mai vorbesc de maltratarea limbii românești. Scrisorile denotă în 
plus că femeia e pe cale de a înnebuni. Ce a scos-o din sărite nu e atât 
executarea nenorocitului ei de băiat cât îndepărtarea ei de la Societatea 
Ortodoxă a Femeilor Române. Un câine încolţit n-ar căuta să latre și să 
muşte mai rău... 

Voiam să-i dau drumul, dar nu e cu putinţă... Regele nu vrea! 


Morți peste morti: 

Mi se telefonează că a murit brusc generalul G. Moruzi. Suferea de 
inimă de câţiva ani. Deși lipsit de caracter, a jucat un rol de la război 
încoace, mai ales în materie de sport, de creștere și de alergări de cai... 
Nu va lăsa multe regrete. 

Tot brusc a murit ieri Niemerower, şeful rabin (cum se intitula el) şi 
reprezentantul cultului mozaic în Senat. Era un om cu carte şi cum- 
secade. Va fi mare ceartă în jurul înlocuirii sale. 

In fine, al treilea mort, cântăreţul Folescu de la Operă. Acesta s-a 
sinucis din neurastenie... 


Hacha, sinistrul, a vorbit la Radio. Mișcările cehe au luat în vremea 
din urmă, la Praga, aspect curat de rebeliune. Mai ales la Universitate. 
Șeful Poliției locale nemţești a fost chiar atacat cu revolverul, fără să 
fie atins. Autorităţile germane se împotrivesc mişcării cu brutalitate. 
După un comunicat oficial 9 studenţi au fost împușcați și Universitatea 
a fost închisă pe 3 ani. Treaba nemților și să zicem, chiar dreptul lor. 
Dar ce se amestecă bătrânul Hacha în sângele conaţionalilor săi şi-i 
învaţă cum să se poarte ca să nu supere pe Fiihrer și pe stăpânii săi de 
la Berlin? Ce rol scârbos! 


Primit o lungă peltea semnată Iuliu Maniu, „președintele Partidului 
Naţional Țărănesc“. Dl Maniu se crede dator cu un răspuns, cu un 
răspuns la invitaţia mea de la Cluj, adresată tuturor minorităţilor 
„etice“ de a se înscrie în F.R.N. DI Maniu-mi explică pe 6 foi mari de 
hârtie pentru ce d-sa și partidul d-sale nu se pot înscrie în Front. Şi-mi 
înșiră toate principiile  democratico-parlamentaro-sperţaro-consti- 
tuționale care au făcut fericirea Țării Româneşti, pe care toată lumea le 
vrea iarăși întronate și pe care regimul actual le neagă... Numai că ade- 
vărul este exact contrariul. 

M-am gândit un moment să răspund d-lui Maniu — sau să-l trag la 
răspundere pentru semnătura ca „șef de partid“ — dar m-am răzgândit. 
Atâta vrea și el, să se găsească în treabă, să nu-l uite lumea sau să nu-l 
ţină drept mort... Voi întreba mâine și pe Rege, dacă vrea să-l pună în 
urmărire — căci o putem termina o dată și cu dânsul... 


20 noiembrie. leri-dimineață, la Institutul de Cercetări Agricole, 
serbarea grâului. De la poartă până la scară erau înșirate gărzi ale 
F.R.N.-ului și premianţii, pe ţară, dintre producătorii de grâu și 
porumb. Înăuntru, toate vedetele lumii agricole — profesioniști şi 
agricultori. Mi s-a făcut o primire într-adevăr caldă — și am răspuns şi 
eu printr-un discurs care a plăcut... 

Vasul olandez „Simon Bolivar” s-a lovit de o mină în Marea Nor- 
dului şi s-a scufundat în câteva clipe. Din 400 de oameni câţi erau pe 
bord au fost salvaţi 310. 


Pe linia Berling-Hamburg, un blitz-zug s-a izbit de un tren de 
marfă, aproape de Spandau: 9 morti şi 20 răniţi... 


Şi Etna s-a molipsit de nebunia oamenilor şi de câteva zile a început 
să erupă cu violenţă neobișnuită... 


Agenţia Stefani dezminte că Guvernul italian ar fi intervenit pe 
lângă cel german în favoarea neutralității Belgiei şi Olandei. „E pur si 
muove...“ 


Meci senzațional de fotbal, ieri, între cele două mai bune echipe 
germană şi română: Berlinul a selecționat (din cei mai buni jucători) și 
Bucureştiul idem. Animatorul acestui meci a fost Gavrilă Marinescu, 
veselul „tueur“. Românii au învins pe nemți cu 1 la O, marcând însă o 
continuă superioritate în joc. Delir! Seara, Gavrilă și Dombrowski au 
oferit jucătorilor şi „sportfihrerului“ von Schirach (venit dinadins de la 
Berlin pentru această întâlnire senzaţională) o mare masă, la Clubul 
` Miliardarilor, cu lăutari şi cu danţuri. Beţia a durat până la ora 4 dimi- 
neața! Vivat România! 


21 noiembrie. Telegramele de ieri ne aduc vești de scufundări de 
vase, în serie, în Marea Nordului. S-au scufundat și vase engleze, dar 
mai ales neutre și chiar unul italian. Abia a început să se potolească 
vâlva făcută în jurul scufundării vasului „Simon Bolivar“ şi alte sute de 
victime au ispăşit nebuniile d-lui Hitler. Căci ne aflăm evident în fața 
unei încercări de minare a întregii mări din jurul Angliei, pe care Ger- 
mania o pune la cale fără nici un respect al convențiilor internaţionale. 
Führerul vrea să realizeze amenințarea unui adevărat blocus comercial 
al Insulelor Britanice... 


„Auwi“ a vorbit. Prinţul August Wilhelm, unul din fiii Kaizerului, a 
fost pus să ţină un discurs ca să risipească zvonurile unei încercări de 
restaurație monarhică. „Auwi“ a declarat că 10 Printi ai Casei de Ho- 
henzollern sunt pe front, că propriul său frate Oskar comandă un regi- 

ment şi că fiul acestuia, Oskar şi el, a fost ucis în fata inamicului. A 
mai declarat că toți Hohenzollernii sunt amicii regimului (dovadă că şi 
dânsul servește în administrația Reichului) şi că oricine se ridică azi 
împotriva lui Hitler se ridică împotriva Germaniei... 

Se ma' adaugă la Berlin, că după atentatul de la Miinchen a avut 
loc, pentru prima oară, un schimb de telegrame între Kaizerul Wilhelm 
și Führer. Kaizerul a felicitat pe Hitler că a scăpat cu viața și acesta i-a 
răspuns în modul cel mai călduros. Sunt iniţiaţi care cred a şti că în 
curând Wilhelm al II-lea îşi va muta reşedinţa din Olanda în Germania. 
Dar nu la Potsdam... 


22 noiembrie. Stoica, vorbind cu von Papen la Ankara, l-a întrebat 
dacă crede că Germania este în stare să înfrângă Anglia și Franţa: „nu“ 
— a “ost răspunsul categoric al ilustrului diplomat german. 

Tot Stoica telegrafiază de la Ankara că Sovietele au întrebat pe turci 
dacă mai sunt dispuși să semneze un pact de neagresiune cu Moscova. 
Răspunsul! turcilor a fost afirmativ, cu condiţia că ruşii vor retrage 
condițiile care au zădămicit primele încercări. 


Ziarele de azi-dimineaţă anunţă că autorul atentatului de la München 
a fost descoperit și prins. El se numește Georg Elser și ar fi fost arestat 
în momentul în care se pregătea să treacă granița elveţiană, la Kon- 
stanz. Comunicatele germane afirmă că acest Elser lucra în contul lui 
„Intelligence Service“ și că atentatul ar fi fost organizat de Otto Stras- 
ser — fostul hitlerist certat cu Fiihrerul și refugiat în Elveţia... 


Csaki 2 făcut o expunere în Camera ungurească și a vorbit ca un 
prost. A pus toate picioarele în străchini. Tocmai în momentul când e 
de acord cu noi să ajungem la o destindere între ambele ţări, tocmai în 
momentul în care ne cere — și noi am consimțit — să reducem la un 
minimum schematic procesul teroriștilor descoperiți în Oradea, tocmai 
în acest moment găsește nimerit să ne spună obrăznicii şi să declare 
„Că caută să dezinfecteze atmosfera între Ungaria și noi...“ 

Și nu s-a mulțumit groful să ne zgândăre numai pe noi. Ca să facă 
plăcere Germaniei s-a ploconit față de Anglia și de Franta şi ca să satis- 
tacă probabil pe Italia, marea prietentă a Ungariei, a făcut temenele şi 
Rusiei Sov etice... 

Noroc că noi urmărim interesele țării noastre şi nu ne luăm după 
toanele a'tora... Vom trece peste mitocăniile dlui Csaki, și vom căuta 

mai departe să îmbunătăţim raporturile noastre cu Ungaria, în vederea 
liniştii generale... 


Criza latentă din Guvern s-a sfârşit astăzi prin demisia lui Bujo u 
Ministerul Economiei şi Ministerul Finanţelor sunt cele două roate pe 
care se sprijină căruța Guvernului. Mitiţă şi Bujoiu care se urăsc de 
moarte, duceau de luni de zile o luptă de fiecare ceas între ei. Lua unul 
o măsură, celălalt o sabota. La Consiliul de Miniştri, cum punea unul 
mâna pe un jurnal al celuilalt, îl ascundea de nu se mai găsea. Banca 
Naţională şi Ministerul de Finanţe ajunseseră să nu mai dea nici un 
concurs Ministerului Economiei. Comisiile rămâneau descomplectate 
Şi nu puteau lucra... 

Buba s-a spart cu prilejul schimbării regimului comerţului exterior, 
la care m-am văzut nevoit să recurg, ca temei al încercării ieftinirii 
traiului. Libera negociere a 70% din devizele importate ca preţ al 
exportului — sau mai exact simpla perspectivă a acestei negocieri, căci 
ea nu trebuia să înceapă decât la 25 noiembrie, a perturbat adânc târgul 
schimburilor. Dolarul a ajuns la 510 lei!! Preţurile, natural, au ţâșnit în 
sus, atât pentru marfa importată cât şi pentru produsele și marfa 
dinăuntru. Cu aprobarea Regelui am hotărât schimbarea regimului. La 
cel vechi nu mă puteam gândi să revenim, mai întâi din punct de 
vedere politic, nu se putea mărturisi eroarea făcută și şterge pur şi sim- 
plu ce se făcuse în ziua de 1 octombrie. Apoi nu mai erau nici împre- 
jurările aceleași. Defunctul regim cunoscuse raporturi internaţionale de 
pace — acum ne aflam în război. Și cusururi avea destule și fostul 
regim. 

Eu mă gândeam la un regim simplu şi arbitrar, în care fiecare deviză 
să fie fixată la un preţ de... (așa de pildă livra engleză la 800 lei), la 
cumpărare ca și la vânzare. La o monedă fictivă ar fi răspuns astfel şi 
un preț de schimb fictiv. Cum nu puteam însărcina pe Bujoiu cu studi- 
ul acestui sistem și punerea lui la punct, căci Bujoiu nu voia să audă 
decât de regimul său (cel de la 1 oct., cu 70% liberă negociere) am fost 
silit să însărcinez pe Mitiţă Constantinescu. Mitiţă m-a ţinut zece zile, 
cu studii, cu parastudii, cu incidente şi cu statistici — şi a venit în fine, 
alaltăieri, cu un studiu amănunțit şi a ipotezei propuse de mine și a unei 
alteia propuse de el. 

A mea s-a dovedit că avea un mare cusur: prin fixarea unui curs fix 
la toate devizele, forţat ar fi trebuit să stabilim unul mult mai mare pen- 
„ru marca germană (faţă de preţul de azi) ceea ce ne-ar fi dus la mari 
pagube. Am convenit că sistemul lui Mitiţă (o nouă primă de 38,86% 
pentru devizele ţărilor fără restricţii monetare, adică Elveţia, U.S.A., 

Egiptul, Palestina, Danemarca, Olanda, Belgia, Norvegia, Suedia etc. 
— dar nu Anglia şi Franta, cu care rămâneam la convențiile actual- 
mente în vigoare) era mai bun’, şi l-am primit fără ezitare. Bujoiu, na- 
tural, nu l-a primit. O întrevedere între Mitiţă, Bujoiu şi mine, ieri, a 
fost acră. O a doua întrevedere azi-dimineață, a fost şi mai acră. La ora 
12 Bujoiu a fost la Rege şi i-a expus punctul său de vedere pe care 
Suveranul nu l-a putut primi. Bujoiu a remis Majestății Sale demisia 
sa, şi mi-a adus şi mie o copie. l-am arătat cu câtă părere de rău mă 
despărțeam de el, dar că nu se putea altfel. Eu pricepeam situaţia lui, 
dar l-am rugat să priceapă și dânsul pe a mea și cred că a priceput-o... 

Cu prilejul acestei vizite de adio Bujoiu şi-a dat drumul asupra lui 
Mitiţă. Mi-a povestit că teza lui de doctorat la Paris a fost plagiată și că 
unul din examinatori i-a aruncat-o în faţă, tratându-l de falsificator care 
surprinsese buna-credinţă a colegilor săi, și că, regreta că chiar dându-i 
nota cea mai proastă nu-l putea împiedica să treacă... Trei români ar fi 
fost martori ai acestei scene şi Bujoiu mi-i poate aduce oricând. Mi-a 
mai povestit apoi că Tancred Constantinescu intrând într-o zi la Alecu 
Porcu, a găsit pe acesta dojenind pe Mitiţă: „Am să te dau pe mâna Par- 
chetului, măgarule, să te învăţ minte să mai iei mită!“ Tancred e gata să 
repete scena oricui! (Cât plăteşte cuvântul lui Tancred?). Gaillac, în 
fine, ginerele lui Fernic, n-a putut să-şi scape afacerea până ce n-a dat 
lui Mitiţă un comision de 3 milioane... „n’en jetez plus!“ 


În colonia nemţească care a devenit enormă, căci Bucureştiul e plin 
de misiuni și paramisiuni economice, agricole, financiare, tehnice etc. 
s-a deschis război între trei cucoane: d-na Fabricius (soţia ministrului), 
d-na von Coller și d-na von Winterfeldt. D-na Fabricius e prima damă 
oficială, d-na von Coller e deșteaptă, plină de farmec și cumnată — sau 
așa ceva — cu Himmler, faimosul conducător al Gestapoului, iar d-na 
von Winterfeldt (soţia reprezentantului Casei Wolf) se ţine cu Clodius, 
Excelenţă însărcinată cu negocierile economice dintre Germania și noi. 
Fiecare damă are clanul ei şi dă-i! Cum se vede, ţigănia nu este un 
apanaj al românilor! 


Scufundările, în număr atât de mare, care s-au săvârșit pe toate căile 
Mării Nordului în ultimele zile, sunt comentate de întreaga presă eu- 
ropeană. Se vorbește de torpile magnetice, ca de o armă infernală și 
nouă — arma cu care Hitler a ameninţat Anglia în discursul său de la 


! Nu e locul aci să intru în amănunte asupra acestor chestiuni. 

Danzig. Se mai spune că nemţii ar mai avea şi alte arme secrete, cu 
care ar fi siguri să împiedice aprovizionarea Angliei. Să aşteptăm... 
„Ça promet!” 


Şi Kronprintzul Wilhelm a dat celui de-al III-lea Reich un certificat 
de legitimitate şi o mărturisire de credință... Evident, de bună voie! 


Fabricius a fost azi-dimineaţă la mine să-mi povestească vizita sa la 
Hitler. Führeru! a fost foarte mulțumit de spiritul care a dictat interven- 
tia Regelui nostru, dar după răspunsul Angliei şi al Franței mai ales, 
Germania nu se mai poate gândi la pace, ci numai la război, până la 
nimicirea Angliei. Aci, la noi, în Sud-Estul Europei, Hitler vrea pace şi 
crede că pace va fi, căci Germania nu o va tulbura niciodată și nici ru- 
şii. Singura teamă a Fuhrerului este ca nu cumva anglo-francezii să nu 
vrea să creeze un „front Salonic“ pe undeva, cu complicitatea Turciei. 

N-ar fi imposibil ca cererea Rusiei de a relua negocierile cu Turcia 
să fi fost sugerată de la Berlin. 


Gafencu face eforturi disperate să pună în picioare un pact al neu- 
trilor din Peninsula Balcanică, la care să adere și Ungaria și Italia. 
„Cela ne fait de mal a personne“ — dar poate că mai cu folos ar fi să 
ajungem la ceva cu Rusia... Din nefericire Moscova continuă să se 
arate inabordabilă pentru noi, ceea ce dovedeşte că n-are gânduri bune 
— căci numai cele rele se ascund... 


(În 23 şi în 24 şi în 25 nu am însemnat nimic în aceste foi...). 


„Et pour cause...“ 


( Urmează volumul VIII, 1940 ) 

1936 


„Cu toată lipsa de vrăjmăşie între oameni, mai prin toate satele 
prin care am trecut am văzut inscripția: „Die Juden sind hier uner 
= wünscht“ (Ovreii nu sunt primiţi aici cu plăcere). Dar aceasta nu e 
vrăjmăşie, e hitlerism — şi hitlerism înseamnă la urma urmei tot armo- 
nie! Inscripţia e de altminteri pusă fără răutate, adusă de orăşeni, căci 
ruralii, am putut să o constat personal, nu sunt nici măcar antisemiti. 
Un singur lucru nu-l vor: războiul — fiindcă, repet, ruralii civilizați 
sunt oameni esențialmente paşnici, şi ţin la viaţa şi la lucrurile lor. 

Și fiindcă țin la lucrurile lor sunt și oameni foarte curati. Curăţenia 
este o a doua caracteristică a aspectelor rurale din ţările occidentale, 
din țările germano-anglo-saxone mai ales. Nu numai că pe drumurile 
ce trec prin sate nu se vede o murdărie, nu se vede o hârtie aruncată 
— dar nici măcar vietăți fără rost: nici câini, nici păsări, nici porci 
pribegi — nici copii mici tăvălindu-se în praf (care de altminteri s-ar 
căuta în zadar). Toată viaţa familiară se petrece în curţile oamenilor și 
acolo în cea mai strictă ordine. Din privirile aruncate peste un gard sau 
printr-o poartă deschisă am putut să- mi dau seama de ordinea și de 
curăţenia ce domnesc până în cea mai săracă gospodărie. În această 
armonizare morală a tuturor factorilor care Joacă un rol în viața publică 
şi privată şi în înfrângerea dezordinii şi murdăriei sub toate aspectele 
lor, stă puterea și prestigiul popoarelor într-adevăr civilizate. 


18 august. Jocurile Olimpice s-au încheiat alaltăieri la Berlin și psi- 
hoza care cuprinsese poporul german a încetat. Steagurile întinse peste 
toate străzile ca o boltă roşie au fost retrase, rotogoalele (cele 5 cercuri 
„olimpice™) au dispărut de pe tenderele locomotivelori, de pe tramvaie 
şi de pe geamurile prăvăliilor, radiofoanele s-au potolit şi ediţiile spe- 
ciale nu mai tulbură liniștea nimănui. Germania a dat Jocurilor Olim- 
pice pe care le-a găzduit anui acesta, un caracter ce nu l-au avut până 
acum. În locul unor competiţii sportive sau atletice, al căror răsunet nu 
depăşea cercurile restrânse închinate exerciţiilor fizice, Germania s-a 


i Fendereie tuturor locomotivelor din Germania s-au plimbat 15 zile cu cercurile olimpice 
zugrăvite pe tancul lor. Pe umerii locomoti+ clor era lipita crucea încârligata. 

priceput cu multă dibăcie să organizeze o competiţie de potențial na- 
tional, şi să transforme un concurs de ordin special într-o manifestare 
de putere etică şi etnică. 

Astfel cum s-a înfățişat a l l-a Olimpiadă, sportul nu mai e sport ci 
o nouă religie care caută să supună omenirea. Sporturile s-au dezvoltat 
în Anglia, în jurul Universităţilor şi colegiilor în care tineretul căuta 
învățătură şi găsea în exerciţiile fizice un compliment igienic şi dis- 
tractiv de ordin secundar, pentru orele de recreaţiune. Obiceiurile con- 
tractate în şcoală au fost încetul cu încetul răspândite în toate straturile 
sociale engleze, dar locul lor de baştină a fost şcoala, școala englezeas- 
că. Pe vremea tinereţelor mele, studenţii francezi îşi petreceau vremea 
liberă în cafenele jucând biliard sau cărți, studenţii germani în loca- 
lurile corporaţiunilor lor cântând „gaudeamus“, bând bere și ciopârțin- 
du-și obrazul în duele ridicole — numai studențimea engleză juca foot- 
ball, hockey sau tenis. Încetul cu încetul superioritatea regimului en- 
glez, mai ales întrucât privește întreţinerea sănătăţii, a fost recunoscută 
de toată lumea, şi sporturile au câștigat drept de cetate şi în afară de ți- 
nuturile anglo-saxone. Cu sfială la început, cu pasiune tot crescândă 
mai târziu, tineretul din cele 5 părţi ale lumii s-a dedat tot mai mult cul- 
turii fizice și exerciţiilor menite să dezvolte și să menţină puterea și 
calităţile trupului. Astfel conceput, ca un complement al educaţiei ce- 
tățeneşti, sportul merită toate încurajările. A face însă dintr-însul prin- 
ci pala şi aproape unica preocupare a educaţiei tineretului, e o pericu- 
loasă aberaţiune. Spiritul sportiv, de care se vorbeşte atât, are părţile 
lui bune dar nu poate înlocui cultura intelectuală, mai ales în vremurile 
de înaltă dezvoltare tehnică în care trăim. Abuzul sporturilor a mai avut 
un rezultat diametral opus cu spiritul în care ele s-au născut: prin de- 
finiţia, și prin regulile bine stabilite, sportul a exclus până acum mese- 
ria — or importanţa exagerată care s-a dat în vremea din urmă noțiunii 
recordurilor (noţiune de origine americană, ca tot ce e spurcat) a creat 
adevăraţi meseriași ai diferitelor exerciții. Din acest punct de vedere 
Olimpiada de la Berlin s-a înfățișat mai mult ca un circ cu diverse ve- 
dete, decât ca un concurs al diferitelor performanţe naţionale. 

Iată de ce reprezentația dată la Berlin n-a însemnat lucru mare din 
punct de vedere sportiv, oricât de paradoxală ar părea afirmarea. S-au 
distins țările care au pregătit meseriaşii cei mai buni, câţiva specialiști 
care au renunţat la orice altă îndeletnicire în vederea tumbelor pe care 
urmau să le facă la Berlin, în numele unei naţiuni de cele mai multe ori 
cu totul străină de asemenea exerciţii şi metode. A reînviat, pe altă 
scenă, regimul gladiatorilor din vechime la care s-au adăugat şi gladia- 
trițele. Aşa se explică că în această ultimă Olimpiadă, Anglia care 
rămâne, orice s-ar zice, țara în care sporturile, în adevărata lor con- 

cepție, sunt cele mai bine împământenite — n-a obținut decât 4 me- 
dalii, pe când Germania a obținut 33 şi Statele Unite 24 (graţie atleților 
negri). 


În afară de aceste consideraţii trebuie recunoscută puterea de orga- 
nizațiune a Guvernului lui Hitler care a ştiut nu numai să împună lumii 
întregi falsul său punct de vedere — fals în ceea ce priveşte concepția 
noțiunii de sport, dar nu şi în ceea ce priveşte exaltarea spiritului și 
prestigiului german — dar și să comunice naţiunii germane întregi un 
entuziasm şi o solidaritate de gândire şi de acţiune, cum nu s-a mai 
văzut de la declararea războiului din 1914. In tot cazul, Olimpiada de la 
Berlin trebuie însemnată ca un eveniment de mare importanţă istorică. 


Aseară, între orele 5 și 8 m-am dus pe jos la Friedberg şi m-am 
înapoiat tot așa. Friedbergul e un orășel foarte vechi — o casă de pe 
piața centrală poartă data clădirii sale: 1333 — cu un castel medieval 
(împrejmuit cu ziduri groase și cu turle) şi cu o biserică cu ifose de ca- 
tedrală. Biserica nu e interesantă, arhitectură gotică tardivă, construcţia 
concepută în stil mare și terminată în sărăcie. Zidurile romantice ale 
castelului, cu iedera care se agaţă de ele, cu un „glaris“ transformat 
într-o minunată grădină, cu turlele lor masive — formează în schimb 
un tablou cât se poate de atrăgător. Zidurile se ridică în jurul unui con- 
glomerat de clădiri de tot felul, printre care un palat modest clădit în 
piatră roşie de un „Kurfürst“ de Hessa, în care s-a născut Alexandra 
Feodorovna, ultima și nenorocita Împărăteasă a Rusiei, menită să moa- 
ră asasinată tocmai în Siberia. După război, palatul a trecut în posesia 
Statului şi adăpostește astăzi autorităţile circumscripției administrative. 
Înainte de război, palatul din Friedberg a adăpostit însă de mai multe 
ori perechea imperială rusească, Împărăteasa făcându-și în mai multe 
rânduri cura la Nauheim. Masseurul meu îmi povestește că a întâlnit 
deseori pe Țarul Nicolae, mergând singur şi pe jos de la Friedberg la 
Nauheim. Ce gânduri l-or fi purtat pe drumul pe care-l calc și eu acum? 
Probabil că nu se gândea la tragicul său sfârșit, ci mai mult să nu feş- 
telească bucheţelul de flori pe care desigur îl ducea scumpei lui Alex. 

Și fiindcă m-am apropiat de capetele încoronate, trebuie să însem- 
nez aci adânca emoție ce m-a cuprins aseară la citirea scrisorii pe care 
Ana Boleyn a adresat-o din Turnul Londrei crudului ei soț Henric 
al VIII-lea în ziua de 6 mai 1536 (publicată în Albatross Book of En- 
glish Letters). E o minune de frumusete, de demnitate, de bunătate și ar 
trebui să figureze în loc de onoare în toate antologiile. Deși scrisă acum 
400 de ani, e plină de un farmec viu, ca şi cum ar fi fost scrisă ieri. Din 


www.dacoromanica.ro 


234 CONSIANIIN ARGELOIANU 


două lucruri una: sau scrisoarea n-a fost scrisă de dânsa, sau Ana 
Boleyn a fost o personalitate de înaltă intelectualitate — lucru puţin 
cunoscut până acum. 


19 august. Ziarul Le Matin reproduce o fotografie luată cu prilejul 
plecării d-lui Leon Blum în concediu. DI Blum pleacă cu automobilul, 
ŞI e prins în momentul când urma să se urce într-însul, „pret à monter 
en voiture où Mme Leon Blum tient déja le volant“. Am impresia că 
d-na Blum „tine volanul“ nu numai în automobil. Borcicele din Brăila 
pot fi mândre: iată pe una de a lor instalată în pantalonii lui Colbert, 
poate chiar sub patrafirul lui Richelieu. O mică compensație pentru 
neplăcerile impuse de Hitler neamului ales. 


Războiul civil din Spania, unde puterile se cam cumpănesc, unde o 
jumătate din tară se bate cu cealaltă şi unde sfârşitul măcelului e greu 
de prevăzut — a pus pe pacifiști şi pe democraţii din Franţa și din 
Anglia la grea încercare. Ei, care fac atâta zarvă la Geneva pentru o 
lovitură de pușcă între două ţări, să nu intervină fiindcă ostilitățile se 
desfășoară în limita hotarelor aceleiași țări? Ce se face „umanitatea“, și 
dacă „securitatea colectivă“ nu e pusă la încercare, nu e oară pusă soar- 
ta „bolşevismului“ simpatizat pentru moment, în mod atât de absurd, 
de cele două Mari Puteri Occidentale? Consideraţiuni la care se mai 
adaugă antipatia engleză principială pentru „mișcările de generali“ şi 
pentru dictatură de orice fel şi grija Frontului Popular francez pentru 
soarta celui din Spania. Franţa a și luat inițiativa unei înțelegeri inter- 
naționale de neintervențiune — aşa a numit-o fără să bage de seamă că 
merge împotriva principiilor de intervențiune geneveze faţa de mani- 
festările forței brutale în conflictele dintre naţiuni. Scopul Guvernului 
francez a fost însă înainte de toate să împiedice o asistenţă a frontului 
naţionalist-spaniol, fie şi indirectă, din partea Italiei fasciste sau a Ger- 
maniei hitleriste. Iniţiativa Franţei a fost însă primită cu multe rezerve 
de Guvernele din Roma şi din Berlin, care s-au declarat — deși cu 
întârziere — de acord asupra principiului de neintervenţiune, dar au 
pus anumite condițiuni care complicau negocierile. Faptul, denunţat de 
ziarele naționaliste franceze, că mai multe avioane „particulare” sunt 
gata să plece din Tours în ajutorul Guvernului comunist de la Madrid, 
şi mai ales expulzarea fostului atașat militar spaniol pe lângă Ambasa- 
da din Paris, nu sunt de natură să accelereze tratativele diplomatice în 
curs. Maiorul Barraso, ataşat militar în Franţa își dedese demisia, dupa 
izbucnirea revoluţiei, fiindcă Guvernul spaniol îl însărcinase să cumpe- 

re avioane şi arme în vederea războiului civil, ordin pe care a refuzat 
să-l execute, conştiinţa lui nepermiţându-i să procure fie şi unui Guvern 
legal constituit, arme pentru uciderea cetăţenilor spanioli. 

Această atitudine cavalerească, şi care în tot cazul nu avea nici un 
caracter agresiv, mai ales faţă de Franţa, a fost răsplătită de Guvernul 
Blum printr-un decret de expulzare, comunicat maiorului Barraso, de- 
venit simplu particular, cu injuncţiunea de a părăsi teritoriul Republicei 
în 48 de ore. Gestul ministrului de Interne Salengro (et en detail) a in- 
dignat cercurile naționaliste din Franţa precum şi opinia publică din 
Italia şi din Germania. 

De pe linia frontului spaniol, nici o veste decisivă, zilele acestea. 
Masacre de o parte şi de alta; recordul ororilor pare totuşi să-l ţie tru- 
pele credincioase Guvernului. 


21 august. Am profitat de ziua de repaus de ieri ca să merg la Hei- 
delberg. Până la vârsta de 65 de ani n-am avut alt contact cu acest ilus- 
tru centru de simţire și de gândire germană, decât opereta Alt-Heidel- 
berg, fotografii prin reviste ilustrate, vederi prin filme și ce am putut 
citi pe ici pe colea despre vechea Universitate, despre obiceiurile stu- 
denților, despre castelul ars și despre cruzimea și barbaria soldaţilor 
generalului francez Melac. De obicei locurile asupra cărora a lucrat 
mult imaginaţia decepţionează pe vizitator. Nu este însă cazul pentru 
Heidelberg şi am fost încântat de vizita mea. N-am putut însă să 
împărtășesc indignarea Bacdecker-ului şi a nemților împotriva gene- 
ralului Melac: așa, în stare de ruină cum se află, castelul se înfățişază 
mult mai frumos decât cum ar fi fost altfel şi se încadrează mult mai 
bine pe fundul împădurit, deasupra orașului și a Văii Neckarului. De 
altminteri starea în care se află pare datorită mai mult incendiului din 
1746 decât brutalităţii contelui de Melac. Fațadele rămase aproape 
intacte, din timpul Renașterii, sunt frumoase și interesante mai cu 
seamă în Germania unde nu se prea întâlnesc asemenea mărturii ale 
artei latine. În comparaţie însă, cu modelele înrudite din Italia și din 
Franţa, decorul de la Heidelberg pierde mult. Are împotriva lui şi cu- 
loarea pietrei, roşie, ca mai toată care a fost întrebuințată pentru palate 
și pentru biserici pe Valea Rinului, culoare care nu se potriveşte cu 
ornamentica Renașterii — sau cel puţin nu suntem noi obişnuiţi cu ea. 

Jos, la poalele Castelului, oraşul e cât se poate de simpatic. Fără să 
te ţintuiască pe loc nici un edificiu, ansamblul place. imi pare rău, că 
fiind în vacanțe mi-a lipsit atmosfera studențească și universitară, care 
face farmecul Heidelbergului. Atmosfera Goethiană, și în anumite car- 
tiere englezească, înrudită cu cea de la Oxford sau Cambridge. 

La dus (am făcut excursia cu automobilul) am mers prin Frankfurt, 
Darmstadt şi peste şoseaua care duce de a lungul poalelor Odenwaldu- 
lui, aşa numita „Berg-strasse**, prin Zwingenberg, Auerbach, Bensheim 
şi Weiheim — iar înapoi, ne-am întors pe noua autostradă, dată în cir- 
culaţie acum un an, între Heidelberg — Mannheim şi Frankfurt. Darm- 
stadtul, prin care am făcut o rait cu automobilul mi-a părut puțin 
interesant. Schloss-ul e onorabil, masiv şi simplu, arhitectură de punere 
la punct din secolul al XVIII-lea, a construcţiilor mai vechi. Și încolo 
case, case și iar case aliniate pe străzi impecabile — și foarte multe 
grădini. 

Am văzut, și am folosit pentru prima dată, o „autostradă“ adevărată, 
căci cele de Ja Napoli |a Pompei şi de la Roma ļa Ostia cu care am 
făcut cunoștință în 1932 sunt numai „semi-autostrade'*. O dublă pistă 
cimentată, una pentru dus şi alta pentru întors, despărțite complect 
printr-o șuviță de gazon pe care s-au plantat arbori, şi care nu comunică 
de-a dreptul nicăjeri între ele, aleargă prin câmpii și prin păduri, nu 
atinge nici un sat și nici un oraş și trece peste sau pe dedesubtul șose- 
ļeļor şi căilor ferate. Din când în când, staţii de acces și de ieșire permit 
de fiecare parte comunicaţia cu localitățile învecinate. Ca să treci de pe 
o pistă pe alta, ca să schimbi adică sensu| mersului, trebuie să ieși prin 
una din staţii, să treci peste sau pe dedesubtu| autostradei, după ļocuri, 
Şi să reintri pe partea opusă. 

Fiecare pistă e împărțită în două printr-o linie albă sau neagră care 
spintecă drumul; cea din dreapta e destinată mersului vehiculelor iar 
cea din stânga servește pentru întrecerea mașinilor mai |ente de către 
cele mai repezi, așa încât nu e nevoie de nici un semna] şi uniformi- 
tatea drumului nu e nici măcar tăiată fie și de zgomotu]| strident al clax- 
oanelor. Mașinile merg, merg fără nici un obstaco| în faţa |or, ca hipno- 
tizate de |inia mediană ce aleargă și ea înaintea |or. Fiecare staţie e 
semnalată printr-un tablou albastru, pe care numele |ocaităţii celei mai 
apropiate e înscris cu |itere mari ajbe, așezat pe dreapta autostrăzii, |a 
distanță de un kilometru. Apoi, |a 600, |a 400 şi [a 200 de metri de 
staţie, câte un par mare ajbastru taiat de 3, de 2 și de o |inie albă permit 
mecanicului să-și modereze iuţeala dacă vrea să se folosească de zisa 
stație pentru a ieși de pe autostradă. Circulaţia devine astfe| automată şi 
e de o monotonie cu atât mai dezagreabilă cu cât nesfârşita panglică 
albă de-a lungul căreia alergi sfârşeşte prin a te adormi. Se citează ca- 
zuri de accidente datorate ațipirii conducătorului. Pentru distanțe mai 
mari, autostrăzije constituie un progres rea| a| locomoției, în ce pri- 
veşte timpul (am făcut cei 90 de kilometri de la Heidelberg la Frankfurt 
într-o oră şi un sfert, cu o mașină foarte mediocră) şi se adaptează per- 
fect întrebuinţări transporturilor automobile: am întâlnit astfe| nenu- 

mărate autocamioane imense care mai trăgeau după ele una sau două 
anexe, adevărate trenuri automobile, care n-ar putea circula pe obiş- 
nuitele şi întortochiatele şosele vechi sau trece prin localități îmbâcsite 
cu căruțe, cu vite sau alte obstacole. Dar din punct de vedere al turis- 
mului nu fac cinci parale; cu cât mai plăcut a fost dusul nostru, pe şo- 
sele animat, prin sate şi prin oraşe interesante, decât: înapoierea pe 
această pistă anonimă şi fără viaţă! Nu încape însă îndoială că auto- 
străzile vor deveni o serioasă concurenţă pentru căile ferate, care vor 
sfârşi prin a nu mai fi folosite decât pentru distanțele foarte mari, pen- 
tru care automobilul de turism şi autobuzul constituie mijloace de 
transport prea obositoare — şi pentru mărfurile prea voluminoase. 

Autostrăzile reprezintă o revoluţie în mijloacele de comunicație și 
toate ţările se află în faţă necesităţii unor noi şi imense investiţii, la care 
nu ştii cum unele din ele vor face fața. Căci prețul kilometric de con- 
strucţie al unei autostrade e imens; în Germania, care s-a pus în capul 
acestei perfecţionări a comunicațiilor şi care va avea în curând gata o 
rețea de 9 000 de kilometri, fiecare kilometru costă circa 400 000 de 
mărci (aproape 20 milioane de lei!) 


22 august, Ziarele franceze care-mi parvin cu întârziere, povestesc 
strălucita primire care s-a făcut la Varșovia generalului Gamelin (gene- 
ralisimul actual) și anunţă cu satisfacţie foarte apropiata vizită a gene- 
ralului Rydz-Smigly la Paris. Aceste vizite de generali sunt poate în 
legătură cu schimbarea de orientare politică a Poloniei, pe care mi-a 
semnalat-o în iulie Arcijewski!. 


Războiul civil din Spania continuă tot mai aprig, fără ca rezultatul 
final să poată fi prevăzut. Nervozitatea e și ea în creştere în celelalte 
State ale Europei, care încep să se împartă pe față în două, în State sim- 
patizante cu „frontul popular“, adică cu Guvernul comunist (sau sub 
controlul comuniştilor) din Madrid — și State simpatizante cu miș- 
carea naționalistă şi prin urmare cu Guvernul Franco — Mola din Bur- 
gos. Italia fascistă declară prin presa ei că nu va admite niciodată insta- 
larea unui regim comunist în Peninsula Iberică, iar în Franţa d-lui 
Blum se recrutează voluntari şi se strâng parale (prin subscripţie pu- 
blică) în folosul Guvernului din Madrid. Negocierile convenției de ne- 
intervenţiune propusă de Franţa stau pe loc, fiindcă fiecare parte înţe- 
lege neintervenţia în folosul mai ales al unora din beligeranți. 


lA se vedea pag. 1084 a acestor Însemnări [în ediţia noastra, volumul 1 din Însemnări Zil- 
nice, p. 409-411]. Poate să insemne şi numai o nevoie de bani din partea Poloniei. 

Fără să fie încă pericol de o conflagrație generală, nu se ştie ce poa- 
te aduce ceasul. E la mintea omului că Italia şi Germania nu pot admite 
o bclşevizare a Spaniei care ar fi urmată de o bolşevizare a Franţei şi ar 
permite comunismului să le atace din două părţi. Pe de altă parte, o 
înfrângere a Guvernului din Madrid ar însemna o lovitură grea pentru 
Guvernul „frontului popular” din Franţa, aşa încât e probabil că şi 
acesta va face tot ce îi va sta în putință, pe sub mână, ca să ajute pe 
netrebnicii care n-au ezitat să îndrumeze spre prăbuşire frumoasa tară 
ce dincolo de Pirinei. 

Şi în această situație critică, Titulescu nu se mișcă şi-şi continuă 
concediul lăsând biata Europă fără cârmă. Sau poate că, în izolarea lui, 
pregăteşte planul une: împăcări generale? Desigur că Mussolini, Hitler, 
Stalin și chiar Blum — Blum fără să mai vorbesc de Edenicul Antho- 
ny, îl aşteaptă cu înfrigurare, ca pe un Salvator. 


24 august. Folosit de ziua de repaus de azi (fără bae) pentru a vizita 
Marburg și Giessen. Zi minunată, caldă şi senină. Din Marburgul is- 
toric a mai rămas un castel al landgrafilor de Hessa, și o biserică gotică 
închinată Sfintei Elisabeta, din aceeași familie. În vechiul castel care se 
ridică pe muchea dealului, și în care Filip cel Bun a adunat, în 1529, „pe 
uuther, pe Zwingli, pe Melanchton şi pe alți capi ai mişcării 
Reformiste — în vederea unei zadarnice încercări de împăcare cu Bise- 
rica din Roma — se fac reparaţiuni, aşa încât nu l-am putut vizita. Se 
zice că sunt săli frumoase. Se poate, dar judecând după fațadele clădi- 
rilor, nu cred să fie nimic foarte interesant. 

Oraşul se ridică în semicerc şi în terase pe poaleie dealului, la pi- 
croarele castelului şi a păstrat, cu ulicioarele lui abrupte, cu casele așe- 
zate unele peste altele, tot pitorescul trecutului. 

În vale, între deal şi rîul Lahn se ridică biserica Sfânta Elisabeta 
care trece drept unul din cele mai importarte monumente arhitectonice 
ale Germaniei. Terminată pe la sfârşitul secolului al XIV-lea, înfăți- 
şează o mostră, rămasă intactă, a stilului ogival cin acea epocă. Linii 
simple, ornamentică cât se poate de redusă, alcătuiesc o operă intere- 
san:ă, dar lipsită de vlagă şi de viaţă. Lipsesc dimens.unile şi proporți- 
ile catedralelor din Franța, precum şi toate acele accesorii de ordin 
plastic fără de care stilul gotic rămâne neînsufleţit. Monumentul nu dă 
impresia operei unor mari animatori ai pietrei cioplite, ci pare mai mult 
a fi realizarea unui proiect şcolar, întocmit cu respectul canoanelor ce 
discipoui sârguitori. In biserica aproape goală — a trecut valul Refor- 
mei peste ea — au mai rămas o serie de monumente funerare ale ve- 
chilor landgrafi, o capeluţă din secolul al XIII-lea cu sarcofagul Sfintei 

Elisabeta şi racla de argint poleit în care s-au păstrat osemintele Sfintei. 
Racla e o operă însemnată, din același secol, şi trece drept cea mai 
bogată şi frumoasă lucrare a giuvaergiilor din acele timpuri. In com- 
paratie cu sicriul lui Tutankamon, din Cairo, e o operă baroară ce subli- 
niază toată deosebirea concepţiilor artistice ale ce.or două civilizaţii. 

Marburgul de azi, în care au rămas încastrate dar moarte aceste ră- 
măşițe ale trecutului, nu mai trăieşte decât prin Universitatea locală 
care se ridică din mijlocul oraşului, pe poalele dealului, instalată într-o 
veche mănăstire Dominicană din care a mai rămas intactă numai bise- 
rica. Clădirea nouă, în stil ogival şi ea, aşezată pe steiul e1 de piatră, 
înăbușită de plantele agăţătoare care îi îmbrobodesc ferestreie, e de un 
efect minunat. Alături de Universitate, ceva mai sus, un „Rathaus“ 
vechi, interesant numai fiindcă e vechi. Incolo, în tot oraşul și la fiecare 
pas, numai institute speciale universitare, şi clinici. Până şi grădina bo- 
tanică, îngrijită, bogată şi umbroasă e în centrul cartierului modern de 
la poalele dealului. 

Această atmosferă universitară lipseşte cu totul la Giessen, deşi exi- 
stă și aci o Universitate veche. Dar a fost mutată în ultimele decenii, ca 
o anexă, la mahala, dacă se poate întrebuirța această expresie orientală 
şi peiorativă pentru grădinile care constitue periferiile îngrijitelor orașe 
germane. Giessen e un oraş comercial si industrial, cu mari depozite 
militare fiind un „Knottenpunkt* (un răscruci) a: comunicaţiilor fero- 
viare. Orașul vechi — căci Giessenul e vechi și a fost multă vreme ca- 
pitala Hessei — e închis într-un inel de verceaţă alcăiuit de splendidul 
parc circular sădit pe locul dărâmatelor zidur. şi al şanţurilor, din care 
nu se mai vede nimic. In afara acestui inel se înt.,nde orașul nou, maha- 
lale cum mi-am permis să spun mai sus. O viiă ma. frumoasă ca alta, şi 
numai verdeață. 

In orașul vechi, multe case neat:nse din veacul al XV-lea şi 
al XVI-lea, dar nimic foarte interesant. „Scliloss-ul'* devenit o cazarmă 
pentru batalioanele hitleriste, şi în parte un muzeu, e o clădire greoaie 
din secolul al XVI-lea pe sfârşite. Intr-o parte a parcului circular, 
încadrat de verdeata, statuia lui Liebig, monument mediocru, și mai 
departe, tot pe linia parcurilor un teatru cu pretenţii, ca în fiecare oraş 
german ce se respectă. Giessen, care şi-a îndoit populația în câteva 
decenii, e oraș de viitor. 


25 august. După Italia, a aderat şi Germania la propunerea franceză 
pentru încheierea unei convenţii internaționale de neintervenţie în răz- 
boiul civil din Spania. Se vede că ş, Germania şi-a dat seamă că aju- 
torul oficial sau în tot cazul oficios al Guvemului francez şi al Guver- 

nului Sovietelor ar fi fost mai eficace pentru Guvernul spaniol decât al 
Reichului sau al Italiei pentru naționaliștii de la Burgos. Și apoi, ce e 
un petic de hârtie! Mai ramân atâtea căi deschise pentru ajutoarele 
clandestine! De o parte şi de alta, nu e vorbă. 

Ştirile din Spania sunt tot contradictorii sau incerte. Faptul că revo- 
luţionarii n-au putut pune mâna pe Madrid din primele zile ale insu- 
recţiei, când Guvernul se găsea nepregătit, nu e în favoarea lor. Timpul 
lucrează întotdeauna şi pretutindeni în favoarea Guvernului. 


La Moscova se dă din când în când câte o sinistră lovitură de teatru, 
care costă viaţa câtorva nenorociti. Acum în urmă s-a încercat un pro- 
ces împotriva lui Troțki (refugiat în Norvegia), lui Zinoviev, lui Ka- 
menev! şi a altor 13 complici ai acestora, acuzaţi toţi că au vrut să 
schimbe regimul şi să asasineze pe Stalin. Dezbaterile procesului au 
fost duse într-o atmosferă bizară, acuzaţii au mărturisit tot ce li s-a ce- 
rut (afară de Troțki, care a protestat din Norvegia, în scris), au renunțat 
la apărători, dar n-au lămurit nimic. În afară de mărturisirile lor, nici o 
probă n-a putut fi adusă împotriva acuzaților. Câteși șaisprezece au fost 
condamnaţi ieri la moarte prin împușcare ... 

Se pare că situaţia lui Stalin e mai puțin sigură decât ar părea de 
departe. Opoziția grupată în jurul lui Zinoviev și Kamenev câştigă 
teren, iar Stalin a trecut în defensivă. Iată cum descrie reporterul unui 
mare ziar englez? existenţa dictatorului roșu: 

„Stalin trăieşte retras în Kremlin ca într-o fortăreață. El e azi omul 
cel mai bine păzit din lume. Ar fi mai ușor să furi giuvaerele Coroanei 
în Turnul Londrei decât să te apropii de Stalin la o distanță convenabilă 
pentru o lovitură de revolver. O adevărată armată de compatrioți geor- 
gieni veghează în jurul lui. Apropierea oricui e semnalată. O reţea de 
fire încărcată cu electricitate la înaltă tensiune înconjură Kremlinul și 
ameninţă pe orice nechemat ar vrea să intre. 

Ușile apartamentului lui Stalin sunt fără clenţe şi se deschid și se 
închid prin nişte resorturi comandate prin butoane electrice ce se află 
pe biroul dictatorului. Mai înainte Stalin se plimba cu plăcere prin 
Moscova; acum aproape nu mai iese din Kremlin, și când iese, circulă 
într-un automobil blindat precedat de 3 automobile ale Poliţiei, urmat 
de alte 3 şi cu 12 motociclete de o parte și de alta. Tot ce mănâncă e în 
prealabil analizat cu atenţie, deși nu e servit decât de bucătarul lui 


l Numele adevărat al lui Kamenev e Rosenfeld, al lui Zinoviev, Radomisselsky  ovrei a- 
mândoi, 
? Sunday - Express. 

georgian. Stalin pare foarte obosit şi abătut de toate aceste precautțiuni 
pe care e silit să le ia ca să-și apere viaţa”. Să mai fie şi el plictisit, căci 
destul a plictisit pe alții! 


Am lăsat instrucțiuni la Bucureşti să nu mi se trimită nici scrisori 
nici gazete, ca să am o lună de odihnă în acest frumos şi liniştit 
Nauheim, aşa încât nu mai ştiu nimic din cele ce se petrec în România. 
Deschizând astăzi ziarul francez Le Matin, citesc următoarele tele- 
grame sub titlul: L Agitation en Roumanie: 

„Bucarest 24 Aout. (Sud-Est). — Hier après midi, est arrivé à 
Galatz M. Oscar Stoinesco (?) secrétaire général du groupement de la 
Croisade Roumaine, dont le chef, M. Michel Stelesco fut assassiné 
récemment, ainsi qu'on le sait, dans un hopital de la Capitale par des 
partisans de la Garde de Fer. 

M. Stoinesco qui avait été salué à son arrivée par des membres de la 
Croisade Roumaine, s'aperçut alors qu’il était parvenu dans le centre 
de la ville et qu’il était suivi par des «Gardes de Fer». S'Etant réfugié 
dans la cour d'un immeuble, ceux-ci l’y rejoignirent et le blesserent 
grièvement à coups de couteau et de matraque. 

Les représentants locaux de la Croisade Roumaine avertis an hâte 
se rendirent sur place et réussirent ă arrèter l’un des agresseurs nommé 
Popesco?, étudiant à Bucarest. M. Stoinesco a été transporté dans un 
hopital de la Capitale“. 

Și alta: 

„Bucarest, 24 Aout (Tot Sud-Est, bineînţeles). — Menace de mort 
par une delâ-gation de la Garde de Fer qui s'est présentée ă son domi- 
cile et a lu une déclaration dans ce sens à son épouse, M. Madgearu, 
ancien ministre des Finances et secrétaire general du parti national-pa- 
ysan, a envoyé au roi un télégramme, dans lequel il met sa vie sous la 
haute protection du souverain“. 

Ce o mai fi și asta? Prima telegramă o mai înțeleg, e un fapt divers 
fără importanţă — dar pe a doua o pricep mai puţin. Să fie amicul 
Madgearu care-și face puţină publicitate? 

Tot din Matin aflu că generalul Samsonovici a sosit la Varşovia. Să 
îi fi dat voie Titulescu, în urma vizitei lui Gamelin în capitala Poloniei? 
Sau poate că s-au mai încălzit relațiile noastre cu Beck de când Rydz 
Smigly s-a hotărât să facă „sluji“ la Paris. Toate se pot: poate să vedem 
şi pe Titulescu în braţele lui Beck, și viceversa. 


l Adică Mircea. alias Hirsch, omul subs enţionat de Titulescu. 
2 Ce reclamă rea pentru biată Flvira! 

27 august. Prin urcarea serviciului militar de la | an la 2, decretată 
acum câteva zile de Hitler, Germania se va afla de la anul viitor înainte 
în posesia unei armate active formidabile. Contingentul anual recrutat 
fiind de 500 000 oameni, totalul trupelor de primă linie va fi de 1 mi- 
lion de oameni la care trebuie să se adauge: trupele de poliție (shupo), 
formațiunile hitleriste S.S. şi S.A. precum şi asociaţiunile „de sport 
aerian” — în total alti 500 000 de oameni. Dacă se mai ține seama că 
toţi cetățenii germani valizi sunt obligaţi să slujească 12 luni în „servi- 
ciul militarizat de muncă”, în anul care precede chemarea lor în 
armată, se poate afirma că Germania a reintrodus de fapt serviciul de 
3 ani şi că dispune de 2 milioane de oameni sub drapele în timp de pace. 

Pretextul dat de Hitler pentru introducerea serviciului de 2 ani, e 
necesitatea de a face față înarmărilor Sovietelor. Reiese clar acum, că 
campania extrem de violentă dusă de presa germană în timpul din urmă 
împotriva comunismului și comuniştilor şi împotriva propagandei 
acestora în ţările străine — avea mai ales de scop Justificarea măsurii 
militare plănuite. În realitate, Hitler a căutat orice pretext ca să ridice 
potenţialul armatei germane fără prea multe proteste. De fapt, protest, 
n-a fost nici unul, nici măcar un ecou, din partea Franţei, al deza- 
probării anodine pe care și-o îngăduise acum un an, când Hitler a de- 
cretat serviciul militar obligatoriu. 

Numai presa, din toate ţările, comentează cu vivacitate evenimen- 
tul. Presa franceză dă cifre şi dovedeşte că la anul armata germană va fi 
cea mai puternică din lume. Presa engleză socoteşte măsura luată de 
Germania ca foarte gravă, dar nu vede nimic de făcut, violarea Tratatu- 
lui de la Versailles fiind un fapt îndeplinit, demult. Presa poloneză e 
foarte îngrijată şi afirmă că măsura luată de Hitler anulează de fapt 
pactul decenal încheiat între Germania și Plonia. Rezultatul final e că 
Hitler se află astăzi în capul unei armate mai tari decât a fost a Împăra- 
tului Wilhelm și rămâne de văzut ce va face cu ea. 


Cei 16 condamnaţi la moarte în procesul Troțki-Zinoviev-Kamenev 
au fost executaţi — afară de Troțki — în curtea închisorilor din Mos- 
cova. De la Oslo, Troțki ţipa: „Am datoria să răzbun una din cele mai 
mari crime din istoria lumii!” În gura complicelui lui Lenin și al CEKA 
din 1917/1918, asemenea cuvinte nu sunt lipsite de farmec. Pe de altă 
parte se anunţă noi procese la Moscova, unde pare-se că Stalin și 
oamenii lui vor să se scape de toţi bolşevicii din prima oră, rămaşi cu 
mult prestigiu în partid — și toţi împotriva regimului actual. 

Adeziunea Rusiei Sovietice la convenția franceză de neintervenţie 
în Spania, adeziune pe care ziarele au anunţat-o ieri, va corespunde 
Drobabil la o trimitere de bani şi mai intensivă la Madrid, din partea 
Kominternului. 


Întâmplător, citesc plin de mirare în Le Matin, vestea funeraliilor 
d-nei Juliette Adam care au fost săvârşite în ziua de 24 august la Ca- 
ilian, lângă Toulon. O credeam moartă demult, pe vestita întemeietoare 
a periodicului La Nouvelle Revue, pe femeia care între 1880 şi 1890 a 
ținut deschis cel mai celebru salon literar din Paris şi despre care nu s-a 
mai auzit nimic de mai bine de douăzeci de ani. Trebuie să fi fost foarte 
în vârstă. 


Presa poloneză crede a ști că vizita pe care Regentul Horty a făcut-o 
zilele trecute lui Hitler, la Berchtesgaden ar fi fost motivată de intenţia 
ungurilor de a reintroduce cât de curând serviciul militar obligator, în 
opoziţie cu prescripțiunile tratatelor în vigoare. Horthy ar fi vrut să știe 
ce atitudine va lua Germania în cazul în care Mica Înţelegere s-ar 
opune cu forţa la desăvârşirea proiectatei măsuri. Că Ungaria își spo- 
rește armamentul e un lucru cert; că ar vrea să reintroducă serviciul 
militar obligator, e probabil — și de ce nu ar face-o când toată lumea 
calcă tratatele fără nici o sancţiune? Dar ce vor unguiii de la Hitler? Să 
fie așa de naivi încât să creadă că Germania ar pune foc Europei şi ar 
isca un singur om de dragul or? 


DI dr Schacht, guvernatorul Reichsbank-ulu: şi ministrul Economi- 
ei Naţionale e la Paris, unde întoarce vizita pe care i-a fcut-o dl Labeyrie, 
guvernatorul Băncii Franţei. Acesta este pretextul călătoriei, în reali- 
tate Hitler caută o apropiere cu Franţa şi a trimis pe Schacht să stea de 
vorbă. Nu putea alege mai bine, Schacht e azi omul cel mai indicat, în 
Germania, ca să reuşească într-o asemenea misiune. Dar va găsi cu 
cine să vorbească? Îl vor pricepe Blum şi Sub-Blumii înfeudati 
Moscovelor franceze de la Villette și de la Pantin? 


29 august. Vizitat ieri-dimineaţă Mainz, de unde, cu tramvaiul 
(20 de minute) m-am dus să iau dejunul la Wiesbaden. Încântat de ca- 
tedrala din Mainz, veche construcţie în stil romanic, restaurată de mai 
multe ori, din nefericire cu adausuri în stil gotic. Dar aşa cum e, im- 

pune, și proporţiile navei sunt măreţe şi reuşite. Biserica are particula- 
ritatea de a se înfățișa cu 2 abside şi fară fațadă. Absida şi turnul care 
dau pe piață (Markt) sunt de toată frumuseţea, şi restauratorii au res- 
pectat vechiul stil romanic. Partea superioară a turnului, evident adău- 
pată e cu totul inutilă, şi încurcă privirea degeaba. În interior sculpturi 
tumulare gotice, interesante, dar mai mult pentru specialişti decât pen- 
tru ochii oamenilor care caută numai frumosul şi armonia. Un „chiostro'*, 
în stil gotic tardiv, cât se poate de antipatic — dar din grădina pe care o 
îngrădeşte, priveliștea asupra catedralei e minunată. 

Un frumos palat, în stilul francez al secolului al XVIII-lea, al Or- 
dinului Teutonic, ulite strâmte în vechiul oraş cu culoarea lor locală, un 
„Schloss rămas de pe urma Kurfiirstilor dispăruți, amestecul rămă- 
şițelor vechi cu cel mai modern urbanism, Rinul care dă prestigiul său 
malurilor pe care le scaldă, „domul“ care domină tot şi se zărește de 
pretutindeni — fac din Mainz un oraş interesant și plin de farmec. 


Amicul meu Radovici m-a chemat la telefon de la Karlsbad ca să-mi 
dea vesti politice din țară, crezând că mă interesează. Pasionat de poli- 
tică, dânsul primeste necontenit știri de la Bucureşti. Pare că amenin- 
tarea lui Madgearu de către Garda de Fier — care se adevereşte astfel 
— şi telegrama adresată Regelui de viitoarea victimă, au încurcat ițele 
politice. Fapt este că ilustrul Sasu, ministrul Agriculturii, abia sosit la 
Karlsbad, a fost rechemat telefonic de Tătărescu şi a plecat la Bucureşti 
— afirmă Radovici. N-am nici o grijă: nu se va întâmpla nimic grav. 
Nimic nu poate clinti pe Tătărescu, în afară de bunul plac al Regelui, 
care știu că nu se va manifesta acum împotriva lui. 


Ce s-o fi petrecând în Rusia? În afară de procesul care s-a terminat 
cu masacrarea a 15 din cei 16 acuzaţi, nu știm nimic. Pare însă că se 
petrece ceva serios, şi că lucrurile nu s-au liniștit cu osândirea lui Zi- 
noviev, lui Kamenev şi a complicilor, mai bine zis a prietenilor lor. Zi- 
arele de azi anunţă arestarea generalului Putna, atașat militar la Londra. 
A fost chemată la Moscova și soţia generalului, care a plecat din An- 
glia cu 7 cufere, însă a fost silită de membrii Ambasadei sovietice din 
Germania să le lase la Berlin, în seama lor. Gospodina Putna s-a supus, 
şi a continuat călătoria spre Moscova, fără bagaje. Curajoasă femeie! 


Campania electorală pentru alegerea Preşedintelui Statelor Unite 
fiind în toiul ei, candidaţii nu mai ştiu ce să inventeze ca să atragă sim- 

patiile alegătorilor. Bineînţeles că toate „bluff-urile” sunt îngăduite. 
Roosevelt, care se reprezintă, a găsit una bună. A anunţat că va invita 
— dacă va fi reales — pe Regele Eduard al VIII-lea, pe Preşedintele 
Lebrun şi pe d.d. Mussolini, Hitler şi Stalin, la o conferință menită să 
asigure pacea permanentă. Gluma e bună, dar ce cap va face bietul 
Lebrun alături de Mussolini, de Hitler şi de Stalin? Probabil că va 
învăța pe Eduard al Angliei să joace „belota”. 


Generalul Rydz Smigly s-a şi anunţat în Franța pentru ziua de 
2 septembrie. Trebuie sa aibă Polonia nevoie mare de bani. 


30 august. Inamicii lui Stalin par să fi pătruns până în rândurile ar- 
matei roșii, şi acesta ar fi faptul care a motivat procedura sumară şi 
drastică în ultimul proces politic judecat (vorba vine) la Moscova. Co- 
respondentul ziarului Daily Express ar fi aflat la Varşovia, că după o 
lungă conferinţă cu Stalin, şeful G.P.U.-ului ar fi primit împuternicirea 
să aresteze pe oricine ar bănui dânsul ca adversar al regimului. E vorba 
de o epurare generală a cadrelor sovietice, în stil mare, așa cum nu s-a 
mai făcut până acum. Generalii Schmidt, Sapajnikov, Kuzneţzov și Tulijn 
au și fost arestaţi, și multe ziare mai vorbesc și de 7 000 alte arestări, 
printre soldaţi și ofițerii de toate gradele, bănuiţi să fi pus la cale un 
complot pentru uciderea lui Voroșilov, şeful armatei roşii. În toate gar- 
nizoanele rusești au fost împărţite foi volante prin care se face apel la 
revoluţie și în care se spune între altele: „Troțki, conducătorul vostru și 
făuritorul Armatei e în surghiun, luptaţi pentru el! Răzbunaţi pe Zino- 


pe 


viev și pe Kamenev! 


Witzleben! a sosit ieri la amiazi, pe neaşteptate, la Nauheim, să-mi 
facă o vizită. Vine cu automobilul de la Köln şi trece prin Frankfurt 
spre ţară. M-a plimbat cu Mercedesul lui și cu şoferul Costică prin 
Hamburg și prin Ober-Ursel până la Cronberg, loc minunat, o vale 
numai grădini şi vile. Castelul Friedrichshof, construit pentru Impără- 
teasa Frederic la sfârșitul veacului trecut, e o construcție bloncoasă și 
ursuză; noroc că e ascunsă în mare parte de arborii bătrâni care o 
înconjoară. 


l Iob von Witzleben, fost ofițer prusac, fost director ale sucursalei lui Dresdener-Bank în 
București; actualmente unul din directorii Societății Bancare Române. 

Ziarele din Frankfurt anunţă pentru mâine un Consiliu de Miniştri 
important la Bucureşti în care se va hotări fie măsuri severe împotriva 
grupărilor extremiste (de dreapta), fie demisia Guvernului. 


31 august. Deşi nu primesc nici o gazetă din țară şi deşi mi-am tăiat 
pe cât se poate orice legătură cu Bucureștii, îmi pare că ghicesc de la 
distanță dedesubtul piesei care s-a jucat în „serai-ul” de la Sinaia, şi 
care se rezumă la debarcarea lui Titulescu — nimic mai mult şi nimic 
mai puţin. Ce nu cunosc, sunt dedesubturile dedesubtului: să fie o ade- 
vărată debarcare, şi Regele să-și fi realizat astfel planul de mult urmărit 
de a se debarasa de singurul element recalcitrant din Guvern — sau să 
fie o abilă manevră a lui Titulescu care să îi permită să facă parte, mai 
ușor, din viitorul Guvern? Nu voi putea lămuri situația adevărată decât 
după înapoierea mea în ţară şi mărturisesc că din depărtare ea nu mă 
pasionează deloc. Titulescu e un caraghios, și Regele nu-mi inspiră 
multă încredere. 


Într-o scrisoare datată din 28 august seara expediată cu avionul și 
primită ieri, 30 august la amiazi, prietenul meu Filip îmi scrie: 

„In urma ultimei audienţe a primului ministru la Rege s-au ivit 
simptome de criză politică: toţi miniştrii au fost rechemaţi din con- 
cediu, iar Victor Antonescu și Franasovici care se găseau în străinătate 
au anunţat că sosesc imediat în ţară. Criza se pare că a fost dezlănțuită 
de faptul că Guvernul — neluând măsuri împotriva gărzilor de dreapta 
— este ameninţat de naţional-ţarăniști cu organizarea gărzilor verzi, 
deci sunt posibile tulburări. 

O parte din Partidul Liberal cere Guvernului să ia măsuri energice 
pentru menţinerea ordinei. Se pretinde că nu există acord complect în 
Guvern asupra măsurilor care ar trebui luate. 

Luni! ar urma să fie un consiliu de Cabinet care să decidă asupra a- 
cestor măsuri. Informaţiile sunt contradictorii. Se poate ca alarma să 
fie dată chiar de șeful Guvernului pentru a-și asigura solidaritatea tu- 
turor şi deci Guvernul să meargă înainte luând măsurile necesare pen- 
tru menţinerea ordinei, după cum nu este exclusă o schimbare de echi- 
pă sau chiar de regim. Cercuri din anturajul primului ministru spun că 
dacă liberalii rămân la putere, este foarte posibil să avem o schimbare 
la Externe. 

Naţional-ţărăniștii se folosesc de toate presiunile externe şi interne 
pentru a provoca acum criza de Guvern, fiind convinși că formula de 


t În 31 august. 

dreapta sau de centru nu este încă închegată. Se fac în special presiuni 
de ordin extern în legătură cu contractele de armament. Din informați- 
unile ce deţinem se pare că naţional-ţaraniştii au Sus o situaţiune ceva 
mai bună și cercurile lor conducătoare cred că ar putea profita de acest 
moment politic care li se pare favorabil. Nu se poate face nici o pre- 
vedere astăzi, etc. etc." 

Lucrurile — aranjate probabil dinainte — au mers însă mai repede 
decât îşi închipuia prietenul Filip, şi ziarul Le Matin din 30 august pu- 
blică următoarea telegramă: 

„Bucarest, 29 Aoùt. M. Tataresco, president du Conseil, après avoir 
été reçu en audience par le roi à Sinaia et avoir présidé un dernier con- 
seil extraordinaire! de Cabinet a annonce qu'il avait presente au Sou- 
verain la demision collective du Gouvernement. 

Dans un communiqué à la presse, M. Tataresco a declare: 

- Nous avons considere qu'il était nécessaire de procéder à un large 
remaniement du Cabinet et, dans ce but, j'ai presente ma demission au 
roi qui l'a acceptée et qui a bien voulu me renouveler sa confiance en 
me chargeant de former le nouveau Gouvernement. Celui-ci sera con- 
stitue dans les vingt-quatre heures.“ 

Frankfurter Zeitung de azi-dimineaţă, în fine ne aduce vestea con- 
stituirii noului Minister, care a depus jurământul ieri duminică 30 au- 
gust, și care s-a alcătuit precum urmează: 

G. Tătărescu, prim-ministru — Inculeţ, ministru fără portofoliu și 
vicepreședinte al Consiliului — luca, la Interne — Victor Antonescu la 
Externe — Cancicov la Finanţe — Mircea Djuvara la Justiţie — Valer 
Pop la Industrie şi Comerţ — Franasovici la Comunicaţii — Nistor la 
Muncă — Sasu la Agricultură — general Paul Angelescu la Apărarea 
Naţională — dr. Costinescu la Sănătate — Iamandi la „Arte şi Culte“ 
(?2P — dr. Angelescu la Instrucție — Lapedatu și Negură, miniştrii fără 
portofoliu. 

Excluderea lui Titulescu din Guvern şi a lui Inculeţ de la Interne, 
iată tot scopul și tot sensul remanierii. Celelalte rocade și numiri nu 
prezintă nici o importanţă. 

Frankfurter Zeitung comentează cu un viu interes ieşirea lui Titu- 
lescu și publică o telegramă din Paris în care se arată surprinderea și 
nemulțumirea cercurilor politice franceze față de exoflisirea omului 
care se identificase întru atât cu politica franceză încât multă lume se 
întreba dacă reprezintă interesele unui Stat străin sau pe ale Franţei 
însăşi. Surprinderea a fost cu atât mai mare, cu cât s-a dovedit astfel că 
există si altă Românie, care nu e câtuşi de puţin dispusă să se arunce în 


lo 
? Minister nou! Intelectualii pe mâna unui bcţiv analfabet! 

bratele Sox ietelor, ceea ce s-ar fi întâmplat desigur dacă Titulescu ar fi 
continuat să îndrumeze politica română, fie şi de la hotelul Ritz din 
Paris, sau de la St. Moritz, sau de pe Riviera franceză”. 

Gazeta germană mai vede în concedierea lui Titulescu un avertis- 
ment dat Franţei ca să nu continue să se dea cu mâinile şi cu picioarele 
legate alianţei cu Moscova. 

Ca consolaţie, unele ziare din Paris scriu (tot dupa Frankfurter 
Zeitung) că absenţa lui Titulescu din fruntea Ministerului de Externe 
român, va fi de scurtă durată. Mai ştii! Titulescu, care se află pe Rivi- 
eră, a fost intervievat de un gazetar francez căruia i-a spus că n-a aflat 
despre schimbarea de Guvern din România decât după ce aceasta a fost 
un fapt îndeplinit. „Foarte bine, a declarat Titulescu gazetarului, Gu- 
vernul român nu mai are nevoie de serviciile mele. E dreptul lui. Dar aş 
fi preferat să fiu pus în cunoştinţă despre aceasta înainte ca primul min- 
istru să se fi debarasat de persoana mea“. Titulescu a mai declarat că-şi 
rezervă să vorbească mai târziu asupra proiectelor sale politice. 

In rezumat Regele şi-a făcut cheful, şi debarcarea lui Titulescu ră- 
mâne un lucru bun, şi o notă bună la activul Suveranului. Pentru Gu- 
vern, plecarea lui Titulescu e însă o mare slăbire, așa încât, chiar dacă 
Regele a mai promis lui Tătărescu să-l mai ţie, nu cred că se va putea 
tine de cuvânt. Dar i-o fi promis? În tot cazul, voi găsi în ţară o situaţie 
schimbată, și poate că va mai fi totuşi ceva de făcut. Vorba românului: 
nu ştii de unde sare iepurele. 

Bineînţeles că Tătărescu a dat un interviu sonor (reprodus în parte 
de Frankfurter Zeitung) prin care afirmă că nimic nu se va schimba în 
politica României, că Guvernul a devenit mai omogen și că preocupa- 
rea lui esenţială e înzestrarea armatei, pe care o va urmări mai departe 
şi pentru care va cere un nou credit de cinci miliarde de lei. Nu lipsește 
din interviu nici cupletul de mulțumiri adresate lui Titulescu pentru 
însemnatele servicii aduse ţării. „Le coup de pied de l'âne ...“ 


1 septembrie. Urmare la povestea cu ... „Titulescu roșu“. Ziarele 
franceze au și început, cu multă abilitate, campania pentru Titulescu. 
Ele publică următoarea telegramă a Agenţiei Sud-Est, datată de la Bu- 
cureşti dar evident dictată lui Mircea de Titulescu, la Cap Martin: 

„Bucarest 30 Août. Depuis la dernière! démission de M. Titulesco, 
le Gouvernement s'était engagé formellement et publiquement (ba 
dedese chiar proces verbal la mână, amicului!) à pratiquer une poli- 
tique intérieure compatible avec la politique extérieure défendue par 


i Acest „la dernière démission” e foarte bine adus ca să facă pe cititori să creadă, fără să o 
spună ritos, că şi acum, adică a doua oară a fost tot „demisie“, iar nu „dare afară“. 

M. Titulesco — et qui comporte la fidelite aux alliances et le respect 
des traités'. 

En pratique on sait que l'agitation des extremistes et des racistes ger- 
manophiles: a continué (!!!), qu'elle a amené l'assassinat de M. Steles- 
co, ancien député (şi ar putea să se adauge: şi escroc) et les menaces de 
mort contre M. Virgile Madgearo, ancien ministre des Finances et secre- 
taire-general du parti national-paysan, ainsi que du docteur Lupu, ancien 
ministre de I'Intrieur, egalement membre du parti national-paysan. 

Les nationaux-paysans avaient decide d'organiser en hâte les gar- 
des de défense paysanne, ce qui a porté au paroxysme (!!) l'agitation 
politique. Une crise de Gouvernement est sortie qui à la stupefaction 
générale (stupefacţia a fost a d-lor Titulescu şi Hirsch-Mircea) s’est 
terminée non pas par un désaveu des elements que l'opposition (adică 
„l opposition“, toată opoziţia de azi a Guvernului, e reprezentată după 
jidanii şi jidăniţii de la Paris de Partidul NaţionalŢarănesc: abilă insi- 
nuare!) indiquait comme responsables de l'agitation ainsi créée dans le 
pays, mais par l'exclusion de M. Titulesco. Celui-ci a été tenu dans une 
ignorance complete de tous ces événements jusqu’à samedi (29 Août), 
tard dans la nuit, lorsqu'un télégramme qui lui fut envoyé par le prési- 
dent du conseil le remercia des services rendus et lui annonça la forma- 
tion d'un ministere uniquement de membres du parti liberal. 

La censure ayant permis aux journaux de donner, dans la soirée de 
samedi, ces détails, l'agitation politique s’est encore accrue, car on a le 
sentiment qu'on se trouve devant un vaste complot (!!!) dont on ignore 
encore les fils mais qu'il est difficile de ne pas mettre en relation avec 
les événements de la plus haute importance qui s'accomplissent au 
même moment dans certains pays de l’Europe. (Care? Masacrele de la 
Moscova, sau masacrele, provocate tot de comunişti, din Spania?) 

L'ilorgnement de M. Titulesco servira — aci puţin şantaj: — cer- 
tainement, d'élément de polarisation de l’activité de tous les partis de 
l'opposition (cum? mai sunt şi altele, afară de al d-lui Mihalake?) 
fidèles au regime constitutionnel et parlementaire et fidèles à la poli- 
tique extérieure traditionnelle de la Roumanie." 

Ca să nu se lase mai pe jos ca „Sud-Est Hirsch“ — Agenția Havas 
dă şi ea o telegramă, pe care presa pariziană o publică sub titlul tipărit 
cu litere groase: Une déclaration de M. Titulesco 


! Dar cine e contra unei asemenea politici în România? Cui işi permit Titulescu și Hirsch- 
Mircea să pună condiţii? 

? kscrocheria cu aşa-zisa germanofilie a grupărilor de dreapta rcîncepe. Poate fi cineva contra 
mişcărilor noastre de dreapta. fie pentru că sunt mişcări, fie pentru că sunt de dreapta dar a te 
ridica impotriva lor pe motivul legăturilor lor cu Germania, care n-au existat si nu există. e o por- 
câric de care numai un Titulescu şi slugoii Quai d'Orsay-ului sunt capabili. € ine n-are altă armă 
decât minciuna, nu poate izbândi până la sfârşit în nimic. 

„Nice, 30 Aouit. M. Titulesco qui est actuellement en villégiature à 
Cap Martin, sur la Côte d'Azur, a fait à propos du denouement donne 
hier soir en Roumanie, ă la crise ministerielle, la declaration suivante: 

«Je n'ai appris la formation du nouveau Cabinet roumain, qui est 
d’ailleurs composé de tous les anciens ministres sauf moi, qu'après que 
ce dernier a été constitué. 

Le nouveau Gouvernement n'a plus besoin de mes services. C’est 
son droit. J'aurais préféré pourtant être mis au courant de ses intentions 
avant, car ce n'est pas moi qui aurais embarrassé de ma personne qui 
que ce soit!. 

Je reserve tout jugement et toute mon action politique future.» 

O telegramă „Radio” anunţă că agitaţiune mare ar domni (vax!) în 
anume ţinuturi ale României: 

„Bucarest, 30 Août. Les nationaux-paysans ont donne des ordres ur- 
gents (alt vax!) pour la constitution immédiate des gardes de defence 
paysanne, notamment dans les nouvelles provinces. L'agitation est par- 
ticulièrement forte en Transylvanie (s-o creadă mutu!) où M. Maniu 
ancien président du Conseil mène une violente campagne (împotriva 
iui Titulescu, după câte ştiam eu!) contre le Gouvernement et réclame 
le maintien de la politique extérieure traditionnelle de la Roumanie 
(adică împotriva comunismului şi a Sovietelor!) 

En Bessarabie, l'agitation compte un mort (prima victimă a lui Titu- 
lescu'), membre du parti national-paysan, dont le cadavre a été trouvé 
dans un champ (!). 

Dans les milieux officiels, on pense que pour faire face ă la situa- 
tion, M. Tataresco conclura un accord avec le parti de M. Goga et la 
Garde de fer“ (adică cu „bosofilii'”, in coda venenum!). 

Și ca o concluzie, Hirsch cot Sud-Est mai dă o depeșă ca să lămu- 
rească opiniei publice franceze către ce abis alunecă România lipsită de 
dl Titulescu, cârmaciul ei providenţial: 

„Bucarest, 30 Août. M. Mihalako (sic) chef du parti national-paysan 
a fait à la presse les déclarations suivantes: — Vai lu le communiqué 
que le premier ministre a donné. II précise que le but du remaniement 
est „de pouvoir parcourir la dernière €tape'2. Politiquement, M. Tata- 
resco veut dire que la dernière étape est lendiqguement de l'anarchie 
créée par son gouvernement. Pour nous, l'explication est autre, il s'ag- 
it s'mplement de la position difficile de M. Tataresco devant les res- 
ponsabiiites aue son gouvernement â lui-même encourues. 


1 „Qui que ce soit“, adică nici pe Rege, la care aluzia e directă. Ar fi fost mai abil din partea 
lui Titulescu sa nu márturisească „exoflisirea: , să lase lucrurile încurcate și impresia că diver- 
gențele de politică externă i-au împiedicat să mai facă pare din Guvemul Tătărescu. L-au furat 
insă nen ii. 

? Interesant, Rămâne de văzut cât va dura ultima etapă. 

Le debarquement, commodement prepare de M. Titulesco, ministre 
des Affaires Etrangeres, est une preuve suffisante du complot (!) ourdi 
à Bucarest. La formation du nouveau Gouvernement présente le ré- 
gime d'une façon plus sincere. Le parti liberal disparait totalement 
(22). Le gouvernement est complètement sans base. Le parti national 
paysan fera tout son devoir envers le pays, la couronne et le regime 
constitutionnel et parlementaire. 

Norocul regimului nostru parlamentar, că mai sunt pe lume şi itțarii 
d-lui Mihalako! 

Reversul medaliei, ni-l dă ziarul german Völkischer Beobachter, ofi- 
ciosul lui Hitler, care publică în numărul sãu de azi, sub titlul sugestiv Ti- 
tulescu, der politische Intrigant, corespondența din Varşovia şi din Paris. 

Iată telegrama din Varşovia: 

„Varșovia, 1 septembrie. În cercurile politice poloneze, retragerea 
ministrului de Externe Titulescu a provocat nu numai mare surprin- 
dere, dar şi mare mulțumire. Părerea generală e că întortochiata politi- 
că a lui Titulescu, în întregul ei, a adus multe pagube tării sale, și a dus 
acum în urmă la reocuparea și la reînarmarea Dardanelelor de către 
turci, şi la remilitarizarea în curs a Ungariei. Acestea sunt în prima li- 
nie cauzele căderii sale". 

In general, personalitatea politică a omului care se laudă că a arun- 
cat Franţa în braţele Rusiei, e aspru criticată. Caracteristic în această 
privinţă este „necrologul“ pe care Kurjer Poranny, ziar guvernamental, 
îl închină fostului ministru de Externe român, și în care se poate citi, 
între altele: „DI Titulescu este una din apariţiile diplomatice cele mai 
inverosimile din timpurile de după război. Dacă într-adevăr politica sa 
a avut un fir conducător, acest fir nu pare a fi fost decât acela să în- 
curce cât mai mult posibil garanţiile reciproce, ca la sfărșit să nu se 
mai descurce nimeni în ele. DI Titulescu nu s-a preocupat niciodată de 
valoarea practică a acestei politici. S-a mulțumit să joace un rol impor- 
tant şi să-şi satisfacă mania de a obţine efecte teatrale. Cea mai sensi- 
bilă lovitură primită de dl Titulescu e că a fost îndepărtat de la enor- 
mele fonduri de dispozițiune ce le avea la îndemână ca ministru de Exter- 
ne. Luxul fără de care d-sa nu credea până acum că poate trăi şi care-l 
aşeza în rândul Nababilor Indieni, nu era deloc potrivit cu resursele 
economice ale ţării sale. Mai există vreo națiune — aşa se întreabă 
foaia poloneză — care să-și poată plăti luxul unui asemenea diplomat 
— jongleur ca conducător al politicii sale externe?" 

Ziarul polonez mai lasă să înţeleagă că dl Titulescu ru: va renunța 
ușor la Situația sa, şi conchide că, dacă d-sa nu va fi în stare să reintre 
în arena politică, aceasta va fi dovada că aliata română a Poloniei îşi 
aşază politica sa pe baze noi." 

Din Paris, şi sub titlul: Ẹnbolnävit la timp, Völkischer Beobachter 
publică următoarea depeșă: Ă 

„Fostul ministru de Externe român Titulescu, care, de la încheierea 
negocierilor de la Montreux, se află pe Riviera Franceză, la Cap Martin 
— unde după cum se ştie a primit şi vestea excluderii sale din Guvern 
— s-a îmbolnăvit subit. Duminică-seara a făcut temperatură înaltă, aşa 
încât cei dinprejurul lui au fost foarte îngrijorați. Un medic din Monte 
Carlo! a fost chemat la patul bolnavului. 

Noul subsecretar de Stat la Afacerile Străine, Rădulescu (sic) a sosit 
de altminteri la Cap Martin, şi a descins într-un hotel.” 

Şi acum să sfârşim — pentru moment — cu acest eveniment istoric, 
cu o notă românească. Am primit azi-dimineaţă o nouă scrisoare de la 
Filip care sună astfel: 

„Sunt în continuarea informaţiunilor de ieri?. Astăzi situaţia se pre- 
cizează: din informaţiunile pe care Radian le socoteşte sigure, Guver- 
nul va demisiona și va fi remaniat sub următoarea formă: vor ieși din 
Guvern Titulescu, Valer Pop și Inculeț. La Extrene va fi numit Victor 
Antonescu care va păstra și interimatul Finanţelor. La Interne va fi nu- 
mit probabil luca cu un militar ca subsecretar de Stat. 

Sensul acestor schimbări e următorul: Titulescu este scos într-un 
moment în care iese foarte diminuat atât din cauza acţiunii sale person- 
ale dusă în străinătate împotriva Guvernului pe care l-a sabotat la con- 
tractele de armament, cât şi pentru celelalte motive cunoscute. 

Pentru ca scoaterea lui Titulescu să nu fie interpretată în străinătate 
ca o orientare spre dreapta a Guvernului sunt scoși și Inculeţ și Valer 
Pop, consideraţi ca simpatizanți ai dreptei atât în tară cât şi în străină- 
tate. Se desparte deci chestiunea Titulescu de problema mișcărilor de 
dreapta, ca să nu se dea impresia că schimbarea lui Titulescu însem- 
nează o nouă orientare în politica externă. Tot în același scop, Minite- 
rul de Externe este dat lui Victor Antonescu, ale cărui legături cu Fran- 
ta sunt cunoscute şi care are mai multă independență faţă de actualele 
cercuri conducătoare din Paris (?). Se mai spune că în cazul când va 
demisiona şi Savel Rădulescu, va fi numit subsecretar George Fotino. 

Bineînţeles, pot surveni schimbări de ultimă oră, însă în acest mo- 
ment, aceasta este situaţia în ceea ce priveşte pe Titulescu și pe Inculeţ.” 

Au şi survenit, modificările cunoscute, în alcătuirea Guvemului. 

Din toate câte preced, reiese limpede că ipoteza pe care o făcusem 
în primul moment că ieșirea lui Titulescu din Guvern putea fi o ma- 
nevră a lui ca să reintre mai ușor în viitorul Guvern, e nefondată. L-a exe- 


! Poate un crupier? 
? Aceasta a doua scrisoare e din 29 august, ora 15, 
3 Inculeţ şi Valer Pop n-au ieșit din Guvem şi au fost numai schimbaţi din loc. 

cutat Regele, pur şi simplu. În ce scop, nu voi putea să-mi dau seama 
decât după ce mă voi fi înapoiat în țară. In tot cazul, recunosc că a fost 
o lovitură săvârşită cu curaj, și o însemn la activul veleitarului nostru 
Suveran. Să fie pe cale să se vindece de boala lui? Asupra acestui punct 
îmi fac şi eu toate rezervele. 


Generalul Rydz-Smigly a fost primit cu mari onoruri, şi sărbătorit 
în Franţa, în vreme ce în Rusia Sovietele îşi dau poalele peste cap. Se 
masacrează comuniştii unii pe alţii, se masacrează soldații cu civilii şi 
soldaţii între ei. Situaţia la Moscova apare tulbure, steaua lui Stalin 
începe să pălească. Să-și fi revenit în fire bunul simţ francez, și vizita 
polonezului la Paris să însemne o nouă cotitură în politica europeană? 
Dea Dumnezeu, dar cu Blum în capul Guvernului îmi vine greu să cred 
într-o orientare nouă a Franţei. 


2 septembrie. Terminându-mi cu bine cura, adică cu 6 kilograme 
pierdute și cu o stare a circulaţiei aproape perfectă, am părăsit azi- 
dimineaţă Nauheim-ul și am luat drumul înapoi spre casă. Am luat însă 
pe cel mai lung, căci nimic nu mă zorește să mă întorc mai repede. 
Vreau să văd catedralele din Trier (Trèves), Worms și Speyer (Spere) 
pe care nu le cunosc, și am început cu Trier. 

Urmând să schimb trenul la Frankfurt și având un ceas de așteptat, 
m-am plimbat pe Kaiserstrasse și spre marea mea surprindere m-am 
întâlnit piept în piept cu ... Dinu Brătianu! E într-adevăr de necrezut că 
doi, singuri români să fie într-un oraș atât de întins, și dintre ei unul 
numai pentru un ceas, și să se întâlnească. Semn indubitabil că Provi- 
denţa se ocupă de aproape de Valahi. La mirarea mea să-l găsesc pe 
trotuarele din Frankfurt, mi-a explicat că l-a adus la repezeala „o în- 
cuurcătuură'. Nevăstă-sa, care făcea o cură la Kissingen, a fost prinsă 
brusc de temperatură mare, până la 40 grade și nici un medic nu i-a 
putut da de rost, aşa încât, temperatura menținându-se, domnul Dinu a 
fost chemat de urgenţă de la București. Un specialist adus de la Frank- 
furt a diagnosticat malarie gravă. Didi Brătianu a fost internată în sa- 
natoriul specialistului la Frankfurt, unde continuă să facă temperatură, 
dar mai scăzută, iar nenea Dinu aleargă după fetite — așa încât toată 
lumea e în fine mulţumită, și Didi, şi Dinu, și specialistul. Iată încă un 
caz de contaminare gravă pe malul Mării Negre, complect infestat de 
malarie și nimeni nu se mișcă. Poate că îmbolnăvirea soţiei şefului par- 
tidului, care mai e și soră cu ministrul Sănătăţii, să pună în fine în miş- 
care autorităţile noastre sanitare. 

L-am întrebat pe Dinu dacă a părăsit Bucureştii înainte de eveni- 
mentele de la sfarşitul săptămânii trecute; mi-a spus că nu, şi numai- 
decât, ca să nu cred că nu a fost consultat şi el: „A fost Tătărescu la 
mine şi mi-a explicat ...”. La observaţia mea că singura explicaţie vala- 
bilă e că l-a mâncat Vodă pe Titulescu, mi-a răspuns fără ezitare: 
„Apoi. da”. Şi a continuat: „Mi-a explicat Tătărescu, nu mai putea mer- 
ge cu Titulescu. Nu numai că făcea politica lui personală, dar a aiuns să 
ne certe şi cu Polonia, şi cu Italia, şi acum în urmă şi cu Iugoslavia. Şi 
nu mai mergea nici cu Inculeţ, la interne, căci — nu ştii? — e un om de 
nimic, un agent ordinar incapabil de o iniţiativă mai inteligentă, un 
șovăitor, şi a trebuit scos şi el.” E amuzant de constatat cum îşi bate joc 
Tătărescu de bietul om, şi ce basme îi povestește! L-am lăsat să alerge 
după fetiţe, căci i se scurgeau ochii după ele. Şi m-am dus la gară. 


Rinul mi s-a înfătișat de astă-dată în veştminte de argint. O uşoară 
ceaţă lăsa să cadă peste tot ce se mișca, şi peste toate, văluri opaline 
care îndulceau contururi'e și culorile, și parcă mai stingeau şi Zgomo- 
tele. Vremea posomorâtă influenta probabil și asupra ritmului mişcării, 
pe maluri și pe apă, căci jucăria mi-a părut ceva mai liniștită în meş- 
resugita ei agitaţie. 

Pe cât e de agitată valea Rinu'ui, pe atât e de liniștită valea Moselei. 
Pe apă, de la Koblenz și până la Bully, unde linia părăseşte malurile 
râu'ui, n-am întâlnit decât un vaporaș cu pasageri. Satele, de o parte și 
de alta a apei, au aerul de aţipite într-o dulce beatitudine, iar prin gările 
în care am oprit, mişcare aproape nulă. Mosela șerpuiește printre dea- 
uri pietroase, destul de ridicate, cu coame împădurite și poalele încăr- 
cate cu vii ce se urcă în terase zidite, foarte sus. Ca și pe Rin, viile sunt 
admirabil cultivate și de o uniformitate impresionantă. Vegetaţia vitei 
nu este însă foarte bogată, probabil din cauza terenului pietros, care dă 
și acel gust special vinului, apreciat deja de pe vremea romanilor, dacă 
credem afirmaţii'e poetului Ausoniu, în această privință. Apa curge 
atâ- de lin, încât pădurile și viile se oglindesc într-însa și îi dau o înfă- 
țişare verzue de sticlă topită, pusă de Dumnezeu la îndemâna vinarilor. 
Podgoria Mosele' e de 3-4 ori mai întinsă ca a Rinului, şi calitatea vi- 
nu u e mult mai variabi'ă. 

La ora 4 şi '/2 am sosit la Trier, oraș plin de lucruri vechi şi de viaţă 
nouă, şi am fost cât se poate de bine găzduit la hotelul Porta Nigra, în 
faţa monumentului cu acelaşi nume. 


7 septembrie. Am sosit aseară în München. Raita mea prin Trier, 
Speyer, Worms și Mannheim deşi s-a îndeplinit în cele mai favorabile 

condițiuni, m-a obosit. Cura de la Mannheim mi-a făcut mult bine, mi-a 
luat 6 kilograme din spinare, dar n-a putut să-mi ia cei 65 de ani pe care 
cu ajutorul lui Dumnezeu îi port pe umeri. 

Trăsătura comună şi caracteristică a monumentelor din cele trei 
oraşe vechi prin care am trecut (Mannheimul e un oraş prea nou pentru 
a fi pus în rând cu ele), adică a bisericilor, căci monumente civile din 
vechime sunt puţine şi de ordin inferior — e lupta pe care toate au dus-o 
cu vitregia vremurilor. Catedralele (şi alături de ele, câteva biserici mai 
modeste, dar cât se poate de interesante din punct de vedere documen- 
tar) din Trier, Speyer şi Worms au fost ridicate în secolul al XI-lea şi al 
XII-lea în stilul romanic al epocii, şi concepute de artişti iscusiţi şi plini 
de vlagă, asa încât, dacă ar fi rămas intacte, cum au fost zidite, ar 
reprezenta astăzi, cu toată inferioritatea materialului, mărturii tot atât 
de însemnate ale acelor vremuri îndepărtate, ca bisericile din partea 
meridională şi din sud-vestul Franţei, sau ca cele din Italia. 

Par nu numai oamenii „sunt sub vremi“ cum zice bătrânul nostru 
cronicar, dar din nefericire și clădirile. Și veacuri de-a rândul toată a- 
ceastă regiune a Rinului şi a Palatinatului a fost o permanentă arenă de 
lupte duse cu înverşunare şi cu cruzime. Rând pe rând, oraşele au fost 
prădate şi pe jumătate distruse de năvălitorii veniţi din Apus şi din 
Răsărit. Monumentele n-au avut însă să lupte numai cu barbaria năvă- 
litorilor; au mai cunoscut şi nenorocirea incendiilor sporadice și mistu- 
itoare și mai ales pacostea stăpânitorilor plini de bunăvoință care s-au 
trudit să le restaureze, să le mărească sau să le înfrumuseţeze. Pe admi- 
rabilul fond romanic s-au adăugat astfel eroarea gotică şi nebunia baro- 
cului din secolul al XVIII-lea. Măsura şi gustul acestui secol, care ne-a 
lăsat atât de interesante urme în arhitectura civilă, n-a priceput arhi tectu- 
ra religioasă. Şi nu e de mirare, căci i-a lipsit credinţa, şi prin urmare vla- 
ga secolelor precedente. La aceste alterări de ordin neintenționat, se adau- 
gă opera dezastruoasă a restauratorilor din „oribilul secol al XIX-lea“ 
cum îl numeşte Leon Daudet. Sacrilegiile de ordin estetic datorite 
„profesorilor“ și specialiştilor din secolul trecut întrec cu mult stricăci- 
unile datorite atacurilor brutale, fie ale oamenilor, fie ale focului. Tre- 
buie o adevărată bătaie de cap, obositoare şi chinuitoare, oricui se căz- 
nește să dea lucrurilor, prin imaginaţie, aspectul lor primitiv. 

Din acest punct de vedere, catedrala de la Worms, cel puţin în ce 
privește aspectul ei exterior, face o excepţie. Se vede că a avut mai pu- 
țin de suferit, din partea elementelor și din partea oamenilor, şi aşa cum 
este, se ridică încă în mijlocul oraşului, ca un minunat exemplu de pură 
arhitectură romanică, pe care cele câteva excrescenţe gotice de pe o 
latură și de pe alta nu parvin să i-l altereze. Catedrala din Speyer a păs- 
trat şi ea intactă toată partea dinapoi, cu o absidă de toată frumuseţea. 

O prelungire în partea dinainte, cu o banală fațadă, opera arhitectului 
Neumann din veacul al XVIII-lea, a necinstit-o însă pentru vecii veci- 
lor — căci nimeni nu va îndrăzni să o doboare. Această prelungire, 
care strică proporțiile clădirii, mai are cusurul de a fi zidită din piatră 
albă, pe când tot restul bisericii e din piatră roşie, aşa încât efectul e şi 
mai dezastruos. Acest Neumann, care a lăsat opere atât de remarcabile 
în arhitecturile civile pe care le-a ridicat sau le-a restaurat, a comis o 
adevărată crimă la Speyer, lucru cu atât mai ciudat cu cât intervenţia 
lui în restaurările din Mainz şi Trier a lăsat urmele unei inteligente 
estetice și unui respect al trecutului care nu se prea întâlnesc în epoca 
lui. Covârșitor de impresionantă este biserica romanică subterană din 
Speyer, aşa-zisa criptă a catedralei, rămasă intactă, de o simplicitate și 
de o măsură a liniilor de toată frumusețea. Acolo se află încă mormin- 
tele împăraţilor din dinastia Hohenstaufenilor (vreo nouă la număr) și 
al lui Rudolf de Habsburg, întemeietorul dinastiei sale. 

Din câteșitrele, cea mai falnică a trebuit să fie catedrala din Trier. A 
fost însă de atâtea ori refăcută, și în zidurile ei au fost înregistrate atâ- 
tea epoci ale civilizaţiei noastre, încât masa arhitectonică care se înfă- 
țişează astăzi trebuie descifrată ca o complicată partitură de muzică. 
Peste zidurile unei basilici, sau unui palat din vremurile Imperiului Ro- 
man s-a ridicat prima catedrală romanică, din care a rămas în picioare 
splendida absidă, bazele turnurilor şi cupolele. Peste dânsa, restaurările 
ulterioare, au aşezat pacostea unui gotic de mâna a doua, și peste toate, 
oroarea barocului a adus nota lui de necinste laică şi ușuratecă, care 
strică tot. 

Câteşitrei monumentele, alături de care trebuie pusă catedrala din 
Mainz, constituie totuşi încă şi azi, cea mai prețioasă podoabă artistică 
a Germaniei, și nu-mi pare rău de osteneala pe care mi-am dat-o făcând 
acest pelerinaj înainte de a închide ochii. O caracteristică de amănunt, 
dar interesantă, a celor trei catedrale din Mainz, Trier şi Worms e că fa- 
țadele lor au fost înlocuite încă din epoca romanică, prin abside, așa în- 
cât accesul în biserică e lăsat în seama unor porţi neînsemnate, des-chi- 
se pe părţile laterale ale clădirilor. Să fi fost din frica neîncetatelor in- 
vazii, și o intenţie de a ascunde, sau de a putea apăra mai bine intrările 
în biserică? Văzute din interior, cele două „choruri'“, cu altarele lor pon- 
tificale faţă în faţă, lasă o impresie ciudată fiind neobișnuită. 

Trierul e un oraș plin de pretenţii nu numai din cauza vechimei lui 
și a fastelor sale istorice, dar și din cauza monumentelor de pe vremea 
Imperiului Roman rămase încă în picioare, singurele pe tot teritoriul 
germanic. Dintre ele, numai faimoasa „Porta Nigra“ merită admiraţia 
noastră. Așa-zisa Basilică, transformată în biserică evanghelică, chiar 
dacă cele patru ziduri ale ei ar fi de pe vremea Împăratului Constantin 

— ceea ce pare dubios pentru întreaga construcție — n-ar fi decât o 
clădire banală romană şi n-ar însemna lucru mare, ca şi rămășițele ter- 
melor şi ale amfiteatrului, faţă de ce ne-a rămas de la romani pe terito- 
riul Italiei. Porta Nigra însă rămâne un edificiu fără pereche. Poartă du- 
blă de cetate şi cazarmă cu trei caturi, Porta Nigra e singurul exemplar 
de arhitectură militară, aproape intact, de pe tot cuprinsul vastului Im- 
periu Roman, clădire după care putem judeca formidabila putere de cu- 
cerire şi de civilizare a romanilor. Formidabilă putere, ce n-a putut re- 
zista însă mai mult de patru veacuri potopului barbarilor. In afară de in- 
teresul său tehnic, Porta Nigra se mai înfăţişează ca un monument de 
toată frumuseţea. Proporţiile celor două porţi cu arcurile lor perfecte, 
simplicitatea și măsura celor trei rânduri de colonade boltite suprapuse, 
mărturisesc mâna unui arhitect experimentat, pătruns de armonia rit- 
mului elenic. Cine ştie ce artist grec, exilat de la Roma în aceste tinu- 
turi depărtate, o fi schițat planul acestui clasic monument! Se vede că 
clădirea n-a fost complect terminată, căci blocurile din care sunt alcă- 
tuite coloanele și bolțile n-au fost şlefuite și egalizate şi aşteaptă încă 
de două mii de ani „le dernier coup de main“. Vremea a dat însă pietre- 
lor o patină neagră datorită ploilor, zăpezilor și permanentei umezeli, o 
tonalitate specială ce nu se întâlnește în monumentele din Grecia, din 
Italia și din sudul Franţei. Intregul monument pare învelit într-un ză- 
branic de doliu, ca o mută protestare pentru exilul lui departe de malu- 
rile scăldate de soare. 

Lucru ciudat, acest sentiment de exil și de izolare îl resimte încă și 
azi, omul, la Trier, deşi azi Trierul se găseşte în centrul lumii civilizate, 
între Franţa și Germania. Marile căi de comunicaţie între cele două ţări 
ocolesc valea Moselei, trec pe la nord și pe la sud, și am avut în cele 
două zile pe care le-am petrecut la Trier impresia că sunt tăiat de restul 
lumii. Această izolare nu împiedică însă oraşul să fie plin de viață, de o 
viaţă locală foarte caracteristică și nu-l ţine câtuşi de puţin în loc. 
Trierul sporeşte din an în an, şi în jurul vechii cetăţi se ridică cartiere 
noi, după regulile urbanisticii celei mai moderne. 

Speyerul dimpotrivă, e un oraș aproape mort, în care totul a rămas 
nemișcat de decenii. Deși așezat pe malul Rinului şi prins în reţeaua 
intensei activităţi omenești care caracterizează această regiune, Speyerul 
se înfățișează ca un focar stins din mijlocul căruia se ridică ca o pro- 
testare împotriva nedreptăţii vremurilor mândra lui catedrală. Ca atmo- 
sferă, şi de-a lungul multor străzi, Speyerul se aseamână cu oraşele de 
provincie franceze mai bogate în amintirile trecutului decât în nădej- 
dile viitorului. 

Cu totul diferit e Wormsul, care în opoziţie cu Speyerul, participă la 
frenezia oraşelor germane ce nu mai cunosc nici un obstacol în dez- 

voltarea lor. În această privință, tipic este însă Mannheimul, oraş fără 
tradiții vechi, nici politice, nici culturale şi care a ajuns în câţiva ani să 
se prezinte ca o Capitaiă foarte populată, de o rară eleganţă şi fru- 
musete. Făndat în secolul al XVIII-lea de Marii Electori Palatini, Man- 
nheimul nu s-a dezvoltat însă decât în ultimele decenii și azi a trecut de 
500 000 locuitori. Cu planu' său geometric, cu aleele sale umbroase, cu 
minunatele clădiri noi care se ridică pretutindeni, Mannheimul ar putea 
servi de model urbanistic Europei întregi. Ca şi cum ar fi ghicit dez- 
voltarea ulterioară a orașului, Marii Electori au clădit aci — după dis- 
trugerea castelului de la Heidelberg — un „Schloss“ imens și inutil, 
căci după scurtă vreme s-au mutat la Miinchen. În acest „Schloss“, 
clădit după normele arhitectonice franceze din începutul secolului al 
XVIII-lea, şi cu mu't gust, se adăpostesc azi muzee, expoziţii şi diverse 
administrații publice, fară să parvie să-l folosească în întregime. 


8 septembrie. Am regăsit Miinchenul, după 25 de ani, aproape ne- 
schimbat în caracteristicile lui. Mișcare mai multă, căci de la 350 de 
mii, orașul a trecut !a o populaţie de 740 000 de suflete. O notă nouă 
touşi: nota Hitleristă. Dictatorul german şi-a început într-adevăr aci ca- 
riera sa politică, și aci s-a născut și a dat primele lui lupte Partidul Naţi- 
onal-Socialist. Hitler nu e un ingrat, şi-şi aduce aminte. Recunoștinţa lui 
s-a manifestat facând din Miinchen un fel de Meccă a celui de al III-lea 
Reich și instalând aci postul de direcțiune al „Partidului“. Cartierul ge- 
neral al „Nazismului' a fost instalat în două splendide palate de piatră 
albă ridicate la îmbucătura lui Briennerstrasse în Königsplatz. Palatele, 
identice, opera arhitectului Troost, sunt de o rară frumuseţe în simplici- 
tatea clasică a liniilor și a proporţiilor lor. Puțin retrase de la stradă, pe 
flancul fiecăruia se ridică câte o platformă de piatră înconjurată de o 
simplă colonadă pătrată, platformă pe care sunt așezate în sarcofage 
masive rămășițele victimelor naţionaliste căzute în mișcarea de stradă 
din noiembrie 1923. Militanţi S.S. îmbrăcaţi în negru, cu arma la pi- 
cior, stau nemișcaţi de veghe. Pe stradă, circulaţia vehiculelor e inter- 
zisă — iar în jurul sicrielor pelerinajul populaţiei și a mai ales al străi- 
nilor e continuu. În totul ei, clădiri și forfoteală de oameni, priveliștea e 
impresionantă. La Feldherrnhalle — loggia florentină din faţa Rezi- 
denţei Regale — unde au căzut mucenicii din 1923 — s-a așezat o placă 
neagră cu cuvenită inscripție şi aci de asemenea stau de veghe perma- 
nentă câte doi militanţi din S.S. în uniforma lor neagră, iar toţi trecă- 
torii salută cu mâna întinsă monumentul și amintirea celor căzuţi ... 

Prezenţa enormului număr de S.S. și S.A. naziști nu tulbură însă în 
nimic ritmul obişnuit al vieţii orașului. Aceleaşi berării pline, și aceeași 

minunată bere, aceiaşi străini şi turişti germani alergând dintr-un mu- 
zeu într-altul, aceeaşi „Gemiithlichckeit” care înrudeşte Miinchenul cu 
Viena şi face din capitala Bavariei unul din cele mai plăcute oraşe ale 
Europei. 


L septembrie. Orient-Expresul m-a depus ieri la amiazi la Sinaia. 
Şi astfel s-a încheiat plăcutul capitol al celor 35 de zile de vacanță pe 
care le-am petrecut în Germania. 

Concluziile de ordin politic general la care am ajuns de pe urma 
acestei călătorii sunt următoarele: 

1. Germania şi-a regăsit unitatea ei sufletească și poporul urmează 
orbeşte îndrumările pe care Fiihrerul său, Hitler, i le dă, pe toate tere- 
nurile. 

2. Regimul autarhiei financiare şi economice, la care Germania e 
nevoită să se supună din cauza situaţiei ei monetare, pare a da rezultate 
strălucite. Vioiciunea comerțului şi schimburilor interioare de mărfuri 
(judecate prin lumea care forfotește şi cumpără prin prăvălii, prin acti- 
vitatea intensă a fabricilor și uzinelor şi prin mișcarea enormă de pe că- 
ile ferate și prin cursele camioanelor pe șosele) întrece cu mult ritmul 
operaţiunilor de același fel din celelalte ţări. Oamenii, din toate stra- 
turile sunt mulțumiți, nu se vaită, au cu ce trăi — toţi — și numai cei 
înstăriți se plâng câteodată de impozitele prea mari pe care le plătesc. 

3. E incontestabil că Germania pregătește o formidabilă armată. La 
anul, armata germană va fi cea mai puternică din Europa — cu mult. 
Germanii nu vor însă războiul, în nici o pătură a societății, şi au oroare 
de el. Se înarmează alţii să îi atace în clipa în care vor proceda la rea- 
lizarea punctelor lor de program încă nedesăvârşite: unirea cu Austria, 
unirea cu Danzigul, soluţiunea problemei Coridorului polonez și a re- 
giunilor germane din Cehoslovacia. Spiritul militarist, spiritul de castă 
şi de paradă, din vechea armată imperială nu mai există în cea nouă. 
Armata celui de al III-lea Reich nu mai are rigiditatea celei vechi, e 
mai suplă în mișcările şi în portul ei. Corpul ofițeresc nu se mai recru- 
tează din nobilime, ci aproape excluziv din burghezime. Capital, pen- 
tru sfârşitul de corp. 

4. Deosebirea între dictatura din Germania și cea din Italia e că în 
Germania pe lângă dictator „există“ şi partidul, pe când în Italia nu. 
Mussolini e totul, și fascismul, ca organ de îndrumare sau de execuţi- 
une este o simplă garnitură a şefului care face din ea ce vrea. Hitler tre- 
buie să conteze cu partidul său, care îl silește să calce câte-o dată cu 
stângul. Pe cât e astăzi de adoptat Hitler chiar de cei care nu sunt în- 
scrişi în Partidul Naţional Socialist, pe atât e de urât partidul, die Par- 

tei, de tot ce nu e militant într-însul, adică „profitori™. Până în cele din 
urmă, chiar când se nasc neînțelegeri mai grave între Partei şi Führer, 
tot acesta are ultimul cuvânt — dovadă evenimentele din 1935, în care 
s-a ajuns până la execuţia unui destul de însemnat număr de partizani. 

5. Stăpânirea lui Hitler, bazată în realitate pe consimţământul Ar- 
matei, e populară şi popularitatea ei este datorită unei serii de factori, 
din care iată pe cei mai de seamă: 

a) Factorul „tineret“. Regimul hitlerist dă educaţiei copiilor şi în- 
drumării morale a tineretului o importanță cu totul excepţională. Co- 
pilul este luat în primire aproape de la ţâță, în tot cazul de la prima cla- 
să primară. Îmbrăcaţi toți la fel, (copiii) băieţii cu pantalonași negrii şi 
cu camăși cafenii — fetiţele cu fustulițe negre şi cu bluze albe, copiii 
sunt supuşi în școală şi în afară de școală unei discipline de solidaritate 
naţională și patriotică voios primită. In fiecare zi, sunt duşi în rânduri, 
pe plutoane şi companii în locul destinat pentru sporturi și exerciţii fi- 
zice, ales de obicei la marginea orașului sau satului. Trec prin străzile 
principale, cântând cântece naționale, cu steagul în frunte și când se 
poate și cu o muzică sau o fanfară. Fiecare copil e mândru de uniforma 
pe care o poartă și se simte o părticică cât de mică a marii organizațiu- 
ni a „Partidului“. Toţi copiii cresc astfel în cultul lui Hitler și al crezu- 
lui național-socialist. De la 16-17 ani înainte, toţi tinerii care sunt pe 
sfârșitul liceului sau pe la facultăţi sau în şcolile superioare sunt 
înscriși în A.S., așa încât generaţiile ce vin sunt pe deplin identificate 
cu toate năzuințele pe care Hitler le-a formulat în cartea lui Mein 
Kampf. Multe puncte din programul iniţial al „Nazismului“ au fost, cel 
puţin în aparenţă sau pentru moment, lăsate uitării de Führer, din opor- 
tunitate politică. Tineretul însă n-a abandonat nici unul din aceste punc- 
te în ideologia lui, așa încât generaţiile noi se înfăţişează nu numai ca 
hitleriste, dar chiar ca supra-hitleriste. 

In afară de acţiunea școlară propriu-zisă, prin călătorii şi excursii în 
comun, prin nenumărate „lagăre de vară“ şi regiuni alese din punct de 
vedere sanitar — toate gratuite, călătorie și întreținere — spiritul de 
solidaritate al copiilor și al tineretului e încontinuu excitat și dezvoltat. 
Ca totul în Germania, această acţiune asupra tineretului e admirabil or- 
ganizată și nu lasă nimic de dorit din punct de vedere material ca și 
moral. Aceste continue manifestări ale copiilor și ale tinerilor, în văzul 
tuturor, determină prin repercuțiune o acţiune foarte reală și asupra gene- 
raţiilor mai vechi: tinerii sunt îndeobște cei mai buni propagandişti 
printre oamenii în vârstă, care își închipuiesc că întineresc asimilându-și 
ideologiile generaţiilor mai noi. 

b) Un al doilea factor e presa, admirabil îndrumată pentru o zilnică 
şi impresionantă exaltare a „noului curs“. Nici o notă discordantă; toate 

gazetele vechi odinioară conduse de ovrei, ca Frankfurter Zeitung sau 
Berliner Zeitung şi altele s-au supus, iar ziarele de extremă stângă au 
fost pur şi simplu suprimate. 

c) Un factor important de popularitate îl constituie indirect enor- 
mele lucrări publice întreprinse, clădiri, poduri, şosele refăcute, auto- 
străzi etc. — pe de o parte fiindcă au dat pâine la o sumă de șomeri lip- 
siti de toate, pe de alta fiindcă au înlesnit comunicațiile, au atras tu- 
riştii, prin urmare bani străini, şi au contribuit într-o bună parte la ridi- 
carea prestigiului regimului, fiecare cetățean mândrindu-se cu incom- 
parabilul utilaj naţional pus la punct în ultimii ani. 

d) Un al patrulea factor, foarte important, care a atras în cercul po- 
pularităţii lui Hitler şi a regimului național-socialist până şi pe cei mai 
hotărâți adversari din primele vremuri, îl constitue rezultatele politicii 
externe naziste. Tratatul de la Versailles în petice, serviciul militar o- 
bligator reintrodus, armata reconstituită, remilitarizarea zonei Renane 
în ciuda întregii Europe, demnitatea și prestigiul Reichului repuse pe 
treapta pe care erau înainte de 1914 — iată realizări pentru care tot ger- 
manul rămâne adânc recunoscător lui Hitler. 

Experienţa celor două regimuri care îşi împart azi țările Europei a 
dovedit cu prisosinţă superioritatea regimului de dictatură zis și naţio- 
nalist faţă de regimul democratic încălecat în cele mai multe țări de in- 
fluența comunismului. Italia, Germania și Portugalia — fără să mai nu- 
mărăm Turcia și Rusia, dictaturi de ordin special — sunt azi singurele 
țări guvernate, care știu ce vor și care merg drept la ţinta urmărită. 
Spectacolul din Franţa e lamentabil, cel din Spania tragic, până şi An- 
glia aşezată pe tradițiuni atît de puternice a dat în timpurile din urmă 
dovezi de șovăire şi de abdicare și a fost înfrântă în mai toate strădu- 
ințele ei. Țari ca Austria, Ungaria și Polonia în care domneşte numai o 
semi-dictatură, parvin totuși graţie ei, să se menţină mai bine decât alte 
țări secundare supuse regimului parlamentar-democratic. 

Un singur faliment pe terenul dictaturii: al nostru. E drept că la noi 
avem dictatura șperțului și a porcăriilor de tot soiul. 


12 septembrie. Amicul meu Nae Chirculescu a venit să-mi Zugră- 
vească starea de spirit de la liberali, după ultima remaniere ministeri- 
ală. In Guvern, în jurul Guvernului și în partid nemulţumirea e gene- 
rală. Inculeţ e nemulţumit fiindcă a fost scos de la Interne, adică de la 
manipularea fondurilor speciale. Era cât pe aci să fie scos de tot din 
Guvern: Tătărescu nu ignoră într-adevăr cât îl lucrase Inculeţ la Rege 
ca să îi ia locul; Dinu Brătianu nu-l putea suferi, iar „partidul“ era sătul 
până în gât de dânsul — așa încât toţi „factorii politici“ se puseseră de 

acord asupra sacrificării şmecherului. L-au salvat „influențele oculte” 
pe care ştiuse să le întreţie cu multă dibăcie. Căci atát a ştiut să facă de 
când e ministru de Interne. Influențele oculte au putut să-l menţie în 
Guvern, dar nu la Interne, unde le făcuse prea de oaie. Simpatizant la 
un moment dat cu Garda de Fier, ca să îi câştige bunele graţii, inven- 
tase şi subvenţionase acum în urmă „Stelismul', adică acţiunea gardis- 
tă paralelă în cap cu escrocul Stelescu. Cu banii Poliţiei şi cu ajutor co- 
munist procurat prin Madgearu, Stelescu începuse să zbârnâie. Ca să 
taie scurt o posibilă concurență şi mai ales o supărătoare confuzie, ade- 
văraţii gardişti au ucis pe Stelescu, au bătut pe Stoicescu şi au ame- 
nințat pe Madgearu, pe dr. Lupu și pe Inculeț. Acesta încurcase lucru- 
rile atât de bine menajând şi lovind pe rând pe gardişti, pe stelişti, pe 
studenți, pe cuziști, pe vaidiști și pe ţărănişti, încât nu le mai putea des- 
curca. Ca să-mi arate căt de zăpăcit şi de lipsit de autoritate era Inculeţ 
la Interne, Chirculescu îmi povesteşte una bună. În cursul instrucției 
procesului ucigătorilor lui Stelescu, a fost convocat de judecătorul in- 
structor și Corneliu Zelea Codreanu, ca informator, și cum nu se pre- 
zentase, judecătorul emisese împotriva lui un mandat de aducere pe 
care Ministerul de Interne trebuia să-l execute. Zelea Codreanu se afla 
în tabăra gardiștilor de la Carmen-Silva și un colonel de jandarmerie 
însoțit de un ofiţer și de un subofițer s-a prezentat la intrarea taberei, în 
care gardiștii l-au împiedicat însă să intre, întrebându-l ce doreşte. 
Colonelul a răspuns că are un mandat de aducere de executat împotriva 
lui Zelea Codreanu — la care gardiștii au replicat că nimeni nu va intra 
în tabără decât peste trupurile lor: „Căpitanul“ nu poate părăsi tabăra. 
Afacerea luând o întorsătură urâtă, colonelul s-a dus să telefoneze d-lui 
ministru și să ceară instrucții. 

„Au zis așa?“ — a întrebat Inculeţ. 

„Au zis!“ — „Atunci dă-i dracului şi lasă-i în pace!“ De notat, adau- 
gă Chirculescu, că colonelul primise în ajun ordine foarte severe de la 
același Inculeț, pentru îndeplinirea misiunii cu care fusese însărcinat. 

Dar Inculeţ nu e singurul nemulţumit din Guvern. Nemulțumit mai 
e Costinescu, care socotește scoaterea lui de la Industrie ca o dezavuare 
a politicii sale economice, și prin urmare ca o capitis diminutio. Chir- 
culescu îmi aduce un interviu apărut chiar azi în Argus în care Costi- 
nescu, apărându-și politica lui de compensaţii, înjură de-l spurcă pe 
Mitiţă Constantinescu, guvernatorul Băncii Naţionale, pe care îl face şi 
necinstit și incapabil — creând astfel noi dificultăţi în Guvern și în Par- 
tid, căci nu încape îndoială că junele Mitiţă va cere satisfacţie. Nemul- 
tumit e și d-rul Angelescu, căruia i s-au refuzat parale ca să înfiinţeze 
gimnazii noi prin sate (!!!) şi care ameninţă cu demisia şi cu o mișcare 
a învăţătorilor! Nemulțumit e și Sasu, căruia i s-au luat cele mai impor- 

tante atribuţii, ca să fie date lui Negură, noul ministru fără portofoliu; 
nemulțumit e şi Nistor, retrogradat şi el ca să facă loc lui Costinescu 
(până s-ar putea vota o lege de Reparaţiune între Ministerul Sănăţăţii şi 
al Muncii). 

In afară de Guvern, supărarea e şi mai mare. Manolescu-Strunga că- 
ruia Tătărescu promisese formal un portofoliu, urlă pe toate potecile, 
mai ales fiindcă dl Guţă şi-a bătut joc de el. Manolescu îi telefonase 
sâmbătă, să-l întrebe cum stau lucrurile cu dânsul şi primul-ministru îi 
răspunsese să treacă luni pe la el, că „lucrurile stau bine“ — iar a doua 
Zi duminică a depus jurămîntul cu noul său Guvern, dar bine înţeles 
fără Strunga. Şi Leonte Moldovan ţipă, căci şi lui i se promisese un 
minister! Dar mai ales nemulțumit e tineretul din cauza ascensiunii 
prea repezi a lui Valer Pop şi a numirii beţivului şi ignorantului de Ia- 
mandi la Culte. Și mai sunt supăraţi tinerii fiindcă n-au fost numiţi sub- 
secretari de Stat! domnii Tătăranu, Alexandrini şi Fotino şi în locul lor 
rable ca Bârcă, Valaori, Bejan și chiar Mihai Berceanu. 

La aceste cauze de enervare se mai adaugă în Guvern şi supără- 
toarea repercuţie a unui scandal de pederastie ce ar fi fost de curând 
descoperit și în care sunt amestecați şi Valer Roman, fostul subsecretar 
de la Justiţie și Neagu, secretar general de la Finanţe. 

Concluzia lui Chirculescu e că Guvernul, mai slab ca cel vechi, și 
subminat din toate părţile, nu poate dura dincolo de octombrie. 


Întâlnit pe Cădere, cu care am schimbat două vorbe în grabă. Va ve- 
ni la mine să-mi spună multe. Deocamdată, la repezeală, îmi afirmă că 
una din cauzele mazilirii lui Titulescu a fost că s-a înțeles cu Pierre Cot 
ca o parte din armamentul comandat de noi în Franţa să fie trimis 
„Frontului Popular“ în Spania. Prea e lată, și nu-mi vine să o cred. Că- 
dere e în toate fericirile — et cela se comprend. 


13 septembrie. Interviul de ieri al lui Costinescu face mare vâlvă. 
Se spune că ministrul Sănătăţii l-ar fi dat într-un moment de mare 
supărare, fiindcă Valer Pop (succesorul său la Industrie) ar fi anulat, 
după imboldul lui Mitiţă Constantinescu — care le cunoştea (și era 
probabil gelos de ele) — trei permisuri de import prin compensație de 
pe urma cărora Costinescu și șeful său de cabinet Diaconescu au înca- 


! Odată cu miniştrii notaţi mai sus în aceste /usemnări, mai fuseseră numiţi cu prilejul rema- 
nierii şi următorii subsecretari de Stat: Externe: Victor Bădulescu, Inteme: Bentoiu și Barca, Fi- 
nanțe: D. Alimăneșteanu (fiul Sarmizei), Domenii: M. Berceanu, Armament: Bejan. Instrucție: 
Iuliu Valaori și Ştefănescu-Goanga (rectorul Universitaţii Cluj), Aviaţie: Caranfil, Culte: Tiberiu 
Moșoiu. 

sat o sută de milioane (0 fi şi mai puţin!). Negustorii cer acum banii 
înapoi — indetrae. O fi, n-o fi, nu ştiu — dar ceea ce ştiu e că şi Costi- 
nescu, și Mitiţă sunt amândoi șperțari de soi. 

Cu Valer Pop la Industrie va fi însă şi mai rău. Se vor arunca toţi 
ardelenii pe afaceri, şi aceia sunt de nesăturat. 


Frigul şi ploaia persistă. Chiar la București, după câte mi se telefo- 
nează. Sunt 12 grade. Pentru 1l septembrie stil vechi e cu totul anormal. 


raaa 


Prima „istọriọarăíí care mi s-a povestit, o oră după ce mă coborâsem 
din tren, a fost senzaționala demisie a generalului George Moruzi, 
Prinţ Și Inspector General al Cavaleriei. Încă înainte de plecarea mea în 
străinătate, făcându-se un loc vacant printre inspectorii de Armată, fu- 
sese numit generalul Prodan, comandantul Corpului II de Armată. Ge- 
neralul Prodan e unul din cei mai proști generali, din câți avem. La pro- 
stia congenitală a Prodăneştilor, se adaugă o doză personală din cele 
mai vădite. Și nu e numai prost, dar mai e şi lichea. A ajuns la corp de 
armată, și la Corpul de Armată din București prin platitudinele soției 
sale, o putoare, care s-a gudurat cât a putut pe lângă d-na Lupescu, pe 
care a slujit-o cu umilință. 

Numirea lui a indignat toată armata, iar Moruzi, fiind mai vechi de- 
cât dânsul a protestat cu vehemență. Printr-un raport adresat Regelui, 
Moruzi arată că Prodan n-a putut ajunge general decât graţie indul- 
genţei lui, ca șef, și că astăzi n-ar putea rămâne în armată într-o situaţie 
inferioară fostului său subordonat, că dacă prin urmare nu i se face 
dreptate, nu îi rămâne decât să-și dea demisia. Regele s-a mulțumit să 
pună pe raport rezoluţia: „Se primește demisia pe ziua de 1 septembrie't. 
Şi aci începe scandalul. Invitat la Regimentul 4 Roșiori, care i-a remis 
un dar în amintirea trecerii lui prin acel corp, Moruzi a făcut un discurs 
atât de violent împotriva Regelui, încât Cenzura l-a tăiat mai mult de- 
cât jumătate. Bineînţeles nu violențe directe care să poată da loc la 
sancțiuni militare, dar indirecte. „Nu regret plecând din armată decât 
pe camarazii mei, încolo nimic. Rămâneţi cu gândul la datoria voastră, 
și nu vă plecaţi înaintea nimănui, mai ales înaintea celor care n-au ce 
căuta în armată și respingeţi cu dispreţ influențele femeilor“ — e una 
din frazele care mi-au fost citate. Majestatea Sa își face de drag în toate 
cercurile, nu e vorbă. Ofițerii Regimentului 4 au ascultat smeriţi cuvin- 
tele lui Moruzi. 

16 septembrie. Duminica trecută (13 septembrie) Stiliştii cuibăriţi 
în număr destul de mare în părţile muntoase ale județelor Neamţ şi 
Baia (Fălticeni) au coborât spre Piatra Neamţ, să libereze câţiva con- 
ducători ai lor închişi în prevenţie în arestul local. Autorităţile, pre- 
venite, luaseră măsuri, însă insuficiente, aşa încât cordoanele de jan- 
darmi opuse celor mai bine de 2 000 de manifestanți armaţi n-au fost 
în stare să oprească puhoiul care s-a revărsat peste oraș, devastând şi 
spărgând geamurile. Abia în faţa puşcăriei, trupe de infanterie chemate 
în zor, au putut opri pe manifestanți şi stăpâni situaţia dar numai făcând 
uz de arme, după somaţiile legale. Morti şi răniți destul de numeroşi. 
Jandarmi mulţi grav răniți. Armata a putut pune mâna pe escrocul 
Glicherie, „episcopul Glicherie”, cum îi spun stiliştii, conducătorul 
mişcării care se afla în fruntea manifestanţilor, travestit în femeie. Nu 
încape nici o îndoială că acest Glicherie e un agent comunist, plătit de 
Moscova, şi că mişcarea stilistă nu e decât o încercare comunistă de a 
tulbura satele noastre, încercare ce se încadrează în ofensiva generală 
pusă la cale de a III-a Internaţională în toate ţările în care a putut găsi 
un punct de sprijin. Front popular, antifascism, antirevizionism, stilism, 
nu sunt decât diferitele fete sub care se ascunde rânjetul comunist. Și 
mai sunt oameni destul de orbiţi ca să nu vadă, şi să ajute fără să vrea 
acţiunea de dezorganizare a Europei, pornită din Moscova! Graţie Cen- 
zurii — stupidă și de astă-dată — gravele ciocniri de duminică de la 
Piatra Neamţ au trecut aproape nebăgate în seamă de opinia publică. 


17 septembrie. Din toate informaţiile culese de o saptămână de 
când m-am înapoiat în ţară, reiese că remanierea Guvernului n-a avut 
nici o semnificaţie politică internă şi că soarta Guvernului a rămas ne- 
schimbată: îşi trăiește ultimele săptămâni. Remanierea n-a avut alt 
scop decât debarcarea lui Titulescu, pe care Regele a voit să o pună în 
seama Partidului Liberal și a Guvernului Tătărescu, înlesnind astfel 
Suveranului formarea viitorului Guvern fără vedeta noastră internaţio- 
nală. Tătărescu a profitat de ocazie ca să impună Regelui căteva avan- 
sări în partid, şi un „rappel à l’ordre“ d-lui Inculeţ, favoritul Camarilei, 
care-și cam luase nasul la purtare. S-a constituit astfel unul din cele 
mai ridicole Ministere din câte a avut țara româneasca. La Externe, 
Grigorcea, ministrul nostru la Budapesta, a primit delegaţia de Secre- 
tar General „parce qu'il ne s’agit que de deux ou trois mois“ și această 
marturisită stare de provizorat sau mai bine zis „de fin de regime“ se dă 
ca scuză pentru instalarea totalei incompetenţe a unui Cancicov sau a 


! A nu se confunda cu celălalt Grigorcea, zis „Kanzler“, ministru plenipotenţiar și el. dar de o 
perfectă nulitate. 

unui Valer Pop la locurile de comanda cele mai importante (Finanţe şi 
Industrie). Slabă scuză, tristă scuză, cum spunea Maiorescu. 

“Ţinută în secret de Rege şi de Tătărescu, debarcarea lui Titulescu a 
fost o adevărată lovitură de teatru. Citta Davila, care se afla la Cap 
Martin în acel moment, îmi povestește că în ajunul loviturii, Titulescu 
i-a arătat diferite telegrame ca să-i dovedească încrederea Regelui în el 
şi totala aprobare a politicii sale. În ziua loviturii, javrele de la Ade- 
vărul au telefonat la Cap Martin: „Domnule Titulesca, Guvernul Tătă- 
rescu demisionează, şi se reformează fără d-ta!” — „Ce mă, aţi înnebu- 
nit? Cum să demisioneze Guvernul fără să ştiu eu?“ şi Marele Om a 
trântit telefonul. După câteva ore, javrele au telefonat din nou: „Dom- 
nule Titulescu, Ministerul a demisionat şi s-a reformat fără d-ta!“ — 
„Vorbiti prostii, lăsaţi-mă în pace!“ şi a închis din nou telefonul. Nu- 
mai după ce Raicoviceanu a auzit la Radio compunerea noului Minis- 
ter Tătărescu și confirmarea depunerii jurământului, numai atunci Titu- 
lescu şi-a dat seamă de lovitura pusă la cale şi izbutită, şi s-a prăbușit. 

n ţară, piesa s-a jucat altfel. S-a făcut mare tămbălău în jurul agitaţiilor 
provocate de diversele „garde“, verzi, galbene, negre şi albastre și s-a 
explicat remanierea ca o necesitate de întărire (!) a Guvernului și de 
înlocuire a lui Inculeţ la Interne, unde se cam facuse de râs şi nu ştiuse 
să stăvilească violențele, dintr-o parte sau alta. Înlăturarea lui Titulescu 
a fost prezentată ca un eveniment secundar (!) determinat prin stră- 
duinţa de a da Guvernului un aspect mai omogen! Au fost la început 
proşti care au crezut, dar lumea s-a dumerit repede și și-a dat seamă că 
remanierea n-a avut alt scop decât remanierea lui Titulescu. 


18 septembrie. Înainte de a pleca la Montreux, Titulescu, vorbind 
cu un prieten, ar fi spus: „Le Roi possede une merveilleuse intelligen- 
ce, mais c'est une intelligence qui a des trous: c'est un gruyére!“ Prie- 
tenul era un prieten nesigur și a făcut să parvină butada, Regelui. După 


câteva săptămâni, „Gruysre-ul“ și-a luat revanșa. 


Tătaru (profesorul de la Cluj şi fostul subsecretar de Stat) a venit să-mi 
povestească o audienţă pe care a avut-o acum în urmă la Rege, în cali- 
tate de Președinte al Automobil-Clubului din Cluj — venise să invite 
pe Suveran la cursa anuală de pe dealul Feleacului, care anul acesta va 
avea loc la 4 octombrie. Regele i-a cerut să-i spună cum stau lucrurile 
în Ardeal. Tătaru a căutat să evite un asemenea subiect prevenind pe 
înaltul său interlocutor că nu avea nimic plăcut de povestit. Regele l-a 
rugat să vorbească totuși, și să vorbească cu toată sinceritatea. Tătaru 

l-a pus atunci în curent cu toată propaganda Maniştilor împotriva lui, 
cum trimit agenţi din casă în casă cu o broşură care conţine discursul 
de la Vint şi altele, cum acești agenţi otrăvesc sufletele prin comentari- 
ile verbale cu care însoțesc distribuirea broşurilor, cum toţi se bucură 
de protecţia sau cel puţin de indiferența autorităţilor care lasă propa- 
ganda nestânjenită, dacă nu o încurajează chiar. Tătaru a mai spus Re- 
gelui că această propagandă prinde şi că foarte mulţi țărani vin să-l în- 
trebe: „Ce mai face Regele, cu curva lui?“ Eu: — „Ai spus Regelui 
aşa?“ — Tătaru: „Să mă trăznească Dumnezeu dacă n-am spus textual 
așa!” Regele a părut foarte impresionat și a întrebat pe Tătaru ce e de 
făcut. La răspunsul acestuia că numai un om cu mână de fier ar putea 
pune ordine în țară, Regele ar fi răspuns: „Da, un om în genul lui Arge- 
toianu!“ A întrebat apoi pe Tătaru ce facem noi, dacă nu putem să ne 
înțelegem cu Vaida şi cu Goga. Tătaru a răspuns că numai eu aș putea 
da răspunsul la o asemenea întrebare. Concluzia Regelui ar fi fost 
„Mişcati-vă mai mult“. Lui Tătaru i-a părut că pentru viitoarea guver- 
nare — despre actuala nu i-a spus nimic — Regele s-ar gândi la Vaida. 
Eu socotesc că numele lui Vaida a fost evocat de Rege mai mult ca să-l 
opună lui Maniu, după cele povestite de Tătaru — Qui vivra, verra. 


Ziarele aduc vestea naufragiului vasului lui Jean Charcot, „Pourquoi 
pas?“ pe coastele Islandei. Ar fi pierit tot echipajul, inclusiv Charcot. 
Nu-l mai văzusem de pe vremea Salpetrierei, când eram amândoi stu- 
denţi în medicină, el mult mai înaintat ca mine. Mi-am propus deseori 
să-l revăd, dar n-am parvenit niciodată. Acum s-a sfârșit și cu el, cum 
s-a sfârşit cu mai toate din timpul tinereţelor mele. 


Pangal îmi aduce din partea lui Prat (ministrul Spaniei) copii de pe 
notele pe care le-a trimis Ministerului nostru de Externe ca să protes- 
teze împotriva agrementului dat de Guvern pentru numirea unui domn 
Alomar ca reprezentant al Guvernului comunist din Madrid, la Bucureşti. 

Bietul Prat y Soutzo a trecut prin grele suferințe. După izbucnirea 
războiului civil în Spania, neştiind de ce parte să se dea, fiindcă nu știa 
de ce parte va fi victoria, Prat a fugit la Mamaia unde s-a instalat cu fa- 
milia și n-a mai vrut să audă de Legație, cu toate apelurile disperate ale 
secretarilor săi. Glumă a tinut cât a ţinut, dar într-o buna zi a venit o te- 
legramă de la Madrid prin care guvernul spaniol cerea d-lui Prat y 
Soutzo să se pronunțe în 24 de ore. Bietul om a căutat să scape prin 
tangentă răspunzând că „a fost totdeauna credincios Republicii și că va 
continua să execute ordinele „Guvernului “ fără să precizeze care Gu- 

vern. Dar imediat după telegrama de la Madrid a venit alta de la Bur- 
gos, prin care Guvernul Provizor cerea şi el o mărturie de credință, 
adăugând că în caz de neadeziune, funcţionarii vor avea să tragă toate 
consecințele. După grea şi lungă cumpănire, Prat s-a hotărât pentru 
Burgos, ale cărui şanse îi s-au părut mai mari și a telegrafiat ministrului 
de Externe de la Madrid: „Etant donnés les actes de barbarie et d'anar- 
chie commis par les troupes du Front Populaire, je prie Votre Exce- 
llence d'accepter ma démission“ — și în acelaşi timp a trimis Guver- 
nului Provizor naţionalist complecta lui adeziune. 

Reacţiunea Madridului a fost simplă: pe de o parte a trimis lui Prat 
următoarea savuroasă depeşă: „Votre Excellence, elle est destituce“! 
iar pe de alta a cerut agrementul pentru Senhor Alomar, om de litere și 
socialist. Titulescu, care era încă ministru, s-a grăbit să intervină la 
Rege în favoarea candidatului Frontului Popular! și ultimul act al lui 
Mişa Arion, înainte de a părăsi Secretariatul General al Externelor, a 
fost să transmită telegrafic prin fără fir, agrementul obţinut. Victor An- 
tonescu și Guvernul actual sunt foarte plictisiti de cele întâmplate, dar 
nu mai știu pe unde să scoată cămașa. Prat face note şi rapoarte pline 
de bun simţ, dar inutile. Vom avea probabil doi miniștri spanioli. 
Rămâne de văzut cui va reveni „Legația“. E probabil că Prat care o 
ocupă o va apăra cu forța, și că vom asista astfel la o luptă identică cu 
cea care s-a desfășurat la Roma, în circumstanţe identice. 


19 septembrie. Sunt de ieri la Breasta. O vreme divină, şi după ghe- 
tăria de la Sinaia mă lăfăiesc la soare cu o deosebită plăcere. 

Ziarele de ieri sunt pline de boala lui Titulescu. La început s-a cre- 
zut că era vorba de „o boală diplomatică“ care să-i permită să stea la o 
parte şi să nu ia pentru moment poziţie nici în politica noastră internă, 
nici „împotriva cuiva“. Pare însă că e vorba de ceva serios, chiar foarte 
serios. Leucocitemia, de care a suferit totdeauna în calitatea lui de in- 
suficient glandular, a făcut, după știrile publicate, progrese enorme. 
Cauza: malaria contractată pe plaja de la Eforie, unde a făcut băi de 
soare tocmai în vederea multiplicării globulelor sale roșii. Analizele 
făcute de un specialist de la Paris ar fi dat 1 200 000 globule: la mili- 
metru cub și două transfuzii de sânge au fost executate de către alt spe- 
cialist de la Innsbruck. Se poate ca Titulescu să se apropie de Sorocul 
existenţei lui. Insuficienta glandulară generalizată nu îngăduie de obi- 
cei o viață mai lungă ca 40-45 de ani. Titulescu a ajuns la 58 de ani. Un 


! În alte țări s-a tarăgănit cu agrementul cerut. Pasia cu care Titulescu s-a pus în slujba comu- 
nismului şi a fronturilor populare dovedește şi ea o stare patologică. 
2 Normal: circa 5 milioane. 

record. În ultima noastră întrevedere (în vagon, în iulie, când plecase la 
Montreux) am fost speriat de înfăţişarea lui: întins pe pat semăna cu un 
cadavru pe o masă de disecţie. Figura lui părea modelată într-o masă de 
Gorgonzola — numai pete galbene şi verzui. 

Presa „democratică“ pune starea lui Titulescu în legătură cu lovitu- 
ra politică ce i s-a dat. Nici nu se putea altfel. Până acum nu se ştia însă 
că depresiunile nervoase scad numărul globulelor roșii din sânge. O 
descoperire nouă a doftorilor Honigmann, Bubi Brănişteanu şi Fermo. 


21 septembrie. Venit în Bucureşti, chemat de afaceri personale. Zi- 
arele dau ştiri foarte alarmante despre starea lui Titulescu. Întâlnindu-l 
pe calea Victoriei, Grigorcea (Kanzlerul) îmi spune că după telegrame- 
le sosite azi-dimineaţă, bolnavul ar fi pierdut cunoştinţa. 


23 septembrie. Consiliul și Adunarea Societăţii Naţiunilor ţin șe- 
dinţe de câteva zile dar dezbaterile de la Geneva nu întâlnesc decât in- 
diferenţă în opinia publică de pretutindeni. Adunarea a ales președinte 
un american de Sud, apoi s-a ocupat cu chestiunea admiterii sau nead- 
miterii reprezentantului Abisiniei, de soluţia căreia Italia face să de- 
pindă prezenţa ei la Geneva. In loc să se pronunţe categoric într-un 
sens sau în altul (şi nu putea fi decât „într-un sens“, căci ce Societate a 
Naţiunilor ar mai fi și aceea în care, pe lângă Germania, Statele Unite, 
Japonia și Brazilia ar mai lipsi și Italia!), Adunarea S.D.N. a călcat și 
de astă-dată în străchini, hotărând că chestiunea mai trebuie studiată. 
Cum era de așteptat, soluţia n-a mulțumit pe nimeni: italienii o soco- 
tesc jignitoare pentru prestigiul lor și se abtin de la dezbaterile din Ge- 
neva, iar Neguţul a declarat că face apel la tribunalul de la Haga. Pe când 
Sedeneul se prăbușește în ridicol la Geneva după însăși mărturisirea 
presei iudeo-democratice, Titulescu luptă cu moartea la St. Moritz. Os- 
pitalierul cer al Elveţiei se întinde asupra acestor două ilustre agonii. 
Chiar dacă vor putea ocoli şi de astă-dată sfârșitul, nici unul nici altul din 
muribunzi nu va mai plăti o ceapă degerată: sunt amândoi atinși la mir. 


24 septembrie. Loviură de teatru la Geneva: împotriva concluziilor 
comisiei de verificare (care hotărâse că „chestiunea mai trebuie studi- 
ată“), plenul Adunării a votat admiterea delegaţiei abisiniene, „pentru 
sesiunea actuală“, rămânând ca la cea viitoare să se hotărască din nou. 
Intre tipicul pactului şi bunul simţ, S.D.N. a ales tipicul, silind astfel 


Italia la decizii care numai bine nu vor face prestigiului Genevei și po- 

sibilităţilor ei de reorganizare. După vot, atmosfera la Geneva a fost 
foarte deprimată,; se așteaptă toată lumea la retragerea Italiei din Ligă. 


Ameliorare sensibilă în starea lui Titulescu. Globulele lui roşii se 
înmulţesc repede spre fericirea „D-nei Titulescu, d-lor Savel Rădules- 
cu, Nenişor, Raicoviceanu și Dumnezeu", care vegheau cu toţii, după 
spusele jidanului Fermo, la căpătâiul „marelui om”. Să fi fost toată 
boala numai teatru? Nu-mi vine să cred. 


Un oribil accident s-a întâmplat ieri pe şoseaua Bucureşti-Piteşti. La 
5 kilometri de Găeşti, automobilul în care se aflau tânărul arhitect Min- 
cu și soţia lui, fata lui Gică Ștefănescu, s-a ciocnit cu altul. D-na Mincu 
a ramas moartă pe loc, cu coloana vertebrală ruptă, dl Mincu s-a ales 
cu un picior frânt, iar şoferul — ca și cele două persoane din automobi- 
lul advers — n-au avut nimic. 

Tânăra pereche îşi celebrase căsătoria chiar ieri după-amiază, lăsase 
nuntaşii să petreacă și pornise spre Câmpulung. Unii spun că acciden- 
tul a fost pricinuit de praf, alţii că șoferul ar fi fost cam cherchelit, de la 
nuntă. Margareta Mincu era singurul copil al lui Gică Ștefănescu, o fa- 
tă de o frumuseţe rară, de care se amorezaseră mulți. Jalea părinților și 
prietenilor e mare. 


26 septembrie. Diplomaţii noștri: 

Cu prilejul vizitei ministrului prezident Stoiadinovici la București, 
s-a distins Gurănescu, ministrul nostru la Beigrad. În momentul pie- 
cării lui Stoiadinovici, la gară, Gurănescu tipa în gura mare că e sătul 
de Belgrad și de sârbi, şi că vrea un alt post (ca cumnat al lui Franaso- 
vici-Camarilă, peștele îşi crede permis orice). Iugoslavii prezenţi fă- 
ceau un cap. Grigorcea (Secretarul General) a căutat să închidă gura 
nebunului, dar acesta i-a replicat şi mai tare „Da, dom'le, mi s-a urât la 
Belgrad, vreau să fiu mutat la Praga!“ Incidentul a venit până la ure- 
chile lui Stoiadinovici care n-a fost deloc mulțumit, cum lesne se pri- 
cepe, de nepoliticoasa ieşire a „diplomatului“ român. 

Toderiţă Emandi, ministrul nostru la Praga nu s-a distins pe peronul 
unei gări, ci cu prilejul unei mese mari diplomatice la care ar fi declarat 
ritos că dl Beneș a ajuns Președinte al Republicii numai graţie lui. Pro- 
stia a supărat foarte mult pe Beneș care are capul (?) lui „moș Toderiţă”. 

Al treilea diplomat român care s-a distins în ultimele săptămâni a 
fost Jean Th. Florescu, „Menistrul'* nostru în Spania care demonstra la 

Karlsbad, în fața unui auditoriu buimăcit că comuniștii reprezintă or- 
dinea în Peninsula Iberică şi că generalii Franco şi Mola nu sunt decât 
nişte criminali anarhiști. 

Se vede că nulitatea corpului nostru d.plomatic a pus pe gânduri şi 
Guvernul şi pe Rege. O mare mişcare se pregăteşte. Se va numi în fine 
un ministru la Londra, iar Laptew va trece ministru la Berna în locul lui 
Boerescu, pus la pensie. Vor mai fi rechemat, Emandi de la Praga, Vi- 
şoianu din Polonia, Jean Th. Florescu de la Madrid. Cădere ar dori să 
fie retrimis la Varşovia, dar lucrul nu e posibil după modul cum a fost 
rechemat, şi se crede că va fi numit la Viena, în locul lui Brediceanu, 
rechemat. Vasiliu, va fi și el rechemat de la Roma-Vatican. I se caută 
un loc. Titulescu hotărâse să-l trimită la Berna, dar acum acest loc des- 
tinat lui Laptew, nu mai e disponibil. Regele ar voi să trimită pe Gusti 
la Berlin, dar informatorul meu (Grigorcea) socotea numirea imposi- 
bilă — Signora Gusti fiind ovreică (vară bună cu Alteța Sa Lupescu). 
La Londra se caută un ministru. Va fi Comnen, dacă se va ajunge la caza- 
rea lui Gusti la Berlin. Poate și Davila, care umblă cu limba scoasă după 
acest post. O greutate pentru această numire ar fi că în Anglia (cel pu- 
tin sub domnia lui George V) nu se primeau şefi de misiune divorțați (in- 
fluenta puritană a Reginei Mary). E regretabil căci cred că Davila ar reu- 
și la Londra; un ministru bun în Anglia ar fi şi Grigorcea (nu Kanzlerul). 


Pangal a aflat că încrederea franțuzilor ar fi atât de mare în noi încât 
nu vor să ne livreze tunurile comandate decât descomplectate. O singură 
baterie să fie complectată, de fiecare regiment (pentru instruirea oame- 
nilor) iar pentru rest, câte o piesă secundară dar indispensabilă de fie- 
care tun să fie depozitată, după unii la Odessa (în păstrarea Soviete-lor!!), 
după alţii în Cehoslovacia. Se zice că una din cauzele demiterii lui Ti- 
tulescu a fost că n-a protestat împotriva unor asemenea jignitoare pre- 
tenţii, și că a acceptat-o chiar. Chestiunea n-ar fi încă rezolvată; ea arun- 
că o ciudată lumină asupra raporturilor noastre cu „marea noastră aliată”. 


Ziarele de azi publică că Titulescu e în afară de orice pericol. Glo- 
bulele lui roșii sporesc vertiginos, dar teatrul continuă în jurul său şi 
Iancu Fermo tot mai umple două coloane în Universul cu amănunte sa- 
nitare ș. sentimentale care nu interesează pe nimeni. 


27 septembrie. Aşteptata măsură — așteptată de cei initiaţi — a de- 
valorizării francului francez e în fine un fapt îndeplinit. Camerele au 

fost convocate pe ziua de mâine ca să voteze textele necesare pentru 
reducerea valorii aur a francului cu 25 până la 36%. Cifra exactă va fi 
fixată în cursul şedinţei de azi. E o concesie a bancarilor, prin urmare o 
înfrângere a lor. Devalorizarea mai însemnează, încă, că cutitul a ajuns 
la os în Franţa, căci altfel nici băncile, nici reprezentanţii faimosului 
„bas de laine“, nici scrobiţii ortodoxiei capitaliste n-ar fi consimțit la o 
măsură pe care au repudiat-o cu cea mai mare energie până acum. 

Măsura vine însă prea târziu, şi disciplina monetară pe care a ştiut 
să şi-o impună Anglia, când a devalorizat lira, nu va putea fi menţinută 
într-o țara anarhizată ca Franţa, aşa încât toate rezervele sunt de făcut 
asupra consecinţelor acestei devalorizări. Interesantă e de relevat ipo- 
crizia, veşnica ipocrizie a regimurilor democratice-ovreieşti: în lungile 
comunicate ale Guvernului francez, cuvântul devalorizare nu există şi 
toată operaţiunea e prezentată ca o ajustare monetară, consecință a 
unei înțelegeri economice intre Anglia, Statele Unite și Franta în vede- 
rea normalizarii (?) schimburilor internaționale (!!!). Am savurat cu o 
plăcere specială alineatul prin care se anunţă că dobânzile ipotecare vor 
fi reduse la 5% și că angajamentele de plată (polite) libelate în monedă 
străină sau aur sunt amânate în scadenţa lor până la un termen care se 
va fixa prin decret. Mi-am adus aminte de palinodiile d-lor Rist et con- 
sorţi din 1931 şi 1932 şi de variaţiunile lor asupra temei intangibilităţii 
creanţelor și angajamentelor! Pe acele vremuri, eu eram „un bolșevic“ 
și bestiile de la Paris mi-au sabotat întreaga mea acţiune, prin slugile 
lor din București. Plătim scump, azi, slugărnicia noastră după cum 
scump vor plăti francezii egoismul bancherilor lor și prostia şi slugăr- 
nicia teoreticienilor din slujba acestora. 


Citesc cu mare plăcere ultimul volum al lui Saint-Aulaire, „Genève 
contre la paix“ apărut de curând. E plin de duh, şi de adevăruri. E o 
analiză inteligentă dar crudă a palinodiilor de la Geneva. Sunt ani de 
zile de când am botezat S.D.N.-ul „le Petit Cafe“, azi aș putea com- 
plecta că „c'est un Petit Café ou lon ne sert que des consomations fre- 
latées“. Instinctiv, n-am putut suferi Societatea Naţiunilor din prima zi 
a înfiinţării sale. Ea n-a servit decât ca punct de cristalizare a tuturor la- 
șităților şi neputinţelor unei demagogii îmbătate de vorbe goale și ca 
aparat de selecţiune pentru lichele şi profitori. Despre răsunătoarea, inu- 
tila şi searbăda elocinţă care a ilustrat tribuna de la Geneva, de la Vivia- 
ni şi până la Blum, trecând prin Briand și prin Titulescu — Saint-Au- 
laire ne dă o excelentă și lapidară definiţie: „La phraseologie est si bril- 
lante qu’elle n'est ternie par l'ombre d'aucune pensée et si vide qu'elle 
ne contient pas mâme des mensonges hormis ceux qui sont si obliga- 
toires qu’ils ne trompent plus personne.“ 

Depeșele de azi-dimineaţă ne aduc vestea că şi Belgia şi Elveţia vor 
proceda la devalorizarea monedei lor. Se crede că va urma și Olanda. 
Probabil că „înțelegerea economică” cu Anglia şi cu Statele Unite con- 
stă în angajamentul acestor două ţări de a nu proceda pentru moment la 
o nouă devalorizare, căci dacă ar face-o şi ele, ca toţi ceilalţi, măsura 
bieţilor francezi ar însemna „un coup d'épée dans leau“ şi un sacrifi- 
ciu monetar inutil pentru redresarea raporturilor economice, care ar ră- 
mâne neschimbate. 


` 


În Spania, evenimentele par a fi pe sfârşite şi victoria naționaliştilor 
împotriva comuniştilor asigurată. 


28 septembrie. Mi s-au povestit următoarele două istorioare, care 
par născocite de un umorist macabru, dar care sunt adevărate. Reali- 
tatea întrece de multe ori în fantezia ei limitele pe care imaginaţia ome- 
nească nu le atinge decât cu sfială. 

Prima istorioară. Colonelul Pleniceanui, cumnatul lui Titulescu, care 
a murit de curând, a cerut prin testamentul său să fie incinerat iar ce- 
nușa să fie răspândită asupra Bucureștiului, dintr-un avion. Sosindu-i 
sorocul, văduva lui a executat prima dorinţă dar a ezitat în faţa celei din 
urmă. Titulescu a protestat cu energie, și după un agitat consiliu de fa- 
milie s-a ajuns la un compromis: cenușa să fie răspândită peste un lan 
de pe moșia defunctului de lângă Periș, și nu cu avionul, ci mai modest, 
de la înălțimea mâinilor. D-na Pleniceanu a luat urna, și alte bagaje, şi 
s-a dus cu trenul la Periş, dar din nenorocire a uitat borcanul cu cenușă 
în tren. Ajunsă la conac, ia pe Pleniceanu de unde nu e. Telegrame, 
Prefectura Poliţiei și Ministerul de Externe chemaţi în ajutor n-au ajuns 
trenul decât departe în Moldova. A doua zi a sosit în gara Periș ... un 
borcan cu șerbet de trandafiri, pierdut și el probabil în tren de altă gos- 


! Colonelul Pleniceanu era un om arătos, dar prost de da în gropi. Ceea ce nu-l împiedica să 
fie cât se poate de încrezut în el însuşi. Mai ales de când Titulescu devenise un personaj însemnat 
iși închipuise şi dânsul că avea un rol de jucat, fiindcă soția lui era sora mai mare a doamnei Titu- 
lescu (amândouă erau născute Burcă) și fiindcă înainte de a-și fi organizat casa de la Șosea, Titu- 
lescu trăgea la dânsul. Pe timpul Ministerului Vintilă Brătianu, Titulescu fiind deseori gripat sau 
răcit, mai multe Consilii de Miniștri s-au ținut în casa lui Plăniceanu, din strada Gogu Cantacuzi- 
no (fostă Polonă). Reprezentantii L.egaţiilor şi ai Presei forfoteau de dimineaţa până seara în casa 
Colonelului care făcea onorurile cu acea mândrie caracteristică a prostului; talia lui, de altminteri 
zieltă, se încorda şi mai mult şi din barba lui caruntă și pătrată se desprindeau fulgere, ca din 
pumnul încleştat al lui Zevs. Mason convins, ajunsese la gradul 33 dar a făcut greşala să urmeze 
disidenţa lui Sadoveanu. L-am crezut om cinstit, am aflat însă după moartea lui ca in timpul răz- 
boiului, la laşi, făcuse un fals în acte publice și dobândise moșia debitorului său Mumuianu. Mar- 
ghilomanist credincios, conul Alecu îl introdusese la Jockey-Club unde „pozele“ lu: aristocratice 
aveau darul să facă pe multi să surâdă. 

podină. Borcanul cu cenuşă n-a mai fost găsit niciodată, şi iată cum 
musafirii d-nei Pleniceanu au degustat multă vreme rămăşiţele polcov- 
nicului Sever cu câte un pahar de apă rece. 

A doua istorioară. O guvernantă elveţiană, d-ra Steline a trăit 50 de 
ani în România în familia Vârvoreanu din Craiova, unde a crescut toţi 
copiii copiilor, şi la bătrâneţe s-a dus să-şi sfârşească zilele acasă în El- 
veţia. Fie că se dezobişnuise de viaţa prea metodică a patriei sale, fie 
că-și lăsase inima la noi, gândul ei era tot la România aşa încât a lăsat 
cu limbă de moarte să fie incinerată şi ea, iar cenuşile să fie trimise în 
tara dorului ei. După ce a murit, familia a incinerat-o, conform testa- 
mentului găsit, şi tot conform acestuia au hotărât să trimită cenuşile în 
România. Dar cui şi cum? S-au hotărât pentru d-na Călinescu născută 
Vârvoreanu de care defuncta era legată prin atâta vreme de conviețuire 
şi fiindcă trimiterea cenuşilor omenești peste graniţă e tot atât de com- 
plicată ca trimiterea unui cadavru, moştenitorii s-au gândit să pună ră- 
mășiţele guvernantei într-o cutie de cacao și să o expedieze la Bucu- 
reşti fără altă formalitate. D-na Călinescu a rugat pe frații Vrăbiescu să 
îi scoată cutia de cacao de la vamă. Fraţii Vrăbiescu, cei doi gemeni, 
care trăiesc împreună și sunt foarte strânși la pungă, au hotărât să dij- 
muiască această cutie de cacao care le cădea din cer, și a doua zi dimi- 
neata a fost sărbătoare în casa lor. La prima linguriţă şi-au dat ei seamă 
că cacaul lor n-avea gust de ciocolată, dar au aplicat vorba românului 
despre calul de dar și cacaului, şi fără să cerceteze mai departe și-au 
sorbit fiecare ceașca. Un examen mai minuţios al conținutului cutiei 
din partea bucătăresei a împiedicat singur pe d-șoara Steline să nu fie 
înghițită, ceașcă după ceașcă, de foştii ei elevi. 

Cum se vede, incineraţia, pe lânga atâtea avantaje, are și ea cusuru- 
rile ei. 


29 septembrie. Vorbind cu C. despre Saint-Aulaire, cu prilejul ulti- 
mului și incisivului său volum („Genève contre la paix“), prietenul 
meu îmi reamintește „un mot a l'emporte pièce" al fostului ambasador. 
Pe când se afla acreditat la Londra, ministru al Afacerilor Străine en- 
glez era lord Curzon, cunoscut pentru morga atitudinii lui: pășea ma- 
iestuos, cu umerii dați înapoi și cu capul ridicat în sus. Puţină lume știa 
însă că această atitudine, care nu corespundea sufletului nobilului lord, 
era datorită unui accident din copilărie: primise la Eton, jucându-se, o lo- 
vitură în gale care îi înțepenise pentru totdeauna şira spinării. Saint-Au- 
laire explica caracteristica atitudine a lordului Curzon în cuvinte puţi- 
ne, dar plastice: „Il lui a suffi d'un coup de pied au derricre pour lui 
donner de la dignité pour toute la vie!“ E de priceput că cu asemenea 
formule, neastâmpăratul diplomat nu putea prinde rădăcini nicăieri. 

4 octombrie. Breasta. Un frig excepțional de 4-5 zile A nins în lu- 
goslavia, pe coastele Dalmației şi în Ungaria pe lânga Budapesta. Se 
zice că ar fi nins şi la noi, în Dâmboviţa şi prin Bucovina. Facem foc, 
ca iarna. E 

Primesc o scrisoare de la Martha Bibescu din Londra. Între altele 
această amuzantă dar exactă formulă: „L"Angleterre regarde tomber le 
franc et brûler l'Espagne. Elle ne fait que ca depuis Philippe I1." Nu- 
mai că lucrurile s-au mai schimbat de atunci; s-a inventat cuvântul „Sso- 
lidaritate” şi o națiune nu mai cade singură. 


În fine devalorizarea francului cu o treime e un fapt îndeplinit. Du- 
pă o serie de amendamente (relative la măsurile de precauţiune în ve- 
derea decalajului prețurilor) şi după două plimbări de la Cameră la Se- 
nat şi de la Senat la Cameră, legea specială a fost votată și promulgată. 
Bineînţeles nu e vorba de „devalorizare* ci de ajustare, nu e vorba de o 
măsură de expedient față de dezastrul exporturilor ci de un aranjament 
monetar între Statele Unite, Anglia și Franţa (probabil în favoarea ce- 
lor dou dintâi?). E ciudat cât de ușor se îmbată bieţii francezi cu vorbe, 
dar de la distanţă noi întrebăm: pe cine cred că înșală? Amuzant: citesc 
într-un ziar serios că înțelegerea monetară dintre cele trei ţări sus-po- 
menite n-a făcut obiectul unei convenţiuni scrise și semnate, fiindcă un 
gentlemen's agreement are mult mai multă valoare (sic) decât un act 
scris! Că tratatele se calcă, o știm cu toţii; de unde ia economistul nos- 
tru — căci e un economist — siguranţa că cuvântul dat n-a:e aceeași 
soartă? 

Elveţia și Olanda au devalorizat și ele în aceeaşi proporţie. Prima 
consecinţă pentru noi: marasm pe piaţa cerealelor din cauza scăderii pre- 
țurilor. Negura-le Guvernului sunt mobilizate în vederea măsurilor de 
luat pentru apărarea valorificării producţiei agricole. Așteptăm măsurile. 


În Spania, cercul naționaliștilor în jurul Madridului se strânge. La 
Burgos s-a constituit Noul Stat Spaniol, și în fruntea lui a fost pus ca 
șef al Statului, generalul Franco. Transmiterea puterilor din partea Pre- 
ședintelui Juntei Provizorii, generalul Cabanellas, către generalulFran- 
co s-a făcut în mijlocul unei mari însuflețiri. La ţiremonie asista şi ge- 
neralul Mola. 


Inginerul Ciulei, bănuit de omorul Titei Christescu, a fost judecat 
de jurati, și achitat în unanimitate, alaltăieri. Lipsa de probe, prezumţi- 


www.dacoromanica.ro 


276 CONSTANTIN ARGETOIANU 


uni cu sau fără temei și multă patimă, mai ales din partea instrucției, au 
dus la rezultatul pe care toată lumea l-a așteptat. E pur și muove — a 
spus Galilei! 


Universul de azi-dimineaţă anunţă încetarea din viaţă a d-nei Lucia 
Buzdugan, văduva fostului Regent. Până să ajungă bărbatu-său Regent, 
fusese o femeie foarte cumsecade şi la locul ei, cu alte cuvinte nu o 
cunoştea nimeni. Înălțarea soțului ei îi zapăcise capul. În 1928, pe când 
eram ministru al Agriculturii îmi trimitea prin aghiotantul lui Buz- 
dugan scrisorele de recomandaţie „pe care le semna „Lucie“, ca o re- 
gină. După moartea d-lui Regent își făcuse cărţi de vizită astfel libe- 
late: „Mme Vve du Regent Buzdugan“. Autentic. Moartea ei însem- 
nează o economie de 60 000 de lei pe lună pentru Stat. Într-adevăr, 
când pensiile foştilor Regenţi (Sărățeanu și Patriarhul Miron) au fost 
suprimate din iniţiativă parlamentară, văduva Buzdugan a fost uitată, și 
uitată și cu pensie a rămas. 


5 octombrie. 

Le gaffeur: 

Victor Antonescu, transformat în diplomat peste noapte, o face 
„lată rău“ la Geneva unde se pare că sesiunea S.D.N.-ului nu a luat încă 
sfârșit. Vorbeşte, dă banchete escrocilor presei internaționale și intervi- 
uri. A dat acum unul ziarului Le Figaro prin care clasifică raporturile 
noastre internaţionale în modul următor: 

„Alianţa noastră cu Franţa constituie baza politicii României. 

Recentele hotărâri ale conferinței din Bratislava au dovedit acţiunea 
fermă a Micii Înţelegeri (!). Mă voi strădui să strâng și mai mult (?) 
legăturile politice dintre cele 3 ţări ale acestei Înţelegeri. La fel în ce 
privește relaţiile dintre Statele Înţelegerii Balcanice. (Bravo! dar cum 
ramâne cu Strâmtorile?) 

Ştiţi că avem o alianţă cu Polonia (delicios!). Pun mare preţ pe scoa- 
terea în evidenţă a clauzelor acestui tratat. (Aci e lată rău; ce va zice 
Moscova amică și protectoare?) 

Cu marele nostru vecin (sărut mâna!) care este Uniunea Sovietică 
vreau să dezvolt şi mai mult relaţiile de bună prietenie. (Ce va zice Po- 
lonia, cea cu clauzele?) 

Cu Italia de asemeni (?) avem bune relaţii culturale şi economice (!!!) 

Relaţiile noastre cu Germania sunt bune“. 

Admiraţi această scară „degresivă“ a sentimentelor noastre politice! 
Dacă mai suntem nevoiţi să jucăm într-o horă fără lăutari, şi să conti- 


www.dacoromanica.ro 


ÎNSEMNĂRI ZILNICE, 1936 277 


nuăm politica a/fora în loc să facem pe a noastră, de ce să o strigăm în 
gura mare. Declaraţiile ritoase ale d-lui Victor Antonescu ne-ar putea 
jena mâine; sau poate n-au nici o importanţă, dată fiind personalitatea 
care le-a făcut? 


Titulescu a tras cu piciorul. Depeşele anunţă iminenta decapitare a 
lui Litvinov. E de necrezut, dar pare că un puternic curent antisemit s-a 
ivit şi în Rusia Sovietică și forțează mâna lui Stalin, silindu-l să se des- 
partă de toţi ovreii. Bieţii jidani trec printr-un ceas rău pretutindeni. 
DI Finkelstein, zis Litvinov, era fără îndoială cel mai inteligent dintre 
miniştrii de Externe din Europa, și a învârtit ani de zile pe colegii săi 
după degete. Pe Titulescu cel dintâi. Sovietele se vor resimţi de lipsa 
lui. Cu atât mai bine pentru noi. 


Naţional-ţărăniștii au ţinut ieri o întrunire la Satu Mare la care au 
participat Mihalache, Maniu și natural Mihai Popovici. O întrunire și 
câteva discursuri mai mult sau mai puţin nu însemnează nimic și n-aş fi 
notat aci întrunirea de duminică dacă la sfârșitul ei nu s-ar fi trimis 
3 telegrame din care cel puţin 2 n-aveau nici un sens. Una a fost trimisă 
şefului Partidului Agrar ciocoslovac, și aceasta avea sens, căci era un 
răspuns la o telegramă de felicitări (fără sens) dată de ciocosvlac preșe- 
dintelui întrunirii. Cele două fără sens au fost, una adresată lui Hogea 
de la Praga (Mr. Hodza, prime Ministre), un tovarăș de lanţ al lui Ma- 
niu de pe vremea ungurilor — și alta lui Titulescu, „de admiraţie pen- 
tru glorioasele lui înfăptuiri“. Care? DI Jules Maniu a vorbit la întruni- 
re mai „naționalist“ și mai „valahicus“ ca fratele Alexandru Vaida. A- 
tanci de ce sunt certaţi? Fiindcă nu se înțeleg pe blidul de linte? Telegra- 
ma dată lui Titulescu a trebuit să facă o plăcere deosebită M.S. Regelui. 


7 octombrie. Gömbös, primul ministru al Ungariei, a murit alaltă- 
ieri în sanatoriul Witelsbach de lîngă Miinchen. Suferea de un cancer la 
rinichi, şi era condamnat de câtva timp. De mai bine de două luni, inte- 
rimatul președinției fusese trecut lui Daranyi, și tocmai fiindcă moartea 
titularului era iminentă nu se schimbase Guvernul. Ungaria pierde cu 
Gömbös un șef de Guvern îndrăzneţ, dinamic şi înverșunat în revendi- 
carea postulatelor naţionale maghiare. Născut în 1886, ofiţer tânăr în 
timpul războiului s-a aruncat în politică după pace şi a fost ales pre- 
şedinte al mai multor asociaţiuni naționaliste. Deputat în 1920, minis- 
tru în 1930 şi prim-ministru în 1932 în locul lui Bethlen. Era un devotat 

al lui Horthy, şi contribuise mult pe vremuri, la împiedicarea Regelui 
Carol de Habsburg să pună mâna pe Tronul Ungariei. Nu ne putea 
suferi. Să îi fie ţărâna uşoară. 


Cu o procedură sinceră şi elegantă, Italia a devalorizat şi ea lireta, 
cu 40%, mărturisind faptul şi explicându-l prin devalorizarea princi- 
palelor devize străine. Pe lângă măsurile cuvenite pentru menţinerea 
prețurilor interioare, Mussolini a mai lansat şi un mare împrumut „pen- 
tru punerea în valoare a noilor cuceriri și pentru consolidarea econo- 
miei naționale“. Posesorii de bunuri imobiliare sunt obligaţi să subscrie 
câte o sumă reprezentând 5% din valoarea acestora. Numai la Milano 
s-au subscris peste 7 miliarde de lire. Euviva il Duce! 


Consiliul nostru de Miniștri s-a întrunit, s-a consfătuit și a publicat 
un comunicat prin care Guvernul aduce la cunostinţa boborului că nu 
este cazul să se devalorizeze şi leul. Cred şi eu! Devalorizarea nu este o 
doctrină, este o măsură — și este o măsură a cărei oportunitate nu 
poate fi examinată decât într-un complex de alte măsuri la care guver- 
nanţii noștri nici nu se gândesc. De fapt, scăderea preţurilor cerealelor, 
petrolului și lemnelor la export, va fi compensată prin scăderea preţului 
materiilor prime şi semifabricate și a mărfurilor importate. Cum indus- 
triaşii și comercianții sunt însă niste șmecheri, stăpânirea trebuie să ia 
măsuri pentru apărarea agricultorilor, care vor fi altfel, și de astă-dată, 
victimele conjuncturii noi. 


12 octombrie. leri, duminică frumoasă de toamnă. Pe când, cu Pa- 
triarhul şi cu episcopii în frunte, toţi ahtiaţii de publicitatea Universului 
sărbătoreau fără ruşine pe Stelian Popește în Arenele Romane (reclamă 
et ... circenses!), proclamându-l „mare român“ — am fost cu prietenii 
mei din Craiova, dimineaţa, la Valea Stanciului și după amiază la Li- 
vezi. Lume multă, primire caldă, entuziastă chiar — oamenii m-au luat 
pe sus — și natural vorbărie multă. Am putut constata o dată mai mult 
ravagiile sifilisului, paludismului şi politicianismului! Cu tot anul bun, 
foarte bun chiar, sărăcia e mare și plugarii nevoiaşi şi nemulțumiți. În 
ce hal am găsit şoseaua naţională Craiova-Calafat! După podul Jitianu- 
lui, la Podari, era să ne înnămolim. Ceea ce nu împiedică pe Tătărescu 
să trâmbiţeze că a refăcut șoselele! 

Ziarele de ieri aduc vestea loviturii lui Schuschnigg. S-a proclamat 
dictator în Austria, a dizolvat Heimwelhrul şi toate formaţiile paramili- 
tare și a redus astfel — pentru moment — la neputinţă pe Starhemberg. 
O dictatură mai mult în Europa. 

Naţionalistii spanioli merg bine, dar încet. 


13 octombrie. Înapoiat la Bucureşti — după 15 zile de izolare la 
Breasta unde am tăiat arbori ca să croiesc alei noi, unde am redactat 
„expozeul' pe care-l voi citi la congresul Partidului Agrar la 1 noiem- 
brie și un mic capitol din Memoriile mele, — găsesc un frig neobișnuit 
în această vreme a anului. Un frig cu atât mai neplăcut cu cât calorife- 
rul meu e stricat şi nu-mi pot încălzi casa. 


Zvonurile ziarelor despre numirea lui V. Stoica la Londra, pe care 
de la distanţă le judecam ca o glumă de prost gust, erau întemeiate. 
Deși lucrul pare de necrezut, s-a cerut agrementul Guvernului englez 
pentru numirea bădăranului de la Sofia în postul de reprezentant al Ro- 
mâniei, pe lângă cea mai aristocratică Curte a Europei. Stoica în „culo- 
te scurte și ciorapi de mătase!“ Pare că Regele Carol, căci el a cerut 
această numire, a pierdut nu numai orice urmă de bun-simţ, dar până și 
orice rușine. Stoica nu are nici o calitate care să-l impună la o avansare 
precipitată, peste capul altora mai vechi. O rupe pe franțuzește și pe 
englezește (a petrecut doi ani în America) și jonglează cu solegismele 
şi cu barbarismele, dar acest curaj nu compensează o totală lipsă de 
cultură. E însă la picioarele d-nei Lupescu, și această însușire înlocu- 
iește cu prisos pe toate cele ce s-ar cere unui diplomat obișnuit, neiniți- 
at în riturile Camarilei. Mi se spune ca Regele ar fi declarat „că un fiu 
de ţăran ardelean va face bine la Londra, față de deșănţata propagandă 
pusă acolo la cale de unguri!“ Divină inconştiență! Impotriva mag- 
naţilor maghiari atât de apropiaţi sufletește de snobismul englez, fiul 
de cioban iobag — cu care lorzii şi bogătașii din Citty nici nu vor cata- 
dixi să stea de vorbă! Am auzit că Stoica — care nu roşește de tată-său, 
și aceasta e o notă bună — se plimbă cu un portret al bătrânului, în ți- 
nuta lui de „baci“. Cojocul de oaie întors și căciula de oaie ţurcană vor 
impresiona desigur adânc pe prietenii Principelui Festâtics. 

Se poate însă — izbândă de ultimul minut al bunului-simţ — ca 
totuși această scandaloasă numire să nu se facă. Am uitat toţi într-ade- 
văr palmele pe care Stoica le-a aplicat în 1929, în anticamera lui Maniu 
lui Antoine Bibescu. Or se întâmplă că soţia lui Ant. Bibescu, Eliza- 
beth, născută Asquith, să aibă în acest moment o situaţie privilegiată pe 

lângă Guvernul englez din cauza prieteniei sale intime cu Leon Blum. 
Elizabeth Bibescu face legătură între Downing Street şi primul mi- 
nistru francez în care Anglia, lucru ciudat, și-a pus toată încrederea. 
Poate să aibă dreptate englezii, căci cine ştie dacă după Blum, nu vor 
veni comuniști sadea, în Franţa. Dacă la trecerea momentană de care se 
bucură Elizabeth Bibescu se mai adaugă şi formidabila ei putere de 
clanțăneală, ca şi a mamei sale vitregi Margot Asquith, una și mai şi — 
oricine poate să-și dea seamă de ce așteaptă la Londra pe tânărul 
pugilist Stoica. Uitaseră toţi, la Palat și la Ministerul de Externe, inci- 
dentul Bibescu-Stoica, dar şi l-au adus aminte acum, după ce a venit 
agrementul de la Londra, şi se pare că ezitarea e mare şi că toată aface- 
rea a rămas în suspensie. Eu cred că numirea tot se va face; e prea mare 
prostia ca să nu și-o însușească, cu încăpățânare, iubitul nostru Rege. 


14 octombrie. Țara negrilor: 

De câteva zile a sosit în ţară, poftit de Martha Bibescu, lord Lon- 
donderry cu soţia și cu fiica. N-ar fi nimic de zis, dacă lucrurile s-ar fi 
oprit aci. Lord Londonderry e un caraghios. Descendent al faimosului 
lord Castlereagh, imens de bogat, a fost toată viaţa lui un trepăduș, în 
politică mai ales. Amic intim al Împăratului Wilhelm al II-lea a fost și 
înainte și după război, și chiar pe timpul războiului, cel mai agitat ger- 
manofil din Anglia. Se zice că numai prietenia lui Ribbentrop cu dân- 
sul a împins pe junele cirac al lui Hitler la Ambasada din Londra. Fără 
să se poată da mare importanţă vizitei lui Londonderry la noi (în An- 
glia n-are nici o trecere), prezenţa lui la București și la Sinaia putea să 
fie interesantă, dar atât tot. N-aș fi obiectat nimic dacă toţi românii cu 
care ar fi venit în contact l-ar fi primit cu politețe, dar de aci la platitu- 
dinile ce s-au făcut e o deosebire mare. Vagon special de la București 
la Lugoj, unde Regele a întrerupt manevrele să-l primească; tren spe- 
cial de la Lugoj la Sinaia (unde o vânătoare-l aștepta la Posada); tren 
special, vapor special, ministru special, excursie specială în Delta Du- 
nării. Bietul Londonderry n-a fost de când e el „à pareille fête“. De la 
noi merge în Ungaria, la Festâtics, invitat la vânătoare și acolo. E pro- 
babil că „nobilul lord“ și „nobilul magnat“ vor face haz mare împreună 
de sperietura valahilor faţă de vizita unui „european“ de vază. Ca și 
cum ar fi venit un „alb“ într-o ţară de „negrii“! Măsura nu se dobân- 
deşte pe calea civilizării, decât la ultima etapă. 


A murit, de pe urma unei congestii cerebrale, profesorul Vallaori, 
xee 


om cumsecade și simpatic, tovarăşul de „muncă“ al doctorului Ange- 

lescu, care cu prilejul ultimei remanieri a izbutit să-l ridice la rangul de 
subsecretar de Stat. Vallaori era tatăl unei fete frumoase, căsătorită cu 
Metaxa. După ce acesta a ajuns la o situaţie frumoasă în Anglia şi Sta- 
tele Unite, ca cântăreţ de operetă (câştiga milioane cu glasul lui) a di- 
vorţat, iar frumoasa lui soţie s-a recăsătorit cu un american bogat. Tră- 
ieşte, ca şi fostul ei soţ, în America. 


Pangal îmi povesteşte că a văzut pe Dinu Cesianu înainte de ple- 
carea lui la Paris, unde s-a întors, după nunta fetei sale cu fiul lui Taba- 
covici. Cesianu i-a mărturisit că pleacă dezorientat ca niciodată. N-a 
putut să afle nimic de la Rege, mai butonat ca oricând. Impresia lui, 
dar numai impresia, căci Regele nu i-a spus nimic, e că Guvernul va 
mai dura, poate până în primăvară. Eu cred că va ţine mai mult. De ce 
l-ar schimba? Am putut constata că clădirea Palatului crește, Majes- 
tatea Sa nu duce lipsă de nimic, și ia drept bune toate minciunile lui 
Tătărescu. În discursul pe care l-a făcut cu prilejul încheierii mane- 
vrelor, ieri, a acoperit cu laude Guvernul „care-și face datoria!“ Apoi 
devalorizarea monedelor din Occident a făcut o gaură în „depozitele 
speciale“ din Franţa și din Elveţia — cum s-ar găsi un Guvern mai 
„bun“ ca să o astupe? 

Această devalorizare a francilor a dat naștere la scene de operetă — 
dar de tristă operetă. S-au repezit „depozitarii“ să-și scape avutul (?). 
Madgearu, Gavrilă Marinescu (cu depline puteri) şi alţii mai obscuri au 
şters-o de zor spre Ziirich și Paris. Săracii — ca simpatice victime şi ce 
nedreptate pentru ei! Alţii mai prevăzători şi-au luat măsurile la timp. 
Mihai Popovici, ramolit, n-a resimțit încă toată cruzimea loviturii. 


16 octombrie. Ziua Regelui. Deși mă aflu la Sinaia, mă abţin de la 
orice gest de cordialitate. Am dat o telegramă, din București cu un 
minimum de cuvinte. 


Ziarele străine sunt pline de discursul Regelui Leopold și comen- 
tează cu aprindere hotărârea Belgiei de a reveni la politica ei de strictă 
neutralitate dinainte de război. În delirul măririlor din 1918, mica Bel- 
gie încheiase o convenţie militară cu Franţa şi-şi luase nasul la purtare. 
Remilitarizarea Renaniei, de către Germania, a readus pe belgieni la 
simţul realitaţilor. S-au hotărât să denunțe convenţia militară cu Franţa, 
să nu mai ia parte la nici un Locarno şi să ceară garanţia neutralității ei 
tuturor puterilor vecine, fără să fie şi dânsa garantă. Francezii se strâm- 

bă, faţă de hotărârile de la Bruxelles, Germania e încântată, Anglia nu e 
nemulțumită iar Geneva — les-Blum se miră de defecțiunea Belgiei 
față de blocul antigerman. 

Pe când Europa se preocupă de schimbările politice ce se plămă- 
desc, noi hiritisim pe marele nostru Rege, iar Marele Nostru Rege nu 
se gândeşte decât la viitoarea plimbare ce va face cu beţisorul său de 
mareșal, în Cehoslovacia. 


Două concepții politice: la Atena, Guvernul a dat agrementul său la 
numirea unui ministru spaniol naţionalist; la Praga dl Beneş a dat afară 
din Legaţie pe însărcinatul cu afaceri „rebel“ şi a instalat pe cel comu- 
nist. Şi se zice că dl Beneş e inteligent. 

Titulescu continuă să fabrice globule roşii, a ajuns la 3-400 000 — dar 
lumea nu mai vorbește de el. 


18 octombrie. Văzut ieri un moment pe Victor Antonescu. Mi-a 
spus că cu tot agrementul cerut şi dat, numirea lui Stoica la Londra a 
căzut în apă: a triumfat bunul simţ, să ne felicităm. La Londra va fi 
numit Grigorcea (actualul Secretar General). Zevzecul de Stoica a so- 
cotit că cel mai sigur mijloc să grăbească numirea sa la Londra era să 
se facă imposibil la Sofia și în acest scop a trimis mai multe telegrame 
în alb la Bucureşti, în care înjura Guvernul pe lângă care era acreditat. 
Antonescu a profitat de ocazie, a arătat telegramele Regelui, iar acesta 
a renunţat la trimiterea unui „buclucaș“ în Anglia. 


Naţionalii și țărăniștii sărbătoresc azi în Arenele Romane zece ani 
de la fuziunea lor. Nimic de zis. Dar e de zis ceva la manifestul către 
țară pe care-l publică și prin care făgăduiesc poporului român 
realizarea tuturor fericirilor: au uitat cei 4 ani de guvernare de pomină, 
în care au făcut tocmai contrariul de ce spun în manifest. 


Acum două zile a murit Alexandrina Balş („la perruche“). Pe vre- 
mea războiului, la Iași și la Odessa, o acaparase cu totul Belle-Helena 
cu fiicele ei. „La cousine“ nu ieșea din vorba lor și le făcuse testament. 
Mă întreb dacă a mai lăsat ceva, căci probabil Belle-Hellenele au moș- 
tenit-o de vie. 

19 octombrie. Asistat ieri la vânzarea yaerliugilor şi mânjilor aduşi 
de Jockey-Club din Anglia, ca să vină în ajutorul proprietarilor de cai. 
Eram deciși să-i vindem sub preţ, în pagubă, tocmai ca să venim în aju- 
torul micilor proprietari, dar n-a fost chip, căci au venit Malaxa, Kar- 
mitz şi Schwartz şi au licitat ca nebunii. Malaxa a dat 350 mii de lei pe 
un mânz, 200 de mii pe altul. Spre deosebire cu Karmitz şi cu Schwartz 
mai modeşti şi mai la locul lor, „donatorul“ Camarilei s-a înfăţişat cu 
fumuri de parvenit şi cu o obrăznicie în atitudini care chema palmele. 
A cumpărat vreo 7-8 cai, ca să-şi refacă grajdul! şi pe când supralicita, 
tot spunea să-l audă toţi: „Aci nu trebuie chilipir. Cine vrea să aibă cai 
de curse să dea parale multe!“ După ce s-a sfârşit vânzarea, ne-am dus 
să vizităm noile boxe pe care le construim într-un colţ al hipodromului. 
„Cât vă costă?* m-a întrebat Malaxa. — „Un milion şi ceva“ — “Ce e 
un milion? Un pol! Eftin.“ Era să-l și cârpesc. Inainte să părăsească 
hipodromul, ne-a oferit un premiu de 100 mii lei pentru duminica vi- 
itoare. Nu puteam să-l refuz, căci aș fi păgubit pe nenorociţii de pro- 
prietari, care deja trag pe dracul de coadă. 

Despre modul cum câştigă parale Malaxa, mi-a povestit Grigorcea 
o interesantă întâmplare. Pe când era încă ministru la Budapesta a venit 
Ganz să se plângă de procedeurile românești. Direcţia C.F.R.-ului i-a 
refuzat o ofertă de vagoane pe preţul de un milion de lei bucata, pentru 
a da după câtva timp comanda lui Malaxa, cu 5 milioane vagonul, co- 
mandă pe care Malaxa a trecut-o lui Ganz pe preţul stabilit de acesta, 
iar diferenţa de 4 milioane de vagon a fost împărțită între Malaxa și 
tovarășii lui de afaceri ... 


D. îmi povesteşte cele văzute cu ochii lui, vara aceasta la Monte 
Carlo. Radu Polizu pierdu-se vreo 150 000 franci la ruletă, şi, curățat, 
se consola citind gazete la soare. Vota Blank nepricepându-i durerea, 
s-a hotărât el să intervină. A declarat iubitei că situaţia în care se aflau 
nu mai putea dura, că ar fi luat-o de soţie dacă dânsa n-ar fi avut un 
copil de la altul (!!), că o iubeşte, dar că nu vede altă soluţie decât des- 
părţirea. Scandalul era prea mare, etc. etc. Plânsete şi disperare din par- 
tea Votei — tristeţea pe fața lui Polizu. A doua zi, lacrimile Votei au 
secat, figura lui Radu s-a înveselit, și banii au început să curgă din nou 
pe masa verde. Vota se executase cu o nouă sumă. 


Jeri, la Arenele Romane, naţional-ţarăniștii au făcut lui Maniu farsa 
să-l aleagă președinte al întrunirii. Așa încât a fost silit nu numai să as- 


! Acum câţiva ani Malaxa înființase un grajd de curse, în combinaţie cu Bubi Diamantescu, 
dar supărându-se pe acesta, a desfăcut tovărăşia și a dăruit grajdul adică caii Regelui! 

culte în picioare Imnul Regal și oraţiile adresate Regelui, dar încă să 
citească telegrama omagială expediată la Sinaia. Se zice că Mihalache 
a pus la cale această mică lovitură ca să pedepsească pe Juliu pentru 
atitudinea avută la ultima şedinţă a Delegației Permanente a partidului. 
In acea şedinţă Maniu ar fi spus că a luat cu mare mulţumire cunoştinţă 
de faptul că dl prim-ministru cununase în Gorj 70 perechi de ţărani 
care trăiau în concubinagiu, că astfel dl prim-ministru a vrut să ream- 
intească cât.de imorală e starea de concubinaj, atât din punct de vedere 
social şi național cât şi din punct de vedere religios — dar că era păcat 
că asemenea convingeri nu erau împărtășite și mai sus de dl prim-mi- 
nistru. Apoi, povestind cele petrecute la Blaj cu prilejul serbării Astrei, 
Maniu s-a declarat foarte prost impresionat de Voievodul Mihai, care a 
scos în cursul ceremoniei o ţigaretă din buzunar şi a început să fumeze, 
în prezența ministrului Instrucțiunii. Acesta dedese o circulară ca să 
oprească elevii de liceu (printre care e înscris și Voievodul) să fumeze. 
Gestul Voievodului constituia o nesocotire, fie a ministrului, fie a 
ordinelor sale și în tot cazul era o dovadă de rea-creștere. Dar ce poate 
să înveţe un copil — a continuat Maniu — când de dimineaţa până 
seara nu are în fața ochilor decât „icoana viţiilor și nepăsării“. Costăches- 
cu, impacientat, a părăsit ședinta și n-a venit nici la Arenele Romane. 
Cum se vede armonia e deplină la naţional-țărănișşti. 


Citta Davila, care a câștigat ceva parale speculând la bursa din 
New-York, mi-a spus ieri că e în tratative cu Graur şi Pauker ca să 
cumpere Dimineaţa şi Adevărul. Ar fi vorba să scoată din pungă vreo 
30 milioane — restul pe datorie. Am felicitat pe amicul meu Citta pen- 
tru cele 30 milioane pe care le posedă, dar l-am sfătuit să nu se încurce 
cu gazetele. 


Azi-dimineaţă a fost la mine Blumenfeld, reparat prin 3 luni de cău- 
tare și de plimbare prin străinătate. A venit să-mi spună ce lucruri fru- 
moase a văzut și să mă informeze despre reorganizarea Adevărului şi 
Diminetei. Pauker, Graur și Labin vor pleca, se va numi un director 
„arian“ şi se vor concedia o bună parte din gazetarii actuali, mai toţi o- 
vrei. El, Blumenfeld, nu va mai scrie, dar va rămâne ca un „spiritus 
rector“ ca să desăvârșească reformarea ziarului și să pună la cale noua 
lui îndrumare. Despre tratativele cu Davila, am putut constata că nu 
ştia nimic, şi nu i-am spus nici eu nimic. Amuzant e, că în ipoteza vân- 
zării gazetelor, lui Davila, cel dintâi care ar urma să zboare ar fi Blu- 
menfeld! Așa mi-a spus-o cel puțin dulcele Citta. 

Blumenfeld mi-a mai povestit că a văzut pe Tătărescu care i-a lăsat 
impresia că acum nu mai aleargă el după Rege şi după putere, dar că 
Regele şi puterea aleargă după el! I-a spus că el, Tătărescu, a frânt șa- 
lele lui Titulescu, împotriva dorinței Regelui, că el, Tătărescu s-a deba- 
rasat de Inculeţ şi de Valer Pop, tot împotriva Regelui — că el, Tătă- 
rescu, în fine e stăpân absolut actualmente asupra Partidului Liberal! 
Am explicat lui Blumenfeld că în chestiunea Titulescu, Tătărescu se 
încarcă cu o răspundere pe care nu o are, pentru a acoperi pe Rege, iar 
în ce priveşte celelalte afirmaţiuni, că pe Inculeţ l-a mâncat prostia şi 
lăcomia lui, și că soarta Partidului Liberal se va hotărî abia în opoziţie. 
Am fost însă de acord cu amicul Scrutator că M. Sa își sapă groapa, cu 
Guţă în braţe. 


Jidănașul Hirsch, băiat frumos, deștept, ofticos și escroc, care sub 
numele de Mircea și cu banii lui Titulescu, ai Sovietelor și ai franțujilor 
duce la Paris Agenţia „Sud-Est“ — a oferit o masă gazetarilor de la 
Geneva. La șampanie, tânărul Mircea-Hirsch a luat cuvântul și în fraze 
balanţate a făcut istoricul luptei globulelor roșii cu globulele albe în 
sângele lui Titulescu. „Era la un moment să învingă albele, dar roşiile 
nu s-au lăsat, și până în cele din urmă, tot roșul a învins și ne-a conser- 
vat pe Titulescu în viaţă, ca să mai înregistreze și pe alte terenuri alte 
victorii roșii!“ Vorba francezului, on n est trahi que par les siens! 


23 octombrie. Din misterele Seraiului: Aflu dintr-un izvor demn de 
încredere adevăratul motiv care a determinat concedierea celor doi 
„educatori“ ai Voievodului Mihai, generalul Grigorescu și colonelul 
Pălăngeanui'. Se zvoniseră fel de fel de lucruri, unele mai neplăcute 
decât altele pentru Rege și anturajul său. Ba că amândoi ofiţerii fuse- 
seră prinși cu afaceri veroase în seama lor, ba că Voievodul și un coleg 
al lui de clasă strigaseră în auzul d-nei Lupescu „jos jidanii“, ba că și 
Grigorescu și Pălăngeanu întreţineau o corespondenţă secretă cu Prin- 
cipesa Elena și că complotau împotriva Regelui. Adevărul pare a fi 
mult mai puţin tragic. Într-o zi, Voievodul Mihai însoțit de Palăngeanu 
ar fi întâlnit pe Lorentz, arhitectul Palatului și vărul d-nei Lupescu și 
i-ar fi strigat, jumătate în glumă: „Ce mă jidane, numai de tine dau toa- 
tă ziua!“ Pălăngeanu ar fi făcut imediat Prințului observaţiile cuvenite, 
la care acesta ar fi răspuns: „Da, sunt antisemit“ și i-a arătat o svastică 


! Cele două jupânese ale Voievodului au fost îndepărtate cam brusc, acum câtva timp. În lo- 
cul generalului Grigorescu (fiul „eroului“ Eremia) a fost numit comandorul Fundăţeanu, un băiat 
de zahăr, inteligent şi corect, cu mult mai nimerit pe lângă Prinţ decât prostul de Grigorescu. 

înfiptă sub reverul hainei. „Sunt antisemit ca şi voi, căci şi voi tot ca 
mine gândiţi dar n-aveţi curajul să o spuneţi. Eu o spun, să vedem ce o 
să-mi poată face Z“. Lorentz a reclamat cazul Regelui şi Voievodul a 
fost pedepsit cu 5 zile „fără automobil“ (!!!) iar cei doi mentori ai lui 
mutaţi în garnizoane îndepărtate. Lucrurile nu s-ar fi terminat însă aci, 
şi să dea Dumnezeu să fie aşa. Balif, care ţine locul de Mareşal, om 
cinstit şi care nu se sfieşte să vorbească Regelui verde, ar fi intervenit 
în chestiune. Ar fi arătat Suveranului că lumea vorbeşte deja de mult de 
favoarea acordată unui neînsemnat arhitect, căruia s-au dat pe mână 
zeci de milioane fără control şi care a fost în plus numit — lucru fără 
precedent — printre demnitarii Curţii, toate numai fiindcă este vărul 
d-nei Lupescu. Că satisfacția dată jidanului pe pielea a doi ofiţeri sti- 
mati va fi foarte adânc resimţită de întreg corpul ofițeresc, că di Lo- 
rentz în fine nu merită nici o consideraţie fiindcă e un om necinstit și a 
furat ca în codru din sumele alocate pentru refacerea Palatului. Balif ar 
fi arătat Regelui facturi însemnate plătite unor firme fictive. Regele ar 
fi fost foarte impresionat, și a declarat lui Balif că n-a bănuit necinstea 
lui Lorentz, dar că în fața evidenţei, va lua măsurile cuvenite. Lorentz 
va fi dat afară de la Palat, iar Grigorescu și Pălăngeanu vor fi numiţi în 
posturi importante — toate acestea după înapoierea Regelui de la Praga. 

Vom vedea ce se va întâmpla, dar grozav aş dori să fie aşa. De mai 
bine de un an de zile mă muncește fără să îndrăznesc să o mărturisesc, 
bănuiala că Regele e complice în toate potlogăriile care se săvârşesc în 
jurul său. E de nepriceput altfel cum nu vede ceea ce toată lumea vede, 
și cum nu ia măsuri în consecință. Ar fi pentru mine o mare ușurare să 
mă conving, că într-adevăr „n-a văzut“ și că cel puţin în ce privește 
banii publici a rămas cu mâinile curate. 


Trâmbitașul Tătărescu a fost expediat î în excursie pe Dunăre până la 
Belgrad. Pare că iar e neînțelegere în solida „Mica Întelegere“. De data 
asta prilejul neînțelegerii îl da vizita Regelui la Praga. Drotoșul de 
Beneș vrea să mai facă dintr-însa o piatră de granit aşezată la temelia 
edificiului bătut de valurile furtunii. Kâmil Krofta, caraghiosul de la 
Externele cehoslovace, a şi tras ieri un expozeu calificat de „admirabil“ 
de presa plătită, în care exaltă o politică al cărei faliment nu vrea să-l 
vadă, și în laturile căreia vrea să încurce la 28 octombrie și pe Regele 
nostru. Consultaţia la Belgrad a fost dezastruoasă pentru drotoș. Să 
sperăm că Regele va avea la Praga cel puţin atât curaj cât a avut Regele 
Leopold, când a declarat — acum câtva timp — că Belgia trebuie să 
facă politica ei, nu a altora. 

25 octombrie. În legătură cu cele însemnate mai sus despre „miste- 
rele Seraiului”: colonelul Pălăngeanu a fost numit aghiotant Regal o- 
norific, cu dreptul de a purta cifra Regelui. Un început de satisfacţie şi 
de reabilitare. 


26 octombrie. Sfântul Dumitru. Zi posomorâtă şi fără soare. Di- 
seară plec la Paris, pentru o şedinţă importantă a Consiliului de Admi- 
nistratie „Steaua Română” (petrol). Vor să mă aleagă preşedinte, loc 
rămas vacant de la demisia lui Știrbei în 1930. 


leri am petrecut ziua — o zi splendidă de vară — în județul Tecuci. 
Sosit în ajun, am luat masa şi am dormit la Țigănești, la d-na Nestor 
Cincu, soacra și mătușa prietenului meu George Apostoleanu, seful 
judetului Tecuci. Instalaţie luxoasă de fost proprietar mare. Casa cu 
etaj și cu multe odăi, silozuri monumentale de zid pentru sute de va- 
goane de cereale, casă pentru administraţie făloasă, dependinţe, acare- 
turi şi toate rosturile clădite sau înfiinţate cu drag de pasionatul de 
pământ ce era Nestor Cincu, și care toate, poartă acum doliul lanuritor 
și ogoarelor pierdute din cauza reformei agrare. Intrunire în comuna 
Lieşti, bună. Dejun la dl Gheorghiade, la Șerbăneşti; conacul lui Ghe- 
orghiade e pe linia fostelor forturi Nămoloasa-Galaţi. Tunurile au fost 
luate în 1916 şi duse la Turtucaia. Forturile înseşi au fost aruncate în 
aer de ruşi, cu dinamită, în timpul războiului. Au mai rămas cupolele 
blindate, dar şi ele plesnite. Şi perdelele de salcâmi! ... Câţi bani irosiţi, 
din sarăcia noastră! D-na Gheorghiade e sora lui Paul Prodan. 


Congresul radical-socialiștilor, ţinut la Biarritz sub preşedinţia lui 
Daladier a însemnat prima notă discordantă în armonia „frontului popu- 
lar“. Radical-socialiștii au luat poziție împotriva exceselor comuniste. 


Moscoviţii au făcut scandal în comisia de coordonare a eforturilor 
tinzând la neintervenţie în afacerile spaniole. Au făcut scandal, și au 
ieșit din comisie. Se crede că gestul e destinat mai mult să dea o satis- 
factie militanților de la Moscova, decât să însemneze un inceput de 
ajutorare mai efectivă a comuniștilor din Spania. Moscova știe că pe 
terenul intervenţiei în Spania n-ar putea concura cu Italia, care n-ar ezi- 
ta, la rândul ei, să ajute pe naționaliști. 

Am aflat ieri că lorga' ar fi trimis o scrisoare Regelui, ameninţându-l 
că îi restituie toate decoraţiile (ce glumă! Iorga nu dă niciodată nimic 
înapoi, nici chiar o palmă, când din întîmplare o încasează!) dacă nu 
destituie imediat pe Rosetti-Bălănescu. Regele ar fi declarat că dl Iorga 
„prea vrea să terorizeze pe toată lumea“, și a refuzat până acum să se 
execute. Dar, în schimb, a apărut un nou volum al lui Arghezi, în edi- 
turile Regale, tras pe hârtie specială cu cifra Regelui (cei doi C încârli- 
gati) în filigrană. 


Înapoindu-mă aseară de la Tecuci, am făcut drumul cu Armand 
Călinescu care mi-a făcut deschideri în vederea unei colaborări la 
Guvern cu naţional-ţarăniștii. I-am răspuns că pentru mine nu există 
chestiuni personale și că dacă ne putem pune de acord asupra unui 
program de guvernământ, n-am nici o obiecţie împotriva unei colabo- 
rări. A rămas să ne mai întâlnim după înapoierea mea de la Paris. 


Comnen, ministrul nostru la Berlin, în concediu la București, a ve- 
nit să mă vadă. E şi el, ca toată lumea, înmărmurit de unitatea sufle- 
tească pe care hitlerismul a știut să o impună poporului german. Mi-a 
povestit cât a impresionat pe toți străinii extraordinara înscenare a con- 
gresului de la Niimberg. A fost teatru, dar totul a fost întocmit de mână 
de maestru. Şedinţa de seară a dat prilej unui spectacol minunat. Deo- 
dată toate lămpile s-au stins, muzicile au tăcut şi nenumărate proiec- 
toare și-au aruncat razele vertical în sus. Liniile paralele întâlnindu-se 
la infinit, rezultatul a fost o boltă de foc peste imensul amfiteatru în ca- 
re stau aliniaţi și nemișcaţi mai bine de un milion de oameni. Din rân- 
durile superioare ale tribunelor au început să se coboare mii de purtă- 
tori de steaguri hitleriste și flamurile roșii păreau sub reverberaţia re- 
flectoarelor, adevărate flăcări și văpaia înainta spre tribună în tăcerea 
generală scandată de ropotele ritmice ale cizmelor ce băteau în caden- 
tă. Moment de emoție, chiar pentru simplii spectatori, străini de fana- 
tismul militanţilor. 

Comnen mi-a mai povestit cât de mult a crescut încrederea în Hitler 
după lovitura de astă-primăvară cu remilitarizarea Renaniei. Toţi în an- 
turajul lui Hitler au fost contra, Neurath ministrul de Externe, convins 
că Franţa și Anglia vor reacţiona cu energie a implorat pe Führer să nu 


l Iorga e furios împotriva „Fundațiilor Regale“ și în special împotriva lui Alexandru Ro- 
setti-Bălanescu, directorul editurilor Fundaţiei, fiindcă a tipărit „Istoria Românilor“ a lui Giurescu 
şi acum în urmă operele lui Arghezi, fără să țină seamă că acești doi autori sunt vrăjmășiți de 
moarte de poligraful de la Văleni. Iorga iartă cu atât mai putin pe Al. Rosetti-Bălănescu, cu cât a- 
cesta a fost elevul său. 

înfrunte consecinţele unei asemenea reacţii. Generalul Blomberg, sigur 
şi el că Franţa va răspunde ruperii tratatului prin trecerea graniţei cu o 
armată pe atunci cu mult superioară celei nemţeşti, şi-a declinat orice 
răspundere. Schacht în fine a început să urle, că un asemenea act de ne- 
bunie ar însemna ruina totală a Germaniei. Până şi Göring şi Goebbels 
au fost contra. Hitler i-a adunat pe toţi într-o seară să le mai ceară o 
dată sfatul. După ce i-a ascultat pe toţi şi i-a lăsat să arate pericolul 
întreprinderii, Hitler fără să răspundă la nici un argument, s-a sculat, a 
pus sfârșit şedinţei şi a dat scurt ordin lui Blomberg să dispună trecerea 
trupelor peste Rin, pentru a doua zi, la orele 12. Consternare generală. 
Ordinul a fost însă executat, dar timp de două zile a domnit la Berlin o 
atmosferă de panică. Depeşele de la Paris şi de la Londra erau aşteptate 
şi urmărite ceas cu ceas, cu aceeaşi emoție ca în preajma unui război. 

Comnen își reaminteşte că a doua zi seara, a luat masa la generalul 
von Ruhmstedt, ajutorul lui Blomberg şi că îngrijorarea era încă pe 
fețele tuturor. Se știe ce succes a însemnat pentru Germania gestul lui 
Hitler şi ce insucces pentru Franţa și pentru Anglia lipsa oricărei re- 
acţii. De atunci toată lumea, dar absolut toată lumea a început să creadă 
în steaua lui Hitler. 


28 octombrie. Plecat la 26 octombrie seara din București, am ajuns 
azi-dimineaţă la ora 9 1/2 la Paris. Călătorie plăcută, alături de d.d. I. Mi- 
tilineu, Nae Ștefănescu, Săvescu, Ossiceanu şi dr Dumitrescu-Brăila (toţi 
membri în consiliul „Stelei Române“) dar mai mult în „tete à tâte* cu 
Saint-Aulaire, adică cu cartea lui Genève contre la paix, plină de vervă, 
de venin și de bun-simt. 

Ziarele franceze care mi-au căzut în mână pe drum sunt pline de 
senzaţionalul divorț al d-nei Emmest Simpson, „țiitoarea” Regelui Eduard 
al VIll-lea al Angliei. Ziarele ilustrate dau fotografii ale d-nei Simp- 
son, în pantaloni, pe plajele A driaticei, împreună cu Regele Eduard, şi 
adaugă că, după ce va divorța, aventuroasa americancă se va cununa cu 
Regalul său amant. Tot după ziare, scandalul pare enorm, în Anglia. Pe 
mine m-a bucurat, căci aventurile puternicului Rege al Marei Britanii, 
Împărat al Indiilor şi Suveran al Posesiunilor de peste Mări, mai aruncă 
ceva umbră asupra aventurilor Regelui nostru care încetează să fie sin- 
gura vedetă încoronată a rubricelor scandaloase. 


30 octombrie. Ieri şedinţa Consiliului de Administraţie al „Stelei“. 
Am fost ales în unanimitate președinte al Consiliului Societăţii. Dis- 
curs cald al lui Champin, relevând activitatea mea politică şi dinamis- 

mul de care am dat totdeauna probă. Am răspuns cum se cuvenea, cu 
dragoste pentru petrol, pentru Franţa şi pentru cei prezenți. 

Azi, dejun de 24 tacâmuri la Ritz, pentru sărbătorirea alegerii mele. 
Din nou discursuri. 


Văzut pe Marioara Ventura, cu care am stat un ceas de vorbă în no- 
ua ei locuinţă de la Neuilly (150 rue Peronnet). Casă drăguță, cu un 
sfârc de prădină — mobilată simplu şi cu gust. Ventura e ecoul lui Paul 
Boncour, în politică bineînţeles. E ciudat cum multe persoane inteli- 
gente în Franţa nu văd nici o posibilitate de îndrumare spre dreapta. De 
altminteri trebuie să recunosc că dacă partidele de stânga franceze sunt 
odioase, cele de dreapta nu sunt mai simpatice în sterilitatea acţiunii 
lor. Nu e destul să servești „principii“ respectabile, il y a encore la ma- 
nière. Ventura — prin urmare Boncour — e convinsă ca Guvernul 
Blum va cădea în curând şi că după dânsul va veni un Guvern radical 
(probabil cu Chautemps în frunte), fără socialişti, dar cu sprijinul aces- 
tora în Cameră. Un asemenea Guvern ar avea majoritate în Parlament, 
dar o majoritate mică, și va fi în mâna lui Blum şi a socialiștilor. Ven- 
tura mai e convinsă că războiul (Franţa — Germania) e inevitabil, și că 
probabil va izbucni în primăvară. Mentalitate ciudată şi din alt punct de 
vedere: e convinsă că pentru moment patriotismul în Franţa e mono- 
polul comuniștilor (!!!) — iar pe de altă parte pretinde că armata e ne- 
contaminată de spiritul sovietic. 

Trebuie să recunosc, că de când sunt la Paris, mi-am modificat și eu 
părerea în ce privește pericolul comunist în Franţa. De departe, prin 
prisma ştirilor de tot soiul și a ziarelor de dreapta, totul îmi părea pier- 
dut, mai ales la Paris. La faţa locului constat ca /e diable n est pas și 
noire. Desigur Franţa a alunecat mult pe panta extremismului de stân- 
ga, mai ales pe aceea a demagogiei și a supralicitării electorale, dar nu 
e încă nici o ţară bolşevizată nici o ţară în pericol de imediată revoluţie. 
O reacție a opiniei publice e încă posibilă — şi se pare că nu e exclusă. 

De vizita Regelui la Praga nu se prea vorbeşte aci. Tăcerea ascunde 
o nemulțumire. Discursurile schimbate nu dovedesc o dezvoltare a Mi- 
cii Înţelegeri în sensul întinderii obligaţiunilor de asistență, cum ar fi 
dorit Beneş să fie, ci „tout au plus'* o menţinere a unui sfaru-quo, care 
apare cu atât mai şubred cu cât are neîncetat nevoie să fie confirmat. 
Aci în Paris, multă lume consideră România pierdută pentru Franţa, 
cum pierdută este Belgia (pe față) şi Iugoslavia (pe netaţă). Pentru 
prima dată nu s-a vorbit de Franţa, în discursuri oficiale Klein-antan- 
tiste — în schimb s-a vorbit de Germania, cu moderație şi politețe. 

Ca preşedinte al „Stelei Române”, am avut norocul să păşesc cu 
dreptul: am obținut de la grupul franco-englez să reducă dobânda dato- 

riilor băncilor româneşti de la 4% la I,! 200. Am impresia că şi fran- 
cezii, şi englezii şi românii sunt mulțumiți de mine. 


31 octombrie. Primit azi vizita lui Puiu Dumitrescu. Deştept, poves- 
teşte cu haz, e o grădină. Deși Regele nu vrea să audă de el nu l-a 
mai primit de când l-a dat afară, contrariu zvonurilor puse în circulaţie 
la Bucureşti -, el, Puiu continuă să-l iubească şi e amărât de prostiile pe 
care le face (Regele). Amicul Puiu-mi mărturiseşte că e „curăţat”, a 
mâncat toţi banii pe care-i adunase — procesului lui tată-său dar mai 
ales Ella, l-au costat scump. Acum trăieşte din expediente, grație 
aceleeaşi Ella care l-a vârât într-o lume de milionari şi de miliardari, de 
la masa cărora cad frimituri multe. Face orice meserie. „Sunt în stare să 
vând şi Turnul Eiffel, lui Hitler, numai să se prindă!“ Locuieşte la hotel 
Georges V (!), cel mai scump din Paris. la comisioane la toate cum- 
pările americancelor pe care le cunoaște. El și cu Ella sunt intimi cu 
Mss. Simpson, amica Regelui Angliei, care se joacă cu banii, şi de la 
care cade mult. Imi spune că Regele Eduard a telefonat „personal' la 
2-3 giuvaergii mari din Paris ca să deschidă un cont nelimitat d-nei 
Simpson. La fiecare cumpărătură câștigă şi Puiu ceva. Poate se laudă, 
dar e fapt că trăieşte la Paris, şi bine — deşi e curățat. Crede că Regele 
Eduard se va însura cu dama. Să o vedem și pe aceasta! 


După Puiu a venit Bacher. „Toute la lyre“, după cum se vede. Alt 
gen de escroc. E omul lui Pfeiffe care e omul Statului Major. Tripo- 
tează în politică, dar îi merge mai greu ca lui Puiu. E bine informat. 
Consideră pe Blum căzut, dar socotește viitorul încărcat de nori. Pre- 
tinde că Statul Major ar dori o mişcare comunistă ca să o înăbușe în 
sânge, şi în 24 de ore. Din trupele cantonate la Paris, 65% ar fi negrii şi 
marocani, oameni siguri şi foarte dispuşi să tragă cu mitraliera în albi. 

Asupra lui Weygand: 

- Eu: Nu crezi în posibilitatea unui Guvern Weygand, de concen- 
trare naţională? 

- Bacher: Imposibil mai întâi fiindcă e belgian! 

- Eu: Cum? _ 

- Bacher:Da sigur, e fiul fostului Impărat al Mexicului, Maximilian, 
si al Charlottei, Împărăteasa nebună ... 

- Eu: Nu se poate! 

- Bacher: E un lucru ştiut de toată lumea. E fiul lor legitim, dar naş- 
terea lui a fost ascunsă, fiindcă dintr-un Împărat împuşcat și o prinţesă 
nebună nu putea ieşi decât un degenerat!!! 

Mi se spusese de mult că Weygand era considerat ca fiul natural al 
Regelui Leopold al II-lea. Iată-l acum fiu legitim de Împărat, şi Arhi- 
duce austriac! O fi sau n-o fi? 

Francezii au avut totdeauna o slăbiciune pentru tot ce e extraordi- 
nar. Filiaţia regească a lui Weygand îi atrage, după cum i-a atras acum 
câteva săptămâni personalitatea — dacă de personalitate se poate vorbi 
—istericei spaniole Dolores Ibarruri, zisă „La Passionaria”, care în de- 
menta ei revoluționară după ce a expus, legat, un biet călugăr pe o piată 
din Barcelona, s-a repezit pe dânsul şi i-a sfâşiat bere-gata cu dintii. 


1 noiembrie. Duminică, vreme posomorâtă. M-am dus la Musée 
Carnavalet dar l-am găsit închis. M-am plimbat în vechiul cartier du 
Marais, şi am revăzut cu plăcere vechile ulite și la place Royale (des 
Vosges), neschimbate de două secole. Intrat la Notre-Dame unde am 
dat peste o slujbă pontificală, celebrată de cardinalul Verdier. Orga şi 
corul în atmosfera de reculegere care domnea sub dumnezeiasca boltă 
m-au mișcat adânc. M-au prididit lăcrimile şi gândul mi s-a dus către 
scumpii mei dispăruți. 

Un tur în Cartierul Latin. L-am regăsit tot atât de odios, cum îl lăsa- 
sem. Şcoli şi cafenele. Studenţii aproape toţi circulă fără pălărie şi cu 
pantaloni largi, adevăraţi șalvari. Mă întreb pentru ce șalvarii largi? 
Capul gol, îl pricep: e menit să mai aerisească creierul nenorociţilor 
închiși toată ziua, mai ales prin cafenele — dar șalvarii? 


3 noiembrie. Petrecut ziua de ieri la Versailles. Am avut norocul 
unei minunate zi de toamnă şi sub lumina soarelui parcul deși pe jumă- 
tate despuiat nu evoca nici o idee tristă. O armonie atât de desăvârșită, 
o tradiţie atât de glorioasă mărturisită de fiecare piatră şi de fiecare 
pom, exclud de altminteri orice gând de întristare. Aci la Versailles, lu- 
mea nouă cu cortegiul ei de zgomot şi de perfecţionări tehnice n-a pă- 
truns încă. Nimic nu s-a schimbat, și am retrăit clipele tinereţelor mele ... 


Marele discurs al lui Mussolini, la Milano, anunţat ca un punct de 
plecare pentru o nouă politică europeană, a decepționat întrucâtva. E 
mai mult un proces al trecutului, al tuturor greșelilor trecutului, decât 
un plan pentru o politică nouă. Că nici una din marile Puteri nu ştie ce 
vrea, că Societatea Naţiunilor e falimentară și că cu greu ar putea fi 
îndrumată pe cale mai sănătoasă. — Sunt lucruri cunoscute, și repe- 
tarea lor devine banală. Lumea vrea altceva, desigur, dar nici Mussolini 

nu pare să-şi fi ales încă drumul. Declaraţia că „Ungaria e marea muti- 
lată a Europei” e nedreaptă, căci Ungaria a fost redusă exact la terito- 
riul ei etnic. În tot cazul asemenea declaraţii nu pot înlesni o apropiere 
între noi şi Italia. Păcat. 


In saloanele din Paris se povestesc lucruri de necrezut despre Re- 
gele Eduard al Angliei. La Ragusa, coborându-se de pe yachtul lui, în- 
conjurat de damele care-l însoțeau, a fost întâmpinat de autoritatile 
locale în redingotă şi cilindru. In loc să se îndrepte spre ele, Regele a 
făcut o voltă bruscă, s-a apropiat de un zid şi a dat drumul unei tre- 
buinţe cu atât mai imperioasă, cu cât era după băutură. Autorităţile iu- 
goslave n-au găsit însă gluma de gustul lor. La Corfu, autorităţile gre- 
ceşti s-au suit pe bord, iar tânărul Eduardo le-a primit ... în pielea goa- 
lă. La Viena alerga prin prăvălii nu numai cu Mss Simpson, dar încă şi 
cu mama acesteia, o mitocancă fără cusur. Întâlnind într-o prăvălie o 
prietenă din America, baba s-a repezit la dânsa: „Oh, darling, dă-mi 
voie să-ți prezint pe Rege!“ Apoi întorcându-se spre Rege a început să 
strige: „David, Davidi, vino iute încoace să te prezint doamnei!" Vie- 
nezii, din prăvălie, care recunosc pe Rege, erau înmărmuriţi! 

Toate astea n-ar fi nimic pe lângă un fapt care mi s-a afirmat ca ri- 
guros exact. Într-o seară, acum de curând, la Londra, Regele a intrat cu 
d-na Simpson la Prunier (sucursala celui din Paris, situată în St James 
Street). Restaurantul era plin. Personalul recunoscând pe Rege a căutat 
să-i facă loc. Dânsul și cu dama s-au așezat însă fără jenă pe două tabu- 
rele înalte, la taraba barului. In sală, o mirare şi o consternare generală: 
așa ceva nu se mai văzuse niciodată. Regele şi dama, jenaţi și ei de tă- 
cerea și de atmosfera care-i înconjura, au consumat şi au plecat. 

În societatea și în cercurile guvernamentale din Londra purtarea 
Regelui a început să enerveze pe toţi, şi se vorbește de o abdicare silită 
şi de proclamarea Ducelui de York ca Rege. E de neînchipuit cum într-o 
vreme când Monarhiile trebuie să se strecoare cu atâta greutate sub 
loviturile ce le vin din toate părţile, să se găsească descreieraţi care să 
compromită o tradiţie seculară de dragul unei curve sau unui pahar de 
vin. Noi, românii tragem cel puţin un folos din porcăriile Regelui E- 
duard: presa străină nu se mai ocupă de ale Regelui Carol! Și când mă 
gândesc că acum 30 de ani, alt Eduard, faimosul (Prinţ of Wales) „Prince 
de Galles“ (mai târziu Eduard al VII-lea) era tratat de „desfrânat' și de 
„monstru“ fiindcă supa din când în când în cabinet particular cu câte o 
vedetă a teatrului sau a saloanelor! Când compar actele lui cu ale stră- 
nepoților săi, îmi dau seamă de cât am coborât pe panta destrăbălării și 
a devalorizării generale. 


! În familie, Regele Angliei nu e chemat Eduard, ci David, al doilea nume al lui. 

4 noiembrie. Roosevelt a fost reales Preşedinte al Statelor Unite cu 
o majoritate zdrobitoare, nemaipomenită până acum. Lumea merge spre 
oamenii dinamici, spre oamenii care fac ceva, fie bun, fie rău — numai 
ceva să fie — și fuge de „deliberativi“ şi de „consultativi'”, care nu se 
hotăresc niciodată la nimic. In dinamismul lui, deşi de multe ori a dat 
greş, stă tot succesul lui Roosevelt în ultimele alegeri. 


Din câte mi-a spus Elena Văcărescu, nu încape nici o îndoială că 
toată boala lui Titulescu a fost datorită unui tratament intens cu „Dinytra”, 
o specialitate americană care topeşte grăsimile şi deshidratează tesutu- 
rile dar distruge şi inima. Miocarditele sunt aproape inevitabile după 
acest afurisit tratament. Dacă s-o fi ales și Titulescu cu o miocardită, 
atunci va fi greu să se mai întremeze. 


7 noiembrie. Plecat joi seara 5 noiembrie din Paris, am sosit azi la 
amiazi în București. La Sinaia m-a întâmpinat prietenul Filip, ca să-mi 
anunţe devalorizarea leului decretată azi-dimineaţă. În realitate e vorba 
de o ajustare, căci leul a fost devalorizat în ziua în care Banca Naţio- 
nală a încuviințat cumpărarea devizelor cu o primă de 38% peste va- 
loarea legală a leului. Devalorizarea e de 40% şi ca să arunce praf în 
ochii oamenilor — de ce? — mascată: în loc să se devalueze pur și 
simplu leul și să se reducă pur și simplu valoarea lui de la 3.12 (cen- 
time aur) la 2 centime, s-a făcut o revalorizare a aurului din stocul 
Băncii Naţionale a cărui valoare a fost trecută de la circa 111 000 lei 
kilogramul la 155 000. Rezultatul e același, dar operaţiunea e încurcată 
— totul ca să se mai poată adăuga o minciună la atâtea altele: Guvernul 
declară într-adevăr, sus şi tare, că n-a devalorizat leul!!! 


Ziua de 5 noiembrie a fost pentru mine o Zi tristă: cât a trăit mumă-mea 
am petrecut-o totdeauna cu dânsa (era ziua ei de naștere) și de când s-a 
prăpădit, la mormântul ei. Împrejurările m-au îndepărtat anul acesta de 
Breasta ... 


La gară, la Paris, a venit să stea de vorbă cu mine Cesianu (Dinu) 
sosit chiar în dimineaţa aceea, după o lungă călătorie pe mare. A pus 
17 zile de la Constanţa la Marsilia. În țara nu-l văzusem. După înapo- 
ierea mea din Germania, am stat mult la ţară, apoi în treacăt pe la Bu- 
cureşti şi pe la Sinaia, căile noastre nu s-au încrucişat. L-am găsit de- 

primat şi dezorientat. E şi el dezgustat de tot ce vede în jurul Regelui. 
Şi nu speră nici el în nimic mai bine. Mi-a spus lucruri oribile: pentru 
refacerea Palatului Regal s-au ordonanţat până acum 450 milioane! 
(!!!) din care „onorariul“ lui Lorentz (care a găsit jumătate Palatul 
gata!) s-a ridicat la 30 milioane lei, transformati toți de Banca Natio- 
nală în franci francezi pe cursul de 6,50 — când în bursa liberă erau 
12 şi 13! Cesianu mi-a confirmat că Balif a pus piciorul în prag şi a ce- 
rut o anchetă Regelui, dar nu mi-a confirmat şi istorioara cu Prințul Mihai. 

Balif ar fi cerut anchetă numai pe baza bănuielilor pe care le avea, 
despre toate învârtelile verişorului Duduei. Ancheta a fost făcută de 
Petre Antonescu şi de Nenciulescu și rezultatele au fost deplorabile. 
Amicul Cesianu este însă sceptic asupra sanctiunilor Regale. Tot dân- 
sul mi-a confirmat cele ce-mi spusese deja Lăzeanu: cu privire la co- 
menzile noastre militare în Franța. Deşi devalorizarea francului s-a fă- 
cut tocmai pentru ca industria franceză să poată concura pe celelalte, 
deşi Guvernul francez a declarat „coram populo“ că valoarea de cum- 
părare a francului rămâne neschimbată, furnizorii francezi ne-au cerut 
majorarea preturilor (la contractele încheiate) cu diferenţa devalo- 
rizării și şperțarii noştrii au primit!!! Mitralierele Hotsckiss au fost plă- 
tite atât de scump încât administraţia franceză a dispus facerea unei an- 
chete, iar generalul Gamelin ar fi spus: „Les roumains ont donc achete 
des mitrailleuses en or?“ Cesianu îmi spunea cât de fericit e că n-a fost 
amestecat în nici una din aceste faimoase comenzi, în care s-a furat ca 
în codru — și ca să avem marfă proastă. 

Am lăsat pe confidentul Regelui disperat, pe peronul aburit al Gării 
de Est. 


Călătoria mea la Paris a fost scurtă dar rodnică. M-am ales cu pre- 
şedinţia „Stelei Române“ şi cu o viziune foarte netă despre cele ce se 
petrec în Franţa. M-am convins că pericolul cel mare, acolo, nu e de or- 
din politic, ci de ordin financiar. Că politiceşte terenul este subminat de 
extremiştii din stânga nu încape nici o îndoială; o rezistenţă pe acest 
teren este însă încă posibilă și chiar probabilă, dată fiind reacţia opini- 
unei publice, până și în rândurile radicale, şi armata de negri cantonată 
în jurul Parisului. Situaţia financiară îmi pare însă disperată. Anul aces- 


! Refacerea Palatului a început sub Guvemul Vintilă Bratianu. La ideia că ar putea costa pes- 
te 100 de milioune, nici Vintilă, nici eu nu puteam dormi de ciudă şi de grijă! 

? | ăzeunu. secretar gencral la Finanţe, Stânescu de la C..4.M.. Tutuc şi Romanescu sunt de 
mai multe săptămâni la Paris, unde „negociază“ zadamic reducerea cuponului, pe cure nu-l putem 
plăti. Întânind pc Lăzeanu i-am spus că asemenea chestiuni nu se negociaza. Se pune creditorul 
in fața unui fapt indeplinit, printr-un comunicat, cum a facut Brazilia. Lăzeanu îmi da dreptate. 
dar adauga: „Cu cine sa faci o politică de hotărâri şi de raspundere?" 

ta deficitul bugetului a fost de 20 miliarde de franci şi a fost acoperit 
prin cele 20 de miliarde dobândite prin operaţia devalorizării. Bugetul 
viitor se anunţă de pe acum cu alte 23 miliarde deficit: cu ce va fi aco- 
perit acest gol? Impozite nu se mai pot pune fiindcă maximul a fost 
deja atins, împrumut nu se mai poate face fiindcă n-ar mai subscrie ni- 
meni, după experienţa ultimului împrumut — ratat de altminteri — ur- 
mat la scurt interval de devalorizarea negată prin însuși prospectul îm- 
prumutului. Rămâne o a doua devalorizare. Dar după aceasta va veni o 
a treia, şi o a patra — „et puis la debăde”. Francezul suportă orice, nu- 
mai să-l atingi la pungă zu. Ce va da falimentul financiar? Răsturnarea 
regimului actual de mijloc, sigur — dar apoi: extrema dreaptă, sau ex- 
trema stângă? 


Devalorizarea franceză a fost făcută în cele mai deplorabile conditi- 
uni. Cea engleză a reușit fiindcă englezii au început prin a face econo- 
mii masive (au redus bugetul la aproape cu 50%), prin a-și echilibra 
bugetul și numai apoi au procedat la devalorizare, ca o măsură econo- 
mică. Francezii și-au îndoit bugetul (așa-zisele sporuri de ordin social), 
l-au lăsat dezechilibrat, și au recurs la devalorizare fără nici o pregă- 
tire, ca la un expedient de trezorerie, pentru a umple golul din casă. 
Consecințele celor două metode: în Anglia ordine şi prosperitate și nici 
o şovăire monetară de la 1931 până azi; în Franţa, două luni după deva- 
lorizare, toate merg prost și se vorbește de o nouă devalorizare. In An- 
glia, nici un preţ n-a crescut — în Franţa s-au scumpit toate. În Anglia, 
de pe urma devalorizării numai foloase — în Franţa, numai ponoase. 


11 noiembrie. Azi se întrunește la Viena conferința miniștrilor de 
Externe ai Italiei, Ungariei și Austriei. În ziarele noastre de ieri se 
anunţa cu ifos „că față de atitudinea dârză a Micii Înţelegeri, chestiu- 
nea restaurării Habsburgilor nu va fi pusă la Viena“. Nu va fi pusă, de- 
sigur, dar nu din cauza „atitudinii dârze“ a Micii Înţelegeri, ci fiindcă 
restaurarea Monarhiei în Austria nu convine nici Germaniei nici parti- 
zanilor Anschlussului din Austria. 


Naţionaliştii spanioli au intrat în Madrid de duminică, dar trebuie 
să-l cucerească stradă cu stradă; luptele sunt grele și stricăciunile ce se 
fac, enorme. 


Alaltăieri, în ziua de 9 noiembrie, ţinut congresul anual al Partidului 
nostru Agrar. Expozeul meu în faţa congresului a avut răsunet în opinia 

publică. La banchet am spus între altele, vorbind despre ieşirea lui 
Mussolini de la Milano, în favoarea Ungariei („marea mutilată””), că 
„era o lacrimă pioasă pe mormântul unui câine fidel!“ Lumea a râs şi 
și-a uitat de supărare. 


În lipsa mea din țara, Pangal a avut o lungă conversație cu Thierry, 
noul ministru al Franţei pe care eu nu l-am văzut încă. Thierry a spus 
lui Pangal că are instrucţiuni cu totul diferite de ale predecesorilor săi, 
şi anume de a nu se mai înfeuda lui Titulescu (cred şi eu!) sau unui sin- 
gur partid (cum s-a făcut până acum). După cum a fost menit să schim- 
be macazul politicii franceze în Grecia!, aşa mărturiseşte surăzând noul 
ministru francez că e menit să o facă și în România. Faţă de actualul 
Guvern, Franţa nu poate să aibă decât o atitudine amicală și de încre- 
dere, dar nu încape îndoială că zilele Cabinetului Tătărescu sunt numă- 
rate. Făcând cu Pangal examenul diferitelor posibilități de succesiune, 
Thierry părea destul de bine orientat. Excludea orice posibilitate de 
formaţie naţional-ţarănistă. Se temea de o formulă Vaida sau Goga (!) 
pe care le declara cât se poate de antipatice Franţei. Dintr-una într-alta 
a ajuns la o formulă Averescu-Argetoianu și a întrebat pe Pangal dacă 
ar fi posibilă. Pangal i-a răspuns că desigur, că în 1934 se ajunsese a- 
proape până la realizarea ei dar că, între altele, fusese torpilată în ulti- 
mul moment și cu ajutorul d-lui de Ormesson. Thierry a replicat că n-ar 
mai fi cazul acum, și a început să mă laude pe toate tonurile, să spună 
că sunt omul în care Franța are încredere (!!) şi câte şi mai câte! Pangal 
i-a ţinut isonul şi nu s-a sfiit a spune că mai iute decât o formulă Ave- 
rescu-Argetoianu ar vedea realizabilă o formulă Argetoianu fără Ave- 
rescu. Thierry a mai vorbit şi de o formulă Mironescu-Argetoianu, dar 
după câte spune Pangal, nu vedea nici o posibilitate de guvernare fără 
mine la cârmă. Cum se învărtește roata lumii! Eu, persoana gratissima 
a unui ministru francez, și încă a unuia pe care nu-l cunosc, de unde 
până aci fusesem considerat ca francofob fiindcă simţeam și vorbeam 
românește! Thierry a conchis față de Pangal, că cea mai nimerită for- 
mulă pentru viitorul Guvern ar fi una cristalizată în jurul meu, şi că 
dânsul va lucra pe cât va putea, în favoarea unei asemenea soluţii. 


Azi, aniversarea proclamării independenţei Poloniei. Generalul Rydz- 
Smigly a fost proclamat Mareşal, adică stăpân al țării, după propria 
! Până la sosirea lui Thierry la Atena, politica franceză se sprijinea în Grecia numai pe Veni- 


zelos şi pe venizeliști. Thierry, urmând instrucţiunile Parisului, a luat contact şi cu monarhiştii și 
pretinde că ar fi contribuit mult la reintronarea Regelui George. 

mărturisire a Preşedintelui Republicei, Moscicky. Totdeodată i s-a schim- 
bat şi numele din Rydz-Smigly în Smigly-Rydz (!!). Smigly înseamnă 
în limba polonă „iute”. 


Mi se comunică de la Externe că s-a semnat decretul pentru Gri- 
gorcea la Londra şi că s-a cerut agrementul pentru Radu Cruţescu la 
Sofia şi pentru Alexandru Zamfirescu la Varşovia. 


Mitropolitul Visarion, al Bucovinei îmi trimite o telegramă de feli- 
citări „pentru admirabila expunere politică făcută zilele acestea”. Cura- 
jos prelat! O notă bună pentru Sfântul Sinod, în care se găseşte cel 
putin un ierarh ce nu se sfiește să calce pe piciorul Guvernului. 


14 noiembrie. Petrecut zilele de ieri şi alaltăieri la Breasta pe o vre- 
me încântătoare. Am putut circula de dimineata până seara în haină. 
Prin aburelile pământului, razele soarelui păreau că învie pentru o clipă 
pădurile pe jumătate moarte şi despuiate și în liniștea imensităţii sim- 
țurile nu mai percepeau decât contrastele de lumină și umbră. Tăcerea 
era desăvârşită, pe pămînt şi în văzduh, şi sufletul fărămiţat al firii mă 
pătrundea din toate părţile. Era așa de frumos încât m-am despărţit cu 
greu de scumpele mele orizonturi, ca să mă afund din nou în cloaca de 
la Bucureşti. 


La București am găsit ziarele pline de cele petrecute la Viena: în 
conferinţă tripartită italo-austriacă-maghiară, Austria şi Ungaria — cu 
aprobarea Italiei — au adus la cunoștința lumii ca îşi reluau drepturile 
ce le ridicaseră tratatele de la Trianon și St Germain şi au proclamat 
dreptul de egalitate pentru înarmarea lor. Evenimentul nu se prezintă 
ca ceva neaşteptat, după atâtea nesocotiri ale tratatelor — era însă 
interesantă de notat reacţiunea S.D.N.-ului şi a Micii Neînţelegeri. Re- 
acția Genevei — cea cu tratatele înregistrate — a fost bineînțeles nulă. 
A Micii Inţelegeri care de ani de zile ne-a plictisit cu rodamontadele ca 
(„nu vom permite, măsurile noastre sunt luate, nimic fără voia noastră, 
vom mobiliza imediat etc. etc.), e şi mąi tipică, în materie de nemărtu- 
risită neputinţă: în fiecare trei ţări ale Inţelegerii, telegraful ne anunţa 
că comunicatul de la Viena „a fost primit cu rezervă“. Admirabil!!! Câ- 
tă larmă ca să ajungi la un asemenea rezultat! 

Prin Decret Regal, s-a înfiinţat astăzi un Minister al Aerului şi al 
Marinei. Un Minister al Marinei ne lipsea! E interesant de însemnat 
cum acești apărători ai regimului constituţional-parlamentar îşi bat joc 
de Parlament şi promulgă decrete-legi în ajunul deschiderii Camerelor. 
Zilele acestea s-a legiferat astfel, fără nici un control, în cele mai im- 
portante ramuri economice (modificarea legii minelor, devalorizarea 
leului etc.) 


15 noiembrie. Camerele, prorogate de la 15 octombrie, se deschid 
astăzi. Nu mă duc, m-ar apuca scârba. 


Germania a denunțat ieri clauzele Tratatului de la Versailles prin 
care un regim internațional fusese impus navigaţiei fluviale pe teritori- 
ul Reichului. Cum era de aşteptat — suntem în serie — Franţa a reac- 
ționat numaidecât prin propunerea unei note de protest de depus la 
Berlin de Puterile interesate. 

Un comunicat al Ministerului de Externe (al nostru) ne informează 
că încă din 1933 Mica Înţelegere a consimțit în principiu la dreptul 
egalităţii de armament pentru Austria și Ungaria, cu rezerva unei înţe- 
legeri prealabile între Statele interesate și asigurării securităţii (!!!) Sta- 
telor Micii Inţelegeri! Rezerve și note de protestări, iată singurele arme 
care au mai rămas în arsenalul genevezilor de toate neamurile. 


16 noiembrie. Mesajul de deschidere a Parlamentului n-a fost, ieri, 
mai puțin searbăd ca de obicei. Într-însul se oglindește satisfacția far- 
sorului de Tătărescu de a ne fi umilit aproape 4 ani prin guvernarea lui, 
cea mai rușinoasă din câte a avut să sufere ţara românească. Un para- 
graf special pe care Regele l-a citit cu un „patos“ special, apăsând asu- 
pra cuvintelor, cere tuturor românilor să pună capăt învrăjbirilor şi să 
se unească toţi pentru apărarea intereselor supreme ale neamului, amenin- 
tate. Pentru unire suntem cu toţii, dar nu în jurul curvăriei şi a șperțului. 

Universul scrie că absenţa mareșalului Averescu, a mea, a lui Iu- 
nian și a lui Gh. Brătianu de la ţirimonia de ieri, a fost remarcată şi co- 
mentată. 


Ceartă mare între guvernamentali pentru președinția Senatului. Gu- 
vernul și direcţia partidului vor să aleagă pe Alex. Lapedatu, ca să dea 
o satisfacție ardelenilor, totdeauna pe atât de exigenţi pe cât sunt de pu- 

turoşi. Dimitriu surdul, nu vrea însă să audă nimic, şi îşi menţine candi- 
datura. Micile neplăceri ale regimului de partid. 


Văzut ieri pe Grigorcea, noul nostru ministru la Londra şi actual- 
mente încă Secretar General al Ministerului. El crede că zilele lui Ce- 
sianu la Paris sunt numărate și că favoarea de care s-a bucurat până a- 
cum acesta pe lângă Rege e mult scăzută. Urmând a se înainta acum 
miniştrii plenipotențiari clasa a III-a la m.p. cl. I, Regele a cerut lista pe 
vechime şi s-a oprit la Cesianu pe care nu l-a înaintat, deşi o asemenea 
avansare ar fi fost naturală pentru șeful unei Legaţii de importanţa celei 
din Paris. Îmi explic acreala lui Cesianu pe peronul gării din Paris şi de ce 
mi-a spus de mai multe ori că pusese postul său la dispoziţia Regelui. 


Una bună. Caius Brediceanu trimitea, cât a stat la Viena, informaţii 
particulare lui Maniu, și numai lui Maniu. Astfel în ultima vreme, 
aflând de la prietenii lui, portarii și Kammerdienerii de la Ballplatz, că 
la conferința tripartită de la Viena se va pune chestiunea dreptului ega- 
lităţii de înarmare, Caius s-a grăbit să transmită vestea d-lui Jules. 
Acesta alarmat a cerut să vadă pe Victoraș Antonescu ca să-i comunice 
senzaţionala ştire. Întâlnirea a şi avut loc, şi ziarele democratice n-au 
lipsit să vorbească „de o conferinţă de 8 ore (!!!) pe care dl Maniu a 
avut-o cu un înalt demnitar“. Victoraş, pus la curent pe cale particulară 
de cele ce urmau să se întâmple la Viena, s-a dus furios la Ministerul 
de Externe şi a început să urle împotriva lipsei de informaţii oficiale. 
Grigorcea a arătat atunci lui Victoraș raportul lui Brediceanu care se 
lăfăia pe masa ministrului, dar pe care ministrul nu-l citise. Se întâm- 
plase că secretarul Legaţiei din Viena trimisese Ministerului în copie 
raportul pe care Brediceanu îl adresase lui Maniu! Și astfel onoarea 
diplomaţiei românești a fost salvată! 


Scanavi, sclivisit şi tras prin inel, vine la mine într-o chestiune par- 
ticulară. Cu acest prilej îmi spune că cel care a cumpărat acţiunile zia- 
relor Adevărul şi Dimineața ar fi Malaxa; că tot Malaxa ar fi cumpărat 
majoritatea acţiunilor „Astra vagoane“ (o fi?) — că tot Malaxa și-ar fi 
asigurat monopolul motorizării armatei, înființând aci în București 
sucursala Ford (al cărui conducător ocult este) și înțelegându-se de 
altă parte cu Skoda, întrega afacere urmând să fie făcută cu una din 
aceste două firme sau cu amândouă (o fi?). E un fapt cert că oferta 
Mercedes-Benz, de trei ori mai ieftină ca a firmelor precitate, nici n-a 

fost luată în consideraţie. Dacă lucrurile sunt aşa cum le povesteşte 
Scanavi, Malaxa devine inamicul public No 2, inamicul public No 1, 
rămânând Aristide Blank, care având primul cuvânt la Lupeasca, are 
pe cel din urmă, în toate chestiunile, la Rege. 


19 noiembrie. leri-dimineaţă a venit Săveanu la mine; face ocolul 
şefilor de partide în vederea serbărilor pe care le pregăteşte pentru a 
18-a aniversare a alipirii Ardealului. E vorba de mari solemnităţi pen- 
tru zilele de 1 şi 2 decembrie, solemnităţi la care au fost invitaţi şi par- 
lamentarii iugoslavi şi cei cehoslovaci. Ședinţe festive, mese, concert 
cu Enescu, inaugurarea Arcului de Triumf. Pentru şedinţa festivă am 
fost de părere să nu vorbească decât preşedintele Camerei şi Guvernul, 
iar nu câte unul de fiecare partid. 

Universul de ieri-dimineaţă anunţă rechemarea lui Cesianu de la 
Paris și numirea lui în postul de ministru al Curţii Regale. In locul lui 
Cesianu s-ar fi cerut la Paris agrementul pentru Franasovici. Dacă şti- 
rea e adevărată, și pare că e, înseamnă că prevederile lui Grigorcea (con- 
semnate câteva pagini mai sus) s-au realizat mai repede decât credea. 


Salengro, ministrul de Interne al Franţei, învinuit de a fi dezertat la 
inamic în timpul războiului, s-a sinucis. L-a mâncat ziarul Gringoire 
care a dus împotriva lui o campanie înverșunată, și pare-se justificată. 


Italia și Germania au recunoscut Guvernul spaniol naţionalist și au tri- 
mis însărcinaţi cu afaceri la Burgos. Ocuparea Madridului de către for- 
tele generalului Franco merge încet. Orașul trebuie cucerit casă cu casă. 


20 noiembrie. Regele George a omorât și pe Papanastasiu. De un an 
de când e pe tron, a curăţat pe toți șefii de partide, începând cu Venize- 
los și cu Condylis. E cea mai practică metodă de a înlătura dificultăţile. 


Marele Consiliu Fascist întrunit la Roma și-a terminat ședințele fără ca 
Mussolini să mai fi luat Ungaria și revizionismul în braţe. E un progres. 


21 noiembrie. Înlocuirea lui Cesianu la Paris prin Franasovici s-a 
dezminţit. Informaţia fusese dată ziarelor de traţii lui Dimitriu-Dovle- 

cel, exoflisitul preşedinte al Senatului. Într-adevăr acum câtva timp 
Regele ceruse lui Franasovici să meargă la Varşovia! şi acesta refu- 
zase. Tătărescu mai insista pe lângă dânsul să primească, şi tocmai 
într-o zi în care se găsea şi Dimitriu de faţă în biroul Preşedinţiei. 
Franasovici plictisit a refuzat din nou şi a adaugat: „Dacă ar fi la Paris 
aş mai înţelege, dar la Varşovia” ... Deşi cuvintele lui Franasovici au 
căzut în urechia unui surd, Dovlecel şi-a adus aminte de ele când a 
văzut că nu-şi mai poate păstra fotoliul prezidenţial de la Senat, şi a 
cerut lui Tătărescu să-i promită Ministerul Comunicaţiilor, în cazul în 
care actualul titular ar trece în serviciul diplomatic. Tătârescu, care ştia 
că nu riscă nimic, a promis — iar familia Dimitriu a expediat imediat 
pe Franasovici la Paris ... 

Văzut ieri pe Averescu. L-am găsit foarte îmbătrânit. Nimic intere- 
sant. 


23 noiembrie. Se vede că Regele a intrat în anul morţii: a început să 
facă politeţe. Alaltăieri sâmbătă-seara a convocat o serie de invitaţi să 
asculte pe celebrul pianist Brailovski. Ne-a cântat numai Chopin cu o 
dexteritate aproape înspăimântătoare. 

Bietul Rege nu o nimerește însă niciodată: dacă nu primește, îl în- 
jură lumea fiindcă nu primeşte, dacă primește, îl înjură cei care n-au 
fost pofitiţi. De fapt, nu-mi prea dau seama care pot fi criteriile pe baza 
cărora M.Sa îşi selecționează musafirii. În afară de Guvem (şi nu toţi 
miniștri), de Miniştrii străini, de câteva personalităţi mondene dar nu 
din cele mai alese, de o serie de funcţionari miraţi şi ei că se găsesc 
acolo, cu damele, Regele nu invitase din foștii miniştri decât pe mine, 
pe Jean Mitilineu, pe Cămărâșescu, pe Goga și pe Gusti, și încă pe 
acesta din urmă în categoria oamenilor de casă. Cei nepoftiţi s-au su- 
părat; veşnic nemulțumitul Iorga a izbucnit chiar. Cei de la Palat mi-au 
povestit că în ajun dl Profesor a telefonat ca să spună că se miră că nu 
Şi-a primit încă invitaţia. Transmisă Regelui, reclamaţia lui Fute Vânt a 
primit răspunsul cuvenit: Regele nu se lasă terorizat și va invita pe 
di Iorga la rândul lui. „Ei, domnule, eu nu sunt om de rând, în tarrra 
aceasta!™ a urlat paranoicul şi a trântit telefonul. 

Regina Maria părea foarte afectată de ştirea morţii nepotului ei, fiu, 
„nfantei Beatrice, ucis în preajma Madridului. Ştirea se şoptea însă nu- 
mai la ureche, pentru a se permite seratei să se desfășoare până la sfâr- 
şit. Asista la recepţie, pentru prima dată şi Prinţul de Wied, cu cei do: 
copii ai lui. Mi s-a spus că s-ar fi naturalizat român, ca să-și poată păs- 


! Regele mersese până a oferi lui Franasovici lucru de necrezut să stea la Varşotiu ca 
ministru de Stat în misiune Specială! 

tra Fântânelele. Dintre diplomati lipsea Ostrovski, ministrul Sovietelor, 
în schimb a fost prezent Poklewski, care împlinea în acea zi 50 de ani 
de serviciu diplomatic. 

Inainte de a intra în sala cea mare, Regele l-a chemat într-un salon 
alături şi l-a decorat cu Ordinul pentru Merit, zicându-i: „Fiindcă nu 
mai ai Suveran, dă-mi voie mie să-mi aduc astăzi aminte de credin- 
cioasele d-tale servicii”. Apoi l-a sărutat. Poklewski era mişcat până la 
lacrimi. Hotărât, Regele a intrat în anul morţii. 

Vorbit cu Regele politică externă. E şi dânsul foarte ingrijorat de 
probabila carenţă — fie şi temporară — a Franţei şi se teme să nu 
rămânem în aer. Dar socoteşte că „nu trebuie să ne aruncăm în brațele 
celorlalţi”. Pentru moment, politică curat românească, de expectativă, 
cu o notă mai apăsată faţă de alianţa cu Polonia. Cuminte. Dar Regele 
vorbeşte totdeauna cuminte — numai nu „face“ cuminte. 


Petrecut ziua de ieri la Constanţa. Vânt tare, şi cam rece. Congres 
splendid, organizaţia lui Teodorescu-Valahu e azi organizaţia noastră 
cea mai tare. Profitat de ocazie pentru a răspunde apelului „la unire“ 
făcut de Rege în mesajul de deschidere al Parlamentului. Am declarat 
orice unire imposibilă în jurul mincinosului de Tătărescu și al Guver- 
nului său de șperțari. Să ia Regele frânele în mână, și ne vom uni toți în 
jurul lui. l 

Seara am luat masa la restaurantul Venezia pe care Titulescu l-ar fi 
declarat cel dintâi din Europa. Am mâncat într-adevăr extraordinar de 
bine. După masă am trimis o cartă poştală lui Titulescu, la Lugano, cu 
următorul conținut: „Ai avut şi tu dreptate o dată: „Venezia e într-ade- 
văr cel mai bun restaurant din Europa!” și am semnat toţi, câţi ne adu- 
nasem acolo. 


25 noiembrie. Regina a telefonat la Londra surorii sale Infanta Bea- 
trice și a aflat astfel că fiul ei a căzut la Madrid, a fost doborât cu aero- 
planul pe care-l conducea. Aeroplanul în flăcări a căzut în zona stă- 
pânită de naționaliști; corpul tânărului Prinţ era complect carbonizat. A 
fost recunoscut de fratele mai mare, care luptă şi dânsul sub ordinele 
generalului Franco. Infanta a mai spus Reginei că Coti Zânescu, însăr- 
cinatul nostru cu afaceri în Spania s-a purtat admirabil tot timpul de 
când a început războiul civil. Fără să părăsească o clipă Madridul şi 
Legația, a salvat de la moarte o sumă de oameni. Cine ar fi crezut vreo- 
dată că în blegul de Coti să fie sămânță de erou? Și de la Externe mi 
s-a confirmat curajoasa purtare a lui Zânescu. Jean Tehaș Florescu (mi- 

nistrul) a fugit din Madrid la prima alarmă, acum şase luni, s-a instalat 
la St Jean de Luz şi de acolo a trimis telegrame la Bucureşti, reclamând 
împotriva lui Zănescu care-și permite să ia la Madrid iniţiative, fără să-l 
consulte. Ministerul i-a răspuns cum merita şi Jean Tehaș n-a mai spus 
vorbă. 

Singura răzbunare a lui Zănescu a fost următoarea depeşă expediată 
Externelor: „Rog comunicaţi Excelenței Sale Florescu că i-am scăpat 
blănurile şi fotografiile!" 


Alexandru Zamfirescu pus la grea încercare — a trebuit să orga- 
nizeze primirea ministrului său Antonescu abia 12 ore după ce şi-a pre- 
zentat scrisorile de acreditare — a pronuntat în fața Preşedintelui Mos- 
cicki un discurs în care s-a dat la hiperbole inutile. E un băiat inteli- 
gent, dar primul său pas la Varşovia a fost greșit. 


Din cronica puroiului: 

Acum câtva timp s-a ivit un conflict în „Societatea Surorilor de Ca- 
ritate Regina Elisabeta“, societate prezidată de Regina Maria și con- 
dusă de ani de zile — foarte bine, de altminteri — de Lili Fălcoianu. 
Două surori, două intrigante, au ridicat pe colegele lor împotriva d-rei 
Fălcoianu. Deşi dreptatea era de partea acesteia, deşi principiile cele 
mai elementare de guvernământ interziceau să se dea câştig de cauză 
celor două răzvrătite, conflictul s-a termint prin eliminarea directoarei 
Lili Fălcoianu, din ordinul Regelui. Cele două surori răzvrătite erau 
într-adevăr prietene bune cu alte două rânduite cu serviciul pe lângă 
bătrânul Lupescu, tatăl Alt. Sale Seren. Duduia. Atât a fost de ajuns, și 
prin Lupescu şi prin Lupeasca, Regele a fost pus în acțiune. Regina 
Maria spumegă. Și fiindcă eforii Societăţii hotărâseră și o pedeapsă 
disciplinară pentru cele două surori, Regele a cerut Reginei și a obținut 
de la dânsa numirea lui Donescu (primarul) ca al treilea efor, iar Do- 
nescu abia numit a anulat pedeapsa dată de eforii cei vechi! 


Cu prilejul discuţiei la Adresa am citit ieri în numele Partidului 
Agrar următoarea declaraţiune: 

„Partidul Agrar socotește prezenţa prelungită a actualului Guvern la 
cârma țării ca o compromitere a intereselor naţionale şi așteptând de- 
misia lui, renunţă la discuţia inutilă a Adresei. 

Gata să răspundă oricând la apelul Coroanei, pentru unirea tuturor, 
convins chiar că numai o asemenea unire ar mai putea îndrepta situația 

disperată a economiei noastre naţionale şi anarhia morală în care ne 
zbatem — Partidul Agrar nu poate concepe însă o asemenea unire în 
jurul unui regim silnic şi falimentar, care dezbină în loc să unească. 

Cu oameni noi şi cu un program sănătos şi prealabil precizat, Par- 
tidul Agrar este gata să aducă contribuţia sa neprecupeţită la opera de 
refacere, care ieşind din faza vorbelor goale va trebui să intre, în fine, 
în aceea a realizărilor rodnice." 

Majoritatea a urlat, bineînţeles. Dar scurta mea declaraţie a făcut 
mai mult efect decât mă aşteptam, în opinia publică — ca şi discursul 
meu de la Constanţa, de altminteri. Azi-dimineaţă a venit la mine Stan- 
cu Brădişteanu, președintele Asociaţiei funcționarilor publici, să-mi 
spună că acum toată funcţionărimea e alături de mine. 


26 noiembrie. Ziarele de azi-dimineaţă publică textul convenției 
semnate ieri şi încheiate între Germania şi Japonia, pentru combaterea 
comunismului. Textul e cam vag şi vorbește de măsuri de luat prin co- 
mună și ulterioară înțelegere. Singura îndatorire formală este comuni- 
carea de informaţiuni, dintr-o parte şi din alta. Importanţa actului stă în 
intențiunea părţilor de a crea un instrument în jurul căruia să vină să se 
grupeze — dacă vor veni — Puterile naţionaliste de pretutindeni, în 
lupta lor împotriva tendinţelor comunizante, sau democratice. Semna- 
rea tratatului e primită cu multă rezervă la Paris și la Londra, şi cu 
oarecare indiferenţă la Roma. 


A murit pe neașteptate, la Calafat, doctorul Viorel Popescu, inspec- 
tor general sanitar al Olteniei, un om cumsecade și bun funcționar. 
N-avea nici 60 de ani. 


Gardiștii care au ameninţat cu moartea pe Madgearu şi pe dr Lupu 
au fost condamnaţi la câteva luni de închisoare — în schimb, ajutorul 
de primar Vasilescu şi arhitectul Bolomei, condamnaţi în prima instan- 
ta pentru vina lor în prăbuşirea tribunelor de la Cotroceni, au fost achi- 
taţi de Curtea de apel. 


Victor Antonescu a fost primit la Cracovia cu mare aiai. Onorurile 
acordate ministrului nostru de Externe, sunt în realitate palme pe obra- 
jii lui Titulescu. Beck se răzbună cum poate, de tot ce a avut de suferit 
din partea fostului nostru mare european. 

Văzut pe Thierry şi stat cu el de vorbă un ceas. Inteligent. In curent. 
E hotarat să stea cât o putea la Bucureşti şi mi-a confirmat cele spuse 
deja lui Pangal cu privire la acţiunea lui politică. E hotărât să dea tot 
concursul Regelui şi să nu se amestece câtuşi de puţin in politica 
interna. S-a declarat încântat că n-a mai găsit la Minister pe Titulescu, 
pe care nu-l poate suferi. Indignat de o notiţă publicată de un ziar de la 
Paris, prin care era acuzat că nu luase încă contact cu „prietenii Fran- 
tei“, adică cu naţional-țărăniştii, mi-a mărturisit că nu va face nimic 
pentru a câştiga bunăvoința lor specială. Pricepe oroarea de comunişti 
pe care a constatat-o la Bucureşti, fiind el însuşi om de dreapta. L-am 
asigurat de bunăvoința noastră a tuturor dacă persistă în intenţiile sale 
de a nu se amesteca în politica internă a ţării şi dacă se va arăta — în 
opoziție cu predecesorii săi — mai mult reprezentantul Franţei decât al 
creditorilor noştri francezi. Vrem să fim trataţi în aliaţi, nu în mușterii. 


27 noiembrie. leri la Varşovia s-au schimbat discursuri călduroase 
între miniştrii colonel Beck şi aviator Victor Antonescu. Din nefericire 
noi trecem de la un extrem la altul: Titulescu vorbea prea bine, iar An- 
tonescu vorbeşte prea prost. Discursul lui e un amestec de superlative 
de o monotonă platitudine şi de platitudini de o disperantă monotonie. 


Discursuri şi la Roma unde au vorbit cu paharul în mână Regele Îm- 
părat Victor Emmannuel (Victor și el) şi Regentul Horthy. In opoziţie 
cu discursul lui Mussolini de la Milano, cuvântarea Regelui Italiei a 
fost banală dar plină de tact; Regele a insistat asupra dorinței de pace a 
tuturor şi n-a jignit pe nimeni. Serbările de la Roma și Napoli au așezat 
definitiv Ungaria în orbita Italiei. 


Luat masa ieri la Radovici cu Dem. Dobrescu, fostul primar. Vrea 
să intre în Partidul Agrar, cu toți ai lui. A rămas să-mi supună un pro- 
gram orăşenesc şi muncitoresc. 


28 noiembrie. Vizita lui Victoraş la Varşovia s-a stârşit printr-un 
comunicat în tradiţia lui Titulescu: principii generale cu un minimum 
de precizări — dar și cu un minus de brio stilistic. Nu rămâne mai puţin 
adevărat că vizita lui Antonescu în Polonia marchează o reluare a 
intimităţii în relațiile româno-poloneze. E păcat însă că s-a vorbit nu- 
mai de strângerea relaţiilor culturale între ambele ţări şi nu și de crea- 

rea unei zone france în portul Galaţi, căci aceasta ar fi strâns mai mult 
legăturile noastre cu Polonia decât o sută de vizite ale doftorului Ange- 
lescu la Varşovia. 


leri s-a terminat discuţia la Adresă la Cameră. O lungă declaraţie a 
Partidului Naţional-Ţărănesc în care se făgăduiesc ţării minuni, parcă 
onorabilii n-ar fi guvernat-o deja spre unicul beneficiu al d-lor Mirto, 
loaniţescu, Tilea şi Co. În numele Guvernului a răspuns dl Inculeţ, care 
a declarat că România e fericită, şi între altele — răspunzând la refuzul 
meu de a sta alături de ei — că o apropiere de mine nu i-ar face d-sale 
nici o plăcere. Uită licheaua că în primăvara anului 193| a venit la mi- 
ne (era în preajma demisiei Guvernului Mironescu) şi mi s-a oferit fără 
condiție, gata să lase Partidul Liberal numai să fie ministru şi să facă 
parte din formaţia ministerială ce se pregătea. Ba mi-a mai promis că-mi 
aduce şi pe Nistor cu el. Şi eu am fost atunci acela care n-am avut nici 
o plăcere să stau lângă dânsul, de frică să nu mă buzunărească. 


Generalul Zizi Cantacuzino a plecat în Spania împreună cu 6 legio- 
nari printre care Alexandru Cantacuzino şi un popă. Delegaţia aceasta 
a Gărzii de Fier duce colonelului care a apărat Alcazarul din Toledo o 
sabie de onoare, după care toţi membrii ei rămân să lupte în rândurile 
„Falangei” — partidul fascist spaniol — în care au fost excepțional pri- 
miţi, de obicei voluntarii străini fiind vărsaţi în legiunea străină („Ban- 
diera’ *). Înainte de a părăsi Bucureştiul, Cantacuzino şi-a adunat tova- 
rășii de drum şi le-a ţinut următoarea scurtă cuvântare: „Mă, să-i f.. 
mama lui aceluia din voi care se va întoarce viu din Spania. Poate să 
scap eu, că sunt bătrân, şi nu mă vor pune, te pomeneşti, în rândul în- 
tâi! Aţi înteles?“ — „Am înţeles!“ — „Juraţi să muriti?“ — „Jurăm!"* 
Până să moară, Franţa le-a refuzat viza paşapoartelor, aşa încât cei 
7 eroi au fost siliți să plece prin Germania și să se îmbarce la Hamburg. 
Probabil că la înapoiere vor putea trece prin Franţa. 


Aniversarea Unirei Transilvaniei se pregăteşte „di granda", în ca- 
drul alianțelor noastre „„indestructibile“. Franţa trimite pe generalul 
Mittelhauser cu mai mulţi ofiţeri, Cehoslovacia pe preşedintele Ca- 
merei şi Senatului cu 30 de parlamentari, lugoslavia pe preşedintele 
Camerei cu alţi 30 de şperțari, iar Stelian Popescu pe Seişanu (Romu- 
lus). Masă (parlamentară) la Athenee Palace, masă la Externe, inaugu- 
rarea Arcului de Triumf, şedinţă solemnă la Cameră, ceaiuri la Legaţii 
— o să petrecem de minune! 

1 decembrie. Ca răspuns rodomontadelor ungurești şi glumelor re- 
vizioniste mussolinice, voinicoşii alianțelor noastre sfinte au pus la 
cale pentru azi o mare manifestare de solidaritate franco-sârbo-ceho- 
română. Pentru comemorarea celei de a 18-a aniversări a Unirii Ardea- 
lului cu noi, Parlamentele Cehoslovaciei şi Iugoslaviei ne-au trimis din 
sânul lor câte o delegație compusă din câte 30 de parlamentari și con- 
dusă, pentru cehi de Malypetr, preşedintele Camerei, şi Sukup preşe- 
dintele Senatului — iar pentru iugoslavi de Chirici, preşedintele 
Skupcinei. Şi fiindcă tot astăzi se inaugurează şi faimosul Arc de Tri- 
umf, a venit și o delegaţie de ofiteri francezi în frunte cu generalul Mit- 
telhauser. Acesta a fost probabil ales, nu fiindcă numele său începe ca 
Mitteleuropa, dar fiindcă a organizat după război eroica armată a dro- 
toșilor. In cinstea delegaţiilor s-a dat ieri după-amiazi un ceai la Lega- 
tia cehoslovacă şi seara o recepţie la Legația Frantei. Bufetul vagmis- 
trului Șeba a fost excelent: pe lângă toate bunătățile din lume, o exce- 
lentă șuncă de Praga, mici cârnăciori naționali şi o formidabilă bere de 
Pilsen ne-au transportat pentru câteva momente în lumea visurilor. În 
schimb, deși d-na Thierry e născută Rotschild, bufetul de la Legatia 
Franţei a fost mizerabil. Am cerut un pahar de șampanie, și mi s-a răs- 
puns că nu mai e! Iar ce era, era de lepădat, mâncare pentru câini! Și 
când mă gândesc că „la pauvre Nadine“ avusese grijă să telefoneze ne- 
vestei mele „que tout sera fait par mon chef“, mă apucă groaza pentru 
masa pe care trebuie să o luăm în ziua de 5 decembrie la ei! 

La recepţia de la cehoslovaci mi-am plătit o poliţă pe care o dato- 
ram lui Inculet — și capul lui Victor Antonescu. Inculeţ făcea cerc, în 
jurul lui Valer Pop și vreo 7-8 cloncani liberali, m-am înaintat spre el şi 
cu surâsul pe buze: „Ce amice, n-ai avea nici o plăcere să stai alături de 
mine?“ — „Coane Costică, pe banca ministerială nu!“ Atât aşteptam și 
eu ca să continui: „La ascultă, amice, ești rudă cu unul, Ion Inculeţ care 
a venit la mine în 1931 să se lepede de partidul său ca să-l așez pe 
banca ministerială alături de mine?“ Licheaua s-a fâstâcit, i s-au înroșit 
obrajii şi mi-a îngânat: „Alte vremuri ... Coane Costică"... — „Da alte 
vremuri, nu ajunseseră încă lichelele unde au ajuns azi. Ascultă Incu- 
let, cu mine să o iei mai moale, să nu încep eu să vorbesc, că nu-ţi va 
place“, şi i-am întors spatele. Prietenii lui făceau un cap, dar râdeau pe 
dinăuntru. Lecţia a fost crudă dar n-a împiedicat pe zisul Inculeț să se 
apropie seara, la Legația Franţei, de mine şi să-mi spună: „Ce, Coane 
Costică, te-ai supărat pe mine?“ — „Supărat? Pe d-ta? Ar trebui să te 
iau în serios, și ar fi greu. Ţi-am spus ce aveam de spus, și gata.“ Am 
rămas preteni, cum zice Maniu. 

Întâlnirea cu Victor Antonescu a fost mai hazlie: „Te felicit, dragă, 
de tot succesul pe care l-ai avut la Varșovia. Ai dovedit o dată mai mult 

că bunul simţ poate face treabă mai serioasă decât inteligența!” — 
„Nu-i așa?” mi-a răspuns Antonescu cu beatitudine, fără să priceapă 
că-l făceam prost. 

Azi-dimineaţă se inaugurează, în prezența Regelui, Arcului de Triumf. 
După amiază, şedinţă solemnă la Cameră, deseară masă la Externe şi 
mâine dejun la Athénée Palace oferit de preşedinţii Corpurilor noastre 
Legiuitoare în cinstea delegaţiilor straine. Toate cu discursuri şi cu solida- 
ritate pe mormântul tratatelor. Europa se va cutremura poate, dar Musso- 
lini va râde desigur de efectul unei fraze pe care a aruncat-o în vânt şi 
căreia, adversari nedibaci i-au făcut o soartă pe care nu o merita. 

Președinții Corpurilor Legiuitoare cehoslovace au venit cu daruri. 
Câte un pocal de cristal împodobite cu pajure şi fetițe în costum pentru 
fiecare Adunare, câte un pocal mai mic tot de cristal, dar numai cu fe- 
tite — plin cu sare de Karlsbad mm pentru președinții noştri. 

Ca să nu fiu tratat de germanofil am luat patriotica hotărâre să asist 
la toate solemnităţile. Am fost la cehi, am fost la franțuzi, mă voi duce 
la Cameră, mă voi duce la mesele de la Externe şi de la Aténée Palace. 
Numai la inaugurarea Arcului de Triumf nu mă duc, de frică să nu mă 
aleg cu o pneumonie ascultând cu capul gol mormăiala popilor în frig, 
și diversele discursuri. Imi pare rău, căci la această ceremonie vor apa- 
re pentru prima oară cavalerii Ordinului Mihai Viteazul costumați. 
M.S. a hotărât într-adevăr ca zișii cavaleri să poarte de aci înainte o 
manta-pelerină albă, căptușită cu violet, iar pe cap o căciulă mare albă 
cu o pană. Pe pelerină, în dreptul inimii, brodată şi mare de 25 cen- 
timetri crucea albastră a ordinului! Decoraţiile, uniformele și costu- 
mele constituie o continuă și bolnăvicioasă preocupare a Regelui nos- 
tru. După ce a făcut de râs cu costume de operetă pe Buchmann, pe 
Urdăreanu, pe Krainick și pe ceilalți gentilomi ai Curţii, s-a aruncat 
acum și pe nenorociţii decorați în principiu pentru eroica lor purtare pe 
câmpul de luptă. Pelerina albă, cu crucea brodată, e o imitație după ve- 
chile ordine spaniole (Calatrava, Aviz) și după ordinul teutonic (Deuts- 
chmeisterorden). Maj. Sa uită însă că aceste ordine erau ordine de cas- 
tă, cu o organizaţie permanentă şi specială; însemnele lor nu erau de- 
coraţii pentru răsplata meritelor ci semne distinctive ca și uniforma sau 
mantaua, şi portul lor era bazat pe o veche tradiţie, respectată printr-un 
simţământ de pietate. Ordine pentru vitejie pe câmpul de luptă există în 
mai toate țările, dar nimeni nu s-a gândit să complecteze printr-o manta 
împrumutată ordinelor medievale sau printr-o căciulă luată de pe capul 
ciobanilor, ținuta soldaţilor pe pieptul cărora a fost cusută medalia 
bravilor. Dar ca la noi la nimeni! Aștept cu nerăbdare să văd pe Miha- 
lache sau pe Pamfil Șeicaru, cu tipul lui ţigănesc, în manta albă şi în 
căciulă cu pană! 

Nu mă duc la sfeştania Arcului, dar am fost să-l văd ieri. Noul Arc e 
mult mai suportabil ca cel vechi. S-a pierdut caracterul fantezist, pe trei 
planuri de înălțime, conceput de Petre Antonescu, arhitect lipsit de ori- 
ce inteligenţa artistică sau istorică. Liniile şi ornamentaţia au fost ex- 
trem de simplificate. Păcat că au mai rămas capul Regelui Ferdinand și 
al Reginei Maria, ieșite din două mici ferestruici. Platforma în jurul Ar- 
cului e mult prea strâmtă. Trebuie lărgită, şi pentru aceasta, lărgită şi 
piata. 

Nici aici, regimul n-a putut să înlăture minciuna. Sub bolta Arcului 
sunt înscrise victoriile noastre: alături de Mărăşti şi de Mărăşeşti au fost 
înşirate Neajlovul, Cerna, Valea Jiului — înfrângeri de tristă amintire. 

Mă miră că n-a fost pomenită și Turtucaia. Pe o parte a monumentu- 
lui citesc inscripţia: „Regnante Carolo Secundo“. Bine. Dar pe cealaltă 
parte e săpat: „Anno nono regni sui“. Pentru ce? Cine e închipuitul care 
crede că poate suprima Istoria? 


2 decembrie. Dată fatidică — dar cine îşi mai aduce aminte de lovi- 
tura de Stat, de Napoleon al III-lea și de Badinguet? 


Şedinţa solemnă de ieri de la Cameră a fost lungă şi plictisitoare. 
Am înghiţit 6 discursuri în „Kesketu“ („Le liberté de nos pé“ a spus 
spre exemplu unul) debitate de cei 6 președinți ai Corpurilor Legiui- 
toare ale celor 3 ţări. La sfârșit, într-o franțuzească mai bună — dar de- 
parte, totuşi, de a lui Titulescu — a trompetat Tătărescu, după ce „con- 
vorbise” câteva minute pe românește cu morţii. Oratorii străini mi-au 
părut oameni cumsecade și mediocrii. Unul din ei însă, Frantisek 
Sukup, președintele Senatului ciocoslovac trebuie să fie un straşnic 
demagog pe limba lui, dacă până şi pe Frantisek a speriat Camera. Cu 
plete albe aruncate pe spate, cu un cioc ă la Basil Zaharof, cu pumnii 
succesiv ridicaţi spre cer, a invocat pronia cerească în favoarea celor 
trei popoare aliate şi a blestemat pe cei care ar îndrăzni să ne atace 
hotarele. 

In general tonul cehoslovacilor a fost al unor disperaţi, pe când al 
iugoslavilor a fost mult mai calm și mai rezervat. Cehoslovacii au vor- 
bit mai ales de alianță şi de armată — iugoslavii numai de prietenie, și 
bineînţeles de suferinţele trecutului. 

Manifestaţia a fost bună, adică binevenită. Provocărilor maghiare 
s-a răspuns printr-o declaraţie de solidaritate a trei ţări care însumează 
o populaţie de 50 milioane de suflete şi 5 milioane de combatanți. Dar 
atât era de ajuns. Palinodiile d-lui Stelian Popescu şi întreaga agitaţie 

antirevizionistă sunt de prisos. Din naționalism ca și din patriotism nu 
trebuie facută tarabă pentru şmecheri. Regret că cei care au vorbit ieri 
nu au subliniat destul şi cu toții (a spus-o Malypetr, preşed. Camerei 
cehoslovace) că revizionismul tratatelor din punct de vedere al schim- 
bării hotarelor e o absurditate şi că nici o țară n-a cedat niciodată şi nu 
va ceda un petec de pământ decât prin război şi că prin urmare „revizi- 
onism” înseamnă provocare la război. 

Seara, masa de la Externe (78 de tacâmuri) a fost proastă, din feri- 
cire însă fără discursuri. Toată lumea plictisită, un singur om fericit: 
Iorga. Acoperit cu tinichele, aluneca ca o fregată printre grupuri şi 
trăncănea din barbă tot timpul, în diferite limbi, aproximativ folosite. 


3 decembrie. leri a fost ultima zi patriotică: masă mare oferită de 
Săveanu şi Lapedatu. Peste două sute tacâmuri, şi fapt neaşteptat, masă 
bună. Păstrăvi excelenți, icre proaspete şi banane. 

După amiază, concert la Ateneu cu Georgescu şi cu Enescu. 

Abseriţa lui Maniu de la toate serbările, deși era în Bucureşti, mai 
ales cea de la Cameră, a fost viu comentată în cercurile politice. „Par- 
tidul”* trimisese după el la Cluj, şi-l adusese în Bucureşti aproape cu 
forța. Dar abia sosit în Capitală, Maniu „s-a declarat“ bolnav şi n-a mai 
ieșit din casă. În ziua de la Cameră, Mihalache a stat pe spinarea lui 
până după deschiderea şedinţei, dar fără să-l poată îndupleca. Miha- 
lache a sosit chiar cu întârziere la Cameră gâfâind, și plictisit, ca să-şi 
poată toată lumea da seama că „combătuse" din răsputeri. "Ţărăniştii 
sunt furioşi fiindcă, cred ei, atitudinea d-lui Juliu îi îndepărtează și mai 
mult de viitoarea guvernare, pe care nu se gândeşte de altminteri ni- 
meni să le-o ofere. 

Și la Goga e zâzanie, între ai lui şi Cuzişti. Două ideologii diferite 
nu puteau merge alături fără să se ciocnească. 

Până şi în micul meu partid au început prietenii să se certe. Invidii, 
gelozii şi antipatii personale. Am împăcat lucrurile pe cât s-a putut. 


Inteligentul şi simpaticul Nae Ionescu mi-a făcut azi o lungă vizită. 
Nu-l mai văzusem de astă-primăvară. Am vorbit de toate, verzi şi us- 
cate. Am fost amândoi din nou de acord că nu mai e nici o speranță de 
pus în Regele Carol, cel puţin în iniţiativa lui pentru o îndreptare a ros- 
turilor noastre politice. Convingerea lui este că Regele este sub totala 
influență a d-nei Lupescu, noaptea, şi a lui Urdăreanu, ziua, — adică 
tot sub a d-nei Lupescu. O fi, dar părerea mea — i-am spus-o — e că 
mai periculoasă decât influenţa d-nei L. (în care nu cred atât, am expli- 

cat lucrul aiurea) e prezumţiunea şi megalomania Regelui, care se cre- 
de genial, vrea să rezolve el însuși tot, şi nu e în stare să rezolve nimic. 

Nae — care trece de la un exces la altul în analiza stărilor de la 
Curte — crede că Regele e sătul şi de Lupeasca şi de Urdăreanu (omul 
ei) dar că, terorizat, nu îndrăzneşte să ia nici o măsură împotriva lor, 
din contră, silit, face tot ce poate ca să-şi apere concubinajul, concubi- 
na şi pe „suflețelul* acesteia. 

Astfel — spune Nae — Regele ar fi trimis astă-primăvară pe Valer 
Pop (pe atunci ministrul Justiţiei) la el să-l întrebe dacă nu s-ar putea 
ajunge la un „modus vivendi” între Palat și Garda de Fier; fără să mai 
întrebe pe Zelea Codreanu, el ar fi spus lui Pop că singurul mijloc ar fi 
(căci ştia cât ținea Căpitanul la această îndeletnicire) ca Guvernul să 
lase pe gardişti să-şi organizeze taberele lor de muncă în limitele 
legilor comune şi fără recurs la măsuri violente și excepționale. Rezul- 
tatul a fost că taberele Gărzii de Fier au fost lăsate să lucreze în pace 
toată vara. Iscându-se incidentul din gara Sinaia, studenții gardiști au 
fost maltrataţi şi ca răspuns, inculpaţii de la Târgu Mureș au pus înainte 
numele d-nei Lupescu. Atât a fost de ajuns pentru ca Regele, terorizat 
de d-na Lupescu înspăimântată, să schimbe pe Inculeţ şi pe Valer Pop 
de la ministerele care au sub ocrotirea lor ordinea publică, punând la 
Interne un slugoi, pe luca, şi la Justiţie un caraghios, pe Djuvara. Aci 
raționamentul lui Nae e cam slab, căci Inculeţ era şi mai slugoi ca luca, 
și frica de gardişti ar fi impus la cele două ministere oameni de mână 
tare, nu două secături; e mai probabil, cum am notat-o de altminteri la 
timpul său, că schimbarea la cele două ministere a fost determinată de 
ideea unei concesii faţă de curentele „democratice“ şi germanofobe ca 
compensație pentru decapitarea lui Titulescu. Fapt e că taberele au fost 
împrăștiate, şi de atunci raporturile dintre Gardă și Palat s-au încordat, 
și astfel au rămas până azi. 

Nae pretinde a ști că împotriva lui Urdăreanu (ca să se ajungă până 
la Lupeasca) s-a dezlănțuit un adevărat război în jurul Regelui. Balif și 
toţi aghiotanţii sunt hotărâți să obțină capul lui Urdăreanu. La un mo- 
ment era să-şi atingă scopul, şi numirea lui Cesianu ca ministru al 
Curţii Regale — hotărâtă şi apoi abandonată — ar fi pecetluit izbânda 
răzvrătiţilor. Dar şi data asta, influența d-nei Lupescu a fost mai tare. 
Am impresia că Nae amplifică și exagerează. Nu văd pe Puiu Filitti 
răzvrătit împotriva d-nei Lupescu. 

În politică, Nae Ionescu nu vede clar ce va ieși. În tot cazul prost. 
Singura influență serioasă asupra Regelui o are d-na Lupescu, și în 
spatele ei lucrează Auschnit, pentru naţional-ţărăniști. Malaxa ar fi sin- 
gurul care ar putea ţine cap lui Auschnit, dar politica nu-l interesează 
cătuși de puţin şi e prea ocupat „să pună mâna pe tot în țara româneas- 

ca”. Regele ar vrea un Guvern prezidat de Vaida (nu de vaidişti, dar 
prezidat de Vaida) dar Vaida se lasă greu (crede Nae!). Un asemenea 
Guvern n-ar fi posibil decât cu mine (săracul de mine!) şi nu pare a 
încânta pe voievodul Vaida. „Regele s-a obişnuit să facă tot el singur, 
să fie şi prim-ministru şi ministru de Externe, şi ministru de Război, şi 
prefect şi politai — cine ar putea primi în asemenea condiţii Guver- 
nul?” dacă într-adevăr Vaida a spus aceste cuvinte lui Nae — cum pre- 
tinde el — e semn că tot a mai rămas ceva dacă nu în capul, cel puţin în 
sufletul şefului Frontului Românesc. 

Nae lonescu îmi mai povesteşte una „lată”. Nu ştiu până la ce punct 
pot să-i dau crezare, dar o însemn aci fiindcă adeverită ar fi de o impor- 
tanţă capitală. Astă-vară ar fi venit la dânsul (?) un trimis al Guvernului 
german să-l roage să transmită Regelui următoarele: dacă România e 
gata să declare că nu va lăsa să treacă pe teritoriul ei nici o trupă ru- 
sească spre centrul Europei — după cum de asemeni n-ar lăsa să trecă 
nici o trupă germană spre Rusia, Germania ar investi imediat 30 de mi- 
liarde de lei în industrii pentru armament, în România (sumă rambur- 
sabilă în 40 de ani cu o dobândă foarte mică) și ar mai fi gata la rândul 
ei să garanteze integritatea teritoriului nostru actual. Nae Ionescu a 
transmis Regelui propunerea, și Regele a răspuns (era după prăbușirea 
lui Titulescu) că înainte de a putea da un răspuns trebuie să dreagă 
greșelile fostului ministru de Externe și să restabilească relaţii cordiale 
cu Italia şi cu Polonia. Propunerea germană n-ar putea fi examinată 
decât în noiembrie. „Iată-ne în noiembrie, omul lui Hitler a venit iarăși; 
am informat pe Rege: aştept răspunsul său!“ Să fie adevărat? Să mintă 
Nae Ionescu, sau să aibă vedenii? | 

Nenea Noe mi-a mai spus multe. Intre altele, că ilustrul Manoilescu 
a abandonat corporatismul (puţin rentabil) și că se consacră acum auto- 
mobilelor germane ca prezident al societăţii Automobil-Unio (mult 
mai rentabilă), care i-a şi făcut cadou un splendid Porch. Nae se plânge 
că nimeni nu acuză pe Manoilescu, care a primit într-adevăr un auto- 
mobil gratis, să se fi vândut nemților şi că toată lumea îl acuză pe el, 
care și-a plătit automobilul prin Banca Urbană (!!!). „Ce să-i faci, l-am 
întrerupt eu, lumea e nedreaptă și gurile sunt spurcate!“* Mai interesan- 
tă a fost informaţia că Garda de Fier face enorme progrese în lumea 
muncitorilor. Mi-a dat şi câteva explicaţii asupra funcționării „cuiburi- 
lor“ pe care Căpitanul le are în mână, pe tot cuprinsul ţării. 


Dejunat azi cu dr Angelescu şi cu Virgil Potârcă. Ne poftise Ange- 
lescu să ne pună în curent cu planurile lui privitoare la moştenirea 
Mihail. Deocamdată un muzeu şi o bibliotecă în casa mare Mihail din 

Craiova, la care se va adăuga o sală de conferințe şi de concerte pe 
locul fostului teatru Theodorini, pe care Ministerul Instrucţiei îl va 
dărui Fundaţiei Mihail — iar la Devesele (Romanați) o secție a Institu- 
tului de cercetări şi experimente agronomice. La Cernele sau la Drănic 
(Dolj) o şcoală practică de Agricultură. Am aprobat, şi eu şi Potârcă. 

Am mai hotărât toti trei să întemeiem o Asociațiune pentru ridica- 
rea Olteniei, (propunerea mea) în care să intre toți fruntaşii vieții pu- 
blice olteni din naştere. Asociaţia să fie prezidată de dr Angelescu 
(propunerea lui Potârcă) iar Potârcă, ca mai tânăr să fie secretar gene- 
ral (propunerea mea). Am hotărât de asemenea să alcătuim un proiect 
de lege din iniţiativă parlamentară pentru crearea unei Mitropolii a 
Olteniei — idee pe care o urmăresc de mult. Toate vechile tinuturi ale 
României întregite au o Mitropolie, numai Oltenia nu. Propusă de mi- 
ne, ideea a fost primită cu entuziasm de Angelescu şi de Potârcă, care 
vor semna proiectul. 

Am hotărât să mergem toţi trei împreună la Craiova, în sărbătorile 
Crăciunului, să punem în mișcare opinia publică în favoarea unei deş- 
teptări a vieţii regionale. Vom anunţa cu acest prilej programul de distri- 
buire a fondurilor Mihail şi ne vom lega într-o acţiune de continuitate. 


În momentul de a închide Însemnările mele pe ziua de azi, îmi vine 
știrea că Regele Angliei a hotărât să se căsătorească cu Mss Simpson, 
și să abdice în favoarea fratelui său, Ducele de York. Ministerul Bald- 
win ar fi demisionar. Aceste ştiri cer însă confirmare. 


4 decembrie, Ştirile s-au confirmat. Gazetele de azi-dimineaţă sunt 
pline de „conflictul constituțional“ ivit în Anglia între Rege și Guvern. 
Dar cum trăim în ţara minciunii (şi cum mai e şi cazul delicat Popescu 
— madam Lupescu), conflictul e prezentat ca fiind provocat de o di- 
vergenţă de păreri între Rege și Guvern asupra ajutorării minerilor șo- 
meri din Wales (!) și de refuzul Regelui de a primi cuminecătura în ziua 
Încoronării (!!!). Acest din urmă motiv ar explica intervenţia arhiepis- 
copilor de Canterbury și York (semnalată de gazetele noastre), dar cum 
rămâne cu numeroasele întrevederi dintre Rege, Regina Mary şi ceilalți 
Prinţi ai Coroanei, înregistrate şi ele de gazete? Despre abdicare, nici o 
vorbă. Atunci de ce e conflictul „constitutional“? Despre Mss Simpson 
şi despre casătoria Regelui, iarăşi nici o vorbă! Adevărul este că Gu- 
vernul a cerut Regelui abdicarea, în cazul în care ar persista în hotă- 
rârile sale matrimoniale, că Biserica Anglicană a fost de acord cu cere- 
rea Guvernului, aprobată şi de celelalte partide din Parlament şi de Gu- 

vernele Dominioanelor. Intervenția Reginei Mame și a fratilor Regelui 
a avut de scop să hotărască pe Eduard al VIII-lea să renunţe la putoarea 
de care s-a amorezat. Pare însă că intervenţiile toate au dat greş, şi că 
Regele va abdica azi în favoarea Ducelui de York. Ce trebuie să fie în 
capul unui om ca să renunțe la Coroana Angliei şi a Imperiului Brita- 
nic, la tot ce ar putea face în situația lui, de dragul unei târfe? Probabil 
că în capul ca şi în sufletul acestui degenerat nu e nimic. Tristă expe- 
riență pentru regimul monarhic! 


Începe să se vorbească iar de banii pe care îi ia Nae Ionescu de la 
nemti. In cursul conversaţiei pe care am avut-o ieri, Nae a protestat 
energic împotriva acestei acuzaţii. Mai întâi, el pretinde că nemţii nu 
dau bani. N-ar fi dat în România decât la doi oameni: lui Ştefan Tătă- 
rescu | milion (când farsorul a încercat crearea unui Partid Naţional-So- 
cial în România) şi d-rului Ilie Rădulescu, escrocul de la Porunca Vre- 
mii, care n-a primit decât 200 000 lei. Nae nu neagă că câştigă multe 
parale cu nemţii, dar nu de la nemți. Face afaceri. De curând a făcut 
una cu Malaxa, care i-a raportat bine. Şapira îi oferise un beneficiu de 
50 milioane (? Nae e câteodată poet) ca să o facă cu el, dar dânsul a 
preferat să câștige mult, mult mai puţin, şi să aducă afacerea lui Ma- 
laxa de care îl leagă şi prietenia și recunoştinţa (pentru serviciile din 
trecut). Nae se mai plânge că câteodată nemţii îl păcălesc; astfel, el ar 
fi acela care a pus la cale descălecarea lui I.G. Farben în România, şi 
după ce a muncit-o o vară întreagă, puternica Societate din Germania 
l-a exoflisit şi a încredinţat reprezentanța sa lui ... Tilea! 


Ieri la dejun Potârcă afirma că casa cea nouă a lui Tătărescu i-a fost 
clădită pe gratis de către antreprenorul loanovici, în schimbul contrac- 
tului pentru digurile de la Constanţa!. Tot Potârcă povestea că frăţiorul 
Primului, Nolică Tătărescu e gata să cumpere și moşia lui Nicu Pop, 
Padea din Dolj. Nu se înțeleg pentru un milion: Pop vrea 10 milioane 
şi simpaticul Nolică oferă numai 9. Toate le-aş fi crezut, dar că am să 
văd pe Tătăreşti sub formă de milionari, nu! 


Coconetul e foarte excitat de evenimentele din Anglia. Duminică de- 
junăm la Cotroceni: voi petrece. Deocamdată am spus celor care trăncă- 


1 Am insemnat în altă parte că acest contract ruşinos a fost semnat graţie influențelor combi- 
nate ale doamnelor loanos ici. Şeptilici şi Lupescu. E probabil că Ioanovici a fost pus la con- 
tribuţie din mai multe parți. Au luat şi „damele“, a luat și Tătărescu. Prevazatorul antreprenor a- 
vea de unde da! 

neau în jurul meu: „Mulţumiţi lui Dumnezeu că avem un Rege virtuos 
care nu se arată în lume cu târfe, nici nu cere să le ia de nevastă!” 


Pangal a stat ieri două ore de vorbă cu Mihai Popovici — conver- 
saţie grea căci Popovici devine din ce în ce mai surd. După ce a făcut 
lui Pangal o oră de teorie pe tema politicii externe, ilustrul ardelean a 
trecut la capitolul politicii interne. Nedumirit și el. A povestit lui Pan- 
gal că în audiența pe care a avut-o acum o lună circa, a demonstrat Re- 
gelui că singurul mijloc de a face pe Maniu să renunţe la calea pe care 
a apucat — cale pe care el, Popovici o dezaprobă — era de a chema 
Partidul Naţional-Ţărănesc la putere. Se va dovedi atunci că teoria lui 
Maniu, cum că simpatiile d-nei Lupescu sunt precumpănitoare în 
politică, e falsă, şi dl Juliu va trebui să renunţe la o acţiune fară nici un 
rost. Altfel, se va dovedi că Maniu a avut dreptate şi poziția. lui în par- 
tid se va întări. Fratele Mihai a adăugat că Regele părea să aprobe ra- 
ționamentul lui (aşa face cu toţi). Şi Costăchescu a fost în audienţă, să 
spună Regelui că fratele Vaida venise să-l întrebe dacă ar intra într-un 
Guvern prezidat de dânsul Vaida, și Costăchescu voia să ştie dacă pro- 
punerea fusese făcută după o sugestie venită de Sus. Regele ar fi surâs 
și ar fi spus: „Astea sunt «tilisme» (adică idei de-ale lui Tilea). Nici o 
sugestie n-a pornit de la mine. N-am nici un angajament faţă de Vai- 
da“. Costăchescu a mers de la Palat la Mihalache şi l-a asigurat că Re- 
gele nu e angajat cu Vaida. Acelaşi lucru i l-a spus Regele şi lui Miha- 
lache în ultima lui audienţă. Mihalache a arătat Regelui că în partid 
sunt două tactici, a lui și a lui Maniu; dacă Partidul Naţional-Ţărănesc 
nu e adus la putere, va însemna că tactica (a lui Mihalache) a fost gre- 
șită, și el, Mihalache va trebui să tragă consecinţele. Le va trage şi va 
demisiona din fruntea partidului, și în locul lui va veni Maniu (vechiul 
şi cunoscutul şantaj). Regele ar fi răspuns că are toată stima pentru 
Mihalache și că cunoaște popularitatea Partidul N.Ţ. Acesta are toate 
drepturile să fie luat în considerație în momentul în care se va deschide 
criza, dar că nu se poate angaja faţă de dânsul (de Mihalache) cum nu 
s-a angajat și nu se angajează față de nimeni. „Nu pot spune mai mult 
decât am spus lui Duca pe vremea lui Vaida, să aibă încredere în mine. 
Atunci Duca m-a crezut." Mihalache a fost foarte mulțumit de această 
declaraţie a Regelui (o fi făcut-o tocmai așa?) și a considerat-o aproape 
ca o făgăduială. 

Cu toate acestea, fratele Mihai nu părea foarte convins de chemarea 
lor la putere. După dânsul Regele nu e hotărât și pregătește tot felul de 
formule. Manoilescu i-ar fi raportat că a ieşit din audiența lui cu impre- 
sia că Regele se gândeşte mai ales la un Guvern prezidat de Vaida, din 

care ar face parte mai multe personalităţi, şi bineînţeles şi dânsul! 
Popovici nu crede în formula Vaida, dar nu crede nici in posibilitatea 
unui Guvern național-ţărănesc pur. El socoteşte că baza trebuie să fie 
naţional-ţărănistă, dar că de data asta partidul trebuie să vină la putere 
în asociaţie, ca să dea cel puţin aparenţa unei concentrări, dacă nu a 
unui Guvern naţional. În asociaţie, dar cu cine? Cu lunian nu se poate, 
căci demisionează a doua zi din partid şi el, Popovici, şi Madgearu, şi 
Lupu. Cu Vaida iar nu se poate, căci demisionează Lupu şi Maniu 
(sunt toţi porniţi pe demisii!). Numai cu Argetoianu se poate. „Te rog 
spune lui Argetoianu” — a continuat fratele Mihai — „că dacă e şi el 
dispus să se înțeleagă cu noi, eu mă declar gata să fac trăsătura de unire 
între el, Mihalache şi Maniu. Aș face-o nu numai fiindcă sunt vechi 
prieten cu dânsul, dar şi fiindcă sunt convins că ar fi bine şi pentru el, şi 
pentru noi şi pentru ţară”. E interesant că întâlnirea între Pangal şi 
Popovici fusese provocată de acesta din urmă, cu siguranţă în singurul 
scop al acestei încercări de apropiere de mine. A doua încercare, după 
a lui Armand Călinescu. Planul naţional-țărăniştilor e vădit: vor să mă 
neutralizeze pentru împiedicarea oricărei formule de Guvern în afară 
de partide. Pangal s-a însărcinat să-mi vorbească şi să aducă lui Popo- 
vici răspunsul meu. E probabil că voi intra în vorbă cu ei, dar rezer- 
vându-mi toată libertatea de acțiune. 


5 decembrie. La Londra statu-quo. În gazetele de azi-dimineaţă au 
început să se îngăduie ştiri mai precise: dorinţa Regelui de a se căsători 
morganatic, cererea sa adresată lui Baldwin de a se vota o lege autori- 
zând contractarea unor asemenea căsătorii!, refuzul Primului englez, 
solidarizarea partidelor de opoziţie şi a Dominioanelor cu acest refuz al 
Guvernului. Pentru moment se negociază încă cu Regele Eduard: dez- 
nodământul crizei se anunţă pentru luni. 

Stelian Popescu, într-o manșetă cu litere de-o şchioapă în fruntea 
Universului, şi sub semnătura sa, protestează împotriva cenzurării şti- 
rilor din Anglia, şi bate şaua ca să priceapă iapa. 


La Madrid, luptele continuă, teribile. Deși naționaliștii par a avea a- 
vantajul, înaintarea lor este foarte lentă. În Spania situaţia s-a schimbat 
cu totul: nu mai e un război civil între două facţiuni, ci un adevărat răz- 


! În Anglia nu cxistă căsătorie morganatică, așa incât, cu orice rezerve ar lua Regele Eduard pe 
Mss Simpson, ar face dintr-insa o Regmă a Angliei soluție pe care nu o primeşte nimeni. Le- 
gea din 1772 votata și promulgată în favoarea câsătoriei morganatice a Regclui George al III-lea, 
nu se poate aplica in cazul de faţă, ca având un caracter personal și statuand numai pentru cazul de 
atunci. 

boi internaţional între două ideologii. De o parte au intrat în luptă ruşii 
sovietici, de alta germanii şi italienii. Şi nu numai cu arme şi cu muni- 
tii, dar și cu oameni. Franţa, de frică să nu se încurce fără să vrea într-un 
război cu Germania și cu Italia, stă în rezervă şi se mulţumeşte să 
autorizeze tranzite pe teritoriul ei şi recrutări de voluntari. Anglia stă în 
rezervă şi ea. Cu toate aceste rezerve, şi fără ca nimeni să o vrea, o no- 
uă învălmăşală generală ar putea izbucni. 


Aflu că conflictul între Biserica Anglicană şi Regele Eduard ar fi 
izbucnit duminica trecută şi ar fi fost pricinuit de prezenţa Regelui în- 
soţit de Mss Simpson la serviciul divin de la Westminster Abbey. „Dea- 
nul” (decanul) care oficia a oprit slujba şi a declarat că nu o poate con- 
tinua în fața unui Rege al Angliei care vine la biserică cu metresa lui. 
Scandalul a fost mare. Biserica engleză e inexorabilă față de soţii di- 
vorțaţi (Mss Simpson). Arhiepiscopul de Canterbury ca şi cel de York 
s-au solidarizat cu totul cu decanul de Westminster. „Inde irae“. 


Dacă în Anglia e cum €, ce să mai zicem de mocirla în care se 
bălăbăneşte familia noastră Regală. Las la o parte toată porcăria dintre 
Rege şi Lupeasca, cel puţin aci mocirla fierbe „en vase clos“ și se dă 
cât mai puţin pe față. Las, asemenea, la o parte viaţa amoroasă a Re- 
ginei Maria, de la Știrbei și până la Zwideneck — ca și pe aceea a 
Reginei Elisabeta ce-şi dă ochii peste cap, în braţele lui Scanavi. Dar 
cele ce se petrec în momentul de față cu Prinţul Nicolae au întrecut 
orice măsură. Maiorul Zapan, aghiotantul Prințului, băiat simplu și om 
dintr-o bucată, și cinstit, a făcut zilele acestea confidenţe unui camarad 
de şcoală cu care a rămas în raporturi de intimitate și de încredere. 
Zapan e speriat de ce vede şi de ce aude. Nicolae locuieşte singur la 
Cotroceni, dar la Snagov cu Valentina, pe care o aduce zilnic la dejun 
şi la cină în palatul mumă-si Regina, când aceasta nu e în București. 
Sunt scene conjugale ca la mahala. Dar cu cine se ceartă mai ales Nico- 
lae, e cu frate-său şi cu mumă-sa. Într-o zi Prinţul a venit turbat de la 
Regină; era roșu ca un rac și spumega. „Știi şi tu, Zapan, că mumă-mea 
e o curvă?“ — „Nu știu, Alteță Regală!“ — „Cum nu ştii? Nu știi că s-a 
ținut cu Ştirbei?“ — „Nu știu, Alteță Regală!" — „Da, da, sunteţi toţi 
falşi, ştiţi şi nu vreţi să spuneti! Să vă fie ruşine! E o curvă! E o curvă!“ 
şi da cu toate cărţile de pământ. În altă zi, Zapan a asistat la o conver- 
saţie telefonică cu Regele: „Da, ești o canalie! Și numai escrocii tăi au 
dreptul să trăiască în ţara asta! Ai să vezi! ai să mă ţii minte!“ Și poc, 
cu telefonul pe masă. Asemenea scene sunt zilnice, deşi mai rareori cu 

martori; de obicei se aud urlete din odaia în care e închis cu Doletina, 
căreia ii povesteşte cele întâmplate în familie, când nu o înjură chiar pe 
dânsa. Şi toate sunt provocate prin cererile lui continue de bani. Desi a 
moştenit o avere mare, e aşa de încurcat încât nu ştie încotro să dea cu 
capul. Şi putoarea îi cere în continuare parale. Paralele, acesta este 
mărul de discordie între ei toţi, şi mai este şi ura dintre Lupeasca şi 
Doletina. Afacerile lui Nicolae au fost luate în mană de Manolescu, 
care a părăsit armata numai să se consacre administraţiei bunurilor 
Prințului. 

Colonelul Manolescu care era adjutant Regal detaşat pe lângă Print, 
e şi nu mai e în armată. Poftit într-o zi la Urdăreanu, a refuzat să mear- 
pă când a aflat că era să fie acolo şi A.S. Duduia. Atât a fost de ajuns 
pentru ca Regele să-l radă la examenul de general, la care nu l-a admis 
să se prezinte sub pretext că nu avea un stagiu suficient la trupă. Ma- 
nolescu s-a prezentat la Rege şi i-a spus că în faţa unui asemenea afront 
nu-i rămânea decât să-și dea demisia, şi a şi înaintat-o Regelui. Regele 
a luat demisia şi a pus-o în buzunar, fără să spună nici da, nici nu. De 
atunci Manolescu n-a mai pus uniforma, considerându-se demisionat, 
dar a încasat regulat leafa de colonel, după obiceiul pământului. 


Se zvoneşte că Ducele de York nu vrea să primească succesiunea 
lui frate-său. Din cauza aceasta întârzierea în rezolvarea crizei. Se mai 
zice că în locul lui ar fi proclamată Regină mica Elizabeth, fata Du- 
celui, iar acesta ar accepta sarcina de Regent. Toate zvonuri neconfir- 
mate. Vom vedea luni. 


7 decembrie. Dejunat ieri la Regina Maria, la Cotroceni. Deşi er^ 
Sf. Nicolae, nici o urmă a Prințului Nicolae. Zwideneck mi-a confirmat 
că Prinţul e la cuțite cu mumă-sa şi că i-ar fi declarat că nu mai pune 
picioarele la ea decât cu nevastă-sa (Doletina) de braţ. Nicolae e turbat 
și împotriva Regelui fiindcă nici unul nici altul nu vrea să-i recunoasca 
căsătoria (anulată de mine prin distrugerea registrului stării civile pe 
1931 din comuna Tohan) şi să primească pe „putores* Dolleti ca Prin- 
cipesă a României. Și Elisabeta e acum certată cu Carol, fiindcă acesta 
nu „face destul“ pentru Scanavi! „Scheene Famiilie!: Elisabeta a înce- 
put să construiască un mare palat lânga iacul Herăstrău, „ca să arate lui 
Carol cum se primeşte, şi că nu numai canalia de Aristide Blank ştie să 
organizeze o recepție!!!“ 

Serie de audienţe la Rege. Acum în urmă au fost în aceeaşi zi Miro- 
nescu, lunian şi Gh. Brătianu. Brătianu care nu fusese atâta vreme la 
Vodă, dar care între timp îl înjurase copios, a început „pour rompre la 
glace“ prin a vorbi politică externă şi a raporta tot ce auzise în străină- 
tate, la Paris, Bruxelles şi Berlin. Intrând apoi în politica internă, Rege- 
le a spus lui Brătianu că nu schimbă acum Guvernul dar că după Tătă- 
rescu vrea un Guvern de uniune națională şi a întrebat pe Brătianu 
dacă ar intra într-un asemenea Guvern. Brătianu a răspuns Regelui că 
dacă foare partidele vor fi reprezentate în acel Guvern (exceptând bi- 
neînțeles partidele caraghioase ca ale lui Jean Th. Florescu sau Gr. Fili- 
pescu), intră şi el. Dar a adăugat că în vremurile de faţă nu crede for- 
mula fericită, admițând că ar putea fi realizată. După dânsul, ceea ce ar 
trebui e un Guvern omogen şi de autoritate şi a recomandat Regelui un 
Minister Averescu în combinaţie cu dânsul şi cu mine. Regele, fară 
nici o apreciere asupra propunerii lui Gh. Brătianu, a replicat numai că, 
dacă nu va putea forma un Minister de uniune naţională, va alcătui un 
Guvern „de alegeri“, ca să se pronunţe țara şi să-şi aleagă poporul Gu- 
vernul pe care îl vrea. 

Cu lunian, Regele a făcut numai politică internă. lunian a recoman- 
dat Regelui un Guvern de alegeri şi a avut impresia plecând de la Palat 
că Regele va recurge la un asemenea Guvern, pe care-l va prezida Mi- 
ronescu și în care vor fi reprezentate toate partidele. Despre audiența 
lui Mironescu n-am aflat încă nimic; probabil că nu e nimic de aflat. In 
tot cazul, ce e cert e că pentru moment nu se schimbă nimic. 


La Londra continuă negocierile cu Regele, într-o enervare crescân- 
dă a opiniei publice. Azi la ora 12 s-a anunţat prin Radio ştirea că s-ar 
mai da Regelui un răgaz ca să nu ia o hotărâre definitivă. Ca toți oa- 
menii slabi, de când a plecat târfa! şi a rămas singur, pare că nu mai e 
aşa de hotărât. Nu e exclus să renunţe la damă şi să-și păstreze astfel 
Tronul. Diseară Baldwin va face declaraţii în Camera Comunelor și 
vom fi lămuriți. 


8 decembrie. leri-seară, toată lumea se aștepta la abdicarea Regelui 
Eduard. Baldwin anunţase că va face o comunicare la Camera Comune- 
lor şi oamenii cei mai bine informaţi dedeseră acestei comunicări o im- 
portanță senzaţională. Baldwin și-a făcut comunicarea, dar ea n-a avut 
nimic senzaţional, căci n-a venit cu ştirea abdicării. Dl Prime-Minister 


l Txpediată la Cannes ... 

s-a mărginit să declare că Regele va lua o hotărâre în toată indepen- 
denta vointei sale şi că pentru această hotărare i-u dat răgazul necesar. 
Decepţie si speranţe. Prestigiul Regelui e însă astfel de scăzut, încât fie 
numai pentru menţinerea autorităţii Coroanei faţă de negrii şi de su- 
puşii cu turban ai vastului Imperiu, o abdicare a devenit inevitabilă. 
Dacă, pentru motive de oportunitate, Guvernul va ceda în atitudinea 
sa, impresionat de manifestaţiile „snob-ului” în sânul căruia Eduard 
al VIII-lea se bucură de reale simpatii — prestigiul Coroanei britanice 
va suferi şi el foarte mult, şi cine ştie ce complicaţii va mai aduce 
viitorul. 


9 decembrie. Dejunat ieri la Fabricius (ministrul Germaniei), cu co- 
lonelul Manolescu „factotonul” Prințului Nicolae. După dejun mi-a 
vorbit lung despre melodramele din familia Regală. Manolescu e de- 
şăntat împotriva Regelui și socotește pe Nicolae drept un excelent ele- 
ment care ar putea face numai lucruri bune dacă n-ar fi răstignit între 
frate-său si „putoarea'” de Doletti. Cuvântul de „putoare' e de data asta 
al lui Manolescu. Confidentul Prințului mi-a confirmat că toată vrăj- 
mășia dintre cei doi frați e datorită numai opoziţiei Regelui împotriva 
unei căsătorii pe care, înainte de a se sui pe Tron, făgăduise să o spri- 
jine. După ce a fost reîntronat, Regele şi-a tot amânat consimţământul 
şi a sfârşit în 1931 prin a spune lui Nicolae: „Pune-mă în faţa unui fapt 
îndeplinit, și voi zice amin“. Cum a zis amin, Regele, după faptul în- 
deplinit, se ştie. Ceea ce nu se știe însă, mi-a adăugat Manolescu, este 
că singurul motiv care a îndemnat pe Printul Nicolae, Regent, să inles- 
nească revenirea lui Carol, a fost făgăduiala acestuia de a-i regla du- 
pă dorință Situatia matrimonială. Preţioasă mărturisire! lată cum se 
face Istoria, sub dinastia noastră de curvari! „Vezi Măria Ta“ — ar fi 
spus Manolescu Prințului, acum câteva zile „dacă ai făcut d-ta o 
dictatură cu Argetoianu în iarna lui 1930, n-ai fi acum în situaţia în 
care eşti, și n-am trăi toţi sub dictatura d-nei Lupescu!“ Manolescu 
făcea aluzie la întrevederea mea cu Prinţul Nicolae, la Regina Elisabe- 
tai, pe care-mi dau astfel seamă că a cunoscut-o, și în care Prinţul n-a 
vrut să se deschidă față de mine. Nimic de regretat de altminteri, căci 
în loc de atotputernicia d-nei Lupescu, am fi avut pe a d-nei Doletti. 


In Anglia lucrurile tărăgănesc. Pe ziua de ieri pare că Regele E- 
duard a câştigat teren şi că acțiunea lui Baldwin şi a Guvernului a mai 
slăbit. Poate să fie și o tactică din partea lui Baldwin, căci pușlamaua 


! Raportata în .Îmnznăirile mele, partea VII [ în ediția noastră. volumul VIII, p. 277-278!. 

de Eduard se dovedeşte a nu fi lipsită de popularitate. Faţă de ener- 
varea generală, situaţia Regelui trebuie însă să se lămurească într-o zi 
sau două. Sunt şi oameni care cred că junele Eduard va rămâne pe Tron 
și că va face din Mss Simpson o Regină a Angliei. Să o vedem și pe 
asta! Eu unul însă nu cred că se poate. Ar fi un dezastru pentru noi. 


Dejunat la Lalla de Belloy (născută Bibescu), dejun execrabil cu 
măruntaie de iepure şi tumori hepatice în aspic, mai întârziat şi până la 
ora 2 din cauza Didinei Cantacuzino pe care a trebuit să o așteptăm — 
dar împreună cu persoane bine informate despre cele ce s-au petrecut 
la Londra, de la care am aflat tot ce cenzura n-a lăsat să se publice — te 
întrebi pentru ce — în ziarele noastre. Criza a început prin comuni- 
carea făcută de Rege lui Baldwin despre intenţia sa de a se căsători 
morganatic cu d-na Simpson. Baldwin n-a făcut nici (0) obiecţiune şi 
s-a mulțumit să spună Regelui: „Majestatea Voastră poate să se căsă- 
torească cu cine vrea, dar morganatic nu. Căsătoria morganatică nu 
există în Anglia. Majestatea Voastră, căsătorindu-se, face automatic din 
soția sa Regina Angliei.“ 

Regele, care nu se aștepta la așa ceva, a rămas perplex. Baldwin a 
mai adăugat: „Trebuie să mai atrag atenţia Majestății Voastre asupra 
faptului că Biserica noastră oficială (the High Church) nu admite la sa- 
cramente femeile divorţate nici pe noul lor sot. În asemenea condițiuni, 
Majestatea V oastră nu se va putea împărtăși, nici nu va putea fi «uns» 
la Incoronare'*; şi astfel, în mod abil Primul Ministru a pus alternativa 
între căsătorie . şi încoronare, sau mai simplu între căsătorie și domnie. 
De aci tot conflictul, cu toate peripeţiile cunoscute. 


10 decembrie. Ziarul Le Moment de azi publică o fotografie instan- 
tanee luată la Legația Sovietelor după un dejun copios. E un grup de 
trei prieteni care se uită cu drag unul la altul, iar dedesubt, ca titlu, 
cuvântul „Intimites“. Cei trei prieteni sunt Ostrovski ministrul Sovie- 
telor, şi şeful propagandei comuniste la noi — Marele Vornic Inculeţ, 
şi boierul Grigore Filipescu, așa-zisul şef al aşa-zisului partid Conser- 
vator. Despre Inculeț nici o mirare, e la locul lui — la Interne, nu e. 
Dar ce să zicem despre boierul conservator? Dar la ce nu ne putem 
aștepta de la Grigoraș Sifilipescu? 


Nicu Greceanu mi-a povestit azi încă una nostimă. Adjudicatar a 
unei porţiuni de şosea ce se construiește de la Silistra spre Constanţa, s-a 

dus zilele acestea în judeţul Durostor să-şi rostuiască şantierul. L-a în- 
tâmpinat prefectul Taşcu Pucerea şi i-a cerut 2 milioane, ca să-i fur- 
nizeze piatră; cum Greceanu şi-a dat seama că nu era nici o vorbă de 
piatră ci numai de bani, a refuzat. „Cum — s-a răstit la el banditul, fra- 
tele Richard mi-a spus că 2 milioane, e partea mea!“ Greceanu a per- 
sistat în refuzul său, dar e foarte plictisit fiindcă îşi dă seama câte nea- 
junsuri poate să-i facă un prefect, mai ales un prefect bandit și liberal. 
Doux pays! ar fi zis Forain. 


11 decembrie. Melodrama de la Londra s-a terminat ieri prin abdica- 
rea Regelui Eduard în favoarea lui frate-său, Ducele de York, şi printr-un 
frumos şi emoţionant discurs al lui Baldwin la Camera Comunelor. Bu- 
nul simţ englezesc şi puterea tradiţiei au învins. Principiul Monarhiei 
ereditare a primit însă o crudă lovitură. Cele ce s-au desfășurat la Lon- 
dra trebuie să fie un avertisment pentru Regele Carol şi o lecţie pentru 
politicienii nostrii. Ducele de York va fi proclamat Rege sub numele de 
George al VI-lea. Se stabileşte astfel, printr-un singur cuvânt, un pro- 
gram de cinste și de omenie pentru noua domnie, în opoziţie cu scurta 
domnie precedentă. 


12 decembrie. În mesajul adresat aseară „popoarelor Sale“ fostul 
Rege Eduard are inconştienţa să spună „că nu putea duce greaua sar- 
cină ce-i apăsa pe umeri fără sprijinul femeii pe care o iubește“! Citeşti 
și nu-ți vine să crezi! Noul Rege va fi proclamat astăzi. 


Ieri după-amiază ședința comisiei Afacerilor Străine la Cameră. Ex- 
pozeul lui Antonescu, searbăd și fără nici o notă nouă. Gh. Brătianu, 
naiv și incomplect informat. După dânsul am luat cuvântul eu, arătând 
inutilitatea unor asemenea ședințe. Am arătat chiar că ele pot fi dăună- 
toare, politica externă se face şi nu se discută între oameni necompe- 
tenţi şi neinformaţi. Am fost în vervă, şi scurta mea cuvântare a avut 
succes. Când, vorbind despre uzanţele parlamentare în ţările de demo- 
craţie integrală, ca a noastră, am spus că singurul drept al Parlamentu- 
lui e să schimbe ministrul de Externe, dacă nu mai are încredere în el, 
„după cum Parlamentul român a procedat astă-vară înlocuind pe dl Ti- 
tulescu prin dl Antonescu” — lumea a râs. Deşi am cerut mai multă 
discreţie, și chiar închiderea ședinței — d.d. A.C. Cuza, Goga, I. Miha- 


! Richard Franasovici, ministrul Comunicaţiilor ... 

lache și D.R. loaniţescu s-au dedat după mine la nesfârșite dizertaţii şi 
au pus picioarele în toate străchinile. Mai ales dl Mihalache-ltari, a 
criticat şi învârtit pe toate fetele demiterea lui Titulescu, ceea ce a tre- 
buit să facă mare plăcere Regelui, cu atât mai mult că Tătărescu — în 
replică — a explicat toarte slab lovitura din august. 


Azi-dimineaţă, parastas pentru a 25-a aniversare a mortii generalu- 
lui Manu. Am fost să reprezint Jockey-Clubul, al cărui vicepreşedinte 
defunctul a fost multă vreme. Aristocraţia românească, cel puțin cea 


aw 


mai de aproape înrudită cu familia Manu, mi-a părut „tare stafidită”. 


13 decembrie. Ducele de York a fost proclamat ieri Rege, sub nu- 
mele de George al VI-lea. Entuziasm la Londra. Eduardo Simpson 
a părăsit ieri Anglia cu vaporul şi cu titlul de Duke of Windsor şi 
de Alteță Regală. Nimeni la plecarea lui, quasi-clandestină, de la Ply- 
mouth. „Sic transit gloria” ... şi astfel s-au terminat toate încurcăturile 
pe care inconștiența unui degenerat le provocase. Totul reintră în 
ordine. „Il n'y a qu'un Anglais de moins“. 


România Nouă de la Cluj, gazeta lui Maniu, publică în prima pagi- 
nă un articol cu un titlu de o șchioapă: Abdicarea de la datorie. E vorba 
de Regele Eduard al Angliei, dar gândul autorului e vizibil pironit de 
alt Rege. Cenzura, care în ajun tăiase complect articolul de fond din 
aceeaşi gazetă (ce o fi fost într-însul?), a lăsat pe cel de azi să treacă 
complect, deşi putem citi într-însul fraze ca acestea: 

„Divorțul este o stare familiară inadmisibilă de (sic) Biserică. Acolo 
unde au tronat Regine ca Elisabeta, Victoria, Alexandra şi Mary, nu se 
putea admite o doamnă, oricât de frumoasă, inteligentă şi grațioasă ar 
fi, care a fost de două ori divorțată. Căsătoria este sfântă pentru muri- 
torii de rând, pentru ultimul cetăţean și enoriaș. Deci cum n-ar fi sfântă 
pentru primul cetăţean al țării? ... 

Į s-a cerut în fond renunţarea care o acceptă benevol atâţia calugări 
din sânul Bisericilor, şi chiar mai puţin, i s-a cerut să renunţe numai la 
cutare persoană, în paranteză fie zis, străină chiar. ... 

Regele care trebuia să premeargă în pildă de sacrificiu şi abnegaţie 
față de milioanele de cetățeni simplii ai Imperiului, n-a ales calea 
aceasta. El a abdicat de la împlinirea datoriei şi a ales satisfacerea unei 
patimi trecătoare. A dat o pildă rea. Cu ziua de azi însă, numele lui va 
fi şters din şirul marilor oameni." 

Bon entendeur salut! 

Mocsonyi îmi povestea ieri-seară la club, indignat, că fiind poftit 
acum câteva zile la Max Auschnit, a găsit acolo întrunită toată banda 
profitorilor regimului: Gavrilă Marinescu, Franasovici, Malaxa, Urdă- 
reanu, în jurul d-nei Lupescu, toți în jurul meselor de poker, jucând 
câte 10, 20 şi 30 000 lei pe o lovitură! În afară de sus-zișii, de sluga 
Lupeascăi Mic Catargi şi de câteva slugi ale Palatului, nimeni. „Eram 
singur şi jenat, în mijlocul bandiților — spunea Mocsonyi. M-au poftit 
şi pe mine la joc dar le-am răspuns că mijloacele mele nu-mi permiteau 
să iau parte la o asemenea partidă!” 

Urdăreanu — care trăgea pe dracul de coadă până la „Restauraţie” 
— în pielea unui milionar, iată o privelişte neașteptată; de altminteri 
aceeaşi observaţie s-ar putea face şi pentru toți ceilalţi tovaraşi de 
petrecere, şi de afaceri, ai d-nei Lupescu, cu d-sa colac peste pupăză. 
Luând pe nemţeşte, Mocsonyi mă întrebă: „Wie lange wird das 
dauern?* — „Das wird sehr lange dauern, wir sind alle lauter Dreck” 
— nu m-am putut abține de a-i răspunde. 


Dejunat azi la Capşa cu Cowles, marele Comandor al Supremului 
Consiliu din Statele Unite (obedienţa de sud) şi cu Rémond, marele 
Comandor al Supr(emului) Consiliu din Franţa. Aceşti mari demnitari 
ai Masoneriei (ritul scoţian antic şi acceptat) sunt în drum spre Sofia, 
unde merg să întemeieze Supremul Consiliu bulgăresc şi s-au oprit câ- 
teva zile în Bucureşti. Rémond mi-a dat neaşteptata ştire că Marele 
Orient din Paris, şi lojile dependinte de el (nimic comun cu ritul nostru) 
au evoluat mult, au încetat să se mai amestece în mod prea activ în 
politică şi că latura atee şi anticlericală, atât de accentuată în secolul 
trecut şi până la război în acele loji, s-a atenuat mult. Chiar dacă ar fi 
aşa, e cam târziu, şi răul imens pricinuit Masoneriei de acțiunea secu- 
lară a Marelui Orient din Paris, nu mai poate fi reparat printr-o po- 
căință în care nimeni nu va crede. 


15 decembrie. Ziarele sunt lipsite de orice interes: Scandalul cu 
Regele Angliei s-a terminat, la Madrid naționaliștii au înghețat şi stau 
pe loc, Hitler, Mussolini şi Victor Antonescu nu mai spun nimic — 
noroc că războiul civil se înteţeste în China, aşa că în câteva zile vom 
avea iar ştiri senzaţionale. 


Mi se spune că domnul profesor Nicolae Iorga mă înjură pe toate 
potecile. Se vede că-si tot aduce aminte „că el nu e el“ şi că totuși l-am 

făcut prim-ministru. „Eu care sunt eu“ nu-i voi răspunde decât prin 
două citate din cartea celebrului fiziolog Al. Carrel (L homme, cer in- 
connu), care se aplică de minune dezordonatului nostru poligraf: 

Primo: „Des observations incomplètes, Adtives, le passage rapide 
d'une impression à à (sic) Pautre, la multiplicité des images, / 'absence 
de règle et d'effort, empechent le développement de Pesprit.” (pg. 142) 

Şi secundo: „Les grands savants sont toujours d'une profonde hon- 
nâtete intellectuelle. Ils suivent la réalité partout ou celle-ci les mène. 
I/s ne cherchent jamais à lui substituer leurs désirs, ni à la cacher 
quand elle devient génante. L'homme qui veut contempler la vérité 
doit établir le calme en lui-même. Il faut que son esprit devienne 
comme l'eau morte d'un lac.* (pg.162) 


16 decembrie. Acum câtva timp s-a stins la Paris, Marie Bengescu, 
sora lui George și a lui Achile Bengescu. Bătrînă de peste 80 de ani, 
căzută în extremă sărăcie, a murit de cancer la Hotel Dieu. Străne- 
poată-sa Zoe Băicoianu-Bengescu, care studiază sculptura la Paris și e 
în treacăt prin Bucureşti povestește că ducându-se să o vadă câtăva 
vreme înainte de sfârșitul ei, muribunda i-ar fi spus: „Je suis ravie de 
m'en aller; j'adore la vie, j'aurais voulu encore vivre. Mourir dans la 
miscre, parmi des cuisinicres et des blanchisseuses, c'est affreux! Ce 
qui me console un peu, ce sont les belles proportions de cette salle!“ 
Bătrâna „brocanteuse“ de mobile vechi şi obiecte de artă! a murit după 
cum se vede într-o halucinație de estetism, cum a trăit de altminteri! 


Luat masa la lieber Oscar Kaufmann (masă excelentă) cu d-ra Hal- 
ban-Kurz din Viena, fiica lui Selma Kurz, celebra primadonă. E sim- 
patică şi seamănă puţin cu mumă-sa. Cântăreaţă și ea, dar mai puţin 
înzestrată, a venit să dea două reprezentații la Operă (Rigoletto şi La 
Bohème). Mi-am adus aminte de vremurile când făceam curte la Viena 
mamei sale, pe atunci încă „domnişoară“ ca să întrebuinţez un eufism, 
şi am constatat o dată mai mult cât sunt de bătrân! 


18 decembrie. Fost ieri la Cameră, prima oară în sesiunea actuală”, 
în speranța să mai apuc o codiţă din bătaia din ajun. În ajun fusese 
scandal mare provocat de Ghiţă Pop (naţ.-tăr.) care a vorbit de „invazia 


! Despre Marie Bengescu, in Amintirile mele partea I [în ediția noastră, volumul I, p. 37-38] 
? Am mai fost o dată, dar nu în ședintă publică, ci la Comisia A tacerilor Străine care s-a întru- 
nit în sala bibliotecii. 

răgățenilor necinstiţi în Ardeal“. Aceste graţioase cuvinte au fost răs- 
plătite prin palme şi pumni pe care cavalerul Ghiţă le-a încasat de la 
adevărații români Robu şi Urziceanu. N-am avut noroc, căci n-a mai 
fost bătaie ci numai înjurături şi ameninţări. Am avut totuşi prilejul să 
aflu din gura apostolului Goga că mama lui Madgearu era născută 
Condocuris, aşa încât bucolicul Virgil, român neaoş, se prezintă ca 
produsul unei corcituri între armean şi grecoaică. Un prieten îmi spu- 
nea azi-dimineață — că şi-ar fi făcut studiile gimnaziale la Varna, pe 
bulgăreşte, şi că la liceul din Galaţi nu s-ar fi înscris decât în clasa a V-a. 
Se vede că lupta acestor seminţe etnice deosebite se răsfrânge asupra 
caracterului blândului economist! 


Manolescu-Strunga, care vine de la Berlin! îmi povestea ieri la Ca- 
meră lucruri interesante cu privire la succesul planului cincinal în Ru- 
sia Sovietică. La masă la Comnen era și secretarul Legaţiei noastre din 
Moscova, venit la Berlin să cumpere sonete electrice și fire pentru 
localul Legaţiei, deoarece la Moscova nu se găseau! Faţă de mirarea 
lui Manolescu, Comnen i-a dat lămuriri complementare: „Duc lipsă de 
toate la Moscova. În fiecare săptămână trimit eu de toate lui Ciuntu 
(ministrul nostru pe lângă Soviete). Cele mai uzuale obiecte necesare 
traiului unui om obișnuit cu un cât de redus confort, nu se găsesc în 
Rusia. Faimosul plan de 5 ani pare să fi dat complectamente greș.“ Se- 
cretarul de la Moscova — un domn Popescu şi mai nu știu cum — 
descria viața de la Moscova sub culori atât de negre încât pe amicul 
Manolescu l-a prins mirarea cum de mai pot oamenii să reziste la 
atâtea privaţiuni. 


Emoţie mare printre ovrei. Din iniţiativă parlamentară s-a depus pe 
biroul Camerei un proiect de lege pentru revizuirea tuturor încetăţenir- 
ilor de la 7979 încoace. Proiectul e semnat de deputaţi din toate par- 
tidele. A semnat și lunian şi Fotino, vicepreședintele Adunării. Fielder- 
man a fost azi-dimineaţă la mine să-mi explice proiectul. Pare că con- 
ţine clauze inchizitoriale inadmisibile. Va fi poate totuși votat, fiindcă 
toţi șperțarii au găsit un exutoriu în „naționalism“, prin manifestarea 
căruia vor să-și acopere potlogăriile. 


! Cu diverse afaceri în buzunar: înfiinţarea unor fabrici de bumbac din cânepă verde și de sto- 
fe pentru haine, din sticlă. Dupa noul procedeu german, pachetul de bumbac ar costa 130) lei in loc 
de 1 200.- Hainele de postav din sticlă au avantajul că nu ard. 

leri la Cameră era mare vâlvă în jurul decretelor-legi pe care Guver- 
nul vrea să le ratifice în bloc, prin votarea unui singur articol. E intere- 
sant de constatat că Guvernul unui partid care s-a afirmat totdeauna, și 
se afirmă încă apărătorul regimului parlamentar, încearcă să nesoco- 
tească astfel fără nici o jenă sau ruşine cel mai elementar drept al Adu- 
nărilor Legislative. Deputaţii naţional-ţărănişti păreau hotărâți să îm- 
piedice votul, făcănd obstructie, până la luarea vacantelor de Crăciun 
hotărâte pentru mâine-seară. 


19 decembrie. Citesc în cartea lui Carrel (L'homme, cet inconnu) 
următorul pasaj: „Il n’en est pas de même du sens moral. Le milieu so- 
cial actuell’ ignore de façon complâte. En fait il l'a supprimé. Il inspire 
à tous l'irresponsabilite. Ceux qui distinguent le bien et le mal, qui tra- 
vaillent, qui sont prevoyants, restent pauvres et sont consideres comme 
des êtres inférieurs. Souvent ils sont sévèrement punis. La femme qui a 
plusieurs enfants, et s'occupe de leur éducation au lieu de sa propre 
carrière, acquiert la réputation d'âtre faible d'esprit. Si un homme a 
economisé un peu d'argent pour sa femme et l'éducation de ses en- 
fants, cet argent lui est volé par des financiers entreprenants. Ou bien il 
lui est enlevé par le gouvernement, et distribué à ceux que leur impré- 
voyance et celle des industriels, des banquiers et des économistes ont 
réduits ă la misère. Les savants et les artistes, qui donnent à tous la 
prospérité, la santé et la beauté, vivent et meurent pauvres. En même 
temps ceux qui ont volé jouissent en paix de l'argent des autres. Les 
gangsters sont protégés par les politiciens et respectés par la police. Ils 
sont les héros que les enfants imitent dans leurs jeux, et admirent au 
cinéma. 

La possession de la richesse est tout, et Justifie tout.“ 

Aceste rânduri amare sunt inspirate ilustrului savant de tot ce vede în 
jurul lui, în Statele Unite. Ele se aplică însă, cuvânt cu cuvânt, și stă- 
rilor din ţara noastră. După cum se vede, suntem şi noi în rândul lumii! 


Dejunat la Gafencu, între alţii cu Ghelmegeanu. Ca şi Armand Căli- 
nescu, nu vede salvare pentru „libertățile constituționale” şi pentru 
„tară“ decât într-un front al partidelor agrare (ei, lunian, eu) în care 
bagă și pe Iorga (se vede fiindcă paşte iarbă şi mănâncă fân!). Am pri- 
ceput că îşi dau în fine seama că n-au nici o şansă să constituie viitorul 
Guvern, şi că caută să neutralizeze pe cât mai mulţi din cei care ar pu- 
tea forma un Minister de personalităţi. Am convenit să mai stăm de 
vorbă după vacantele Crăciunului. 

20 decembrie. Pangal s-a inapoiat azi de la Sofia unde a petrecut 
câteva zile împreună cu Cowles (Marele Comandor al Masoneriei ame- 
ricane) şi cu Remond (Marele Com. al Masoneriei franceze de rit sco- 
tian) şi povesteşte lucruri interesante din Bulgaria. Cei trei crai ai Maso- 
neriei de doctrină naționalistă şi anti-atee (a nu se confunda, cum face 
atâta lume, cu Masoneria „Orientelor“, anticlericală, ovreită şi de extre- 
mă stângă) au fost primiti, de la primii lor paşi peste Dunăre cu mari 
onoruri. La Rusciuc le-au ieşit înainte prefectul, primarul şi fruntaşi ai 
oraşului care au dus pe oaspeţi la loja locală unde li s-a oferit o gustare. 

Pe drum spre Sofia, la Plevna, au fost întâmpinați în gară de alt prefect 
şi de autorităţile locale. In Capitală, în fine, au fost aşteptaţi de gene- 
ralul Midilev, de ministrul Instrucţiei şi de o seamă de fruntaşi ai vietii 
publice. Scopul călătoriei celor 3 mari demnitari masonici era înteme- 
ierea Supremului Consiliu Naţional al Bulgariei. Pangal a fost surprins 
de importanţa Masoneriei în viața politică bulgărească. Masoni nu sunt 
mulți, în toată ţara nu sunt decât 600, dar aceşti 600 de fraţi sunt aleşi 
pe sprânceană, și în regimul actual, au în mână toate re-sorturile vieţii 
publice. Așa se explică şi primirea quasioficială care s-a făcut celor 
3 demnitari ai ordinului. Jumătate din miniștri, generalii cei mai de sea- 
mă, şefii Legaţiilor din străinătate (printre ei şi Kovev, ministrul Bul- 
gariei în Bucureşti) sunt masoni. Conducătorul lor este generalul Midi- 
lev, fost vicepreşedinte în precedentul Guvern, fost şef al Statului Major, 
„homo regius“ şi conducătorul actual al Comitetului Macedonean. Mi- 
dilev a fost de altminteri numit Mare Comandor petru Bulgaria, iar Su- 
premul Consiliu a fost alcătuit din 12 persoane, devotate generalului. 

În afară de îndeletnicirile masonice, Pangal a avut o lungă conver- 
saţie politică cu Midilev, al cărui rol n-a încetat a fi foarte important în 
Bulgaria. E!l a fost autorul loviturii de Stat cu Ghiorghiev, iar Guvernul 
actual pare a fi fost constituit de Rege în înțelegere cu dânsul, pentru a 
face faţa unor greutăţi de ordin intern. Midilev a informat pe Pangal, pe 
baza secretului masonic, că Guvernul actual va fi înlocuit în februarie 
printr-un Guvern Tzancov (mason şi el). Guvernul actual deși guver- 
nează fără Camerăi, s-a arătat cam slab, şi de altminteri a fost alcătuit 
numai ca un Guvern provizoriu; Guvernul Tzankov va fi Guvernul 
tare, care va desăvârşi reformele cerute de situaţie şi va duce cu dârze- 
nie lupta împotriva comunismului, care ameninţa foarte serios să se 
întindă în Bulgaria. Pangal punând lui Midilev chestiunea dacă Regele 
Boris e învoit cu această schimbare?, generalul i-a răspuns liniștit: „Vous 
savez, chez nous, le roi doit se soumettre ou se démettre!" 


! Trecând pe lângă clădirea Parlamentului. Pangal a întrebat pe Midilev ce era acolo. „E Ca- 
mera, a răspuns generalul, dar acum e Ministerul de Inteme!"* 

? Regele Boris, deşi nu e mason, c un mare şi real protector al Masoneriei după câte i-au 
spus toţi, la Sotia. lui Pangal. 

Acesta fiind personajul — chemat să-şi spună cuvântul sub viitorul 
Guvern Tzancov — declaraţiile lui nu sunt de aruncat la coş. Midilev 
s-a întins mai mult asupra politicii externe şi a mărturisit că poziţia 
Bulgariei era „intenabilă”. Infeudată Italiei după război, legăturile ei cu 
împărăţia lui Mussolini s-au slăbit, cu toată acțiunea Reginei loana, 
fiindcă alianţa cu Italia n-a dat poporului bulgar decât decepții. Incer- 
cuită de toate părţile prin Înțelegerea Balcanică, Bulgaria a căutat o 
apropiere cu Iugoslavia — apropiere care n-a depăşit însă anumite li- 
mite, și care în tot cazul nu poate fi operantă pentru aspiraţiile bul- 
găreşti. Bulgaria vrea inainte de toate', o ieșire la Marea Egee. Trata- 
tele internaţionale i-au promis o zonă francă la Dedeagaci, dar făgă- 
duiala n-a fost împlinită până azi. Granița bulgărească se opreşte la 18 
kilometri de Mare, dar comerțul bulgăresc nu poate ajunge până la ea. 
Midilev ar dori stabilirea unui culoar, ca cel polonez, pentru a câştiga o 
ieșire liberă la Mare, indispensabilă țării sale de când Strâmtorile pot fi 
închise de turci. România având și dânsa același interes, generalul Mi- 
dilev ar dori din toată inima o Înţelegere Polono-Româno-Bulgară. 
Pentru a încheia o asemenea înţelegere, Bulgaria ar fi gata să renunțe 
la toate pretenţiile ei asupra Dobrogei (7?) şi să ofere avantaje cultu- 
rale și cultuale românilor din Bulgaria identice cu cele pe care le-am 
oferi noi bulgarilor din România. Intelegerea Polono-Româno-Bulgară 
n-ar împiedica, spune Midilev, nici Polonia, nici România să-și men- 
ţină sistemul lor de alianțe actual, înțelegerea cu Bulgaria adăugându- 
se peste aceste alianțe. Generalul a adăugat că un pas important spre 
îndrumarea unei asemenea politici ar fi construirea ferry-boat-ului din- 
tre Giurgiu şi Rusciuc, lucrare ce n-ar costa mai mult de 40 milioane de 
lei (câte 20 de fiecare ţară) și ar constitui un început de strângere a re- 
laţiilor dintre ambele maluri ale Dunării. Midilev s-a plâns mult lui Pan- 
gal de atitudinea lui Stoica, care, cât a stat la Sofia a vrut să întrebuin- 
teze „la maniere forte“. „Țara mea e o ţară mică pe lângă a dvs — a înche- 
iat generalul — dar are mândria ei, şi nesocotirea acestei mândrii nu 
poate duce la nimic bun“. Părea în curent cu activitatea mea în România, 
și aștepta mult de la mine. Oricum, declaraţiile lui îmi par interesante 
— dacă vor duce la ceva pozitiv, rămâne de văzut. Qui vivra, verra. 


După spusele lui Pangal, Cowles a plecat furios împotriva Regelui 
nostru, fiindcă nu l-a primit, deşi trecerea iritabilului și influentului a- 
merican prin Bucureşti îi fusese anunțată:. „Eu care am fost poftit de 


! Dar „după toate“? 
? Nici Regele Boris nu l-a primit, dar era la Euxinograd, lângă Regina însărcinată și în aştep- 
tarea unui Moștenitor al Tronului. 

Regele Suediei, eu care am fost pofitit de actualul Rege al Angliei în 
Scoţia” (şi scotea scrisori din buzunar, pe care le arată), „eu, să nu fiu 
primit de Regele Carol, pentru care, şi pentru jidanca lui roşie am dus 
campanii în America — e o ruşine; pe care va trebui să mi-o plă- 
tească!"* Bătrânul a plecat amărât, şi Pangal nu exclude posibilitatea u- 
nei noi campanii de presă în Statele Unite împotriva iubitului nostru 
Suveran. 


Am însemnat pe ziua de 7 decembrie o serie de audienţe la Rege, 
printre care şi una a lui Ghiţă Mironescu. Omul meu de legătură cu 
moş Ghiţă fiind Pangal, şi acesta fiind ocupat cu vizita masonilor, apoi 
dus la Sofia — am aflat abia azi foarte interesantele amănunte ale aces- 
tei audienţe. Mironescu a chemat pe Pangal chiar a doua zi după audi- 
enţă, ca să-i spună şi să-l roage să-mi transmită următoarele: 

El nu s-a gândit să ceară audienţă, Regele i-a trimis vorbă să o cea- 
ră, şi apoi l-a invitat la dejun. La dejun era și Gusti, aşa încât nu s-a 
vorbit politică. După dejun Regele a avut cu Mironescu o lungă con- 
versaţie pe care vreau să o rezum în stil telegrafic. Ministerul Tătărescu 
ajuns la sfârşitul legislaturii. Schimbare. Regele ar dori un Minister de 
unire naţională, va încerca, dar știe că nu se poate. Atunci Minister de 
concentrare, prezidat de Mironescu, cu Vaida și cu Argetoianu. Dacă 
se poate și cu Goga. Dacă lunian și alţii pot intra, cu atât mai bine (!!!). 
Esenţiali sunt însă numai Mironescu, Vaida și Argetoianu. „Regis ex- 
pressis verbis!“ Mironescu la Externe, şi Argetoianu la Interne (presu- 
pun, ca salata să fie mai cu gust, că pe Vaida îl va pune la Finanţe!). 
Schimbarea pe la aprilie-mai. Dar poate și mai devreme. Intrebat de 
Mironescu dacă se poate duce în ianuarie la Paris, Regele a răspuns: 
„Da. Dar să fii în februarie înapoi!“ Exact ca acum un an pe aceeași 
vreme! Am convingerea că Regele a fost sincer față de Mironescu și 
acum, Și acum un an! E drept că anul acesta M. Sa e cam încolțită prin 
sfârșitul legislaturii. Să se separe de lichelele care ne jefuiesc sub pre- 
text că ne guvernează, nu-mi vine să cred! Oare fără Parlament, dar cu 
escroci, să se poată guverna mai departe? 


23 decembrie. Cum se face politică la noi: Papacostea, confidentul 
lui Averescu și prieten intim cu Tătărescu a fost la Pangal să-i spună că 
primul ministru i-ar fi comunicat confidenţial că Guvernul pleacă în 
aprilie, și la întrebarea lui Papacostea dacă știe cine îi urmează, i-ar fi 
adăugat: „Eşti bine cu Argetoianu?* — ceea ce n-a împiedicat pe ace- 
lași Papacostea să spună după câteva zile lui Cecropid: „Să știi de la 

mine, Tătărescu nu pleacă; după Guvernul actual va veni altă formaţie, 
dar tot cu Tătărescu!" 


Pentru că Germania a luat anumite măsuri în vederea unei eventuale 
mobilizări — nu se ştie ce aduce ceasul — ziarele de azi sunt din nou 
pline de ştiri senzaţtionale. „Germania pregătește război” şi câte altele. 


Aflu prin Fabricius (ministrul Germaniei) că venirea lui Schacht la 
Bucureşti e definitiv hotărâtă. Va merge întâi Mitiţă Constantinescu la 
Berlin şi Schacht îi va întoarce imediat vizita la Bucureşti. Ambele vi- 
zite au fost sorocite pentru ianuarie, dar Fabricius crede că ar mai putea 
întârzia ceva din cauza a două chestiuni care trebuiesc rezolvate în pre- 
alabil. Prima relativă la o serie de tancuri încărcate cu petrol pentru 
Germania şi pe care Banca Naţională nu le lasă să plece. Sforţările lui 
Fabricius la Ministerul de Industrie au fost fără rezultat, toată lumea 
fiind plecată în concediu de Sărbători. A doua chestiune e mai serioasă. 
Banca Naţională e de acord cu Berlinul să fixeze cursul mărcii între 39 
şi 41 lei, dar di Mitiţă mai cere și o garanţie din partea Germaniei pen- 
tru stocul nostru de mărci în cazul — totdeauna posibil — al unei deva- 
lorizări legale a monedei germane. Asupra acestui punct Berlinul nu 
mai e de acord cu Bucureștiul. Fabricius crede totuşi că vizitele vor a- 
vea loc, fiindcă le vrea Regele şi primul ministru — și cu toate beţele 
în roate pe care le pune di Mitiţă. Opunerea d-sale nu va putea însă 
decât să întârzie cu câteva săptămâni cele hotărâte. 


La propunerile Franţei și Angliei pentru împiedicarea ravitalierii 
celor doi beligeranţi din Spania, generalul Franco a răspuns cum era de 
aşteptat, cerând garanţii pentru o egală aplicare a măsurilor. Controla- 
rea porturilor şi vaselor ar împiedica orice transport de partea naţiona- 
listă, pe când comuniștii care sunt încă stăpâni pe graniţa Pirineilor, ar 
aduce tot ce ar voi, oameni și material, din Franţa simpatizantă cu acti- 
unea lor. Din ştirile ce vin, pare că comuniştii sunt absolut stăpâni pe 
Guvernul din Barcelona, din care toate elementele socialiste, mai mo- 
derate, au fost eliminate. Se zice chiar că Președintele Republicii, Aza- 
na e închis la Monjuich. 


Generalul Zizi Cantacuzino, plecat acum o lună pe frontul lui Fran- 
co, cu 8 tineri din Garda de Fier „ca să arate cum se moare pentru o 

cauză” s-a şi înapoiat, lăsând însă pe cei 8 tineri pe front. De unde îna- 
inte de plecare nu vorbea decât de sânge şi de moarte și de cele 8 sicrie 
pe care le va aduce înapoi, acum spune că n-a fost niciodată vorbă de 
aşa ceva şi că misiunea /ui personală a fost numai să remită sabia de 
onoare colonelului M.. gloriosul apărător al Alcazarului din Toledo. 
Bietul Zizi a fost toată viaţa lui un caraghios. şi aşa va muri, dar nu pe 
front, ci în patul lui. 


Pangal a rugat pe Nicu Condeescu să arate Regelui nemulțumirea 
lui Cowles pentru refuzul de audienţă pe care l-a îndurat. Totdeodată să 
spună Regelui următoarele: dacă Regele nu mai are încredere într-însul, 
Pangal! e gata să părăsească direcţia Masoneriei române şi să lase locul 
altuia agreat de Majestatea Sa — dacă Regele socotește că Masoneria 
română e dăunătoare politicii Sale, să o spună, şi Masoneria nu va ezita 
să-şi închidă lojile. Nicu Condeescu a adus azi lui Pangal răspunsul Re- 
gelui. Regele a însărcinat pe aghiotantul său să spună lui Pangal că 
încrederea Sa într-însul e neștirbită, şi că înţelege să-l întrebuinţeze în 
viitor, cum L-a întrebuințat şi în trecut; întrucât priveşte Masoneria, nu 
poate fi vorba de dizolvare nici de închiderea lojilor, dar să o lase deo- 
camdată mai moale. Întrucât priveşte audiențele, le-a considerat ino- 
portune în conjunctura actuală politică. 

Răspunsul Regelui a fost acela pe care-l aşteptam şi pe care am pre- 
venit pe Pangal că-l va primi. Regele căruia nu-i place să înfrunte greu- 
tățile și preferă să se strecoare printre ele, ca toți oamenii slabi, a actio- 
nat în ultima vreme sub influența deşănţatei campanii pe care antise- 
miţii și naționaliştii de Tarabă o duc împotriva Masoneriei, şi mai ales 
a acţiunii Universului, care, în vrăjmăşia lui împotriva lui Mihail Sado- 
veanu (de când a luat direcţia Adevărului şi Dimineții) s-a năpustit şi 
asupra Masoneriei, fără să-şi dea seama că azi Sadoveanu este cel mai 
înverşunat duşman al Marii Loji Naţionale. Zeci de ani, Sadoveanu a 
fost unul din cei mai perfecţi şi zeloşi... 


! Nici pe Pangal, Regele nu l-a primit, deşi a cerut audienţă de mai bine de o luna. 

